Κυρίες και κύριοι συνάδελφοι, αρχίζει η συνεδρίαση. Θα ήθελα να κάνω μία ανακοίνωση προς το Σώμα. Οι Υπουργοί Δικαιοσύνης, Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Εσωτερικών, Μετανάστευσης και Ασύλου, Επικρατείας, καθώς και οι Αναπληρωτές Υπουργοί Οικονομικών, Εξωτερικών και Εσωτερικών κατέθεσαν στις 29.11.2021 σχέδιο νόμου: «Μεταρρυθμίσεις στο νομοθετικό πλαίσιο της Εθνικής Σχολής Δικαστικών Λειτουργών και άλλες επείγουσες διατάξεις του Υπουργείου Δικαιοσύνης». Παραπέμπεται στην αρμόδια διαρκή επιτροπή. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Στρατηγικές επενδύσεις και βελτίωση του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς». Η Διάσκεψη των Προέδρων αποφάσισε στη συνεδρίασή της τής 25ης Νοεμβρίου τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Επί αυτής της βασικής διαδικαστικής πρότασης υπάρχει αντίρρηση;
Το Σώμα συμφώνησε ομοφώνως. Καλείται στο Βήμα ο εισηγητής της Νέας Δημοκρατίας κ. Χρήστος Ταραντίλης για δεκαπέντε λεπτά. Παρακαλώ να ανοίξει το σύστημα της ηλεκτρονικής εγγραφής. Κύριε Ταραντίλη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το νομοσχέδιο του Υπουργείου Ανάπτυξης και Επενδύσεων το οποίο καλούμαστε να ψηφίσουμε σήμερα αποτελεί μια σημαντική πρωτοβουλία της Κυβέρνησης, η οποία κατατείνει στη διαμόρφωση ενός θεσμικού πλαισίου που αρμόζει σε ένα σύγχρονο και φιλικό προς τις επενδύσεις περιβάλλον. Προτεινόμενες με το παρόν νομοσχέδιο ρυθμίσεις διαρθρώνονται σε τρία μέρη: Μέρος πρώτο. Δημιουργία ενιαίου πλαισίου στρατηγικών επενδύσεων μέσω ενοποίησης, αναμόρφωσης και βελτίωσης του υφιστάμενου πλαισίου. Μέρος δεύτερο. Αναμόρφωση του υφιστάμενου ρυθμιστικού πλαισίου του αναπτυξιακού νόμου 4399. Βελτίωση της λειτουργίας επιμέρους θεμάτων των προηγούμενων αναπτυξιακών νόμων και βελτίωση του πλαισίου που διέπει την εγκατάσταση αλλοδαπών εταιρειών στην Ελλάδα. Μέρος τρίτο. Ειδικές ρυθμίσεις για την ίδρυση και τη λειτουργία των τεχνοβλαστών, δηλαδή των spin off, ως είθισται να λέγονται διεθνώς. Με αυτή τη σειρά ακριβώς θα αναφερθώ στις αρχές και το ειδικότερο περιεχόμενο εκάστου κεφαλαίου. Με τις προτεινόμενες ρυθμίσεις του πρώτου μέρους του νομοσχεδίου επιχειρείται η αναμόρφωση, η βελτίωση και κυρίως η ενοποίηση σε ένα ενιαίο νομοθετικό κείμενο του υφιστάμενου ρυθμιστικού πλαισίου περί στρατηγικών επενδύσεων, δηλαδή των δύο βασικών νομοθετημάτων περί στρατηγικών επενδύσεων των ν. 4608 και ν. 3894, το οποίο σήμερα επεκτεινόταν σε πλείονα νομοθετήματα με παράλληλη ισχύ. Η πολυνομία αυτή οδηγούσε συχνά σε σύγχυση και ανασφάλεια δικαίου τόσο τους υποψήφιους στρατηγικούς επενδυτές όσο και τη Δημόσια Διοίκηση, που καλείται εν τέλει να εφαρμόσει το σύνολο των κείμενων διατάξεων κατά τη διάρκεια υλοποίησης μιας επένδυσης. Ουσιαστικώς, υπό τις συνθήκες αυτές δεν υπήρχε μέχρι σήμερα ένας ενιαίος νόμος περί στρατηγικών επενδύσεων που να αποτελεί σημείο αναφοράς για όποιον επιθυμεί να επιλέξει τη χώρα μας ως επενδυτικό προορισμό. Το πρώτο μέρος, λοιπόν, περιέχει μια σειρά ρυθμίσεων οι οποίες άπτονται όλων των πτυχών που συναπαρτίζουν μια στρατηγική επένδυση, με σκοπό να συνυπάρχουν σε έναν νόμο, το πλέον λογικό δηλαδή. Οι προτεινόμενες ρυθμίσεις εκκινούν από τον εννοιολογικό προσδιορισμό των κατηγοριών στρατηγικών επενδύσεων προβλέποντας ακολούθως ταχείες διαδικασίες έγκρισης, αδειοδότησης, υλοποίησης και δικαστικής επίλυσης των αναφυόμενων διαφορών στο πλαίσιο υλοποίησης των επενδύσεων. Η ακολουθούμενη προσέγγιση των ρυθμίσεων επιχειρεί τη συγκέντρωση των επιμέρους διοικητικών σταδίων έγκρισης και αδειοδότησης σε ειδικά όργανα, προκειμένου να αποφεύγονται οι γραφειοκρατικές αγκυλώσεις της Δημόσιας Διοίκησης και η σύγχυση των διάσπαρτων αρμοδιοτήτων μεταξύ των υπηρεσιών, ιδιαίτερα σε πολύπλοκα και χρονοβόρα ζητήματα, όπως το χωροταξικό και πολεοδομικό καθεστώς των χώρων υποδοχής επενδύσεων. Η συγκέντρωση αυτή συμπληρώνεται και από την προσθήκη παραγόντων επιτάχυνσης της αδειοδοτικής διαδικασίας, όπως είναι, για παράδειγμα, η χρήση πιστοποιημένων αξιολογητών του μητρώου του Υπουργείου Περιβάλλοντος και Ενέργειας. Ο ορισμός και η κατηγοριοποίηση των στρατηγικών επενδύσεων που αναπτύσσονται στα πρώτα άρθρα του νομοσχεδίου διατηρεί παρόμοια λογική με τον ισχύοντα νόμο, πλην, όμως, με τις νέες ρυθμίσεις οι κατηγορίες στρατηγικών επενδύσεων εμπλουτίζονται, ενώ παράλληλα επέρχονται τροποποιήσεις στις προϋποθέσεις ένταξης των επενδυτικών σχεδίων, με κύριο στόχο τη διεύρυνση των ορίων υπαγωγής, προκειμένου το πλαίσιο να γίνει πιο ελκυστικό και πιο αποδοτικό. Οι επιδιώξεις αυτές επιχειρούνται μέσω της μείωσης του ορίου του προϋπολογισμού ένταξης για τις «Στρατηγικές Επενδύσεις 1» από 100 στα 70 εκατομμύρια ευρώ άνευ άλλης προϋπόθεσης ή στα 40 εκατομμύρια ευρώ με ταυτόχρονη υποχρέωση για δημιουργία εβδομήντα πέντε ετήσιων μονάδων εργασίας. Ακολούθως, στις «Στρατηγικές Επενδύσεις 2» υιοθετείται διάκριση ανάλογα με τον τομέα δραστηριοποίησης. Δηλαδή, για τις επενδύσεις που αφορούν τους σύγχρονους τομείς της έρευνας και της καινοτομίας, της βιοτεχνολογίας, της διαχείρισης απορριμμάτων και αποβλήτων, της αγροδιατροφής, της ρομποτικής και της τεχνητής νοημοσύνης, του ιατρικού τουρισμού, της διαστημικής, της παροχής υπηρεσιών υπολογιστικού νέφους το όριο προϋπολογισμού ένταξης υποχωρεί στα 20 εκατομμύρια άνευ άλλης προϋπόθεσης, ενώ για όλους τους λοιπούς τομείς διατηρείται στα 30 εκατομμύρια, σε συνδυασμό με την υποχρέωση δημιουργίας πενήντα ετήσιων μονάδων εργασίας. Στο πλαίσιο αυτό θα ήθελα να επαναλάβω τη μέριμνα του παρόντος νομοσχεδίου ειδικά για τις στρατηγικές επενδύσεις που θα ολοκληρωθεί η υλοποίησή τους στις περιοχές που εντάσσονται στα εδαφικά σχέδια δίκαιης μετάβασης, όπου οι δείκτες προϋπολογισμού υπόκεινται σε μειωμένο συντελεστή της τάξεως του 25%, στοχεύοντας στην περαιτέρω ενίσχυση της προσέλκυσης επενδύσεων σε αυτές τις περιοχές. Στην ίδια κατεύθυνση το παρόν νομοσχέδιο αναμορφώνει άρδην την κατηγορία των εμβληματικών επενδύσεων εξαιρετικής σημασίας. Στην κατηγορία αυτή ανήκουν επενδύσεις που υλοποιούνται από διακεκριμένες νομικές οντότητες, συμπεριλαμβανομένων ιδίως όσων προωθούν την έρευνα και την καινοτομία, την πράσινη οικονομία και την τεχνολογία και ενισχύουν σημαντικά την ελληνική οικονομία και την ανταγωνιστικότητά της σε διεθνές επίπεδο. Οι επενδύσεις αυτές για τις οποίες δεν προβλέπεται συγκεκριμένο όριο προϋπολογισμού, εφόσον επιθυμούν να τύχουν των παρεχόμενων κινήτρων του νόμου, συνδέονται με τους πόρους και τους χρηματοδοτικούς όρους του Ταμείου Ανάκαμψης και οφείλουν να έχουν ολοκληρωθεί μέχρι την 31η Δεκεμβρίου του 2025. Δηλαδή, υποχρεώνονται σε εμπροσθοβαρή ανάπτυξη και γρήγορα αποτελέσματα. Ο χαρακτηρισμός ενός σχεδίου ως εμβληματικής επένδυσης εξαιρετικής σημασίας ανατίθεται σε τριμελή επιτροπή αποτελούμενη από επιστήμονες εγνωσμένου κύρους ποικίλων ειδικοτήτων, η οποία συγκροτείται και λειτουργεί με κοινή απόφαση των Υπουργών Ανάπτυξης και Επενδύσεων και Οικονομικών. Τα κίνητρα που προβλέπει το παρόν νομοσχέδιο διακρίνονται σε κίνητρα χωροθέτησης, φορολογικά κίνητρα, κίνητρα ταχείας αδειοδότησης και κίνητρα ενίσχυσης δαπανών στρατηγικών επενδύσεων. Ειδικώς και αποκλειστικώς για τις εμβληματικές επενδύσεις, τα κίνητρα ενίσχυσης δαπανών εμπλουτίζονται έτι περαιτέρω και ενισχύονται, ώστε να λάβουν τη μορφή επιχορήγησης, επιδότησης χρηματοδοτικής μίσθωσης εξοπλισμού και επιδότησης κόστους δημιουργούμενης απασχόλησης. Με το Δεύτερο Μέρος τώρα του παρόντος νομοσχεδίου επιχειρούνται παρεμβάσεις που στοχεύουν στην ενίσχυση των καθεστώτων ενισχύσεων του αναπτυξιακού νόμου μέσω προσθήκης νέων κατηγοριών επιλέξιμων δραστηριοτήτων και παρεμβάσεων επιτάχυνσης της διαδικασίας, καθώς και στην επικαιροποίηση των κανόνων που αφορούν στην εγκατάσταση αλλοδαπών εταιρειών στην Ελλάδα. Αναφορικά με την επιτάχυνση των διαδικασιών, αλλάζει η αρμοδιότητα των φορέων υποδοχής επενδυτικών σχεδίων κατά τρόπο ώστε οι διευθύνσεις αναπτυξιακού προγραμματισμού των περιφερειών της χώρας να δέχονται τα σχέδια ύψους έως και 1 εκατομμυρίου, από το όριο των 3 εκατομμυρίων που ίσχυε έως σήμερα, ενώ για όλα τα λοιπά η αρμοδιότητα μεταφέρεται κεντρικά στην Γενική Διεύθυνση Ιδιωτικών Επενδύσεων του Υπουργείου Ανάπτυξης και Επενδύσεων. Με τη ρύθμιση αυτή επιδιώκεται να αποφορτιστούν οι διευθύνσεις των περιφερειών από έναν σημαντικό όγκο επενδυτικών σχεδίων και να επικεντρωθούν στα επενδυτικά σχέδια που είναι πραγματικά κρίσιμα και άμεσης ζωτικής σημασίας για την τοπική επιχειρηματικότητα και την τοπική ανάπτυξη. Αντιστοίχως, στο σχέδιο αξιολόγησης εντάσσονται και ορκωτοί ελεγκτές λογιστές με σκοπό την ταχύτερη εξέταση της επιλεξιμότητας των επενδυτικών σχεδίων, ενώ παράλληλα θεσμοθετείται χρόνος έκδοσης των διοικητικών αποφάσεων για τις πιστοποιήσεις των ενδιάμεσων σταδίων υλοποίησης που δεν μπορεί να είναι μεγαλύτερος από τριάντα ημέρες από την υποβολή των σχετικών εκθέσεων και βεβαιώσεων ελέγχου. Τέλος, ως προς τις διατάξεις του νόμου που αφορούν στα φορολογικά κίνητρα και τις υποχρεώσεις των αλλοδαπών εταιρειών που εγκαθίστανται στην Ελλάδα, μεταξύ άλλων θεσμοθετείται για πρώτη φορά η δυνατότητα χορήγησης προσωρινής άδειας εγκατάστασης για τις αλλοδαπές εταιρείες προκειμένου να προβούν στις απαιτούμενες προπαρασκευαστικές ενέργειες ενώπιον φορολογικών και άλλων αρχών και να ξεκινήσουν άμεσα τη δραστηριότητά τους. Δηλαδή, με άλλα λόγια, επισπεύδεται η εγκατάστασή τους μέχρι την έκδοση της οριστικής άδειας, διαδικασία η οποία σήμερα μπορεί να διαρκέσει από έναν έως ενάμιση χρόνο. Με το Τρίτο και τελευταίο Μέρος του προτεινόμενου νομοσχεδίου θεσπίζονται για πρώτη φορά ενιαίες ρυθμίσεις για την ίδρυση και τη λειτουργία εταιρειών τεχνοβλαστών οι οποίες αποτελούν ένα από τα σημαντικότερα εργαλεία στον δρόμο προς την επιχειρηματική αξιοποίηση της έρευνας. Κυρίες και κύριοι συνάδελφοι, η Ελλάδα διαθέτει υψηλής κατάρτισης επιστημονικό δυναμικό και παράγει έρευνα παγκόσμιας εμβέλειας και επίδρασης, γεγονός το οποίο επιβεβαιώνεται από τους ερευνητικούς δείκτες και τις πρόσφατες επιστημονικές μελέτες. Άμεσα συνδεδεμένη με την επιχειρηματική αξιοποίηση της έρευνας είναι οι τεχνοβλαστοί, εταιρικά μορφώματα κεφαλαιουχικού τύπου που ιδρύονται από το ερευνητικό προσωπικό των δημόσιων πανεπιστημίων και των ερευνητικών κέντρων, προς σκοπό της επιχειρηματικής αξιοποίησης των αποτελεσμάτων και της γνώσης που παράγεται από αυτά. Πρόκειται για εταιρείες ειδικού σκοπού που διαφέρουν από τις κοινές εταιρικές μορφές, καθώς αξιοποιούν ερευνητικό προϊόν που παρήχθη σε δημόσια πανεπιστήμια και ερευνητικά κέντρα. Συνεπώς, ο τρόπος συμμετοχής σε αυτές πρέπει να συγκεράσει και να ισορροπήσει τα συμφέροντα των ερευνητών, ως προς τους καρπούς των κόπων και της έρευνάς τους, με την συμμετοχή των ιδρυμάτων στην επιχειρηματική αξιοποίηση των αποτελεσμάτων που παρήχθησαν εντός των τειχών τους, με τη χρήση των πόρων τους. Ο αριθμός των εταιρειών τεχνοβλαστών που έχουν ιδρυθεί μέχρι σήμερα στη χώρα δεν είναι σε καμία περίπτωση ανάλογος της ποιότητας της παραγόμενης έρευνας, συμπαρασύροντας και τις συνολικές επιδόσεις της επιχειρηματικής αξιοποίησης των ερευνητικών αποτελεσμάτων. Η υστέρηση αυτή οφείλεται σε έναν μεγάλο βαθμό και στην παντελή μέχρι σήμερα απουσία ενιαίου και συναφούς νομοθετικού πλαισίου το οποίο να καθορίζει τόσο τη διαδικασία ίδρυσης των εταιρειών τεχνοβλαστών όσο και το επιτρεπόμενο περιθώριο δράσης ερευνητών και ερευνητικών οργανισμών εντός αυτών. Το ισχύον σήμερα πλαίσιο για τους τεχνοβλαστούς είναι κατακερματισμένο σε πλείονα νομοθετήματα, εξαιρετικά ασαφές και ατελές, αφήνοντας επί της ουσίας αρρύθμιστα κρίσιμα ζητήματα οικονομικής φύσης και υπηρεσιακής κατάστασης των ερευνητών. Η έλλειψη αυτή περιήγαγε την εταιρεία τεχνοβλαστό σε μια νομική οντότητα χωρίς ουσιαστική ταυτότητα, λειτουργούσα υπό έναν άδηλο και ανενεργό θεσμικό μανδύα. Η μεταρρύθμιση που επιχειρείται με το Τρίτο Μέρος δεν εισάγει νέους όρους και κανόνες, αλλά έγκειται ακριβώς στη συστηματοποίηση σαφών κανόνων για την ίδρυση και τη λειτουργία των εταιρειών τεχνοβλαστών ώστε, αφενός να προσδιορίζεται η αρμοδιότητα του οργάνου έγκρισης και η προθεσμία ολοκλήρωσης της εγκριτικής διαδικασίας, αφετέρου όλοι οι εμπλεκόμενοι να κατανοούν τα απαραίτητα, δηλαδή τη διαδικασία ίδρυσης, τους κανόνες συμμετοχής ερευνητών και ερευνητικών οργανισμών ή και τρίτων απλών επενδυτών στο μετοχικό τους κεφάλαιο και τη διαδικασία κατανομής των δικαιωμάτων και των υποχρεώσεων στη διανοητική ιδιοκτησία των ερευνητικών αποτελεσμάτων. Η συστηματοποίηση και αποσαφήνιση της λειτουργίας των εταιρειών τεχνοβλαστών θα καταστήσει τη διαδικασία ίδρυσης λιγότερο γραφειοκρατική και εν τέλει πιο ελκυστική, συμβάλλοντας καθοριστικά στην παροχή ενός ακόμα κινήτρου προς τους ερευνητές. Η προτεινόμενη ρύθμιση αφορά πρωτίστως στους ερευνητικούς οργανισμούς της χώρας και τους ερευνητές, προερχόμενους ακόμα και από διαφορετικούς ερευνητικούς οργανισμούς. Ωστόσο, αντανακλά και στους πιθανούς επενδυτές που θέλουν να επενδύσουν σε αυτές τις εταιρείες. Επί τη βάσει αυτή, στο εξής η υπεραξία της έρευνας των δημοσίων ιδρυμάτων θα γίνεται πιο απτή και τα οφέλη της προς την κοινωνία πολλαπλάσια και ορατά. Και αυτό, επιτρέψτε μου να σας πω, είναι μια ψήφος εμπιστοσύνης στη δημόσια έρευνα, στα δημόσια ιδρύματα και στους ανθρώπους τους. Κυρίες και κύριοι συνάδελφοι, με το παρόν νομοσχέδιο διαμορφώνεται ένα ευρύ φάσμα ρυθμίσεων που προσιδιάζουν σε μια σύγχρονη και αποτελεσματική επενδυτική στρατηγική. Οι πυλώνες του προτεινόμενου νομοσχεδίου είναι η βάση πάνω στην οποία ανοίγεται το πεδίο της οικονομικής εξέλιξης της χώρας για τα επόμενα χρόνια. Οι αρχές και οι ρυθμίσεις που αναλύθηκαν αποτελούν την αναγκαία συνθήκη για μια στέρεα και μακροπρόθεσμη επενδυτική προοπτική. Γι’ αυτό και σας καλώ να το υπερψηφίσετε. Σας ευχαριστώ πολύ.
Τον λόγο έχει η Γενική Εισηγήτρια από τον ΣΥΡΙΖΑ, η συνάδελφος κ. Θεοπίστη Πέρκα.
Ευχαριστώ, κύριε Πρόεδρε. Κύριε Υπουργέ, για άλλη μια φορά, κατά τη συνήθειά σας, βρήκαμε εκατό σελίδες τροπολογίες. Φαντάζομαι στη δευτερολογία και άλλοι συνάδελφοι θα έχουμε την ευκαιρία. Μια εκ των οποίων, όμως, πραγματικά ξεπερνάει ακόμη και τις παρεκκλίσεις αυτού του νομοσχέδιου. Η εκ των υστέρων νομιμοποίηση πράξεων και μάλιστα το να επεμβαίνεις σε Προεδρικό Διάταγμα με τροπολογία, δεν ξέρω πόσο συνταγματικό είναι. Και μιλάω για τη «λίστα Πέτσα», την Επιτροπή που εξελίσσεται και μία τροπολογία που φέρατε να συζητήσουμε. Πάμε, όμως, στο νομοσχέδιο. Αγαπητοί συνάδελφοι, σε λίγες μέρες σε αυτήν την Αίθουσα θα συζητάμε για πράσινη ανάπτυξη, θα ακούμε τους Υπουργούς της Κυβέρνησης να λένε για πράσινη ανάπτυξη, μετάβαση, απολιγνιτοποίηση. Για να δούμε όμως. Άλλωστε, ο Πρωθυπουργός της χώρας όπου πάει, σε όλα τα fora γι’ αυτό μιλάει και δεσμεύεται, όπως έχει δεσμευτεί βέβαια και στο Πρωτόκολλο του Ελσίνκι. Τι λέει αυτό; Λέει ότι ευθυγραμμίζονται οι οικονομικές πολιτικές, άρα και οι κρατικές ενισχύσεις που παρέχονται σε επενδύσεις, με την πράσινη μετάβαση. Σε αυτό το νομοσχέδιο εδώ δεν υπάρχει η περιβαλλοντική συνιστώσα πουθενά. Εμείς δεν τη βρήκαμε. Ίσα - ίσα που ξηλώνει και θετικές προβλέψεις του δικού μας νόμου του ν. 4608/2019 προς μία αρνητικότερη κατάσταση. Γενικώς, εγώ λέω ότι φιλολογείτε περί του περιβάλλοντος. Σε όλες τις εκθέσεις, σε όλες τις αναφορές, σε όλες τις ομιλίες οι λέξεις «περιβάλλον» και «πράσινη μετάβαση» υπάρχουν πάρα πολλές φορές. Κάθε φορά, όμως, που θα μιλάτε εμείς θα σας υπενθυμίζουμε και τον αντιπεριβαλλοντικό νόμο και τον νόμο που διέλυσε τη χωροταξία και την πολεοδομία και την κατάργηση των φορέων διαχείρισης, αλλά και το πνεύμα αυτού του ίδιου νόμου. Γιατί δεν γίνεται βιώσιμη ανάπτυξη, αγαπητοί συνάδελφοι, με τρύπες στον σχεδιασμό μεταφορά, με δώρα, με παραχωρήσεις και παρεκκλίσεις, παρεκκλίσεις, παρεκκλίσεις. Όμως, η έλλειψη εργαλείων και η παράκαμψη υφιστάμενων είναι επιλογή και όχι αστοχία ή αβλεψία. Σχεδόν από την ίδρυση του ελληνικού κράτους. Για να δούμε, όμως, αυτές οι επιλογές μήπως έχουν οικονομικά αποτελέσματα; Ας φανταστούμε, λοιπόν, ότι η χώρα μας έχει τα απαραίτητα εργαλεία και την κουλτούρα της τακτοποίησης του χώρου, του σεβασμού της πολιτιστικής και φυσικής κληρονομιάς. Αρκεί αυτό; Όχι. Είναι αναγκαία και όχι ικανή συνθήκη. Για να έχουμε την πολυπόθητη ανάπτυξη πρέπει πρώτα να την περιγράψουμε, να σχεδιάσουμε στρατηγικά τι είδους ανάπτυξη θέλουμε. Αφορά όλους; Ποια τα ιδιαίτερα προβλήματα ή συγκριτικά πλεονεκτήματα της χώρας και πώς τα επιλύουμε ή τα αξιοποιούμε; Τι οικονομικά αποτελέσματα αναμένουμε; Ποιο είναι το αποτύπωμα στην απασχόληση; Οι στρατηγικές επενδύσεις, στη δική μας αντίληψη δεν είναι μεγάλες απλά επενδύσεις. Πρέπει να εντάσσονται σε μια αναπτυξιακή στρατηγική, πρέπει να υπάρχει συγκεκριμένος προσανατολισμός προς ένα αναπτυξιακό μοντέλο που δεν παράγει ελλείμματα, προστατεύει την εργασία, μειώνει τις ανισότητες. Η κυβέρνηση του ΣΥΡΙΖΑ αυτό έκανε. Συνέταξε την Εθνική Αναπτυξιακή Στρατηγική, αυτή για την οποία ο κ. Γεωργιάδης συνεχάρη τον κ. Δραγασάκη και μετά την ξέχασε. Το νομοσχέδιό σας απελευθερώθηκε και από αυτή τη δέσμευση. Δίνει ένα σήμα που με πολύ απλά λόγια λέει, «ανοίξαμε και σας περιμένουμε». Δεν μπορούμε αλλιώς να καταλάβουμε την κατάργηση της προϋπόθεσης το επενδυτικό σχέδιο να εντάσσεται στη λογική της Εθνικής Αναπτυξιακής Στρατηγικής. Εξαλείφεται, δηλαδή, η υποχρέωση το επενδυτικό σχέδιο να εντάσσεται σε μια, πραγματικά, στρατηγική σύλληψη για την οικονομία. Αυτό, με μαθηματική ακρίβεια, επαναφέρει τη χώρα στο χείλος του γκρεμού, αυτό που ζήσαμε, το τυχαίο, το περιστασιακό, το ευκαιριακό. Στα πιο κρίσιμα σημεία του νομοσχεδίου - έγινε αναλυτική κουβέντα στις προηγούμενες επιτροπές, οπότε δεν θα αναφερθώ σε όλες τις διατάξεις - θα αναφέρω τα εξής: Βλέπω ένα αδιαφανές και δυσδιάκριτο πλαίσιο και προκύπτει από τους όρους, τις προϋποθέσεις, τη μείωση των ορίων του προϋπολογισμού, τη μείωση έως εξαφάνιση της απαίτησης για ελάχιστες θέσεις εργασίας, τα οποία είχαμε στο δικό μας νόμο. Ενδεικτικά μόνο αναφέρω τα εξής: «Στρατηγικές επενδύσεις 1», ο συνολικός προϋπολογισμός από τα 100.000.000 μειώνεται στα 75.000.000 και δεν απαιτούνται Ετήσιες Μονάδες Εργασίας, επιπλέον θέσεις. Στην επόμενη περίπτωση απαιτούνται λιγότερες. Μειώνεται ο προϋπολογισμός από 100.000.000 σε 40.000.000 και από εκατόν είκοσι σε εβδομήντα πέντε οι απαιτούμενες θέσεις κοκ. Κοιτάξτε, οι προβλέψεις της Διεθνούς Οργάνωσης Εργασίας, ILO, περί άνεργης ανάπτυξης, είναι καταπέλτης. Δεν γίνεται αυτές τις τάσεις να μη τις λαμβάνουμε υπόψη. Για τις εμβληματικές επενδύσεις δεν τίθενται όρια ούτε προϋπολογισμού, ούτε ελάχιστου αριθμού θέσεων εργασίας. Οι επενδύσεις αυτές εντάσσονται στο Ταμείο Ανάκαμψης, γιατί, προφανώς, δεν έχετε ώριμες προτάσεις να εντάξετε. Βεβαίως, υπάρχει το ζήτημα τι χαρακτηρίζουμε ακριβώς «εμβληματική επένδυση εξαιρετικής σημασίας» και ποιος; Μια τριμελής επιτροπή; Δεν είναι διαφανές, δεν είναι αντικειμενικό, πόσω, μάλλον, όταν έχει φύγει η διάταξη που προέβλεπε ο ν.4608, να βρίσκονται στις πρώτες θέσεις παγκοσμίως και πανευρωπαϊκά. Ο στόχος είναι προφανή: ένα αντικειμενικό σύστημα να εξελιχθεί σε ξεκάθαρα υποκειμενικό. Υπάρχουν, βέβαια, κάποιες διατάξεις σε θετική κατεύθυνση, όπως είναι η 20% επιπλέον ενίσχυση για εμβληματικές επενδύσεις εντός Ζωνών Απολιγνιτοποίησης, η πρόβλεψη για απομείωση 25% στους ελάχιστους προϋπολογισμούς για να ενταχθεί μια επένδυση στις κατηγορίες σε περιοχές των ΕΣΔΙΜ. Βεβαίως, δεν αρκούν και δεν κρίνονται επαρκείς για να επουλώσουν πληγές, να αλλάξουν το παραγωγικό προφίλ των λιγνιτικών περιοχών. Θα πούμε στο επόμενο νομοσχέδιο πιο πολλά γι’ αυτά. Πάμε τώρα λίγο σε φωτογραφικές διατάξεις. Μία φωτογραφική διάταξη εδώ, μία φωτογραφική διάταξη εκεί για υφιστάμενες επιχειρήσεις, μια εκεί με τον νόμο της χούντας της χούντας - θυμηθήκατε και το νόμο της χούντας - και μια παραπέρα για επέκταση σε μη όμορη έκταση. Το ζήτημα, όμως - για να συνεννοηθούμε σε αυτό - με τις φωτογραφικές διατάξεις, εκτός των άλλων, είναι ότι επειδή ακριβώς είναι κρυπτόμενες, ρυθμίζουν οριζόντια. Τη στιγμή που νομοθετούνται, κανείς μας δεν ξέρει πόσες, ποιες περιπτώσεις μπορεί να τις αξιοποιήσουν. Θα ήταν ίσως προτιμότερο, με τη λογική του μικρότερου κακού, να μας πείτε και για ποιες επενδύσεις μιλάμε. Γενικότερα, με μία πρώτη ματιά, καταλαβαίνει κανείς ότι η πλειοψηφία των επενδυτικών σχεδίων αφορά σε μεγάλα έργα ΑΠΕ και, βεβαίως, τουριστικά καταλύματα χωρίς, όμως, όρια και όρους. Υπάρχουν αναφορές σε data centers, κινηματογραφικά στούντιο. Νομίζω ότι στολίζουν το κείμενο, όπως ακριβώς και οι αναφορές περί περιβάλλοντος. Σε ό,τι αφορά τις ΑΠΕ, εδώ χρήζει ιδιαίτερης προσοχής, γιατί έχουμε και ενεργειακές κοινότητες και έργα ΑΠΕ μικρότερης κλίμακας, που πρέπει να χρηματοδοτηθούν. Εδώ θα λαμβάνουν διπλή ενίσχυση, άρα υπάρχει άμεσος ανταγωνισμός και ο κίνδυνος δημιουργίας ολιγοπωλίου ενέργειας. Σε ό,τι αφορά τις περιβαλλοντικές και πολεοδομικές διατάξεις, νομίζω ότι πραγματικά ξεπεράσατε τον εαυτό σας. Το νομοσχέδιο επαναφέρει τη λογική του νόμου του 2010 περί στρατηγικών επενδύσεων, που βγήκαν κάτω από την πίεση της οικονομικής κρίσης και των δεσμεύσεων των θεσμών, όπου η προσέλκυση επενδύσεων με κάθε τίμημα ήταν το βασικό ζητούμενο. Για την ικανοποίηση της δημοσιονομικής εξυγίανσης έπρεπε να αποδεχτούμε όλων των ειδών τις ελαστικοποιήσεις, τόσο του χωρικού σχεδιασμού όσο και της περιβαλλοντικής προστασίας. Ωστόσο, ο νόμος μας, ο ν.4608/2019, είχε θετικά σημεία, τα οποία αντί να πάνε σήμερα σε μια θετικότερη κατεύθυνση, διαλύονται και επανέρχονται οι μνημονιακοί νόμοι, αυτή τη φορά, όμως, όχι με επιταγή των θεσμών, αλλά ως επιλογή της Κυβέρνησης. Με λίγα λόγια, δίνεται η δυνατότητα κατά παρέκκλιση κάθε άλλης διάταξης για λόγους, υποτίθεται, δημοσίου συμφέροντος - που δεν βλέπουμε που είναι - κάθε επενδυτής κατά βούληση να κάνει όπου θέλει ό,τι θέλει, όποτε θέλει. Χαλαρώνουν οι όροι για περιβαλλοντική προστασία αντί να αυστηροποιούνται. Αυτό είναι ο τίτλος. Σε κάθε περίπτωση να μας εξηγήσετε σε τι συνίσταται η στρατηγικότητα επενδύσεων που υποβαθμίζουν αντί να αναβαθμίζουν τις περιοχές εγκατάστασης τους και, μάλιστα, οικιστικές περιοχές. Εάν κάποτε σας φάνταζαν γραφικά αυτά που λένε οι περιβαλλοντικές οργανώσεις, η ακαδημαϊκή κοινότητα κ.λπ., σήμερα τα υιοθετείτε λεκτικά. Τα σαμποτάρετε πολιτικά και τα αξιοποιείτε κατά το δοκούν προς εξυπηρέτηση όχι στρατηγικών επενδύσεων αλλά στρατηγικών επενδυτών. Θα πρέπει, όμως - και να συμφωνήσουμε σε αυτό - σιγά, σιγά οι εγχώριοι επενδυτές να εκπαιδεύονται στην ιδέα ότι θα προσαρμόζουν τα επενδυτικά τους σχέδια στην εθνική και ενωσιακή νομοθεσία. Μάλιστα, όσο πιο φιλοπεριβαλλοντική επένδυση επιχειρούν, τόσο μεγαλύτερη ενίσχυση θα λαμβάνουν. Εμείς εδώ σταματάμε να ζητάμε και τα αυτονόητα, δηλαδή ούτε καν να μελετηθεί αν θα επηρεαστεί δυσμενώς η περιοχή NATURA 2000 με εκπόνηση μελετών ειδικής οικολογικής αξιολόγησης. Δίνετε τη δυνατότητα για πραγματοποίηση στρατηγικών επενδύσεων σε χώρους συγκεκριμένων σχεδίων, δίνοντας παρεκκλίσεις στους όρους δόμησης, αναιρώντας τον χωρικό σχεδιασμό σε όλα τα επίπεδα, από το εθνικό χωροταξικό μέχρι τον ΝΟΚ. Και, βεβαίως, σας ξαναλέμε το εξής: Τα ΕΣΧΑΔΑ - ΕΣΧΑΣΕ είναι ένα κίνητρο που δίνει τεράστια υπεραξία σε κάθε επένδυση και, βεβαίως, παραχωρείται δημόσια έκταση. Θέλει προσοχή. Εύκολα κάθε ξενοδοχείο που πρόκειται να κτιστεί, μπορεί να χαρακτηριστεί στρατηγική επένδυση. Με προεδρικά διατάγματα, λοιπόν, γίνονται τα πάντα, αίροντας την κοινοχρησία του αιγιαλού. Σε ό,τι αφορά τον αιγιαλό δεν θα σας ξαναπούμε περί περιβαλλοντικού πόρου, κοινοχρησίας και υπερεκμετάλλευσης, γιατί φαίνεται ότι αυτά δεν σας συγκινούν. Θα σας πούμε, όμως - και εδώ δώστε προσοχή - ότι πετάτε ένα ρίσκο στους επίδοξους επενδυτές, διότι ευτυχώς υπάρχει ακόμα και το ΣτΕ και η νομολογία του. Θυμίζω τη νομολογία: Όταν γίνεται προέγκριση στρατηγικής επένδυσης από το Υπουργείο Ανάπτυξης δεν δεσμεύονται και οι αρμόδιες για την περιβαλλοντική αδειοδότηση υπηρεσίες για τη χορήγηση των δικών τους αδειών, απλά ο επενδυτής αναλαμβάνει το ρίσκο να μη γίνει τελικά η επένδυση. Τα έχουμε ζήσει αυτά. Επίσης, οι παρεκκλίσεις - και το επαναλαμβάνουμε αυτό - για λόγους δημοσίου συμφέροντος δεν φτάνουν μέχρι το σημείο να καταστρατηγούν συνταγματικά δικαιώματα, όπως είναι αυτό της ελεύθερης και ανεμπόδιστης πρόσβασης των πολιτών στον αιγιαλό και στην παραλία. Σας έχουμε ξαναπεί και η ζωή το έχει αποδείξει, ότι είστε τόσο δεκτικοί στις απαιτήσεις των επενδυτών, που, τελικά, δημιουργείτε θέματα ασφάλειας δικαίου των επενδύσεων, με αποτέλεσμα να τις μπλοκάρετε. Πέφτουν στο ΣτE. Εμείς βρήκαμε την περίπτωση του Αστέρα Βουλιαγμένης, της Αφάντου Ρόδου. Προχωρήσατε τα προεδρικά διατάγματα και πέσανε στο ΣτΕ. Αλλάξαμε τη φιλοσοφία του Κεντρικού Συμβουλίου Διοίκησης και Αξιοποίησης, ώστε πρώτα να καθορίζεται η επενδυτική ταυτότητα του ακινήτου - χρήσεις γης, όροι δόμησης - και στη συνέχεια να πραγματοποιείται η διαγωνιστική διαδικασία. Έχω κάποια στοιχεία που μπορεί να τα πω στη δευτερολογία μου. Θέλω μόνο να πω πως σε ό,τι αφορά τις στρατηγικές επενδύσεις fast track, γίνονται κάποιες αυτή την εποχή που οφείλονται στους δικούς μας νόμους. Ξέρετε, οι επενδύσεις παλαιά αφορούσαν μόνο φωτοβολταϊκά, τουρισμό και mall. Τίποτε άλλο! Βέβαια, πραγματικά πρέπει να περάσει λίγος χρόνος. Εμείς είχαμε θεσμοθετήσει και είχαμε δώσει βάρος στα θέματα της βιομηχανίας, όπου βλέπουμε δύο επενδύσεις και - πολύ σημαντικό - στις στρατηγικές εντάχθηκε και η επένδυση του Δήμου Λευκάδας για μαρίνα. Δηλαδή πρέπει και οι δήμοι να μπορούν να αξιοποιούν και να παίρνουν την υπεραξία των στρατηγικών επενδύσεων. Αυτό το κάνετε για πρώτη φορά. Αυτό που παραλάβαμε ήταν η αναποτελεσματικότητα του νόμου του 2010, όπου είχαν υπαχθεί ελάχιστα επενδυτικά σχέδια και δεν είχε ολοκληρωθεί καμία επένδυση, ενώ υπήρχε αοριστία θεσμικού πλαισίου, χωρίς διαβούλευση. Σε κάθε περίπτωση, επιμένουμε ότι ο ν.4608 έβαζε κάποιες ασφαλιστικές δικλείδες και στην ασφάλεια δικαίου των επενδύσεων. Και αφού περιγράψαμε, λοιπόν, σε αδρές γραμμές τις συνθήκες άγριας δύσης που διαμορφώνονται στη χώρα μας, να δούμε λίγο και τις ιδιωτικές επενδύσεις. Να πω, καταρχήν, για τον αναπτυξιακό νόμο. Αυτές οι διατάξεις έπρεπε να είναι εκεί για να κάνετε έναν ολοκληρωμένο αναπτυξιακό. Σε κάθε περίπτωση βλέπουμε ότι δεν στοχεύει καθόλου στο μοντέλο που προκρίνεται στην κοινωνική και αλληλέγγυα οικονομία, μοντέλο για το οποίο η κυβέρνηση του ΣΥΡΙΖΑ είχε δουλέψει πολύ. Αναφέρομαι στους ξενώνες φιλοξενίας νέων, στα hostels. Μας είπε ο κύριος Υπουργός, «εμείς εμπιστευόμαστε τον ιδιωτικό τομέα». Μάλιστα. Και εμείς εμπιστευόμαστε τον μη κακομαθημένο ιδιωτικό τομέα, όπως εμπιστευόμαστε εξίσου και τον δημόσιο τομέα με την τεχνογνωσία του και τη θεσμική του μνήμη. Άλλωστε, πιστεύουμε ότι οι ρόλοι αυτοί είναι ή θα έπρεπε να είναι διακριτοί. Καθένας κάνει άλλη δουλειά. Το ερώτημα, όμως, είναι το εξής: Την κοινωνία και τους θεσμικούς εκπροσώπους της τους εμπιστεύεστε; Από τα νομοθετήματα και ειδικά από διατάξεις αυτού του νομοσχεδίου, συμπεραίνουμε ότι η Τοπική Αυτοδιοίκηση από εργαλείο αποκεντρωμένης διοίκησης έχει περάσει στην κατηγορία των εμποδίων. Αφαιρείτε από τις περιφέρειες πόρους και αρμοδιότητες. Τα 3.000.000 που διαχειρίζονται γίνονται 1.000.000. Και, βεβαίως, το πρώην ΥΜΑΘ πρέπει να βρει να κάνει κάτι άλλο. Εγώ χαριτολογώντας είπα, μάλλον χοροεσπερίδες. Του παίρνετε τη βασική αρμοδιότητα. Το απογυμνώνετε από μία κρίσιμη αρμοδιότητα που είναι η υποβολή επενδυτικών σχεδίων. Στις εταιρείες τεχνοβλαστών έχουμε αναφερθεί αρκετά στις προηγούμενες επιτροπές. Αρκεί να πούμε ότι χρειάζεται παράλληλα και αύξηση της δημόσιας δαπάνης, όπως συνέβη κατά τη διακυβέρνηση του ΣΥΡΙΖΑ με τις εμβληματικές ενέργειες «Ερευνώ - Δημιουργώ - Καινοτομώ», αλλά και το ελκυστικό χρηματοδοτικό εργαλείο Equifund. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού]] Δυστυχώς, δεν έχω πολύ χρόνο. Κλείνω, κύριε Πρόεδρε, σε λίγο. Ας δούμε, λοιπόν, με αυτό το νομοσχέδιο ποιο ακριβώς άλλο παραγωγικό μοντέλο περιγράφετε. Το ίδιο ακριβώς - λέω εγώ - που μας έφερε στο χείλος του γκρεμού. Ακούσαμε πολλές ανακρίβειες τον τελευταίο καιρό δια στόματος Πρωθυπουργού της χώρας. Αναφέρομαι στα μνημόνια, «ο ΣΥΡΙΖΑ έβαλε τη χώρα στα μνημόνια». Εδώ η ανακρίβεια είναι ως προς το ποιος - το ξέρουμε όλοι - ως προς το πότε μπήκε η χώρα στα μνημόνια. Υπάρχει, όμως, κι ένα άλλο κρίσιμο ερώτημα: Γιατί μπήκε η χώρα στα μνημόνια; Μια από τις αιτίες - λέω εγώ - της οικονομικής κρίσης - εκτός από τις άλλες που είναι η διαφθορά κ.λπ. - ήταν το στρεβλό αντιαναπτυξιακό, εντέλει, μοντέλο που επί σειρά ετών ακολουθήθηκε και, δυστυχώς, επαναφέρεται σιγά - σιγά σε κάθε νομοσχέδιο. Δεν μπορούμε να δεχτούμε ότι οι αλλεπάλληλες κρίσεις - παγκόσμιες ναι, αλλά με ιδιαίτερο αποτύπωμα στη χώρα μας - είναι κανονικότητα. Είναι αδήριτη η αναγκαιότητα μιας αναπτυξιακής στρατηγικής για ένα νέο υπόδειγμα βιώσιμης και δίκαιης ανάπτυξης. Κρέμονται πράγματα κάτω από αυτές τις λέξεις. Είναι κρίμα τώρα που υπάρχουν διαθέσιμοι πόροι, που δεν υπάρχουν θεσμοί να σου επιβάλλουν τι πρέπει να επιλέξεις για να προχωρήσει, τώρα που η παγκόσμια οικονομία προσπαθεί να προσαρμοστεί στα νέα δεδομένα της κλιματικής κρίσης, η χώρα σου να εξακολουθεί να είναι ο παρίας, να πορεύεται όπως παλιά: επενδύσεις που εκμεταλλεύονται κυριολεκτικά τους φυσικούς πόρους με αντάλλαγμα κάποιες υποαμειβόμενες θέσεις εργασίας. Αυτό ήταν το μοντέλο, γι’ αυτό φτάσαμε εκεί και εκεί μας ξαναπάτε! Πρέπει να μιλήσουμε, λοιπόν, με πολύ καθαρό τρόπο στον ελληνικό λαό. Είναι άδικο να πληρώνει ο ίδιος λαός την κάθε μία κρίση, με παγκόσμια χαρακτηριστικά, με τόσο επίπονο και τραγικό τρόπο. Δεν γίνεται έτσι ούτε ανάπτυξη, ούτε «πράσινη» μετάβαση, ούτε υπάρχει ευημερία του λαού. Εάν δεν αναβαθμίσουμε παραγωγικά τη χώρα με μια οικονομία βιώσιμη, είναι σίγουρο ότι θα οδηγηθούμε σε νέες κρίσεις, σε αύξηση δημόσιου χρέους και πάλι από την αρχή. Όμως, οι θεσμικές αλλαγές απαιτούν συνήθως πολύ περισσότερο χρόνο από όσο διαρκεί η θητεία μιας κυβέρνησης, για να σχεδιαστούν, να υλοποιηθούν και να αρχίσουν να αποδίδουν. Λυπάμαι πραγματικά γιατί το μέλλον είναι ήδη εδώ και όλες αυτές τις επιλογές σας θα χρειαστεί να τις διαχειριστεί η νέα κυβέρνηση του ΣΥΡΙΖΑ - Προοδευτική Συμμαχία, να προσπαθήσει για ακόμα μια φορά όχι να συνεχίσει την προσπάθεια από εκεί που την άφησε, αφού ό,τι καλό παραλάβατε, το ξηλώνετε με συνοπτικές διαδικασίες, αλλά σαν τον Σίσυφο να ξανασηκώσει το βράχο ώστε η χώρα να μπορέσει να οδηγηθεί σε μια πορεία βιώσιμης και δίκαιης ανάπτυξης. Ευχαριστώ.
Ευχαριστούμε πολύ. Παρακαλώ να κλείσει το ηλεκτρονικό σύστημα εγγραφής. Τον λόγο τώρα θα πάρει ο Ειδικός Αγορητής από το Κίνημα Αλλαγής ο συνάδελφος κ. Μιχαήλ Κατρίνης. Ορίστε, κύριε Κατρίνη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι της Κυβέρνησης, και εσείς ακόμα αναγνωρίζετε ότι το κλίμα στη χώρα είναι πολύ βαρύ τόσο για την οικονομία, όσο και για την κοινωνία. Οι συνεχόμενες αστοχίες της Κυβέρνησης στη διαχείριση της πανδημίας και η αχρείαστη πολυφωνία των Υπουργών πάνω σε υγειονομικά ζητήματα - δεν αφορά εσάς, κύριε Υπουργέ, αφορά όλους τους άλλους εκτός από εσάς - έχουν φέρει τους πάντες στα όριά τους, δημιουργώντας παράλληλα ένα εκρηκτικό μείγμα που υπονομεύει και ακυρώνει κάθε προσπάθεια υπέρβασης του αδιεξόδου. Η Κυβέρνηση εδώ και καιρό αρκείται μόνο στην επικοινωνιακή διαχείριση των επιπτώσεων της πανδημίας, «προσπαθώντας» να πείσει πως όσα συμβαίνουν στη χώρα μας είναι αναμενόμενα, είναι αυτά που συμβαίνουν και στις υπόλοιπες χώρες της Ευρωπαϊκής Ένωσης χωρίς να κάνει αυτοκριτική για τα λάθη, χωρίς να κάνει αυτοκριτική για τις αντιφάσεις, χωρίς να κάνει διορθωτικές και κυρίως ουσιαστικές κινήσεις. Παρόμοια, όμως, είναι και η κατάσταση που παρατηρείται στην αγορά. Οι αρμόδιοι Υπουργοί στρουθοκαμηλίζουν αρνούμενοι να αποδεχθούν ότι εξελίσσεται ένα πρωτοφανές κύμα ανατιμήσεων που δείχνει να έχει και διάρκεια και ένταση. Έτσι, η μη λήψη απαραίτητων μέτρων από την πλευρά τους επιδεινώνει την ήδη επιβαρυμένη ατμόσφαιρα. Σε αυτό το πλαίσιο οι αυξήσεις των τιμών είναι καθημερινό φαινόμενο και ο πληθωρισμός καλπάζει. Ήδη τον Οκτώβριο ο Γενικός Δείκτης Τιμών Καταναλωτή έφτασε στο 3,4% σε σχέση με τον ίδιο μήνα πέρυσι. Η τιμή στο ηλεκτρικό ρεύμα μόλις την προηγούμενη Πέμπτη, κύριε Υπουργέ, ανέβηκε στα 285,24 ευρώ ανά MWh, καθιστώντας μας την τρίτη πιο ακριβή αγορά στην Ευρωπαϊκή Ένωση και ακυρώνοντας κάθε στρατηγική που έχετε υιοθετήσει μέχρι σήμερα για την αντιμετώπιση αυτών των αυξήσεων, στρατηγική που αποδεικνύεται ότι εδράζεται σε εντελώς εσφαλμένες εκτιμήσεις. Όσο για το φυσικό αέριο, έχουμε υπερτετραπλασιασμό της τιμής σε σχέση με πέρυσι. Η αύξηση είναι 480%, 0,098 ευρώ την κιλοβατώρα από 0,017. Δεν είναι τυχαίο, λοιπόν, πως σε αυτό το οικονομικό κλίμα, με τις οφειλές του παρελθόντος ταυτόχρονα να ξεπαγώνουν όλες μαζί - όλα τα χρέη του παρελθόντος και οι οφειλές πρέπει να πληρωθούν το επόμενο διάστημα - η ζήτηση από τους καταναλωτές έχει μειωθεί με τους εμπόρους να παρακολουθούν μουδιασμένοι. Ακόμα και η λεγόμενη «Black Friday» δεν κατάφερε να τονώσει την αγορά με τις επίσημες αναφορές - τουλάχιστον από τα πρώτα στοιχεία που έχουν έρθει από τους φορείς της αγοράς - να κάνουν λόγο για τζίρο 300.000.000 περίπου, όπως, δηλαδή, και πέρυσι. Όμως, μην ξεχνάμε ότι πέρυσι η «Black Friday» έγινε σε συνθήκες lockdown. Και μπορεί προς το παρόν να μην έχουν εκδηλωθεί στην αγορά σοβαρές ελλείψεις ή αποθεματοποίηση, ωστόσο είναι φανερό ότι σταδιακά όλο το επιπλέον κόστος μετακυλίεται στον καταναλωτή με το καλάθι της νοικοκυράς να ακριβαίνει διαρκώς και ορατό τον κίνδυνο τα βασικά του είδη να καταστούν είδη πολυτελείας για τα πλέον αδύναμα νοικοκυριά και όχι μόνο. Σε όλο αυτό το σκηνικό, δυστυχώς, κυρίες και κύριοι συνάδελφοι, η Κυβέρνηση αρκείται στο ρόλο του παρατηρητή. Καθησυχάζει την κοινή γνώμη για την παροδικότητα του φαινομένου, που μόνο παροδικό δεν είναι, και κρύβεται πίσω από την Επιτροπή Ανταγωνισμού που πραγματοποιεί κάποιους ελέγχους. Βεβαίως, σε αυτό το πλαίσιο συνεχίζονται και τα προβλήματα των μικρομεσαίων επιχειρήσεων: Πτώση τζίρου σε λιανεμπόριο και εστίαση πάνω από 30% λόγω της εφαρμογής των αναγκαίων νέων μέτρων, απαίτηση αποπληρωμής συσσωρευμένων οφειλών και υποχρεώσεων - μόνο το προσεχές τετράμηνο θα κληθούν να πληρώσουν 11.000.000.000 ευρώ οφειλές - μειωμένη ρευστότητα λόγω ασφυκτικών ορίων δανειοδότησης και αδυναμία επιπλέον στήριξης από το κράτος. Ο κίνδυνος προφανής. Σε αυτές τις συνθήκες της «τέλειας καταιγίδας» ο φόβος όλων είναι στην πορεία του χρόνου να δούμε επιχειρήσεις να κλείνουν. Ωστόσο, η μόνιμη επωδός του οικονομικού επιτελείου είναι ότι τα λεφτά τελείωσαν. Ναι, τα λεφτά τελείωσαν αλλά η πανδημία δεν τελείωσε, ούτε οι περιορισμοί στην πρόσβαση των πελατών. Είναι η δικαιολογημένη απάντηση των μικρομεσαίων επιχειρηματιών που στενάζουν από την έλλειψη ρευστότητας, δυστυχώς λόγω και της μυωπική στρατηγικής που υιοθετούν οι τράπεζες. Κι όμως μιλάμε για έναν κλάδο που αποτελεί το 99% της επιχειρηματικότητας στη χώρα. Η Κυβέρνηση όμως σφυρίζει αδιάφορα και ουσιαστικά εξαιρεί τις μικρομεσαίες επιχειρήσεις από τα έργα του Ταμείου Ανάκαμψης. Μια και μιλάμε όμως για Ταμείο Ανάκαμψης, κύριε Υπουργέ, ακόμα δεν μας έχει δοθεί μία εξήγηση για ποιο λόγο δεν εκταμιεύθηκε η δόση του 1,718 δισεκατομμυρίων ευρώ που είχε συμπεριληφθεί στο μεσοπρόθεσμο και αναμενόταν να εκταμιευθεί τέλος Οκτωβρίου. Σχετίζεται μήπως με την καθυστέρηση στην υλοποίηση των απαραίτητων μεταρρυθμίσεων και στόχων οι οποίες είναι προαπαιτούμενο για την εκταμίευση της δόσης; Και τι έχει να πει η Κυβέρνηση αν από δική της αστοχία και ολιγωρία καθυστερούν να έρθουν πολύτιμοι πόροι για τη χώρα; Ή μήπως σχετίζεται κύριε Υπουργέ, με τη δημοσιονομική εικόνα της χώρας; Ας μην ξεχνάμε ότι όλες οι αναμενόμενες αξιολογήσεις από οίκους πιστοληπτικής αξιολόγησης αναβλήθηκαν, αφού η πορεία της ελληνικής οικονομίας εξαρτάται κυρίαρχα από το μέλλον του προγράμματος ανταλλαγής ομολόγων της Ευρωπαϊκής Κεντρικής Τράπεζας. Και η πορεία της ελληνικής οικονομίας δεν είναι και τόσο αισιόδοξη όπως προσπαθεί να μας παρουσιάσει το οικονομικό επιτελείο. Πρέπει κάποια στιγμή η Κυβέρνηση να βγει και να πει για ποιο λόγο τα χρήματα αυτά που τα χρειάζεται όσο ποτέ η ελληνική οικονομία, δεν έρχονται στην ώρα τους και δεν εκταμιεύονται με τη μόχλευση να είναι πολύτιμη ειδικά σε αυτή τη συγκυρία. Κακά τα ψέματα, κυρίες και κύριοι συνάδελφοι, τα μηνύματα δεν είναι αισιόδοξα. Μια βδομάδα μόλις πριν το Γραφείο Προϋπολογισμού του Κράτους στη Βουλή εξέδωσε ανακοίνωση για τον προϋπολογισμό του 2022 στην οποία με έμφαση επισημαίνει ότι η υλοποίηση των προβλεπόμενων δημοσιονομικών μεγεθών εμπεριέχει σημαντικές αβεβαιότητες που προέρχονται από την ανησυχητική εξέλιξη της πανδημίας. Μάλιστα αναφέρει ότι η χώρα μας παραμένει στις χειρότερες ευρωπαϊκές θέσεις όσον αφορά τις υγειονομικές επιπτώσεις και την πορεία των εμβολιασμών, τις ενδεχόμενες μόνιμες απώλειες της ύφεσης που προκάλεσε η πανδημία και το βαθμό ικανότητας φορολογουμένων να ανταποκριθούν στις υποχρεώσεις τους καθώς και την πιθανότητα μεταστροφής της νομισματικής πολιτικής εξαιτίας των πληθωριστικών πιέσεων. Σε αυτό λοιπόν το πλαίσιο του άκρατου κυβερνητικού κυνισμού που προσπαθεί να κάνει μία τόνωση της αισιοδοξίας για τα πραγματικά μεγέθη της οικονομίας εντάσσεται και το συζητούμενο νομοσχέδιο, το οποίο παρουσιάζεται από πλευράς της Κυβέρνησης ως μνημείο συνεκτικότητας και ολοκληρωμένου σχεδίου προσέλκυσης και επιτάχυνσης επενδύσεων. Αλλά αλήθεια, κύριοι της Κυβέρνησης, τι έχει γίνει άραγε με εκείνες τις εκκρεμείς υπουργικές αποφάσεις του δικού σας νόμου του «Επενδύω στην Ελλάδα και άλλες διατάξεις» του 2019; Υπουργικές αποφάσεις οι οποίες κυρίες και κύριοι συνάδελφοι δύο χρόνια μετά την ψήφιση του νομοσχεδίου δεν έχουν εκδοθεί ακόμα, καταδεικνύοντας έτσι τις χτυπητές ανεπάρκειες του κατ’ ευφημισμού επιτελικού σας κράτους. Στέλνετε μήπως με αυτό τον τρόπο το σωστό μήνυμα στην επενδυτική κοινότητα, όταν ακόμα δεν έχετε ολοκληρώσει το θεσμικό πλαίσιο για την προσέλκυση των επενδύσεων, ότι ασχολείστε σοβαρά με αυτόν το νευραλγικό τομέα; Ή πιστεύετε ότι με το παρόν νομοσχέδιο και με την απλή επαναδιατύπωση διατάξεων του αναπτυξιακού νόμου, επαναφορά παλαιότερων διατάξεων και ρυθμίσεων εφαρμοστικού νόμου θα ξεπεράσετε όλες τις εγνωσμένες αβελτηρίες της διακυβέρνησής σας σε σχέση με την προσέλκυση των επενδύσεων; Εν πάση περιπτώσει, κύριε Υπουργέ, στο συζητούμενο νομοσχέδιο εντοπίσαμε αρκετά προβλήματα τόσο στις διατάξεις για τη δημιουργία ενιαίου πλαισίου για στρατηγικές επενδύσεις όσο και για τις διατάξεις για την αναμόρφωση του αναπτυξιακού νόμου συμπεριλαμβανομένων και των προηγούμενων αναπτυξιακών νόμων. Σταχυολογώ τα σημαντικότερα για εμάς. Πρώτον, επιβεβαιώνεται για μία ακόμα φορά η πολιτική επιλογή της Κυβέρνησης σύμφωνα με την οποία η βελτίωση επενδυτικού περιβάλλοντος, σε εισαγωγικά πάντα, ταυτίζεται με την απορρύθμιση του χωρικού και περιβαλλοντικού σχεδιασμού. Διαβάζουμε όχι σε αντιπολιτευόμενη εφημερίδα αλλά στην «Καθημερινή της Κυριακής». Το αναφέρω ακριβώς όπως είναι μέσα στην εφημερίδα: «Με το σχέδιο νόμου του Υπουργείου Ανάπτυξης ενισχύεται η απαξίωση του πολεοδομικού σχεδιασμού, πολλαπλασιάζονται οι παρεκκλίσεις από τη νομοθεσία, περιορίζεται η δημοσιότητα αφού μόνο για δέκα μέρες δημοσιοποιείται η επιτελική σύνοψη του σχεδίου και μόνο». Και τι άλλο να γράψει κανείς όταν παραδείγματος χάριν με το άρθρο 3 επιτρέπεται πλέον η υλοποίηση στρατηγικών επενδύσεων σε όλες μα όλες τις περιοχές του δικτύου Natura 2000 με εξαίρεση μόνο τις περιοχές απόλυτης προστασίας της φύσης στη βάση εκπόνησης ειδικών περιβαλλοντικών μελετών κατά παρέκκλιση βέβαια της ισχύουσας περιβαλλοντικής νομοθεσίας; Ή όταν οι πολεοδομικές ρυθμίσεις του άρθρου 4 αναιρούν τον χωρικό σχεδιασμό σε όλες μα όλες τις κλίμακες από την εθνική και περιφερειακή για χωροταξικά σχέδια μέχρι και την τοπική για τα ρυμοτομικά σχέδια, ακυρώνοντας έτσι κάθε έννοια ασφάλειας δικαίου, κάθε έννοια πολεοδομικού κεκτημένου και κάθε έννοια διασφάλισης της τοπικής συναίνεσης; Στην ουσία δηλαδή η Κυβέρνηση έφερε διάταξη που επιτρέπει την εξαίρεση των στρατηγικών επενδύσεων από κάθε όρο και περιορισμό που θέτει ο πολεοδομικός ή ρυθμιστικός σχεδιασμός για να χτιστεί οτιδήποτε, οπουδήποτε με κάθε τρόπο, με κάθε διαδικασία, αρκεί να γίνει, χωρίς προϋποθέσεις και χωρίς αρχές. Τα πάντα στο βωμό του «επένδυση να είναι και ό,τι να είναι». Τα πάντα όμως και στον βωμό της επικοινωνίας προκειμένου η Κυβέρνηση να παρουσιαστεί ως φιλοεπενδυτική αρκεί και ο Πρωθυπουργός να βγει στις φωτογραφίες με τα σχετικά ρεπορτάζ και να παίξει οτιδήποτε στα κεντρικά δελτία ειδήσεων. Πιστεύετε αλήθεια ότι αυτά που περιγράφω είναι υπερβολικά; Ότι όλα αυτά που λέω δεν τα έχουμε δει τα τελευταία δυόμιση χρόνια; Ή μήπως αντίθετα είναι υπερβολικές οι δικές σας ρυθμίσεις του άρθρου 5 για την παραχώρηση χρήσης αιγιαλού και παραλίας, μιας διάταξης που ξεκάθαρα αρνείται τις αρχές της αειφορίας και ενέχει σοβαρότατους -επαναλαμβάνω - σοβαρότατους περιβαλλοντικούς κινδύνους; Και αυτά που περιέγραψα διασφαλίζετε ότι όντως θα συμβούν, αφού φέρνετε το λεγόμενο κίνητρο ταχείας αδειοδότησης στο άρθρο 9, το οποίο δεν είναι τίποτα άλλο παρά ένας τρόπος για να αποδυναμωθεί ακόμα περισσότερο η περιβαλλοντική αδειοδότηση και κατ’ επέκταση η λήψη μέτρων προστασίας του περιβάλλοντος. Ή πιστεύετε ότι η προθεσμία των σαράντα πέντε ημερολογιακών ημερών μέσα στην οποία πρέπει να ολοκληρωθεί η έκδοση οποιασδήποτε απαιτούμενης άδειας ή έγκρισης είναι δυνατό να τηρηθεί; Το νομοθετικό πόνημά σας κύριοι της Κυβέρνησης δεν είναι μόνο άτσαλο, είναι και αδύναμο ως προς τους στόχους τους οποίους υποτίθεται πως υπηρετεί. Στο νομοσχέδιο παρουσιάζονται για πρώτη φορά πολλά καθεστώτα χορήγησης ενισχύσεων. Ζητήσαμε διευκρινίσεις για το αν αυτά θα λειτουργούν μεμονωμένα ή παράλληλα από τη στιγμή που δεν δίνετε σαφή χρονοδιαγράμματα, ούτε προβλέπεται τι θα γίνει σε περίπτωση εξάντλησης των πόρων σε κάποια από αυτά. Απάντηση όμως μέχρι στιγμής δεν έχουμε πάρει. Αλλά και το χρονικό περιθώριο των δεκαπέντε ετών - αν είναι δυνατόν! - για την υλοποίηση στρατηγικής επένδυσης νομίζουμε ότι είναι υπερβολικό αν αναλογιστούμε ότι για να κατασκευαστεί το αεροδρόμιο «Ελευθέριος Βενιζέλος» μας πήρε μόλις 4 χρόνια. Επιπλέον οι διατάξεις που φέρνετε δεν ενισχύουν το τοπικό παραγωγικό αποτύπωμα αλλά και τις σχετικές πολλαπλασιαστικές επιδράσεις, αφού με το άρθρο 15 δεν προβλέπεται μέσω της ενσωμάτωσης ασφαλιστικών δικλείδων την ενίσχυση της εγχώριας παραγωγικής βάσης, κάτι που είναι ζητούμενο και απαιτούμενο ειδικά σε αυτή την οικονομική και κοινωνική συγκυρία. Όπως δεν προβλέπεται ισόρροπη περιφερειακή ανάπτυξη, ούτε κάποιο κριτήριο για κατανομή επενδύσεων σε περιφέρειες που υστερούν σε σχέση πάντα με τις αναγκαίες υποδομές, όπως συγκοινωνιακές, τηλεπικοινωνιακές και logistics. Αλλά κυρίως κυρίες και κύριοι συνάδελφοι, με το νομοσχέδιο της Κυβέρνησης δεν προβλέπεται τίποτα απολύτως για τις μικρές και μικρομεσαίες επιχειρήσεις, ούτε για τη διευκόλυνσή τους σε περίπτωση που εγκριθεί το σχέδιο τους. Και αν αυτή τη στιγμή μας βλέπουν επαγγελματίες και επιχειρηματίες που έχουν κάνει αίτηση και έχουν υπαχθεί σε προηγούμενες διατάξεις αναπτυξιακών νομοσχεδίων, ξέρουν πολύ καλά τη δυσκολία που αντιμετωπίζουν όταν πηγαίνουν στις τράπεζες για να χρηματοδοτηθούν και ενώ έχουν συγκεκριμένο σχέδιο, δυστυχώς έχουν μια μεγάλη, ανυπέρβλητη αδυναμία να βρουν ρευστότητα να υλοποιήσουν το σχέδιό τους. Αυτό θα έπρεπε να έχουμε φέρει σήμερα στο νομοσχέδιο, να διευκολύνουμε την επιχειρηματικότητα να μπορέσει πέρα από το καθεστώς ενίσχυσης να έχει και μια διευκόλυνση στη χρηματοδότηση για να υλοποιήσει το επενδυτικό της σχέδιο. Δυστυχώς αυτό δεν γίνεται. Και όμως το ιδιαίτερα ευνοϊκό συνολικό πλαίσιο υποστήριξης που παρέχεται μέσω διαφορετικών μορφών κινήτρων προς στρατηγικούς αλλά και απλούς ιδιώτες επενδυτές θα μπορούσε να αποτελέσει ένα πρότυπο για τη στήριξη αντίστοιχων επενδυτικών πρωτοβουλιών μικρότερης κλίμακας σε επίπεδο μικρομεσαίων επιχειρήσεων. Επίσης υπάρχουν και ειδικές περιπτώσεις, που θα έπρεπε να επισημανθούν και να προβλεφθούν σε περιοχές που επλήγησαν από μεγάλες καταστροφές, όπως οι πρόσφατες φυσικές καταστροφές ή οι πυρκαγιές στην Εύβοια αλλά και στην Ηλεία. Θα μπορούσε λοιπόν να προβλεφθεί αυτόματη ενεργοποίηση σε μεγαλύτερο ποσοστό επιχορήγησης, τόσο για τις νέες επενδύσεις όσο και σε αυτές που υπέστησαν ζημιές, επιχορήγηση που θα μπορούσε να είναι ακόμα μεγαλύτερη αν συνδεόταν με ρήτρα διατήρησης ή δημιουργίας θέσεων εργασίας. Τώρα, στο τρίτο μέρος, που αφορά την ίδρυση και λειτουργία εταιρειών τεχνοβλαστών, θεωρούμε ότι οι διατάξεις είναι θετικές και θα τις υπερψηφίσουμε γιατί κι εμείς από πλευράς μας επιθυμούμε να δούμε τις εταιρείες να αναπτύσσονται, τις εταιρείες “spin - off”, δεδομένου ότι θεωρούμε πως αποτελούν μια από τις υγιείς και καινοτόμες λύσεις για την ανάπτυξη της οικονομίας μας. Άλλωστε δεν πρέπει να υποτιμούμε ότι η χώρα μας διαθέτει υψηλά καταρτισμένο επιστημονικό δυναμικό και θα πρέπει όλοι να συμβάλουμε, ώστε να αξιοποιηθεί κατά το δυνατόν καλύτερα. Κυρίες και κύριοι συνάδελφοι, στο Κίνημα Αλλαγής παραδοσιακά στηρίζουμε, όπως και εξακολουθούμε να στηρίζουμε, τις κάθε είδους επενδυτικές πρωτοβουλίες, εφόσον αυτές σέβονται το περιβάλλον και εφόσον σε αυτές υλοποιούνται αναγκαίες υποδομές που συμβάλλουν στη δίκαιη ενεργειακή μετάβαση, αλλά παράλληλα βασίζονται και σε ένα ισορροπημένο πλαίσιο κινήτρων, τόσο με τους ξένους όσο και με τους εγχώριους εν δυνάμει επενδυτές. Και προφανώς δεν είμαστε φοβικοί ούτε με τις “fast track” διαδικασίες, αφού εμείς πρώτοι θεσμοθετήσαμε τον ν. 3894/2010, την επιτάχυνση και διαφάνεια υλοποίησης στρατηγικών επενδύσεων. Απόδειξη του μεγάλου ενδιαφέροντος που έχουμε ως Κίνημα Αλλαγής για την υλοποίηση στρατηγικών επενδύσεων αποτελεί και η εμβληματική επένδυση του Ελληνικού, την οποία έχουμε στηρίξει από τη σύλληψη της ιδέας ως και σήμερα που έχουν ξεκινήσει κάποιες εργασίες στήριξης σε πολιτικό, κοινωνικό, οικονομικό αλλά και ιδεολογικό επίπεδο, ώστε να απαγκιστρωθεί η επένδυση και να υλοποιηθεί. Όμως δεν μπορούμε να μυθοποιήσουμε τις επενδύσεις όπως κάνει η Κυβέρνηση. Τους αποδίδουμε το ρόλο που πραγματικά παίζουν ως ένα εν δυνάμει, πολύ δυναμικό αναπτυξιακό εργαλείο. Στη δε προσέλκυση επενδύσεων του ιδιωτικού τομέα πιστεύουμε πως βασική επιδίωξη δεν είναι ο ανταγωνισμός με το κράτος ούτε η δαιμονοποίηση του κράτους, αλλά η συμπληρωματικότητα των δύο. Γνώμονας για μας πρέπει να είναι από τη μία η διασφάλιση του δημοσίου συμφέροντος και προϋπόθεση η διαφάνεια και όχι φωτογραφικές ρυθμίσεις ή συρραφή φιλοεπενδυτικών “tailor made” διατάξεων σε επενδυτές που εν πολλοίς παραμένουν ακόμα φαντάσματα. Ωστόσο η γενικότερη πολιτική της Κυβέρνησης στο θέμα, οι ανεξήγητες εμμονές της και τα αρκετά προβληματικά άρθρα του νομοσχεδίου, που προκαλούν τους επαΐοντες ακόμα και εντός των ορίων της κυβερνητικής παράταξης, σκιάζουν την όποια καλή θέληση και υπερβαίνουν τις ανοχές μας. Κοινός στόχος είναι να καταστεί η χώρα μας ένας πραγματικός επενδυτικός πόλος, τηρουμένων βέβαια των απαραίτητων δικλείδων ασφαλείας για το περιβάλλον, ώστε να επιτευχθεί αειφορική ανάπτυξη. Αυτός ο στόχος δεν μπορεί να επιτευχθεί χωρίς συνεκτικό πλαίσιο, χωρίς κανόνες και σταθερή στρατηγική, στοιχεία που δυστυχώς, κυρίες και κύριοι συνάδελφοι, απουσιάζουν από το σημερινό νομοσχέδιο. Για τις τροπολογίες, οι οποίες κατατέθηκαν στην κυριολεξία τη νύχτα, θα τοποθετηθώ στη δευτερολογία μου. Ευχαριστώ.
Τον λόγο τώρα θα πάρει από το Κομμουνιστικό Κόμμα Ελλάδας η συνάδελφος κ. Διαμάντω Μανωλάκου.
Ευχαριστώ, κύριε Πρόεδρε. Το νομοσχέδιο αυτό απόκτησε κι άλλα κεφάλαια, με άσχετα θέματα, μέσα από τρεις τροπολογίες που καταθέσατε ξημερώματα και μία τετάρτη που καταθέσατε λίγες ώρες μετά τη δεύτερη ανάγνωση. Αν και ρωτήσαμε για τροπολογίες, πήραμε τη σιωπή σας. Όμως αυτή η τέταρτη τροπολογία είναι προκλητική. Αφορά τα διαφημιστικά κονδύλια του δημοσίου και την ευθύνη, αν και ανήκε στην Προεδρία της Κυβέρνησης, τώρα τη μετακυλίετε στις ανάδοχες εταιρείες με αναδρομική ισχύ. Ντραπήκατε για την κατακραυγή που υπήρξε και κάνετε μια νομοθετική ρύθμιση, που θα είναι πηγή νέων προβλημάτων, θα λειτουργήσει σαν βιομηχανία για νέες λίστες τύπου «Πέτσα» και το κράτος θα κρύβεται, δημιουργώντας άλλοθι ότι δεν έχει ευθύνη. Το Κομμουνιστικό Κόμμα Ελλάδας κατέθεσε έγκαιρα τροπολογία, που εσείς την απορρίψατε, γιατί έβαζε σαν κύριο ότι μηνύματα που σχετίζονται με την προστασία της δημόσιας υγείας θα πρέπει να μεταδίδονται και να καταχωρούνται σε όλα τα μέσα μαζικής ενημέρωσης εντελώς δωρεάν και όχι με όρους διαφημιστικής καμπάνιας. Θα την ξανακαταθέσουμε στα Πρακτικά. Και για να ολοκληρώσω γι’ αυτήν την τροπολογία, υπάρχει κι ένα άρθρο για την ΕΡΤ και τις ανεξάρτητες παραγωγές. Βεβαίως υπάρχουν, όμως εδώ, σ’ αυτό το άρθρο, το γενικεύετε, που σημαίνει παραγκωνισμός της κρατικής τηλεόρασης. Είναι απαράδεκτο και ζητάμε να αποσύρετε την τροπολογία. Έρχομαι στο κυρίως θέμα, το νομοσχέδιο. Έχει ουσιαστικά δύο μέρη και έναν κοινό στόχο. Το πρώτο μέρος εξασφαλίζει ένα μπαράζ νέων προκλητικών προνομίων στις στρατηγικές και εμβληματικές επενδύσεις, που χτίζεται πάνω σε όλα τα προηγούμενα του ΣΥΡΙΖΑ. Με τις νέες διατάξεις και κωδικοποιήσεις της προηγούμενης Κυβέρνησης όσο και τις σημερινή, με προκλητικά κίνητρα, φοροαπαλλαγές, ελαφρύνσεις, κρατικές ενισχύσεις, επιδοτήσεις, παρεκκλίσεις στο πολεοδομικό καθεστώς δόμησης, χρήσεων γης, χωρικών σχεδίων, προσφορά δημόσιων εκτάσεων, νέες αλλαγές στην περιβαλλοντική αδειοδότηση, γκρεμίζοντας ό,τι είχε μείνει από το σημερινό πλαίσιο. Αποκαλύπτει έτσι την υποκρισία σας για την προστασία δήθεν δασών και αιγιαλών από τις συνέπειες της κλιματικής κρίσης. Έτσι η νομοθεσία για τις στρατηγικές επενδύσεις εμπλουτίζεται και προσαρμόζεται καλύτερα στα δεδομένα της πράσινης ανάπτυξης - κοροϊδίας σας. Στο δεύτερο μέρος δημιουργείται το θεσμικό πλαίσιο για εταιρείες τεχνοβλαστών μέσα από την εμπορευματοποίηση της ερευνητικής διαδικασίας. Δηλαδή αντί για αύξηση της κρατικής χρηματοδότησης για τα ανώτατα ιδρύματα και τα ερευνητικά κέντρα, με σκοπό την κάλυψη των αναγκών φοιτητών, ερευνητών και διδασκόντων, η Κυβέρνηση διαμορφώνει κίνητρα για τους ερευνητικούς οργανισμούς μέσα από τη διάθεση των υποδομών τους σε εταιρείες τεχνοβλαστούς, ωθώντας ιδρύματα στην αυτοοργάνωση και αναζήτηση πόρων μέσω κερδοφόρων συμπράξεων. Η επέκταση της δημιουργίας εταιρειών με αξιοποίηση υποδομών του πανεπιστημίου θα στερήσει από τους φοιτητές και άλλες ερευνητικές ομάδες, που δεν συμμετέχουν στις συγκεκριμένες εταιρείες, εργαστηριακούς χώρους και εξειδικευμένο εξοπλισμό, που ανήκουν σε όλη την πανεπιστημιακή κοινότητα. Ο κοινός στόχος όλων αυτών είναι η εξασφαλισμένη κερδοφορία για τους μεγάλους επενδυτές σε βάρος των λαϊκών αναγκών. Όλα στο νομοσχέδιο υποτάσσονται στην προοπτική ανάκαμψης των κερδών του κεφαλαίου και της ανταγωνιστικότητας του εγχώριου κεφαλαίου, στην προσέλκυση κερδοφόρων επενδύσεων, με τον πακτωλό εκταμιεύσεων του Ταμείου Ανάκαμψης, που θα συνδυαστούν με την κλιμάκωση των αντιλαϊκών προαπαιτούμενων. Διότι το νομοσχέδιο για τις στρατηγικές επενδύσεις αποτελεί ένα από τα προαπαιτούμενα αντιλαϊκά και αντεργατικά νομοσχέδια για την εκταμίευση από το Ταμείο. Δηλαδή το νέο υπερμνημόνιο, που είναι το Ταμείο Ανάκαμψης, με τα 30 δισεκατομμύρια ανεβάζουν το ΑΕΠ, φτωχαίνουν όμως και εξαθλιώνουν εργαζόμενους και τον λαό συνολικότερα. Είναι η συνέχεια στον νόμο - έκτρωμα για τα εργασιακά, που έφερε τον εργασιακό Μεσαίωνα, τη δεκάωρη δουλειά, τον περιορισμό στη συνδικαλιστική δράση, τις ευέλικτες σχέσεις εργασίας, την αβεβαιότητα και ανασφάλεια. Εξάλλου και σ’ αυτό το νομοσχέδιο υπάρχει ευθυγράμμιση με το σημερινό -σύγχρονο το λέτε - αντεργατικό πλαίσιο, που έχει διαμορφωθεί από τις αστικές κυβερνήσεις το τελευταίο διάστημα. Ακόμα και οι στοιχειώδεις θέσεις εργασίας ανά επένδυση, όχι μόνο δεν προβλέπονται δεσμευτικά, αλλά αντικαθίστανται από Ετήσιες Μονάδες Εργασίας, στο πλαίσιο της ελαστικής απασχόλησης και των αλλαγών στην εργασιακή νομοθεσία, που έχουν προωθηθεί όλο το προηγούμενο διάστημα. Αλλά και επενδύσεις μεγάλης κλίμακας δεν απαιτούν μόνιμες, σταθερές θέσεις εργασίας. Αυτό το θεωρείτε κόστος και τους εργαζόμενους με πλήρη δικαιώματα βάρος, αυτούς που παράγουν τον πλούτο! Ουσιαστικά παίρνετε τη σκυτάλη από το ν.4608/2019 του ΣΥΡΙΖΑ, που η Νέα Δημοκρατία είχε υπερψηφίσει, δίνοντας ακόμα περισσότερα κίνητρα, φοροαπαλλαγές και επιδοτήσεις για να επενδυθούν συσσωρευμένα κεφάλαια και κυρίως να καταβροχθίσουν οι όμιλοι τα δισεκατομμύρια ευρώ του Ταμείου Ανάκαμψης, του ΕΣΠΑ και του αναπτυξιακού νόμου. Φυσικά σε κάθε περίπτωση τα ποσά αυτά θα φορτωθούν στους κρατικούς προϋπολογισμούς, δηλαδή στις πλάτες των λαών μαζί με τις αντεργατικές ανατροπές που προβλέπονται στα εθνικά σχέδια ανάκαμψης και ανθεκτικότητας. Στόχος αυτού του νομοσχεδίου για την Κυβέρνηση, όπως έκανε και η προηγούμενη του ΣΥΡΙΖΑ, είναι να απελευθερώσει από κάθε εμπόδιο και κάθε χρονοβόρα διαδικασία στις επενδύσεις. Εντάσσεται σε ένα πλέγμα διατάξεων που χρησιμοποιούνται για την υλοποίηση του σχεδίου Ελλάδα 2.0 της Νέας Δημοκρατίας, το σχέδιο Πισσαρίδη, και περιλαμβάνει διατάξεις που αφορούν τόσο τον τρόπο επιδότησης όσο και διατάξεις που διαμορφώνουν ένα ευνοϊκότερο ρυθμιστικό πλαίσιο για την προώθηση των επενδύσεων με αλλαγές που έχουν αποφασιστική σημασία και δεν είναι καινοφανείς. Πρόκειται για την ολοκλήρωση των μεταβολών στην αδειοδότηση που προωθούνται συστηματικά ολόκληρη τη δεκαετία τόσο από τη Νέα Δημοκρατία όσο και από το ΣΥΡΙΖΑ. Αποτελούν εμβληματικές προβλέψεις τόσο στα μνημόνια όσο και στις μεταμνημονιακές δεσμεύσεις. Το πλαίσιο που προωθείται τώρα είναι ουσιαστικά αδειοδοτήσεις εξπρές. Μεγαλύτερη βαρύτητα δίνεται στις λεγόμενες εμβληματικές επενδύσεις εξαιρετικής σημασίας αυτές δηλαδή που αφορούν την οικονομία ενεργειακού και περιβαλλοντικού αποτυπώματος. Είναι φανερό ότι οι διατάξεις αυτές αφορούν επενδύσεις στην πράσινη και ψηφιακή οικονομία, που βρίσκονται στην προμετωπίδα του Ταμείου Ανάκαμψης. Η αδειοδότηση είναι ταχύτατη αφού η αδειοδοτούσα αρχή εξετάζει τυπικά την πληρότητα του φακέλου και ταυτόχρονα υπάρχουν πειθαρχικές διώξεις σε υπαλλήλους για τη μη εμπρόθεσμη αποστολή από τις περιφερειακές ή άλλες υπηρεσίες. Δηλαδή η διοίκηση θα εξυπηρετεί κατά προτεραιότητα τις στρατηγικές επενδύσεις. Αν λάβουμε υπόψη ότι στις δημόσιες υπηρεσίες έχουμε λιγοστό προσωπικό με λειτουργικά προβλήματα τεχνολογικού εξοπλισμού και ψηφιοποίησης αρχείων, σε τέτοιες συνθήκες οι υπάλληλοι της διοίκησης θα κινδυνεύουν να υποστούν κυρώσεις ως προς τις εκπρόθεσμες υποχρεώσεις. Για τον λόγο αυτόν ταυτόχρονα θα λειτουργούν σε βάρος άλλων πιθανών αναγκών, σε βάρος κοινωνικών αναγκών. Όμως τα χρονικά περιθώρια του νόμου καθιστούν σχεδόν αδύνατο τον πραγματικό και ουσιαστικό έλεγχο σημαντικών τομέων όπως περιβάλλον, αρχαιολογία, διευθέτηση ρεμάτων κλπ. Οι παρεκκλίσεις θα έχουν συνεχή ροή στους γενικούς κανόνες χωροθέτησης χρήσεων γης, ειδικά και τοπικά πολεοδομικά σχέδια αφού θα μπορούν να τροποποιούνται κατά περίπτωση με προεδρικά διατάγματα. Έτσι η ιεράρχηση θα γίνεται με τα κριτήρια, τις ανάγκες του κεφαλαίου, της ολιγαρχίας και όχι της πλειοψηφίας του λαού. Αλίμονο σε αυτόν που έχει ένα σπιτάκι αυθαίρετο και έχει πληρώσει δεκάδες χιλιάδες πρόστιμο. Αλλά και ολόκληρες περιοχές θεωρούνται παράνομες αντί να επεκτείνετε και να τις εντάξετε στο σχέδιο πόλης. Βασανίζονται με απειλές κατεδάφισης και προστιμολογίας. Αυτή είναι η πολιτική σας, άνιση, άδικη, ταξική. Επίσης καταργείται η δυνατότητα υποβολής επενδυτικών σχεδίων άνω των τριών εκατομμυρίων ευρώ στη Διεύθυνση Ιδιωτικών Επενδύσεων του Υπουργείου Εσωτερικών στον Τομέα Μακεδονίας - Θράκης. Αφαιρείται έτσι από τη βόρεια Ελλάδα μια σημαντική οικονομική αρμοδιότητα θεσμοθετώντας παράλληλα την περαιτέρω επέλαση ιδιωτών, αφού οι διαδικασίες αξιολόγησης και έγκρισης των υποβαλλόμενων σχεδίων καθώς και οι πιστοποιήσεις υλοποίησης ανατίθενται σε ιδιώτες ορκωτούς λογιστές ή ελεγκτικές εταιρείες. Σε ό,τι αφορά το θεσμικό πλαίσιο για την ίδρυση τεχνοβλαστών καινοτόμων εταιρειών αποκλειστικά εντός του πανεπιστημίου ή των ερευνητικών κέντρων ρυθμίζετε τώρα τις προϋποθέσεις και τη διαδικασία ίδρυσης των εταιρειών τεχνοβλαστών, τους όρους συμμετοχής σε αυτές του ακαδημαϊκού ή ερευνητικού προσωπικού των οργανισμών, τη σχέση των εν λόγω εταιρειών με τον οργανισμό και τους όρους της εταιρικής συμμετοχής τρίτων ενώ εισάγονται κίνητρα για την ίδρυση και λειτουργία εταιρειών τεχνοβλαστών. Αποτελεί αυτό ευκαιρία για το πανεπιστήμιο και τους νέους ερευνητές; Στην πραγματικότητα ικανοποιούνται οι ανάγκες του κεφαλαίου αφού οι επιχειρηματικοί όμιλοι δεν θέλουν και δεν μπορούν να αναλαμβάνουν το μεγάλο επενδυτικό ρίσκο για την ανάπτυξη όλης της νέας γνώσης και το υψηλό κόστος της παραγωγής καινοτομίας. Όπως τους παραχωρείτε λιμάνια, αεροδρόμια και άλλες υποδομές για να κερδοφορούν έτσι γίνεται και με το πανεπιστημιακό σκέλος, που έρχεται να συμβάλλει στην καπιταλιστική αναπαραγωγή, αναλαμβάνοντας στην ουσία όλο το ρίσκο του νέου προϊόντος ή υπηρεσίας που συνιστά την καινοτομία. Μόλις το προϊόν ή υπηρεσία αποδειχτεί ότι αντέχει στην ανταγωνιστικότητα και έχει μεγάλα περιθώρια κερδοφορίας ο ιδιώτης ανακεφαλαιοποιεί το μερίδιο του και τελικά παίρνει στα χέρια του μια έτοιμη και δοκιμασμένη επιχείρηση με υποδομές των πανεπιστημίων και των ερευνητικών κέντρων των πανεπιστημίων. Το πανεπιστήμιο στην πράξη τζογάρει αποθεματικά και χρηματικά ποσά για λογαριασμό όμως των μεγάλων επιχειρήσεων. Ωστόσο αυτά θα έπρεπε να προορίζονται για την κάλυψη των αναγκών της διδασκαλίας και έρευνας των φοιτητών και των μορφωτικών τους αναγκών. Γι’ αυτό το Κομμουνιστικό Κόμμα Ελλάδας στέκεται απέναντι στη σύνδεση της επιχειρηματικότητας με την εκπαιδευτική διαδικασία σε πανεπιστήμια και ερευνητικούς οργανισμούς. Διεκδικούμε αποκλειστικά δημόσια κρατική χρηματοδότηση στο ύψος των αναγκών. Παλεύουμε για τη λύση των αντιθέσεων που γεννά ο καπιταλισμός στην εκπαιδευτική και ερευνητική διαδικασία. Η επιχειρηματικότητα δεν μπορεί να λύσει το πρόβλημα της απόστασης ανάμεσα στις δυνατότητες ανάπτυξης της επιστήμης και έρευνας και στην αξιοποίηση των αποτελεσμάτων της κοινωνίας. Συνεπώς η καπιταλιστική ανάπτυξη και μέσα από τις στρατηγικές επενδύσεις αποδεικνύεται πως δεν είναι η λύση για τα εργατικά λαϊκά προβλήματα. Τα κέρδη και η συσσώρευση του κεφαλαίου απαιτούν ρυθμίσεις συνεχούς διευκόλυνσης των επενδύσεων, έντασης της εκμετάλλευσης της εργασίας και το νομοσχέδιο κινείται ακριβώς σε αυτή την κατεύθυνση εξειδικεύοντας περαιτέρω τη μέχρι σήμερα νομοθεσία. Ο κλαδικός προσανατολισμός των επενδύσεων, πράσινη μετάβαση, logistics, τουρισμός υψηλής κλίμακας και άλλα δεν μας εκπλήσσει, αφού υλοποιεί άξονες της πολιτικής της Νέας Δημοκρατίας ενώ πανομοιότυπες είναι και στο αντίστοιχο πρόγραμμα του ΣΥΡΙΖΑ. Ο κλαδικός προσανατολισμός στην πράσινη μετάβαση, η ανάγκη για μεγαλύτερη εκμετάλλευση εργατικής δύναμης, η συμφωνία στην ανάγκη περαιτέρω διευκόλυνσης των επενδύσεων αποκαλύπτουν τελικά και τον κοινό στρατηγικό προσανατολισμό τόσο του ΣΥΡΙΖΑ όσο και της Νέας Δημοκρατίας και υπογραμμίζουν την ανάγκη ριζικά διαφορετικής πορείας, διαφορετικού δρόμου ανάπτυξης. Η λύση βρίσκεται στον αντίποδα της καπιταλιστικής ανάπτυξης, στην κοινωνική κρατική ιδιοκτησία των μέσων παραγωγής και στον κεντρικό επιστημονικό σχεδιασμό της οικονομίας. Η απαλοιφή του καπιταλιστικού κέρδους σαν κίνητρο στην παραγωγή είναι η ειδοποιός διαφορά που επιτρέπει μια ανάπτυξη με επίκεντρο τον εργαζόμενο άνθρωπο και την ικανοποίηση των αναγκών του. Συνεπώς, η διέξοδος για τα λαϊκά συμφέροντα δεν βρίσκεται στην αναμονή λύσεων από τα πάνω ή σε μια κυβερνητική εναλλαγή, αλλά στην οργάνωση της εργατικής λαϊκής πάλης σε συμπόρευση με το ΚΚΕ, για να βάλει ο ίδιος ο λαός τη σφραγίδα του στις εξελίξεις, να ακυρώσει αντιλαϊκούς αντεργατικούς νόμους και σχεδιασμούς, να επιβάλει τον δρόμο που υπηρετεί πραγματικά όλες τις σύγχρονες ανάγκες του. Ως εκ τούτου, καταψηφίζουμε το νομοσχέδιο και στη δευτερολογία μου θα μιλήσω για τις υπόλοιπες τροπολογίες.
Στο Βήμα καλείται τώρα ο Ειδικός Αγορητής από την Ελληνική Λύση κ. Βασίλειος Βιλιάρδος. Ορίστε, κύριε Βιλιάρδο, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θα ξεκινήσουμε από το ότι έχουμε βαρεθεί να ακούμε συνεχώς «θα», όπως το θέμα της αδειοδότησης επενδυτικών σχεδίων, όταν είναι γνωστό στο Υπουργείο πως εκκρεμούν σήμερα περί τις τρεισήμισι χιλιάδες επενδύσεις έως και εφτακόσιες τριάντα έξι ημέρες, πάνω από δύο χρόνια. Γιατί εκκρεμούν; Επειδή όπως είπε η πολιτική ηγεσία των αρμόδιων για τις επενδύσεις Υπουργείων, αυτές που στέλνονται στην Περιφέρεια για μελέτη και έγκριση χρειάζονται έως τρία χρόνια, λόγω του ότι όταν πριν από πολλά χρόνια προωθήθηκε σωστά η αποκέντρωση δεν στελεχώθηκε η Περιφέρεια με τρόπο που να βοηθάει τις επενδύσεις και να μην προκαλεί γραφειοκρατία. Τώρα βέβαια επιστρέφει η Νέα Δημοκρατία σε συγκέντρωση των εξουσιών στα υπουργεία της, κάτι που ασφαλώς δεν είναι σωστό ούτε για την Περιφέρεια ούτε για τη χώρα. Το βασικότερο όλων, όμως, είναι ότι το κάθε κόμμα που έρχεται στην εξουσία καταθέτει τα δικά του αναπτυξιακά προγράμματα, καταργώντας αυτά των προηγούμενων. Πώς είναι δυνατόν, λοιπόν, να κερδηθεί η εμπιστοσύνη των επενδυτών που όπως όλοι γνωρίζουμε, επενδύουν σε μακροπρόθεσμη βάση; Δεν θα πρέπει τα επενδυτικά προγράμματα των κυβερνήσεων να είναι σταθερά τουλάχιστον για δεκαπέντε χρόνια, όπως άλλωστε επίσης το φορολογικό σύστημα; Δεν είναι το αυτονόητο; Στην πρώτη Επιτροπή αναφέραμε πως το νομοσχέδιο παρουσιάζεται ως αναπτυξιακό, επειδή δρομολογεί μια ακόμη διαφοροποίηση στις ρυθμίσεις για τις στρατηγικές επενδύσεις, ενώ το βασικό του μειονέκτημα είναι η αοριστία στο κυριότερο σημείο του, δηλαδή στο ποιοι ακριβώς είναι οι βέλτιστοι στρατηγικοί τομείς και οι κατευθύνσεις της οικονομίας μας. Εμπεριέχει βέβαια μια σημαντική καινοτομία που αφορά την ίδρυση των τεχνοβαλστών ΑΕΙ στο τρίτο μέρος και στα άρθρα 51 έως 65. Ένα πλαίσιο που υπάρχει προ πολλού παγκοσμίως και που φυσικά το έχει απόλυτη ανάγκη η χώρα μας, επειδή πρέπει να διατηρήσει τους νέους πτυχιούχους στην επικράτειά της. Επιπλέον να αντιστρέψει το brain drain που μας έχει κοστίσει πάνω από 100 δισεκατομμύρια ευρώ σε δαπάνες εκπαίδευσης, με τις οποίες οι εξακόσιες πενήντα χιλιάδες νέοι μας που έφυγαν λόγω των μνημονίων βέβαια, προίκισαν τις χώρες υποδοχής τους, καθώς επίσης πάνω από 30 δισεκατομμύρια ετήσιο ΑΕΠ. Πρόκειται για μία θετική εξέλιξη σε θεσμικό επίπεδο με την προφανή αντιγραφή των ανάλογων πρακτικών του εξωτερικού, αρκεί φυσικά να διαμορφωθούν οι συνθήκες σε επίπεδο πολιτικής και οικονομικού περιβάλλοντος, έτσι ώστε να έχει επιτυχία. Διευκρινίσαμε πάντως πως η απασχόληση από τις startup στην Ελλάδα είναι χαμηλή, κάτω από τρεις χιλιάδες σωρευτικά, λαμβάνοντας υπόψιν ότι μεταξύ των ετών 2010 και 2020 χρηματοδοτήθηκαν με 1,34 δισεκατομμύρια δολάρια μόνο τριακόσιες πενήντα εννέα ελληνόκτητες startup που απασχολούσαν προσωπικό στην Ελλάδα, σε σύνολο εξακόσιες οχτώ μαζί με αυτές στο εξωτερικό. Επίσης, με στοιχεία του 2020 του Εθνικού Κέντρου Τεκμηρίωσης, το 2020 υπήρχαν πενήντα επτά χιλιάδες πενήντα εννέα άτομα στον τομέα έρευνας και ανάπτυξης στην Ελλάδα σε σχέση με εβδομήντα χιλιάδες διακόσια είκοσι εννέα το 2001, γεγονός που σημαίνει πως και εδώ είχαμε περί τις δεκατρείς χιλιάδες απώλειες, μεταξύ άλλων λόγω των μνημονίων που στήριζε ανέκαθεν ο συγκεκριμένος Υπουργός. Υπενθυμίσαμε επιπλέον πως η Κυβέρνηση έχει συμπεριλάβει το ΕΛΙΑΜΕΠ στην έρευνα και ανάπτυξη με τον ν. 4712/2020. Αν είναι δυνατόν! Πότε θα γίνουμε, λοιπόν, Ευρώπη όσον αφορά την προστιθέμενη αξία; Λογικά ποτέ, όσο υστερούμε στην έρευνα προωθώντας στη θέση της τα διάφορα ανθελληνικά ΕΛΙΑΜΕΠ. Περαιτέρω, ο κύριος όγκος των ρυθμίσεων του νομοσχεδίου αφορά τις στρατηγικές επενδύσεις, που στην ουσία έχουν σχέση με ένα παρωχημένο μοντέλο εξυπηρέτησης κοινοτικών ενισχύσεων, όπως της πράσινης και ψηφιακής ατζέντας του Ταμείου Ανάκαμψης και των ΕΣΠΑ. Επίσης, τουριστικών εγκαταστάσεων που πρέπει επιτέλους να γίνει κατανοητό πως δεν μπορούν να αποτελούν τη βασική απάντηση όσον αφορά την ανάπτυξη της χώρας μας, αφού πρόκειται για ένα μοντέλο φτηνών αφίξεων που εξυπηρετεί κυρίως τους ξένους εκμεταλλευτές των σχετικών υποδομών μας, δηλαδή τα γερμανικά αεροδρόμια της FRAPORT που ξεπουλήσαμε με τη χρηματοδότηση των δικών μας τραπεζών, τις εταιρείες τύπου TUI που απομυζούν τα ξενοδοχεία μας και ούτω καθεξής, ενώ δεν πρέπει να ξεχνάμε πως μόνο εκεί δεν μιλάει κανένας για ρύπους, ειδικά όσον αφορά τα αεροπλάνα, ούτε για πράσινη ανάπτυξη. Δεν είναι εμφανής, λοιπόν, η περιβαλλοντική υποκρισία; Σε κάθε περίπτωση, αυτό που χρειάζεται η Ελλάδα είναι επενδύσεις στον πρωτογενή της τομέα, στη μεταποίηση και γενικότερα στη βιομηχανία, αν μη τι άλλο τουλάχιστον για λόγους τροφικής επάρκειας και για τον τουρισμό που εισάγει σχεδόν τα πάντα, κάτι που, όμως, απαιτεί όραμα, που δυστυχώς, δεν υπάρχει υπενθυμίζοντας πως ο Υπουργός Ανάπτυξης στην ερώτησή μας για τις αποζημιώσεις του Dieselgate, όπου ζητήσαμε να διεκδικηθεί τουλάχιστον η παραγωγή αυτοκινήτων ως αντάλλαγμα στην Ελλάδα, απάντησε πως είναι μικρή η χώρα μας, όταν είναι η μοναδική σχεδόν στην Ευρωπαϊκή Ένωση χωρίς αυτοκινητοβιομηχανία, ενώ αποτελεί έναν βασικό πυλώνα ανάπτυξης μιας οικονομίας, όπως για παράδειγμα της Πορτογαλίας, που είναι επίσης μικρή όπως και εμείς. Παρά το ότι ανέφερε κάτι περί διεκδίκησης εργοστασίου της VOLKSWAGEN, καταλήξαμε στη διαφήμιση της γερμανικής εταιρείας στην Αστυπάλαια, καθώς επίσης και στο πυροτέχνημα των Αλβανοσκοπιανών της από τη Γερμανία, όπου δεν απαντήθηκε - ρωτήσαμε αλλά δεν απαντήθηκε - πού βρίσκεται η κατασκευή του εργοστασίου που υποσχέθηκαν. Συνεχίζοντας στις στρατηγικές επενδύσεις θα μπορούσαν και θα έπρεπε να καθοριστούν από την Κυβέρνηση, ενώ δυστυχώς γίνεται μόνο μια μικρή αόριστη αναφορά στο άρθρο 2. Δεν είδαμε δε καμία αναφορά στην αμυντική μας βιομηχανία, τουλάχιστον για αναπτυξιακούς σκοπούς, επίσης για εμπορικές εφαρμογές όπως το Drone του Πανεπιστημίου Θεσσαλονίκης. Θα έπρεπε βέβαια προηγουμένως να επιλυθούν άλλα προβλήματα, όπως το τι θα παράγει η βιομηχανία, με τι κόστος ενέργειας - πολύ σημαντικό - τι θα εξάγουμε εκμεταλλευόμενοι τα ανταγωνιστικά μας πλεονεκτήματα, όπως το νικέλιο της ΛΑΡΚΟ, μοναδικό στην Ευρωπαϊκή Ένωση μαζί με τη Φιλανδία, τι θα συμφέρει να εισάγουμε αντί να παράγουμε και ούτω καθεξής. Κάτι τέτοιο απαιτεί φυσικά δουλειά και σχεδιασμό, αντί να περιμένουμε τους επενδυτές προσφέροντάς τους γη και ύδωρ, όπως στην περίπτωση του Ομίλου Λάτση που έδωσε την προκαταβολή των 300.000.000 ευρώ μόλις τον φετινό Ιούλιο, έχοντας ήδη πωλήσει διαμερίσματα για πάνω από 800 εκατομμύρια, στερώντας επιπλέον τραπεζικά κεφάλαια 1,16 δισεκατομμυρίων ευρώ από την οικονομία μας και από τις μικρομεσαίες μας επιχειρήσεις ή της ELDORADO GOLD της μονοπρόσωπης «Ελληνικός Χρυσός» δηλαδή, με τις πολλές off shore στην Ολλανδία και όλων των υπολοίπων. (XA) Περαιτέρω, στα κύρια μέρη του νομοσχεδίου θα ήθελα να πω τα εξής: Στο πρώτο μέρος και στα άρθρα 1 έως 30 ορίζεται για μία ακόμη φορά τι σημαίνουν στρατηγικές επενδύσεις. Οι επενδύσεις αυτές διαχωρίζονται σε Στρατηγικές Επενδύσεις 1 και 2 ανάλογα με το μέγεθος, από 20 εκατομμύρια έως άνω των 75 εκατομμυρίων, με σαράντα, πενήντα ή εβδομήντα πέντε τουλάχιστον νέες Ετήσιες Μονάδες Εργασίας (ΕΜΕ), χωρίς όμως να αναφέρεται ο μισθός, ο οποίος θα έπρεπε να είναι καθοριστικός για την ποιότητα των θέσεων εργασίας. Στις δε μεγάλες επενδύσεις άνω των 75 εκατομμυρίων ευρώ δεν αναφέρονται καθόλου θέσεις εργασίας. Στις Στρατηγικές Επενδύσεις 2 άνω των 20 εκατομμυρίων περιλαμβάνονται τομείς που σε κάποιο βαθμό έχουν σχέση με τις νέες τεχνολογίες και με τις κατευθύνσεις της μελέτης Πισσαρίδη, όπως η αγροδιατροφή, η έρευνα και η καινοτομία, η βιοτεχνολογία και λοιπά, επίσης, αυτές που έχουν σκοπό τον ψηφιακό μετασχηματισμό της επιχείρησης ή την παροχή υπηρεσιών υπολογιστικού νέφους δηλαδή αυτές που έχουν σχέση με το πρόγραμμα ψηφιοποίησης της Ευρωπαϊκής Ένωσης, το “Digital Europe”. Ακολουθούν οι Εμβληματικές Επενδύσεις Εξαιρετικής Σημασίας που αφορούν την «πράσινη» οικονομία, την καινοτομία, την τεχνολογία και λοιπά. Δηλαδή, στην ουσία αφορούν την «πράσινη» ατζέντα της Ευρωπαϊκής Ένωσης και μαζί με τις προηγούμενες το Ταμείο Ανάκαμψης. Όπως διευκρινίζεται, όμως, από τις στρατηγικές επενδύσεις σε μονάδες παραγωγής ηλεκτρικής ενέργειας εξαιρούνται οι λιγνιτικές, παρά το ότι θα μπορούσαν να έχουν χαμηλό περιβαλλοντικό αποτύπωμα με την τεχνολογία διακράτησης διοξειδίου του άνθρακος και άλλες που χρησιμοποιεί, για παράδειγμα, η Γερμανία. Εδώ φαίνεται καθαρά πως θα ακολουθήσει η περαιτέρω ενεργειακή εξάρτηση, που είναι ήδη στο 78% με βάση το ΕΣΕΚ της Κυβέρνησης, αφού προωθούνται εισαγόμενος εξοπλισμός ΑΠΕ, θαλάσσια, αιολικά και φωτοβολταϊκά, χωρίς να αναφέρεται βέβαια πού, υδρογόνο και αποθήκευση ενέργειας. Επόμενες είναι οι Στρατηγικές Επενδύσεις Ταχείας Αδειοδότησης που δημιουργούν τουλάχιστον τριάντα νέες ΕΜΕ και ο συνολικός προϋπολογισμός τους είναι 20 εκατομμύρια ευρώ ή 10 εκατομμύρια, εάν είναι προσθήκη σε υπάρχουσα στρατηγική επένδυση. Τέλος, έχουμε τις αυτοδίκαια εντασσόμενες στρατηγικές επενδύσεις οι οποίες αφορούν έργα ΣΔΙΤ ή ευρωπαϊκά ενεργειακά έργα του άρθρου 8 του ν.4271/2014 ή επιχειρηματικά πάρκα. Όσον αφορά τα υπόλοιπα, παρέχονται διάφορες απαράδεκτες διευκολύνσεις και παρεκκλίσεις από τους ισχύοντες όρους και από τους περιορισμούς δόμησης. Για παράδειγμα, στο άρθρο 3 θα εγκρίνονται κατά παρέκκλιση περιβαλλοντικοί όροι, οπότε αφενός μεν παρακάμπτεται η νομοθεσία, αφετέρου δημιουργούνται μεγάλα περιθώρια εξυπηρετήσεων. Εκτός αυτού, τεκμηριώνεται η περιβαλλοντική υποκρισία της Κυβέρνησης που εξαντλείται στους λιγνίτες, κατ’ εντολή βέβαια των Γερμανών ως συνήθως, αφού θα δίνονται άδειες σε περιοχές NATURA, που, όπως φαίνεται από την παράγραφο 1α και λοιπά. Στο άρθρο 4 εισάγονται απαράδεκτες παρεκκλίσεις από την πολεοδομική νομοθεσία όσον αφορά τους συντελεστές δόμησης, κάλυψης κ.ο.κ, ενώ στην παράγραφο 2 αναφέρεται ότι, εάν οι παρεκκλίσεις εμπίπτουν στα όρια αρχαιολογικού χώρου ή πλησίον μνημείου απαιτείται έγκριση από τον Υπουργό Πολιτισμού. Δηλαδή, με απόφαση του Υπουργού θα μπορεί να εγκρίνεται μία επένδυση δίπλα σε μνημείο, όπως βλέπουμε ότι συμβαίνει με την κυρία Μενδώνη στο παράδειγμα της Ακρόπολης. Αν είναι δυνατόν! Στο άρθρο 5 προβλέπεται για την επένδυση το δικαίωμα χρήσης αιγιαλού, παραλίας, συγκεκριμένου ή παρακείμενου θαλάσσιου χώρου ή στον πυθμένα, στην ουσία, δηλαδή, η πλήρης παραχώρηση του αιγιαλού, κάτι που είναι ενδεχομένως είναι αντισυνταγματικό. Οι ερωτήσεις μας εδώ που δεν απαντήθηκαν από τον Υπουργό ήταν οι εξής: Θα υπάρχει ελεύθερη πρόσβαση; Θα είναι εκμίσθωση; Δηλαδή, θα μπορεί να μισθωθεί για παράδειγμα η παραλία του Ναυαγίου στη Ζάκυνθο; Εάν ναι, ποιος θα αποφασίζει για τους όρους και για το ενοίκιο; Οι Υπουργοί; Γιατί να εκμισθωθεί και ο πυθμένας; Σχετικά με το άρθρο 17, προτείναμε να κατατίθεται επιπλέον το αναλυτικό χρονοδιάγραμμα της επένδυσης και μία εγγυητική επιστολή, αφού έχει προηγηθεί έλεγχος της πιστοληπτικής ικανότητας, για να μη συμβαίνει ό,τι συνέβη με την Mohegan, που είχε οικονομικά προβλήματα και εξαφανίστηκε, όσον αφορά την επένδυση στο καζίνο. Εξαφανίστηκε στην κυριολεξία. Όσον αφορά το άρθρο 18 και την παράγραφο 4, διαπιστώσαμε πως παρακάμπτεται εντελώς ο κρατικός μηχανισμός ρωτώντας εάν νομίζει η Κυβέρνηση πως οι ιδιώτες ελεγκτές αποτελούν εγγύηση, ειδικά όταν δεν τους επιβλέπει κανείς και δεν επιβάλλεται καν και δεν επιβάλλονται κανενός είδους κυρώσεις. Φαίνεται πως η Κυβέρνηση δεν έμαθε τίποτα από την ΕΕΣΥΠ, το Υπερταμείο δηλαδή, που δεν έχουν αποτιμηθεί καθόλου τα πάγιά του. Δώσαμε τα πάγια, χωρίς να τα αποτιμήσουμε, παρά το ότι ελέγχεται από μία μεγάλη εταιρεία ορκωτών ελεγκτών. Δεν έμαθε τίποτα ούτε από την πρώτη προσπάθεια πώλησης του «Ελευθέριος Βενιζέλος», που υπήρχε μεν ορκωτός ελεγκτής, ενώ η τιμή αργότερα διπλασιάστηκε από τη DG COM, ούτε βέβαια από το μεγάλο σκάνδαλο της Folie - Folie. Τέλος, υπάρχουν επιπλέον ειδικές ταχείες αδειοδοτήσεις για τα βοηθητικά συνοδευτικά έργα των συγκεκριμένων επενδύσεων και λοιπά. Συνεχίζοντας, στο δεύτερο μέρος και στα άρθρα 32 έως 44 υπάρχουν ορισμένες τροποποιήσεις του δήθεν αναπτυξιακού νόμου 4399/2016 για την ενίσχυση των ιδιωτικών επενδύσεων στην Ελλάδα, οι οποίες όμως δεν βελτιώνουν σημαντικά το ρυθμιστικό πλαίσιο του. Τα δε άρθρα 45 έως 48 αναφέρονται στην εγκατάσταση αλλοδαπών εμποροβιομηχανικών εταιρειών και τρόπο τροποποιείται το υπάρχον θεσμικό πλαίσιο. Κλείνοντας, το τρίτο μέρος και τα άρθρα 51 έως 68 είναι το πιο ενδιαφέρον, αφού εισάγεται το πλαίσιο ίδρυσης και λειτουργίας για τις εταιρείες - τεχνοβλαστούς των ανωτάτων εκπαιδευτικών ιδρυμάτων, τις γνωστές ως “spin - offs”. Η ανάπτυξη των τεχνοβλαστών, των εταιρειών δηλαδή, από ερευνητές και προσωπικό των ΑΕΙ αποτελεί ένα θετικό βήμα, το μοναδικό το σχέδιο νόμου, το οποίο εκτός των άλλων λύνει το θέμα του ασυμβίβαστου των καθηγητών των ΑΕΙ όσον αφορά τη συμμετοχή τους σε εταιρείες. Υπάρχουν δε πολλά περιθώρια ανάπτυξής τους, αφού το προσωπικό των ελληνικών ΑΕΙ είναι αξιόλογο και τα πανεπιστήμια μας κατέχουν σημαντικότατες θέσεις παγκοσμίως. Βέβαια, οι διατάξεις για τους τεχνοβλαστούς δεν φτάνουν από μόνες τους, για να επιτευχθεί η ανάπτυξη, ενώ δεν συμφωνούμε με τις υπόλοιπες ρυθμίσεις, πόσο μάλλον όταν παρακάμπτονται όλοι οι κρατικοί ελεγκτικοί μηχανισμοί με συνοπτικές διαδικασίες και με ελέγχους από τρίτους χωρίς να υπάρχει κανένας στρατηγικός σχεδιασμός και παρέχονται απαράδεκτες υπερεξουσίες σε Υπουργούς. Σας ευχαριστώ πολύ.
Θα κλείσουμε τις αγορεύσεις των ειδικών αγορητών με τον κ. Κρίτωνα Αρσένη από το ΜέΡΑ25. Μετά θα πάρει το λόγο για πέντε λεπτά ο Υφυπουργός κ. Συρίγος για το κομμάτι των τεχνοβλαστών. Έχει ζητήσει μετά το λόγο ο Πρόεδρος της Ελληνικής Λύσης, ο κ. Βελόπουλος. Και να αναγιγνώσκω και τους πέντε πρώτους συναδέλφους, για να είναι στην Αίθουσα. Είναι ο κ. Σιμόπουλος, ο κ. Φάμελλος, ο κ. Συντυχάκης, η κυρία Αδαμοπούλου και ο κ. Μαραβέγιας. Ορίστε, κύριε Αρσένη, έχετε το λόγο.
Ευχαριστώ πολύ, κύριε Πρόεδρε. Βουλεύτριες, Βουλευτές, Υπουργοί, δεν μπορώ παρά να αναγνωρίσω ότι είμαστε μια άλλη χώρα αυτές τις μέρες μετά από αυτό που έγινε στο Κερατσίνι με τη μικρή Όλγα. Φαντάζομαι και ελπίζω πως όλοι ή τουλάχιστον κάποιοι σε αυτήν την Αίθουσα θα ήθελαν να είναι εκεί πέρα να τη φροντίσουν. Αυτήν τη στιγμή δεν μπορούμε να κάνουμε κάτι, αλλά μπορούμε να κάνουμε κάτι, για να μην ξαναγίνει αυτό. Δεν πιστεύω προσωπικά στην παραδειγματική τιμωρία κανενός. Αναφέρομαι σε αυτούς τους ανθρώπους που δεν στάθηκαν άνθρωποι. Αυτοί είναι οι καρποί ενός δέντρου που μπολιάσαμε κοινωνικά οι κυβερνήσεις και πολλοί σε αυτήν την κοινωνία με μίσος, με φόβο και αδιαφορία. Σκέφτηκα ότι η λύση θα ήταν η παιδεία, να δώσουμε δηλαδή όλη τη δύναμή μας στα σχολεία. Η προσωπική μου εμπειρία, ερχόμενος από ένα καλό δημόσιο, ένα πειραματικό, είναι ότι ακόμα και όταν παίρνεις τις αρχές από την οικογένειά σου και από το σχολείο σου, έρχεσαι και «σπας» τα μούτρα σου σε μία κοινωνία που δεν στηρίζει αυτές τις αρχές. Δεν αρκεί αυτό. Χρειάζεται να κάνουμε ανθρώπινη την κοινωνία μας συνολικά, να προστατεύσουμε τον χώρο της εργασίας, το δικαίωμα στην αξιοπρεπή εργασία, τον άνθρωπο όταν βρίσκεται σε κακοτοπιά, που όλοι μπορούμε να βρεθούμε. Οι κυβερνήσεις τα τελευταία χρόνια κάνουν ακριβώς το ανάποδο. Το γεγονός ότι - παρότι δεν έχει παραιτηθεί κανείς από αυτό που έγινε στο Κερατσίνι - ο κ. Μητσοτάκης δεν έχει βρεθεί να πει μια λέξη γι’ αυτό το παιδί, σχετίζεται με το ότι στο μυαλό κάποιων αυτό είναι μία παρενέργεια, μια αυτονόητη επίπτωση ενός κόσμου που τα κάνει όλα για τους ισχυρούς και τους δυνατούς. Αυτόν τον κόσμο πρέπει να τον ανατρέψουμε, για να μην υπάρξει ξανά άλλο κοριτσάκι στη θέση της Όλγας. Όποια κυβέρνηση δεν μπορεί να υλοποιήσει μία κοινωνία αλληλέγγυα, έναν κόσμο αλληλέγγυο, να πάει σπίτι της. Δεν θα γίνουμε εδώ μάρτυρες της επανάληψης αυτού που έγινε στο Κερατσίνι ξανά και ξανά. Εδώ έχουμε ένα νομοσχέδιο που κάνει ακριβώς αυτό που περιέγραψα. Γεννάει αυτούς τους καρπούς του κακού, τους καρπούς του μίσους και της αδιαφορίας της κοινωνίας μας. Ξαναδίνει τα πάντα στους ισχυρούς, στους λίγους ανθρώπους. Τώρα το επίκεντρο είναι οι παραλίες. Τι σχέση έχουν οι παραλίες τώρα με όλα αυτά; Οι παραλίες είναι από τα τελευταία προνόμια που έχει ένας άνθρωπος, οποιοσδήποτε άνθρωπος σε αυτή τη χώρα, ένας άνθρωπος που έχει δει να χάνει τη δουλειά του, τα παιδιά του να φεύγουν στο εξωτερικό, να χάνει το σπίτι του. Από τα ελάχιστα προνόμια που έχουν μείνει, είναι αυτές οι παραλίες. Η ελεύθερη πρόσβαση στις παραλίες. Αυτή την πρόσβαση αυτό το νομοσχέδιο την κόβει. Τη δίνει σε δύο γραφεία υπουργών, μία διυπουργική, που θα χαρακτηρίσω στρατηγική επένδυση. Αυτοί οι άνθρωποι θα μπορούν να έχουν πρόσβαση σε παραλίες που είναι μπροστά στην επιχείρησή τους, που είναι σε ένα άλλο οικόπεδο που θα χρησιμοποιούν, χίλια πεντακόσια μέτρα πιο μακριά, που δεν έχουν καμία σχέση με αυτή την παραλία γεωγραφικά. Αυτό ορίζει ο νόμος. Αυτό που υπήρχε, δηλαδή, σαν αυταξία στην κοινωνία μας, ότι δεν πάει να είναι ο πιο ισχυρός επιχειρηματίας αυτού του τόπου, αν σου κλείνει την πρόσβαση στην παραλία, που είναι δημόσιο αγαθό, μπορείς να το διεκδικήσεις. Αυτό τελειώνει. Όμως, ό,τι και να κάνετε όσοι έχετε αυτές τις σκέψεις, η πραγματικότητα, τα κινήματα θα σας ανατρέψουν, η αλληλεγγύη θα σας ανατρέψει. Θα αναφέρω τρεις εμβληματικές λέξεις, μπαμπούλες, γι’ αυτούς που θέλουν να προωθηθούν τα συμφέροντα των ισχυρών. Είναι οι τρεις εμβληματικές επενδύσεις που είχε ανακοινώσει ο Κυριάκος Μητσοτάκης εκ μέρους της Νέας Δημοκρατίας προεκλογικά ότι θα προωθήσει η Κυβέρνησή του. Σκουριές, εξόρυξη χρυσού, εξορύξεις πετρελαίου και Ελληνικό. Είναι εμβληματικές επενδύσεις για την αποτυχία της Κυβέρνησης να τις επιβάλλει -θέλω, δεν θέλω - στην κοινωνία. Σκουριές. Αφού δώσατε σε αυτήν την εταιρεία -μία σύμβαση που δεν υπάρχει σε κανένα άλλο κράτος του κόσμου, κάνοντας τα κέρδη τους να είναι κεφάλαια εξωτερικού, για τα οποία ο κόσμος θα πρέπει να έχει πάντοτε στην άκρη συνάλλαγμα, για να μπορούν να τα εξάγουν αυτοί οι άνθρωποι όπου θέλουν, όποτε θέλουν και αν θέλουν - όπως κάνατε σ’ αυτό το νομοσχέδιο και για τις στρατηγικές επενδύσεις, απρόσκοπτη πρόσβαση σε υποδομές, σε δίκτυα, τους δίνετε το δικαίωμα επί της βορειο - ανατολικής Χαλκιδικής να κάνουν ό,τι θέλουν κατά προτεραιότητα σε αυτόν τον τόπο που ζουν άνθρωποι, πραγματικές οικογένειες, χωριά ολόκληρα, όπου μεγάλωσαν και οι δικοί μου πρόγονοι. Αφού, λοιπόν, τους τα δώσατε όλα αυτά, δεν έχει προχωρήσει το παραμικρό. Μαθαίνω ότι αναζητείται αγοραστής, μαθαίνω ότι δεν βρίσκεται αγοραστής, γιατί όσο και αν εσείς προικίζετε μέσα από το νομοσχέδιά σας αυτές τις επενδύσεις που λεηλατούν τη φύση, που λεηλατούν έναν τόπο, δεν προχωράνε, γιατί κανένας δεν πρόκειται να επενδύσει τα χρήματά του, όταν ξέρει ότι υπάρχει ένα ενεργό κίνημα, όταν ξέρει ότι υπάρχει αντίσταση και ότι αυτά τα σχέδια μπορούν να ανατραπούν και έτσι θα μείνει και αυτό στα χαρτιά. Πάμε στις εξορύξεις. Πρώτα Σαμαράς, μετά ΠΑΣΟΚ, ΣΥΡΙΖΑ, Νέα Δημοκρατία, προωθήσατε τις εξορύξεις. Εσείς τις είπατε και εμβληματικές, εξόρυξη NATURA, παντού. Κι ενώ ζούμε στον αιώνα της κλιματικής κατάρρευσης, το στηρίζετε θερμά και επιμένετε κόντρα στον καιρό. Θα είστε οι τελευταίοι που θα επιμένετε, διακομματικά το λέω. Έφυγε πρώτα η ισπανική Repsoil, έφυγε η ιταλική Edison, αποχωρούν τα ελληνικά ΕΛΠΕ και αποχωρεί και η Aegean. Στην ουσία έχει μείνει στην πράξη η γαλλική Total και αυτή για τις φρεγάτες. Ο τελευταίος θα κλείσει την πόρτα και εσείς επιμένετε στις εξορύξεις. Για τις φρεγάτες, όμως, η Total, μπορεί να κάνει τις σεισμικές έρευνες. Να βομβαρδίζει, δηλαδή, για μήνες την ελληνική τάφρο, το βαθύτερο μέρος της Μεσογείου, τον μοναδικό τόπο αναπαραγωγής των ελάχιστων φαλαινών που έχουν μείνει στη Μεσόγειο και τον βασικότερο τρόπο τροφής τους με sonars, με βόμβες ήχου. Αυτό μπορεί να σημάνει το τέλος της βιοποικιλότητας, το τέλος της φύσης στη Μεσόγειο. Δεν έχουμε ιδέα τι θα γίνει στη Μεσόγειο αν φύγουν αυτές οι ελάχιστες διακόσιες φάλαινες και κανείς δεν ξέρει. Φέρτε μας έναν επιστήμονα που μπορεί να απαντήσει τι θα γίνει. Φέρτε μας έναν! Τολμάτε να ρισκάρετε τα πάντα για το τίποτα. Ελληνικό. Κάθε νομοσχέδιό σας είχε μία χαριστική τροπολογία και όμως, δεν έχει μπει ένα σίδερο, δεν έχει μπει ένα θεμέλιο. Αυτό που είδαμε να φεύγουν συγγενείς της οικογένειας Λάτση, να φεύγουν τώρα οι Ιταλοί, έφυγαν πριν οι Αμερικάνοι του καζίνο. Φεύγει κόσμος παρόλο που τους κάνατε τα πάντα και παρόλο που έχετε στην πράξη και τη στήριξη της Αξιωματικής Αντιπολίτευσης σε αυτό. Γιατί, όμως αλλάζετε αυτόν τον νόμο για τις στρατηγικές επενδύσεις, αυτόν το νόμο που ξεκίνησε επί Χρυσοχοΐδη - αν δεν κάνω λάθος - το 2010, συνέχισε επί Σαμαρά, ΣΥΡΙΖΑ, ξανά επί Γεωργιάδη και τώρα εσείς; Για ποιον λόγο; Και για ποιον λόγο συνέχεια διαλύετε το όποιο κανονιστικό πλαίσιο, τον όποιο περιορισμό στα δωράκια αυτά στους λίγους επιχειρηματίες; Θα σας το πω απλά. Εύβοια: Εντάσσετε 108 ανεμογεννήτριες σε στρατηγικές επενδύσεις. Στην πολύπαθη Κάρυστο οι περισσότερες των 400 και πλέον ανεμογεννητριών, όπου θέλετε να γίνουν 600, για να κάνετε και άλλες 600 μετά. Υπήρχαν δύο όροι. Ο ένας όρος ήταν να υπάρχουν πάνω από 120 θέσεις απασχόλησης. Λένε τα χαρτιά ότι θα παραχθούν στις 108 ανεμογεννήτριες 168 θέσεις απασχόλησης, όταν περίπου 60 και κάτι ήταν οι θέσεις απασχόλησης που είχαν παραχθεί στις προηγούμενες 400. Προφανώς δεν ίσχυε αυτό. Τέτοια πράγματα σάς ενοχλούν και γι’ αυτό διαλύετε, μειώνετε συνέχεια αυτά τα όρια και φτιάχνετε κατηγορίες που δεν έχουν κανένα όριο. Στρατηγική επένδυση μηδενικού προϋπολογισμού, με μηδενικές θέσεις απασχόλησης να παράγονται. Κανένα όριο, κύριε Υπουργέ. «Δωράκια» για τους δυνατούς μόνο. Ποιο είναι το αποτέλεσμα; Προχθές έκανα θεσμική παρέμβαση στο ΚΑΣ, στο Κεντρικό Αρχαιολογικό Συμβούλιο για τα αιολικά στο Νημποριό. Μετά απ’ αυτές τις παρεμβάσεις έκανε αυτοψία το Κεντρικό Αρχαιολογικό Συμβούλιο. Ποια ήταν η αίσθηση των κατευθύνσεων της πολιτικής ηγεσίας; «Ε, κόψτε εκεί πέρα μια - δυο ανεμογεννήτριες για τα μάτια του κόσμου». Πέντε ανεμογεννήτριες πέφτουν πάνω στον αρχαιολογικό χώρο και άλλες 14 με τους δρόμους που χρειάζονται για να φτιαχτούν θα διαλύσουν τον αρχαιολογικό χώρο. Ποια είναι η αιτιολογία, ποιο ήταν το σούσουρο; «Μα, τώρα είναι στρατηγική επένδυση, τι να κάνουμε; Να την κόψουμε;». Λύνετε τον γρίφο του Κωνσταντίνου Μητσοτάκη που έλεγε ότι το πρόβλημα στην Ελλάδα είναι τα αρχαία και τα δάση. Αυτό λύνετε σήμερα και μ’ αυτό το νομοσχέδιο. Δίνετε γη και ύδωρ, δηλαδή τη φύση να τη λεηλατεί όποιος παίρνει την ταμπέλα του επενδυτή. Πείτε μου: Ποιος επενδύει σ’ έναν τόπο χωρίς νομικό πλαίσιο, όπου ο καθένας μπορεί να κάνει ό,τι θέλει; Αν μιλούσατε με σοβαρούς επιχειρηματίες, θα σας έλεγαν «κανείς», γιατί αν πάει κάποιος να κάνει το ξενοδοχείο του σ’ ένα μέρος που έχει ένα τοπίο που έχει πρόσβαση σε μια παραλία και αύριο έλθει κάποιος και κάνει ένα μεγαλύτερο ξενοδοχείο μπροστά του, του κόψει το τοπίο και του κόψει και την παραλία, αν είναι σοβαρός άνθρωπος και δεν κάνει κομπίνα, δεν θα κάνει αυτήν την επένδυση, αλλά θα πάει σε μια χώρα που προστατεύεται το τοπίο και προστατεύεται η παραλία. Μόνο μαφιόζους θα προσελκύσετε και σ’ αυτούς θα δώσετε «λάφυρο» τις τοπικές κοινωνίες. Είναι «φωτογραφικές» όλες αυτές οι διατάξεις και για την περίπτωση της Ζακύνθου. Ήταν η λεγόμενη επένδυση του Εμίρη του Κατάρ που αγόρασε το 14% του νησιού, 15.000 στρέμματα, μόνο που μάθαμε ότι ο Εμίρης αρνείται ότι έχει σχέση, μάθαμε από το Συμβούλιο Πλημμελειοδικών ότι ζητάει ποινική δίωξη οποιουδήποτε δημόσιου υπαλλήλου και ιδιώτη συμμετείχε στην αγοραπωλησία, γιατί μας λέει ότι αυτός που την πούλησε δεν είχε ένα τετραγωνικό μέτρο και πουλήθηκαν 15.000 στρέμματα, η γη διακοσίων ανθρώπων, οικογενειών, χωριών ολόκληρων που ξύπνησαν μια μέρα και δεν τους ανήκε ξαφνικά. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΧΑΡΑΛΑΜΠΟΣ ΑΘΑΝΑΣΙΟΥ]] Τώρα, επειδή αυτό δεν πάει καλά παρά τις προσπάθειές σας, φέρνετε το νέο σχέδιο την επόμενη εβδομάδα, αν δεν κάνω λάθος, το «Ναυάγιο Α.Ε.» όπου με τη δικαιολογία να σώσετε το σκουριασμένο καράβι στο ναυάγιο, πρέπει να βρείτε χρήματα για να το συντηρήσετε για να μη χαθεί και τι κάνατε; Κάνατε μια εταιρεία Α.Ε. που θα διαχειρίζεται την ακτογραμμή, την παράκτια ζώνη, η οποία όλως περιέργως στην περιοχή του ναυαγίου φτάνει μέχρι εκατοντάδες μέτρα ψηλά - κανένα πρόβλημα, ανεβαίνει προς τα πάνω η θάλασσα - και έχει το δικαίωμα να απαλλοτριώσει όλη τη γη γύρω της. Βέβαια μ’ αυτόν τον νόμο που μας φέρατε, κύριε Υπουργέ, μπορεί να το θεωρήσει δικό της και να το απαλλοτριώσει και να μπει στις επενδύσεις και οτιδήποτε είναι και 1.500 μέτρα μαζί της, όλο αυτό το 14% της Ζακύνθου τελικά. Θα σας πω, όμως, τα ονόματα που σας τρομάζουν: Άγραφα, Σαμοθράκη, Ζαγοροχώρια, Σκουριές, Πετρέλαια, Ελληνικό, όλα αυτά που σας έκαναν να πάτε πίσω. Άγραφα: Ακυρώθηκαν οι δύο άδειες για τα αιολικά. Σαμοθράκη, Ζαγοροχώρια, αλλά και Όλυμπος, αλλά και Λευκά Όρη και Ταΰγετος και Σμόλικας, εκεί πέρα που θέλατε να βάλετε αιολικά. Αναγκάστηκε ο Πρωθυπουργός σας να πάει στον ΟΗΕ και να ανακοινώσει και στη συνέχεια ο κ. Αμυράς στην «Καθημερινή» ότι θα προστατευθούν ως περιοχές χωρίς δρόμους. Από τα κινήματα έγινε αυτό. Δεν το θέλατε. Έτσι θα γίνει και με τα υπόλοιπα, με κάθε εξυπηρέτηση που φέρνετε εδώ μέσα. Είπε ο Υπουργός και θα επαναλάβει ότι εγώ είμαι ενάντια στις εξορύξεις -στις εξορύξεις είμαι - και στις επενδύσεις και τα λέω όλα αυτά. Εσείς είστε υπέρ στις επενδύσεις, είστε υπέρ στην επιχειρηματικότητα, όταν με τα malls στο Ελληνικό θα κλείσετε τα μαγαζιά όλων των δήμων της Αθήνας της παραλιακής; Είστε υπέρ της επιχειρηματικότητας και του επενδυμένου πλούτου; Είστε υπέρ των επενδύσεων, όταν οι παραλίες που θα παίρνουν οι στρατηγικοί σας επενδυτές θα είναι μπροστά στα ενοικιαζόμενα και στα καταλύματα που έχουν χτίσει άνθρωποι που μένουν σ’ αυτά τα νησιά και σ’ αυτές τις παραλίες και δεν θα έχουν οι πελάτες τους πρόσβαση και θα κλείσουν οι επιχειρήσεις; Είστε υπέρ των επενδύσεων, όταν στις Σκουριές η καταστροφή σας καταστρέφει τον τουρισμό που είναι η βασική δραστηριότητα, προϊόντα ΠΟΠ, κτηνοτροφία, γεωργία, μέλι; Είστε υπέρ των επενδύσεων και της επιχειρηματικότητας; Φέρτε μας έναν δείκτη πόσες επενδύσεις κλείνουν, πόσες επιχειρήσεις κλείνουν από τη στρατηγική σας επένδυση. Φέρτε μας έναν δείκτη. Θέλετε ανάπτυξη για πέντε - δέκα οικογένειες. Κλείνετε το μάτι σ’ όλους τους άλλους και τους υπόσχεστε ένα αμερικάνικο όνειρο, ότι και αυτοί θα γίνουν πλούσιοι. Τους χτυπάτε την πλάτη και τους λέτε «προχωρήστε», όταν ο δρόμος που ανοίγεται είναι ο δρόμος για να γίνουν δουλοπάροικοι σε λίγους. Είναι ένα αμερικάνικο όνειρο φεουδαρχικής κοπής. Έχω, όμως, και μια ερώτηση. Απέναντι σ’ όλα αυτά βλέπω τον ΣΥΡΙΖΑ αλλά και το ΚΙΝΑΛ να επιφυλάσσονται στην Επιτροπή. Τι σας κάνει να μην καταδικάζετε, να μην καταψηφίζετε ανεπιφύλακτα αυτό το νομοσχέδιο; Μήπως το ότι κι εσείς είχατε φέρει αντίστοιχα; Μήπως επειδή αυτό είναι μια χειρότερη εκδοχή αυτών που είχατε φέρει εσείς προηγουμένως, αντί να ζητήσετε συγγνώμη, να πείτε «κάναμε λάθος που φέραμε αυτούς τους νόμους»; Έχετε την ευκαιρία, είστε αντιπολίτευση. Πείτε το, «κάναμε λάθος». Στην πράξη στηρίζετε τη λογική του νομοσχεδίου και διαφωνείτε με τις λεπτομέρειες. Γι’ αυτό επιφυλαχθήκατε στην Επιτροπή. Πολύ σύντομα για τους τεχνοβλαστούς, θα πω ότι η επίσημη θέση του ΜέΡΑ25 είναι ότι εντάσσεται στα πλαίσια της περαιτέρω εμπορευματοποίησης της γνώσης και της παιδείας, στο γενικό πλάνο της Κυβέρνησης για την παιδεία και τη γνώση που τα αναγνωρίζει μόνο ως εν δυνάμει εμπορεύματα, αρνούμενη ιδεολογικά να αντιληφθεί ότι η γνώση αποτελεί αυταξία, απαλείφοντας τον πραγματικό της ρόλο. Αναφορικά με τις τροπολογίες θα μιλήσω στην δευτερολογία μου. Θα επισημάνω βέβαια την τροπολογία που το βασικό που κάνει είναι να αναβάλλει με αναστολή προστίμων και κυρώσεων για αυθαίρετες κατασκευές, κάτι που είχε κάνει η κυβέρνηση ΣΥΡΙΖΑ ξανά και ξανά. Αναστολές κατεδαφίσεων ξανά και ξανά. Σας καλώ και σας καλούμε να αποσύρετε αυτό το νομοσχέδιο. Σας καλούμε να αποσύρετε αυτήν την κοσμοθεωρία που επιβάλλετε ότι ο κόσμος είναι για τους λίγους και τους δυνατούς. Σας καλούμε να πάρετε το μήνυμα απ’ αυτό που έγινε στο Κερατσίνι και να δημιουργήσετε έναν αλληλέγγυο κόσμο και αν δεν μπορείτε, να πάτε σπίτι σας. Το ΜέΡΑ25 προφανώς καταψηφίζει αυτό το νομοσχέδιο.
Ευχαριστώ, κύριε Αρσένη. Πριν δώσω τον λόγο στον Πρόεδρο της Κοινοβουλευτικής Ομάδας της Ελληνικής Λύσης κ. Βελόπουλο, ο Υφυπουργός Παιδείας κ. Συρίγος θα πάρει τον λόγο για τρία λεπτά για να αναπτύξει δύο διατάξεις του νομοσχεδίου που έχουν σχέση με το Υπουργείο του. Ορίστε, κύριε Συρίγο, έχετε τον λόγο.
Ευχαριστώ πάρα πολύ, κύριε Πρόεδρε. Κυρίες και κύριοι, θα αναφερθώ στο Τρίτο Μέρος του νομοσχεδίου που αφορά τις εταιρείες τεχνοβλαστούς και θα ξεκινήσω με ένα συγκεκριμένο παράδειγμα. Πριν από μερικές μέρες με επισκέφθηκε μία ομάδα της Σχολής Χημικών Μηχανικών του Μετσόβιου Πολυτεχνείου η οποία κατέλαβε τη δεύτερη θέση σε έναν ευρωπαϊκό διαγωνισμό οικολογικών και καινοτόμων προϊόντων διατροφής, τον Ecotrophelia Europe 2021. Τα παιδιά παρουσίασαν μία αλμυρή μπάρα δημητριακών - όλες οι μπάρες δημητριακών που υπάρχουν είναι γλυκές - η οποία βασιζόταν πάνω στη χωριάτικη σαλάτα και διάφορες άλλες μπάρες δημητριακών αλμυρές πάντα, οι οποίες βασίζονται σε γνωστές ελληνικές γεύσεις. Ας υποθέσουμε, λοιπόν, ότι αυτή η ομάδα ή μία αντίστοιχη ομάδα πήγαινε με το παρόν πλαίσιο να εκμεταλλευθεί αυτό το καινοτόμο προϊόν το οποίο έφτιαξε. Η πρώτη ερώτηση, λοιπόν, είναι ποιοι θα μπορούσαν να συμμετέχουν στην εταιρεία τεχνοβλαστός. Βάσει του υπάρχοντος συστήματος θα μπορούσε να είναι μόνο ο καθηγητής τους. Διότι ο σημερινός νόμος απαιτεί να συμμετέχουν μόνον τα μέλη ΔΕΠ για τα οποία έχει παρέλθει τριετία από τον διορισμό τους και οι ερευνητές των ερευνητικών κέντρων. Στην προκειμένη, όμως, περίπτωση υπήρχαν μεταδιδακτορικοί φοιτητές, υπήρχαν μεταπτυχιακοί φοιτητές, οι οποίοι δεν θα μπορούσαν να συμμετέχουν. Με το νέο νομοσχέδιο αυτό λύνεται. Καταργούνται όλα αυτά τα προαπαιτούμενα και συμμετέχουν στον τεχνοβλαστό όλοι όσοι συμμετείχαν στη δημιουργία της γνώσης και των αποτελεσμάτων της έρευνας, δηλαδή μέλη ΔΕΠ, αλλά και ερευνητικό προσωπικό και ακαδημαϊκοί υπότροφοι και μεταδιδακτορικοί ερευνητές, οι πάντες. Πρόβλημα δεύτερο. Πώς ρυθμίζονται τα θέματα διανοητικής ιδιοκτησίας από απ’ αυτή την μπάρα; Με βάση το υπάρχον πλαίσιο δεν υπήρχε ειδική ρύθμιση για το ποιος είναι ο δικαιούχος αυτών των δικαιωμάτων διανοητικής ιδιοκτησίας. Τώρα, με τον παρόντα νόμο η αποκλειστική αρμοδιότητα εκχωρείται στους οργανισμούς, οι οποίοι με εσωτερικό κανονισμό καθορίζουν όλα τα θέματα διανοητικής ιδιοκτησίας. Ένα τρίτο πρόβλημα που θα υπήρχε σήμερα είναι ποιοι αποφασίζουν. Αυτή τη στιγμή, με βάση την ισχύουσα νομοθεσία, αποφασίζει η σύγκλητος του πανεπιστημίου. Στο Αριστοτέλειο Πανεπιστήμιο είναι εξήντα επτά άτομα. Φανταστείτε αυτό το πολυμελές όργανο, το οποίο συνεδριάζει μία φορά τον μήνα, να πρέπει να αποφασίσει για μια εταιρεία τεχνοβλαστό. Αλλάζει το πλαίσιο ριζικά και με τον νέο νόμο αποφασίζει το ολιγομελές και πιο ευέλικτο πρυτανικό συμβούλιο που μπορεί να συνεδριάσει ανά πάσα στιγμή και με τον τρόπο αυτό η λήψη αποφάσεων διευκολύνεται. Ένα άλλο πρόβλημα που υπήρχε ως τώρα ήταν το χρονικό όριο για τη λήψη απόφασης για την ίδρυση τεχνοβλαστού. Πήγαιναν αυτά τα νέα παιδιά, οι νέοι αυτοί άνθρωποι, οι νέοι επιστήμονες κατέθεταν την πρότασή τους, αλλά δεν υπήρχε κάποιο χρονικό όριο μέσα στο οποίο κάποιος έπρεπε να αποφασίσει. Με τον νέο νόμο η ίδρυση ή μη εταιρείας τεχνοβλαστού εκδίδεται το αργότερο εντός τεσσάρων μηνών από την υποβολή της αιτήσεως, αλλιώς θεωρείται ότι η αίτηση έχει εγκριθεί εφόσον υπάρχει θετική εισήγηση από το αρμόδιο όργανο. Ένα ακόμη πρόβλημα που υπάρχει ως τώρα είναι η απόρριψη του αιτήματος. Μέχρι σήμερα ένα αίτημα μπορεί να απορριφθεί χωρίς να εξηγηθεί ο λόγος για τον οποίο απορρίπτεται. Με τον νέο νόμο η τυχόν απόρριψη του αιτήματος ιδρύσεως εταιρείας τεχνοβλαστού εκ μέρους των αρμοδίων οργάνων πρέπει να είναι αιτιολογημένη. Παράλληλα, επιβάλλεται και στους ερευνητές που έχουν κάνει την εφεύρεση, που έχουν την πατέντα, να κινηθούν γρήγορα. Σήμερα δεν υπάρχει χρονικό όριο για την ίδρυση εταιρείας τεχνοβλαστού, ενώ τώρα θεσπίζεται χρονικό όριο, το οποίο σημαίνει ότι εντός έξι μηνών οι ερευνητές πρέπει να αποφασίσουν τι θα κάνουν με την εφεύρεσή τους. Ένα άλλο μεγάλο πρόβλημα το οποίο ελέχθη, τουλάχιστον στην επιτροπή, είναι το θέμα του κατά πόσον εξελίσσεται ο ερευνητής. Μία τροχοπέδη στην όλη διαδικασία ήταν ότι οι ερευνητές, ιδίως αν είναι μέλη ΔΕΠ, δεν μπορούσαν να εξελιχθούν εάν συμμετείχαν στην εταιρεία τεχνοβλαστού. Έτσι όταν ήταν να επιλέξουν μεταξύ των δύο, επέλεγαν συνήθως τη θέση ΔΕΠ. Τώρα τους δίνεται η δυνατότητα να εξελίσσονται εσωτερικά. Με αυτόν τον τρόπο, λοιπόν, η εξέλιξη του ερευνητή συνεχίζεται κανονικά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Κύριε Πρόεδρε, θα ήθελα μια μικρή ανοχή. Ένα άλλο μεγάλο πρόβλημα ήταν πώς ξεκινούν αυτοί οι άνθρωποι, τι εργαστήρια χρησιμοποιούν, ποιες είναι οι εγκαταστάσεις, ποια είναι τα μέσα που θα χρησιμοποιήσουν. Με τη σημερινή νομοθεσία υπήρχε απίστευτη ασάφεια ως προς το τι γίνεται με αυτές τις εφευρέσεις και πώς σχετίζεται ο ερευνητικός οργανισμός με αυτές τις εφευρέσεις. Με τον νέο νόμο θεσπίζεται η σύναψη συμβάσεως τεχνοβλαστού μεταξύ του ερευνητικού οργανισμού, είτε είναι ερευνητικό κέντρο είτε είναι ερευνητικό πανεπιστήμιο, και των ερευνητών και της εταιρείας τεχνοβλαστού και ρυθμίζονται λεπτομερώς όλα τα θέματα της λειτουργίας των τεχνοβλαστών, πώς χρησιμοποιούν τα γραφεία, πώς χρησιμοποιούν τα εργαστήρια, πώς χρησιμοποιούν τα μηχανήματα, τα λογότυπα, τα σήματα του οργανισμού, τα πάντα. Και εκ του νόμου υπάρχει ελάχιστο ποσοστό 1% επί των ακαθαρίστων εσόδων του τεχνοβλαστού. Τελευταίο σημείο είναι ότι σε περίπτωση που οι συγκεκριμένοι ερευνητές θέλουν να συνεργαστούν με άλλον ερευνητικό φορέα ως τώρα δεν υπήρχε το σχετικό πλαίσιο. Με τον νόμο αυτό θεσμοθετείται για πρώτη φορά η συμμετοχή ερευνητών που να προέρχονται από διαφορετικούς ερευνητικούς φορείς. Συμπερασματικά, με τον νέο νόμο για τους τεχνοβλαστούς ρυθμίζονται σε ενιαίο κείμενο όλα τα θέματα τα οποία ήταν ως τώρα αποσπασματικά και ελλιπή σε πέντε διαφορετικά νομοθετικά κείμενα και θέτουμε τις βασικές προϋποθέσεις για την αποτελεσματική και αποδοτική αξιοποίηση των αποτελεσμάτων της επιστημονικής έρευνας που πραγματοποιείται μέσα στους επιστημονικούς οργανισμούς της χώρας μας. Σας ευχαριστώ πολύ.
Και εγώ σας ευχαριστώ, κύριε Υπουργέ. Κυρίες και κύριοι συνάδελφοι, έχω την τιμή να σας ανακοινώσω το δελτίο επίκαιρων ερωτήσεων της Τετάρτης 1ης Δεκεμβρίου του τρέχοντος έτους, το οποίο έχει ως εξής: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής). 1. Η με αριθμό 233/29.11.2021 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Καταβολή Βασικής Ενίσχυσης 2021». Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης, ο κ. Κυριάκος Βελόπουλος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, σήμερα απεδείχθη για ακόμη μια φορά ότι ζούμε στη χώρα του παραλόγου. Είμαστε μία χώρα στην οποία εκδικούμαστε τους γονείς μας και τους παππούδες μας και δεν τους δίνουμε συντάξεις, κύριοι Υπουργοί της Νέας Δημοκρατίας, για μια τριετία και πλέον. Καθυστερούμε εκ δόλου να τους δώσουμε αυτό που δικαιούνται, τη σύνταξή τους. Και σήμερα άκουσα διά στόματος του Έλληνα Πρωθυπουργού μία δήλωση η οποία πραγματικά προκαλεί κατάπληξη, στην οποία επιμένει ότι από τις 15 Ιανουαρίου και μετά όποιος πάνω από εξήντα δεν εμβολιάζεται θα πληρώνει πρόστιμο 100 ευρώ. Και ρωτώ. Εκδικείστε τους πατεράδες μας, εκδικείστε τους γονείς μας; Αν και στις συντάξεις τους ήσασταν συνεπείς, να δεχτώ ότι εδώ κάτι κάνετε και επιλέγετε μια δική σας διαδρομή. Αλλά, να εκδικούμαστε τους πατεράδες μας μόνο ένα διεστραμμένο μυαλό θα μπορούσε να συμβουλεύσει τον Έλληνα Πρωθυπουργό να το κάνει αυτό το πράγμα. Είναι διαστροφή. Το λέω ευθέως. Είναι μίσος, είναι εκδίκηση απέναντι στους παππούδες μας, τις γιαγιάδες μας, τις μανάδες μας, τους πατεράδες μας. Αυτή είναι η πραγματικότητα. [[Χειροκροτήματα από την πτέρυγα της Ελληνικής Λύσης]] Κι εδώ έρχεται το ρητορικό ερώτημα, βέβαια. Θα κόψετε και τα επιδόματα των παράνομων μεταναστών που δεν εμβολιάζονται; Διότι ο κ. Μηταράκης μας το είπε χθες στο ΑΠΕ. Ή στην ΕΡΤ, δεν είμαι σίγουρος. Είπε ότι εμείς δεν έχουμε νεκρούς ή κρούσματα στους παράνομους μετανάστες - πρόσφυγες ή μετανάστες, όπως θέλετε πείτε τους - άρα αυτοί έχουν πλήρη ανοσία. Αν ο κ. Μηταράκης θεωρεί ότι η ανοησία που διακατέχει αυτόν είναι ανοησία σε κάποιους κατ’ επιλογή του κορωνοϊού, κάνει λάθος. Μονοθεματικά ασκείτε πολιτική με την πανδημία, κύριοι της Νέας Δημοκρατίας. Ζούμε στη χώρα του παραλόγου, πραγματικά. Είμαστε δεύτεροι στον πλανήτη σε αυστηρότητα μέτρων. Το ξέρατε αυτό; Δεύτεροι στον πλανήτη σε αυστηρότητα μέτρων! Έχετε γίνει αυταρχικοί. Θέλετε να επιβληθείτε με οποιοδήποτε κόστος. Θέλετε να πείσετε; Το αντιλαμβάνομαι. Δεν ξέρω αν έχετε δίκιο ή άδικο. Η ιστορία θα καταδείξει αν αυτή η ιστορία είναι πραγματική ή αν έχετε δίκιο εσείς ή άδικο αυτοί που διαφωνούν. Θέλετε να πείσετε; Κόψτε, κύριοι της Νέας Δημοκρατίας, κύριοι Υπουργοί, τους Υπουργούς που παριστάνουν τους γιατρούς στα τηλεπαράθυρα. Κόψτε τους γιατρούς που παριστάνουν τους πολιτικούς στα τηλεπαράθυρα. Δεν πείθετε έτσι. Κόψτε τους όλους. Στο μόνο που μπορεί να πείσει αυτή η Κυβέρνηση είναι στην αυταρχικότητα και στον μισελληνισμό. Είναι αυτό που λέμε εδώ και πολύ καιρό. Κύριοι της Νέας Δημοκρατίας, αποτύχατε οικτρά στο θέμα της πανδημίας, της διαχείρισης της κυβερνητικής πολιτικής! [[Χειροκροτήματα από την πτέρυγα της Ελληνικής Λύσης]] Ζούμε, λοιπόν, στη χώρα του παραλόγου. Θέλετε απόδειξη; Έχουμε ανώτατο δικαστή στο ΕΣΡ. Πού το έχετε δει Εθνικό Συμβούλιο Ραδιοτηλεόρασης να έχει δικαστή - ακούστε δικαστή στο ΕΣΡ - ανίδεο σε γνώσεις περί της τηλεόρασης, να ελέγχει με τις αποφάσεις του την πολυφωνία και τον πλουραλισμό. Έχουμε άτομα στο ΕΣΡ που δεν γνωρίζουν οι ίδιοι οι άνθρωποι τι σημαίνει μοντάζ. Το παραδέχτηκαν δημοσίως. Έχουμε άτομα στο ΕΣΡ, όπως και ο Πρόεδρός του, ο οποίος είπε ότι πληρώνεται και κάθεται. Χώρα του παραλόγου! Έχουμε το ΕΣΡ που με παραπλανητικά ερωτήματα επιβάλλει πρόστιμα. Χώρα του παραλόγου! Έχουμε το ΕΣΡ που ενώ πρέπει να ελέγχει τις δημοσκοπικές εταιρείες, δεν τις ελέγχει ποτέ. Χώρα του παραλόγου! Έχουμε το ΕΣΡ που δεν επιβάλει ποτέ πρόστιμα στα μεγάλα κανάλια που εξυπηρετούν και υπηρετούν την Κυβέρνηση. Χώρα του παραλόγου! Είμαστε πραγματικά η χώρα του παραλόγου. Κόμματα ανταγωνίζονται για την ολυμπιάδα χρέους. Η Ελλάδα έχει πάρει το χρυσό μετάλλιο με χρέος 400 δισεκατομμύρια και πάει πάνω. Παγκόσμια πρωταθλήτρια στο χρέος η χώρα μας. Η Νέα Δημοκρατία έχει το χρυσό κι αυτή. Το χρεοκοπημένο κόμμα της Νέας Δημοκρατίας, που θα σώσει τη χώρα, χρωστάει 350 και πλέον εκατομμύρια ευρώ. Και το ΠΑΣΟΚ αργυρό, με 300 εκατομμύρια κι αυτοί χρέος του κόμματος. Χρωστάνε. Αλλάζουν ΑΦΜ, δεν αλλάζουν ΑΦΜ. Είμαστε χώρα του παραλόγου. Σε κόμμα που χρεοκόπησε τη χώρα, το ΠΑΣΟΚ, χθες η ΕΡΤ έδωσε τη δυνατότητα σε υποψηφίους αρχηγούς να μιλήσουν. Δεν το κατάλαβα. Πείτε μου άλλη χώρα που η κρατική τηλεόραση δίνει χρόνο σε ένα κόμμα, ας πούμε στο ΚΚΕ -καλά αυτοί δεν αλλάζουν αρχηγό έτσι κι αλλιώς, αλλάζει η Κεντρική Επιτροπή - επειδή θα αλλάξει αρχηγό, να παρουσιάζονται επτά - οκτώ άτομα Μόνο και μόνο - και θα το πω τώρα - γιατί θέλετε εσείς στη Νέα Δημοκρατία να συγκυβερνήσετε πάλι με το ΚΙΝΑΛ και με τον ΣΥΡΙΖΑ. [[Χειροκροτήματα από την πτέρυγα της Ελληνικής Λύσης]] Η αγωνία σας είναι αυτή και ντρέπομαι που το λέω. Και μιλάμε για ένα κόμμα που και συντάξεις μαϊμού έδινε, δανεικά έδινε, χρεοκόπησε τη χώρα μαζί με τη Νέα Δημοκρατία και τον ΣΥΡΙΖΑ. Και δίνει η ΕΡΤ χρόνο για εσωκομματικές εκλογές. Εντάξει. Αν αυτό είναι σοβαρό κράτος, αν αυτή είναι σοβαρή χώρα, έχω μια άλλη άποψη. Στη χώρα που η ΕΡΤ τελευταία άρχισε να καλεί Βουλευτές της Ελληνικής Λύσης. Οι υποψήφιοι αρχηγοί του ΠΑΣΟΚ, όμως, χωρούν όλοι στην παρέλαση να παρελαύνουν απ’ τα κόμματα και από την ΕΡΤ την οποία πληρώνουμε όλοι μας και κυρίως - κατάφωρη αδικία - μέσω της ΔΕΗ να πληρώνει ΕΡΤ ο Έλληνας. Να καταργηθεί κι αυτό. Ζούμε, λοιπόν, στη χώρα του παραλόγου. Ακούω τους κυρίους Υπουργούς και όλους τους Υπουργούς τις τελευταίες δεκαετίες να μιλούν για επενδύσεις. Φέρνουν κάθε δύο - τρεις μήνες κι ένα νομοσχέδιο επενδυτικό. Μιλάμε για επενδύσεις σε μια χώρα με υπερφορολόγηση; Μιλάμε για επενδύσεις σε μια χώρα που οι εφοριακοί έχουν τσακίσει τις εταιρείες και είναι κυνηγοί κεφαλών; Όταν στις άλλες χώρες η φορολόγηση είναι ελάχιστη, μιλάμε για επενδύσεις; Θα σας πω τώρα πως κατάντησε η Ελλάδα να μην έχει βιομηχανία και είναι καλό να μάθουν και οι νέοι Υπουργοί τα πεπραγμένα των προηγούμενων κυβερνήσεων. Το 1958 η Ελλάδα κατασκεύασε το πρώτο αυτοκίνητο, από τα πρώτα ευρωπαϊκά. Λεγόταν MOD - BIOPLASTIC. Έκλεισε το 1977 επί Νέας Δημοκρατίας. Παρήγαγε αυτοκίνητα τα οποία αγόραζαν Ευρωπαίοι. Ξέρετε γιατί έκλεισε; Έκλεισε για τον φορολογικό νόμο της Νέας Δημοκρατίας. Υπερφορολόγηση. Κλείσατε το εργοστάσιο. Η NAMCO από τους αδελφούς Κοντογούρη πρότεινε όχημα επανάσταση για την εποχή του με δικύλινδρο αερόψηκτο κινητήρα και δεν πήρε έγκριση από την κυβέρνηση. Αυτοί είστε και οι κυβερνήσεις σας! Παρήγαγε τα διάσημα PONY. Πούλησε την τεχνογνωσία σε βουλγαρικό εργοστάσιο το οποίο παρήγαγε, με βάση τη δική της άδεια της εταιρίας, αυτοκίνητα. H NISSAN TEOCAR, ιδρύθηκε από τον Θεοχαράκη το 1978. Έκλεισε το 1995 -ας είναι καλά ο Σημίτης - λόγω πάλι φορολογικού νόμου και πουλήθηκε στη Ρωσία. H NEORION από τους αδερφούς Γουλανδρή. Το 1972 σχεδίαζαν αυτοκίνητα με μπαταρίες και αυτονομία - ηλεκτρικά, η εμμονή του κ. Μητσοτάκη -130 χιλιομέτρων. Δεν πήρε το όχημα έγκριση από την ελληνική κυβέρνηση. Σταμάτησε η παραγωγή. Η ΜΕΒΕΑ ιδρύθηκε το 1960. Ασχολήθηκαν με παραγωγή φορτηγού τρίκυκλου με μεγάλη επιτυχία. Συνεργάστηκαν με την Αγγλία. Με τον φορολογικό νόμο της Νέας Δημοκρατίας έκλεισε το εργοστάσιο. Εξακολουθούν, όμως, να λειτουργούν στην Αγγλία και να παράγουν τρίκυκλα. Η MAVA. O σχεδιαστής Μιχαήλ σχεδιάζει πρότυπο ελαφρύ πολλαπλών χρήσεων όχημα με την ονομασία FARMA. Το 1984 κατασκευάζει το ελληνικό τζιπ FARMA S . Την ίδια εποχή αλλάζει o νόμος και κλείνει το εργοστάσιο. Η Ζαχαρόπουλος ΑΒΕΕ παράγει το BALKANIA 4x4 τζιπ. Το 1975 σχεδιάζει και κατασκευάζει Mercedes Benz 3.200 κυβικά. Με τον νέο φορολογικό νόμο του 1984 του ΠΑΣΟΚ σταματά η παραγωγή του. Το 1975 κατασκεύασε το ελαφρύ τζιπ AUTOTRACTOR. Έκλεισε το εργοστάσιο το 1995 με τον νόμο του ΠΑΣΟΚ. Η PETROS PETROPOULOS ΑΕΒΕ ιδρύθηκε στη Θεσσαλονίκη από τον Πέτρο Πετρόπουλο το 1922. Κατασκεύαζε FORD του 1920, WILLYS INTERNATIONAL του 1930. Άλλαξε ο νόμος για τα αγροτικά το 1984-1985 και σταμάτησε η παραγωγή. Από τα τέλη του 1990 η εταιρεία ασχολείται μόνο με εισαγωγές και πουλάει αυτοκίνητα. Η PANCAR λειτούργησε από το 1968 έως το 1992. Σχεδίασε και κατασκεύασε το BUGGY. Το 1992 παρουσίασε το όχημα ΕΡΜΗΣ. Δεν πήρε έγκριση από την ελληνική κυβέρνηση κι έκλεισε το εργοστάσιο. Το 1977 είναι η εποχή που τότε η Νέα Δημοκρατία φυλακίζει τον άνθρωπο που του έδωσε άδειες να βγάλει πετρέλαιο στο Κερί και τον συλλαμβάνει με εντολή Έβερτ και σταματά η εξόρυξη πετρελαίου στη Ζάκυνθο στο Κερί. Σας έδωσα μερικά παραδείγματα για το πόσο εγκληματίες ήταν όλοι αυτοί που κυβέρνησαν τη χώρα, που αποβιομηχάνισαν τη χώρα, που δεν έχουμε ένα φουγάρο να λειτουργεί. Είναι παραδείγματα υπαρκτά, όχι θεωρητικά, κύριοι Υπουργοί. Να σας πω τώρα, γιατί μιλάτε για ανάπτυξη. Τη Ρουμανία του Τσαουσέσκου την ξέρετε, κύριε Παπαθανασίου; Μπράβο. Η Ρουμανία, λοιπόν, μέσα στα τελευταία τέσσερα - πέντε χρόνια μας πέρασε στο ΑΕΠ. Το ξέρετε; Ξέρετε πώς; Ακούστε λοιπόν. Στη Ρουμανία για να ιδρύσεις εταιρία είναι ένα 1% ο φόρος επί του τζίρου. Η ίδρυση γίνεται και με e - mail. Στην Ελλάδα των γραφειοκρατών, γραναζιών και όλων αυτών, χρειάζεται πολύ λάδι για να λειτουργήσει ο μηχανισμός. Έτσι μόνο θα έρθει ανάπτυξη. Όχι φέρε το χαρτί, πάρε το χαρτί, φέρε το άλλο επενδυτικό, φέρε τον λογιστή, φέρε του εφοριακού, σε παρακαλώ την τάδε μελέτη. Αν δεν έχεις αυτή τη μελέτη, φέρε μια υπομελέτη. Αν δεν έχεις την υπομελέτη, φέρε και το άλλο χαρτί από τον κλητήρα. Αν δεν είναι ο κλητήρας, θα είναι στον διευθυντή. Ο διευθυντής, όμως, έχει άδεια. Θα περιμένεις δέκα μέρες. Θα έρθει ο υπάλληλος να το πάρει να το πάει στον διευθυντή. Αυτό είναι το κράτος σας! Άθλιο κράτος! Και μιλάτε για επενδύσεις. Μπήκαμε με 176 δισεκατομμύρια χρέος στα μνημόνια. Σήμερα έχουμε 400 δισεκατομμύρια και μου μιλάτε για ανάπτυξη; Η Κυβέρνηση σπατάλησε 43 δισεκατομμύρια δανεικά σε δύο χρόνια. Δεν κατασκεύασε ούτε μια ΜΕΘ. Την ίδια ώρα η ακρίβεια καλπάζει. Η Κυβέρνηση συνεχίζει το πρόγραμμα απολιγνιτοποίησης. Οι άνθρωποι είναι εμμονικοί! Είναι εμμονικοί! Όταν έχεις αυξήσεις σε ενέργεια και βασικά προϊόντα, είναι δεδομένο ότι θα αυξηθούν τα καταναλωτικά σου αγαθά από 20% έως 40%. Οι επιχειρήσεις δεν μπορούν να είναι ανταγωνιστικές. Θα χρεοκοπήσουν όλες. Η ακρίβεια ρημάζει τον Έλληνα. Ο Έλληνας δε μπορεί να τα βγάλει πέρα, δεν μπορεί να πάρει ένα κομμάτι ψωμί για το παιδί του. Η λύση είναι η μείωση ΦΠΑ σε βασικά είδη και ενέργεια και μείωση Ειδικού Φόρου Κατανάλωσης! [[Χειροκροτήματα από την πτέρυγα της Ελληνικής Λύσης]] Η Κυβέρνηση να το συνειδητοποιήσει ότι θα αυξηθεί και ο πληθωρισμός ταυτόχρονα. Είναι δεδομένο. Οι εργαζόμενοι έχουν χάσει το 30% της αγοραστικής τους δύναμης. Αυτό θα μετακυληθεί στην αγορά, κύριοι συνάδελφοι. Δεν θα μπορεί να αγοράσει ο άλλος προϊόν. Δεν το καταλαβαίνετε; Δεν έχετε καταλάβει στη Νέα Δημοκρατία τι έρχεται; Τσουνάμι έρχεται! Πείνα έρχεται! Επισιτιστική κρίση έρχεται! Είναι δυσβάσταχτο το κόστος για τις μικρές εταιρείες. Μικρή βιομηχανία πλήρωσε πέρσι 19.000 ευρώ λογαριασμό ρεύματος. Τώρα κλήθηκε να πληρώσει 41.000 ευρώ. Πώς θα βγει αυτή η εταιρεία, κύριοι; Είστε, όμως, βολεμένοι όλοι εδώ μέσα. Δεν ασχολείστε με τα προβλήματα του κόσμου. Είμαστε βολεμένοι κι εμείς εν πάση περιπτώσει. Δεν ξέρετε, όμως, τι σημαίνει επιχειρείν, τι σημαίνει εργάζομαι. Θέλουμε να παραμείνει ανταγωνιστική μια εταιρεία όταν έχεις το πιο ακριβό ρεύμα στην Ευρώπη; Πώς θα παραμείνει ανταγωνιστική αυτή η εταιρεία; Πώς θα γίνει ανταγωνιστική, αναπτυξιακή; Πώς θα επανεπενδύσει κεφάλαια για να δημιουργήσει καλύτερο τζίρο; Στο 3,1% κάτω είναι τα έσοδα από τα ασφαλιστικά ταμεία. Γκρεμίζονται όλα! Τα νούμερα δεν λένε ψέματα. Η Νέα Δημοκρατία και η Κυβέρνηση λέει ψέματα που οδηγεί συνεχώς με τα ψέματα τον κόσμο και την Ελλάδα στο γκρεμό. [[Χειροκροτήματα από την πτέρυγα της Ελληνικής Λύσης]] Όλες οι αποκρατικοποιήσεις που έγιναν και θα γίνουν ως το 2024, υπολογίζονται στα 11 δισεκατομμύρια - στα 11 δισεκατομμύρια! - όσο, δηλαδή, περίπου το μισό του ελλείμματος. Ζημιά του κράτους του 2020. Μπορεί να πιστέψει κανείς ότι με τέτοια νομοσχέδια θα αλλάξει η ροή της ιστορίας για την ανάπτυξη της χώρας; Πλειστηριασμοί: Μαθαίνω σήμερα ότι έξι ξενοδοχεία σε Μύκονο, Κέρκυρα, Κρήτη, Αθήνα πλειστηριάζονται! Και εσείς μιλάτε για τουριστική ανάπτυξη! Έχετε μείνει στη λογική του ‘70 και του ‘80 και του ‘90 βάλε, όλου αυτού του τουρισμού με το σανδάλι και με την κάλτσα την τρύπια, όπου έρχονταν εδώ οι επαίτες, οι Γερμανοί τουρίστες, για να αφήσουν τα λεφτά τους. Τέτοιον τουρισμό δεν τον χρειαζόμαστε. Τουλάχιστον αντιγράψτε πετυχημένα μοντέλα, αντιγράψτε την Πορτογαλία. Η Πορτογαλία πέτυχε το απίστευτο γεγονός να έχει καλή ποιότητα τουρισμού και μεγάλη εισροή συναλλάγματος. Ούτε αυτό δεν είστε ικανοί να κάνετε. Ούτε αυτό! Και επειδή μιλάμε για οικονομία, θα πω τα εξής για τις ζωοτροφές που παράγουμε: Η Ελλάδα έχει μερικές βιομηχανίες ζωοτροφών, γιατί μιλάμε για αγροτική ανάπτυξη. Δεν είναι μόνο ο ΦΠΑ. Ταΐζουμε ακόμα και τους Σκοπιανούς. Εισάγουμε μπετονίτη, κόλλα, δηλαδή, από τα Σκόπια, ένα υλικό προκειμένου η ζωοτροφή να μπορεί να παραχθεί σε μορφή καραμέλας ή «μακαρόνι» όπως ονομάζεται. Αυτό το έχει η Ελλάδα. Έχει μπετονίτες η Ελλάδα. Γιατί πρέπει να κάνουμε από τα Σκόπια εισαγωγή; Σας τα λέω με πολύ απλά λόγια. Κάνετε εγκλήματα στην οικονομία. Η προειδοποίηση από την Κομισιόν, κύριε Υπουργέ, ήρθε πριν από λίγες μέρες. Έχω εδώ όλη τη μελέτη της Κομισιόν. Εδώ είναι. Θα την καταθέσω για τα Πρακτικά. Τι λέει για τις προσλήψεις στο Δημόσιο; Κάλεσε την Ελλάδα να επιδείξει σύνεση της δημοσιονομικής πολιτικής καθώς έχει υψηλό δημόσιο χρέος και καθώς αυξάνει συνεχώς η Νέα Δημοκρατία το μισθολογικό κόστος των πραιτοριανών λεγεωνάριων του κόμματος, που τους προσλαμβάνει με χρήματα του ελληνικού λαού για να μπορεί να κάνει τη δουλειά του ο οποιοσδήποτε πρωθυπουργός ή ο οποιοσδήποτε υπουργός. Δίνετε άλλα 5.000.000 ευρώ στα Μέσα Μαζικής Ενημέρωσης για την πανδημία. Είναι ντροπή αυτό που κάνετε. Είναι ντροπή! Είναι μια τροπολογία, πραγματικά, κόλαση, κόλαφος! Είναι αδιανόητο, φέρατε τροπολογία με την οποία αθωώνετε τους Υπουργούς σας, αθωώνετε τους πάντες με αναδρομική ισχύ. Το έμαθα σήμερα το πρωί. Δεν ντρεπόμαστε λιγάκι; Εδώ φτάσατε στο σημείο σε ένα προσυνέδριο να εκθέσετε τον Πρωθυπουργό σας. Στα Γιάννενα σε ένα προσυνέδριο φέρατε έναν νεαρό που ήρθε από την Αμερική, λέει, πίσω για να δουλέψει στην Ελλάδα. Brain drain! Παραμύθια της Χαλιμάς! Ο γιος του «Βίκος» ήταν. Και δεν ντρέπεστε γι’ αυτό; Τον κάνατε ξεφτίλα τον Έλληνα Πρωθυπουργό! Αυτά δεν γίνονται πουθενά, ούτε σε αφρικανική χώρα. Ούτε στη Ζιμπάμπουε δεν γίνονται. Είναι αδιανόητα! Άκουγα το φίλο μου τον Γεωργιάδη, τον Υπουργό σας, να λέει ότι η Θεσσαλονίκη θα γίνει Χόλυγουντ, θα έρχονται να κάνουν μεγάλες ταινίες. Εκεί δουλεύουν όλο Βούλγαροι ξέρετε. Δεν δουλεύουν Έλληνες. Το 90% των εργαζομένων στις εταιρείες είναι Βούλγαροι. Και στην υποδοχή και σε όλα. Χόλυγουντ φαρσοκωμωδία οι κυβερνητικές εξαγγελίες σε ό,τι αφορά όχι την οικονομία, την κοινωνία και την πολιτική. Έχουμε μια Κυβέρνηση συνεχών εγκλημάτων στην ενέργεια. Οι κύριοι Μητσοτάκης και Δένδιας στη γραμμή όλων των κυβερνήσεων: να μην εξορύξει η Ελλάδα φυσικό αέριο, να μην εξορύξουμε φυσικό αέριο όταν η Κύπρος επιστρέφει και η Ελλάδα κοιμάται. Ακούστε, λοιπόν, τη διεθνή έκθεση που παραδόθηκε στην κυπριακή κυβέρνηση. Την έχουμε εμείς. Το σύνολο των αποθεμάτων είναι δεκαεπτά τρισεκατομμύρια κυβικά πόδια, ισοδύναμο με τρία δισεκατομμύρια βαρέλια. Όλη η αξία των κοιτασμάτων στην Κύπρο είναι 417 δισεκατομμύρια ευρώ. Της χώρας μας είναι δύο φορές επάνω. Στην εκμετάλλευση αυτών των κοιτασμάτων φυσικού αερίου θα απασχοληθούν στην Κύπρο δώδεκα χιλιάδες άτομα στον πρωτογενή τομέα, τριάντα έξι χιλιάδες στο δευτερογενή για τριάντα πέντε ολόκληρα χρόνια. Σαράντα οκτώ χιλιάδες οικογένειες θα πάρουν ψωμί στην Κύπρο από την εξόρυξη φυσικού αερίου. Και έχεις έναν Έλληνα Πρωθυπουργό και τον κ. Δένδια που ακυρώνουν την ενέργεια στη χώρα, που είναι χρήμα του ελληνικού λαού, που μπορούμε να δώσουμε προοπτική και ανάπτυξη στη χώρα με εξόρυξη φυσικού αερίου και πετρελαίου. Έχουμε, πραγματικά, ως Ελληνική Λύση μία πικρία για τον ελληνικό λαό που δεν αντιλαμβάνεται τα ψέματα που του λένε συνεχώς. Εμείς είμαστε η φωνή της λογικής. Εμείς είμαστε η φωνή της αλήθειας. Εμείς θα συνεχίσουμε να είμαστε η φωνή των Ελλήνων στο Ελληνικό Κοινοβούλιο. [[Χειροκροτήματα από την πτέρυγα της Ελληνικής Λύσης]] Παρά την προσπάθειά σας να αποδομήσετε τον λόγο της Ελληνικής Λύσης, τον αντιγράφετε συνεχώς. Έτσι έγινε και στα γερμανικά έμαθα, κυρία Αλεξοπούλου, εσχάτως, που ο Χατζηδάκης μετά από δύο χρόνια πήγε στην περιοχή και έδωσε λύση στο πρόβλημα, ενώ φωνάζουμε επί ένα ολόκληρο χρόνο για το θέμα αυτό. Μπορούμε να έχουμε φθηνό ρεύμα, κυρίες και κύριοι. Μπορεί ο παππούς μας στο χωριό και ο πατέρας μας να έχει φθηνό ρεύμα. Μπορεί ο Έλληνας να μη φοβάται να ανοίξει το κλιματιστικό του και κρυώνει. Μπορεί η μανούλα να μην σκέφτεται να ανοίξει το καλοριφέρ και να μην κρυώνει το παιδί της. Όλα αυτά μπορούν να γίνουν αν ακολουθήσει η Νέα Δημοκρατία τη φωνή της λογικής, τη φωνή της Ελληνικής Λύσης. [[Χειροκροτήματα από την πτέρυγα της Ελληνικής Λύσης]] Έχουμε κοιτάσματα, έχουμε φυσικό αέριο, μπορούμε να κάνουμε εξόρυξη! Και είναι απορίας άξιο - για να κλείσω κιόλας - πώς ο Έλληνας Πρωθυπουργός είπε από του Βήματος της Βουλής και πάλι ψέματα. Ο Έλληνας Πρωθυπουργός μας είπε ότι κοστίζει ακριβότερα ο λιγνίτης - γιατί έχουμε πρόστιμα, λέει, κ.λπ. - σε σχέση με το ρεύμα που παράγουμε. Πληρώνουμε 270 ευρώ την MWh όταν είναι 150- με τα πρόστιμα - για το λιγνίτη. Και το πουλάτε στους Γερμανούς. Αυτά να τα ξέρετε καλά. Είναι ντροπή της Ελλάδος αυτή η Κυβέρνηση και να είναι ανίκανη και να λέει ψέματα και να γίνεται και επικίνδυνη μέρα με την ημέρα περισσότερο. Εμείς λέμε στους Έλληνες πως ό,τι κάνουμε, το κάνουμε για τους Έλληνες. Οι Έλληνες είναι ο μόνος λόγος που κάνει ό,τι κάνει η Ελληνική Λύση και θα συνεχίσουμε να το κάνουμε καθημερινά. Θα συνεχίσουμε να πολεμάμε για την Ελλάδα και τους Έλληνες, γιατί για εμάς πρώτα είναι η Ελλάδα, πρώτα είναι οι Έλληνες. [[Χειροκροτήματα από την πτέρυγα της Ελληνικής Λύσης]] Δεν λέμε «μόνο», λέμε «πρώτα», γιατί πιστεύουμε στο Θεό, πιστεύουμε στο Θεό μας. Ζήτα, λοιπόν, από το Θεό - λένε στο χωριό μου - να μετακινήσεις ένα βουνό, αλλά πιάσε κι ένα φτυάρι. Το φτυάρι για να μετακινήσουμε το βουνό του παλαιοκομματισμού είναι η Ελληνική Λύση, είναι ο αγώνας, είναι η προσπάθεια, γιατί μάθαμε να δουλεύουμε! [[Χειροκροτήματα από την πτέρυγα της Ελληνικής Λύσης]] Για κάποιους άλλους δεν ξέρω αν έχουν μάθει να δουλεύουν ή δουλεύουν απλά τον ελληνικό λαό. Και κλείνω με μια ρήση του Ρίτσου και απευθύνομαι στη Νέα Δημοκρατία του Κωνσταντίνου Καραμανλή, του γενάρχη τους. «Σε τούτα εδώ τα μάρμαρα κακιά σκουριά δεν πιάνει». Καταλάβετέ το!
Ευχαριστώ, κύριε Πρόεδρε. Τον λόγο έχει τώρα ο Υφυπουργός Ανάπτυξης και Επενδύσεων κ. Δήμας.
Ευχαριστώ πολύ, κύριε Πρόεδρε. Θα κάνω ένα πολύ σύντομο σχόλιο. Εάν, πράγματι, αγαπάμε και θέλουμε να προστατέψουμε τους παππούδες και τις γιαγιάδες μας, τους πατεράδες μας και τις μανάδες μας, όπως ακούστηκε προηγουμένως στην Αίθουσα, το πρώτο πράγμα το οποίο κάνουμε είναι να τους προτρέψουμε, με επιχειρήματα, να πάνε και να εμβολιαστούν. Και σε μία εθνική προσπάθεια δεν χωρούν μισά λόγια, μισές δεσμεύσεις. Απαιτούμε από το σύνολο των κοινοβουλευτικών κομμάτων να στηρίξουν αυτή την εθνική καμπάνια, διότι αν δεν εμβολιαστούμε, τότε κινδυνεύουμε όλοι. Και αυτό είναι κάτι το οποίο δεν πρέπει να το ξεχνάμε. Αντιθέτως, από τα πολιτικά κόμματα περιμένουμε πολύ μεγαλύτερη υπευθυνότητα. Πάμε τώρα, όμως, στο θέμα του νομοσχεδίου. Εγώ θα μιλήσω για το μέρος Γ΄. Θέλω να σας πω ότι μέχρι πρότινος δεν υπήρχε ξεκάθαρο θεσμικό πλαίσιο για τους τεχνοβλαστούς, τις εταιρείες spin - off ερευνητικών κέντρων και πανεπιστημίων. Πριν από ενάμιση χρόνο ξεκινήσαμε από κοινού με το Υπουργείο Παιδείας μια προσπάθεια να δούμε πώς μπορούμε να δημιουργήσουμε ένα ξεκάθαρο θεσμικό πλαίσιο για τη λειτουργία των πανεπιστημίων και των ερευνητικών κέντρων για τους τεχνοβλαστούς. Απευθυνθήκαμε στο Εθνικό Συμβούλιο Έρευνας Τεχνολογίας και Καινοτομίας, το ΕΣΕΤΕΚ. Το ΕΣΕΤΕΚ μετά από συζητήσεις, που διήρκησαν πάνω από ένα χρόνο, μέσω του Τομεακού Επιστημονικού Συμβουλίου Διανοητικής Ιδιοκτησίας και Μεταφοράς Τεχνολογίας, κατέληξε σε ένα κείμενο, στο οποίο υπήρχε σύνθεση απόψεων από ερευνητές, από μέλη ΔΕΠ, από ανθρώπους της αγοράς, από πολλά διαφορετικά ακαδημαϊκά ιδρύματα και έχουμε πλέον συναίνεση σε ένα πολύ σημαντικό νομοσχέδιο, σε μία σημαντική τομή στο κομμάτι των ερευνητικών οργανισμών για τη λειτουργία των τεχνοβλαστών. Αυτό το αναφέρω, διότι θέλω να τονίσω τη σημασία της δημόσιας διαβούλευσης με τους ενδιαφερόμενους φορείς, με τους άμεσα εμπλεκόμενους. Θεωρούμε ότι είναι μία προσπάθεια, μια βέλτιστη πρακτική στο κομμάτι της νομοθεσίας. Και επιτρέψτε μου πάλι να ευχαριστήσω και από το Βήμα της Βουλής δημόσια όλους και όσους βοήθησαν στο να έχουμε το σημερινό αποτέλεσμα. Για ποιο λόγο, όμως, ήταν αναγκαία η ρύθμιση των εταιρειών τεχνοβλαστών; Στην διεθνή πρακτική οι εταιρείες-τεχνοβλαστοί, spin - offs, είναι οι εταιρείες που δημιουργούνται σε ερευνητικούς οργανισμούς για να αναπτύξουν και να εκμεταλλευθούν εμπορικά τη διανοητική ιδιοκτησία ή επιστημονική γνώση, που παράγεται από τους ερευνητές του εκάστοτε ερευνητικού οργανισμού και να αναπτύξουν καινοτόμα προϊόντα και υπηρεσίες. Στις περιπτώσεις που από τους ερευνητές έχουν αναπτυχθεί εφευρέσεις ή καινοτομία που έχει σημαντική δυναμική στην αγορά, οι εταιρείες - τεχνοβλαστοί είναι το καλύτερο όχημα για να γίνει αποτελεσματικά και προσοδοφόρα για τους ερευνητές και τον ερευνητικό οργανισμό η εμπορική εκμετάλλευση της έρευνάς τους. Στην Ελλάδα από τους ερευνητές μας αναπτύσσονται σημαντικές εφευρέσεις και παράγεται διεθνώς πρωτοπόρα επιστημονική γνώση, με σημαντική δυναμική εμπορικής αξιοποίησης στη διεθνή αγορά. Χρειάζεται, ωστόσο, ώθηση και υποστήριξη, ώστε οι εφευρέσεις, η έρευνα και η επιστημονική γνώση να μεταλλάσσεται σε νέα προϊόντα, νέες υπηρεσίες και νέα οφέλη για την κοινωνία. Για τον λόγο αυτό, ήταν αναγκαίο να ενισχυθεί και να αναμορφωθεί το θεσμικό πλαίσιο που ρυθμίζει τις εταιρείες - τεχνοβλαστούς. Με το κεφάλαιο Γ΄ του νομοσχεδίου ρυθμίζεται για πρώτη φορά με αναλυτικό και συνεκτικό τρόπο ο θεσμός της εταιρείας - τεχνοβλαστού των ερευνητικών οργανισμών. Αν και τόσο κομβικός θεσμός για την αξιοποίηση της έρευνας, παρέμεινε μέχρι σήμερα ημιτελές ρυθμισμένος, με σημαντικές ασάφειες, με σποραδικές διατάξεις, συχνά αντιφατικές, με αποτέλεσμα το ίδιο το θεσμικό πλαίσιο να αποτελεί εμπόδιο στην ανάπτυξή τους. Ούτε και η ίδια η ορολογία ήταν σαφής, καθώς χρησιμοποιήθηκαν στη νομοθεσία κατά καιρούς διαφορετικοί όροι, όπως ιδίως ο όρος «εταιρεία έντασης - γνώσης». Ασαφές ή ελλιπές θεσμικό πλαίσιο για έναν θεσμό, σημαίνει ότι στην πράξη δεν θα μπορέσει ποτέ να ενεργοποιηθεί αποτελεσματικά και οι εταιρείες - τεχνοβλαστοί είναι αναγκαίο να δημιουργηθούν και να μπορέσουν να αναπτυχθούν. Το ασαφές, μέχρι σήμερα, θεσμικό πλαίσιο, οδηγούσε σε δυσλειτουργίες ή και σε καταχρηστική χρήση του θεσμού. Αυτές, ακριβώς, τις παθογένειες θεραπεύουμε με το κεφαλαίο Γ΄ του νομοσχεδίου. Οι προκλήσεις στη διαμόρφωση αυτού του νέου θεσμικού πλαισίου ήταν σημαντικές. Πρώτον, μέχρι σήμερα ασάφεια για τον ίδιο τον θεσμό. Ακριβώς λόγω των ασαφών ρυθμίσεων, των ελλείψεων και των διαφορετικών ορολογιών δεν υπήρχε κοινή αντίληψη και αφετηρία σε όλους ως προς τι σκοπό έχει και πώς οργανώνεται μία εταιρεία - τεχνοβλαστός. Δεύτερον, οι ιδιαιτερότητες των επιμέρους επιστημονικών πεδίων και οι διαφορετικοί όροι για την αξιοποίηση έρευνας ανά πεδίο, όπως παραδείγματος χάρη, διαφορές μεταξύ επιστημών ζωής και πληροφορικής ως προς τον χρόνο ωρίμανσης της έρευνας και το κόστος ανάπτυξης προϊόντων. Απαιτούνται ρυθμίσεις ευέλικτες, ώστε κρίσιμα στοιχεία της ίδρυσης και λειτουργίας της εταιρείας, παραδείγματος χάρη προς την αποτίμηση της αξιοποιούμενης διανοητικής ιδιοκτησίας και το τίμημα δικαιωμάτων που πληρώνει η εταιρεία, να ρυθμίζονται κατά περίπτωση, ώστε να λαμβάνονται υπόψη οι ιδιαιτερότητες των επιστημονικών πεδίων. Τρίτον, το διακύβευμα της δημιουργίας βιώσιμων εταιρειών. Μία εταιρεία - τεχνοβλαστός, εάν είναι βιώσιμη, μπορεί να είναι ένα αποτελεσματικό και προσοδοφόρο όχημα, ώστε η έρευνα να περάσει από το εργαστήριο στην αγορά. Ωστόσο, για να λειτουργήσει στην πράξη αποτελεσματικά και προσοδοφόρα μία εταιρεία - τεχνοβλαστός, όπως κάθε εταιρεία που παράγει καινοτομία, απαιτείται αξιολόγηση εμπορικών κινδύνων, ανάλυση της αγοράς, αναλυτικός επιχειρηματικός σχεδιασμός και σημαντική επένδυση οικονομικών πόρων και ανθρωποχρόνου. Συνεπώς, η απόφαση ίδρυσης και οι όροι ίδρυσης μιας εταιρείας, οφείλει να έχει λάβει υπόψη τις απαιτήσεις αυτές. Το θεσμικό πλαίσιο απαιτείται να προβλέψει διαδικασίες και να θέσει όρους για επιχειρηματικό σχεδιασμό και για την κατάλληλη επένδυση πόρων και ανθρωποχρόνου ερευνητών, στις εταιρείες που θα ιδρύονται. Άλλωστε, μόνο εάν οι εταιρείες - τεχνοβλαστοί έχουν τις στοιχειώδεις προοπτικές βιωσιμότητας θα επιτυγχάνεται ο θεσμικός σκοπός για τον οποίον ιδρύονται. Τέταρτον, ο διαφορετικός τρόπος οργάνωσης, αλλά και διαφορετικός βαθμός ετοιμότητας και ωριμότητας των ερευνητικών οργανισμών για την υλοποίηση ενεργειών αξιοποίησης έρευνας. Η διαδικασία ίδρυσης και το περιεχόμενο των σχετικών αποφάσεων και νομικών πράξεων - συμβάσεων δεν μπορεί να είναι ενιαίο για όλους τους οργανισμούς. Είναι αναγκαίο να αφήνεται η ευχέρεια στους ερευνητικούς οργανισμούς να προβλέπουν ειδικότερες ή διαφορετικές ρυθμίσεις σε κάποια ζητήματα. Από την άλλη πλευρά όμως, απαιτείται στάθμιση της ευελιξίας με τη νομική ασφάλεια. Για τη βιωσιμότητα της εταιρείας για κάποια κρίσιμα ζητήματα απαιτείται κατά την έγκριση ίδρυσης της ή και στη νομική της σχέση με τον οργανισμό, να έχουν ρυθμιστεί με σαφή τρόπο, παραδείγματος χάρη, με τι όρους τούς εκχωρούνται δικαιώματα εκμετάλλευσης διανοητικής ιδιοκτησίας. Για τους επενδυτές και τους συνεργάτες της εταιρείας απαιτείται νομική ασφάλεια. Το θεσμικό πλαίσιο γενικότερα πρέπει να συμβάλει στην νομική ασφάλεια, καλύπτοντας με ρυθμίσεις νόμου ελλιπείς και ασαφείς εγκριτικές πράξεις ή συμβάσεις με τον οργανισμό. Το νομοσχέδιο αυτό ρυθμίζει αναλυτικά και με σαφήνεια όλες τις κρίσιμες παραμέτρους για την ίδρυση και λειτουργία των εταιρειών - τεχνοβλαστών. Ειδικότερα. Πρώτον, ορίζοντας με σαφήνεια και ακρίβεια ποιες εταιρείες θα αποτελούν εταιρείες - τεχνοβλαστών επιλύοντας ασάφειες ετών, καθότι μέχρι σήμερα δεν γίνεται σαφές ούτε ποιον σκοπό εξυπηρετεί αυτός θεσμός. Ο θεσμός, πλέον, καθορίζεται με βάση την ιδιότητα των ιδρυτών και το επιχειρηματικό του αντικείμενο. Επιτρέψτε μου να πω ότι εδώ λάβαμε υπόψη και τα σχόλια των κομμάτων της Αξιωματικής Αντιπολίτευσης. Έχουμε εξειδικεύσει ακόμα περισσότερο τον ορισμό. Διαβάζω: «Ως τεχνοβλαστός (spin - off) ορίζεται πλέον κεφαλαιουχική εταιρεία που ιδρύεται από το ακαδημαϊκό ή ερευνητικό προσωπικό των ερευνητικών οργανισμών της χώρας προς τον σκοπό της εμπορικής αξιοποίησης των ερευνητικών αποτελεσμάτων και της γνώσης που παράγει το συγκεκριμένο προσωπικό από μόνο του ή και σε συνεργασία με τρίτα φυσικά ή και νομικά πρόσωπα της ημεδαπής ή της αλλοδαπής στο πλαίσιο της δραστηριότητάς του και στους ερευνητικούς οργανισμούς». Αυτό προστίθεται ως νομοτεχνική βελτίωση στο τέλος του άρθρου 52 του σχεδίου, δηλαδή μετά την περίπτωση ζ΄ προστίθεται περίπτωση η΄, άρα ορίζουμε ακριβώς όπως είχαμε πει, τον τεχνοβλαστό. Δεύτερον, θέτοντας στο προσκήνιο με πρωταγωνιστικό ρόλο τους ίδιους τους ερευνητές που έχουν αναπτύξει την προς αξιοποίηση έρευνα, καθορίζοντας τα δικαιώματα αλλά και την ευθύνη τους, καθώς και τις συγκρούσεις συμφερόντων που οφείλουν να αποφεύγουν. Ο νόμος εισάγει ειδική ρύθμιση για την αποφυγή συγκρούσεων συμφερόντων και αναγνωρίζει την αναγκαιότητα ρύθμισής τους. Ωστόσο, αποτελεί ζήτημα που ο ερευνητικός οργανισμός θα ρυθμίσει ειδικότερα στον κανονισμό του, τις περιπτώσεις σύγκρουσης συμφερόντων και τις υποχρεώσεις για την αποφυγή τους. Τρίτον, προσδιορίζοντας τον ρόλο του ερευνητικού οργανισμού, τις εγκρίσεις που απαιτείται να δώσει, την ευχέρεια, αλλά όχι υποχρέωση εταιρικής συμμετοχής και τα δικαιώματα και παροχές που παραχωρεί στην εταιρεία. Τέταρτον, ρυθμίζοντας με σαφήνεια τη διαδικασία έγκρισης της ίδρυσης εταιρείας από τους ερευνητές, απλουστεύοντας εκφάνσεις της διαδικασίας που ήδη εφαρμοζόταν σε κάποιους οργανισμούς, μία εγκριτική απόφαση αντί περισσοτέρων, αποσαφήνιση αρμοδιοτήτων και άλλα. Πέμπτον, εισάγοντας τον θεσμό της σύμβασης τεχνοβλαστού για την σαφή και αναλυτική ρύθμιση της σχέσης μεταξύ οργανισμού και εταιρείας μέσω της οποίας εκτός των άλλων θα γίνεται η παραχώρηση της αξιοποίησης της εκάστοτε διανοητικής ιδιοκτησίας και γνώσης που αναπτύχθηκε στον οργανισμό. Εδώ θέλω, όμως, λίγο να σταθώ. Ο θεσμός της σύμβασης του τεχνοβλαστού έχει καθοριστική σημασία και για την προστασία του δημοσίου συμφέροντος του ερευνητικού οργανισμού, αλλά και για τα ειδικότερα ιδιωτικά συμφέροντα της εταιρείας, ιδίως για τη νομική ασφάλεια έναντι τρίτων. Για τον ερευνητικό οργανισμό, η σύμβαση τεχνοβλαστού είναι ένας κρίσιμος θεσμός, γιατί μέσω αυτής θα ορισθεί το αντάλλαγμα του τεχνικοβλαστού προς τον ερευνητικό οργανισμό και επίσης τα λοιπά δικαιώματα και υποχρεώσεις του οργανισμού έναντι της εταιρείας τεχνοβλαστού. Με τον θεσμό της σύμβασης τεχνοβλαστού ρυθμίζεται στην ουσία και η οικονομική συμμετοχή του οργανισμού στην εταιρεία. Η οικονομική συμμετοχή δεν είναι αναγκαίο να είναι με μορφή απόκτησης μετοχών ή εταιρικών μεριδίων, αλλά μπορεί να είναι royalties. [[Στο σημείο αυτό ακούγεται το κουδούνι λήξεως του χρόνου ομιλίας του Βουλευτή]] Θα χρειαστώ λίγο χρόνο, κύριε Πρόεδρε. Στη σύμβαση τεχνοβλαστού θα καθορίζεται το τίμημα των δικαιωμάτων εκμετάλλευσης για τα δικαιώματα εκμετάλλευσης επί διανοητικής ιδιοκτησίας και επιστημονικής γνώσης και τα τυχόν άλλα ανταλλάγματα για τις παροχές του οργανισμού. Για την εταιρεία, η σύμβαση τεχνοβλαστού είναι ένας κρίσιμος θεσμός, γιατί δημιουργεί νομική ασφάλεια έναντι δυνητικών επενδυτών, συνεργατών, πελατών, καθότι είναι σαφές από την ίδρυση κιόλας της εταιρείας, τι δεσμεύσεις έχει ο τεχνοβλαστός έναντι του οργανισμού και τι παροχές, όμως, λαμβάνει. Η διάρκεια της σύμβασης τεχνοβλαστού, που ορίζεται έως δέκα έτη, σηματοδοτεί και τη διάρκεια της ιδιότητας τεχνοβλαστού για την εταιρεία. Με τη λήξη ή λύση της σύμβασης αίρεται και η ιδιότητα του τεχνοβλαστού για την εταιρεία και άρα αίρεται και η υπαγωγή της στο νόμο και στις διατάξεις που ρυθμίζει την εταιρεία και τους συμμετέχοντες ερευνητές. Είναι σημαντικό να επισημανθεί ότι ο νόμος αναγνωρίζει προφανώς τη δυνατότητα πρόωρης λύσης της σύμβασης. Η ιδιότητα του τεχνοβλαστού μπορεί να λήξει πρόωρα για την εταιρεία εάν υπάρξει διαφωνία ή οποιοσδήποτε άλλος λόγος, προβλεπόμενος στη σύμβαση. Το νομοσχέδιο θέτει, όμως, και ένα ελάχιστο αναγκαίο περιεχόμενο της σύμβασης τεχνοβλαστού, το οποίο περιλαμβάνει την άδεια εκμετάλλευσης ή μεταβίβασης δικαιωμάτων διανοητικής ιδιοκτησίας ή παραχώρηση δικαιωμάτων εκμετάλλευσης στα ερευνητικά αποτελέσματα και γνώση, τίμημα δικαιωμάτων εκμετάλλευσης και τρόπος πληρωμής του, παραχώρηση χρήσης εγκαταστάσεων, παραχώρηση χρήσης ονόματος οργανισμού και εταιρείας, υποχρεώσεις ενημέρωσης, υποχρεώσεις εχεμύθειας, δεσμεύσεις σύγκρουσης συμφερόντων, όροι πρόωρης λύσης. Έκτον, προβλέποντας τη δυνατότητα και τους όρους συμμετοχής επενδυτών στο εταιρικό κεφάλαιο της ίδιας εταιρείας. Έβδομον, καλύπτοντας ρυθμιστικά πιθανές ελλείψεις ή ασάφειες σε όρους των εγκριτικών αποφάσεων και των συμβάσεων στις περιπτώσεις ελλιπούς ρύθμισης από τους ίδιους τους ερευνητικούς οργανισμούς ώστε να αποτρέπεται κάθε νομική ασάφεια και να επιτυγχάνεται η ασφάλεια. Υπάρχει όμως και η ερευνητική διάταξη για την διανοητική ιδιοκτησία. Επιτρέψτε μου και εδώ πέρα να τονίσω ότι για την ίδρυση των εταιρειών τεχνοβλαστών απαιτείται σαφήνεια και νομική ασφάλεια ως προς το καθεστώς ιδιοκτησίας δικαιωμάτων διανοητικής ιδιοκτησίας και ιδίως των διπλωμάτων ευρεσιτεχνίας, τις λεγόμενες πατέντες. Ο νόμος για το θέμα αυτό παραπέμπει στους κανονισμούς των οργανισμών που το έχουν ρυθμίσει. Αποσαφηνίζει όμως το καθεστώς για όσους οργανισμούς δεν το έχουν ρυθμίσει και ορίζει ότι αν ο κανονισμός δεν ορίζει σχετικά, τότε οι εφευρέσεις των ερευνητών θεωρούνται υπηρεσιακές εφευρέσεις και συνεπώς πλήρης δικαιούχος των σχετικών διπλωμάτων ευρεσιτεχνίας της διανοητικής ιδιοκτησίας είναι ο ερευνητικός οργανισμός με υποχρέωση απόδοσης ωφελημάτων στον ερευνητή. Όγδοον, αποσαφηνίζονται ασάφειες της μέχρι σήμερα νομοθεσίας σχετικά με την έρευνα και την εμπορική αξιοποίηση της. Οι ερευνητές μπορούν πλέον να συμμετέχουν ως ιδρυτές και ως στελέχη διοίκησης εταιριών τεχνοβλαστών. Στις εταιρείες τεχνοβλαστών ιδρυτές, εταίροι μπορεί να είναι καθηγητές πανεπιστημίου, ερευνητές ερευνητικών κέντρων, ερευνητικό ή ακαδημαϊκό προσωπικό κάθε βαθμίδας, διδακτορικοί και μεταδιδακτορικοί ερευνητές. Ο όρος «ερευνητής» στο άρθρο 52 του νόμου ορίζεται με την ευρύτερη δυνατή έννοια και καλύπτει όλο το φάσμα προσώπων που υλοποιούν έρευνα εντός ενός ερευνητικού οργανισμού, δίνοντας τη δυνατότητα σε ερευνητικό και ακαδημαϊκό προσωπικό κάθε βαθμίδας να ιδρύσει εταιρεία τεχνοβλαστού. Διευρύνεται το φάσμα της έρευνας που μπορεί να αξιοποιηθεί επιχειρηματικά, αλλά διευρύνεται και το φάσμα όσων μπορούν να λάβουν την πρωτοβουλία ή και να ηγηθούν μιας προσπάθειας εμπορικής αξιοποίησης. Ανοίγεται συνεπώς ο δρόμος σε νέους ερευνητές να επιλέξουν τον δρόμο της επιχειρηματικής αξιοποίησης της έρευνας μετά τα πρώτα τους ερευνητικά βήματα και να δώσουν νέα δυναμική στον ερευνητικό οργανισμό αλλά και νέες προοπτικές στο δικό τους μέλλον. Ανοίγεται ο δρόμος για την αξιοποίηση της διδακτορικής και μεταδιδακτορικής έρευνας μέσω των εταιρειών τεχνοβλαστών. Ρυθμίζεται όμως επιτέλους και το ζήτημα για τις εταιρείες τεχνοβλαστών περισσότερων ερευνητικών οργανισμών. Ως προς τους όρους συμμετοχής των ερευνητών στην εταιρεία το άρθρο 57 του νόμου επιλύει θεσμικές ασάφειες ετών, δίνει κίνητρα και διευκολύνει θεσμικά τους ερευνητές. Κυρίως αναγνωρίζει ότι ένας ερευνητής μπορεί να είναι όχι μόνο εταίρος, αλλά και εκτελεστικό μέλος της διοίκησης. Ειδικότερα μπορεί να είναι ερευνητής ως εταίρος, μπορεί να είναι ερευνητής ως εκτελεστικό μέλος διοίκησης ή να απασχολείται ο ερευνητής στην εταιρεία τεχνοβλαστού με αμοιβή. Ο νόμος επικυρώνει την αντίληψη ότι ο ερευνητής δεν υλοποιεί μόνο έρευνα για την έρευνα, αλλά ότι είναι εξίσου κρίσιμη η αξιοποίηση της έρευνας στην οικονομία για την κοινωνία. Κλείνοντας, οι εταιρείες τεχνοβλαστού δεν αποτελούν όχημα επιχειρηματικής δράσης παράλληλης με την ερευνητική δραστηριότητα αλλά εξελίσσουν και συμπληρώνουν την ακαδημαϊκή, ερευνητική δραστηριότητα. Δίνουν διέξοδο αξιοποίησης στην διανοητική ιδιοκτησία που ο ερευνητής αναπτύσσει για τον ερευνητικό οργανισμό. Γι’ αυτό τον λόγο μάλιστα προβλέπεται ότι εντάσσεται στα καθήκοντα του ερευνητή η υποστήριξη του έργου της εταιρείας. Ορίζεται ότι η εγκριτική απόφαση ίδρυσης της εταιρείας θα προβλέπει ότι ο ερευνητής δύναται να αφιερώνει μέρος του χρόνου άσκησης των καθηκόντων του στην υποστήριξη του τεχνοβλαστού χωρίς να απαιτείται να λαμβάνει άδεια από την άσκηση των καθηκόντων του.
Ολοκληρώστε, παρακαλώ κύριε συνάδελφε.
Συμπερασματικά λοιπόν ως προς το υπό ψήφιση νομοσχέδιο το εισαγόμενο νέο θεσμικό πλαίσιο για τις εταιρείες τεχνοβλαστών θέτει τις προϋποθέσεις για να λειτουργήσει ένας αποτελεσματικός θεσμός στον οποίο έχουν ληφθεί υπόψη και έχουν σταθμίσει όλα τα κρίσιμα θέματα δημοσίου συμφέροντος των ερευνητικών οργανισμών και ιδιωτικού συμφέροντος των ερευνητών και των υπό ίδρυση εταιρειών τεχνοβλαστών. Είναι ένα θεσμικό πλαίσιο διαμορφωμένο με το βλέμμα στο μέλλον που θα δώσει ώθηση ώστε να ενσωματωθεί αποτελεσματικότερα στην οικονομία και με αμοιβαία οφέλη για όλους η έρευνα και η επιστημονική γνώση που αναπτύσσεται στα πανεπιστήμια και τα ερευνητικά κέντρα της χώρας. Ευχαριστώ πολύ.
Και εγώ σας ευχαριστώ. Εισερχόμεθα τώρα στον κατάλογο των ομιλητών με πρώτο ομιλητή τον κ. Ευστράτιο Σιμόπουλο από τη Νέα Δημοκρατία. Και αμέσως μετά ο Σωκράτης Φάμελλος από τον ΣΥΡΙΖΑ εάν δεχθεί ο κ. Βαρουφάκης εν τω μεταξύ ο οποίος έχει δηλώσει ότι θα μιλήσει. Επειδή έχουν γραφεί πάρα πολλοί ομιλητές, αν θέλετε να μην πάμε μεσάνυχτα παρακαλώ να τηρείται ο χρόνος. Ορίστε, κύριε Σιμόπουλε, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, σε αυτά τα μάρμαρα κακιά σκουριά δεν πιάνει, αλλά ο καθένας από εμάς προφανώς μεταφράζει αλλιώς την έννοια της κακιάς σκουριάς πολιτικά. Έρχομαι τώρα στο νομοσχέδιο. Σήμερα έχω τη χαρά στην παρέμβασή μου αυτή να αναφερθώ σε δύο θέματα που αποτελούν διαφορετικές όψεις του ίδιου νομίσματος. Ποιο είναι το νόμισμα αυτό; Η κυβερνητική λειτουργία. Τι εννοώ; Προφανώς το παρόν νομοσχέδιο αλλά και την τροπολογία για τα Μετέωρα του Δήμου Παύλου Μελά του Υπουργείου Περιβάλλοντος και Ενέργειας, το άρθρο 4. Με το νομοσχέδιο για τις στρατηγικές επενδύσεις και τους τεχνοβλαστούς η Κυβέρνηση και το Υπουργείο Ανάπτυξης πιστοποιούν τη συνεχή προσπάθειά τους για προσέλκυση επενδύσεων και φυσικά για δημιουργία καλών νέων θέσεων εργασίας. Με την τροπολογία που ανέφερα, από την άλλη αποδεικνύουν ότι τα θεωρητικώς μικρά θέματα, που είναι όμως μεγάλα για χιλιάδες συμπολίτες μας, βρίσκονται επίσης στο επίκεντρο του κυβερνητικού ενδιαφέροντος. Τι μεγαλύτερη απόδειξη για αυτό από την τροπολογία για την οποία συνεργάστηκαν το Υπουργείο Περιβάλλοντος και Ενέργειας και το Υπουργείο Εσωτερικών; Κύριε Πρόεδρε, η χώρα έχει την ευκαιρία μετά από την περίοδο των μνημονίων και της πανδημίας να μπει σε τροχιά πρωτόγνωρης ανάπτυξης. Δεν είναι μόνο οι πόροι του Ταμείου Ανάπτυξης που συνηγορούν στην κατεύθυνση αυτή, είναι και το ελκυστικό επενδυτικό για την Ελλάδα κλίμα το οποίο δημιουργείται εδώ και δύο χρόνια με συνεχείς κυβερνητικές παρεμβάσεις και μεταρρυθμίσεις. Μια τέτοια μεταρρύθμιση αποτελεί και το παρόν νομοσχέδιο που μειώνει τα όρια ένταξης στο καθεστώς των στρατηγικών επενδύσεων, ενώ ενοποιεί τις διαδικασίες και τις θέτει υπό την εποπτεία μιας κεντρικής διοίκησης. Εκ πρώτης όψεως μπορεί κάποιος να ισχυριστεί ότι έτσι περιορίζεται η αποκέντρωση. Η απάντηση είναι όμως μία και εύκολη. Όποιος έχει την παραμικρή έστω γνώση για τον τρόπο με τον οποίο λειτουργεί σήμερα το σύστημα των αδειοδοτήσεων των περιβαλλοντικών και των πολεοδομικών θα επικροτήσει τις ρυθμίσεις. Έχω μάλιστα ένα πρόσφατο παράδειγμα επένδυσης που για να αλλάξει η χρήση γης σε ειδικό πολεοδομικό σχέδιο μαζί με τη στρατηγική μελέτη περιβαλλοντικών επιπτώσεων, την έγκριση μελέτης γεωλογικής καταλληλότητας και το Προεδρικό Διάταγμα, φαίνεται να απαιτούνται περισσότερα από τέσσερα χρόνια. Αυτό θέλετε, κύριοι της αντιπολίτευσης; Όχι προφανώς. Και για αυτό πρέπει να έχει τη δυνατότητα το ειδικό κάτω από προϋποθέσεις να επιβάλλεται στο γενικό. Και εδώ είναι που διαφωνούμε πάρα πολύ. Επίσης ακούω ότι οι στρατηγικές επενδύσεις πρέπει να υπηρετούν τον περιβόητο αναπτυξιακό σχεδιασμό της χώρας. Δεν μπορείτε να κατανοήσετε ότι οι επενδυτές γνωρίζουν τα συγκριτικά μας πλεονεκτήματα και βέβαια θέλουν να επενδύσουν και πρέπει προφανώς εμείς να τους βοηθήσουμε σε αυτές τις επενδύσεις. Δεν χρειάζονται σοβιετικού τύπου ούτε αναπτυξιακοί σχεδιασμοί ούτε φυσικά αναπτυξιακά συνέδρια. Πολύ σημαντική θεωρώ επίσης την παρέμβαση για την αξιοποίηση του αιγιαλού, γνωρίζοντας από πρώτο χέρι το σημερινό νομοθετικό πλαίσιο που ουσιαστικά καθιστά απαγορευτικές τις σχετικές επενδύσεις. Σε μια χώρα με τέτοιες ακτογραμμές η ιδεοληψία και κυρίως η σαρτηριοσκλήρυνση του δημοσίου τομέα ναρκοθετεί οποιαδήποτε επένδυση στον αιγιαλό. Στο σημείο αυτό θέλω να κάνω και μια ειδική αναφορά στο Θερμαϊκό. Η αξιοποίηση του παραλιακού μετώπου του Θερμαϊκού μπορεί να αποτελέσει πολύ μεγάλο πλουτοπαραγωγικό πόρο για την ευρύτερη περιοχή. Χαιρετίζω επίσης το όριο των τριάντα ημερών για να εξεταστεί μια διοικητική πράξη που θεσπίζει το νομοσχέδιο. Μετά όμως τι γίνεται, κύριε Υπουργέ; Αυτοδίκαια οι επενδυτές πρέπει να πηγαίνουν στην επόμενη. Ή θα είναι όμηροι της διοίκησης με τερτίπια που θα ροκανίζουν τον χρόνο; Άρα λοιπόν αυτό είναι πολύ σημαντικό. Βάζουμε τριάντα ημέρες, αλλά μετά θα πηγαίνει στο επόμενο στάδιο αυτοδίκαια; Αλλιώς τζάμπα το βάζουμε. Επίσης χαιρετίζω την ενίσχυση της διαδικασίας ελέγχου της υλοποίησης των επενδυτικών σχεδίων από ορκωτούς ελεγκτές, όπως και την ενεργοποίηση του Μητρώου Πιστοποιημένων Αξιολογητών του Υπουργείου Περιβάλλοντος. Παντού πρέπει το δημόσιο να συνεργάζεται με τους ιδιώτες. Η επιτυχία του θεσμού του Ελεγκτή Δόμησης και του Ενεργειακού Επιθεωρητή δείχνουν τον δρόμο. Αλλά και η απορρόφηση των πόρων του Ταμείου Ανάκαμψης είναι επιβεβλημένη και για αυτόν τον λόγο η εισαγωγή της έννοιας της εμβληματικής επένδυσης απολύτως αναγκαία. Όπως αναγκαίες είναι και οι ρυθμίσεις για την ενίσχυση των επεκτάσεων στρατηγικών επενδύσεων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα χρειαστώ λίγο χρόνο παραπάνω, κύριε Πρόεδρε, αν και δεν το συνηθίζω. Η Αντιπολίτευση μίλησε για φωτογραφικές διατάξεις. Προσωπικά δεν βλέπω γιατί ακόμη και έτσι να είναι να μη λύνονται θέματα με τρόπο παρεμβατικό έστω και μεμονωμένων επενδύσεων. Όσον αφορά στη μείωση των ορίων για τη ζώνη απολιγνιτοποίησης σημειώνω ότι οι περισσότερες πτέρυγες της Βουλής χαιρέτισαν τη ρύθμιση. Σημειώνω επίσης τη με κυβερνητική απόφαση συμμετοχή της κρατικής εταιρείας ΕΓΝΑΤΙΑ ΑΕ στην υλοποίηση των σχετικών υποδομών. Κύριε Πρόεδρε, για το τμήμα που αφορά τους τεχνοβλαστούς έχω να τονίσω επίσης τη σύμφωνη γνώμη του μεγαλύτερου τμήματος της Βουλής. Έλειπε έως σήμερα το σχετικό νομοθετικό πλαίσιο και σε συνδυασμό με τις δράσεις του Υπουργείου Ανάπτυξης πιστεύω ότι θα δώσουμε μεγάλη ώθηση στη σύνδεση της έρευνας με την επιχειρηματικότητα. Πρέπει να κινηθούμε ανάλογα και για τις μικρότερες επενδύσεις όμως, που αποτελούν και το μεγαλύτερο όγκο δημιουργίας νέων θέσεων εργασίας στη χώρα, κύριε Υπουργέ. Δεν γίνεται να αφήνουμε εκατοντάδες ελληνικές επιχειρήσεις ομήρους των γραφειοκρατικών αγκυλώσεων. Θεωρώ ότι ο νέος αναπτυξιακός νόμος θα κινηθεί σε ανάλογη κατεύθυνση. Και έρχομαι τώρα σε ένα θέμα όπου και εκεί υπάρχουν διαφωνίες. Τονίζω ότι δυστυχώς πολύ σωστά από τις περιφέρειες παρέμεινε η δυνατότητα να εξετάζουν φακέλους επενδύσεων μόνο έως ένα εκατομμύριο. Τα παράπονα από τους επενδυτές και από όσους δραστηριοποιούνται στον τομέα αυτόν για τον τρόπο λειτουργίας τους είναι πάρα πολλά. Το ίδιο ισχύει δυστυχώς και για την αντίστοιχη διεύθυνση του Υπουργείου Μακεδονίας - Θράκης. Σε μια περίοδο που έχουμε ανάγκη από επενδύσεις το μέτρο είναι σωστό. Αν βελτιωθεί αποδεδειγμένα η λειτουργία τους, τότε μόνο θα πρέπει να επανεξεταστεί. Και ένα λεπτό, κύριε Πρόεδρε, για να πω λίγα λόγια για την τροπολογία για την περιοχή των Μετεώρων του Δήμου Παύλου Μελά.
Ολοκληρώστε, κύριε συνάδελφε, γιατί έχουμε πολλούς ομιλητές.
Αφορά τη δυνατότητα ύστερα από αίτηση δημοτών ή κατοίκων του Δήμου Παύλου Μελά στη Θεσσαλονίκη, που υποβάλλεται στον δήμο μέσα σε αποκλειστική προθεσμία ενός έτους, να παραχωρηθεί σε αυτούς με απόφαση του δημοτικού συμβουλίου έκταση ενός άρτιου οικοπέδου με κάποιες προϋποθέσεις που αφορούν την πρώτη κατοικία, το να το κατέχουν πάνω από είκοσι χρόνια και βέβαια να το νομιμοποιήσουν σύμφωνα με το νόμο περί αυθαιρέτων. Θεωρώ ότι η Αντιπολίτευση τουλάχιστον αυτή την τροπολογία θα την υπερψηφίσει. Για να μην υπάρχει κάποια παρεξήγηση, όταν λέω φωτογραφική διάταξη εννοώ μία διάταξη η οποία μπορεί να αφορά κάποιες συγκεκριμένες επενδύσεις. Πρέπει προφανώς να λύνουμε και τα θέματα συγκεκριμένων επενδύσεων. Ευχαριστώ πάρα πολύ.
Τον λόγο τώρα θα πάρει ο Πρόεδρος της Κοινοβουλευτικής Ομάδας του ΜέΡΑ25 κ. Βαρουφάκης.
Ευχαριστώ, κύριε Πρόεδρε. Κυρίες και κύριοι συνάδελφοι, ναι, πράγματι μετά τους ανθρώπους η χρεοκοπία του 2010 έπληξε βάναυσα τις επενδύσεις. Διανύουμε τώρα το δέκατο τρίτο έτος αρνητικών επενδύσεων. Οι επενδύσεις, που το 2007 σε καθαρά νούμερα, οι καθαρές επενδύσεις, ήταν γύρω στα 30 δισεκατομμύρια, έφτασαν το ναδίρ τους το 2014 -όχι το 2015, κυρίες και κύριοι της Νέας Δημοκρατίας, αλλά το 2014- στα μείον 9,6 δισ. Ακόμα και τώρα παρά τις θριαμβολογίες διαδοχικών κυβερνήσεων ότι έχουμε γεμίσει από επενδυτές, ακόμα και τώρα οι ακαθάριστες επενδύσεις το 2020, σύμφωνα με τα στοιχεία της ΕΛΣΤΑΤ, ήταν 24,8 δισεκατομμύρια σε σχέση με τα 60, που ήταν το 2007. Οι καθαρές εξακολουθούν να είναι και το 2020 αρνητικές στο μείον 1,5 δισεκατομμύριο. Ναι λοιπόν, κυρίες και κύριοι της Κυβέρνησης, χρειάζεται ο τόπος στρατηγική επιτάχυνσης των επενδύσεων και βεβαίως και των στρατηγικών επενδύσεων. Όμως - δεν νομίζω να διαφωνήσουμε σε αυτό - έχει σημασία ποιες επενδύσεις, από ποιους, για ποιον σκοπό, ενταγμένες σε ποιο αναπτυξιακό πλάνο, ποιας ποιότητας και με ποιο κόστος για την κοινωνία και το περιβάλλον. Χρειαζόμαστε υπομονετικούς, σοβαρούς επενδυτές όχι αρπακτικά και αρπακολατζίδες. Οι υπομονετικοί επενδυτές που έρχονται να ενταχθούν σε ένα πλάνο, σε ένα σχέδιο βιώσιμης ανάπτυξης δύο πράγματα υπολογίζουν πριν κάνουν την κίνηση να έρθουν στη χώρα είτε είναι Έλληνες είτε είναι ξένοι για να επενδύσουν: Το ένα είναι τα λογιστικά κόστη, όπως είναι φυσιολογικό, δηλαδή μισθοί, φορολογίες, μεταφορικά. Υπάρχει όμως και το δεύτερο πακέτο με μη λογιστικά κόστη και οφέλη, όπως η γραφειοκρατία, η διαφθορά, η αδιαφάνεια και η ύπαρξη ενός κοινωνικού οικοσυστήματος, μιας ζωντανής ανοιχτής κοινωνίας στην οποία να θέλουν να ενταχθούν τόσο οι ίδιοι όσο και οι υπάλληλοι που θα προσληφθούν. Το νομοσχέδιο σας προσπαθείτε, λέτε ότι στόχο έχει να βελτιώσει το ισοζύγιο των μη λογιστικών ωφελειών και του μη λογιστικού κόστους. Εμείς καταψηφίζουμε και καταψηφίζουμε, επειδή κάνει το αντίθετο. Στον βωμό των συμφερόντων του πιο αρπακτικού κομματιού της ολιγαρχίας θα κάνει την Ελλάδα ακόμα λιγότερο ελκυστική προς τους επενδυτές και προς τις επενδύσεις που έχει ανάγκη ο τόπος. Το ισχύον καθεστώς, όχι αυτό που εισάγετε εσείς, αυτό που ισχύει εδώ και πολλά χρόνια, βασίζεται λίγο πολύ στην ίδια λογική της πολιτικής της golden visa, αν θυμάστε, ή της πολιτικής αδειοδότησης των τηλεοπτικών σταθμών. Με άλλα λόγια το μόνο πράγμα που μετράει είναι το παραδάκι, πόσα χρήματα φέρνει. Δεν λέω έχει σημασία το χρήμα. Νόμος όμως είναι μόνο το δίκαιο του χρήματος. Κανένα ποιοτικό χαρακτηριστικό, όπως ακριβώς στην αδειοδότηση των τηλεοπτικών σταθμών. Δεν υπάρχει κάποια διαδικασία για να κριθεί τι ποιότητα τηλεοπτικού προϊόντος, τηλεοπτικών εκπομπών θα μεταδίδει ο καναλάρχης. Ομοίως στην golden visa δεν θέτετε ερώτημα τις 200.000-300.000 που θα φέρει ο ξένος για να πάρει βίζα Σένγκεν τι θα τις κάνει. Θα είναι παραγωγικές επενδύσεις, θα δημιουργήσει καμία θέση εργασίας ή θα πάρει μερικά διαμερίσματα να τα νοικιάζει να δημιουργεί πρόβλημα στον κοινωνικό ιστό των κοινωνιών της Αθήνας, της Πάτρας, των Χανίων; Εδώ, για το θέμα των στρατηγικών επενδύσεων είτε παράγει πλαστικές σακούλες στο εργοστάσιο που θα χτιστεί είτε μηχανήματα για ΜΕΘ είτε τεχνολογίες παραγωγής πράσινου υδρογόνου, που χρειαζόμαστε, το μόνο που μετρά είναι το συνολικό ποσό. Αυτό ισχύει και πριν από σας. Δεν είναι κρητική μόνο για εσάς αυτό. Τα ποιοτικά χαρακτηριστικά για το περιβάλλον, για το αν η αξία που θα παράγουν οι εταιρίες αυτές, οι επενδύσεις αυτές, θα είναι διαχρονικά υπέρ μιας προστιθέμενης αξίας που θα μείνει στον τόπο. Όλα αυτά είναι εκτός ραντάρ του νομοσχεδίου σας, δεν εντάσσονται σε κάποιο αναπτυξιακό πλαίσιο, σε ένα πλαίσιο βιώσιμης ανάπτυξης. Βλέπουμε, λοιπόν, τον μνημονιακό τρικομματισμό, γιατί ξεκίνησε με το ΠΑΣΟΚ, Νέα Δημοκρατία και με τον ΣΥΡΙΖΑ, σε όλο του το μεγαλείο. Συγγνώμη, συνάδελφοι του ΣΥΡΙΖΑ, αλλά και εσείς δεν κάνατε κάτι. Στον ν. 4608/2019 το μόνο που κάνατε ήταν αριστερές εκπτώσεις στους στρατηγικούς επενδυτές. Εκεί που έπρεπε να είναι 100 εκατομμύρια η επένδυση για να θεωρηθεί ότι είναι στρατηγικός επενδυτής τύπου 1, το κάνατε 75. Για τον στρατηγικό επενδυτή τύπου 2, το πήγατε από τα 40 στα 30. Ποιοτικά χαρακτηριστικά ένταξης σε βιώσιμο αναπτυξιακό πλαίσιο κανένα. Ας έρθω, όμως, στο σημερινό νομοσχέδιο, το οποίο εισάγει καινά δαιμόνια. Έχετε μια νέα κατηγορία, κυρίες και κύριοι της Κυβέρνησης, τις εμβληματικές επενδύσεις εξαιρετικής σημασίας. Αυτό το πακέτο σε τι αφορά; Αφορά τη διασύνδεση μεγάλων, υποτίθεται, επενδύσεων για τρία πράγματα: Πρώτον, χρηματοδότησή τους μέσα από το Ταμείο Ανάκαμψης. Με άλλα λόγια, οι επενδυτές αυτοί θα αποκτήσουν πρόσβαση στα 17,8 δισεκατομμύρια των ενισχύσεων από το Ταμείο Ανάκαμψης και στα 12,7 των δανείων που ο κ. Μητσοτάκης εδώ μέσα είχε πει ότι δεν θα πάρει - τέλος πάντων άλλαξε γνώμη. Και μην ξεχνάμε, κυρίες και κύριοι συνάδελφοι, ότι από αυτά η ελληνική Κυβέρνηση έχει χρεωθεί τα 10 δισεκατομμύρια, που θα πρέπει να τα επιστρέψει στην Ευρωπαϊκή Επιτροπή - μην το ξεχάσετε αυτό - και τα 12,7 τα οποία θα τα χρεωθεί το δημόσιο για να τα πάρουν ιδιώτες, μέσω του τραπεζικού συστήματος, το οποίο βέβαια σημαίνει ότι οι μικρομεσαίοι είναι εκτός, γιατί γνωρίζετε πολύ καλά ότι κανένας μικρομεσαίος δεν έχει πρόσβαση στον τραπεζικό δανεισμό. Ελάχιστοι! Το πρώτο είναι αυτό. Διασυνδέετε τις εμβληματικές επενδύσεις εξαιρετικής σημασίας με το αλισβερίσι του Ταμείου Ανάκαμψης. Τα έχουμε πει ξανά για το Ταμείο Ανάκαμψης. Θα προχωρήσω στο άλλο. Μιλάτε για κρατική επιδότηση εργασίας. Και μιλάτε βέβαια για fast track που στόχο έχει τον παραμερισμό της αρχαιολογικής και της δασικής υπηρεσίας. Τώρα την αρχαιολογική υπηρεσία την αντικαθιστά η κ. Μενδώνη, τη δασική υπηρεσία δεν ξέρω ποιος θα την αντικαθιστά, κάποιος στο Υπουργείο. Κυρίες και κύριοι συνάδελφοι, εμείς δεν διαφωνούμε. Το ΜέΡΑ25 δεν διαφωνεί ότι οι διαδικασίες αδειοδότησης από τη δασική υπηρεσία και ιδίως από την αρχαιολογική υπηρεσία αλλά και την πολεοδομία, είναι βασανιστικές τόσο για τους πολίτες όσο και για τις επιχειρήσεις και πως πρέπει να επισπευσθούν. Πρέπει να υπάρξει μία βελτίωση των διαδικασιών. Προφανώς και πρέπει. Αν, όμως, αυτό που λέτε εσείς τώρα για τις μεγάλες επενδύσεις θα ισχύει, γιατί δεν ισχύει και για τις μικρές; Γιατί εισάγετε εξαιρέσεις μόνο για τις εμβληματικές επενδύσεις εξαιρετικής σημασίας; Γιατί όχι για τους μικρομεσαίους και τα start up; Αν οι fast track διαδικασίες εξασφαλίζουν την κοινωνία, τα δάση μας, τους αρχαιολογικούς χώρους, αν εξασφαλίζεται το κοινωνικό σύνολο μέσα από τις διαδικασίες του νομοσχεδίου σας σήμερα από τα αρπακτικά, τότε γιατί δεν εντάσσονται σε αυτό το ασφαλές για την κοινωνία καθεστώς όλοι και οι μικρομεσαίοι και τα και τα start up; Θα σας πω γιατί. Επειδή δεν εξασφαλίζετε τίποτα. Επειδή στόχος είναι οι ολιγάρχες και μόνο αυτοί να έχουν τζάμπα χρήμα, τζάμπα γη και τζάμπα ύδωρ. Όπως και με τα 23 δισεκατομμύρια που θα αναγκαστείτε από τη EUROSTAT να εντάξετε στο δημόσιο χρέος υπέρ των αρπακτικών ταμείων για τα κόκκινα δάνεια, έτσι και τώρα το κράτος ουσιαστικά - αυτό που γίνεται με το Ταμείο Ανάκαμψης - δανείζεται 20 δισεκατομμύρια επιπλέον από την Ευρωπαϊκή Ένωση, οι αρχαιολογικοί τόποι και τα δάση μπαίνουν στην άκρη, για να μην πω ποδοπατιούνται, για χάρη των συγκεκριμένων «καρχαριών». Εμείς καταψηφίζουμε, γιατί αυτό το νομοσχέδιο είναι άλλο ένα αντιαναπτυξιακό νομοσχέδιο, ένα νομοσχέδιο που επεκτείνει το αποικιακό μοντέλο Fraport παντού. Το αποικιακό μοντέλο Fraport, πάρτε τη γη, πάρτε και τα χρήματα από την Ευρωπαϊκή Ένωση για να κάνετε τις δικές σας μονοπωλιακές επιχειρήσεις, τώρα δεν θα σταματάει καν εκεί που ξεκινάνε τα δάση, εκεί που ξεκινούν οι αρχαιολογικοί χώροι. Κυρίες και κύριοι συνάδελφοι, για να μιλήσω τη γλώσσα που καταλαβαίνετε ως άνθρωποι που πιστεύετε στις αγορές και στον ανταγωνισμό, πρόκειται για τον ορισμό του αθέμιτου ανταγωνισμού, καθώς οι μικρομεσαίοι επιχειρηματίες και τα Start up δεν θα έχουν κανένα από αυτά τα προνόμια, τα οποία το νομοσχέδιό σας δίνει στους «καρχαρίες» της ολιγαρχίας. Οι καρχαρίες που το τελευταίο πράγμα που θα φέρουν σε αυτή τη χώρα, είναι τη βιώσιμη ανάπτυξη. Κυρίες και κύριοι της Κυβέρνησης, είναι προφανές από το νομοσχέδιο σας ότι δεν ενδιαφέρεστε για πραγματικές στρατηγικές επενδύσεις υπομονετικών και έντιμων επενδυτών. Αν ενδιαφερόσασταν θα εισήγατε μέτρα, κίνητρα βελτίωσης του κοινωνικού και περιβαλλοντικού οικοσυστήματος, το οποίο σήμερα δηλητηριάζετε -το τε και με «αι» και με «ε». Οι σοβαροί επενδυτές δεν μαγνητίζονται από χώρες που ουσιαστικά τους απλώνουν ένα χαλί λες και είναι μπανανία. Οι σοβαροί επενδυτές μαγνητίζονται από οικοσυστήματα πολλών μικρών ευρωσυνεπιχειρήσεων, οι οποίες φύονται εντός ζωντανών ανοικτών κοινωνιών με διαφάνεια και ισοτιμία. Εκεί πηγαίνουν οι σοβαροί επενδυτές. Εσείς τους διώχνετε τους σοβαρούς επενδυτές, καθώς με περίσσια σπουδή δηλητηριάζετε το κοινωνικό και περιβαλλοντικό οικοσύστημα της χώρας. Πώς το δηλητηριάζετε; Με τρεις τρόπους. Πρώτον, το ανέφερα, θα το ξαναπώ άλλη μια φορά, με τον αθέμιτο ανταγωνισμό του σημερινού σας νομοσχέδιου, που ωφελεί εντέλει το τρίγωνο της ελληνικής βερμούδας, που είναι τσιμέντα, τζόγος και ταμεία, funds. Δεν είναι τυχαίο ότι πρόσφατα στο όνομα της επιτάχυνσης της στρατηγικής επένδυσης περάσατε φωτογραφική τροπολογία, έτσι ώστε να κατέβει το καζίνο από την Πάρνηθα και να πάει στο Μαρούσι. Το τελευταίο που χρειαζόταν το Μαρούσι ήταν να τους πάτε πεσκέσι το καζίνο της Πάρνηθας. Ο δεύτερος τρόπος με τον οποίο δηλητηριάζετε το οικοσύστημα το οποίο θα ήταν μαγνήτης για σοβαρές επενδύσεις, είναι οι ρυθμίσεις για spin offs, τεχνοβλαστούς τους λέτε, των πανεπιστημίων μας. Τι κάνει αυτό το νομοσχέδιο, αν το προσέξετε; Επιτρέπει την εξαγορά των νέων αυτών εταιριών που βγαίνουν μέσα από τη σάρκα των πανεπιστημίων, όχι από τεχνολογικές επιχειρήσεις αλλά από εταιρείες συμμετοχών, από funds.Το τελευταίο πράγμα που χρειάζεται ένας τεχνοβλαστός που βγαίνει από το Πολυτεχνείο ή από το Αριστοτέλειο Πανεπιστήμιο της Θεσσαλονίκης είναι να το πάρει ένα fund. Και το τρίτο, το πιο φαρμακερό δηλητήριο με το οποίο δηλητηριάζετε την ανοικτή κοινωνία, που τελικά εκτιμούν οι πραγματικοί στρατηγικοί επενδυτές, είναι οι θεσμικοί ομερτά για τους ισχυρούς από τη μια μεριά και η τρομοκράτηση της κοινωνίας των πολιτών από την άλλη. Κυρίες και κύριοι συνάδελφοι, σήμερα το πρωί - το γνωρίζετε - ξεκίνησε εδώ στη Βουλή η Εξεταστική Επιτροπή για τα μέσα μαζικής εξαπάτησης και τις κάλπικες δημοσκοπήσεις. Εμείς, ξέρετε, στο ΜέΡΑ25 έχουμε μια απέχθεια στις εξεταστικές επιτροπές, γιατί θεωρούμε ότι διασύρουν τον κοινοβουλευτισμό εδώ και δεκαετίες. Ακούνε οι πολίτες εκεί έξω - δεν έχει σημασία αν είναι νεοδημοκράτης, δικός μας, δικός σας κλπ - περί εξεταστικών επιτροπών και λένε: «Εντάξει, άλλη μια συγκάλυψη». Όμως, σε αυτήν την πρόταση του ΣΥΡΙΖΑ συμμετείχαμε για να βοηθήσουμε κι εμείς να μαζευτούν εκατόν είκοσι ψήφοι για να συσταθεί αυτή η εξεταστική. Καλή τη πίστει συμμετείχαμε και καλέσαμε και εμείς μάρτυρες, οι οποίοι απορρίφθηκαν όλοι. Ούτε καν μετ’ επαίνων! Εσείς επιλέγετε να υποβαθμίσετε αυτή την εξεταστική καλώντας ανθρώπους που αν πουν την αλήθεια θα χάσουν τη δουλειά τους, όπως δημοσιογράφους. Εσείς του ΣΥΡΙΖΑ επιμένετε να φωνάζετε πολιτικούς, λες και μας ενδιαφέρουν οι πολιτικοί. Δεν λέω, φωνάξτε τους. Εμείς ζητήσαμε να έρθουν οι ιδιοκτήτες των μέσων μαζικής εξαπάτησης, να καταθέσουν εκείνοι, να τους θέσουμε ερωτήματα. Οι προτάσεις μας απορρίφθηκαν. Κυρίες και κύριοι συνάδελφοι, εμείς αποχωρούμε από αυτή την εξεταστική, γιατί δεν θα νομιμοποιήσουμε αυτήν τη θεσμική κοινοβουλευτική ομερτά για τους ολιγάρχες. Πέραν αυτής της ξεκάθαρης θεσμικής συγκάλυψης των υπαρχόντων ολιγαρχών - και μιλάω συστημικά για το τρικομματικό μνημονιακό μπλοκ - αυτή τη στιγμή βρίσκεται σε εξέλιξη μία διαδικασία τρομοκράτησης της κοινωνίας των πολιτών. Θεωρείτε ότι αυτό θα μαγνητίσει στη χώρα τους καλούς επενδυτές; Σας λέω πως δεν θα το κάνει. Τι εννοούμε «τρομοκράτηση της κοινωνίας των πολιτών»; Θα σας δώσω δύο παραδείγματα. Το Δεκέμβρη πέρυσι, το 2020, δημιουργήθηκε στη Σύρο το Παρατηρητήριο Ποιότητας Περιβάλλοντος με τριακόσια δεκαοκτώ μέλη της ντόπιας κοινωνίας. Έστειλαν μία αναφορά στον τότε Υπουργό Περιβάλλοντος κ. Χατζηδάκη, όπου ζητούσαν την επίσπευση μιας μελέτης για την ύπαρξη βαρέων μετάλλων στο λιμάνι της Σύρου. Εδώ στη Βουλή ο Βουλευτής μας, ο Κρίτωνας Αρσένης, και είκοσι έξι Βουλευτές του ΣΥΡΙΖΑ ανέδειξαν το θέμα. Ένα μήνα μετά, τον Ιανουάριο, η εταιρεία ΟΝΕΧ, που λειτουργεί το ναυπηγείο, έκανε αγωγή ενός εκατομμυρίου ευρώ στο Παρατηρητήριο Ποιότητας Περιβάλλοντος και ένα εκατομμύριο σε κάθε ένα από δύο μέλη του Παρατηρητηρίου, που τόλμησαν να μιλήσουν για το θέμα σε τοπικά μέσα επικοινωνίας. Τώρα στις 10 Δεκεμβρίου γίνεται η δίκη. Το δεύτερο παράδειγμα. Τον Οκτώβρη του 2020 τα ελληνικά δικαστήρια καταδίκασαν δύο στελέχη της εταιρείας «Ελληνικός Χρυσός» στις Σκουριές της Χαλκιδικής. Τους καταδίκασε το ελληνικό δικαστήριο πρωτόδικα για παραβιάσεις της περιβαλλοντικής νομοθεσίας. Η δημοσιογράφος Σταυρούλα Πουλημένη στο συνεργατικό μέσο διαδικτυακό μέσο της Θεσσαλονίκης alterthess έκανε ένα ρεπορτάζ για αυτήν τη δίκη και εισέπραξε μία αγωγή από έναν εκ των δύο καταδικασθέντων από το δικαστήριο για 100.000 ευρώ, γιατί, λέει, την κατηγορούν για επεξεργασία προσωπικών δεδομένων. Αν είναι δυνατόν! Η απόφαση του ελληνικού δικαστηρίου να θεωρείται ότι παραβιάζει τη νομοθεσία για προσωπικά δεδομένα. Κυρίες και κύριοι συνάδελφοι, αυτά τα δύο παραδείγματα είναι παραδείγματα ενός νομικού bullying. Είναι μια παγκόσμια μαφιόζικη πρακτική που έχει έρθει και στην Ελλάδα. Πρόκειται για στρατηγικές αγωγές που στόχο έχουν τη φίμωση της κοινωνίας των πολιτών και την απαγόρευση ουσιαστικά της συμμετοχής των πολιτών στα κοινά. Το μήνυμα είναι πως, αν κάνεις χρήση της ελευθερίας του λόγου με τρόπο που δεν αρέσει στα αρπακτικά, τότε θα μπλέξεις άσχημα. Γιατί δεν θα πληρώσουν αυτά τα ποσά. Δεν έχω καμία αμφιβολία ότι τα ελληνικά δικαστήρια θα απαλλάξουν τους συγκεκριμένους πολίτες. Όμως το μήνυμα είναι: Θα μπλέξεις. Θα μπλέξεις για χρόνια σε δικαστικές περιπέτειες. Στις Ηνωμένες Πολιτείες της Αμερικής τριάντα μία πολιτείες έχουν απαγορεύσει ρητώς νομοθετικά αυτές τις στρατηγικές αγωγές, αγγλιστί SLAPP. Στον Καναδά το Κοινοβούλιο έχει περάσει νόμο που απαγορεύει τις στρατηγικές αγωγές. Στην Αυστραλία το ομοσπονδιακό κοινοβούλιο έχει απαγορεύσει αυτές τις αγωγές. Αυτόν το μήνα, στις 11 Νοέμβρη, το Ευρωπαϊκό Κοινοβούλιο πέρασε ένα ψήφισμα που προτείνει μια σειρά μέτρων, για να μη φιμώνονται οι πολίτες μέσα από τις στρατηγικές αγωγές. Κατανοούν όλοι αυτοί στην Αμερική, στον Καναδά, στην Αυστραλία, στο Ευρωπαϊκό Κοινοβούλιο ότι τις στρατηγικές αγωγές δεν τις χρειάζονται οι ποιοτικοί στρατηγικοί επενδυτές, τις χρειάζονται τα αρπακτικά τύπου «Ελληνικός Χρυσός». Εμείς σήμερα καταθέτουμε τροπολογία που κάνει τρία πράγματα: Πρώτον, ορίζει τι σημαίνει «στρατηγική αγωγή». Την ορίζει συγκεκριμένα -θα διαβάσετε την τροπολογία μας - ως στρατηγικό bullying εναντίον δημοσιογράφων, ακτιβιστών, πολιτών, συλλόγων. Δεύτερον, σε αυτές τις περιπτώσεις λέει ότι το βάρος της περί του αντιθέτου απόδειξης φέρει ο ενάγων, όχι ο εναγόμενος. Και τρίτον, εφόσον το αρμόδιο δικαστήριο διαπιστώσει ότι η αγωγή εμπίπτει στην περιγραφή της στρατηγικής αγωγής, απορρίπτεται ως καταχρηστική και ο ενάγων καταδικάζεται στο σύνολο της δικαστικής δαπάνης του εναγόμενου. Απευθύνομαι στο ΣΥΡΙΖΑ. Θα στηρίξετε την τροπολογία μας; Θα ήθελα να πιστεύω ότι θα το κάνετε. Κυρίες και κύριοι, για να κλείσω, με αθέμιτο ανταγωνισμό, με αδιαφάνεια παντού, με ομερτά και τρομοκράτηση της κοινωνίας των πολιτών, οικοδομείται μία δυστοπία, για να μην πω μια κλεπτοπία, στην οποία κανένας καλός επενδυτής δεν θα έρθει, όσο κόκκινο χαλί χιλιομέτρων και να του στρώσετε. Όμοιοι των αφεντικών σας, της Μητσοτάκης Α.Ε. θα έρθουν μόνο. Καταψηφίζουμε, λοιπόν, επειδή κάτω από την προβιά των στρατηγικών επενδύσεων της Κυβέρνησής σας, θεριεύει η προγραμματική λεηλασία που ενδυναμώνει τη στρατηγική υποανάπτυξη της χώρας, διαδικασία που δυστυχώς διευκολύνει η προγραμματική συνθηκολόγηση κομμάτων που κάποτε είχαν πει ότι θα σταθούν στο ύψος των περιστάσεων εναντίον της προγραμματικής λεηλασίας. Το ΜέΡΑ25 είμαστε εδώ, για να αναδεικνύουμε πως η πραγματική, ποιοτική, βιώσιμη ανάπτυξη απαιτεί προγραμματική ρήξη με όλα αυτά. Σας ευχαριστώ πολύ.
Κι εγώ ευχαριστώ, κύριε Πρόεδρε.
Κύριε Πρόεδρε, μπορώ να έχω το λόγο;
Ναι, κύριε Υπουργέ.
Κύριε Πρόεδρε, επειδή ακούσαμε τον Γραμματέα του ΜέΡΑ25, τον κ. Βαρουφάκη να αναφέρει ότι με αυτό το νομοσχέδιο η Κυβέρνηση δεν στηρίζει τις μικρομεσαίες επιχειρήσεις και δεν θα ήθελα να μείνει αυτό αναπάντητο -άλλωστε, ο κ. Βαρουφάκης γνωρίζει καλά Μαθηματικά - , θα ήθελα να πω ότι ιδιαίτερα η Κυβέρνηση με αυτό το νομοσχέδιο στηρίζει τις μικρομεσαίες επιχειρήσεις. Διότι πρώτον, είναι μόνο οι μικρομεσαίες επιχειρήσεις οι οποίες λαμβάνουν επιχορήγηση, δηλαδή κεφαλαιακή στήριξη για την έναρξη του επιχειρηματικού τους πλάνου και είναι μόνο οι μικρομικρομεσαίες επιχειρήσεις οι οποίες λαμβάνουν από 40% ως 133% παραπάνω επιχορήγηση από ό,τι οι μεγάλες επιχειρήσεις. Και αυτό αφορά τον νέο χάρτη περιφερειακών ενισχύσεων, κύριε Βαρουφάκη, που θα δείτε περιοχές όπου οι μεγάλες επιχειρήσεις λαμβάνουν 15%, ενώ οι μικρομεσαίες επιχειρήσεις λαμβάνουν 35% - κάντε τη διαίρεση, θα βρείτε ότι αυτό είναι 133% πάνω από τις μεγάλες επιχειρήσεις - και άλλες περιοχές όπου οι μεγάλες επιχειρήσεις λαμβάνουν 50% και οι μικρομεσαίες επιχειρήσεις 70%. Αυτό είναι 40%. Αυτή είναι η πολιτική της Κυβέρνησης, να στηρίζει τις μικρομεσαίες επιχειρήσεις. Είναι η ραχοκοκαλιά της οικονομίας μας και αποτελούν περίπου το 98% των επιχειρήσεων στην πατρίδα μας.
Ευχαριστώ, κύριε Υπουργέ.
Κύριε Πρόεδρε, μπορώ να έχω το λόγο;
Ναι, κύριε Πρόεδρε.
Ευχαριστώ, κύριε Πρόεδρε. Θα μιλήσω ένα λεπτό μόνο. Κύριε Υπουργέ, χαίρομαι που το ακούω αυτό, αλλά δυστυχώς δεν πείθομαι. Και δεν πείθομαι για δύο λόγους. Πρώτον, αναφέρθηκα στην παράκαμψη των γραφειοκρατικών διαδικασιών όσον αφορά τη Δασική Υπηρεσία και την Αρχαιολογική Υπηρεσία. Αυτό δεν είναι κάτι το οποίο προσφέρετε στις μικρομεσαίες επιχειρήσεις. Το προσφέρετε μόνο στους κολοσσούς. Και λέω: Εάν οι νέες διαδικασίες για την προστασία των δασών και των αρχαιολογικών χώρων προστατεύουν τους αρχαιολογικούς χώρους και τα δάση από τους κολοσσούς, τότε γιατί δεν το ανοίγετε αυτό για όλες τις επιχειρήσεις; Ο μικρομεσαίος δεν θα έχει τη δυνατότητα με μία επένδυση ενός εκατομμυρίου, δύο εκατομμυρίων να παρακάμψει τη Δασική Υπηρεσία και την Αρχαιολογική Υπηρεσία. Επίσης, μιλήσατε για τις επιδοτήσεις. Οι επιδοτήσεις, όμως, τουλάχιστον από το Ταμείο Ανάκαμψης, κύριε Υπουργέ, θα γίνουν μέσα από τις τράπεζες. Γνωρίζουμε ότι από τις 500.000 επιχειρήσεις μόνο οι 22.000 έχουν πρόσβαση σε τραπεζικό δανεισμό. Γι’ αυτό δεν μπορείτε να κάνετε κάτι από τη στιγμή που ήταν η στρατηγική σας επιλογή τα χρήματα του Ταμείου Ανάκαμψης να πάνε στις επιχειρήσεις μέσω του τραπεζικού συστήματος, το οποίο είναι δεδομένο ότι δεν πρόκειται ποτέ να εξυπηρετήσει τους μικρομεσαίους. Και αυτά δεν μου τα λένε άνθρωποι του ΜέΡΑ25. Μου τα λένε άνθρωποι από εμπορικούς και άλλους κλάδους που πρόσκεινται ακόμα και στο κόμμα σας. Έχετε πρόβλημα με τους δικούς σας τους ανθρώπους εδώ. Να τους πείσετε εκείνους, όχι εμένα. Σας ευχαριστώ πολύ.
Κι εγώ ευχαριστώ, κύριε Πρόεδρε. Θα δώσω το λόγο τώρα στον κ. Χαρίτση, τον κοινοβουλευτικό εκπρόσωπο, για να αναφερθεί…
Κύριε Πρόεδρε, να προηγηθεί ο κ. Φάμελλος.
Θα αναφερθεί ο κ. Φάμελλος;
Όχι, θα μιλήσει ο κ. Φάμελλος και μετά…
Μετά; Για την τροπολογία σας. Ωραία. Μετά θα μιλήσει ο κ. Μπουκώρος και μετά ο κ. Σκανδαλίδης. Έχουμε πει, όμως, οργανώνοντας τη συζήτηση, επειδή οι Βουλευτές είναι πολλοί, να μιλάνε δυο - τρεις Βουλευτές και μετά οι κοινοβουλευτικοί εκπρόσωποι, να μην είναι συνεχόμενοι. Εν πάση περιπτώσει, κύριε Φάμελλε, έχετε το λόγο. Μετά τον κ. Φάμελλο θα μιλήσει ο κ. Μπουκώρος. Και παρακάλεσα να τηρείται ο χρόνος. Είναι πάρα πολλοί οι ομιλητές. Ορίστε, έχετε το λόγο.
Ευχαριστώ, κύριε Πρόεδρε. Κυρίες και κύριοι Βουλευτές, κύριοι Υπουργοί, είναι γεγονός ότι σε μία μέρα όπου μετράμε πάλι ένα πολύ τραγικό αποτέλεσμα όσον αφορά τα θέματα δημόσιας υγείας και πρωτεύει το θέμα της ασφάλειας της δημόσιας υγείας και της ζωής των πολιτών, είναι δύσκολο να ανοίξουμε κατ’ ευθείαν τα ζητήματα των στρατηγικών επενδύσεων, το οφείλει η κοινοβουλευτική συζήτηση, αλλά οφείλω και εγώ να πω ότι παραμένει το αίτημα του ΣΥΡΙΖΑ αλλά και όλης της κοινωνίας, να αντιληφθεί η Κυβέρνηση ότι κάνει σοβαρά λάθη στη διαχείριση της πανδημίας και ότι απαιτείται άμεσα ένα σχέδιο έκτακτης ανάγκης για όλη τη χώρα, με επίταξη ιδιωτικών κλινικών με ενίσχυση του ΕΣΥ, με προσλήψεις, προφανώς με καθολικότητα του προγράμματος του εμβολιασμού αλλά και με στήριξη της κοινωνίας, γιατί αυτό λείπει. Όμως, μιας και μιλάμε για τα θέματα των στρατηγικών επενδύσεων, κύριοι Υπουργοί, δεν ξέρω αν είδατε τις σημερινές ανακοινώσεις για το κόστος ενέργειας. Η Ελλάδα, κύριε Πρόεδρε, και τον Νοέμβριο είναι πρωταθλήτρια στο κόστος ενέργειας στη χονδρεμπορική αγορά, κάτι που επηρεάζει όλες τις επενδύσεις και τις στρατηγικές. Υποπτεύομαι ότι το αντιλαμβάνεστε. Η εκτίναξη που παρουσιάζει το κόστος αυτό έχει φτάσει σε 334% σε σχέση με τον αντίστοιχο μήνα του 2020 και η τιμή θα κλείσει στα 229 με βάση την ημερήσια της σημερινής ημέρας. Το ότι είμαστε πρώτοι στην Ευρώπη δείχνει ότι αυτή η αύξηση έχει υπογραφή Κυριάκος Μητσοτάκης. Η Ελλάδα δεν ελέγχει την αγορά. Η Ελλάδα δεν έχει ενεργειακή στρατηγική. Η Ελλάδα ιδιωτικοποιεί το σύστημα ενέργειας και χάνει πολύτιμα εργαλεία, με αποτέλεσμα να είμαστε πρώτοι στη χονδρεμπορική τιμή. Και το καταθέτω, κύριε Πρόεδρε, στα Πρακτικά. [[Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι σημαίνει αυτό, όμως, για τους καταναλωτές πρακτικά. Πρακτικά αυτό σημαίνει ότι για την κατανάλωση του Δεκεμβρίου, εκεί που η ΔΕΗ μέχρι τώρα χρέωνε μία τιμή, ας πάρουμε μέση 110 ευρώ τη μεγαβατώρα, θα προστεθεί στους λογαριασμούς όλων των καταναλωτών της χαμηλής τάσης και αντίστοιχα της μέσης και της υψηλής, αλλά σίγουρα όλων χαμηλής τάσης το ποσό των 224 ευρώ ανά μεγαβατώρα. Πρακτικά αντί για ένα ευρώ θα πληρώνουμε και θα χρεωνόμαστε πάνω από 3 ευρώ. Υπάρχει τριπλασιασμός του κόστους ενέργειας και αυτό έχει μια άμεση επίπτωση σε όλους τους καταναλωτές και είναι ελάχιστα και αδύναμα τα μέτρα τα οποία έχετε εξαγγείλει. Η Κυβέρνηση δεν κατανοεί το πρόβλημα και δεν θέλει και να το λύσει και έρχεται η ελληνική βιομηχανία μιας και μιλάμε για επενδύσεις και καταγγέλλει επίσημες κατηγορίες για χειραγώγηση των τιμών ενέργειας στην Ελλάδα και για ολιγοπώλιο. Και μάλιστα η Ελληνική Κυβέρνηση αρνείται να υλοποιήσει την εργαλειοθήκη της Ευρωπαϊκής Ένωσης, που προτείνει μείωση του ειδικού φόρου κατανάλωσης που θα έδινε στα νοικοκυριά 30% με 35% όφελος στο πετρέλαιο θέρμανσης αλλά και δεν εφαρμόζει μέτρα για την αποτροπή των ρευματοκοπών για την ενίσχυση των ευάλωτων κοινωνικών ομάδων, για την πρόσβαση στο αγαθό της ενέργειας. Παρ’ ότι τα προτείνει η Ευρωπαϊκή Ένωση και έχουμε σήμερα όλη τη μικρομεσαία επιχειρηματικότητα αλλά και τη μεγάλη επιχειρηματικότητα να πλήττεται, ας δούμε τους μικρομεσαίους πρώτα. Φούρνοι, εστίαση, ταβέρνες, ενοικιαζόμενα, τουρισμός, πόσο κόστος έχουν; Όλες οι οικογενειακές επιχειρήσεις, οι μικρομεσαίες, έχουν κόστος 1000 με 1500 ευρώ το μήνα παραπάνω εξαιτίας της Κυβέρνησης και μιλάμε σήμερα για επενδύσεις! Και η Επιτροπή Ανταγωνισμού τι δηλώνει στον κοινοβουλευτικό έλεγχο; Ότι σύστησε ομάδα εργασίας για να μελετήσει το πρόβλημα. Ακόμα το μελετάτε, κύριοι Υπουργοί; Η Ελλάδα πλήττεται και η ελληνική πραγματικότητα από την ακρίβεια εξαιτίας της πολιτικής σας και της έλλειψης πολιτικής και εσείς το μελετάτε; Και έρχεται η ελληνική βιομηχανία σήμερα και δηλώνει ότι 150 εκατομμύρια ευρώ το μήνα αύξηση πληρωμών για τη βιομηχανία της μέσης τάσης και την καταθέτω εκ μέρους της ελληνικής βιομηχανίας αυτή τη δήλωση, πάλι σημερινή. Αυτά είναι τα αποτελέσματα της Κυβέρνησης Μητσοτάκη, ενώ ταυτόχρονα εκχωρεί και τη ΔΕΗ και τον ΔΕΔΗΕ και τη ΔΕΠΑ και τη διοίκηση των ΕΛΠΕ, για να μην έχει η Ελλάδα κανένα εργαλείο να ασκήσει πολιτική προς όφελος στρατηγικών επενδύσεων και έτσι χάνει όλη η επιχειρηματικότητα. Και έρχεται με το σημερινό νομοσχέδιο να ζητήσει αλλαγές όσον αφορά τις στρατηγικές επενδύσεις. Να σας διαβάσω από την ΚΑΘΗΜΕΡΙΝΗ τι κάνει ακριβώς το νομοσχέδιο. Θα διαβάσω ακριβώς και θα το καταθέσω. Μπορεί η Ελλάδα να έχει εξέλθει τυπικά από την περίοδο της κρίσης, όμως η χρήση των α - λα - καρτ πολεοδομικών ρυθμίσεων για ιδιωτικές επενδύσεις με την επίκληση του εθνικού συμφέροντος, συνεχίζονται ακάθεκτες. Σχέδιο νόμου του Υπουργείου Ανάπτυξης που συζητείται στη Βουλή επεκτείνει το πλήθος των επενδύσεων που μπορούν να χρησιμοποιούν προνομιακές πολεοδομικές ρυθμίσεις των προηγούμενων ετών, απαξιώνοντας τον πολεοδομικό σχεδιασμό, πολλαπλασιάζει τις παρεκκλίσεις από τη νομοθεσία, περιορίζει τη δημοσιότητα και άρα, τη διαφάνεια των προηγούμενων ιδιωτικών έργων. Το καταθέτω στα Πρακτικά. [[Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Στα θετικά, βέβαια, το δημοσίευμα λέει ότι διορθώσατε όσα είχατε αναρτήσει για τον αιγιαλό, αλλά έρχεστε με τροπολογίες και βάζετε και άλλα θέματα περί αυθαιρέτων. Αυτοί είστε, πράγματι! Καταθέτω και αυτό το δημοσίευμα. [[Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι προωθεί, λοιπόν, η Κυβέρνηση και πού εμβαθύνει αλλαγές; Πρώτον, παρακάμπτει την αναπτυξιακή στρατηγική και τον σχεδιασμό της χώρας. Γιατί; Για να εντάσσονται στη δημόσια στήριξη και χρηματοδότηση οι «κολλητοί» και οι «ημέτεροι» και όχι οι σωστές, όχι οι καλύτερες επενδύσεις, όχι αυτές που δίνουν μακροπρόθεσμη εργασία και ΑΕΠ. Δεύτερον, παράκαμψη του χωρικού σχεδιασμού και των πολεοδομικών κανόνων. Γιατί; Γιατί δεν ενδιαφέρει τη Νέα Δημοκρατία ούτε το κράτος δικαίου ούτε η επιστήμη. Τα ακούσαμε και από Βουλευτή σας προηγουμένως. Δεν έχει καμία σημασία για την εγκατάσταση μιας βιομηχανίας, εάν δίπλα έχει ένα σχολείο, ούτε εάν έχει μια προστατευόμενη περιοχή. Δεν υπάρχει κανένας λόγος να ασχολούμαστε με αυτά, μας είπαν οι Βουλευτές σας. Δεν έχουν σημασία για την κατοικία της Δυτικής Αθήνας οι οχλήσεις, ούτε για τη Δυτική Θεσσαλονίκη. Δεν έχουν καμία σημασία για εσάς αυτά. Κανόνας είναι ένας: Πουλήστε τα όλα, πλιάτσικο παντού και μπάχαλο παντού. Τρίτο ζήτημα. Παράκαμψη των περιβαλλοντικών κανόνων. Ούτε μελέτες περιβαλλοντικών επιπτώσεων, ούτε προεδρικά διατάγματα για NATURA χρειαζόμαστε, ούτε ελεγκτικές υπηρεσίες - τα δίνουμε σε ιδιώτες - , ούτε ευρωπαϊκές οδηγίες. Τα μεγάλα τα ψεύτικα λόγια είναι μόνο για τα διαγγέλματα του κ. Μητσοτάκη στον ΟΗΕ. Το περιβάλλον, όμως, και οι ανάγκες των πολιτών φαίνεται ότι είναι αντίπαλοι του κ. Μητσοτάκη και της Νέας Δημοκρατίας. Το Υπουργείο Περιβάλλοντος φθίνει, απουσιάζει, παραχωρεί αρμοδιότητες, όπως και το περιβάλλον χάνει με την Κυβέρνηση Μητσοτάκη. Αντί, δηλαδή, οι στρατηγικές επενδύσεις να υπακούουν σε έναν κανόνα, όπως παραδείγματος χάρη το αναπτυξιακό σχέδιο της χώρας, τα κριτήρια χωροθέτησης και τις στρατηγικές της βιώσιμης ανάπτυξης -οι στόχοι του ΟΗΕ - εσείς λέτε ότι οι στρατηγικές επενδύσεις θα υπακούουν σε παρεκκλίσεις. Οι καταδίκες πολλαπλασιάζονται από την Ευρωπαϊκή Ένωση και το Ευρωπαϊκό Δικαστήριο, αλλά εσείς δεν πτοείστε και μέσα σε όλα αυτά έρχεστε να φέρετε και αδυνάτισμα των υπηρεσιών, και των περιφερειακών και του Υπουργείου Μακεδονίας - Θράκης. Ακούμε και Βουλευτές της Θεσσαλονίκης να λένε ότι καλά κάνουν και φεύγουν οι υπηρεσίες από τη Θεσσαλονίκη, όπως ακούσαμε ότι ετοιμάζεστε να κάνετε και με τη Διαχειριστική Αρχή και τις γραμματείες του INTEREG που καταθέσαμε πρόσφατη ερώτηση με πρωτοβουλία του Αλέξη Χαρίτση. Δηλαδή, οι γραμματείες των προγραμμάτων για τη Βόρεια Μακεδονία, για τη Βουλγαρία, για την Αλβανία με έναν τζίρο, με μια εμβέλεια 500 εκατομμυρίων τον χρόνο να φύγουν και αυτά από τη Θεσσαλονίκη και να βάλετε ποιους εδώ στην Αθήνα; Τους δικούς σας, για να κάνουν κουμάντο και στα ευρωπαϊκά κονδύλια; Ας χειροκροτούσατε κάποτε, όταν -νομίζω - με Κυβέρνηση Καραμανλή ήρθε αυτή η Γραμματεία στη Θεσσαλονίκη. Τώρα θέλετε να συγκεντρώσετε τις άδειες στα Υπουργεία. Και βλέπουμε το περίεργο, κύριε Πρόεδρε, σ’ αυτό το νομοσχέδιο, μετά την Υπηρεσία Δόμησης που έφτιαξε το Υπουργείο Περιβάλλοντος για να βγάζει οικοδομικές άδειες, τώρα θέλει και το Υπουργείο Ανάπτυξης να βγάζει οικοδομικές άδειες, για να τακτοποιείτε τους δικούς σας και όπου χρειάζεται έλεγχος, να βάζετε διατάξεις σαν και αυτές που βάλατε στην Ελληνικός Χρυσός, να προηγείται η Ελληνικός Χρυσός με ιδιώτη δικό της ελεγκτή, που πληρώνεται απ’ αυτήν και αν δεν είναι ο ιδιώτης συνεργάτης της Ελληνικός Χρυσός, να μη μπαίνει ούτε το ελληνικό Δημόσιο μέσα. Αυτή είναι η κατάσταση την οποία έχουμε σήμερα με φωτογραφικές διατάξεις και παρεκκλίσεις, ακόμα και με αλλαγή του αναπτυξιακού νόμου στο Κεφάλαιο Β΄, εάν δεν κάνω λάθος, που έχετε σε διαβούλευση έναν άλλον αναπτυξιακό νόμο. Αυτή είναι η προχειρότητα και τα όρια στα οποία φτάνετε. [[Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή]] Αναρωτιέμαι, κύριε Πρόεδρε: Ποιος σοβαρός επενδυτής θα έρθει σε μια χώρα που δεν υπάρχει κράτος δικαίου, που δεν υπάρχει σχεδιασμός, που δεν υπάρχουν προτεραιότητες; Γιατί το σύστημα Μητσοτάκη ισούται με ανασφάλεια δικαίου στην Ελλάδα.
Ολοκληρώστε, κύριε συνάδελφε.
Τελικά, είναι όλοι χαμένοι: Και η βιώσιμη ανάπτυξη και το περιβάλλον και η οικονομία και η εργασία και πάνω απ’ όλα, είναι χαμένη η επιχειρηματικότητα που δεν συχνάζει στα γραφεία της Νέας Δημοκρατίας. Γιατί αυτό θέλετε να προωθήσετε και δυστυχώς αυτό βλέπουμε, κύριε Πρόεδρε, και με τις τροπολογίες. Βλέπουμε, από τη μια μεριά, να επικυρώνετε όχι μόνο…
Ολοκληρώστε, παρακαλώ, έχετε πάει στα δέκα λεπτά.
Για τις τροπολογίες, παρακαλώ, κύριε Πρόεδρε, ένα λεπτό μόνο για τις τροπολογίες.
Είναι σε βάρος των συναδέλφων.
Ναι, αλλά δώσατε προηγουμένως και στον κ. Σιμόπουλο για την τροπολογία και εγώ θέλω το λεπτό που δώσατε στον κ. Σιμόπουλο.
Τον ίδιο χρόνο και την ίδια παρατήρηση…
Πρώτον, όχι απλά προχωράτε στη φίμωση της Βουλής, απαγορεύοντας να έρθουν εξεταζόμενοι μάρτυρες που ζητά η Αντιπολίτευση, αλλά τώρα έρχεστε αναδρομικά να λύσετε θέματα της λίστας Πέτσα από την 1η Ιανουαρίου; Είναι δυνατόν; Αυτό ουσιαστικά κάνετε με τροπολογία. Γελάει ο κόσμος με αυτό που προωθείτε. Και έρχεστε για την περιοχή της ΠΥΡΚΑΛ, ενώ εξελίσσεται ειδικό πολεοδομικό σχέδιο - γιατί έτσι εξαγγείλατε - να τοποθετήσετε χρήσεις γης και ύψος, ενώ έχετε ζητήσει ακριβώς το αντίθετο και έχετε πει άλλες εξαγγελίες και μάλιστα λέγοντας ότι το 50% θα είναι ελεύθεροι χώροι, ενώ, απ’ ό,τι διαβάζω, στους ελεύθερους χώρους θα είναι και τα διατηρητέα; Ταυτόχρονα, το ίδιο ακριβώς κάνετε με επανανομοθέτηση του ζητήματος για το Μάτι, επικαλούμενοι την αποκατάσταση περιβάλλοντος ενώ είστε δυόμισι χρόνια Κυβέρνηση και κάνατε τυμβωρυχία για το θέμα του Ματιού; Αντίστοιχα θέματα, κύριε Πρόεδρε, υπάρχουν σε τροπολογίες, οι οποίες δεν μπορούν να υπερβαίνουν το μέγεθος του νομοσχεδίου σε σελίδες. (PM) Κύριε Πρόεδρε, κυρίες και κύριοι Βουλευτές, κύριοι Υπουργοί, αυτό το νομοσχέδιο δυστυχώς δημιουργεί ακόμα ένα ρήγμα, μια ρωγμή στην ανάπτυξη και στις επενδύσεις, αλλά ένα ρήγμα, μια ρωγμή στη χώρα μας είναι συνολικά η ακατάλληλη και επικίνδυνη Κυβέρνηση Μητσοτάκη. Ευχαριστώ.
Ευχαριστούμε κι εμείς. Ο κ. Χαρίτσης θέλει να πάρει τον λόγο. Κύριε Χαρίτση, θα μιλήσετε για την τροπολογία τώρα για δύο λεπτά και μετά ο κ. Μπουκώρος για την κύρια ομιλία του.
Για ένα λεπτό, κύριε Πρόεδρε.
Κύριε Πρόεδρε, δεν ζήτησα την κύρια ομιλία μου.
Θα μιλήσετε μετά, κύριε Μπουκώρο. Κύριε Χαρίτση, θα μιλήσετε για την τροπολογία 1149 προφανώς.
Μάλιστα, για ένα λεπτό, κύριε Πρόεδρε. Θέλω να πω το εξής: Πριν από λίγες μέρες η Κοινοβουλευτική Ομάδα του ΣΥΡΙΖΑ είχε καταθέσει μια τροπολογία για το ζήτημα των γυναικοκτονιών, το ζήτημα της έμφυλης βίας, των εγκλημάτων που διαπράττονται σε βάρος γυναικών επειδή ακριβώς είναι γυναίκες. Μόλις χθες είχαμε το δέκατο τέταρτο θύμα μέσα στην τρέχουσα χρονιά, μέσα στο 2021, με το τελευταίο θύμα στη Θεσσαλονίκη. Η Κυβέρνηση απέρριψε τότε αυτήν την τροπολογία, παραπέμποντας αορίστως σε μια νομοπαρασκευαστική Επιτροπή η οποία θα εξετάσει το θέμα. Θεωρούμε ότι πέρα από το να εκφράζουμε όλοι μας τη θλίψη και τον αποτροπιασμό μας γι’ αυτά τα εγκληματικά γεγονότα, οφείλει η ελληνική πολιτεία να αναλάβει νομοθετικές πρωτοβουλίες για να αντιμετωπίσουμε αυτό το ζήτημα. Εμείς, λοιπόν, επανακαταθέτουμε στο παρόν νομοσχέδιο την τροπολογία, έτσι ώστε να υπάρξει καθιέρωση στην ελληνική ποινική νομοθεσία του εγκλήματος της γυναικοκτονίας, του εγκλήματος με σεξιστικά χαρακτηριστικά και ζητάμε αυτή τη φορά από την Κυβέρνηση να αποδεχθεί αυτήν την τροπολογία. Σας ευχαριστώ πολύ.
Το θέμα αυτό το έχει ανακινήσει και ο Εισαγγελέας του Αρείου Πάγου. Είναι λεπτό ζήτημα όσον αφορά όχι την ουσία του, αλλά τη διατύπωσή του. Δεν είναι απλό. Εν πάση περιπτώσει, θα συζητηθεί -ελπίζω - κάποια στιγμή. Κύριε Μπουκώρο, θα κάνετε την κύρια ομιλία σας;
Όχι, κύριε Πρόεδρε. Θέλω τον λόγο για τρία λεπτά για μια τοποθέτηση για όσα ελέχθησαν σχετικά με τα εμβόλια και ορισμένες τροπολογίες.
Παρέμβαση κάνετε τώρα, δηλαδή, όχι την ομιλία σας.
Μάλιστα, κύριε Πρόεδρε.
Ορίστε, έχετε τον λόγο.
Σας ευχαριστώ πολύ. Είναι σοβαρό το θέμα που έθεσε ο κ. Χαρίτσης και μας συγκλονίζουν όλους αυτά τα ζητήματα. Είμαι βέβαιος ότι η πολιτεία με την ταχύτητα και τη σοβαρότητα που αρμόζει θα προσεγγίσει το ζήτημα. Άκουσα προηγουμένως ορισμένους Βουλευτές της Αξιωματικής Αντιπολίτευσης, κύριε Πρόεδρε, να μιλούν για το νομοθετικό πλαίσιο που εισάγεται σήμερα σχετικά με τις στρατηγικές επενδύσεις, οχυρωμένοι πίσω από μια ξεπερασμένη λογική η οποία οδήγησε τη χώρα στην αποεπένδυση, στην οικονομική κρίση, στην ανεργία, στη φυγή των νέων ανθρώπων. Όταν ακούνε επένδυση, προσεγγίζοντας το ζήτημα με μια ιδεοληψία, ψάχνουν να βρουν το πρόβλημα και όχι ενδεχομένως να προτείνουν κάποια λύση. Ακούσαμε για παραλίες, για λιμενικές εγκαταστάσεις και όλα αυτά που περιλαμβάνονται στις τροπολογίες. Αγνοούν οι συνάδελφοι ότι πρόκειται για αυθαίρετα κτίσματα του ελληνικού δημοσίου. Δεν είναι κάποιων ιδιωτών, κύριοι συνάδελφοι. Από εκεί και πέρα, κύριε Πρόεδρε, σήμερα βρισκόμαστε σ’ ένα σημαντικό σημείο στη μάχη για την πανδημία η οποία πλήττει τη χώρα με πολύ έντονο τρόπο και χάνουμε καθημερινά ανθρώπους. Ανακοινώθηκε από τον Πρωθυπουργό και από την Κυβέρνηση η υποχρεωτικότητα των εμβολιασμών για τις ηλικίες άνω των 60 ετών. Άκουσα ορισμένους πολιτικούς Αρχηγούς να επιτίθενται με δριμύτητα στην απόφαση αυτή, να μιλούν για μίσος εναντίον της συγκεκριμένης ηλικιακής ομάδας. Πραγματικά η τωρινή Κυβέρνηση δεν έχει κανέναν λόγο να μισεί τη συγκεκριμένη ηλικία που είναι πολύ κοντά μας. Φτάνει μια ανάγνωση των εκλογικών αναμετρήσεων των τελευταίων ετών για να το καταλάβει κανείς. Δεν αντιμετωπίζουμε, όμως, τα θέματα αυτά με την έννοια του πολιτικού κόστους που φαίνεται ότι κάνουν ορισμένες πολιτικές δυνάμεις, κύριε Πρόεδρε. Κάποιοι εξαπολύουν δριμεία επίθεση στο μέτρο, χωρίς να αναλογιστούν ότι πρόκειται για τις ηλικίες που μας δίνουν τις περισσότερες νοσηλείες στα νοσοκομεία, τις περισσότερες νοσηλείες στις ΜΕΘ και τελικά τις περισσότερες απώλειες ανθρώπων. Αυτές οι πολιτικές δυνάμεις δεν βλέπουν ότι στις χώρες που στη συγκεκριμένη ηλικιακή ομάδα ο εμβολιασμός έφτασε το 99%, όπως η Πορτογαλία και η Δανία, τα θύματα είναι υποπολλαπλάσια; Οι μεν κάνουν επίθεση απευθυνόμενοι στα ταπεινότερα των ενστίκτων των ανθρώπων, οι δε δεν λένε για καθολικότητες των εμβολιασμών κ.λπ. Την ώρα που έχουμε υποχρεωτικότητα σε συγκεκριμένη ηλικιακή ομάδα - που δεν είναι οριζόντιο μέτρο γιατί δεν αφορά όλο τον ελληνικό λαό, είναι όμως ένα εκτεταμένο μέτρο - οι πολιτικές δυνάμεις θα πρέπει επιτέλους να πάψουν να ψαρεύουν στα θολά νερά και με αμφίσημες τοποθετήσεις στην Αίθουσα του Κοινοβουλίου να λένε και το ένα, να λένε και το αντίθετό του και να μας πουν γι’ αυτό το συγκεκριμένο, εκτεταμένο μέτρο σ’ αυτήν την κρίσιμη μάχη της πανδημίας ποια είναι η θέση τους ξεκάθαρα. Ξεκάθαρη θέση. Είναι κρίσιμος ο χρόνος για την αντιμετώπιση της πανδημίας. Δεν είναι μέτρο τιμωρίας, είναι μέτρο προστασίας της πιο ευάλωτης ηλικιακά ομάδας. Καταλάβαμε τις απόψεις των πολιτικών δυνάμεων που τοποθετήθηκαν. Καλώ και τις υπόλοιπες να τοποθετηθούν στο συγκεκριμένο μέτρο. Ευχαριστώ πολύ.
Ωραία. Φαντάζομαι ότι στη βασική τους ομιλία θα τοποθετηθούν. Θα δώσω τώρα τον λόγο στον Υφυπουργό κ. Γιάννη Οικονόμου για να αναπτύξει την τροπολογία 1144.
Έλεος, κύριε Πρόεδρε. Από τις 11.30΄ περιμένουμε. Να πηγαίνουν εναλλάξ οι ομιλητές.
Θα πάρετε τον λόγο αμέσως μετά. Οι τροπολογίες έτσι είναι. Επίσης ήλθαν δύο Αρχηγοί και μίλησαν. Δεν μπορούσαμε να τους κόψουμε. Ο Κανονισμός προβλέπει ότι προηγούνται οι Αρχηγοί. Τι να κάνουμε; Κύριε Συντυχάκη, αμέσως μετά θα σας δώσω τον λόγο και μετά από εσάς θα μιλήσει ο κ. Σκανδαλίδης. Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Ζητώ συγγνώμη για την ανατροπή του προγράμματος. Θα προσπαθήσω να είμαι σύντομος. Πρόκειται για την τροπολογία 1144. Έχει 6 άρθρα. Ξεκινώ με το πέμπτο άρθρο της τροπολογίας, το οποίο είναι μια διάταξη που τροποποιεί το άρθρο 15 του ν. 4173 που διέπει τη λειτουργία της ΕΡΤ. Προβλέπει τη δυνατότητα ανάθεσης έργου από την εταιρεία για την προβολή, τη μετάδοση, την εκμετάλλευση ραδιοφωνικού τηλεοπτικού ή διαδικτυακού προϊόντος. Τι κάνουμε στην ουσία; Μέχρι σήμερα η ΕΡΤ στα πλαίσια των οικονομικών της δυνατοτήτων είχε τη δυνατότητα να αναθέτει τέτοιου είδους συμβάσεις μόνο σ’ ό,τι αφορούσε την παραγωγή και την παρουσίαση ραδιοτηλεοπτικού προγράμματος. Η επέκταση της δυνατότητας αυτής και για άλλες υπηρεσίες, όπως για παράδειγμα στο marketing, στην εμπορική εκμετάλλευση, στα social media είναι -νομίζω - απαραίτητη και αυτονόητη. Γιατί; Διότι όλοι παρακολουθούμε τα τελευταία δυόμισι χρόνια να βρίσκεται σε εξέλιξη στην ΕΡΤ η αναβάθμιση του παραγόμενου προϊόντος, του ραδιοτηλεοπτικού προγράμματος. Σχεδιάζεται η ένταση αυτού του προγράμματος μέσα από την απόκτηση καινούργιων δικαιωμάτων και για ενημερωτικό και για ψυχαγωγικό πρόγραμμα όπως ελληνικές σειρές, μυθοπλασία, ντοκιμαντέρ και ξένες παραγωγές. Παράλληλα, μαζί με τα παραδοσιακά μέσα αναπτύσσεται και καθιερώνεται και η ψηφιακή πλατφόρμα ERTFLIX μέσα από μια ευρεία γκάμα επιλογών. Τώρα, λοιπόν, που έχει εμπλουτιστεί το περιεχόμενο της ΕΡΤ και συνεχίζει να εξελίσσεται, αντιλαμβανόμαστε όλοι ότι υπάρχει ανάγκη για εξειδικευμένους συνεργάτες που θα μπορέσουν να υποστηρίξουν την κατάλληλη προβολή, έτσι ώστε να γίνει ευρύτερα γνωστό αυτό το αντικείμενο, να καταστεί δυνατή η εκμετάλλευσή του με σκοπό την αύξηση των εσόδων της εταιρείας και την επένδυση σε ανάλογο περιεχόμενο. Τα πρώτα δείγματα από την ανταπόκριση των χρηστών -νομίζω ότι συμφωνούν όλοι σ’ αυτό και κυρίως οι τηλεθεατές - είναι πολύ θετικά για τις αλλαγές και για το πρόγραμμα και για τα όσα επενδύει και καταφέρνει η ΕΡΤ. Νομίζω ότι χρειάζεται να της δώσουμε τη δυνατότητα να αναθέτει συμβάσεις έργου εκτός από τις παραδοσιακές της μεθόδους και γι’ αυτές τις καινούργιες ανάγκες που έχει δημιουργήσει ο ανταγωνισμός, αλλά και η δική της διείσδυση σε καινούργια αντικείμενα. Με αυτόν τον τρόπο, η δημόσια ραδιοτηλεόραση θα είναι ακόμα περισσότερο ικανή να πρωταγωνιστήσει στον ανταγωνισμό, κάτι που είναι αναγκαίο για να διαδραματίζει η ΕΡΤ τον ρόλο που όλοι θέλουμε. Τα υπόλοιπα άρθρα της τροπολογίας, κύριε Πρόεδρε, κυρίες και κύριοι συνάδελφοι, αφορούν σε νομοτεχνικές βελτιώσεις του Προεδρικού Διατάγματος 261 του ‘97 που διέπει εν πολλοίς τον τρόπο με τον οποίον γίνεται η κρατική διαφήμιση, για το τι ισχύει μέχρι σήμερα και τι βελτιώνουμε και με τη ρύθμιση. Σύμφωνα με την ισχύουσα ρύθμιση, αλλά και τις προτεινόμενες βελτιώσεις, η διαφημιστική δαπάνη του Δημοσίου διακρίνεται σε δύο επιμέρους τμήματα: Το πρώτο τμήμα αφορά εκδηλώσεις, δημιουργικά, κατάρτιση σχεδίων media plan, υποστήριξη της υπηρεσίας σε όλα τα παραπάνω και διενεργείται με τήρηση των διαδικασιών του ν. 4412/2016 περί δημοσίων συμβάσεων. Το δεύτερο τμήμα αφορά την ανάθεση της μετάδοσης και την καταχώριση των μηνυμάτων, την προβολή δηλαδή και την καταχώρηση στα μέσα μαζικής ενημέρωσης, που πραγματοποιείται στη βάση ειδικού τιμοκαταλόγου, σύμφωνα με το ισχύον Προεδρικό Διάταγμα. Όπως καταλαβαίνουμε όλοι, η ανάθεση αυτή δεν αποτελεί αντικείμενο κάποιας ξεχωριστής διαγωνιστικής διαδικασίας. Γίνεται με βάση το πλαίσιο που καταρτίζει ο ανάδοχος που προκύπτει από τη διαγωνιστική διαδικασία που σας ανέφερα πριν. Είναι απολύτως διακριτή και δεν υπάγεται στο πεδίο εφαρμογής του ν. 4412/2016. Θέλω να σημειώσω ότι με βάση το Προεδρικό Διάταγμα που ισχύει σήμερα -αυτό το Προεδρικό Διάταγμα ισχύει από το 1997- και συγκεκριμένα τα άρθρα 6 και 7, προβλέπεται η δυνατότητα του Δημοσίου, των αναθετουσών αρχών, δηλαδή των Υπουργείων, να συνάπτουν απευθείας συμβάσεις με τα Μέσα Μαζικής Ενημέρωσης για την προβολή και την καταχώρηση του διαφημιστικού μηνύματος. Δεν είναι αρκετά νομικά αποσαφηνισμένο και δεν προβλέπεται καθαρά και ο τρόπος με τον οποίον απευθείας οι αναθέτουσες αρχές, δηλαδή τα Υπουργεία, θα μπορούν να πληρώνουν τους αναδόχους. Τι ερχόμαστε και κάνουμε εμείς, λοιπόν, τώρα με την προτεινόμενη ρύθμιση; Δίνεται η δυνατότητα στις αναθέτουσες αρχές, δηλαδή στα Υπουργεία, να πληρώσουν απευθείας στα Μέσα Μαζικής Ενημέρωσης για την προβολή ή την καταχώριση -ξαναλέω - του διαφημιστικού μηνύματος, με βάση πάντοτε το δεσμευτικό σχέδιο, το media plan, που έχει καταθέσει ο ανάδοχος ο οποίος προέκυψε από τη διαγωνιστική διαδικασία που ήδη σας περιέγραψα βάσει του ν. 4412/2016. Έτσι προκύπτουν τα ακόλουθα οφέλη, κύριε Πρόεδρε, κυρίες και κύριοι συνάδελφοι. Πρώτα απ’ όλα, αποσαφηνίζεται ότι αποτελεί συμβατική σχέση μεταξύ αναθέτουσας αρχής, δηλαδή του Υπουργείου, και του Μέσου Μαζικής Ενημέρωσης που θα προβάλλει το μήνυμα ή την καταχώριση η εντολή προβολής αυτού του μηνύματος από τον ανάδοχο που έχει προκύψει προς το κανάλι ή την εφημερίδα που θα προβάλει το μήνυμα ή θα κάνει την καταχώρηση. Δεύτερον, αποφεύγεται οποιοδήποτε ενδεχόμενο σύγκρουσης συμφερόντων, αφού σε διαφορετική περίπτωση εκείνος που έφτιαχνε το πλαίσιο θα ήταν και εκείνος που θα πλήρωνε την καταχώριση ή την προβολή στα μέσα. Τρίτον, ενισχύεται ακόμα περισσότερο η διαφάνεια, αφού συμπληρώνουμε τις διατάξεις του Προεδρικού Διατάγματος - ήταν ισχυρές, αλλά τις συμπληρώνουμε ακόμα περισσότερο - και προβλέπεται ότι για να πληρώσουν οι αναθέτουσες αρχές, δηλαδή τα Υπουργεία, θα πρέπει εκείνος που κατήρτισε το media plan να προσκομίσει όλα τα απαραίτητα αποδεικτικά στοιχεία, τις εντολές, τα αποδεικτικά στοιχεία προβολής στις αναθέτουσες αρχές, δηλαδή στα Υπουργεία. Τέταρτον, με δεδομένο ότι τα χρήματα για τις πληρωμές θα τα διαχειρίζονται πλέον οι αναθέτουσες αρχές, δηλαδή το ελληνικό κράτος, τα Υπουργεία, και όχι οι ανάδοχοι, περιορίζεται ουσιωδώς η πιθανότητα αδιαφανών αθέμιτων συναλλαγών ή εμπορικών πρακτικών, οι επιστροφές δηλαδή για όσους γνωρίζουν τον τρόπο με τον οποίον κινείται η συγκεκριμένη αγορά, μεταξύ των Μέσων Μαζικής Ενημέρωσης θα προβάλλουν τα μηνύματα και των αναδόχων που καταρτίζουν τα media plan. Πέμπτον, επειδή κατά κανόνα οι δαπάνες για την προβολή και καταχώρηση των μηνυμάτων αυτών στα Μέσα Μαζικής Ενημέρωσης είναι πολύ μεγαλύτερες σε σχέση με το υπόλοιπο αντικείμενο διαφημιστικών υπηρεσιών που αναλαμβάνουν οι ανάδοχοι και που αποτελεί προϊόν των διαγωνιστικών διαδικασιών και εφόσον θα πληρώνονται απευθείας από τους δημόσιους φορείς, πάντοτε με βάση -επαναλαμβάνω - το σχέδιο που θα καταθέτει στα Υπουργεία ο ανάδοχος που θα προκύπτει από την διαγωνιστική διαδικασία, δίνεται η δυνατότητα να μην χάνουμε μεγάλους χρόνους και η προβολή των μηνυμάτων του Δημοσίου να γίνεται έγκαιρα και γρήγορα και η υπόλοιπη διαγωνιστική διαδικασία για τον ανάδοχο να είναι πολύ πιο σύντομη. Τέλος και επίσης σημαντικό. Εισάγεται στο Προεδρικό Διάταγμα - υπήρχε μια θολή πρόβλεψη - εξουσιοδοτική διάταξη για τη ρύθμιση κάθε αναγκαίας λεπτομέρειας ως προς τη διαμόρφωση του τιμοκαταλόγου και των τελικών τιμών που προσφέρονται στο κράτος, στους δημόσιους φορείς, από τα Μέσα Μαζικής Ενημέρωσης, κοινοποιούνται αυτές οι τιμές από το αρμόδιο Υπουργείο σε όλους τους δημόσιους φορείς που διενεργούν κρατική διαφήμιση και με τον σκοπό αυτό ενισχύεται η διαφάνεια και γίνεται σε πιο ανταγωνιστικές τιμές η ανάθεση των σχετικών υπηρεσιών. Για τους λόγους της νομικής ασφάλειας και της ταχύτητας και της επιπλέον διαφάνειας η ρύθμιση αυτή καταλαμβάνει και εκκρεμείς πληρωμές του 2021. Η κατάθεση της τροπολογίας τη συγκεκριμένη στιγμή κρίθηκε αναγκαία προκειμένου να μπορέσουμε να προχωρήσουμε τις απαραίτητες διαδικασίες χωρίς τα προβλήματα, τις γραφειοκρατίες ενδεχομένως και τις ασάφειες που υπήρχαν το προηγούμενο διάστημα, έτσι ώστε να τρέξουμε άμεσα και γρήγορα μια τηλεοπτική καμπάνια ενημέρωσης του ελληνικού κοινού για την ανάγκη επέκτασης της εμβολιαστικής κάλυψης και με την πρώτη, αλλά και με την τρίτη δόση. Σας ευχαριστώ.
Ευχαριστούμε. Κύριε Υπουργέ, σας παρακαλώ μην φύγετε μήπως χρειάζονται κάποιες διευκρινίσεις επί της τροπολογίας. Υπάρχουν;
Μάλιστα, κύριε Πρόεδρε.
Κύριε Χήτα, ορίστε.
Ευχαριστώ πολύ, κύριε Πρόεδρε. Κύριε Υπουργέ, δεν ξέρω αν καταλάβατε ότι σήμερα ομολογήσατε ότι ό,τι κάνατε μέχρι σήμερα ήταν αδιαφανές. Δηλαδή, ότι είχαμε ένα πάρτι κανονικό. Και έρχεστε σήμερα να μας πείτε ότι προσθέτουμε τη διαφάνεια στη διαδικασία, ενώ δεν ίσχυε πριν. Δηλαδή, τα πάρα πολλά εκατομμύρια που μοιράστηκαν στα Μέσα Μαζικής Ενημέρωσης το προηγούμενο χρονικό διάστημα πώς έγιναν; Με αδιαφανείς διαδικασίες; Εμείς δεν θέλουμε την επιβεβαίωση από εσάς. Ξέρουμε πάρα πολύ καλά ότι φάγανε με «χρυσά κουτάλια» και ότι μοιράστηκαν χρήματα ακόμα και σε ανύπαρκτα site και σε εφημερίδες που έκλεισαν μετά από έναν μήνα. Τα γνωρίζαμε αυτά. Αλλά δεν περιμέναμε ποτέ ότι θα έρθει σήμερα εδώ ο Υπουργός της Κυβέρνησης να μας πει ότι όντως γινόταν «πάρτι» και λέμε τώρα να το σουλουπώσουμε λίγο, να βάλουμε κάποιες διαφανείς διαδικασίες. Την πρώτη φορά που μοιράσατε χρήματα όλα αυτά που επικαλείστε και προσθέτετε στις τροπολογίες σήμερα δεν σας εμπόδισαν στο να μοιράσετε τα λεφτά του ελληνικού λαού εκεί; Τι άλλαξε, λοιπόν, από τότε στο σήμερα; Γιατί σήμερα ήταν ομολογία αδιαφάνειας, επαναλαμβάνω. Καλό είναι να απαντήσετε, αλλά ακόμα και αν δεν απαντήσετε, εμείς δεν έχουμε κανένα πρόβλημα. Ξέρουμε το τι συνέβη την πρώτη φορά, ξέρουμε τι συμβαίνει και τώρα.
Ολοκληρώστε παρακαλώ.
Και όλα αυτά βέβαια όταν λίγα λεπτά νωρίτερα -τελειώνω, κύριε Πρόεδρε - ανακοινώσατε στον ελληνικό λαό ότι στους φουκαράδες τους πατεράδες μας θα τους κοπανάτε 100 ευρώ πρόστιμο στο κεφάλι και τώρα πάλι μοιράζετε λεφτά στα κανάλια. Αλλά με διαφανείς διαδικασίες τώρα, δεν θα έχουμε νέα «Λίστα Πέτσα». Μην γίνει «Λίστα Οικονόμου» τώρα. Εσείς προσέχετε βλέπω.
Υπάρχει άλλος συνάδελφος που θέλει κάποια διευκρίνιση;
Μάλιστα, κύριε Πρόεδρε.
Κύριε Χαρίτση, έχετε τον λόγο επί της τροπολογίας.
Δεν θα μπω στην ουσία της τροπολογίας βεβαίως τώρα, θα τη μελετήσουμε και θα τοποθετήσουμε. Υπάρχει ένα στοιχείο για το οποίο θέλω να ρωτήσω τον αρμόδιο Υπουργό. Ποιος είναι ο λόγος για τον οποίο η τροπολογία αυτή έχει την αναδρομικότητα από 1.1.2021; Θα μας εξηγήσετε γιατί ακριβώς υπάρχει αυτή η αναδρομικότητα και γιατί καλύπτετε και τους προηγούμενους μήνες; Τι ακριβώς θέλετε να καλύψετε με αυτήν την περίοδο των δέκα μηνών πριν από την τρέχουσα ημερομηνία και βάζετε αυτήν την αναδρομικότητα από 1.1.2021;
Νομίζω ότι με την αιτιολογία που είπε σας έχει καλύψει. Παρ’ όλα αυτά, ορίστε, κύριε Υπουργέ, απαντήστε.
Μία πολύ σύντομη απάντηση, κύριε Πρόεδρε. Πρώτα απ’ όλα, προφανώς και δεν συνιστά παραδοχή αδιαφάνειας όταν έρχεσαι και βελτιώνεις το θεσμικό πλαίσιο. Γνωρίζετε ότι όλες οι προηγούμενες καμπάνιες έγιναν με βάση ειδικές υπουργικές αποφάσεις που βρίσκονται σε ισχύ, με βάση το συγκεκριμένο Προεδρικό Διάταγμα. Αυτό που κάνουμε είναι να δημιουργούμε μια πιο σαφή νομική βάση, χωρίς καθυστερήσεις και γραφειοκρατίες. Σας ενημερώνω - και το γνωρίζετε - ότι μεγάλο κομμάτι της καμπάνιας που έχει τρέξει το προηγούμενο διάστημα για γραφειοκρατικούς λόγους δεν έχει καταστεί ακόμη σαφές να αποπληρωθεί. Αυτός, κύριε Χαρίτση, είναι και ένας βασικός λόγος για τον οποίον προβλέπουμε την ισχύ αυτής της τροπολογίας για όποια καμπάνια έχει γίνει από τη πλευρά του Δημοσίου από το 2021 και μετά για καθαρά τεχνικούς λόγους πιο απλοποιημένους. Τίποτα περισσότερο και τίποτα λιγότερο. Προφανώς, κάθε νομοθετική πρωτοβουλία της διοίκησης - και νομίζω πρέπει να είναι στη φιλοσοφία της - πρέπει να βελτιώνει τα πράγματα. Αυτό σε καμία περίπτωση δεν συνιστά ότι ό,τι έγινε το προηγούμενο διάστημα έχει την οποιαδήποτε υποψία αδιαφάνειας ή οτιδήποτε.
Ευχαριστούμε. Τον λόγο έχει ο κ. Συντυχάκης. Μετά τον κ. Συντυχάκη θα δώσω τον λόγο στον Κοινοβουλευτικό Εκπρόσωπο του Κινήματος Αλλαγής, τον κ. Σκανδαλίδη. Στη συνέχεια θα είναι τρεις Βουλευτές ομιλητές. Επίσης, έχουν δηλώσει ότι θέλουν να μιλήσουν ο κ. Μπουκώρος και ο κ. Χήτας. Κύριε Συντυχάκη, έχετε τον λόγο.
Ευχαριστώ, κύριε Πρόεδρε. Εγώ θα τοποθετηθώ για το τρίτο μέρος αναφορικά με τη δημιουργία πλαισίου για τις εταιρείες τεχνοβλαστούς στα ανώτερα εκπαιδευτικά ιδρύματα και στα ερευνητικά κέντρα. Και θα ξεκινήσω με το απλό, λιτό και σαφές ερώτημα: Έρευνα για την αγορά και την κερδοφορία των επιχειρηματικών ομίλων ή έρευνα στην υπηρεσία ικανοποίησης των λαϊκών αναγκών και την κοινωνική πρόοδο; Εδώ, προφανώς, συγκρούονται δύο κόσμοι, συγκρούονται δύο αντιλήψεις και το ΚΚΕ δεν στρουθοκαμηλίζει. Όλα τα υπόλοιπα κόμματα «ναι μεν, αλλά» κλπ. Αυτό το νέο θεσμικό πλαίσιο το οποίο πραγματεύεται το νομοσχέδιο έχει σαφή στόχο την ίδρυση καινοτόμων κεφαλαιουχικών εταιρειών για να προωθηθεί ένας πιο ευέλικτος τρόπος διασύνδεσης και μεταφοράς ερευνητικών αποτελεσμάτων από τα ερευνητικά ιδρύματα στην καπιταλιστική αγορά και όχι σε αξιοποίηση της έρευνας και της επιστήμης προς όφελος των κοινωνικών αναγκών. Αυτόν τον στόχο υπηρετεί το συγκεκριμένο νομοσχέδιο και προφανώς το ΚΚΕ είναι αντίθετο. Η ανάγκη αποσαφήνισης ποιες είναι οι εταιρείες τεχνοβλαστοί, το αντικείμενό τους, η διαδικασία ίδρυσης τους, γίνεται από το νομοσχέδιο διότι Κυβέρνηση και ιδιωτικό κεφάλαιο ενδιαφέρονται όχι για τον κίνδυνο που ελλοχεύει από την επιχειρηματικοποίηση των δημόσιων ερευνητικών ιδρυμάτων, - άλλωστε, αυτός είναι ο στόχος τους - αλλά γιατί βιάζονται να υλοποιηθεί η βασική κατεύθυνση της αστικής τάξης για την ανάπτυξη οικοσυστημάτων καινοτομίας, στοιχείο που αναγνωρίζεται ως ένας εκ των βασικών αξόνων για την εμπορευματοποίηση της ερευνητικής διαδικασίας. Τον στόχο αυτόν υπηρέτησαν και προηγούμενες κυβερνήσεις, ανεξάρτητα αν ο ΣΥΡΙΖΑ διαφωνεί για δευτερεύοντα ζητήματα. Άλλωστε, και ο δικός του αναπτυξιακός νόμος ο ν. 4399/2016, παλιότερα του ΠΑΣΟΚ, συνέδεαν την έρευνα με την καπιταλιστική αγορά. Η ίδρυση spin - off αποτελεί μια από τις πιο κερδοφόρες δραστηριότητες των AEI, περνώντας στις ΕΛΚΕ και αυτό το κομμάτι, διευρύνοντας ακόμα περισσότερο το δούναι και λαβείν, τη συναλλαγή δηλαδή ανάμεσα στα πανεπιστήμια, τα ερευνητικά κέντρα και τις επιχειρήσεις. Προφανώς, πολλές από τις ιδέες πάνω στις οποίες στήνονται οι εταιρείες αυτές μπορεί να είναι καινοτόμες, χρήσιμες και αναγκαίες. Ωστόσο, τις περισσότερες φορές απορρίπτονται γιατί δεν είναι απαραίτητες ή κερδοφόρες για το κεφάλαιο και την αγορά τη δεδομένη χρονική στιγμή, με αποτέλεσμα η κατεύθυνση της έρευνας όσο και των ακαδημαϊκών μελετών να κατευθύνεται και να υπαγορεύεται από τις τάσεις και τα ενδιαφέροντα των επιχειρήσεων και της αγοράς, αντί να πραγματοποιούνται με κίνητρο τις ανάγκες, τη χρησιμότητά τους και την εξέλιξη της τεχνολογίας. Είναι χαρακτηριστικό το παράδειγμα του Covid -19 όπου τα προηγούμενα χρόνια σταμάτησε η μελέτη των ιών SARS και MERS γιατί δεν ήταν κερδοφόρα; Ενώ τώρα πληθώρα εταιρειών πραγματοποιούν αγώνα δρόμου στον στίβο του ανταγωνισμού για το ποια θα βρει πρώτη το εμβόλιο ή την κατάλληλη θεραπευτική αγωγή. Το αφήγημα ότι η ίδρυση εταιρειών τεχνοβλαστών είναι ευκαιρία για τους νέους ερευνητές, ως λύση μάλιστα στην υποαπασχόληση του υψηλά εξειδικευμένου εργατικού δυναμικού ή ότι αποτελεί παράγοντα που θα συμβάλει στην ανάπτυξη της περιφερειακής και εθνικής οικονομίας, διότι «όλοι μαζί μπορούμε», γιατί «η καπιταλιστική ανάπτυξη είναι για όλους» και άλλα τέτοια ευφυολογήματα, στοχεύουν στο να περάσουν στη συνείδηση των νέων ανθρώπων που έχουν διάθεση και μεράκι για την έρευνά τους και το αντικείμενό τους ότι θα συμβάλλουν στο ξεπέρασμα της κρίσης. Βέβαια, εάν η καπιταλιστική ανάπτυξη είναι για όλους, αποδεικνύεται καθημερινά και κυρίως από την εμπειρία της προηγούμενης κρίσης και αυτής φυσικά που διανύουμε, της καπιταλιστικής κρίσης. Είναι το εμβληματικό παράδειγμα του τουρισμού, της «ατμομηχανής της οικονομίας», όπως λέτε, με εργαζόμενους και μικροϊδιοκτήτες να συνθλίβονται και τους μεγαλοξενοδόχους να βγαίνουν κερδισμένοι. Πραγματικά κοροϊδεύετε χιλιάδες νέους που προσπαθούν να κατακτήσουν το μέλλον τους, αλλά έρχονται αντιμέτωποι με την ανεργία, την ανασφάλεια, τις ελαστικές σχέσεις εργασίας, τον ανταγωνισμό, το ποιος θα βγάλει πρώτος ένα ερευνητικό αποτέλεσμα, εάν αυτό θα χρηματοδοτηθεί από κάποια επιχείρηση, εάν θα καρπωθούν τα διανοητικά και οικονομικά οφέλη της δουλειάς τους, εάν η μικρή εταιρεία που έστησαν με λεφτά δικά τους ή της οικογένειάς τους κάποια στιγμή θα αποδώσει και θα κερδίσει το ενδιαφέρον κάποιου χορηγού. Τους πουλάτε φύκια για μεταξωτές κορδέλες ότι τάχα μου θα σταματήσει η διαφυγή εγκεφάλων στο εξωτερικό, το γνωστό brain drain και θα έρθει η επίτευξή του brain gain. Παρ’ όλα αυτά, το πώς ένας νέος θα καταφέρει να ιδρύσει μια τέτοια εταιρεία, τι διάρκεια ζωής θα έχει, αν θα κρατήσει τα διανοητικά δικαιώματά του, πόσες θέσεις εργασίας ανοίγουν, με τι όρους εργασίας θα δουλεύει, για όλα τα παραπάνω σφυρίζουν αδιάφορα οι υποστηρικτές του αντίδοτου στο brain drain. Είναι ολοφάνερη η προσπάθεια ιδεολογικής χειραγώγησης των νέων επιστημόνων, η προσπάθεια να τους φορτώσουν το βάρος του τρόπου διεξόδου από τη δικιά τους καπιταλιστική οικονομική κρίση, να τους αποθαρρύνουν και να τους απογοητεύσουν τα όνειρα που έχουν για μια καλύτερη ζωή. Ο σχηματισμός «κόμβων καινοτομίας» - έτσι λέγεται - που φιλοξενούν ομάδες νέων ανθρώπων εξελίσσοντας μια επιχειρηματική ιδέα σε start - up, κάνουν ξεκάθαρο τον προσανατολισμό της έρευνας σε τομείς που αποφέρουν κέρδος, κριτήριο της οποίας αποτελούν το επιχειρηματικό όφελος και η εμπορευματοποίηση των αποτελεσμάτων της. Το μεγάλο κεφάλαιο είναι φανερό ότι αποφεύγει να αναλάβει το επενδυτικό ρίσκο για την ανάπτυξη όλης της νέας γνώσης και το υψηλό κόστος της παραγωγής καινοτομίας και να το μετακυλήσει στο πανεπιστήμιο, στα ερευνητικά κέντρα. Το πανεπιστήμιο στην πράξη τζογάρει αποθεματικά και χρηματικά ποσά για λογαριασμό μεγάλων επιχειρήσεων τα οποία θα έπρεπε να προορίζονται για την κάλυψη των αναγκών της διδασκαλίας, της έρευνας των φοιτητών και των μορφωτικών τους αναγκών. Η δυνατότητα παραχώρησης δικαιωμάτων πνευματικής ιδιοκτησίας από τα ερευνητικά ιδρύματα, η χρήση χώρων και υποδομών έναντι ανταλλάγματος, εκμίσθωσης για ακίνητα, η χρήση της επωνυμίας του πανεπιστημίου σε εταιρείες, αντικειμενικά εντείνει τον ανταγωνισμό, την κατηγοριοποίηση μεταξύ των ιδρυμάτων και θα συνδεθεί με τη λεγόμενη αξιολόγηση των διδασκόντων με κριτήρια αγοράς. Δηλαδή, ο καθηγητής - μάνατζερ με επιχειρηματικές διασυνδέσεις θα αξιολογείται καλύτερα από τους συναδέλφους του που δίνουν την αναγκαία βαρύτητα στην εκπαιδευτική διαδικασία και πολλά άλλα. Η λειτουργία, λοιπόν, του πανεπιστημίου θα γίνεται ολοένα και περισσότερο εμπορευματική. Εμείς, ως ΚΚΕ, στεκόμαστε απέναντι στη σύνδεση της επιχειρηματικότητας με την εκπαιδευτική διαδικασία, τη λειτουργία των σχολείων, των πανεπιστημίων, των ερευνητικών κέντρων. Υπονομεύει τη δημιουργικότητα του ερευνητή, την ελεύθερη αντίληψη, την ελεύθερη ανταλλαγή απόψεων μεταξύ των επιστημόνων, με στόχο την ίδια τη διανοητική παραγωγή νέας επιστημονικής γνώσης προς όφελος της κοινωνικής ευημερίας. Γι’ αυτό και το ΚΚΕ διεκδικεί αποκλειστικά δημόσια κρατική χρηματοδότηση στο ύψος των πραγματικών αναγκών. Παλεύουμε για τη λύση των αντιθέσεων που γεννά ο καπιταλισμός στην εκπαιδευτική και ερευνητική διαδικασία. Στο πλαίσιο της απαίτησης να καταργηθεί κάθε επιχειρηματική δραστηριότητα στα πανεπιστήμια το ΚΚΕ διεκδικεί και την κατάργηση των ΕΛΚΕ που είναι μοχλός εκμαυλισμού της πανεπιστημιακής και ερευνητικής κοινότητας. Η επιχειρηματικότητα δεν μπορεί να λύσει το πρόβλημα της απόστασης αλλά μέσα στις δυνατότητες ανάπτυξης της επιστήμης και έρευνας και στην αξιοποίηση των αποτελεσμάτων της από την κοινωνία. Κατά τη γνώμη μας, η επιχειρηματικότητα είναι η αιτία που κράτησε κλειστά τα πανεπιστήμια περισσότερο από έναν χρόνο και υπέθαλψε την εκπαιδευτική λειτουργία. Αν μας ρωτάτε, όμως, αν είναι κακή η καινοτομία, φυσικά δεν είναι κακή. Για το ΚΚΕ η σύνδεση της νέας γνώσης με την παραγωγή γίνεται και θα γίνεται πάντα. Είναι απαραίτητο στοιχείο η είσοδος της νέας γνώσης στην παραγωγή. Εμείς, όμως, δεν μιλάμε γενικά για γνώση για τη γνώση, αλλά για γνώση προς όφελος των κοινωνικών αναγκών. Σίγουρα τα παραπάνω δεν μπορούν να γίνουν όσο τα μέσα παραγωγής είναι καπιταλιστική ιδιοκτησία και ο σκοπός της παραγωγής είναι το κέρδος. Οπότε και η έρευνα, τελικά, δεν μπορεί παρά να υποτάσσεται σε αυτόν τον σκοπό. Η έρευνα και η γνώση μπορούν να τεθούν στην υπηρεσία της κοινωνικής προόδου όταν η οικονομία θα στηρίζεται στην κοινωνική ιδιοκτησία, με επίκεντρο την ικανοποίηση των κοινωνικών αναγκών, όταν θα υπάρχει κεντρικός σχεδιασμός και εργατικός έλεγχος. Τότε τα πανεπιστήμια και τα ερευνητικά κέντρα - και ολοκληρώνω με αυτό, κύριε Πρόεδρε - θα βρίσκονται σε άμεση στενή συνεργασία με τις παραγωγικές μονάδες, θα συμβάλλουν καθοριστικά στην προσπάθεια ανάπτυξης της επιστημονικής, των τεχνολογικών καινοτομιών για την κοινωνική πρόοδο. Ευχαριστώ.
Κι εγώ ευχαριστώ, κύριε Συντυχάκη. Τώρα τον λόγο έχει ο κ. Κώστας Σκανδαλίδης, Κοινοβουλευτικός Εκπρόσωπος του Κινήματος Αλλαγής. Μετά θα μιλήσουν τέσσερις Βουλευτές ομιλητές, η κ. Αγγελική Αδαμοπούλου, ο κ. Κωνσταντίνος Μαραβέγιας, ο κ. Γεώργιος Κωτσός, η κ. Χαρούλα Καφαντάρη και αμέσως μετά ο κ. Χήτας. Κύριε Σκανδαλίδη, έχετε τον λόγο.
Ευχαριστώ πολύ, κύριε Πρόεδρε. Ο κύριος Πρωθυπουργός σήμερα έκανε, ουσιαστικά, ένα νέο διάγγελμα μετά από αυτό που πριν λίγες ημέρες, επίσης, έκανε. Και μόνο η συχνότητα των διαγγελμάτων, αποδεικνύει ότι η πολιτική της Κυβέρνησης είναι «βλέποντας και κάνοντας», γιατί η αναβλητικότητα, η αναποτελεσματικότητα, φέρνουν την υποχρεωτικότητα καθυστερημένα σε κλάδους και σε διαδικασίες, έστω και στην κατεύθυνση που εμείς προτείναμε. Και νομίζω ότι αυτό δεν αποτελεί μια αποτελεσματική πολιτική για την Κυβέρνηση. Έπρεπε να είχαν προηγηθεί και άλλες επιλογές, που είχαν σχέση με το δημόσιο και τους ανθρώπους που έρχονται σε επαφή με στρώματα του πληθυσμού, με πολλούς ανθρώπους καθημερινά. Θα έπρεπε να έχουν σχεδιαστεί όλα αυτά από την αρχή, με συγκεκριμένα - αν θέλετε - μέτρα και βήματα που θα παίρνονταν σε έναν χρόνο συγκεκριμένο. Αντί γι’ αυτό βλέπουμε να ξεχνάει ακόμα και σήμερα, στην κρίσιμη αυτή στιγμή, το ΕΣΥ, να μην λέει ούτε μια κουβέντα για το Εθνικό Σύστημα Υγείας, όπου το κεντρικό πρόβλημα της σημερινής μέρας είναι το πώς τα νοσοκομεία μας και η δημόσια υγεία αντιμετωπίζει αυτή την τεράστια λαίλαπα που έχει ενσκήψει στη χώρα. Μας δικαιώνει για μια ακόμα φορά, όταν επί τόσο καιρό εμείς εγκαλούμε, συνεχώς, να φτιαχτεί ένα εθνικό μέτωπο από όλες τις κοινοβουλευτικές δυνάμεις και σε ένα σχεδιασμό που να είναι ολοκληρωμένος, να πούμε και εμείς τις απόψεις μας, να αγωνιστούμε όλοι μαζί να αντιμετωπίσουμε αυτή τη λαίλαπα και να μην χρειάζεται να κάνουμε, για λόγους μικροπολιτικούς, κινήματα ή μέτωπα αντιπολιτευτικά απέναντι στην Κυβέρνηση ή κυβερνητικά επικοινωνιακά απέναντι στην Αντιπολίτευση στο όνομα της άγρας ψήφων. Το θέμα υπερβαίνει τις αντιπαραθέσεις των κομμάτων στη Βουλή και αν δεν το κατανοήσουμε, δεν είναι δυνατό ποτέ να αντιμετωπιστεί. Είναι κρίμα, γιατί συνδέεται με ψυχές που χάνονται, με ανθρώπους που δοκιμάζονται, με στρώματα του πληθυσμού που βρίσκονται σε απόγνωση. Κυρίες και κύριοι συνάδελφοι, για άλλη μια φορά, θέλω να θέσω ένα θέμα που, τελικά, έχει γίνει η φωνή βοώντος εν τη ερήμω. Αυτό είναι το θέμα της νομοθέτησης. Ειλικρινά, δεν μπορώ να καταλάβω πώς μια κυβέρνηση φιλοευρωπαϊκή, που λέει ότι είναι σύγχρονη, που λέει ότι αγωνίζεται και ήταν στις βασικές προγραμματικές δηλώσεις του Πρωθυπουργού για την καλύτερη νομοθέτηση, πάει από το κακό στο χειρότερο, νομοθετεί σαν η πιο πρόχειρη και αναποτελεσματική κυβέρνηση που είχε ποτέ ο τόπος. Τέσσερις τροπολογίες έχετε φέρει, κύριοι της Κυβέρνησης, εκατόν σαράντα σελίδες ακριβώς. Μετρήστε τις. Δηλαδή, ο Βουλευτής που έπρεπε να πάρει απόφαση πάνω σε αυτές τις τροπολογίες, πόσο χρόνο χρειάζεται να τις διαβάσει, πόσο χρόνο χρειάζεται να τις αξιολογήσει, πόσο χρόνο χρειάζεται να πάρει μια απόφαση, για να πάρει μια θέση για το περιεχόμενό τους; Είναι ντροπή, γιατί οι Βουλευτές δεν είναι ένα γρανάζι του συστήματος. Είναι άνθρωποι που βουλεύονται, που θέλουν να πουν τη γνώμη τους και που θέλουν να νομοθετούν με τον καλύτερο δυνατό τρόπο. Τι προσδοκάτε με το «επιτελικό» σας κράτος, φέρνοντας αυτές τις τροπολογίες; Να αποδείξετε ότι είσαστε αποτελεσματικοί; Δεν είσαστε αποτελεσματικοί, γιατί πηγαίνετε να εφαρμόσετε αυτούς τους νόμους με τις εκατόν σαράντα σελίδες, πώς τροποποιούνται, πώς πηγαίνετε στους προηγούμενους νόμους και πώς, τελικά, ο κάθε πολίτης θα μπορεί να βρει λύσεις στα προβλήματά του μέσα από τέτοια νομοθετικά πλαίσια. Η πολυνομία και η γραφειοκρατία δεν αντιμετωπίζονται με τέτοια «επιτελικά» κέντρα, που τελικά νομοθετούν με τον τρόπο που νομοθετούν. Κυρίες και κύριοι συνάδελφοι, η Κυβέρνηση έφερε ένα νομοσχέδιο με τις καλύτερες προϋποθέσεις της: να χτυπήσει τη γραφειοκρατία και να επιταχύνει τις επενδύσεις. Το νομοσχέδιο, όμως, δεν κινείται αποτελεσματικά προς αυτή την κατεύθυνση, παρά τις επιμέρους θετικές του διατάξεις και τα επιμέρους θετικά του κεφάλαια, όπως το τελευταίο. Αθροίζει όλες τις διατάξεις προηγούμενων αναπτυξιακών νόμων. Ενώ, ακόμη, δεν έχουν εκδοθεί οι υπουργικές αποφάσεις του ν.4635/2019, του δικού σας νόμου, του «Επενδύω στην Ελλάδα», επαναδιατυπώνονται οι διατάξεις του και προστίθενται ορισμένα πράγματα που βελτιώνουν την κατάσταση. Αυτή την υστέρηση ανάμεσα στην κυβερνητική πρακτική και στην εφαρμογή των νόμων ποιος μπορεί να την καλύψει; Ποιος μπορεί να ερμηνεύσει και να καλύψει αυτή την υστέρηση; Στο όνομα της βελτίωσης του επενδυτικού περιβάλλοντος οι διατάξεις του ταυτίζονται με την απορρύθμιση του κάθε χωροταξικού και περιβαλλοντικού σχεδιασμού, υποβαθμίζοντας έτσι τον σημαντικότερο παραγωγικό πλούτο της χώρας. Ορίζετε την εμβληματική επένδυση - εξαιρετικής σημασίας - η οποία δεν κινείται σε ένα πλαίσιο συγκεκριμένων όρων και προϋποθέσεων. Απλά αποφασίζεται από μια τριμελή επιτροπή χωρίς σχέδιο, χωρίς όρους, χωρίς οριοθετήσεις, χωρίς προϋποθέσεις, χωρίς αντικειμενική βάση. Μιλάτε συνεχώς, σε κάθε νόμο που φέρνετε, για τις μεγάλες επιχειρήσεις και δεν εισάγονται αντίστοιχα κίνητρα για τις μικρές επιχειρήσεις. Και, βέβαια, κάνετε και τη φοβερή οικονομία: Παίρνετε την περιφερειακή επένδυση, τη δυνατότητα από τα 3 εκατομμύρια - από τις περιφερειακές αρχές - στο 1 εκατομμύριο. Αυτή είναι η άποψή σας για τον περιφερειακό σχεδιασμό της χώρας. Εντέλει τι κάνετε με αυτό το νομοσχέδιο; Καταργώντας τους πολεοδομικούς περιβαλλοντικούς όρους, δίνοντας γενικές δυνατότητες ανατροπής κάθε χωροταξικού σχεδιασμού στο όνομα των επενδύσεων, δίνοντας εξουσιοδοτήσεις χωρίς όρους στο κέντρο, μεταφέρετε, ουσιαστικά, κάθε επένδυση στη διακριτική ευχέρεια του κυβερνητικού κέντρου. Πιστεύω ότι πρόκειται για μια εντελώς λαθεμένη επιλογή, που κάθε άλλο παρά θα βοηθήσει, όπως θα εξηγήσω παρακάτω. Επαίρεστε ότι είστε η πιο φιλοεπενδυτική κυβέρνηση. Είχατε προϋπολογίσει 3,5 δισεκατομμύρια αρχικά από το Ταμείο Ανάπτυξης στον προϋπολογισμό του 2021. Τον αναθεωρήσατε στην πορεία στα 1,7 δισεκατομμύρια. Και από αυτά δεν έχετε εκταμιεύσει, ουσιαστικά, ούτε ένα ευρώ. Φταίει μόνο η γραφειοκρατία ή ότι δεν έχετε κανένα σχέδιο. Η επενδυτική στρατηγική για μια πραγματικά φιλοεπενδυτική κυβέρνηση έχει δύο, κατά τη γνώμη μου, κρίσιμες προϋποθέσεις: προσέλκυση μεγάλων επενδύσεων τόσο από το εσωτερικό όσο και από το εξωτερικό - εμβληματικών όπως τις λέτε - και η δεύτερη και κρισιμότερη προϋπόθεση είναι η κινητοποίηση - αν θέλουμε να υπάρξει ανάπτυξη στη χώρα - και της παραμικρής παραγωγικής δυνατότητας που διαθέτει ο τόπος πλουσιοπάροχα σε όλη του την έκταση, σε όλες του τις κοινωνικές τάξεις και δυνάμεις. Το λέω αυτό, διότι η καθυστέρηση γίνεται επειδή δεν υπάρχει, ουσιαστικά, περιφερειακός σχεδιασμός στη χώρα, δεν υπάρχει η δυνατότητα να δώσουμε στην περιφέρεια ονοματεπώνυμο. Είχε πει και ο Πρωθυπουργός για μεγάλα έργα, εμβληματικά, δημόσια έργα που θα γίνουν. Σε αυτά συμφωνήσαμε. Μιλάτε μόνο για τον Άγιο Κοσμά και, μάλιστα, με καθυστέρηση δύο χρόνων. Θα έπρεπε να σχεδιάσετε ένα μεγάλο έργο σε κάθε περιφέρεια, μια μεγάλη επένδυση, δημόσια επένδυση και να φέρετε μια σειρά από ιδιωτικές επενδύσεις και απέξω και επί τόπου στην περιφέρεια, φτιάχνοντας ξανά χωροταξικά σχέδια σε κάθε περιφέρεια με τέτοιο τρόπο ώστε να κινητοποιήσει τις παραγωγικές της δυνάμεις και να δημιουργήσουν προστιθέμενη αξία. Αυτή η περιφερειακή ανάπτυξη είναι έξω από τη λογική σας. δεν έχετε στο μυαλό σας ποτέ ότι μπορεί να γίνει πέρα από μια κεντρική διευθέτηση και κατανομή των πόρων. Μα, η κεντρική διευθέτηση και η κατανομή των πόρων σε βάζει στον πειρασμό να επιλέξεις, χωρίς άδειες, χωρίς συγκεκριμένες δεσμεύσεις, με αυθαίρετο τρόπο, πού δίνεις τις επενδύσεις. Και να ήταν αυτό το μόνο πρόβλημα; Το πρόβλημα είναι ότι δεν μπορεί να υπάρξει ουσιαστική ανάπτυξη στη χώρα. Δεν υπάρχει αναστροφή του αναπτυξιακού μοντέλου, δεν υπάρχει συσπείρωση των παραγωγικών της δυνάμεων, δεν υπάρχει δυνατότητα να αξιοποιηθεί ο παραγωγικός της πλούτος. Αυτή είναι η πραγματικότητα. Έρχεστε, λοιπόν, για μια ακόμα φορά να δείξετε το συγκεντρωτισμό σας και την αναποτελεσματικότητά σας. Και πάμε στις εκταμιεύσεις. Οι τράπεζες κάνουν, ουσιαστικά, προνομιακή χρηματοδότηση. Το 40% των δανείων εντός και εκτός ισολογισμού τραπεζών είναι «κόκκινα» και ο νέος Πτωχευτικός Κώδικας απειλεί να απαλλάξει τους μισούς Έλληνες από τα δάνεια. Το χρόνιο επενδυτικό κενό με τις πάγιες επενδύσεις ως ποσοστό του ΑΕΠ, είναι σταθερά εδώ και δέκα χρόνια το χαμηλότερο στην Ευρώπη, περίπου οι μισές του μέσου ευρωπαϊκού όρου. Το τραπεζικό σύστημα ενώ έλαβε έκτακτη χρηματοδότηση τον Μάρτιο του 2020 από την Ευρωπαϊκή Κεντρική Τράπεζα ύψους 40 δισεκατομμυρίων ευρώ, δεν βρίσκει επενδυτικές ευκαιρίες για να χρηματοδοτήσει και καταθέτει, δυστυχώς, τη ρευστότητα στην Τράπεζα της Ελλάδος. Πάνω από όλα η επιλεκτική πολιτική διαλέγει τους ημέτερους που καταφεύγουν απευθείας στο κέντρο της εξουσίας για να διασφαλίσουν την υλοποίηση των σχεδίων τους. Ένα, λοιπόν, αναπτυξιακό δυναμικό που αργεί, η μικρή και μεσαία επιχείρηση στενάζει, δεν διευκολύνεται να φτιάξει προστιθέμενη αξία, έχουμε την κατανομή, που επαίρεστε, των 43.000.000.000 σε παροχές και σε ενισχύσεις. Και εγώ ρωτώ: Αυτά που πάνε σε επιχειρήσεις, με τι όρους πάνε και πώς επενδύονται στην επιχείρηση και όχι ως κέρδος την τσέπη του επιχειρηματία; Για να μιλήσουμε επί της ουσίας για το αναπτυξιακό δυναμικό… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Δεν σας λέω ότι αυτό που πάτε να κάνετε τώρα, είναι κάτι εύκολο. Δεν είναι εύκολο. Θυμάμαι το 2010, 2011 σε μια αντίστοιχη μεγάλη διαδικασία να φέρνουμε το περιβόητο «fast track» ή, αν θέλετε, πριν, στην εποχή των Ολυμπιακών Αγώνων με την Επιτροπή που της δώσαμε εξουσίες, αλλά μέσα σε συγκεκριμένο πλαίσιο και όρους, για συγκεκριμένο χρόνο, να κάνει συγκεκριμένη δουλειά εγκεκριμένη από τη Βουλή των Ελλήνων. Εμείς κάναμε κάποιες προσπάθειες. Αν διδαχθήκατε από αυτές κάτι, αν μπορούσατε να πάρετε κάτι, κάντε το για να έχει μια συνέχεια αυτή η δυνατότητα που είχαμε πραγματικά να αξιοποιήσουμε τους πόρους και να σπάσουμε τη γραφειοκρατία με ένα συγκεκριμένο τρόπο που θα είναι διαφανής και αντικειμενικός. Δυστυχώς, έτσι όπως κυβερνάτε οι κρίσεις θα ανακυκλώνονται, οι προϋπολογισμοί θα μένουν ανεφάρμοστοι, η οικονομία θα παραπαίει, οι μεγάλες επενδύσεις θα καρκινοβατούν, οι πόροι θα μένουν αναξιοποίητοι και, δυστυχώς, μια ιστορική ευκαιρία θα πάει χαμένη και για μια ακόμα φορά για τη χώρα.
Ευχαριστώ πολύ, κύριε Σκανδαλίδη. Τον λόγο έχει τώρα η κυρία Αγγελική Αδαμοπούλου από το ΜέΡΑ25 και αμέσως μετά ο κ. Κωνσταντίνος Μαραβέγιας από τη Νέα Δημοκρατία. Ορίστε, κυρία Αδαμοπούλου, έχετε τον λόγο.
Σας ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, γίνεται μία μεγάλη συζήτηση για την ανάπτυξη στην Ελλάδα. Ακούγοντας κανείς τις δημόσιες αναφορές, τις δηλώσεις και τις τοποθετήσεις κυβερνητικών στελεχών, αλλά και του ίδιου του Πρωθυπουργού, θα πιστέψει ότι μιλάμε για μία άλλη χώρα. Η οθόνη είναι μία, αλλά, προφανώς, άλλη ταινία βλέπουν οι πολίτες και άλλη βλέπει η Κυβέρνηση. Και θα αναφερθώ σε συγκεκριμένα παραδείγματα. Ανακοίνωσε πρόσφατα ο Πρωθυπουργός, ότι τα ποσοστά ανεργίας στη χώρα μας πέφτουν και ότι επίκειται και επαναπατρισμός των Ελλήνων από το εξωτερικό. Ως προς το πρώτο θέμα, σε σχέση με την πτώση της ανεργίας, το ερώτημα το οποίο εγείρεται, καταρχάς, είναι το εξής: Ποιο είναι το σημείο αναφοράς του Πρωθυπουργού; Η ανεργία έχει πέσει σε σχέση με πότε; Και αναφέρομαι στην ανεργία, βεβαίως, διότι σχετίζεται άμεσα με τα ποσοστά ανάπτυξης στη χώρα μας. Το ερώτημα, λοιπόν, είναι: Η ανεργία έχει πέσει σε σχέση με πότε; Με την αρχή της πανδημίας, με το πρώτο κύμα, όπου έκλεισαν χιλιάδες επιχειρήσεις και περιήλθαν σε καθεστώς ανεργίας και υποαπασχόλησης, αντίστοιχα, χιλιάδες Έλληνες εργαζόμενοι; Μήπως αναφέρεται στην τουριστική περίοδο, όπου μοιραία, λόγω ακριβώς της αύξησης των εποχιακών απαιτήσεων και ακριβώς επειδή λειτουργούν πολλές τουριστικές επιχειρήσεις, πέφτει η ανεργία, αλλά όλοι αυτοί οι εποχιακοί εργαζόμενοι μόλις τελειώσει η σεζόν θα πρέπει να περιμένουν άλλους οκτώ μήνες για να ξαναπιάσουν δουλειά; Αν, λοιπόν, οι ανακοινώσεις του, οι αναφορές του έχουν να κάνουν με τους συγκεκριμένους τουριστικούς μήνες και με τις ανακοινώσεις του Σεπτέμβρη ή του Οκτώβρη, τότε μιλάμε για μία πλασματική κατάσταση. Επίσης, αυτό το οποίο παρέλειψε να πει ο Πρωθυπουργός είναι ότι η χώρα μας είναι η μία από τις δύο χώρες πανευρωπαϊκά με διψήφιο αριθμό ως προς το ποσοστό ανεργίας και βρίσκεται κατά 6% πάνω από το μέσο όρο των χωρών, των κρατών της Ευρωπαϊκής Ένωσης. Δεν μας είπε, επίσης, ότι η ανεργία των νέων καλπάζει, ότι βρίσκεται στην παρούσα φάση - και συγκεκριμένα στο δεύτερο τρίμηνο του 2021- στο 38,2%, περίπου 2,2 ποσοστιαίες μονάδες πάνω από το αντίστοιχο διάστημα που βρισκόταν το 2020, όπου ήταν γύρω στο 36%. Αυτή είναι η πραγματική κατάσταση επομένως και όχι αυτή που προσπαθείτε να προβάλλετε τεχνηέντως με αερολογίες και παραμορφωτικούς φακούς, προκαλώντας και δημιουργώντας στρεβλές εντυπώσεις. Σε ό,τι αφορά τώρα το θέμα του επαναπατρισμού των Ελλήνων από το εξωτερικό: Από μία πολύ μικρή έρευνα που έκανα, βρήκα τρία δημοσιεύματα εκ των οποίων το πρώτο είναι σε ακραιφνώς φιλοκυβερνητικό ιστότοπο και το οποίο αναφέρεται σε μία προσωπική εκτίμηση του κ. Σταϊκούρα για περίπου χίλιες αιτήσεις επαναπατρισμού. Και το ερώτημα είναι: Αφορούν επαναπατρισμό, πραγματικά, Ελληνίδων, Ελλήνων νέων που έχουν φύγει λόγω ακριβώς της χρόνιας οικονομικής κρίσης ή αφορούν ευρωπαίους χαμηλοσυνταξιούχους οι οποίοι με τις χίλιες λίρες ή τα 1.500 ευρώ σύνταξη δεν μπορούν να ανταποκριθούν στο υψηλό κόστος διαβίωσης στις χώρες τους, όπως είναι η Ισπανία, η Ιταλία ή η Πορτογαλία και βλέπουν την Ελλάδα ως ένα ελκυστικό θέρετρο στο οποίο θα περάσουν το υπόλοιπο της ζωής τους; Το δεύτερο άρθρο αναφέρεται σε περίπου εκατόν είκοσι τέσσερις συνταξιούχους, ενώ το τρίτο άρθρο βάζει στην εξίσωση και τον παράγοντα COVID, λέγοντας χαρακτηριστικά ότι μιλάμε για έναν παροδικό επαναπατρισμό, ο οποίος αφορά συμπατριώτες μας που απασχολούνται με το καθεστώς τηλεργασίας και οι οποίοι κατάφεραν να επανεγκατασταθούν προσωρινά στην Ελλάδα για να βρίσκονται κοντά στις οικογένειές τους και οι οποίοι όταν υποχωρήσουν οι πανδημικές συνθήκες, θα αναγκαστούν πάλι να ξενιτευτούν. Εδώ, λοιπόν, είναι μία πλασματική κατάσταση, η οποία προβάλλεται προς δημιουργία στρεβλών εντυπώσεων. Τώρα σε ό,τι αφορά πρόσφατη τοποθέτηση του Υπουργού Ανάπτυξης, του κ. Γεωργιάδη, ο οποίος βγήκε σε ένα τηλεπαράθυρο να πανηγυρίσει και να μας πει ότι μεγάλες εταιρείες όπως είναι η Microsoft και η Cisco προτίθενται να επενδύσουν στη χώρα μας. Καταρχάς, θέλω να επισημάνω το εξής: Ακριβώς επειδή έχει προηγηθεί ο κάζος του καζίνο, που το φυσάτε και δεν κρυώνει κυριολεκτικά, καλό είναι οι πανηγυρισμοί να γίνονται αφού ολοκληρωθούν αυτές οι επενδύσεις και αφού μπορέσουμε να κάνουμε τη συνολική και τελική αξιολόγηση και να βγάλουμε κάποια συμπεράσματα για το τι πήραμε και τι δώσαμε σε σχέση με αυτές τις επενδύσεις, δηλαδή τι είδους θέσεις εργασίας άνοιξαν, πόσες θέσεις εργασίας, με τι εργασιακές συνθήκες. Διότι, ας μην ξεχνάμε τον αντεργατικό νόμο του κ. Χατζηδάκη, ο οποίος κατήργησε το 8ωρο, θεσμοθέτησε το 10ωρο, τις απλήρωτες υπερωρίες, μετέτρεψε το Σώμα Επιθεωρητών Εργασίας σε μια Ανεξάρτητη Αρχή, αποδυναμωμένη, που δεν θα λειτουργεί, ουσιαστικά, ως ελεγκτικός μηχανισμός, καθιέρωσε τις ανεξέλεγκτες απολύσεις, τις αναγκαστικές άδειες. Άρα, λοιπόν, με τι εργασιακές συνθήκες θα απασχολούνται σε αυτές τις μεγάλες εταιρείες; Τι προστιθέμενη αξία θα δώσουν αυτές οι επενδύσεις στις τοπικές κοινωνίες; Επίσης τι θα πάρει η ελληνική οικονομία; Πόσο θα αυξηθεί το Ακαθάριστο Εθνικό Προϊόν από τη φορολόγηση και αντίστοιχα τι θα δώσει το κράτος ως αντιπαροχή σε κίνητρα και υποδομές; Και τα λέω όλα αυτά διότι ο κόσμος έχει πλέον κουραστεί από υποσχέσεις, από ευχολόγια, έχει κουραστεί καθημερινά να ακούει αερολογίες, έχει κουραστεί να βλέπει ότι δεν ενδιαφέρεστε ουσιαστικά για τον Έλληνα φορολογούμενο και εργαζόμενο και αυτοαπασχολούμενο, αλλά προσφέρετε απλόχερα δωράκια μόνο στην αρπαχτική ελίτ. Τι έχετε σκοπό να κάνετε για τη μικρή και μεσαία επιχειρηματικότητα, για τον Έλληνα πολίτη, οι οποίοι αγκομαχούν καθημερινά και ζουν σε μία γκρίζα ζώνη διαρκείας; Διότι αυτά τα μέτρα τα οποία ανακοίνωσε πριν από λίγο ο Υφυπουργός για στήριξη της μικρής και μεσαίας επιχειρηματικότητας, δεν είναι τίποτε άλλο από δάνεια πάνω στα ήδη υπάρχοντα δάνεια, δηλαδή αύξηση του ιδιωτικού χρέους, αύξηση της θηλιάς σε αυτούς τους ανθρώπους τους ήδη υπερχρεωμένους. Το ερώτημα λοιπόν είναι: Έχετε σκοπό να παρέχετε ουσιαστικά χρηματοδοτικά εργαλεία στη ραχοκοκαλιά, κυριολεκτικά, στη σπονδυλική στήλη της οικονομίας μας που είναι η μικρή και μεσαία επιχειρηματικότητα χωρίς ταυτόχρονα να τους χρεώνετε; Σε ό,τι αφορά το παρόν νομοσχέδιο, το οποίο αναφέρεται στις στρατηγικές επενδύσεις και στην επιτάχυνση των αδειοδοτικών διαδικασιών υπό όρους βέβαια μεγαλεπήβολους, σύμφωνα δηλαδή με τις αρχές της αειφόρου, κοινωνικά δίκαιης και ισόρροπης ανάπτυξης και σύμφωνα με τις αρχές της κυκλικής οικονομίας για την εξοικονόμηση των πόρων - όπως εσείς λέτε - ήρθε η WWF να σας διαψεύσει και να πει με το σχετικό υπόμνημα της ότι δεν προβλέπεται τίποτα ουσιαστικά για την προστασία του περιβάλλοντος, για τη διατήρηση και αποκατάσταση της βιοποικιλότητας και των οικοσυστημάτων, για την πραγματική ανάπτυξη της κυκλικής οικονομίας σύμφωνα με τον σχετικό Κανονισμό της Ευρωπαϊκής Ένωσης αλλά και για την αρχή της μη πρόκλησης περιβαλλοντικής βλάβης, ενώ έρχεται και o σύλλογος των Ελλήνων χωροτακτών και πολεοδόμων να πει ότι θα πρέπει καταρχάς η οικονομία να μετασχηματιστεί σε μία οικονομία μηδενικών ρύπων και ότι το νομοσχέδιο αντιμετωπίζει το περιβάλλον ως έναν αμιγώς οικονομικό χώρο χωρίς την εμπλοκή του Υπουργείου Περιβάλλοντος, αλλά και το ίδιο το Υπουργείο Περιβάλλοντος δεν διαθέτει την τεχνογνωσία προκειμένου να θέτει περιβαλλοντικές προτεραιότητες και δεσμεύσεις. Είπε επίσης ο σύλλογος χωροτακτών και πολεοδόμων ότι δεν λαμβάνονται υπόψη οι περιβαλλοντικές προτεραιότητες και σε εθνικό και σε περιφερειακό επίπεδο που αφορούν τις χρήσεις γης, αφορούν στις ποιότητες του φυσικού και δομημένου περιβάλλοντος, παρακάμπτετε και τη δασική υπηρεσία με αποτέλεσμα όχι απλά τη μη αξιοποίηση αλλά την υποβάθμιση του πιο σημαντικού πλουτοπαραγωγικού πόρου της χώρας μας, που θα μπορούσε πραγματικά να προωθήσει ένα νέο ουσιαστικό αναπτυξιακό μοντέλο.
Ολοκληρώστε παρακαλώ.
Τελειώνω, κύριε Πρόεδρε, και σας ευχαριστώ. Τι κάνει λοιπόν το νομοσχέδιο; Προβλέπει ότι οποιοσδήποτε μεγαλοκαρχαρίας - μεγαλοεπενδυτής θα μπορεί να έρθει εδώ να στήσει την επιχείρησή του να χτίσει οπουδήποτε οτιδήποτε, χωρίς περιβαλλοντικές δεσμεύσεις, χωρίς περιβαλλοντικές προτεραιότητες και βέβαια υπό συνθήκες εργασιακής γαλέρας και εργασιακού μεσαίωνα. Ευχαριστώ πολύ.
Και εγώ σας ευχαριστώ. Τον λόγο έχει ο κ. Κωνσταντίνος Μαραβέγιας από τη Νέα Δημοκρατία και μετά να ετοιμάζετε ο κ. Γεώργιος Κωτσός από τη Νέα Δημοκρατία. Ορίστε, κύριε Μαραβέγια, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, οι παρεμβάσεις που συζητάμε σήμερα του Υπουργείου Ανάπτυξης στο υφιστάμενο πλαίσιο στήριξης των ιδιωτικών επενδύσεων στη χώρα υπηρετούν τρεις βασικές προτεραιότητες: Πρώτον την απλοποίηση και την επικαιροποίηση των νομοθετικών διατάξεων ώστε να αντικατοπτρίζουν τις σημερινές ανάγκες. Δεύτερον, την παροχή νέων κινήτρων για την υλοποίηση ιδιωτικών επενδύσεων. Τρίτον, την ταχύτερη χρηματοδότηση όσων επενδυτικών σχεδίων εντάσσονται σε καθεστώτα κρατικής ενίσχυσης. Δημιουργεί λοιπόν το σημερινό νομοσχέδιο τρεις βασικούς πυλώνες: Τον εκσυγχρονισμό του ρυθμιστικού πλαισίου περί στρατηγικών επενδύσεων, τη διευκόλυνση εφαρμογής του ισχύοντος πλέγματος αναπτυξιακών νόμων και χρηματοδότησης των ιδιωτικών επενδύσεων που εντάσσονται σε αυτό και την απλοποίηση των διατάξεων που διέπουν τη σύσταση εταιρειών τεχνοβλαστούς και την παροχή κινήτρων για την ανάπτυξή τους. Πρώτα απ’ όλα σε ότι αφορά τις στρατηγικές επενδύσεις η ενοποίηση προηγούμενων σχετικών νόμων στοχεύει στην επιτάχυνση των αδειοδοτήσεων και στην αναγκαία ασφάλεια δικαίου για όλους τους ενδιαφερόμενους. Εισάγει όμως και νέες κατηγορίες στρατηγικών επενδύσεων, νέες χρήσεις γης που θα αφορούν κέντρα δεδομένων και εγκαταστάσεις κινηματογραφικών παραγωγών προκειμένου αυτές οι οικονομικές δραστηριότητες να μπορούν να ωφεληθούν από το κίνητρο της χωροθέτησης. Στηρίζονται καινοτομικές δραστηριότητες όπως η αγροδιατροφή, η έρευνα, η ανάπτυξη, η βιοτεχνολογία, η πολιτιστική και δημιουργική βιομηχανία, η ρομποτική, η τεχνητή νοημοσύνη, ο ιατρικός τουρισμός, η κυκλική οικονομία, η διαστημική βιομηχανία, το cloud computing και ούτω καθεξής. Εντάσσονται στις στρατηγικές επενδύσεις μονάδες ηλεκτρικής ενέργειας, όπως συστήματα παραγωγής πράσινου υδρογόνου, θαλάσσια αιολικά πάρκα και πλωτά φωτοβολταϊκά πάρκα και εγκαταστάσεις αποθήκευσης ηλεκτρικής ενέργειας. Είναι επίσης ιδιαίτερα σημαντική η κινητροδότηση των λεγόμενων εμβληματικών επενδύσεων εξαιρετικής σημασίας στις οποίες χορηγείται μια σειρά διευκολύνσεων, όπως η χωροθέτηση, η fast track αδειοδότηση, φορολογικά αλλά και κεφαλαιακά κίνητρα, επιχορήγηση, επιδοτήσεις leasing ή επιχορηγήσεις μισθολογικού κόστους. Όλα αυτά με στόχο την προσέλκυση σύγχρονων παραγωγικών επενδύσεων, όπως λόγου χάρη στην πράσινη οικονομία για να παράσχουμε κεφαλαιακά κίνητρα πέραν των προβλεπόμενων φορολογικών σε υποψήφιους επενδυτές. Μέχρι μάλιστα το 2025 αυτά συνδέονται κατά προτεραιότητα με το Ταμείο Ανάκαμψης που καλείται να λειτουργήσει σαν επιταχυντής των πλέον ώριμων επενδυτικών σχεδίων, προκειμένου να υλοποιηθούν άμεσα. Και η επίτευξη του στόχου αυτού είναι κρίσιμης σημασίας όχι μόνο για την οικονομική μεγέθυνση αλλά και για την κοινωνική ανάπτυξη της πατρίδας. Κύριε Υπουργέ, σημαντικό θεωρώ και το δεύτερο μέρος του νομοσχεδίου που περιέχει νομοθετικές βελτιώσεις του εφαρμοζόμενου πλέγματος αναπτυξιακών νόμων προσβλέποντας στην επιτάχυνση της αξιολόγησης των σχεδίων αλλά και την καλύτερη παρακολούθηση υλοποίησης των εντασσόμενων ιδιωτικών επενδύσεων. Παράλληλα αυξάνουμε τις επιχειρηματικές δραστηριότητες που μπορούν να ενταχθούν στον αναπτυξιακό νόμο, όπως και τις κατηγορίες δικαιούχων ενισχύσεων. Και αυτά είναι εργαλεία τα οποία είμαι βέβαιος ότι θα αξιοποιήσετε και στο νομοσχέδιο για το νέο αναπτυξιακό που πρόκειται να κατατεθεί σύντομα στη Βουλή. Κύριε Πρόεδρε, θα ήθελα να σταθώ λίγο περισσότερο στο τρίτο μέρος που αφορά τις εταιρείες τεχνοβλαστούς, τις λεγόμενες «Spin Off» εταιρείες δηλαδή τις επιχειρηματικές πρωτοβουλίες των Ανώτατων Εκπαιδευτικών Ιδρυμάτων και ερευνητικών κέντρων της χώρας μας. Πρόκειται για πολιτική προτεραιότητα της Νέας Δημοκρατίας την οποία είχαμε την ευκαιρία και να αναλύσουμε διεξοδικά και στην αρμόδια επιτροπή έρευνας και τεχνολογίας. Θέλουμε επιτέλους και στη χώρα μας την ταχεία ανάπτυξη καινοτομικών προϊόντων ή υπηρεσιών που προέρχονται από την τεχνογνωσία, τα ερευνητικά αποτελέσματα ή ακόμα και τις πατέντες που έχουν παραχθεί από τους ίδιους τους ερευνητές στα εργαστήρια τους. Το στοίχημα λοιπόν για την Ελλάδα είναι να αξιοποιήσει διεθνώς αυτήν την καινούργια επιστημονική γνώση δημιουργώντας νέες θέσεις εργασίας υψηλού επιπέδου για επιστήμονες αλλά και πλούτο για ολόκληρη τη χώρα. Αυτήν την προτεραιότητα έρχονται να υπηρετήσουν οι Spin Off εταιρείες στηρίζοντας και θέτοντας με το νομοσχέδιο εργαλεία δημιουργίας και ανάπτυξής τους. Οι ίδιοι οι ερευνητικοί οργανισμοί πρέπει να προβλέπουν τις ρυθμίσεις σε σχέση με τη λειτουργία των εταιρειών Spin Off που προέρχονται από αυτούς και στόχος παραμένει η απλοποίηση των διαδικασιών και η διευκόλυνση της συμμετοχής των ίδιων των ερευνητών αλλά και τρίτων προσώπων που σκοπεύουν να επενδύσουν στις εταιρείες αυτές. Ειδικά για αυτόν τον σκοπό διευκολύνεται η είσοδος ιδιωτών στις spin offs εταιρείες με νέα φορολογικά κίνητρα στους επενδυτές, αίροντας διοικητικά εμπόδια, ιδιαίτερα στην εγκατάσταση ξένων επενδυτών στη χώρα μας. Στον χώρο της υψηλής τεχνολογίας η ανάπτυξη τέτοιων πρωτοποριακών εταιρειών θα δράσει καταλυτικά όχι μόνο υπέρ της ελληνικής οικονομίας και της μείωσης του brain drain, αλλά δεδομένου και του επενδυτικού ενδιαφέροντος που έχει καταγραφεί διεθνώς για τη χώρα μας τα τελευταία χρόνια, μπορεί να έχει ένα πολλαπλασιαστικό αποτέλεσμα στην ίδρυση γενικότερα νεοφυών επιχειρήσεων από Έλληνες επιστήμονες. Στην ίδια κατεύθυνση κινούνται και οι Συμπράξεις Δημόσιου Ιδιωτικού Τομέα στον χώρο εφαρμοσμένης έρευνας, με τις πρόσφατες επιτυχημένες συνεργασίες στην αξιοποίηση της καινοτομίας ερευνητικών κέντρων, με μεγάλες εταιρείες εντός και εκτός Ελλάδος. Γι’ αυτό θα πρέπει να δούμε πώς θα στηριχθεί στην πράξη η προσπάθεια αυτή στα αμέσως επόμενα χρόνια, όχι μόνο από το Ταμείο Ανάκαμψης αλλά και από το ΕΣΠΑ. Είμαι βέβαιος πως το αντίστοιχο νομοσχέδιο που ετοιμάζετε, κύριε Υπουργέ, θα υπηρετεί και αυτή την ανάγκη σύζευξης των δημόσιων ερευνητικών υποδομών με παραγωγικές οικονομικές δραστηριότητες. Κλείνοντας, θέλω να επισημάνω την ανταπόκριση των συναρμόδιων Υπουργείων στον κοινοβουλευτικό έλεγχο - και δικό μου μεταξύ άλλων συναδέλφων - που αφορούσε την ανάγκη επέκτασης του αφορολόγητου και ακατάσχετου της ενίσχυσης μικρομεσαίων επιχειρήσεων από τη δράση ή λιανικό. Η σχετική τροπολογία που αφορά την επιχορήγηση του λιανεμπορίου για την ανάπτυξη ή αναβάθμιση ηλεκτρονικών καταστημάτων, έρχεται να απαντήσει σε ένα πολύ πρακτικό και πραγματικό πρόβλημα των εμπόρων. Το γεγονός ότι η Κυβέρνηση του Κυριάκου Μητσοτάκη στηρίζει την πραγματική οικονομία και αφουγκράζεται την ελληνική κοινωνία, επιβεβαιώνει ότι η Νέα Δημοκρατία συνεχίζει να εκφράζει αυθεντικά τη μεγάλη πλειονότητα των συμπολιτών μας. Σας ευχαριστώ.
Και εγώ σας ευχαριστώ, κύριε συνάδελφε. Ο κ. Γεώργιος Κωτσός έχει τον λόγο από τη Νέα Δημοκρατία. Στη συνέχεια τον λόγο έχει η κ. Χαρούλα Καφαντάρη και αμέσως μετά ο κ. Χήτας. Ελάτε, κύριε συνάδελφε.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, όταν αναλάβαμε τη διακυβέρνηση της χώρας πριν από τριάντα περίπου μήνες, ο πρωταρχικός στόχος της Κυβέρνησής μας ήταν να δημιουργήσουμε όλες εκείνες τις απαραίτητες συνθήκες, ώστε η χώρα μας να μετατραπεί σε έναν πόλο έλξης επενδύσεων. [[Στο σημείο αυτό την Προεδρική Έδρα καταλαμβάνει ο Γ’ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Η ουσία της πολιτικής που ασκούμε όλα αυτά τα χρόνια ως Κυβέρνηση, ήταν ακριβώς η δημιουργία αυτού του φιλοεπενδυτικού περιβάλλοντος που τόσο έχει ανάγκη η οικονομία και η χώρα μας, ενός περιβάλλοντος που θα προσελκύει επενδύσεις, θα προσελκύει επενδυτές. Η ίδια η Ευρωπαϊκή Επιτροπή έχει εκτιμήσει εξάλλου ότι η αύξηση των επενδύσεων στη χώρα μας το 2021 θα ανέρχεται στο 12,9%, ενώ το 2022 θα φτάσει στο 15,1%, μειώνοντας το επενδυτικό κενό που υπήρχε μέχρι πρότινος και δημιουργώντας φυσικά τις τόσο απαραίτητες νέες θέσεις εργασίας. Η ισχυρή παρουσία επενδυτών και η συγκέντρωση κεφαλαίων στη χώρα μας θα φέρουν, όπως είναι φυσικό, νέες θέσεις εργασίας, οι οποίες θα είναι ανταγωνιστικές ως προς τις απολαβές και θα είναι φυσικά ικανές να προσελκύσουν τους νέους μας ξανά πίσω στην Ελλάδα. Θα δώσουν ώθηση στην οικονομία μας και θα μπορούν να εγγυηθούν την ευημερία των συμπολιτών μας για τα επόμενα χρόνια. Πιστεύω ότι όλοι μας συμφωνούμε ότι αποτελεί ζωτικής σημασίας ανάγκη, αν θέλουμε να δημιουργήσουμε ανταγωνιστικές νέες θέσεις εργασίας, να προσαρμόζουμε την πολιτική μας και τη στρατηγική μας στις επενδύσεις ανάλογα με αυτά που επιφέρει η νέα εποχή. Εκτιμώ ότι είναι η ώρα να συμβάλλουμε καθοριστικά, ούτως ώστε να μετατρέψουμε το brain drain σε brain gain. Η εικόνα που εκπέμπουμε είναι πολύ σημαντική και όλοι μας αναγνωρίζουμε ότι η πολυνομία δεν ευνοεί τις επενδύσεις. Χρειαζόμαστε ένα ενοποιημένο κείμενο με στοχευμένες παρεμβάσεις, που θα ενώνει όλη τη νομοθεσία του 10 και του 19 προσαρμοζόμενο στις νέες σύγχρονες απαιτήσεις της εποχής και αυτό ακριβώς κάνουμε με το σημερινό υπό συζήτηση σχέδιο νόμου. Στόχος μας είναι να χτίσουμε μια νέα σχέση μεταξύ πολιτείας και επενδυτή, ακριβώς για να αισθανθεί ο δεύτερος σίγουρος ότι η δημόσια διοίκηση δεν θα τον ταλαιπωρήσει, δεν θα τον καθυστερήσει, δεν θα τον απαξιώσει, δεν θα του δημιουργήσει εμπόδια και ότι θα δει την επένδυσή του να υλοποιείται σε σύντομο χρονικό διάστημα και ταυτόχρονα να επιφέρει καρπούς τόσο για τον ίδιο όσο και για την οικονομία αλλά και για την κοινωνία. Θέλουμε νέες κατηγορίας στρατηγικών επενδύσεων που θα προωθούν τομείς της οικονομίας, όπως η αγροδιατροφή, η πράσινη οικονομία, η βιοτεχνολογία, ο ψηφιακός μετασχηματισμός των επιχειρήσεων, η διαχείριση των απορριμμάτων και των αποβλήτων, δραστηριότητες οι οποίες είναι προσαρμοσμένες στην έρευνα και την καινοτομία. Οι ερευνητικές και καινοτόμες δραστηριότητες είναι αυτές που θα δώσουν την προστιθέμενη αξία και θα φέρουν επιστήμονες εγνωσμένου κύρους στην πατρίδα μας. Θα φέρουν ξανά πίσω τις νέες και τους νέους που είχαν φύγει στο εξωτερικό, αντιστρέφοντας το brain drain. Γιατί ξέρετε, οι νέοι μας πολλές φορές θέλουν ένα επάγγελμα που θα ανταποκρίνεται στο επιστημονικό τους υπόβαθρο, στη μόρφωση τους και η αμοιβή τους δεν είναι το πρώτιστο πάντα ως προς την επιλογή τους. Παράλληλα, θέλουμε να μειώσουμε το χρόνο ελέγχου που απαιτείται για να λειτουργήσει μια επιχείρηση, να μην υπάρχει πρόσθετη καθυστέρηση και γι’ αυτό αναθέτουμε σε πιστοποιημένους ορκωτούς ελεγκτές αυτόν τον έλεγχο για να επιταχυνθούν οι διαδικασίες. Εκεί που χρειαζόταν ενάμιση και επιπλέον χρόνος για να ελεγχθεί μια εταιρεία και να λειτουργήσει, αυτό πλέον θα γίνεται με ένα βήμα, με μία δηλωτική πράξη. Για τα κεφάλαια εξωτερικού δημιουργούμε την προσωρινή άδεια λειτουργίας, δίνοντας τη δυνατότητα σε μία ξένη εταιρεία να μπορεί να λειτουργεί και να δραστηριοποιείται στη χώρα μας άμεσα, δημιουργώντας έτσι νέες θέσεις εργασίας. Σημαντικό σημείο του νομοσχεδίου είναι και οι εταιρείες τεχνοβλαστοί, δηλαδή νέες επιχειρήσεις που έχουν ως αντικείμενο την εκμετάλλευση της γνώσης που παράγεται στα ερευνητικά εργαστήρια από άτομα υψηλού επιπέδου επιστημονικής και τεχνικής εκπαίδευσης ή και από ερευνητικούς και εκπαιδευτικούς οργανισμούς με τη συνδρομή ιδιωτικών κεφαλαίων και χρηματοδοτικών οργανισμών. Επιβάλλεται να δημιουργήσουμε ένα νέο, εκσυγχρονισμένο, αποτελεσματικό και ουσιαστικό πλαίσιο λειτουργίας αυτών των τελών και να γνωρίζει ο καθένας με εύκολο και απλό τρόπο πώς λειτουργούν τέτοιου είδους εταιρείες. Έρχομαι σε ένα κεφάλαιο εξαιρετικής σημασίας, την έρευνα, που μπορεί πλέον να αξιοποιείται επιχειρηματικά, γόνιμα και αποδοτικά, να δίνει κίνητρο στους ερευνητές, να προσελκύει επενδυτές και να αποτελεί ένα εργαλείο ανάπτυξης για τη χώρα μας. Και βέβαια, εδώ θα ήθελα να επισημάνω ότι επιβάλλεται να ξεφύγουμε από τη βασική έρευνα και να προχωρήσουμε στην έρευνα εφαρμογής, ούτως ώστε το ερευνητικό πεδίο να μην είναι ακόμη μια εργασία που θα τοποθετηθεί στο ράφι του ερευνητή και πιθανότατα να αποτελεί το εφαλτήριο για τη διεκδίκηση ενός νέου προγράμματος, αλλά να είναι μια εφαρμοσμένη τεχνική, η οποία μπορεί να αξιοποιηθεί επιχειρηματικά και επενδυτικά. Είναι αλήθεια ότι στην Ελλάδα αναπτύσσονται από τους ερευνητές μας συνεχώς νέες, σημαντικές εφευρέσεις και παράγεται πρωτοπόρα επιστημονική γνώση με σημαντική δυναμική εμπορικής αξιοποίησης από τη διεθνή αγορά. Εμείς οφείλουμε να εξασφαλίσουμε στα πανεπιστήμιά μας όλα εκείνα τα απαραίτητα εργαλεία, ώστε να αφοσιωθούν στην έρευνα και την καινοτομία και ταυτόχρονα να δώσουμε ώθηση και τη στήριξη που χρειάζονται, για να μετατρέψουν την έρευνα και την επιστημονική γνώση σε ένα νέο προϊόν, σε μία νέα υπηρεσία, σε μια νέα επιχειρηματική δραστηριότητα. Κυρίες και κύριοι, αγαπητοί συνάδελφοι, με το συγκεκριμένο νομοσχέδιο στη χώρα μας, η Ελλάδα μας εδραιώνει τη θέση της ως ελκυστικός επενδυτικός προορισμός. Το παρόν σχέδιο νόμου αποδεικνύει τη βούλησή μας για μια νέα, ισχυρή, ανεπτυγμένη Ελλάδα, που θα προσελκύει το ενδιαφέρον της παγκόσμιας κοινότητας για επενδύσεις και ανάπτυξη. Με το βλέμμα, λοιπόν, στραμμένο στο μέλλον θα δώσουμε έμφαση και ώθηση στην επιχειρηματικότητα, την έρευνα και την καινοτομία. Σας ευχαριστώ πολύ.
Κι εμείς ευχαριστούμε τον κ. Κωτσό. Το λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κυρία Χαρά Καφαντάρη για επτά λεπτά. Παράκληση θερμή, επειδή είναι πάρα πολλοί ομιλητές ακόμη - ο κατάλογος είναι ακόμη στην αρχή - , για την τήρηση του χρόνου. Επίσης, κύριοι συνάδελφοι, επειδή άκουσα ότι θέλετε να ακούσετε ποιοι ακολουθούν, το λόγο θα πάρει για έξι λεπτά - επειδή μίλησε ο Πρόεδρος του Κόμματος του - ο κοινοβουλευτικός εκπρόσωπος της Ελληνικής Λύσης κ. Κωνσταντίνος Χήτας και στη συνέχεια, ο κ. Μπαραλιάκος, η κυρία Βρυζίδου, η κυρία Τζάκρη και πάει λέγοντας. Κυρία Καφαντάρη, έχετε το λόγο για επτά λεπτά.
Ευχαριστώ, κύριε Πρόεδρε. Πραγματικά, η Κυβέρνηση βρίσκεται σε άμυνα. Και τι άλλο μπορεί να σημαίνει αυτό από την κατάθεση τροπολογίας, η οποία μάλιστα έχει να κάνει με την ουσιαστικά απέλπιδα προσπάθεια της Κυβέρνησης να συγκαλύψει παρατυπίες σχετικά με τη λίστα Πέτσα; Και η χρονική στιγμή της κατάθεσης της και η αναδρομικότητα της είναι άλλο ένα ζήτημα που δημιουργεί ερωτήματα. Βέβαια, εγώ θα έλεγα ότι δεν είναι μόνο θεσμική εκτροπή, είναι και πανικός που υπάρχει στην Κυβέρνηση. Έρχομαι τώρα στο σχέδιο νόμου το οποίο συζητάμε σήμερα. Πολλάκις χρησιμοποιείται από την Κυβέρνηση της Νέας Δημοκρατίας η λέξη «επενδύσεις»: «Θα σωθούμε από τις επενδύσεις». «Η Νέα Δημοκρατία είναι το κόμμα των επενδύσεων, ενώ εσείς στο ΣΥΡΙΖΑ - Προοδευτική Συμμαχία είστε αντίθετοι σε επενδύσεις» κλπ. Είναι ένα σλόγκαν το οποίο το ακούμε πάρα πολύ. Βέβαια, τι να πω; Παράδειγμα. Επιγραμματικά το αναφέρω: Επενδύσεις στο Ελληνικό. Σε μια εβδομάδα θα έμπαιναν οι μπουλντόζες, κύριε Υπουργέ που ήρθατε τώρα - είχατε Υπουργικό Συμβούλιο, φυσικά - , και δυόμισι χρόνια ακόμα πού βρισκόμαστε; Όμως, κύριοι της Κυβέρνησης, δεν μπορούμε να ξεχνάμε ότι επί κυβέρνησης ΣΥΡΙΖΑ το 2018 είχαμε ένα ρεκόρ άμεσων ξένων επενδύσεων και αυτό είναι ένα σημαντικό στοιχείο. Για μας στρατηγική επένδυση δεν είναι απλά μια μεγάλη επένδυση. Ο κάθε επενδυτικός νόμος εκφράζει τη φιλοσοφία ανάπτυξης που έχει η εκάστοτε κυβέρνηση, αλλά από μόνος του ένας αναπτυξιακός νόμος δεν αποτρέπει την ύφεση. Απλά, είναι μία κατευθυντήρια κίνηση, σηματοδοτεί εξελίξεις. Μπορεί να δώσει μία επενδυτική ώθηση, όπως θα λέγαμε. Δεν θεοποιούμε τις επενδύσεις από μόνες τους. Δεν λύνουν ζητήματα αναπτυξιακά. Πρέπει να υπάρχουν κανόνες και βέβαια, να συνεισφέρουν στην αλλαγή, όπως λένε, του αναπτυξιακού υποδείγματος. Ποιο είναι το αναπτυξιακό υπόδειγμα το οποίο ακολουθήθηκε 2010-2015 από την Κυβέρνηση της Νέας Δημοκρατίας και του τότε ΠΑΣΟΚ; Άλλωστε, η πρόσφατη οικονομική κρίση, η οποία τελικά δεν ήταν συγκυριακή, ήταν πραγματικά μία κρίση αναπτυξιακού υποδείγματος. Είχαμε μία άνεργη ανάπτυξη 2012-2015- όποια ανάπτυξη, θα έλεγα - , έργα που δεν ολοκληρώθηκαν, ενώ τα κυρία χαρακτηριστικά τους ήταν επενδύσεις σε μαρίνες, σε φωτοβολταϊκά, σε Mall και αυτού του είδους τα ζητήματα. Ένας, όμως, αναπτυξιακός νόμος πρέπει να εντάσσεται σε μία ολική αναπτυξιακή πολιτική, να αφήνει πρακτικό αποτύπωμα, να δίνει θέσεις εργασίας, να προκύπτει όφελος στην τοπική κοινωνία, όχι μόνο κέρδος για τον επενδυτή, ενώ η πορεία του έργου να παρακολουθείται και κύρια να ολοκληρώνεται σε ένα συγκεκριμένο χρονικό διάστημα. Πόσες επενδύσεις παραλάβαμε το 2015 που δεν είχαν ολοκληρωθεί, δεν είχαν πληρωθεί ακόμα από την τότε συγκυβέρνηση Νέας Δημοκρατίας και ΠΑΣΟΚ; Ένας αναπτυξιακός νόμος πρέπει να διευκολύνει επενδύσεις που δημιουργούν τοπική προστιθέμενη αξία, να προσελκύει επενδύσεις, επενδύσεις όμως στην οικονομία της γνώσης συμβάλλοντας στην παραγωγική ανασυγκρότηση της χώρας. Ιδιαίτερα σήμερα την εποχή της κλιματικής κρίσης που διανύουμε, ένας αναπτυξιακός νόμος πρέπει να εντάσσεται και στη λογική της «πράσινης» μετάβασης, αλλά μιας μετάβασης με δικαιοσύνη, μιας δίκαιης «πράσινης» μετάβασης, μαζί όμως με την κοινωνία. Η Κυβέρνηση του ΣΥΡΙΖΑ κατά την τροποποίηση του νόμου το 2019 είχε σαν κεντρική ιδέα την παροχή μη χρηματοδοτικών κινήτρων, για να προσελκύσει επενδύσεις σε κλάδους και τομείς υψηλής προστιθέμενης αξίας, όπως την καινοτομία, τη μεταποίηση, τις νεοφυείς επιχειρήσεις. Ταυτόχρονα, ο νόμος προσπαθούσε να εξειδικεύσει τα κριτήρια αξιολόγησης προτάσεων που υποβάλλονταν και να δημιουργήσει ένα πλαίσιο ανταποδοτικών ωφελημάτων για τις τοπικές κοινωνίες που θα υποδέχονταν στρατηγικές επενδύσεις που σήμερα το Υπουργείο προτίθεται να καταργήσει. Τι εννοείτε εσείς, κύριοι της Νέας Δημοκρατίας, σαν στρατηγική επένδυση; Ό,τι προτείνει κάποιος μεγάλος επενδυτής, ο οποίος βέβαια θα έχει τρόπο να πιέζει κιόλας, κι ας μην εντάσσεται σε μια συνολική στρατηγική αναπτυξιακή πολιτική, αλλά έτσι περιστασιακά, χωρίς σχέδιο. Γι’ αυτό τροποποιείτε νόμους. Γι’ αυτό φαρδαίνετε, ξεχειλώνετε νόμους με συγκεντροποίηση και υποκειμενισμό - τριμελής επιτροπή υπό τον Υπουργό - , με κίνητρα σε επενδυτές, ποντάροντας πάντα και επαφίοντας τα πάντα στο Ταμείο Ανάκαμψης, χωρίς έλεγχο, χωρίς κριτήρια, χωρίς διαφάνεια, χωρίς συμμετοχή της κοινωνίας, παραγωγικών φορέων, χωρίς συμμετοχή της δημόσιας διοίκησης. Υπάρχουν για σας κανόνες, κύριοι της Κυβέρνησης; Υπάρχει, παραδείγματος χάριν, το μείζον ζήτημα του περιβάλλοντος και της προστασίας του; Υπάρχουν οι εργαζόμενοι; Υπάρχουν οι νέοι, οι άνεργοι, το ξενιτεμένο επιστημονικό δυναμικό; Και μη μας πείτε για τον νέο που ήρθε από το εξωτερικό - και το διαφημίσατε εσείς σαν Κυβέρνηση και ο Πρωθυπουργός - , που γύρισε, για να δουλέψει στην επιχείρηση του πατέρα του. Το περιβάλλον, όμως, το θεωρείτε εμπόδιο. Γι’ αυτό οι περιβαλλοντικές και πολεοδομικές παρεκκλίσεις, οι παραχωρήσεις δημόσιας ωφέλειας στον αιγιαλό. Προβλέπονται στρατηγικές επενδύσεις σε αιγιαλό και παραλία, όπως επίσης και σε περιοχές που βρίσκονται εν όλω ή εν μέρει εντός περιοχής δικτύου NATURA - εξαιρούνται οι περιοχές απόλυτης προστασίας της φύσης - με περιβαλλοντική αδειοδότηση από το Κεντρικό Συμβούλιο Περιβαλλοντικής Αδειοδότησης του ΥΠΕΝ. Προβλέπεται, επίσης, η υπαγωγή έργων σε πρότυπες περιβαλλοντικές δεσμεύσεις, ενώ υπάρχουν ρυθμίσεις ακόμα και για επανοριοθέτηση ή διευθέτηση υδατορεμάτων με αποφάσεις του ΥΠΕΝ. Άλλωστε, και πέρυσι το Νοέμβριο με νόμο του Υπουργείου Ανάπτυξης είχατε εκείνη την επιστημονική πρωτοτυπία - θα έλεγα - σε περιοχές NATURA να χαρακτηρίζετε και υποπεριοχές, όπου επιτρέπονταν χρήσεις βιομηχανικές. Πολεοδόμοι, χωροτάκτες, μηχανικοί διατύπωσαν απόψεις και αντιρρήσεις, επιφυλάξεις σε πολλά άρθρα του σχεδίου νόμου. [[Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό, κύριε Πρόεδρε. Όλοι μίλησαν περισσότερο. Παρακαλώ, ένα λεπτό. Το δε Γεωτεχνικό Επιμελητήριο εξέφρασε σημαντικές ενστάσεις σχετικά με τη γη υψηλής παραγωγικότητας, την εγκατάσταση φωτοβολταϊκών, καθώς είναι μεγάλος κίνδυνος από επενδύσεις μέσα σε παραγωγική γη και το θέμα είναι να μην ξεπεραστεί και αυτό που ισχύει, το 1% της κάλυψης. Καταργείτε, λοιπόν, τελικά την προϋπόθεση να εντάσσεται το επενδυτικό σχέδιο στην λογική εθνικής αναπτυξιακής στρατηγικής, χωρίς την προϋπόθεση το θεσμικό πλαίσιο στρατηγικών επενδύσεων να είναι συνδεδεμένο με διαδικασία πολεοδομικού και χωροταξικού σχεδιασμού όλων των επιπέδων, με διαρκή νομοθετήματα, απουσία σχεδιασμού, κατάργηση ελέγχων, υποβάθμιση δημόσιων μηχανισμών, αναγωγή σοβαρών θεμάτων σε μητρώα, κυβερνητικές επιτροπές και μελλοντικές υπουργικές αποφάσεις. Ακούστε τους εκπροσώπους των μικρομεσαίων, οι οποίοι ουσιαστικά αν σκεφθούμε ότι γύρω στις τριάντα χιλιάδες με σαράντα χιλιάδες από τις οκτακόσιες επιχειρήσεις της χώρας μας έχουν πρόσβαση στον ταμειακό δανεισμό, άρα και στο Ταμείο Ανάκαμψης, οι μικρομεσαίες επιχειρήσεις ουσιαστικά μένουν αποκλεισμένες από τον τραπεζικό δανεισμό. Δημιουργείται ένα ευνοϊκό κλίμα για ενδεχόμενες εξυπηρετήσεις φίλων αρίστων κλπ., γι’ αυτό και το νομοσχέδιο χαρακτηρίζεται από μία σοβαρή περιπτωσιολογία. Ετοιμάζετε ένα νόμο μόνο για την απορρόφηση πόρων του Ταμείου Ανάκαμψης, αλλά απορρόφηση πόρων από τους λίγους. Κλείνοντας, κύριε Πρόεδρε -και ευχαριστώ πολύ για τον χρόνο - κάντε δεκτή επιτέλους την τροπολογία που επανακαταθέσαμε για τις γυναικοκτονίες και την εισαγωγή του όρου στο Ποινικό μας Δίκαιο, γιατί κατά το Συμβούλιο της Ευρώπης είναι η σκιώδης πανδημία και δυστυχώς, επιβεβαιώνεται και στην πατρίδα μας, έχοντας μέσα στο 2021- μέχρι στιγμής - δηλωμένες και βεβαιωμένες δεκατέσσερις γυναικοκτονίες. Ευχαριστώ, κύριε Πρόεδρε.
Και εμείς ευχαριστούμε την κ. Καφαντάρη. Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας και αμέσως μετά ζήτησε και θα έχει τον λόγο ο Υπουργός Ανάπτυξης και Επενδύσεων ο κ. Γεωργιάδης. Ορίστε, κύριε Χήτα, έχετε τον λόγο.
Κύριοι Υπουργοί, εσείς δεν είστε Υπουργείο, φωτογράφοι είσθε. Τόσες φωτογραφικές διατάξεις! Θέλω να κάνω κάποια ερωτήματα πάνω στο νομοσχέδιο πριν πάμε σε κάποια θέματα επικαιρότητας, γιατί σήμερα ξεπεράσατε και τον εαυτό σας ως Κυβέρνηση. Αλήθεια, πόσο εξυπηρετείται το εθνικό συμφέρον το οποίο συνέχεια επικαλείστε, όταν σκοπός σας είναι όχι οι επενδύσεις που πραγματικά χρειάζονται και έχει ανάγκη η χώρα, αλλά η εξυπηρέτηση των ιδιωτικών συμφερόντων. Πόσο προστατεύεται το φυσικό περιβάλλον που προωθείτε την αειφόρο ανάπτυξη όταν νομοθετείτε, ανατρέποντας όλη την περιβαλλοντική νομοθεσία και τη σχετική αδειοδότηση; Όταν καταργείτε ουσιαστικά όλους τους βασικούς πολεοδομικούς και χωροταξικούς κανόνες; Όλους! Όταν νομοθετείτε όχι παράθυρα, αλλά πόρτες ολόκληρες για το ξεπούλημα της χρήσης αιγιαλού της παραλίας, ακόμη και του βυθού. Προσέξτε, κύριε Υπουργέ, γιατί το θέμα είναι σοβαρό. Όσο περνάει ο καιρός αυξάνονται τα συρματοπλέγματα στις παραλίες και όπως πολύ καλά γνωρίζετε ο αιγιαλός και οι παραλίες ανήκουν στο ελληνικό Δημόσιο, ανήκουν στον ελληνικό λαό. Η πρόσβαση όλων των πολιτών στις παραλίες, η ελεύθερη πρόσβαση, είναι κατοχυρωμένο συνταγματικά δικαίωμα. Δεν έχει κανείς δικαίωμα να το στερήσει από τους Έλληνες και όπως έχουμε επισημάνει και άλλες φορές από αυτό το Βήμα σταματήστε να συμπεριφέρεστε σαν να είναι η δημόσια περιουσία το χωράφι του παππού σας. Δεν θα κυβερνάτε αυτή τη χώρα αιώνια ούτε έχετε πάρει κάποια λευκή επιταγή για να παραχωρείτε πενήντα - εκατό χρόνια κομμάτια της περιουσίας του ελληνικού λαού. Το «πωλείται όπως είναι επιπλωμένο…» ή «περιφραγμένο» στη συγκεκριμένη περίπτωση δεν μπορεί να ισχύσει για εμάς. Αλήθεια, να ρωτήσω κάτι, από τί επενδύσεις έχει ανάγκη η Ελλάδα; Γιατί να επιμένετε, να εμμένετε σε τομείς και παραγωγικά μοντέλα, όπως είναι -προσέξτε, καλά κάνει ο τουρισμός - μόνο ο τουρισμός που έχει αποδεχθεί πόσο εύθραυστος είναι -αποδείχθηκε - και πόσο απρόβλεπτος είναι. Γιατί θέλετε να μετατρέψετε την οικονομία σε μια οικονομία παροχής υπηρεσιών τουριστικών στην προκειμένη περίπτωση. Γιατί το Ακαθάριστο Εθνικό Προϊόν μας θα πρέπει να εξαρτάται σε τέτοιο βαθμό από αστάθμητους παράγοντες; Όχι, είναι ο κορωνοϊός, μπορεί να είναι ο καιρός, μπορεί να είναι οτιδήποτε άλλο. Γιατί να μην δώσουμε βαρύτητα σε επενδύσεις που προωθούν την πρωτογενή παραγωγή; Θα μαλλιάσει η γλώσσα μας να το λέμε μέχρι την τελευταία μέρα που θα είμαστε εδώ μέσα. Αυτήν την πρωτογενή παραγωγή που στήριξε και κράτησε όρθια την πατρίδα μας επί δεκαετίες. Ειδικά σήμερα με το τεράστιο πρόβλημα επάρκειας αγαθών που αντιμετωπίζουμε νομίζω ότι θα πρέπει να επενδύσουμε στη γη, στην αγροτική παραγωγή, είναι απαραίτητο περισσότερο από ποτέ. Πάμε τώρα σε κάποια άλλα θέματα, γιατί αυτές τις μέρες έχουν αρχίσει και έρχονται τα μπιλιετάκια στο σπίτι. Έρχονται οι πρώτοι λογαριασμοί. Γιατί καλή είναι η θεωρία, αλλά αρχίζουν πλέον να έρχονται οι λογαριασμοί στο σπίτι από παρόχους ενέργειες και οι Έλληνες πραγματικά τα ανοίγουν με τρόμο αυτά τα μπιλιετάκια. Αυτή τη στιγμή η χώρα μας και οι Έλληνες πολίτες είναι ενεργειακά εξαρτημένοι από τους ξένους, από χώρες που μόνο φιλικές δεν είναι απέναντί μας και έχουμε φτάσει σε ένα σημείο τέτοιο, την ώρα που αντιμετωπίζουμε το πρόβλημα αυτό εσείς σπεύδετε με μια απίστευτη εμμονή του Πρωθυπουργού -δεν ξέρω εάν συμφωνείτε όλοι με αυτό, οι Βουλευτές ή οι Υπουργοί - να κλείσετε ή να καταργήσετε τους λιγνίτες. Τον λιγνίτη που η χώρα μας έχει πάρα πολλά αποθέματα που θα μπορούσε να εξάγει κιόλας, ειδικά τώρα που έχει εκτιναχθεί στον αέρα ο προϋπολογισμός των Ελλήνων. Σημειώνω ότι η Γερμανία συνεχίζει να επενδύει στον λιγνίτη, εκσυγχρονίζει τις λιγνιτικές μονάδες, κάνει δισεκατομμύρια επενδύσεις. Αντίστοιχο θα μπορούσαμε να κάνουμε και εμείς. Όταν έχεις αποθέματα λιγνίτη πάνω από 300.000.000.000 ευρώ, το να επενδύσεις 1.000.000.000 ευρώ δεν είναι τίποτα, αλλά εμείς τα πετάμε στον κάλαθο των αχρήστων. Το κλείσιμο των λιγνιτικών μονάδων στην Κοζάνη και τα ορυχεία φυσικά έχουν οδηγήσει τους κατοίκους της ευρύτερης περιοχής εκεί σε απελπισία και αντί ο Πρωθυπουργός να τους ακούσει προχθές που βρέθηκε εκεί, αρνήθηκε να τους συναντήσει. Τα ελληνικά νοικοκυριά βάλλονται από το μεγάλο κύμα ανατιμήσεων και η αγοραστική δύναμη έχει μειωθεί στο ελάχιστο. Έχουν ακριβύνει τα πάντα. Όχι μόνο το ρεύμα. Αν είχατε απορία, να σας ενημερώσουμε σήμερα εδώ εμείς ότι και αυτήν την εβδομάδα -εδώ στα Πρακτικά θα το καταθέσουμε στο τέλος της ομιλίας μου - ο Έλληνας πλήρωσε τα ακριβότερα καύσιμα στην Ευρώπη, μετά τους Σκανδιναβούς και τους Ολλανδούς. Αυτή είναι η σχετική λίστα. Ο Λουξεμβούργιος για παράδειγμα με μισθό κατώτατο 2.200 ευρώ πληρώνει τη βενζίνη 1,48 ευρώ και ο Ελβετός 1,62 ευρώ. Ο Έλληνας 1,76. Του έδωσαν βέβαια αύξηση 2%, μισό ευρώ τη μέρα. Έχουμε κάνει τον Έλληνα παρεία της Ευρώπης. Θα μου πεις βέβαια τώρα «συγκρίνεις την Ελλάδα με το Λουξεμβούργο». Ε, με ποιον να τη συγκρίνω, με τη Σομαλία; Με το Λουξεμβούργο θα τη συγκρίνω και με την Ελβετία. Λέμε συνέχεια για τον ειδικό φόρο κατανάλωσης, λέμε συνέχεια για τους φόρους. Έχετε ρημάξει τον κόσμο. Έφθασε στο σημείο ο κόσμος να φοβάται να ανάψει το κλιματιστικό για λίγη θέρμανση. Και ξέρετε, σήμερα στη Θεσσαλία χιόνισε, χθες στην Ήπειρο χιόνισε στα ορεινά. Στη Δυτική Μακεδονία, επίσης. Δεν είναι όλη η Ελλάδα Κολωνάκι εδώ που είμαστε στην περιοχή που έχει ζέστη έξω, ο κόσμος υποφέρει. Κύριε Πρόεδρε, σήμερα νομίζω ότι η Κυβέρνηση και ο Κυριάκος Μητσοτάκης ξεπέρασαν τον εαυτό τους. Είναι ανατριχιαστικό το μέτρο που ανακοίνωσε ο Πρωθυπουργός, είναι εμμονικό, είναι εκδικητικό, είναι ανθελληνικό, είναι ένα απίστευτο μέτρο με το πρόστιμο που θα επιβάλει σε όσους είναι άνω των εξήντα ετών και είναι ανεμβολίαστοι. Μα, είστε σοβαροί; Όταν μιλάτε για επιχειρήματα, είναι αυτό επιχείρημα για να πείσεις τον Έλληνα να πάει να εμβολιαστεί; Εντάξει, το αποτύχατε παταγωδώς με τις Παγώνηδες που βγάλατε μπροστά, τους Σύψες και τους Βασιλακόπουλους και βάζετε τώρα πρόστιμο στους άνω των εξήντα. Ποιος μας λέει ότι σε λίγες μέρες δεν θα γίνει και άνω των πενήντα και αρχίσει η υποχρεωτικότητα σιγά - σιγά; Είναι αυτό επιχείρημα; Είναι απίστευτο. Ανθρώπους που έφαγαν τη ζωή τους προσφέροντας στην Ελλάδα εργαζόμενοι τόσα χρόνια να τους επιβάλλετε πρόστιμο 1.200 ευρώ τον χρόνο. Τώρα βέβαια βρέθηκαν λεφτά να δίνετε δύο self test δώρο. Εμείς λέγαμε ότι πρέπει να γίνονται τεστ συνέχεια καταγραφή και από εμβολιασμένους και από ανεμβολίαστους για να έχουμε μια χαρτογράφηση και να ξέρουμε πού βρισκόμαστε. Αλλά αλλού πληρώνουν 80 σεντς το self test και 1 ευρώ, εδώ το πληρώνουμε 6,8 ή 10 ευρώ. Και φυσικά, δεν μπορώ, κύριε Πρόεδρε, να μην αναφερθώ - εκτός από αυτό το αισχρό πρόστιμο στους άνω των εξήντα - και στην τροπολογία που κατατέθηκε σήμερα πάλι από την Κυβέρνηση, δηλαδή τη ντροπολογία που φέρνετε για νέα χρήματα στα κανάλια και ήλθε και ο κ. Οικονόμου να μας πει ότι «με διαφάνεια κάνουμε διορθώσεις». Για να επικρατεί διαφάνεια! Αυτό είναι ομολογία ρεμούλας, ότι τα χρήματα τα οποία διατέθηκαν το προηγούμενο χρονικό διάστημα δεν δόθηκαν με διαφάνεια. Ξεκάθαρα πράγματα. Μοιράσατε τον πακτωλό σε πολλές εφημερίδες. Σε μια άλλη αίθουσα στο Κοινοβούλιο είναι σε εξέλιξη η Εξεταστική. Αυτά συζητάμε εκεί, το πώς λαδώσατε κάθε γρανάζι του συστήματος για να μην τρίζει, το πώς πήραν λεφτουδάκια του ελληνικού λαού εφημερίδες που μετά από ένα μήνα κλείσανε, το πώς επηρεάζετε τον κόσμο και την κοινή γνώμη, το πόσα πρόθυμα στρατιωτάκια είναι στη δούλεψή σας - και λυπάμαι που το λέω ως δημοσιογράφος, σχεδόν το σύνολο των μέσων μαζικής ενημέρωσης - με τους δημοσιογράφους να είναι εγκλωβισμένοι σ’ αυτήν τη μέγγενη χωρίς να μπορούν να αντιδράσουν, γιατί θέλουν και αυτοί να θρέψουν τις οικογένειές τους. Έρχεστε σήμερα να μας πείτε ότι βάζετε διαφάνεια στον τρόπο που θα μοιράζετε το κρατικό χρήμα, το «ματωμένο» χρήμα του ελληνικού λαού, των Ελληνίδων και των Ελλήνων. Πραγματικά αυτοί είστε. Νομίζετε ότι ο κόσμος ξεχνάει. Νομίζετε ότι με εκβιασμούς, με εμμονές, με διχόνοια θα μπορέσετε να πείσετε τους Έλληνες. Δεν έχετε καταλάβει ότι το πλήρωμα του χρόνου έρχεται και πολιτικά θα πληρώσετε πάρα πολύ ακριβά όλα αυτά τα οποία κάνετε. Κύριε Πρόεδρε, σας ευχαριστώ πολύ.
Ευχαριστούμε κι εμείς τον κ. Χήτα. Τον λόγο έχει ο Υπουργός Ανάπτυξης και Επενδύσεων κ. Άδωνις Γεωργιάδης.
Ευχαριστώ πολύ, κύριε Πρόεδρε. Ευχαριστώ και όλους τους συναδέλφους για την εποικοδομητική συζήτηση του νομοσχεδίου του Υπουργείου Ανάπτυξης για τις στρατηγικές επενδύσεις στις Επιτροπές της Βουλής. Θα ήθελα να ξεκινήσω παίρνοντας το νήμα απ’ αυτά που είπε ο προλαλήσας κοινοβουλευτικός εκπρόσωπος της Ελληνικής Λύσης για τη δύσκολη, όχι εύκολη, αλλά εθνικά απολύτως αναγκαία απόφαση που έλαβε σήμερα ο κύριος Πρωθυπουργός και η Κυβέρνηση ως προς τον υποχρεωτικό εμβολιασμό των ανθρώπων άνω των 60 ετών. Κυρίες και κύριοι, υπάρχουν στιγμές στην πολιτική που το εθνικό καθήκον ξεπερνά το πολιτικό κόστος. Εκεί κρίνεται, αγαπητέ κύριε κοινοβουλευτικέ εκπρόσωπε της Ελληνικής Λύσης, ποια είναι η πραγματική αγάπη του καθενός για την πατρίδα και όχι αυτή που βολεύει για να φέρνει ψήφους. Υπάρχει έστω και ένας που πιστεύει ότι η σημερινή απόφαση είναι μια απόφαση πολιτικά εύκολη και πολιτικά βολική για την Κυβέρνηση και τον Πρωθυπουργό ή έχουμε έναν Πρωθυπουργό ο οποίος για λόγους περίεργους θέλει να χάνει ψήφους και να γίνεται δυσάρεστος στον κόσμο αντί για ευχάριστος; Είναι απολύτως προφανές ότι όλοι αντιλαμβανόμαστε το πόσο δύσκολη είναι αυτή η απόφαση πολιτικά. Από την άλλη, όμως, πιστεύω ότι όσοι έχουμε στοιχειώδη αίσθηση πατριωτισμού και στοιχειώδη αίσθηση ανθρωπιάς αντιλαμβανόμαστε ότι πλέον εδώ που έχουν φτάσει τα πράγματα είναι περίπου μονόδρομος και φυσικά στη σχετική ψηφοφορία στη Βουλή θα κριθεί και τι πραγματικά τελικά πιστεύει ο καθένας μας. Ποια είναι η κατάσταση με την πανδημία στην Ελλάδα σήμερα; Έχουμε ένα τέταρτο κύμα το οποίο έχει οδηγήσει σε Μονάδες Εντατικής Θεραπείας και δυστυχώς στον θάνατο κατά 97% ανθρώπους άνω των 60 ετών. Απ’ αυτό το 97%, το 95% είναι ανεμβολίαστοι. Προσπάθησε η Κυβέρνηση και έδωσε τον απαιτούμενο χρόνο για να πειστούν αυτοί οι συμπολίτες μας να εμβολιαστούν; Κατά τη γνώμη μας, ναι. Και καμπάνιες έγιναν και τα κόμματα τοποθετήθηκαν και οι γιατροί μίλησαν και ρεπορτάζ στα τηλεοπτικά δίκτυα έγιναν και τα πάντα. Παρά ταύτα, δυστυχώς μια σημαντική μερίδα αυτών των ανθρώπων μέχρι σήμερα παραμένει ανεμβολίαστη. Εδώ, αγαπητέ κύριε συνάδελφε, δύο δρόμους έχει η ζωή. Ο ένας, ο εύκολος δρόμος για την Κυβέρνηση, θα ήταν να πει «πρόβλημά τους, δεν εμβολιάζονται, κάποιοι απ’ αυτούς θα πεθάνουν, αρκετοί προφανώς, σύμφωνα με τα προγνωστικά μοντέλα αρκετές χιλιάδες απ’ αυτούς, για να είμαστε ειλικρινείς, αλλά εμείς κάναμε ό,τι μπορούσαμε και δεν πειράζει, αφού θα πεθάνουν γιατί δεν εμβολιάζονται, ας πεθάνουν, αρκεί εμείς να μη χάσουμε ψήφους». Αυτή είναι προφανώς η πολιτικά εύκολη οδός, αλλά και η απολύτως ανήθικη. Υπάρχει και η άλλη οδός, όμως, αυτή που επέλεξε ο κύριος Πρωθυπουργός, να πει «θα γίνω προσωρινά δυσάρεστος, προφανώς θα γίνω, αλλά θα ξέρω ότι έχω σώσει χιλιάδες ανθρώπους από τον θάνατο, θα έχω σώσει χιλιάδες οικογένειες από το πένθος, θα έχω σώσει το Εθνικό Σύστημα Υγείας από μια ανυπέρβλητη πίεση που προκαλεί πλέον αυτή η πανδημία και η επιμονή των ανθρώπων, ιδιαίτερα αυτής της ηλικιακής ομάδας, να μην εμβολιάζονται». [[Χειροκροτήματα από την πτέρυγα της Νέας Δημοκρατίας]] Στο ερώτημα που συχνά τίθεται και δικαίως «για ποιον λόγο η Ελλάδα έχει τόσους πολλούς θανάτους σε σχέση με άλλες ευρωπαϊκές χώρες που τα ποσοστά εμβολιασμού είναι περίπου τα ίδια, παραδείγματος χάρη η Αυστρία ή η Γερμανία», η απάντηση είναι προφανής για όποιον έχει μάτια να δει. Ναι μεν σε γενικό ποσοστό εμβολιασμού ομοιάζουμε, όμως σε ποσοστό εμβολιασμού άνω των 60 ετών πόρρω απέχουμε, πόρρω στα αρχαία ελληνικά, δηλαδή πολύ, μακριά. Στη βόρεια Ευρώπη 90% με 100% σ’ αυτήν την ηλικιακή ομάδα, στην Ελλάδα 65% με 70%. Εσείς, κύριε συνάδελφε που μιλάτε για την πατρίδα με τόση έπαρση, αφήστε τους να πεθάνουν. Εμείς θα εισπράξουμε το πολιτικό κόστος, αλλά θα ξέρουμε ότι έχουμε κάνει το καθήκον μας για τους συνανθρώπους μας, αλλά και για την πατρίδα. Θέλω να διαβεβαιώσω τους συναδέλφους της Νέας Δημοκρατίας ότι αυτή δεν ήταν μια εύκολη απόφαση. Ήταν μια δύσκολη απόφαση. Τη ζυγίσαμε πολύ. Οι γιατροί μάς εξήγησαν ποιος είναι ο υγειονομικός κίνδυνος. Η εξέλιξη της πανδημίας ακόμα και με τη νέα μετάλλαξη «Όμικρον» δημιουργεί πλέον επιταχυνόμενες απειλές στις οποίες η χώρα μας πρέπει να λειτουργήσει γρηγορότερα και να προλάβουμε την εξέλιξη αντί να τη δούμε να συμβαίνει. Φυσικά πέραν όλης αυτής της υγειονομικής διάστασης και της ανθρώπινης διάστασης που όλοι αντιλαμβανόμαστε, υπάρχει προφανώς και η οικονομική διάσταση. Η Ελλάδα δεν αντέχει άλλο ένα lockdown, δεν αντέχει μια κατάρρευση του συστήματος υγείας, δεν αντέχει ανθρώπους να μην μπορούν να απολαμβάνουν στοιχειώδεις υπηρεσίες υγείας γιατί κάποιοι συμπολίτες τους αποφάσισαν να μην εμβολιαστούν και τελικά κατέληξαν στα νοσοκομεία και στις Μονάδες Εντατικής Θεραπείας. Άρα, τώρα θα φανεί ποιος πράγματι αγαπάει την πατρίδα και ποιος όχι και ποιος είναι εδώ για να παίρνει δύσκολες αποφάσεις και ποιος είναι εδώ για τις ψήφους. Το λέω αυτό γιατί άκουσα διάφορα προηγουμένως. Μπαίνω στη συζήτηση του νομοσχεδίου. Καταρχάς, θα πω ότι καταθέτουμε την υπουργική τροπολογία του Υπουργείου Ανάπτυξης. Είναι εμπρόθεσμη. Είναι η τροπολογία 1145/92. Δεν έχει κάτι ιδιαίτερα σημαντικό όσον αφορά πολιτικά θέματα. Αφορά κυρίως προθεσμίες, παραδείγματος χάρη για τα αντισηπτικά, που επεκτείνεται πάλι αυτή η διάταξη που έχουμε ψηφίσει όλοι μαζί πολλές φορές για την ταχεία αδειοδότηση κ.λπ. Το μόνο που ενδεχομένως έχει κάποιο πολιτικό ενδιαφέρον που αξίζει να αναφέρω είναι ότι στο άρθρο 3 έχουμε την απαγόρευση εισαγωγής τελικών προϊόντων φαρμακευτικής κάνναβης. Θέλω να εξηγήσω γιατί τη βάλαμε. Όπως ξέρετε, έχουμε ψηφίσει τον νόμο για την φαρμακευτική κάνναβη για να δώσουμε κίνητρα για να γίνει παραγωγή φαρμακευτικής κάνναβης στην Ελλάδα, επενδύσεις στην Ελλάδα, θέσεις εργασίας στην Ελλάδα και όλα αυτά που έχουμε πει στο νομοσχέδιο. Κάποιοι που θεωρούν ότι υπάρχει μια «γκρίζα ζώνη» στην περιοχή αυτή έσπευσαν να ζητήσουν άδεια εισαγωγής φαρμακευτικής κάνναβης. Εμείς ξεκαθαρίζουμε ότι πρόθεσή μας δεν ήταν η χώρα να έχει ποτέ εισαγόμενα προϊόντα φαρμακευτικής κάνναβης με σκοπό να πουλάνε οι εταιρείες που τα παράγουν στο εξωτερικό, αλλά ο στόχος μας ήταν η δημιουργία εγχώριου προϊόντος εξαγωγών και θέσεων εργασίας. Έτσι, λοιπόν, απαγορεύουμε την εισαγωγή. Είναι ναρκωτική ουσία και δυνάμεθα εκ της ευρωπαϊκής νομοθεσίας να το κάνουμε. Άδεια κυκλοφορίας προϊόντων φαρμακευτικής κάνναβης θα πάρουν από τον ΕΟΦ εκείνες οι εταιρείες που θα πάρουν άδεια παραγωγής φαρμακευτικής κάνναβης στην Ελλάδα, θα προσλάβουν κόσμο και θα κάνουν αυτά που λέει ο νόμος του ΣΥΡΙΖΑ και ο δικός μας, όπως τροποποιήθηκε. (OR) Πιστεύω ότι δεν μπορεί να έχουμε πραγματική διαφωνία σε αυτό - καταθέτω την τροπολογία για τα Πρακτικά - διότι η πολιτική βούληση όλων μας κατά το διάστημα που ψηφίσαμε τον νόμο ήταν η προστιθέμενη αξία να μείνει στην Ελλάδα. Αλλιώς, απλώς θα μπορούσαμε να κάνουμε μία εισαγωγή από την αρχή και να τελειώνει όλη η ιστορία. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κάποιοι πάντα στην αγορά είναι πιο πονηροί από το κράτος. Δεν το είχαμε προβλέψει τότε ότι κάποιος θα σκεφτόταν να το κάνει. Ερχόμαστε, λοιπόν, τώρα και κλείνουμε αυτή την πόρτα για να μην υπάρχει καμία αμφιβολία. Έρχομαι τώρα, αγαπητέ Νίκο και αγαπητέ Χρήστο, στο νομοσχέδιο. Μπορεί να μην ήρθα στις επιτροπές γιατί δεν προλάβαινα, αλλά είχα ανοικτό τον δέκτη και έβλεπα όλη τη συνεδρίαση, όπως ξέρω ότι κάνετε και εσείς καμιά φορά όταν οι υποχρεώσεις μας μάς κρατάνε στο γραφείο μας. Άκουσα ιδιαίτερα τον φίλο μου, τον κ. Αρσένη, που δεν τον βλέπω εδώ σήμερα, ο οποίος είπε τρεις - τέσσερις φορές ότι το νομοσχέδιο αυτό είναι το νομοσχέδιο του Άδωνι Γεωργιάδη και απηχεί το ονοματεπώνυμό του πάνω στο νομοσχέδιο. Θέλω για λόγους ιστορικής τάξεως να δώσω τα εύσημα στους πραγματικούς συντάκτες του νομοσχεδίου, στον κ. Νίκο Παπαθανάση, τον οποίο ιδιαιτέρως συγχαίρω, τον κ. Ορέστη Καβαλάκη και τις τρεις συνεργάτιδές του οι οποίες δούλεψαν πάρα πολύ, την Πόλα, τη Βάσω και τη Βίλλυ, για να γίνει αυτό το νομοσχέδιο. Πραγματικά η ομάδα αυτή δούλεψε και εγώ θέλω οι άνθρωποι που δουλεύουν να εισπράττουν τον έπαινο και τα εύσημα. Αυτό είναι δίκαιο στην πολιτική και τη ζωή. Το νομοσχέδιο είναι εξαιρετικό. Ασφαλώς, όχι απλώς το υποστηρίζω, είμαι υπερήφανος που επί της υπουργικής μου θητείας το Υπουργείο Ανάπτυξης νομοθετεί αυτό το νομοσχέδιο. Και θέλω να σας πω πώς έγινε αυτό το νομοσχέδιο και γιατί έγινε αυτό το νομοσχέδιο. Το νομοσχέδιο αυτό φτιάχτηκε διότι όταν αναλάβαμε με τον Νίκο στην αρχή της θητείας μας να τρέξουμε ορισμένα έργα, πχ το Ελληνικό, το πιο εμβληματικό, ή την Κασσιόπη ή το Κοιλάδα Hills, κάναμε μια ad hoc, ας το πούμε έτσι, επιτροπή δική μας μέσα στο Υπουργείο Ανάπτυξης για να συντονίσουμε τα συναρμόδια Υπουργεία και να δούμε πού κόλλαγαν οι διαδικασίες. Η εμπειρία την οποία αποκομίσαμε από την πρακτική μας προσπάθεια να ξεκολλήσουμε επενδύσεις που είχαν για πολλά χρόνια κολλήσει μας έδωσε τη γνώση πού κολλάει όλο αυτό που λέμε «επενδύσεις στην Ελλάδα», το καταγράψαμε σε ένα χαρτί, η ομάδα που ανέφερα το έκανε νομοθετική πρωτοβουλία και η Κοινοβουλευτική Ομάδα της Νέας Δημοκρατίας και όσοι εκ των συναδέλφων της αντιπολίτευσης - προφανώς είναι ευπρόσδεκτοι - θα το ψηφίσουν, δεν θα κάνουν καλό στην Κυβέρνηση, αλλά θα κάνουν καλό στην Ελλάδα. Ο στόχος του νομοσχεδίου είναι να επιταχύνουμε τις επενδύσεις, να γίνονται ευκολότερα, να μην ταλαιπωρείται ο κόσμος, να παρέχουμε πραγματικά υπηρεσίες - εμένα δεν μου αρέσει να χρησιμοποιώ τις πολύ αγγλικές εκφράσεις, αλλά έτσι έχει επικρατήσει - one stop shop, δηλαδή να πηγαίνεις σε ένα σημείο και να ξέρεις τι γίνεται. Και να διασκεδάσουμε τις ανησυχίες που δυστυχώς για πολλά χρόνια έχει η Ελλάδα μας ότι είναι μια χώρα που αν πας να επενδύσεις θα μπλέξεις. Εμείς θέλαμε να στείλουμε ένα σαφές μήνυμα σε όλους ότι η Ελλάδα μας είναι μια χώρα που αν πας να επενδύσεις, θα κάνεις τη δουλειά σου και θα είσαι ευτυχής και περήφανος γι’ αυτό που έφτιαξες και βέβαια θα κερδίσεις. Και επειδή άκουγα συνέχεια στην επιτροπή από διαφόρους ότι «θέλουν να κερδίζουν λεφτά», εμείς δεν λέμε σε κανένα επενδυτή ότι «Έλα στην Ελλάδα για να χάσεις λεφτά». Εμείς λέμε: «Έλα στην Ελλάδα γιατί θα κερδίσεις λεφτά». Γιατί «ζημιοσκόπους» πολλούς στον πλανήτη δεν μπορείς να βρεις. Αλλά κερδοσκόπους με την καλή έννοια μπορείς. Αρκεί να σέβονται την εθνική σου νομοθεσία, την ευρωπαϊκή νομοθεσία, την περιβαλλοντική νομοθεσία, την εργατική νομοθεσία και να κάνουν αυτό που πρέπει. Μία ακόμα κριτική που άκουσα - νομίζω την είπε ο κ. Φάμελλος - είναι ότι δεν έχουμε σχέδιο, είναι γραμμένο «στο πόδι». Εντάξει, αυτές είναι εύκολες φράσεις στη Βουλή. Πάνε με όλα σαν την Coca - Cola. Αλλά δεν έχουν σημασία, γιατί είναι απλώς για να λέγονται, είναι πομφόλυγες. Στην πραγματικότητα, το Υπουργείο Ανάπτυξης και Επενδύσεων κάνει μία, ίσως και για πρώτη φορά στην ιστορία, εντελώς συντονισμένη προσπάθεια επί ενός ενιαίου σχεδίου, του ίδιου σχεδίου του οποίου τις βασικές κατευθυντήριες γραμμές αποτύπωσε η Επιτροπή Πισσαρίδη και μας είπε ποια είναι τα τμήματα εκείνα της ελληνικής οικονομίας που μπορούν τα επόμενα χρόνια να αποκτήσουν μεγάλη ανάπτυξη: Η τεχνολογία, η πράσινη οικονομία, η βιομηχανική παραγωγή, η αγροτική παραγωγή, ο τουρισμός, τα logistics. Αυτά που οι επιστήμονες μας καθόρισαν και μας εξήγησαν γιατί αποτελούν τα συγκριτικά μας πλεονεκτήματα γίνονται ο βασικός οδικός χάρτης και για το νομοσχέδιο των στρατηγικών επενδύσεων, το οποίο κουμπώνει πάνω σε αυτά και φυσικά προσθέτει δραστηριότητες που οι προηγούμενοι νόμοι δεν είχανε, όπως data center φέρ’ ειπείν κλπ. Εκεί πάνω θα πατήσει και ο νέος αναπτυξιακός νόμος. Εκεί πάνω πατάει και το Ταμείο Ανάκαμψης. Εκεί πάνω πατάει και το νέο ΕΣΠΑ. Και έτσι για πρώτη φορά όλα τα χρηματοδοτικά μας εργαλεία κινούνται επί ενός ενιαίου σχεδίου. Είναι το ακριβώς αντίθετο δηλαδή από αυτό που ισχυρίστηκε ο κ. Φάμελλος. Φυσικά, ο στόχος μας είναι να δώσουμε στους επενδυτές ταχύτητα - προσέξτε και κάτι πάρα πολύ σημαντικό - και νομική βεβαιότητα, διότι κανένας δεν πάει να επενδύσει σε μια χώρα που φοβάται ότι την άλλη μέρα θα βρεθεί στα δικαστήρια, ότι η επένδυση θα σταματήσει, οι τόκοι θα τρέχουν, οι επενδυτές του θα γκρινιάζουν και ούτω καθεξής. Ασκήθηκε μια κάποια κριτική για το άρθρο που αφορά στο κομμάτι του αιγιαλού από αρκετούς συναδέλφους και από κάποια Μέσα Μαζικής Επικοινωνίας. Θέλω να πω ότι η κριτική αυτή, κατά τη γνώμη μου, είναι τελείως άδικη. Η κριτική είχε δύο επίπεδα. Το ένα το άκουσα πριν από τον κ. Χήτα: «Δίνετε τις παραλίες προς εκμετάλλευση». Ψυχραιμία! Κύριε Χήτα, ας μιλήσουμε σαν λογικοί άνθρωποι επιτέλους. Σας διαβεβαιώ ότι - έχω υπάρξει Βουλευτής μικρού κόμματος - όποιος Βουλευτής μιλάει λογικά και σωστά ο κόσμος τον καταλαβαίνει και κερδίζει. Όποιος λέει πομφόλυγες στο τέλος χάνει. Έρχεται ένας μεγάλος επενδυτής να ξοδέψει -μιλάμε για στρατηγικές επενδύσεις -100, 200, 300 εκατομμύρια για να κάνει μια τουριστική επένδυση όπου μπροστά έχει θάλασσα. Εσείς τι λέτε; Θα δώσει κάποιος αυτά τα λεφτά αδιαφορώντας για τη θάλασσα που είναι μπροστά; Θα πει ότι «έτυχε να έχει μπροστά και μία θάλασσα». Το πιστεύετε; Αν το πιστεύετε, βγείτε να βρείτε τέτοιους επενδυτές να μας φέρετε και εμάς, να τους γνωρίσουμε ποιοι είναι αυτοί οι καλοί άνθρωποι. Επειδή και εσείς καταλαβαίνετε ότι αυτό που λέτε είναι μία υπερβολή -για να μην πω καμία βαρύτερη λέξη - γιατί προφανώς κάποιος που πάει να δώσει 300 ή 400 ή 500 εκατομμύρια τον ενδιαφέρει και η θάλασσα μπροστά, πάμε να δούμε τώρα πώς μπορεί η αξιοποίηση αυτής της θάλασσας να γίνει με τρόπο συνταγματικά ορθό, χωρίς να στερεί -λέει - την πρόσβαση στον αιγιαλό σε κάθε Έλληνα πολίτη και περιβαλλοντικά ορθό, χωρίς να βλάπτει το περιβάλλον και που ταυτόχρονα θα δίνει στον επενδυτή τη νομική βεβαιότητα που σας είπα προηγουμένως, που να ξέρει τι μπορεί να φτιάξει, πού μπορεί να το φτιάξει, τι δεν μπορεί να φτιάξει και πού δεν μπορεί να το φτιάξει. Βλέπετε ειλικρινά κάτι παράλογο σε αυτό; Πιστεύετε ότι αυτό είναι λάθος; Πιστεύετε ότι αυτό δεν έπρεπε να υπάρχει; Λένε τώρα κάποιοι: «Μα, θα παραβιάζουν την περιβαλλοντική μας νομοθεσία». Με συγχωρείτε, όποιος το λέει αυτό είναι σαν να δηλώνει δημόσια ότι δεν έχει την παραμικρή εμπιστοσύνη στο Συμβούλιο της Επικρατείας. Να μην έχει εμπιστοσύνη σε εμάς, να μην έχει εμπιστοσύνη στους γενικούς γραμματείς που θα πρέπει να συνέλθουν με το αρμόδιο όργανο, στα Υπουργεία, να πει ότι «βρε παιδάκι μου, αυτή η Κυβέρνηση είναι άνθρωποι που θέλουν να τα ξεπουλήσουν όλα» και να χρησιμοποιήσει όλη την φρασεολογία του παρελθόντος -που εμένα μου προκαλεί πολύ μεγάλη δυσαρέσκεια - να τα δεχτώ ως επιχειρήματα. Μα, αφού προβλέπεται έκδοση προεδρικού διατάγματος. Δηλαδή, ό,τι και να σχεδιάζουμε και να αποφασίζουμε εμείς οι κακοί άνθρωποι θα πρέπει να πάει στο Συμβούλιο της Επικρατείας, να το εγκρίνει το Συμβούλιο της Επικρατείας και μόνο μετά την έγκριση του Συμβουλίου της Επικρατείας να δημοσιευθεί και να ισχύει. Με συγχωρείτε, κατηγορεί κάποιος στα σοβαρά ότι το Συμβούλιο της Επικρατείας, με την περιβαλλοντική ευαισθησία που όλοι ξέρουμε ότι έχει και με τη νομική συγκρότηση που όλοι ξέρουμε ότι έχει, ότι θα κάτσει να κάνει το χατίρι του Γεωργιάδη, του Παπαθανάση και του κάθε επιχειρηματία ενώ αυτοί θα παραβιάζουν την περιβαλλοντική νομοθεσία και θα καταστρέφουν την παραλία; Βρε παιδιά, αυτά τα λέμε τώρα σοβαρά στην Ελλάδα; Δεν θέλετε να κάνουμε κάποτε μια πολιτισμένη συζήτηση πολιτισμένων ανθρώπων με σοβαρά επιχειρήματα; Έχουμε βάλει την έκδοση του προεδρικού διατάγματος ακριβώς για να μην υπάρχει η παραμικρή ανησυχία σε κανέναν ότι μπορεί να παραβιαστεί οποιουδήποτε είδους εθνική ή ευρωπαϊκή νομοθεσία. Αλλά από την άλλη, πρέπει να δώσουμε στον ξένο επενδυτή ένα ξεκάθαρο τοπίο για το τι μπορεί να κάνει και τι δεν μπορεί να κάνει. Το ότι συζητάμε στα σοβαρά και με τόσο υψηλούς τόνους κάτι τόσο αυτονόητο εμένα με ξεπερνά. Εκτός εάν τελικά δεν σας ενδιαφέρει καθόλου αν θα έχουμε επενδύσεις στην Ελλάδα, αν σας είναι αδιάφορο αν θα έχουμε επενδύσεις και όλα τα άλλα είναι μία υποκρισία. Ή εκτός αν έχετε εσείς επενδυτές τους οποίους δεν τους ενδιαφέρει τίποτα, φέρνουν τα λεφτά τους και φεύγουν. Στην πραγματικότητα το νομοσχέδιο και επιταχύνει τις επενδύσεις και επιταχύνει τη διαφάνεια και τον έλεγχο και κάνει το επενδυτικό περιβάλλον στην Ελλάδα ασφαλέστερο. Γιατί από την ώρα που θα εκδοθεί το Προεδρικό Διάταγμα θα ξέρει ο καθένας τι μπορεί να κάνει. Κι εκεί όσο και να πάει το δικαστήριο εναντίον του, με το Προεδρικό Διάταγμα δεν μπορούν να του κάνουν τίποτα, γιατί το Συμβούλιο της Επικρατείας το έχει ελέγξει. Αυτό κάνει το νομοσχέδιο. Το ΚΚΕ θα καταψηφίσει προφανώς από λόγους ιδεολογικής αρχής. Δεν θέλει επενδύσεις ιδιωτικές κλπ. Αυτό είναι άλλο θέμα. Εκεί το σέβομαι. Διαφωνώ προφανώς, αλλά έχει μια καθαρή θέση. Λέει παιδιά δεν θέλω επενδύσεις. Εσείς δεν μπορείτε να λέτε ότι δεν θέλετε επενδύσεις χωρίς να πείτε «όχι». Δηλαδή, και να θέλεις επενδύσεις και να πεις «όχι» σε αυτό, δεν γίνεται. Αυτό δεν γίνεται. Αλλιώς είσαι ψεύτης, υποκριτής! Πες είμαι κομμουνιστής και τελείωσε η υπόθεση. Να είμαστε όλοι καθαροί, να ξέρουμε ο καθένας τι λέει εδώ πέρα μέσα. Όλα μαζί, όμως, δεν γίνονται παιδιά. Σοβαρό επιχείρημα για κάποιον που πιστεύει ότι το να έρθουν επενδύσεις στην Ελλάδα είναι καλό πράγμα και να πει «όχι» σε αυτό το νομοσχέδιο, δεν υπάρχει. Τώρα ένα τελευταίο. Γιατί αυτά θέλω να ακουστούν, θα μου επιτρέψετε, γιατί αυτοί είναι και οι λόγοι που μπαίνουμε στην πολιτική. Εγώ έχω πει από την πρώτη μέρα που ανέλαβα αυτό το δύσκολο χαρτοφυλάκιο, κατόπιν της εντολής του κυρίου Πρωθυπουργού, ότι είναι μια μεγάλη ευθύνη και μια μεγάλη τιμή προφανώς, αλλά το Υπουργείο αυτό έχει και ένα πολιτικό ρίσκο για τον εκάστοτε πολιτικό του προϊστάμενο. Ποιο είναι το πολιτικό του ρίσκο; Εδώ δεν είναι θεωρίες. Εδώ το αποτέλεσμα της δουλειάς του εκάστοτε Υπουργού είναι απολύτως μετρήσιμο. Δεν είναι ένα Υπουργείο θεωρητικό που θα πεις έκανα έναν ωραίο νομό κι άμα είναι ωραίος ή δεν είναι ωραίος το ξέρεις εσύ κι άλλοι πέντε. Εδώ είναι, έπιασες ψάρια; Γύρισες με ψαριά ή γύρισες με άδειο το πανέρι; Αυτό είναι το Υπουργείο. Σας λέω, λοιπόν, για να ξέρετε μερικά στοιχεία. H «Ernst and Young» δημοσιεύει έναν δείκτη. Είναι ο μοναδικός μεγάλος ξένος οίκος που εδώ και αρκετά χρόνια δημοσιεύει έναν δείκτη για τις άμεσες ξένες επενδύσεις στην κάθε χώρα της Ευρώπης. Όχι της Ευρωπαϊκής Ένωσης, της Ευρώπης. Μετράει πενήντα δύο χώρες. Τη μέρα την οποία ορκιστήκαμε ήμασταν στη θέση τριάντα πέντε. Σε έναν χρόνο πήγαμε στη θέση είκοσι έξι. Και τώρα στοχεύουμε στην πρώτη δεκάδα. Απλώς και μόνο να ακουστούν στη Βουλή. Η φετινή τρίτη έκδοση της έρευνας της «Ernst and Young» για τις επενδύσεις στην Ελλάδα καταγράφει τις τάσεις αυτές και λέει: «Το 2020…», έναν χρόνο αφού πήραμε την ευθύνη, «…η Ελλάδα κατέγραψε ένα ιδιαιτέρως σημαντικό άλμα ως προς την προσέλκυση άμεσων ξένων επενδύσεων». Με βάση τα στοιχεία του EY European Investment Monitor, μιας εκτεταμένης βάσης δεδομένων που επεξεργάζεται η «Ernst and Young» και παρακολουθεί τις επενδύσεις κλπ., η Ελλάδα προσέλκυσε τριάντα εννέα μεγάλες άμεσες ξένες επενδύσεις - ο δείκτης αυτός μετράει επενδύσεις άνω των 150 εκατομμύριων - έναντι είκοσι δύο το 2019. Το ακόμα καλύτερο: Το τιτλοφορεί «Αισιοδοξία για το μέλλον και αυξημένες προοπτικές βελτίωσης» και λέει: «Οι επενδυτές που ρωτήθηκαν παγκοσμίως, σε ποσοστό 75%...», το υψηλότερο και στις πενήντα δύο χώρες, νούμερο ένα δηλαδή, «…εκτιμούν ότι η εικόνα των επενδύσεων στην Ελλάδα τα επόμενα τρία χρόνια θα βελτιωθεί». Ένας από τους λόγους που το εκτιμούν είναι πως πιστεύουν ότι η Κυβέρνηση καταλαβαίνει ποια είναι τα προβλήματα που έχει η ελληνική νομοθεσία και θα τα λύσει. Και μία απτή μας απόδειξη ότι αυτό που πιστεύουμε το κάνουμε πράξη, είναι το σημερινό νομοσχέδιο. Μου επιτρέπετε εδώ και λίγο πριν κλείσω, να πάρω τον λόγο και επί προσωπικού. Η «Εφημερίδα των Συντακτών», μία από τις αγαπημένες μου εφημερίδες -κι εκείνη με αγαπάει πολύ, είναι γνωστό αυτό - γράφει προχθές με μεγάλους τίτλους. Νίκο, δεν ξέρω αν το είδες. Κάναμε την παρουσίαση του νομοσχεδίου μας με τον κ. Παπαθανάση και τον κ. Δήμα προχθές και γράφει η «Εφημερίδα των Συντακτών» με μεγάλους τίτλους: «Νομοσχέδια κομμένα και ραμμένα για τους επενδυτές». Τους ευχαριστώ. Αυτοί προφανώς το έγραψαν για να με κατηγορήσουν. Εγώ θέλω να είμαι εξαιρετικά ειλικρινής. Το βρήκαν τόσο επενδυτικό που το έχω δώσει να το κάνουν και κάδρο να το θυμάμαι, να το βλέπουν τα παιδιά μου να είναι περήφανα για τον πατέρα τους. Διότι αυτό θέλουμε να κάνουμε, νομοσχέδια που θα εξυπηρετούν τους επενδυτές να κάνουν τη δουλειά τους. Τι θέλουμε, δηλαδή, να έχουμε νομοσχέδια που να μην εξυπηρετούν τους επενδυτές; Και μετά που θα φτιάχνουμε νομοσχέδια που δεν εξυπηρετούν τους επενδυτές, θα αναρωτιόμαστε γιατί δεν έχουμε επενδύσεις; Παιδιά, δεν γίνονται όλα. Το νομοσχέδιο είναι εξαιρετικό. Νίκο, σου αξίζουν θερμά συγχαρητήρια. Σε σοβαρό άτομο, που δεν είναι κομμουνιστής - εκεί επαναλαμβάνω είναι ιδεολογικό το ζήτημα, δεν μπαίνω στην κουβέντα, είναι άλλος κόσμος - στον κόσμο που ζούμε εμείς, δηλαδή στον κόσμο του καπιταλισμού, στον κόσμο της ελεύθερης αγοράς, στον κόσμο της ενωμένης Ευρώπης, επιχείρημα για να καταψηφίσει αυτό το νομοσχέδιο δεν υπάρχει κανένα! Ούτε μισό! Διότι το νομοσχέδιο αυτό κάνει τα απολύτως αυτονόητα πράγματα που θα έπρεπε να έχουν γίνει εδώ και πάρα πολλά χρόνια. Είχαν γίνει ορισμένα μισά. Θέλω να είμαι ειλικρινής εδώ. Συνεχίζει μια προσπάθεια προηγούμενων νόμων που στην πραγματικότητα πήγαν κάπου σε ένα σημείο της διαδρομής. Δεν λέω ότι έγιναν όλα σήμερα, να είμαι ειλικρινής. Είδαμε, όμως, πού κολλάει και διορθώσαμε αυτό που κολλάει. Αυτό δεν έχει να κάνει τώρα ούτε με το αν είσαι Νέα Δημοκρατία, ούτε με το αν είσαι ΚΙΝΑΛ, ούτε αν ψηφίζεις ΣΥΡΙΖΑ ούτε τίποτα. Έχει να κάνει με το αν θέλεις στην Ελλάδα να έρθουν επενδύσει ή όχι. Εμείς θέλουμε. Είμαστε περήφανοι που στην τελευταία έκθεση της Ευρωπαϊκής Επιτροπής, όταν ανακοινώθηκε η αναθεώρηση των στοιχείων για την ανάπτυξη ελληνικής οικονομίας το 2021, υπήρχε για πρώτη φορά ολόκληρη παράγραφος για το άλμα ρεκόρ των επενδύσεων στην Ελλάδα κατά το τρέχον έτος. Αντιλαμβάνεστε ότι εγώ, ως Υπουργός Επενδύσεων, και ο κ. Παπαθανάσης Αναπληρωτής Υπουργός Επενδύσεων και ο κ. Δήμας ως Υφυπουργός Επενδύσεων, μόνο χαρά μπορεί να αισθανόμαστε όταν διαβάζουμε να γράφει η Ευρωπαϊκή Επιτροπή ότι η Ελλάδα κατέγραψε το εντυπωσιακότερο άλμα της στις επενδύσεις των τελευταίων ετών. Αυτός είναι ο καρπός της δικής μας δουλειάς. Σας διαβεβαιώ, κυρίες και κύριοι συνάδελφοι της Νέας Δημοκρατίας, ότι με το ίδιο πάθος θα συνεχίσουμε και στο μέλλον για να πέσει η ανεργία ακόμη περισσότερο απ’ ό,τι έπεσε τους τελευταίους μήνες και να φτάσει εκεί που θέλουμε, δηλαδή σε χαμηλά μονοψήφια νούμερα. Γιατί χαιρόμαστε που έπεσε, αλλά κι εδώ που είναι μεγάλη είναι. Θέλουμε να πάει πολύ παρακάτω. Θέλουμε να γεννηθούν δουλειές, να γυρίσει σελίδα η χώρα μας και να γίνει η Ελλάδα όπως την ονειρευόμαστε. Σε αυτή την προσπάθεια το παρόν νομοσχέδιο αποτελεί έναν σημαντικό κρίκο και καλώ τους συναδέλφους να το υποστηρίξουν. Σας ευχαριστώ πολύ.
Κι εμείς ευχαριστούμε τον Υπουργό Ανάπτυξης και Επενδύσεων, τον κ. Γεωργιάδη. Και τώρα θα δώσω τον λόγο στον Υπουργό Περιβάλλοντος και Ενέργειας, τον κ. Σκρέκα, προκειμένου να τοποθετηθεί επί της τροπολογίας με γενικό αριθμό 1147 και ειδικό 94. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Πολύ σύντομα θα ήθελα να καταθέσω την τροπολογία με γενικό αριθμό 1147 και ειδικό 94, η οποία περιλαμβάνει πέντε άρθρα. Το πρώτο άρθρο έχει να κάνει με την τροποποίηση που δίνουμε τη δυνατότητα να πραγματοποιηθεί στο πολεοδομικό σχέδιο Δήμου Υμηττού Αττικής προκειμένου στον χώρο της ΠΥΡΚΑΛ, τον οποίο είχε επισκεφθεί ο Πρωθυπουργός πριν μερικούς μήνες, να δημιουργηθεί ένα κυβερνητικό πάρκο το Κυβενρητικό Πάρκο «Ανδρέας Λεντάκης», όπου εκεί θα συγκεντρωθούν εννέα διαφορετικά κτίρια Υπουργείων που σήμερα βρίσκονται διάσπαρτα σε όλη την Αττική. Ένα μεγάλο τμήμα μιας έκτασης 155 στρεμμάτων θα αξιοποιηθεί για να ανεγερθεί ένα κτιριακό συγκρότημα που θα φιλοξενήσει, θα υποδεχθεί υπηρεσίες εννέα Υπουργείων και ένα μεγάλο τμήμα της έκτασης φυσικά θα αναβαθμιστεί, θα αναπλαστεί ώστε να παραδοθεί στους κατοίκους και με αυτό τον τρόπο θα αναβαθμίσουμε την περιοχή και βέβαια την ποιότητα ζωής των κατοίκων εκεί. Το άρθρο 2 με τίτλο «Δημιουργία κοινόχρηστου χώρου δασικής αναψυχής στο Μάτι του Δήμου Μαραθώνα» αφορά έκταση δασικού χαρακτήρα. Εκεί λειτουργούσε κατασκήνωση, ήταν εγκαταλειμμένος αυτός ο χώρος, και δίνουμε τη δυνατότητα να παραχωρηθεί προς το Δημόσιο ή προς τον Δήμο για αποκλειστική χρήση την αναβάθμιση του δασικού περιβάλλοντος και την χρήση για δασική αναψυχή από τους κατοίκους και τους επισκέπτες της εν λόγω περιοχής. Το τρίτο άρθρο έχει να κάνει με την αναστολή είσπραξης και επιβολής κυρώσεων για αυθαίρετες κατασκευές στην περιοχή Δέλτα του Έβρου. Δίνουμε έναν χρόνο παράταση στην εφαρμογή, κατ’ απαίτηση βέβαια των Βουλευτών της περιοχής που το έχουν ζητήσει και των κατοίκων φυσικά. Υπάρχει αναστολή, λοιπόν, της επιβολής κυρώσεων για κατασκευές που έχουν ανεγερθεί με μη νόμιμο τρόπο. Το άρθρο 4 αφορά, επίσης, την δυνατότητα επίλυσης ενός χρόνιου θέματος στην περιοχή Παύλου Μελά στη Θεσσαλονίκη, ένα διαχρονικό αίτημα των κατοίκων, που τους είχε παραχωρηθεί κατά προηγούμενο χρόνο έκταση. Αυτές οι εκτάσεις που είχαν παραχωρηθεί στους κατοίκους ήταν για άλλη χρήση από αυτή που τελικά κατέληξαν να έχουν, δηλαδή, στο τέλος οι κάτοικοι ανέγειραν κατοικίες, ώστε να μπορούν να ζήσουν. Έχει περάσει μεγάλο χρονικό διάστημα από τότε που ολοκληρώθηκε η ανέγερση αυτών των κατοικιών. Δίνουμε, λοιπόν, τη δυνατότητα να παραχωρηθούν αυτές οι εκτάσεις κατά κυριότητα γι’ αυτή τη χρήση στους κατοίκους και με αυτόν τον τρόπο ανοίγει ο δρόμος της νομιμοποίησης, της τακτοποίησης των κατασκευών αυτών, ώστε να λύσουμε ένα διαχρονικό πρόβλημα που τους ταλανίζει. Επίσης, με το άρθρο 5 δίνουμε τη δυνατότητα τακτοποίησης και αλλαγής χρήσης σε υφιστάμενες λιμενικές εγκαταστάσεις κατασκευών οι οποίες έχουν ανεγερθεί κατά προηγούμενο χρόνο με μη νόμιμη άδεια της διοίκησης. Ευχαριστώ πολύ.
Και εμείς ευχαριστούμε, κύριε Υπουργέ. Η κυρία Πέρκα έχει τον λόγο.
Ευχαριστώ, κύριε Πρόεδρε. Θα ήθελα να κάνω μία ερώτηση στον κύριο Υπουργό, αφού τον καλωσορίσω σε ένα νομοσχέδιο που τον αφορά πολύ και έχει αποσυρθεί μάλλον. Κύριε Υπουργέ, θα ήθελα να μου ξεκαθαρίσετε λίγο σε ό,τι αφορά την ΠΥΡΚΑΛ τα εξής: Πρώτον, σε ποιον σχεδιασμό, εννοώ ρυθμιστικό, πολεοδομικό, εντάσσεται αυτή η χρήση. Δεύτερον, εάν υπάρχει απόφαση του δημοτικού συμβουλίου και εάν έχετε διαβουλευθεί με την τοπική κοινωνία, γιατί απ’ ότι ξέρω διαχρονικά διαφωνούν. Επίσης, εάν υπάρχουν περιβαλλοντικές και κυκλοφοριακές μελέτες, πριν πάρουμε απόφαση. Δηλαδή, έχουμε μια κουβέντα για επενδύσεις. Εάν δεν σχεδιάζουμε και δεν καθαρίζουμε το τοπίο και τα εμπόδια, δυστυχώς, δεν θα γίνει τίποτε. Εκτός αν έχει υπάρξει -γι’ αυτό σας ρωτάω - κάποια μελέτη για όλα αυτά ή εάν το κλείσαμε το μάτι, ωραία πάμε να το κάνουμε. Ευχαριστώ.
Ευχαριστώ. Η κ. Μανωλάκου έχει τον λόγο.
Κύριε Υπουργέ, αναφέρομαι στο άρθρο 4 για την παραχώρηση έκτασης Δήμου Παύλου Μελά. Πράγματι, είναι ένα αίτημα διαχρονικό η ρυμοτομική διευθέτηση των Μετεώρων μιας λαϊκής γειτονιάς, που για πολλά χρόνια εκεί είχαν καταφύγει οι κατατρεγμένοι, έχτιζαν αυθαίρετα σε μία νύχτα για να επιβιώσουν. Άρα, αυτό το πρόβλημα έπρεπε να έχει λυθεί εδώ και πολλά χρόνια. Όμως, σε αυτό το άρθρο βάζετε όρους και προϋποθέσεις και όρους οικονομικούς. Γιατί πιστεύετε ότι έχουν την οικονομική δυνατότητα να ενταχθούν; Οι όροι και οι προϋποθέσεις που βάζετε είναι ότι μπορεί μερικοί να μην μπορούν. Και μάλιστα, απ’ ότι ξέρουμε γι’ αυτούς τους όρους δεν έχει συμφωνήσει το δημοτικό συμβούλιο. Συνεπώς, είναι μία παροχή χωρίς αντίκρισμα.
Ο κ. Κατρίνης έχει τον λόγο.
Ευχαριστώ, κύριε Πρόεδρε. Κύριε Υπουργέ, νομίζω ότι θα ήταν πιο έντιμο και ειλικρινές εκ μέρους σας να φέρετε ένα νομοσχέδιο στο οποίο θα υπαγάγονται όλες τις διατάξεις περί αυθαιρέτων κτισμάτων, αναστολές προθεσμιών, αναστολές πρωτοκόλλων κατεδάφισης και όχι να μας φέρνετε σε κάθε νομοσχέδιο, σχεδόν, δύο, τρεις διατάξεις είτε καινούργιων για αναστολή κατεδαφίσεων είτε παράταση παλαιότερων νομοσχεδίων. Από τη στιγμή που είναι πολιτική απόφαση της Κυβέρνησης Μητσοτάκη να μην ισχύει κανένα πλαίσιο στο θέμα της αυθαίρετης δόμησης, αλλά να κάνουμε τις παρατάσεις κανόνα και όχι εξαίρεση, θα πρέπει να έχετε τη γενναιότητα να το κάνετε. Δεύτερον, σε αυτό το πλαίσιο, θα ήθελα να ρωτήσω το εξής: Έρχεστε με το άρθρο 5 και εφαρμόζετε αναδρομικά μια νομοθεσία του 2017 για τις εγκαταστάσεις και τα αυθαίρετα κτίσματα. Αυτό το πράγμα θα πρέπει να μας το εξηγήσετε. Σε ένα νόμο του 2011 έχετε προσθέσει τη διάταξη του ν.4495/2017 και λέτε ότι δύο μήνες μετά την έναρξη του παρόντος ισχύουν αυτά που λέει το άρθρο. Νομίζω ότι δημιουργούμε προβλήματα και αντί η νομοθεσία να γίνει πιο ευέλικτη και πιο απλοϊκή, γίνεται πιο σύνθετη. Ευχαριστώ.
Κύριε Υπουργέ, έχετε τον λόγο για να απαντήσετε.
Θα ξεκινήσω από αυτό που είπε η εκπρόσωπος από το Κομμουνιστικό Κόμμα Ελλάδας, κύριε Πρόεδρε, και θα πω ότι η Νέα Δημοκρατία είναι ένα λαϊκό κόμμα και ως εκ τούτου, ενδιαφέρεται να δώσει λύση στις λαϊκές μάζες και στις λαϊκές συνοικίες. Πραγματικά, εκεί, στου Παύλου Μελά, πέρασαν και άλλα κόμματα τα οποία βρέθηκαν στη διακυβέρνηση αυτού του τόπου, δήθεν, λαϊκά. Αναφέρομαι στο προηγούμενο, βέβαια, την προηγούμενη περίοδο, το οποίο δεν έδωσε λύση. Η Νέα Δημοκρατία, όμως, είναι ένα πραγματικά μεγάλο λαϊκό κόμμα που ενδιαφέρεται για τους πολίτες και τον κόσμο και δίνει λύση με αυτό τον τρόπο. Δίνει λύση, όμως, η οποία θα είναι μόνιμη και δεν κινδυνεύει σε ό,τι αφορά το δίκαιο και σε ό,τι αφορά την ισχυρή επίλυση, τελικά, του θέματος με τρόπο που δεν θα διακινδυνεύσουμε στο μέλλον να καταπέσει, ίσως, με κάποια κρίση του Συμβουλίου της Επικρατείας. Γι’ αυτό το λόγο προσπαθούμε και σε αυτήν εδώ τη διάταξη, ενσωματώνουμε όλες τις αρχές και τις νομολογίες που περιλαμβάνονται στο Συμβούλιο της Επικρατείας, τις αποφάσεις του Συμβουλίου της Επικρατείας, αλλά και στο Σύνταγμα της Ελλάδος, ώστε να δώσουμε μια πραγματικά ισχυρή, νομικά ισχυρή, βιώσιμη λύση σε αυτούς τους ανθρώπους. Σε αυτό, λοιπόν, περιλαμβάνεται - και δεν αναφέρεται το ύψος - η δυνατότητα να υπάρξει ένα αντάλλαγμα έτσι ώστε πραγματικά να είναι ακόμα πιο ισχυρή η νομική βάση στην οποία στηρίζεται η λύση που ερχόμαστε και δίνουμε σήμερα, ώστε μια και για πάντα να αφήσουμε πίσω μας αυτό το μεγάλο πρόβλημα που αφορά τους κατοίκους της περιοχής, μιας λαϊκής συνοικίας, όπως είπατε, στον Παύλο Μελά στα Μετέωρα Θεσσαλονίκης. Σε ό,τι αφορά την ΠΥΡΚΑΛ, εύλογοι είναι οι προβληματισμοί σας. Μπορούμε να σας στείλουμε μετά τη λήξη της Συνεδρίασης την παρουσίαση είχε κάνει παρουσία του Πρωθυπουργού ο αρμόδιος Υπουργός κ. Παπαθανάσης, όταν είχαμε επισκεφθεί τον χώρο εκεί. Αν τον έχετε επισκεφθεί, που είμαι βέβαιος ότι θα έχετε επισκεφθεί, πιθανότατα, το χώρο, θα έχετε δει ότι είναι εκατό πενήντα εννέα στρέμματα, γεμάτα από κτηριακές υποδομές, κάποιες από αυτές πολύ σημαντικής πολιτιστικής αξίας, οι οποίες είναι έτοιμες να καταρρεύσουν από την ερημοποίηση και από την αδιαφορία που μέχρι τώρα, δυστυχώς, τις περιβάλλει. Ερχόμαστε, όμως, αυτό εμείς να το αναδείξουμε. Είναι περιφραγμένος αυτός ο χώρος. Εμείς αφήνουμε ανοιχτό αυτόν τον χώρο, συγκεντρώνουμε εκεί νέα Υπουργεία, υπηρεσίες, αναβαθμίζεται όλη η περιοχή και ένα μεγάλο τμήμα του οικοπέδου του τμήματος των εκατό πενήντα εννέα στρεμμάτων, θα αποδοθεί στους κατοίκους, που σήμερα δεν έχει αποδοθεί, για χρήση μέσα από μία εκπληκτική και πανέμορφη ανάπλαση η οποία θα γίνει. Σας ευχαριστώ.
Και εμείς ευχαριστούμε τον κύριο Υπουργό. Τον λόγο έχει ο Βουλευτής της Νέας Δημοκρατίας, κ. Ξενοφώντας Μπαραλιάκος για επτά λεπτά.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, με το παρόν σχέδιο νόμου του Υπουργείου Ανάπτυξης και Επενδύσεων επιχειρείται η θέσπιση κανόνων που στοχεύουν στη βελτίωση του επενδυτικού περιβάλλοντος στη χώρα μας, στην επιτάχυνση και ευελιξία των προβλεπόμενων διοικητικών διαδικασιών, για τις στρατηγικές αλλά και τις ιδιωτικές επενδύσεις. Παράλληλα, προωθείται η συστηματοποίηση σε ένα ενιαίο νομοθετικό πλαίσιο του τρόπου ίδρυσης και λειτουργίας μιας εταιρείας τεχνοβλαστού, της γνωστής spin - off, με κύριο σκοπό την απλοποίηση των διαδικασιών, την άρση ασαφειών που έχουν εντοπιστεί στο υφιστάμενο νομοθετικό πλαίσιο και τον εκσυγχρονισμό αυτού. Εκκινώντας, λοιπόν, με τις στρατηγικές επενδύσεις που αφορούν επενδύσεις σε τομείς οικονομικών δραστηριοτήτων διεθνώς εμπορεύσιμων προϊόντων αλλά και υπηρεσιών, τροποποιείται το νομικό πλαίσιο προκειμένου να ενταχθούν στην κατηγορία των στρατηγικών επενδύσεων και νέοι σύγχρονοι τομείς της οικονομίας μας. Ενδεικτικά παραδείγματα η αγροδιατροφή, η βιοτεχνολογία, η διαχείριση απορριμμάτων και αποβλήτων, ο ψηφιακός ανασχηματισμός των επιχειρήσεων, η ρομποτική και η τεχνητή νοημοσύνη, η παροχή υπολογιστικού νέφους, τα κέντρα δεδομένων και τα επιχειρηματικά πάρκα. Ακόμη, τροποποιείται το πλαίσιο σχετικά με τον απαιτούμενο προϋπολογισμό, ο οποίος μειώνεται πλέον για το χαρακτηρισμό μιας επένδυσης ως στρατηγικής, καθώς λαμβάνονται υπόψη συνδυαστικοί παράγοντες, όπως ο αριθμός των νεών δημιουργούμενων θέσεων εργασίας, αλλά και το αν η επένδυση αφορά τους νέους, σύγχρονους τομείς. Ταυτόχρονα, παρέχονται κίνητρα για τις στρατηγικές επενδύσεις, όπως κίνητρα χωροθέτησης, κίνητρα ταχείας αδειοδότησης, fast track διαδικασίες, φορολογικά κίνητρα, κεφαλαιακά κίνητρα και φορολογική κατοικία. Βασική προϋπόθεση στη διαδικασία αξιολόγησης μιας τέτοιας επένδυσης είναι, όπως περιγράφεται σαφώς μέσα στο σχέδιο νόμου, οι δημιουργούμενες θέσεις εργασίας με έμφαση στο εξειδικευμένο δυναμικό προσωπικό. Οι στρατηγικές επενδύσεις μπορούν να επιφέρουν ποσοτικά και ποιοτικά αποτελέσματα σημαντικής εντάσεως για την αύξηση της απασχόλησης. Με το παρόν σχέδιο νόμου δείχνουμε την πρόθεσή μας να κινηθούμε ακόμα δυναμικότερα προς αυτή την κατεύθυνση, συνεχίζοντας να εκπληρώνουμε την προεκλογική δέσμευση και το όραμα του Πρωθυπουργού μας, του Κυριάκου Μητσοτάκη, για πολλές και καλές θέσεις εργασίας και πιο συγκεκριμένα για το εξειδικευμένο προσωπικό δυναμικό ώστε να δημιουργήσουμε τις συνθήκες εκείνες που θα δώσουν ευκαιρίες, αλλά και στο υψηλής κατάρτισης επιστημονικό δυναμικό που διαθέτουμε και θα αντιστρέψουν το επίπονο για την πατρίδα μας φαινόμενο του brain drain, φέρνοντας τα παιδιά μας πίσω στο σπίτι τους, πίσω σε μια Ελλάδα που αλλάζει. Σε ό,τι αφορά τις ιδιωτικές επενδύσεις, ενισχύεται και επιταχύνεται η δυνατότητα υπαγωγής και νέων δραστηριοτήτων, για τις οποίες υπάρχει έντονο επενδυτικό ενδιαφέρον. Πιο συγκεκριμένα, τροποποιούνται τα άρθρα σχετικά με τα αρμόδια όργανα υποδοχής αιτήσεων υπαγωγής επενδυτικών σχεδίων, τη διαδικασία τεκμηρίωσης και αξιολόγησης, τον έλεγχο και την παρακολούθηση της υλοποίησης και τον τρόπο καταβολής των εγκριθεισών ενισχύσεων και ωφελειών. Για επενδύσεις άνω του 1.000.000 ευρώ αρμόδια είναι πλέον η Γενική Διεύθυνση Ιδιωτικών Επενδύσεων του Υπουργείου Ανάπτυξης και Επενδύσεων. Στο στάδιο της αξιολόγησης εντάσσονται ορκωτοί ελεγκτές λογιστές, οι οποίοι ήδη συμμετέχουν στο στάδιο του ελέγχου των επενδυτικών σχεδίων των προηγούμενων αναπτυξιακών νόμων, ενώ θεσμοθετείται κάτι πολύ σημαντικό που βάζει σε μια σειρά τα επενδυτικά προγράμματα όλων των ενδιαφερομένων, που δεν είναι άλλο από το χρόνο έκδοσης των διοικητικών αποφάσεων για τις πιστοποιήσεις των ενδιάμεσων σταδίων υλοποίησης των επενδυτικών σχεδίων που δεν μπορεί να υπερβαίνει τις τριάντα ημέρες από την υποβολή των σχετικών εκθέσεων ή βεβαιώσεων ελέγχου. Συναφώς, λοιπόν, συστήνεται το Μητρώο Ορκωτών Ελεγκτών Λογιστών. Τέλος, δημιουργείται το πλαίσιο για τις εταιρείες - τεχνοβλαστούς, τις ευρύτερα γνωστές ως spin - off, που πρόκειται για εταιρείες οι οποίες έχουν ως αντικείμενο την εμπορική και επιχειρηματική αξιοποίηση των ερευνητικών αποτελεσμάτων και την άμεση διασύνδεσή τους με την πραγματική οικονομία στη χώρα μας και ιδρύονται, επιτέλους, από μέλη ακαδημαϊκού ή ερευνητικού προσωπικού των ερευνητικών οργανισμών. Οι ερευνητές νομιμοποιούνται να συμμετέχουν ως εκτελεστικά μέλη διοίκησης του τεχνοβλαστού, να απασχολούνται σε αυτόν με σύμβαση έργου και να παρέχουν ερευνητική ή συμβουλευτική υποστήριξη. Οι εταιρείες - τεχνοβλαστοί μπορούν να είναι ανάδοχοι δημόσιων συμβάσεων και σε τέτοια περίπτωση αντιμετωπίζονται όπως οποιαδήποτε άλλη ιδιωτική εταιρεία. Το σχέδιο νόμου θεραπεύει, με τις παρούσες ρυθμίσεις, τις ελλείψεις που αφορούν τις spin - off εταιρείες, όπως η έλλειψη γραφείων μεταφοράς τεχνολογίας μέσω της πρόσκλησης ΕΣΠΑ και την έλλειψη χρηματοδότησης σε πολύ μεγάλο βαθμό μέσω των χρηματοδοτικών εργαλείων του Επενδυτικού Ταμείου Επιχειρηματικών Συμμετοχών, που από το 2018 και μετά, καθώς και με χρηματοδότηση από τις δράσεις του ΕΣΠΑ, όπως το «Ερευνώ - Δημιουργώ - Καινοτομώ» και άλλα μια τεχνολογική ωρίμανση. Με τις προτεινόμενες ρυθμίσεις κωδικοποιείται σε ένα ενιαίο νομοθετικό πλαίσιο ο τρόπος ίδρυσης και λειτουργίας μιας εταιρείας τεχνοβλαστού με κύριο σκοπό να ανοίξει διάπλατα ο δρόμος προς τους επενδυτές που σκοπεύουν να επενδύσουν σε αυτές τις εταιρείες, από την ανάπτυξη των οποίων, λαμβάνοντας υπόψη το επενδυτικό ενδιαφέρον για τις εν λόγω εταιρείες στη χώρα μας και ευρύτερα στις νεοφυείς επιχειρήσεις, αναμένεται να προκύψουν οφέλη για την ελληνική οικονομία με την αύξηση της απασχόλησης και την ενίσχυση της ευημερίας. Και τέλος, γιατί όχι, να πολλαπλασιαστούν τώρα που θα υπάρξει για πρώτη φορά στην πατρίδα μας ένα πλαίσιο φιλικό προς τις εταιρείες - τεχνοβλαστούς. Κυρίες και κύριοι συνάδελφοι, το σχέδιο νόμου ενσωματώνει το επιχειρηματικό μέλλον του τόπου μας με περισσότερες δουλειές κυρίως για τους νέους μας, αλλά και μια συνολική επιχειρηματική και οικονομική ανάπτυξη για όλη τη χώρα. Αποτελεί ένα μεγάλο στοίχημα που θα βελτιώσει τις ζωές των Ελλήνων πολιτών. Η κατεύθυνση του Υπουργείου Ανάπτυξης και Eπενδύσεων είναι σταθερή, σαφής και ταυτίζεται με τη νέα παγκόσμια επιχειρηματική πραγματικότητα. Χτίζουμε μια Ελλάδα σύγχρονη, ακμάζουσα και ανταγωνιστική, μια Ελλάδα που θα αντιστρέψει το brain drain σε brain gain, μια Ελλάδα που θα δίνει προοπτική στην κάθε Ελληνίδα και στον κάθε Έλληνα και θα κρατά τα παιδιά μας ενεργά στο παραγωγικό μηχανισμό της χώρας μας. Σας καλώ, λοιπόν, να ψηφίσετε το παρόν σχέδιο νόμου και να συμπορευτούμε όλοι μαζί σε αυτό το μεγάλο άλμα που κάνουμε προς την ανάπτυξη. Σας ευχαριστώ.
Κι εμείς ευχαριστούμε τον κ. Μπαραλιάκο. Τον λόγο τώρα έχει η Βουλευτής της Νέας Δημοκρατίας κυρία Βρυζίδου για επτά λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το παρόν νομοσχέδιο βάζει τους κανόνες και οριοθετεί την αναπτυξιακή και επενδυτική στρατηγική της χώρας. Είναι δεδομένο ότι ήταν προεκλογική μας δέσμευση να υπάρξει ανάκαμψη της οικονομίας, να εξασφαλιστούν θέσεις εργασίας, να υπάρξει ανάπτυξη και, βέβαια, να βελτιωθούν οι οικονομικοί δείκτες. Επίσης, είναι αναμφισβήτητο δεδομένο ότι για να ανακάμψει η οικονομία, για να μπορέσουμε να έχουμε δουλειές για τους νέους θα πρέπει να υπάρξουν επενδύσεις και μέσα από αυτές να υπάρξει και η ανάπτυξη. Οι επενδύσεις και τα ξένα κεφάλαια, αλλά ακόμη και η αξιοποίηση των κεφαλαίων των Ελλήνων, χρειάζονται κάποιες βελτιωτικές διαδικασίες, οι οποίες ήδη υπήρχαν ως ένα βαθμό, αλλά, δυστυχώς, βλέπαμε να λιμνάζουν προσπάθειες επενδύσεων για πολλά χρόνια και κάποιες να μην υλοποιούνται ποτέ. Αυτή η κατάσταση δεν αποθάρρυνε μόνο τους ίδιους τους ενδιαφερόμενους, αλλά και πολλούς άλλους που είχαν στο σκεπτικό τους να επενδύσουν εδώ στην πατρίδα μας. Και σε περιοχές στις οποίες υπάρχει μεγάλη ανάγκη ανάπτυξης, όπως είναι και η δική μου περιοχή, όπου περνάμε σε ένα νέο μοντέλο παραγωγής ενέργειας και αλλαγής ολόκληρου του προφίλ, η ανάγκη των επενδύσεων είναι τεράστια. Ωστόσο, θα πρέπει όσοι θα ασχοληθούν, να ξέρουν ότι μπορούν να «περπατήσουν» αυτό το εγχείρημα και δεν θα παραμείνουν μόνο στην προσπάθεια. Έτσι λοιπόν έχουμε τις στρατηγικές επενδύσεις, στις οποίες διευρύνεται πλέον το πλαίσιο, δίνοντας τη δυνατότητα όχι μόνο να μπούνε περισσότερες αλλά και αυτές που θα μπουν να έχουν αποτέλεσμα. Στρατηγικές επενδύσεις είναι αυτές που έχουν προϋπολογισμό 75 εκατομμύρια ευρώ. Είναι αυτές οι οποίες έχουν 40 εκατομμύρια ευρώ και εξασφαλίζουν 75 μονάδες ετήσιων θέσεων εργασίας. Είναι αυτές οι οποίες είναι 30 εκατομμυρίων ευρώ και εξασφαλίζουν 50 θέσεις εργασίας. Αλλά εδώ έχουμε και την πλεονεκτική επέκταση των 20 εκατομμυρίων ειδικών επενδύσεων οι οποίες είναι σε αγροδιατροφικές διαδικασίες, είναι σε καινοτόμες δράσεις, είναι σε έρευνα, είναι σε αυτό το οποίο λέμε εξέλιξη και πρόοδο και θέλουμε να έρθει στην πατρίδα μας - kαι βέβαια είναι αυτό το οποίο μπορεί να μπει μέσα σε αυτό το πλαίσιο - καθώς επίσης και οι πολύ ειδικές επενδύσεις οι οποίες με μία τριμελή ομάδα ειδικών επιστημόνων με γνώσεις πάνω σε αυτό το αντικείμενο μπορούν να τις επιλέξουν και να τις κατατάξουν στην κατηγορία εκείνη που μπορούν να χρηματοδοτηθούν από το Ταμείο Ανάκαμψης. Όλα αυτά τα μέτρα και όλη αυτή η διεύρυνση δίνει τη δυνατότητα να μπορέσουν οι επενδύσεις να ξεπεράσουν τις χρονοβόρες διαδικασίες για την έγκριση περιβαλλοντικών όρων, οι οποίες κάποιες φορές δεν εγκρίνονταν ποτέ για κάποια τυπικά αδιέξοδα. Πραγματικά ένας κοινός νους δεν μπορούσε να καταλάβει πώς είναι δυνατόν να χάνονται θέσεις εργασίας, να διώχνουμε μεγάλα κεφάλαια που θέλουν να έρθουν στην πατρίδα μας γιατί κάποιος από τους τομείς δεν βολεύει και δεν είναι πρακτικός, καθώς επίσης και διάφορες πολεοδομικές διαδικασίες οι οποίες πολλές φορές έχουν μπλοκάρει επενδύσεις. Βέβαια και ο μεγάλος χρόνος μέχρι την έκδοση όλων των διοικητικών πράξεων ήταν επίσης ανασταλτικός παράγοντας, γιατί η επένδυση θέλει την κατάλληλη στιγμή και βέβαια ο επιχειρηματίας όταν χάνει χρόνο, χάνει και χρήματα, χάνει και τις ευκαιρίες. Επομένως και αυτό είναι πολύ σημαντικό να μπει σε μια σωστή βάση. Γιατί τώρα εδώ δεν μιλάμε για θεωρίες, μιλάμε για την πράξη. Και η πράξη και η οικονομία ούτε παίζει ούτε περιμένει. Έτσι λοιπόν γίνεται η διαδικασία η εξής: Δίνεται η δυνατότητα στον επενδυτή που ανήκει σε αυτήν την κατηγορία των στρατηγικών επενδύσεων εάν είναι μέχρι ένα εκατομμύριο να καταθέσει την πρότασή του στην εκάστοτε περιφέρεια που ανήκει προκειμένου να ελεγχθεί από τους μηχανισμούς και τις υπηρεσίες. Αλλά πάνω από αυτό το ποσόν θα πάει στο Υπουργείο Ανάπτυξης στην ειδική Γραμματεία, όπου θα υπάρχουν επιτροπές και ομάδες εργασιών και ορκωτοί υποχρεωμένοι μέσα σε τριάντα μέρες να εκδώσουν τις απαραίτητες διοικητικές άδειες έτσι ώστε πρακτικά, γρήγορα και αποτελεσματικά να προχωρήσει στο επόμενο βήμα. Τέλος, θέλω να αναφερθώ στους τεχνοβλαστούς, ένα επίσης σημαντικό κομμάτι που πρέπει να το αναφέρουμε και πρέπει να το επαινέσουμε, διότι μιλάμε γύρω από αυτό το χώρο πολύ συχνά. Πολλές φορές έχουμε καταθέσει τις απόψεις μας στις επιτροπές, στα μέσα ενημέρωσης ή στους χώρους τους επιχειρηματικούς και επαγγελματικούς. Αλλά τώρα εδώ αυτή η Κυβέρνηση και το Υπουργείο φέρνει νόμο για να μπορέσει να δώσει τη δυνατότητα η έρευνα να γίνει πράξη. Να δώσει την δυνατότητα στον ερευνητή όποιος συμμετέχει μέσα από το πανεπιστήμιο σε μία έρευνα με κόπο και βρίσκει όλα εκείνα τα δεδομένα που μπορούν να αξιοποιηθούν, η δουλειά του να μη σταματά εκεί. Και από την άλλη η επιχείρηση η οποία ενδιαφέρεται για ένα πλεονεκτικό δεδομένο να μπορεί να το αξιοποιεί μαζί με τους ανθρώπους που δούλεψαν προς αυτήν την κατεύθυνση. Γιατί έτσι είναι τελείως διαφορετικά τα δεδομένα. Και οι ερευνητές έχουν διάθεση γιατί θα δουν αυτό που σκέφτηκαν και αυτό που έχουν καταφέρει να γίνεται πράξη, νιώθουν ότι μπορούν να έχουν κι αυτοί ένα κομμάτι αυτής της προόδου και αυτής της ανάπτυξης. Και έτσι η ιδιωτική πρωτοβουλία θα φέρει ακόμη μεγαλύτερα βήματα και ακόμη περισσότερα πλεονεκτήματα. Και από την άλλη τα ερευνητικά κέντρα και τα πανεπιστήμια τα οποία είναι υψηλών προδιαγραφών, έχουν καταφέρει σημαντικά πράγματα, θα μπορέσουν να τα αναδείξουν μέσα στη χώρα μας. Δεν θα υπάρξουν ιδέες που θα φύγουν από τα σύνορα της Ελλάδος για να υλοποιηθούν εκτός, αλλά και παράλληλα θα μπορούν μέσα στην δική μας τη χώρα να φέρουν ένα αποτέλεσμα και για τον επιχειρηματία αλλά και τον ερευνητή. Νομίζω ότι το παρόν σχέδιο νόμου είναι μία ελπίδα για περιοχές, όπως είναι η δική μου, αλλά και γενικότερα για όλη τη χώρα μας, είναι μια ελπίδα για την ανάκαμψη της οικονομίας. Και βέβαια, θα το παρακολουθήσουμε από κοντά, γιατί χρειάζεται ενημέρωση και χρειάζεται να καλέσουμε όσους ενδιαφέρονται να αξιοποιήσουν αυτά τα εργαλεία, γιατί αυτά τα εργαλεία θα καταπολεμήσουν την ανεργία και θα φέρουν την ανάπτυξη που ευελπιστούμε στη χώρα μας. Σας ευχαριστώ.
Κι εμείς ευχαριστούμε την κ. Βρυζίδου και για τη συνέπεια στον χρόνο. Τον λόγο έχει ο Βουλευτής της Νέας Δημοκρατίας, ο κ. Σάββας Χιονίδης.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, ερχόμαστε να συζητήσουμε ένα σχέδιο νόμου, το οποίο αποτελεί βίβλο για το πώς θα κινηθούμε στο επόμενο διάστημα. Θα πω κάτι το οποίο έχει ενδιαφέρον και δεν είναι δικό μου: Προσαρμόσου στο μέλλον πριν σε βρει απροετοίμαστο. Εδώ, λοιπόν, βλέπουμε ότι ενώ ζούμε στη δίνη μιας παγκόσμιας κρίσης του κορωνοϊού, η Κυβέρνηση συνεχίζει το έργο της δυναμικά σε όλους τους τομείς, άσχετα αν πέφτουν οι προβολείς στα συγκεκριμένα κομμάτια. Ερχόμαστε, λοιπόν, στην Ελλάδα της πολυνομίας. Να, λοιπόν, ένα καλό παράδειγμα το συγκεκριμένο, όπου ο ν.4608/2019 και ο ν.3894/2010 είναι πλέον ένα ενιαίο νομοθετικό κείμενο. Είναι σημαντικό αυτό; Βεβαίως και είναι σημαντικό, για να ξέρουμε πού βαδίζουμε και πώς βαδίζουμε σε κάθε περίπτωση και ιδιαίτερα γι’ αυτούς οι οποίοι θέλουν να επενδύσουν. Τι πρότεινε η Νέα Δημοκρατία για να ψηφιστεί το 2019; Θα σταθώ στο οικονομικό κομμάτι και το αναπτυξιακό. Πρότεινε σταθερότητα, η Ελλάδα να γίνει ένας πόλος σταθερότητας. Γι’ αυτόν τον λόγο - να το πούμε με απλά λόγια - επενδύει κάποιος στο Ηνωμένο Βασίλειο ή στην Ελβετία. Διότι έχουν πολύ υψηλό δείκτη σταθερότητας. Το country risk, δηλαδή η έκθεση κινδύνου όταν επενδύει κάποιος σε μία χώρα είναι σημαντικό; Είναι. Στην Ελλάδα βελτιώνεται; Δεν το λέμε εμείς. Αυτό το λένε όλοι οι διεθνείς οργανισμοί. Να, λοιπόν, που το επενδυτικό ρίσκο στην Ελλάδα μειώνεται και αυτό αποτελεί μια καλή πλατφόρμα σταθερότητας για τις επενδύσεις. Έχουμε, επίσης, τον δείκτη οικονομικού κλίματος. Θα μου πείτε: «Αυτά τα καταλαβαίνει καθένας;». Πρέπει να μπουν πλέον στο λεξιλόγιό μας. Ποιος ο δείκτης οικονομικού κλίματος για την Ελλάδα σε αυτή την τεράστια πανδημία; Στις 112,5 μονάδες. Πόσο ήταν τον Σεπτέμβρη; Ήταν 109,7. Διαβάζω: «Στη δίνη της πτώσης του χαμηλότερου δείκτη από το 2011, η Γερμανία». Η Ελλάδα, με αυτήν την Κυβέρνηση, μ’ αυτόν τον Πρωθυπουργό κοντεύει σιγά, σιγά να πλησιάσει το ανώτατο εικοσαετίας που ήταν το 2000. Τότε ήταν 116. Είμαστε πολύ κοντά. Άρα, λοιπόν, υπάρχει κι εμπιστοσύνη. Ανάπτυξη έχουμε; Τα 190 δισεκατομμύρια δολάρια του εγχώριου προϊόντος, του ΑΕΠ που είναι γνωστό, βελτιώνεται; Πόσο; Η Κυβέρνηση, προσεκτική και σεμνά, μίλησε στην αρχή για 4% ή 5%. Ο Πρωθυπουργός στην Έκθεση είπε ότι είναι περισσότερο, παρόλο που όλοι οι διεθνείς οργανισμοί έβλεπαν μια ανάπτυξη διαφορετική. Και θα το πω απλά για να καταλαβαινόμαστε. Το να προσθέσεις 12 δισεκατομμύρια στα 189 δισεκατομμύρια που είναι τώρα, λεφτά πραγματικά, ότι αυξάνει το εισόδημα σου είναι σαν κάποιος ντόπιος νοικοκύρης που έπαιρνε 20.000 ευρώ τον χρόνο να μπορεί αυτό να το αυξήσει στις 22.000 ευρώ το χρόνο. Να λοιπόν, πώς νοικοκυρεύεται αυτή η υπόθεση. Και αυτά είναι στοιχεία, τα οποία τα έχουμε. Η αύξηση του μέσου οικογενειακού εισοδήματος είναι σημαντική; Ναι, είναι της τάξεως του 7%. Οι καταθέσεις στις τράπεζες αυξήθηκαν κατά 35 δισεκατομμύρια και το μεγαλύτερο μέρος από αυτές ανήκουν σε μικρά νοικοκυριά, στους μικρούς, μικρομεσαίους, στους υπαλλήλους, στους ιδιωτικούς ή του Δημοσίου ή και σε μικρές επιχειρήσεις; Αυτά είναι τα στοιχεία. Τώρα, θα μου πει κάποιος: Δεν υπάρχει κάτι αρνητικό; Βέβαια, ο δείκτης καταναλωτικής εμπιστοσύνης έχει κάποιους τριγμούς τώρα τελευταία και αυτό λόγω της εισερχόμενης από το εξωτερικό ακρίβειας στα καύσιμα, όπως επίσης και των εντάσεων που έχουμε με το θέμα του πολέμου του κορωνοϊού. Όμως και αυτός δεν είναι τόσο χαμηλά. Δεν έχει υποστεί τέτοια ζημιά που να το δικαιολογεί. Επομένως, με αυτόν τον νόμο βοηθούμε το επενδυτικό κλίμα, δημιουργούμε επενδυτικό περιβάλλον, όπως ακριβώς περιγράφεται στην επικεφαλίδα του. Δεν θα μπω σε λεπτομέρειες, γιατί έκανε τόσο αναλυτική και εξαιρετική εισήγηση ο εισηγητής μας, ο Χρήστος Ταραντίλης και μάλιστα, όχι με ύφος δασκάλου, αλλά με ύφος κατανοητό από τον καθένα. Επομένως, δεν θα μπω στη λεπτομέρεια, την οποία γνωρίζουμε όλοι και ακούσαμε από πολλούς συναδέρφους. Θα τονίσουμε όμως το εξής: Οι εμβληματικές επενδύσεις δεν είναι αυτές της πράσινης οικονομίας; Μόνο τα δισεκατομμύρια μετράνε; Πόσα εκατοντάδες εκατομμύρια βάζουμε μέσα; Ακούμε όλοι για βιοτεχνολογία. Μιλούμε για πράσινη οικονομία. Μιλούμε, παραδείγματος χάρη, για την παραγωγή του πράσινου υδρογόνου. Είναι ή δεν είναι το αύριο, στο οποίο προσαρμοζόμαστε και με αυτό τον νόμο να βοηθήσουμε; Επενδύει σήμερα 9 δισεκατομμύρια ευρώ η γερμανική κυβέρνηση για τη δημιουργία αγωγών για το πράσινο υδρογόνο. Άρα, λοιπόν, είμαστε στη σωστή κατεύθυνση. Και αυτό δεν το λέμε εμείς, το λένε απ’ έξω. Το λέμε κι εμείς, όσοι θέλουμε να βλέπουμε τα πράγματα με ρεαλισμό. Χαιρόμαστε που δώδεκα ξένοι οίκοι έχουν θετική άποψη για την ελληνική οικονομία. Και βεβαίως, αυτό θα βοηθήσει στο αύριο, το οποίο είναι κοντά μας. Και ίσως κάποιος θα πει: Μήπως είσαι πολύ αισιόδοξος; Ναι, είμαι ρεαλιστής. Και με ρεαλισμό λέμε ότι όσο και αν υπάρχει ένταση αυτή τη στιγμή και όλοι οι προβολείς είναι στραμμένοι στον covid -19, εγώ λέω ότι είναι σε επίπεδο αποδρομής ο ιός, με το επίπεδο εμβολιασμού που πετύχαμε - και θα πετύχουμε ακόμη περισσότερο - με τα φάρμακα που έρχονται. Για εμένα η αγωνία, κυρίες και κύριοι συνάδελφοι, κύριε Πρόεδρε, είναι μία: Πώς θα μπορέσουμε με το ιδιαίτερα χτισμένο σύστημα του κρατικού μηχανισμού να απορροφήσουμε αυτά τα 72 δισεκατομμύρια χρήματα; Αυτό είναι το μεγάλο πρόβλημα, καθώς επίσης και το πώς αυτά τα ποσά θα κινηθούν από τους ιδιωτικούς, που θα ξεπεράσουν τα 100 δισεκατομμύρια. Είμαστε έτοιμοι; Φαίνεται εδώ και στο νομοσχέδιο ξεκάθαρα ότι πλέον δεν είναι καθόλου κακό, πιστοποιημένοι φορείς ή ιδιώτες να μπορούν να κάνουν τις αξιολογήσεις. Κρίμα που δεν καταφέραμε ακόμη τις επτακόσιες πενήντα μέρες που κάνουν οι μικροεπενδυτές στις περιφέρειες να μπορέσουμε να τις μειώσουμε. Οφείλουμε να το κάνουμε, κύριε Υπουργέ. Ξέρω τις προσπάθειες σας. Είναι πολύ σημαντικό ότι μειώσατε τα ποσά. Δίνουν περισσότερες δυνατότητες οι Επιτροπές επιτέλους. Διότι πέραν των μεγάλων στρατηγικών επενδύσεων, όπως επίσης και των εμβληματικών, αυτή η μικρή οικονομία, των μικρών και πολύ μικρών, αυτή είναι η οποία στηρίζει την ελληνική οικονομία και εκεί πρέπει να δώσουμε προσοχή. Και θα χαρώ πολύ αν αυτά τα προνόμια που έχουν οι στρατηγικές επενδύσεις μπορέσουμε να τα μεταγγίσουμε στις μικρές και μικρότερες επιχειρήσεις στην καθημερινότητα του πολίτη που παλεύει σε αυτές δύσκολες συνθήκες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ολοκληρώνω σ’ ένα λεπτό. Χαιρόμαστε που πραγματικά μετά από πάρα πολύ καιρό θα δούμε τις πρώτες startup επιχειρήσεις να μπαίνουν στο Χρηματιστήριο. Δεν χρειάζεσαι πλέον εκατομμύρια. Ίσως με 100.000 ευρώ. Οφείλουμε να το χειροκροτήσουμε. Να, λοιπόν, πώς προετοιμάζεται σωστά για το μέλλον, για το αισιόδοξο αύριο της Ελλάδος. Γι’ αυτό μας προτιμούν οι τεράστιες επιχειρήσεις αλλά και μικρότεροι επιχειρηματίες, γιατί έχουμε δημιουργήσει ένα πλαίσιο σταθερότητας και θα έλεγα πιο απλά ένα πλαίσιο κοινής λογικής. Το Θριάσιο Πεδίο σαν διαμετακομιστικό κέντρο προχωρεί δεκαετίες ολόκληρες. Θα κλείσω λέγοντας ότι κάποια στιγμή που συζητούν να πείσουν κάποιον Ελληνοαμερικανό να έρθει να κάνει μια επένδυση - αρκετά μεγάλη για τα επίπεδα της επαρχίας -3 εκατομμυρίων ευρώ, απάντησε πολύ λογικά με την αμερικανική λογική ο άνθρωπος: «Εντάξει, να έρθω να το κάνω. Και ποιος μου εγγυάται ότι θα προχωρήσει και δεν θα καθυστερήσω τότε»; «Μα, γιατί το λέτε αυτό; Θα βοηθήσουμε όλοι». Λέει: «Εσείς έχετε μια εμβληματική επένδυση στο Ελληνικό που για εσάς είναι σημαία και δεν μπορεί να προχωρήσει. Θα προχωρήσετε το δικό μου, που είναι μικρό και δευτερεύον»; Το Ελληνικό προχωρεί, προχωρεί δυναμικά, αλλά συγχρόνως προχωρούν τα «data centers», το «cloud computing», η παροχή υπολογιστικού νέφους σε όλο τον κόσμο και μας επέλεξαν πολλοί μεγάλοι για να αποτελέσουμε το κέντρο. Να, λοιπόν, η Ελλάδα του αύριο, το αύριο το οποίο είναι κοντά μας, για να μπορέσουμε να κάνουμε το άλμα της απογείωσης. Κλείνω, κύριε Πρόεδρε, κυρίες και κύριοι συνάδελφοι, λέγοντας ότι η Νέα Δημοκρατία παρόλες τις μεγάλες κρίσεις, προσφυγικό, ελληνοτουρκικά, covid -19 δεν παρέκκλινε καθόλου από το κεντρικό της πρόγραμμα για το οποίο ψηφίστηκε, ούτε γραμμή. Καλύτερα πήγε από αυτά που υποσχέθηκε και όχι χειρότερα σ’ αυτές τις συνθήκες. Άρα αυτό μου δίνει την εύλογη αισιοδοξία, την πεποίθηση, ότι το μέλλον της Ελλάδος - εφόσον λύνουμε ζητήματα και παρέλθει και αυτή η λαίλαπα που είναι σε αποδρομή - είναι πολύ σημαντικό να πιστεύουμε ότι είναι για τα παιδιά μας, για το αύριο. Η Ελλάδα άλλαξε επίπεδο, άλλαξε εποχή, άλλαξε σελίδα και αυτό δεν μπορεί να το φέρει κανείς πίσω. Σας ευχαριστώ.
Και εμείς ευχαριστούμε. Τον λόγο τώρα έχει ο Βουλευτής του ΣΥΡΙΖΑ Προοδευτική Συμμαχία ο κ. Ευάγγελος Αποστόλου.
Ευχαριστώ, κύριε Πρόεδρε. Κύριε Χιονίδη, ίσως παρασυρθήκατε και πραγματικά το να βάλετε στη ζυγαριά από τη μια μεριά την απορρόφηση των 72 δισεκατομμύρια ευρώ και από την άλλη τις ανθρώπινες ζωές είναι πάρα πολύ σκληρό.
Δεν συγκρίνω ανόμοια πράγματα.
Ειλικρινά βιώνει η χώρα μας μια τραγωδία, η οποία δεν μπορεί να μπει σε άλλες ζυγαριές. Κυρίες και κύριοι συνάδελφοι της Νέας Δημοκρατίας, με το τωρινό νομοσχέδιο καλείστε ουσιαστικά να προσφέρετε τα πάντα για να μειώσετε τις απαιτήσεις στον χαρακτηρισμό των επενδύσεων ως «στρατηγικές». Θεσπίζετε κάθε λογής παρέκκλιση σε όλα τα μεγέθη από τα απαιτούμενα οικονομικά μέχρι και τον αριθμό των θέσεων απασχόλησης. Ακόμη, λοιπόν, μια κατηγορία στρατηγικών επενδύσεων με τίτλο εμβληματικές επενδύσεις εξαιρετικής σημασίας στις οποίες θα προσφερθούν βεβαίως και οι πόροι του Ταμείου Ανάκαμψης. Στο ερώτημα «και ποιος θα χαρακτηρίσει ένα επενδυτικό σχέδιο ως εμβληματικό» η απάντηση είναι «μια τριμελής επιτροπή που ορίζουν οι Υπουργοί Ανάπτυξης και Οικονομικών. Καταργείτε δηλαδή τη διάταξη του νόμου για τις στρατηγικές επενδύσεις που τις κατέτασσε με αντικειμενικό τρόπο, αφήνοντας ένα τεράστιο περιθώριο για επιλεκτικούς χαρακτηρισμούς. Οι εμβληματικές επενδύσεις θα δραστηριοποιηθούν κυρίως στις ζώνες απολιγνιτοποίησης και θα ενισχυθούν με 20% επιπλέον από τις επενδύσεις που θα γίνονται εκτός των ζωνών απολιγνιτοποίησης. Και εδώ επιτρέψτε μου άλλο ένα ερώτημα. Επειδή αυτήν την ώρα στον χώρο των ανανεώσιμων πηγών ενέργειας γίνονται μεγάλες μάχες συμφερόντων, υπάρχει δυνατότητα να επωφεληθεί μια εμβληματική επένδυση με το 100% και μετά να πάει σε περιοχή εκτός ζωνών απολιγνιτοποίησης που θα έπαιρνε το 80% του προβλεπόμενου; Γιατί ξέρουμε ακριβώς τι πιέσεις και τι συμβαίνει σήμερα σ’ αυτόν τον χώρο. Με τις περιβαλλοντικές ρυθμίσεις ορίζεται διαδικασία ειδική κατά παρέκκλιση κάθε άλλης διάταξης ακόμα και για περιοχές «natura» και για έργα που λέτε ότι δεν έχουν σημαντικές περιβαλλοντικές επιπτώσεις. Σε αυτήν την περίπτωση διερωτώμαι: Πώς ένα έργο δεύτερης κατηγορίας μπορεί να θεωρηθεί στρατηγική επένδυση, δεδομένου του μικρού μεγέθους και της παραγωγής; Επιτρέψτε μου, αγαπητοί συνάδελφοι, ειδικά όσοι εκπροσωπείτε την περιφέρεια, να μείνω σε ένα θέμα που είναι σίγουρο ότι σας απασχολεί και εσάς. Βρισκόμαστε όλοι μπροστά σε μια πρωτοφανή επίθεση χορήγησης αδειών παραγωγού στρατηγικού χαρακτήρα για εγκαταστάσεις αιολικών πάρκων. Κάτι ανάλογο θεσμοθετείται και με το τωρινό νομοσχέδιο, δίνοντας δυνατότητες πολεοδομικών παρεκκλίσεων σε επενδύσεις στον αιγιαλό και σε παραλίες της χώρας. Με αυτούς τους επίδοξους στρατηγικούς -χθες - και εμβληματικούς -σήμερα - βρίσκεται αντιμέτωπη με το τωρινό νομοσχέδιο η τοπική κοινωνία στην Εύβοια, ειδικά με τις επενδύσεις σε αιολικά πάρκα. Κυρίες και κύριοι συνάδελφοι, η Εύβοια έχει καλύψει τη συμβολή της στον εθνικό στόχο για αιολική ενέργεια. Πάνω από το 40% της παραγόμενης ενέργειας από ανεμογεννήτριες στη χώρα μας προέρχεται από την Εύβοια και ειδικότερα την νοτιοκεντρική Εύβοια. Ήδη λειτουργούν στην ευρύτερη περιοχή της τετρακόσιες δεκατρείς ανεμογεννήτριες σε τριάντα τέσσερα αιολικά πάρκα. Φαίνεται ότι δεν σας αρκούσαν αυτά και προβαίνετε και σε αλλεπάλληλες νέες αδειοδοτήσεις. Από την αρχή της χρονιάς έχετε εκδώσει εκατόν είκοσι τέσσερις άδειες, ενώ έχετε υπό αξιολόγηση εκατόν σαράντα επτά. Δηλαδή συνολικά για την περιοχή προγραμματίζετε οκτακόσιες σαράντα επτά ανεμογεννήτριες. Αυτά είναι από στοιχεία της ΡΑΕ, δεν είναι δικά μας. Την ίδια ώρα βέβαια ο Πρόεδρος της ΡΑΕ, ο κ. Δαγούμας, δηλώνει ότι το ποια έργα θα εγκατασταθούν και σε ποια σημεία είναι ζήτημα που εξαρτάται από το χωροταξικό των ΑΠΕ που κατά τον ίδιο δεν υπάρχει, πράγμα βεβαίως που επιβεβαίωσε και ο Γενικός Γραμματέας Χωρικού Σχεδιασμού στην Επιτροπή Περιβάλλοντος, ο κ. Μπακογιάννης. Δηλαδή χορηγούν άδειες παραγωγού χωρίς ουσιαστικά να υπάρχει το απαραίτητο ειδικό χωροταξικό. Τότε, λοιπόν, εσείς γιατί από την ώρα που βλέπετε μια τέτοια λειτουργία δεν τους σταματάτε; Είναι δυνατόν να χορηγούνται άδειες ασύστολα και μάλιστα σε τοποθεσίες που υποδεικνύουν οι ίδιοι οι επενδυτές; Είναι αδιανόητο για παράδειγμα να προτείνονται σε περιοχές τώρα - αλλά και άλλες - όπου υπάρχει ένα πλήθος πραγμάτων ιδιαίτερης και μοναδικής περιβαλλοντικής, πολιτιστικής και αρχαιολογικής αξίας. Αυτό βέβαια που επίσης αποτελεί και πρόκληση προς τις τοπικές κοινωνίες που αντιστέκονται, είναι η εκτίμηση του προέδρου της ΡΑΕ - ακούστε το αγαπητοί συνάδελφοι - ότι μόνο ένα 10% ή 20% των αδειών παραγωγού που έχουν εκδοθεί θα υλοποιηθούν. Στην περιοχή έχουν υλοποιηθεί πολύ περισσότερα. Γιατί δεν τα απορρίπτετε όλα τα υπόλοιπα; Έφτασε μέχρι του σημείου την ίδια ώρα που η βόρεια Εύβοια αγωνιούσε όχι μόνο για την επιβίωση των πληγέντων από την ολική της καταστροφή αλλά και από την εκτέλεση των απαραίτητων αντιδιαβρωτικών και αντιπλημμυρικών έργων - αυτά ζούσαμε - να έρχεται η ΡΑΕ και να εκδίδει άδειες παραγωγού για την εγκατάσταση κι άλλων δεκαπέντε αιολικών πάρκων στα καμένα. Ήταν τέτοια η αντίδραση των κατοίκων που ανάγκασαν τον Υπουργό Περιβάλλοντος να τις αποσύρει. Είναι δυνατόν, λοιπόν, σε τέτοιες συνθήκες στην αδειοδότηση να μιλάμε για στρατηγικές επενδύσεις; Πόσο μάλλον όταν είναι φανερό ότι οι ενδιαφερόμενοι επενδυτές έχουν μπει σε μια διαδικασία αντιπαραθέσεων που έχει ως βασικό στόχο τα κονδύλια του Ταμείου Ανάκαμψης; Είναι θετικό ότι οι δήμοι και οι φορείς όσο και οι κάτοικοι των περιοχών που υφίστανται την επίθεση, αντιδρούν. Είναι επίσης θετικό ότι η περιφερειακή αυτοδιοίκηση όχι μόνο γνωμοδοτεί αρνητικά αλλά και βάζει όρους για τις επόμενες γνωμοδοτήσεις. Για παράδειγμα, η περιφέρεια Στερεάς Ελλάδας όχι μόνο γνωμοδότησε αρνητικά επί των μελετών περιβαλλοντικών επιπτώσεων που αφορούσαν την κατασκευή και λειτουργία πέντε αιολικών πάρκων στα Στύρα της Καρύστου αλλά και εξέφρασε τη βούληση να είναι αρνητικό στην έκφραση γνώμης επί των μελετών περιβαλλοντικών επιπτώσεων μέχρι να περιέλθουν στο περιφερειακό συμβούλιο ουσιαστικές αρμοδιότητες και όχι μόνο γνωμοδοτικού χαρακτήρα. Εσείς την ίδια ώρα παραπέμπετε τη μελέτη περιβαλλοντικών επιπτώσεων στο ΚΑΣ παραβιάζοντας τον ν. 3028/2002 που στο άρθρο 12 ορίζει ότι πριν γίνει οποιαδήποτε χωρική ρύθμιση εξετάζεται πρώτα η ύπαρξη αρχαιολογικών χώρων πράγμα που βρισκόταν ήδη σε πορεία ανάδειξης πριν το παραπέμψει στο ΚΑΣ. Φαίνεται, λοιπόν, ότι για σας κάθε αγαθό που η φύση έχει παραδώσει στον άνθρωπο παύει να είναι κοινόχρηστο. Όλα, από τον ήλιο, τον αέρα, το νερό, προσφορά στους επίδοξους στρατηγικούς επενδυτές. Σ’ αυτές τις συμπεριφορές, αγαπητοί συνάδελφοι, θα μας βρείτε πάντα απέναντι. Ευχαριστώ.
Κι εμείς ευχαριστούμε τον κ. Αποστόλου. Θα δώσω τον λόγο για ένα λεπτό στον κ. Χιονίδη, γιατί πράγματι ο κ. Αποστόλου είπε κάτι που κι εγώ δεν άκουσα. Αλλά καλύτερα να το απαντήσει ο ίδιος ο κ. Χιονίδης.
Ευχαριστώ, κύριε Πρόεδρε. Με όλον τον σεβασμό στο πρόσωπο του κ. Αποστόλου ο οποίος συνήθως είναι ήπιος και λογικός. Εγώ, λοιπόν, κύριε Πρόεδρε απευθύνομαι σε εσάς και δι’ υμών στον κ. Αποστόλου. Είμαι υπεύθυνος για αυτά που λέω όχι για αυτά που καταλαβαίνει κάποιος ή αυτά που θέλει να καταλάβει, με όλον τον σεβασμό στην τεράστια ταλαιπωρία χιλιάδων συνανθρώπων μας και ιδιαίτερα σε αυτούς που χάσανε ανθρώπους, όπως εγώ έχασα τη μητέρα μου. Ο σεβασμός μας είναι τεράστιος και ο δικός μου και όλης της κυβέρνησης. Προσπαθούμε όλοι μαζί σε αυτή την κατεύθυνση. Υπό αυτήν την έννοια μακριά από μας αυτές οι κρίσεις οι οποίες δεν συνάδουν με αυτά στα οποία αναφέρθηκα. Και να θυμίσω, επίσης, ότι σήμερα μιλούμε για την ανάπτυξη, μιλούμε για το πώς πάμε μπροστά. Και βεβαίως και το αισιόδοξο μήνυμα ότι με τον εμβολιασμό που είναι πολύ ψηλά αλλά και με τα φάρμακα τα οποία ήδη είναι στη διάθεσή μας, - τα έφερε η κυβέρνηση αλλά και άλλες χώρες - είμαι βέβαιος ότι σύντομα θα αποδράμει το φαινόμενο ως μία ενδημική νόσος. Υπό αυτήν την έννοια καλώ τον κ. Αποστόλου να ανακαλέσει στο συγκεκριμένο κομμάτι ότι εμείς κοιτάζουμε την ανάπτυξη και τα χρήματα και όχι τον ανθρώπινο πόνο. Ευχαριστώ, κύριε Πρόεδρε.
Κι εμείς ευχαριστούμε.
Κύριε Πρόεδρε, μου αρκεί η επανόρθωση. Από εκεί και πέρα όσοι κατάλαβαν, κατάλαβαν.
Ο καθένας το εκλαμβάνει όπως νομίζει. Τον λόγο τώρα έχει ο κοινοβουλευτικός εκπρόσωπος της Νέας Δημοκρατίας, κ. Χρήστος Μπουκώρος.
Ευχαριστώ, κύριε Πρόεδρε. Αναμφίβολα, κυρίες και κύριοι συνάδελφοι, η αγωνία μας και το μυαλό όλων μας είναι στους συμπολίτες μας που δίνουν τις μάχες στα νοσοκομεία και στις μονάδες εντατικής θεραπείας. Αυτός ο πόλεμος δεν έχει τελειώσει αλλά αυτός ο πόλεμος πρέπει να δοθεί πλέον με όλες τις δυνάμεις μας και με όλα τα μέσα. Και θα ήταν προσφορά προς τον τόπο στα μεγάλα να συμφωνούμε και να έχουμε καθαρές θέσεις. Επενδύσεις, επενδυτικό περιβάλλον, οικονομία, ανάπτυξη, ελληνικό ΑΕΠ, θέσεις εργασίας, ζητούμενα ακόμα για τη χώρα μας παρά το γεγονός ότι εδώ και δυόμιση χρόνια στο τιμόνι της χώρας βρίσκεται ένας Πρωθυπουργός και μια κυβέρνηση που βελτιώνουν συνεχώς το νομοθετικό πλαίσιο και επιχειρούν να αξιοποιήσουν όλες τις προσφερόμενες ευκαιρίες. Βλέπουμε από την πλευρά κυρίως της Αξιωματικής Αντιπολίτευσης μια εμμονή σε θέσεις που κάθε άλλο παρά μπορούν να οδηγήσουν σε αξιοποίηση αυτών των ευκαιριών και η υλοποίηση της συγκεκριμένης αναπτυξιακής στρατηγικής. Ένας προσανατολισμός στο δημόσιο, λες και η σημερινή κυβέρνηση δεν είναι ταγμένη να υπηρετεί το δημόσιο συμφέρον. Μια προσήλωση σε τακτικές που οδηγούν σε καθυστερήσεις και γραφειοκρατία. Είναι συνυφασμένα αυτά τα δύο χαρακτηριστικά του ελληνικού δημοσίου με την αδιαφάνεια και τα παρεπόμενά της. Έρχεται σήμερα να αντιδράσει σε ποιο πράγμα; Στο ότι οι Υπουργοί, ο κ. Γεωργιάδης και ο κ. Παπαθανάσης παίρνουν μια πρωτοβουλία για μια υπηρεσία μιας στάσης ώστε να δώσουμε ταχύτητα στην εξέταση των επενδυτικών αιτημάτων, ώστε να αυξήσουμε την απορροφητικότητα που είναι το ζητούμενο. Τα χρηματοδοτικά εργαλεία και τα χρηματοδοτικά προγράμματα μάς δίνουν δυνατότητες αξιοποίησης πολλών δισεκατομμυρίων. Η απορροφητικότητα, όμως, τα προηγούμενα χρόνια αλλά και γενικότερα είναι στο 25%, 30%, 40%, 50%. Σε έναν άνυδρο τόπο μας προσφέρεται νερό και εμείς δεν το αξιοποιούμε. Το πετάμε στη θάλασσα. Αυτό έρχεται να διορθώσει ο νόμος για τις στρατηγικές κι εμβληματικές επενδύσεις, κυρίες και κύριοι συνάδελφοι. Φιλοδοξούμε, προσδοκούμε, βάσιμα θέλω να πιστεύω, ότι ο νόμος που σήμερα θα ψηφίσουμε θα συνδυαστεί με τον νέο επενδυτικό νόμο, με την αξιοποίηση των πόρων του Ταμείου Ανασυγκρότησης, τις προκηρύξεις ΕΣΠΑ, μέσα σε ένα περιβάλλον που επιτυγχάνονται ικανοποιητικοί ρυθμοί ανάπτυξης οι οποίοι με βάση τον προϋπολογισμό που θα ψηφίσουμε σε λίγες μέρες ανέρχονται κοντά στο 7%. Όπως είπαν όμως και προηγούμενοι συνάδελφοι, σύμφωνα με εκτιμήσεις διεθνών οργανισμών, ενδέχεται να περάσουν και το 10% και να πλησιάσουν το 11%. Σε ένα περιβάλλον πολιτικής σταθερότητας τι είναι αυτό που παγκοσμίως μετατρέπει έναν τόπο σε επενδυτικό προορισμό; Πού οδηγούνται τα κεφάλαια, οι ιδέες, οι αναπτυξιακές προτάσεις στον κόσμο μας σήμερα; Σε ποιες περιοχές; στις περιοχές που έχουν χαμηλούς φορολογικούς συντελεστές; Ούτε καν στις περιοχές που έχουν χαμηλά ημερομίσθια. Αυτό πράγματι το υπογραμμίζω και το αναδεικνύω ως ένα πρόβλημα. Κατευθύνονται στις περιοχές που έχουν πολιτική σταθερότητα καταρχάς, χαμηλό πολιτικό ρίσκο. Αυτό είναι το πρώτο ζητούμενο. Το πρώτο κριτήριο. Και η κυβέρνησή μας και ο Πρωθυπουργός την πολιτική σταθερότητα, παρά τις επαναλαμβανόμενες κρίσεις που αντιμετωπίσαμε, την διαφυλάττουν ως κόρη οφθαλμού. Γι’ αυτό και οι συνεχόμενες δεσμεύσεις του Πρωθυπουργού για εκλογές στο τέλος της τετραετίας. Πολιτική σταθερότητα λοιπόν είναι το πρώτο. Το δεύτερο τι είναι; Η ασφάλεια δικαίου και τι είναι ασφάλεια δικαίου; Σε μια περίπτωση αμφισβητούμενη, ιδιοκτησιακού καθεστώτος ή δυνατότητας αδειοδότησης ή ένταξης σε ένα χρηματοδοτικό εργαλείο, ο επενδυτής θέλει να γνωρίζει πότε θα τελεσφορήσει η υπόθεσή του, πότε θα εξεταστεί η πρότασή του, πότε θα εκδοθεί η δικαστική απόφαση, πότε θα ενταχθεί στο χρηματοδοτικό εργαλείο για το οποίο ενδιαφέρεται. Όλα αυτά μαζί συνιστούν την ασφάλεια δικαίου. Άκουσα από κάποιους συναδέλφους της Αξιωματικής Αντιπολίτευσης να λένε «Θέλουμε υπομονετικούς επενδυτές.». Να υπομένουν και να επιμένουν αντιλαμβάνομαι ότι εννοούν. Πόσα χρόνια άραγε; Δεν έχει αντιληφθεί ακόμα η Αξιωματική Αντιπολίτευση ότι ζούμε σε έναν κόσμο ανταγωνιστικό, ότι η επένδυση που θα φύγει από την Ελλάδα θα πάει στη γειτονική Τουρκία ή σε κάποια άλλη περιοχή του κόσμου. Είναι καλύτερο να πεις ότι «Εγώ δεν θέλω όλες τις επενδύσεις και θα πει το κράτος ποιες επενδύσεις θα γίνουν και είμαι κρατιστής και δεν το κρύβω, πρέπει να τα ελέγχει τα πάντα το κράτος.», από το να λες «Ελάτε, επενδυτές, είμαστε φιλοεπενδυτές, αλλά θα περιμένετε και πέντε, έξι, δέκα χρόνια, πότε θα βγει η ένταξη, πότε θα βγει η δικαστική απόφαση, πότε θα ολοκληρωθούν οι διοικητικές διαδικασίες και οι αδειοδοτήσεις». Αυτό εννοείτε, κυρίες και κύριοι συνάδελφοι; Το δεύτερο λοιπόν είναι η ασφάλεια δικαίου. Τρίτη παράμετρος είναι οι φορολογικοί συντελεστές και όλα αυτά. Διότι όλα αυτά μπορούν να προϋπολογιστούν από τον κάθε υποψήφιο επενδυτή. Το γνωρίζει ευθύς εξαρχής και αν υπάρχει πολιτική και οικονομική σταθερότητα αυτοί οι συντελεστές δύσκολα επιδεινώνονται, μάλλον βελτιώνονται όταν υπάρχουν τα δύο χαρακτηριστικά που περιέγραψα προηγουμένως. Κατά συνέπεια, τι κάνει αυτός ο νόμος; Κάνει όλα αυτά μαζί. Συγκροτεί μια υπηρεσία μιας στάσης, one stop shop, στη Διεύθυνση Ιδιωτικών Επενδύσεων του Υπουργείου Ανάπτυξης, την οποία ελπίζουμε, κύριε Υπουργέ, ότι θα ενισχύσετε, σεις προσωπικά. Και γιατί λέω ότι το ελπίζουμε; Δεν το λέω για να σας κολακεύσω, αλλά το λέω γιατί όταν αναλάβατε η κάθε ένταξη καθυστερούσε περίπου εξακόσιες σαράντα ημέρες. Εξακόσιες σαράντα ημέρες σημαίνει περίπου δύο χρόνια. Σήμερα ο Υπουργός έχει ένα μέσο όρο εντάξεων εκατόν σαράντα ημέρες. Φιλοδοξούμε με τον νόμο για τις στρατηγικές και εμβληματικές επενδύσεις οι εντάξεις να είναι σε ένα διάστημα χρονικό της τάξεως των εξήντα ή εβδομήντα ημερών. Ταχύτητα, αξιοπιστία, διαφάνεια, ασφάλεια δικαίου. Αποδείχθηκε ότι η μεγάλη αποκέντρωση οδηγούσε σε καθυστερήσεις. Έχουμε τώρα τις «αόρατες κυβερνήσεις», όπως τις ονομάζω, τις διαχειριστικές αρχές, που παίρνει και δυόμισι και τρία χρόνια για να ολοκληρωθεί μια υπόθεση. Δυόμισι και τρία χρόνια αντιλαμβάνεστε ότι είναι ένα τεράστιο χρονικό διάστημα, που απαξιώνει την ίδια την επενδυτική πρόταση. Αυτό επιχειρεί να θεραπεύσει ο νόμος που σήμερα συζητάμε και ο οποίος θέλω να πιστεύω ότι θα ψηφιστεί από τη μεγάλη πλειοψηφία του Ελληνικού Κοινοβουλίου. Θα έλεγα, κυρίες και κύριοι συνάδελφοι, ότι κανείς δεν μας περιμένει και κυρίως δεν μας περιμένουν οι ανταγωνίστριες χώρες. Ζούμε σε ένα άκρως ανταγωνιστικό παγκόσμιο περιβάλλον. Η χώρα μας έχει τη δυνατότητα, έχει τη γεωπολιτική θέση, έχει τους φυσικούς πόρους, έχει το φυσικό κάλλος, ώστε να καταστεί ένας επενδυτικός προορισμός, βεβαίως με σεβασμό στο περιβάλλον και βεβαίως με σεβασμό στους νόμους. Αλλά οι «ιερές αγελάδες», οι ιδεοληψίες, οι εμμονές και, αν θέλετε, κομματικές προσεγγίσεις σε ζητήματα επενδύσεων δεν χωρούν. Πρέπει να μπαίνει η λογική μπροστά. Εδώ ακούμε και τα διάφορα παράλογα, ότι θα γίνει ξενοδοχειακή μονάδα σε μια περιοχή της χώρας και θα υποβαθμιστεί το περιβάλλον. Δηλαδή ο επενδυτής που θα ρίξει τα εκατομμύριά του για να φτιάξει μια ξενοδοχειακή μονάδα θα υποβαθμίσει το περιβάλλον, θα υποβαθμίσει τη θάλασσα, το περιβάλλον πέριξ της επένδυσής του και θα φέρνει τους πελάτες του σε υποβαθμισμένο περιβάλλον. Τα ακούμε κι αυτά, τα ακούμε κι αυτά. Η Ισπανία επέλεξε μια άλλου είδους ανάπτυξη, με τη δόμηση, την κατοικία και τη χρονοχρέωση, και δεν μιλάμε για τέτοιου είδους ανάπτυξη στην Ελλάδα, αν μπορούμε να συνεννοηθούμε σε αυτήν την Αίθουσα, κυρία συνάδελφε. Οι τροπολογίες επίσης έρχονται να ρυθμίσουν ζητήματα. Ήρθαν οι Υπουργοί εδώ και τις παρουσίασαν. Βεβαίως τις στηρίζουμε. Άκουσα δηλαδή και από κάποιους συναδέλφους της αντιπολίτευσης ότι δίνεται παράταση στα πρόστιμα παράνομων και αυθαίρετων λιμενικών εγκαταστάσεων, χωρίς να αναρωτηθούν ποιοι είναι οι παραβάτες και ποιοι έχτισαν τα παράνομα και τα αυθαίρετα. Είναι το ίδιο το ελληνικό δημόσιο, τα του οίκου του ρυθμίζει το ελληνικό δημόσιο με αυτήν την τροπολογία και δίνει υπεραξία στην περιουσία του. Αν θέλετε να την αφήνουμε ρημαγμένη και να βλέπουμε οικόπεδα του ελληνικού δημοσίου, του ΤΑΙΠΕΔ, να είναι αναξιοποίητα, να είναι σκουπιδότοποι, να είναι χώροι παρανομιών, να καταπατούνται, να μας το πείτε κι αυτό. Για να ολοκληρώσω, κύριε Πρόεδρε, θα έλεγα ότι απαντά πολλά από τα αναπτυξιακά ζητούμενα το συγκεκριμένο νομοσχέδιο. Και όπως είπα στην έναρξη της ομιλίας μου, σε συνδυασμό με τον νέο αναπτυξιακό νόμο, σε συνδυασμό με την αύξηση της απορροφητικότητας πόρων από το ταμείο ανασυγκρότησης και τις προκηρύξεις ΕΣΠΑ, φιλοδοξούμε πραγματικά ότι το 2022 θα είναι ένα έτος σταθμός για την ανάπτυξη της χώρας, που θα αφήσει οριστικά πίσω της την κρίση που μας ταλανίζει τα τελευταία δέκα, δώδεκα χρόνια. Ασφαλώς προϋπόθεση είναι να περιορίσουμε τις συνέπειες της πανδημίας, να νικήσουμε αυτόν τον αόρατο εχθρό, να κερδίσουμε αυτόν τον πόλεμο. Ασφαλώς αυτή είναι μια προϋπόθεση η οποία προέκυψε και η οποία καταδυναστεύει τη χώρα και στοιχίζει ανθρώπινες ζωές κι αυτό μας συγκλονίζει όλους. Όμως, παράλληλα με αυτόν τον πόλεμο, πρέπει η Κυβέρνηση να νομοθετεί, προκειμένου να βελτιώσει το επενδυτικό περιβάλλον, το οικονομικό περιβάλλον. Διότι γιατί μόνο έτσι πιστεύουμε εμείς ότι μπορεί να βελτιωθεί το κοινωνικό περιβάλλον. Αν μπορεί κανείς βάσιμα να υποστηρίξει ότι μπορούν να δημιουργηθούν νέες θέσεις εργασίας, να αυξηθούν οι πραγματικά χαμηλοί μισθοί που υπάρχουν στη χώρα - πραγματικά είναι πολύ χαμηλοί οι μισθοί που υπάρχουν στη χώρα - χωρίς επενδύσεις, να έρθει σ’ αυτό το Βήμα, στο μεγαλύτερο και το πιο υπεύθυνο Βήμα της χώρας, και να το πει. Νομίζω όμως ότι επειδή οι της αντιπολίτευσης δεν μπορούν να τεκμηριώσουν κάτι τέτοιο περιορίζονται σε εμμονές και μισόλογα. Κύριε Υπουργέ, προχωρήστε. Προχωρήστε και με τον νέο επενδυτικό νόμο τον οποίο η οικονομία, η αγορά, η κοινωνία περιμένει, γιατί είναι ο μόνος δρόμος να αφήσουμε πίσω μας ό,τι κακό μας ταλαιπώρησε τα τελευταία χρόνια. Σας ευχαριστώ.
Κι εμείς ευχαριστούμε τον κ. Μπουκώρο. Τον λόγο τώρα θα δώσω στον αρμόδιο Υφυπουργό κ. Βεσυρόπουλο, προκειμένου να τοποθετηθεί επί της τροπολογίας με γενικό αριθμό 1146 και ειδικό 93.
Ευχαριστώ, κύριε Πρόεδρε. Κυρίες και κύριοι συνάδελφοι, λαμβάνω τον λόγο για να αναφερθώ στην τροπολογία με γενικό αριθμό 1146 και με ειδικό αριθμό 93 που κατατέθηκε από το Υπουργείο Οικονομικών. Πρόκειται για μια τροπολογία με άρθρα που μεταξύ άλλων εκσυγχρονίζουν και εξορθολογίζουν τη φορολογική νομοθεσία και τα οποία έρχονται προς ψήφιση στο πλαίσιο ενός νομοσχεδίου που έχει στόχο τη δημιουργία ενός σύγχρονου και ελκυστικού περιβάλλοντος, κατάλληλου να προσελκύσει και να στηρίξει την υλοποίηση στρατηγικών επενδύσεων. Συγκεκριμένα, με το άρθρο 8 της τροπολογίας εναρμονίζονται τα φορολογικά κίνητρα για την ανάπτυξη και εκμετάλλευση ευρεσιτεχνίας στο άρθρο 71Α του Κώδικα Φορολογίας Εισοδήματος με τους κανόνες του Οργανισμού Οικονομικής Συνεργασίας και Ανάπτυξης για την αποφυγή επίσημων φορολογικών πρακτικών. Μέχρι σήμερα οι επιχειρήσεις έκαναν χρήση των ευνοϊκών ρυθμίσεων που το άρθρο 71α προέβλεπε για την απαλλαγή από τον φόρο εισοδήματος των κερδών που προέρχονται από την εκμετάλλευση ευρεσιτεχνίας, ανεξάρτητα από το αν είχαν πραγματοποιήσει δαπάνες για τη δημιουργία, την ανάπτυξη ή τη βελτίωση της ευρεσιτεχνίας αυτής. Με το άρθρο 8 της τροπολογίας αυτό αλλάζει και εφεξής η απαλλαγή από τον φόρο συνδέεται με τις δαπάνες έρευνας και ανάπτυξης που πραγματοποιήθηκαν από την επιχείρηση για την ανάπτυξη ευρεσιτεχνίας. Ταυτόχρονα το πεδίο εφαρμογής του άρθρου 71α διευρύνεται, ώστε από τις ευνοϊκές ρυθμίσεις του να καταλαμβάνονται και άλλα εισοδήματα που σχετίζονται με την εκμετάλλευση της ευρεσιτεχνίας πέραν των κερδών από την πώληση προϊόντων παραγωγής της επιχείρησης και την παροχή υπηρεσιών για τα οποία χρησιμοποιήθηκε ευρεσιτεχνία, όπως είναι τα έσοδα από την πώληση ευρεσιτεχνίας. Πρόκειται για ρύθμιση απολύτως εύλογη που ενσωματώνει διεθνείς κανόνες και πρακτικές, εκσυγχρονίζοντας το φορολογικό μας πλαίσιο και που πρέπει επομένως να αποτελέσει πεδίο ευρείας συμφωνίας και συναίνεσης. Με το άρθρο 9 της τροπολογίας καθορίζονται ανώτατα όρια στα επιβαλλόμενα πρόστιμα του κώδικα φορολογικής διαδικασίας για τις περιπτώσεις εκείνες που μια επιχείρηση δεν προσκομίζει κατά τον φορολογικό έλεγχο τα βιβλία της, καθώς και τους φορολογικούς ηλεκτρονικούς μηχανισμούς, τις μνήμες και τα αρχεία που οι φορολογικοί ηλεκτρονικοί μηχανισμοί δημιουργούν. Πρόκειται για εξορθολογισμό των διατάξεων του άρθρου 54ε του κώδικα φορολογικής διαδικασίας που επιβάλλεται λόγω και της ενεργοποίησης της ψηφιακής πλατφόρμας myDATA και της υποχρέωσης διαβίβασης των δεδομένων των παραστατικών στην ανεξάρτητη αρχή δημοσίων εσόδων. Με αυτήν τη ρύθμιση της τροπολογίας καθορίζεται ανώτατο όριο στα πρόστιμα που ανέρχεται στο 15% των ακαθάριστων εσόδων της επιχείρησης. Επιπλέον, προβλέπει ότι το πρόστιμο επιβάλλεται εφόσον κατά τη διάρκεια του προληπτικού φορολογικού ελέγχου δεν προσκομιστούν φορολογικοί ηλεκτρονικοί μηχανισμοί ή και αρχεία και μνήμες των φορολογικών ηλεκτρονικών μηχανισμών εκτός αν έχει δηλωθεί απώλεια πριν εκδοθεί η σχετική εντολή ελέγχου. Η ρύθμιση του άρθρου 10 της τροπολογίας έρχεται σε συνέχεια του άρθρου 9, προκειμένου να καταστεί σαφές ότι στην περίπτωση που διαπιστώνεται παραβίαση ή παραποίηση ή επέμβαση στη λειτουργία των φορολογικών ηλεκτρονικών μηχανισμών, περίπτωση για την οποία επιβάλλεται το πρόστιμο του άρθρου 54ε του κώδικα φορολογικής διαδικασίας δεν εφαρμόζεται ο ανώτατος περιορισμός του προστίμου. Η διευκρίνιση αυτή είναι επιβεβλημένη, λόγω της ιδιαίτερης βαρύτητας της παράβασης. Κυρίες και κύριοι συνάδελφοι, αναμφίβολα αυτή η τροπολογία που φέρνει προς ψήφιση η Κυβέρνηση του Κυριάκου Μητσοτάκη εξορθολογίζει και επικαιροποιεί το φορολογικό πλαίσιο με βάση τις τεχνολογικές εξελίξεις ψηφιακής διαβίβασης φορολογικών δεδομένων στη φορολογική διοίκηση, αλλά και ενσωματώνει τις διεθνείς φορολογικές πρακτικές και θα πρέπει να τύχει ευρείας διακομματικής στήριξης. Σας ευχαριστώ.
Ευχαριστούμε τον κύριο Υπουργό. Ο κ. Κατρίνης κάτι θέλει να ρωτήσει, κύριε Υπουργέ.
Ευχαριστώ, κύριε Πρόεδρε. Δεν θα σχολιάσω, κύριε Υπουργέ, τα άρθρα 1 και 2 για το ταμείο ανάκαμψης. Τα είπα και στην ομιλία μου. Κάποια στιγμή πρέπει κάποιος από το οικονομικό επιτελείο…
Κύριε Πρόεδρε, να διευκρινίσω κάτι.
Ορίστε, κύριε Υπουργέ.
Για τα πρώτα επτά άρθρα της τροπολογίας έρχεται ο κ. Σκυλακάκης για να τα στηρίξει. Εγώ εισηγήθηκα τα τρία τελευταία άρθρα. Το 8, 9 και 10. Έρχεται ο κ. Σκυλακάκης για τα πρώτα επτά άρθρα της τροπολογίας. Αφορά το ταμείο ανάκαμψης. Ευχαριστώ.
Ωραία, κύριε Υπουργέ. Κύριε Κατρίνη, θέλετε να πείτε κάτι;
Κύριε Υπουργέ, στο άρθρο 9 αυτό με τα πρόστιμα έχει αναδρομική ισχύ; Και για ποιο λόγο το κάνετε αυτό;
Αφορά πράξεις που θα εκδοθούν από την δημοσίευση του νόμου και μετά.
Τις οριστικές πράξεις;
Εάν δεν έχει εκδοθεί πράξη οριστική μέχρι σήμερα, καταλαμβάνει όλες τις περιπτώσεις. Όταν έχει εκδοθεί οριστική πράξη από τη φορολογική διοίκηση, καταλαβαίνετε ότι δεν καταλαμβάνει αυτές τις περιπτώσεις. Ευχαριστώ.
Ευχαριστούμε, κύριε Υπουργέ. Τον λόγο έχει ο Βουλευτής της Νέας Δημοκρατίας, κ. Μάξιμος Σενετάκης και αμέσως μετά ο Κοινοβουλευτικός Εκπρόσωπος του Κομμουνιστικού Κόμματος Ελλάδας, κ. Καραθανασόπουλος. Ορίστε, κύριε Σενετάκη, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, προ ημερών όταν ξεκίνησε η συζήτηση για τον προϋπολογισμό ακούσαμε μια πολύ ευχάριστη είδηση. Η πρόβλεψη για την ανάπτυξη το 2022 αναθεωρήθηκε από 3,6% στο 6,9%. Πώς συνέβη αυτό το μικρό θαύμα σε μία περίοδο που αντιμετωπίσαμε τη μία πίσω από την άλλη πρωτοφανείς προκλήσεις; Η απάντηση είναι απλή. Η σημερινή Κυβέρνηση παρά την κρίση του μεταναστευτικού στον Έβρο, παρά την τουρκική επιθετικότητα στο Αιγαίο, παρά την πανδημία, παρά την κλιματική κρίση, παρά την ενεργειακή κρίση - όλες εξωγενείς κρίσεις - , παρά την Όμικρον που βλέπουμε να επελαύνει, δεν σταμάτησε το μεταρρυθμιστικό της έργο. Το νομοσχέδιο για τις στρατηγικές επενδύσεις, για τη διευκόλυνση των ιδιωτικών επενδύσεων και η δημιουργία ρυθμιστικού πλαισίου για τις Εταιρείες Τεχνοβλαστούς είναι άλλη μία πράξη του μακρύ μεταρρυθμιστικού της έργου. Από τη μία πλευρά οι στρατηγικές επενδύσεις ανοίγουν δρόμους, δίνουν τον ρυθμό σε μία οικονομία. Γι’ αυτό είναι στρατηγικές. Από την άλλη οι spin off καινοτομούν και διαχέουν στην κοινωνία το μίγμα της ανάπτυξης που παραλαμβάνουν από πάνω για να το ανατροφοδοτήσουν από κάτω και πάλι προς τα πάνω. Είναι κρίκοι στην ίδια αλυσίδα. Χωρίς το ένα δεν λειτουργεί το άλλο. Δεν αρκεί μόνο να δημιουργήσουμε φιλοεπενδυτικό περιβάλλον. Πρέπει επιτέλους να βρούμε τρόπο να μετατρέψουμε την έρευνα και την επιστημονική γνώση σε προϊόντα, υπηρεσίες και οφέλη για την κοινωνία. Πρέπει επιτέλους να αντιμετωπίσουμε το ελληνικό παράδοξο, να έχουμε περίσσευμα παραγόμενης έρευνας και αναλογικά μικρό αριθμό spin offs. Συνεπώς, η αύξηση των spin off εταιρειών είναι ζωτικής σημασίας για να κρατήσουμε τα ελληνικά μυαλά στη χώρα μας, για να φέρουμε πίσω εκείνα που έφυγαν, για να φτιάξουμε καινοτόμα προϊόντα made in Greece. Η σπουδή αυτή που αποτυπώνεται σε αυτό το νομοσχέδιο, επιβεβαιώνει ότι η Κυβέρνηση μεριμνά για τα πάρα πολλά ταλαντούχα ελληνόπουλα, παρά για τους λίγους. Και πάμε στους λίγους και ισχυρούς. Μιλάμε για στρατηγικές επενδύσεις. Στο μυαλό ορισμένων στρατηγικές επενδύσεις είναι κάτι μεγάλο, κάτι άπιαστο, κάτι απρόσιτο. Με τις ρυθμίσεις που εισάγονται αποκαλύπτεται πως προκύπτει μία εσφαλμένη αντίληψη. Οι στρατηγικές επενδύσεις δεν προσδιορίζονται μόνο από το ποσό της επένδυσης, αλλά από την ποιότητα και την προστιθέμενη αξία που φέρουν. Τα νούμερα αναθεωρούνται προς τα κάτω και διευρύνουν την γκάμα των επενδύσεων. Απολαμβάνει του καθεστώτος διευκολύνσεων για να προχωρήσει γρήγορα πέρα από τα γνωστά γραφειοκρατικά εμπόδια και αγκυλώσεις, είναι η αντίληψη του One - Stop - Shop και είναι και το στοίχημα μας επιτέλους να εφαρμοστεί στην πράξη. Απολαμβάνει φορολογικά και κεφαλαιακά κίνητρα, αφορά σε πολλούς περισσότερους από όσοι κάποιοι φαντάζονται και προφανώς, δεν αφορά λίγους και εκλεκτούς, όπως αρέσκεται να μας κατηγορεί Αντιπολίτευση. Βέβαια, η Αντιπολίτευση εφηύρε και κάτι άλλο να πει. Κατηγόρησε την Κυβέρνηση ότι φτιάχνει νόμους με βάση τα σχέδια που τους υποβάλλονται. Μα, για να καταλάβω, όταν φτιάχνεις ένα εργαλείο, όπως αυτό εδώ το νομοσχέδιο, για να εξυπηρετήσεις μία επιτακτική ανάγκη, δηλαδή τη δημιουργία ενός φιλοεπενδυτικού περιβάλλοντος, προκειμένου να προσελκύσεις επενδύσεις, θα αγνοήσεις αυτό που ζητούν οι επενδυτές για να φέρουν εδώ τα χρήματά τους; Δηλαδή αν μία εταιρεία θέλει να επενδύσει στη χώρα μας, εμείς πρέπει να της αρνηθούμε προσωρινή άδεια εγκατάστασης; Πρέπει να της αρνηθούμε να χωροθετήσει; Πρέπει να της αρνηθούμε άδεια εγκατάστασης και λειτουργίας; Πρέπει να την μπερδέψουμε στα γρανάζια της γραφειοκρατίας και να μην βγάζει άκρη; Πρέπει να της δημιουργήσουμε ανασφάλεια δικαίου; Ή μήπως δε θα πρέπει να της παράσχουμε επενδυτικά κίνητρα για να προτιμήσει τη χώρα μας; Δεν καταλαβαίνουμε πως αν δεν κάνουμε πέντε βασικά πράγματα τα κεφάλαια αυτά θα πάνε αλλού; Όλες οι χώρες, σε όλο τον πλανήτη τρέχουν να βρουν κεφάλαια για επενδύσεις. Κάνουν ό,τι μπορούν για να διευκολύνουν τις επενδύσεις. Εμείς εδώ τι πρέπει να κάνουμε; Να παραμένουμε ένα γαλατικό χωριό και να ζούμε στον κόσμο μας; Ας σοβαρευτούμε, επιτέλους. Η ανάπτυξη επιτυγχάνεται με έναν και μόνο τρόπο, με επενδύσεις. Και οι επενδύσεις χρειάζονται χρήματα, χωρίς χρήματα δεν γίνονται. Είναι τόσο απλό. Το έχουν καταλάβει όλες οι προηγμένες χώρες που σπεύδουν να δημιουργήσουν φιλο - επενδυτικό περιβάλλον. Προφανώς η αντιπολίτευση έχει μείνει στο προηγούμενο κεφάλαιο. Άκουσα να λέγεται ότι πρέπει να συζητήσουμε για το τι ανάπτυξη θέλουμε. Αναρωτιέμαι όμως πόσα χρόνια θα συζητούμε θεωρητικά; Και τόσα χρόνια που συζητάμε δεν καταλήξαμε κάπου; Δεν είδαμε, δεν ακούσαμε τι κάνουν οι άλλοι; Νομίζω ότι ο χρόνος της κουβέντας τελείωσε. Η χώρα υπέφερε από τα λόγια τα μεγάλα. Γυρίσαμε σελίδα. Συζητάμε για την επόμενη μέρα. Για μας το τι ανάπτυξη θέλουμε είναι μια συζήτηση περαιωμένη. Είναι η ζωή που την ορίζει. Όταν οι συνθήκες αλλάζουν προσαρμόζεσαι. Όταν σου ζητάει για παράδειγμα η Microsoft να δημιουργήσει data centers εσύ τι πρέπει να πεις; «Δεν έχουμε καταλήξει σε τι ανάπτυξη θέλουμε, φύγετε»; Ας σοβαρευτούμε, επιτέλους. Δεν υπάρχει άλλος χρόνος για χάσιμο. Αυτή τη στιγμή που μιλάμε υπάρχουν 40 και πλέον δισεκατομμύρια από το Ταμείο Ανάκαμψης, τα οποία εξασφάλισε αυτή η Κυβέρνηση, τα οποία πρέπει πάση θυσία να απορροφηθούν μέσα στα επόμενα χρόνια, αλλιώς θα χαθούν. Αυτά τα κεφάλαια συν τα υπόλοιπα που θα κινητοποιήσουν πρέπει πάση θυσία να μπουν στην ελληνική οικονομία. Είναι το οξυγόνο που θέλουμε για να αναπνεύσουμε. Έτσι θα δημιουργηθούν θέσεις εργασίας, έτσι θα αντιστραφεί το brain drain, έτσι θα μειωθεί η ανεργία, έτσι θα δει προκοπή ο τόπος μας. Αν δεν το πετύχουμε, θα είμαστε υπόλογοι απέναντι στα παιδιά μας. Σας ευχαριστώ.
Ευχαριστούμε, κύριε Σενετάκη. Ζητώ συγνώμη από τον κ. Καραθανασόπουλο προκειμένου για πέντε λεπτά να τοποθετηθεί ο Υπουργός Οικονομικών κ. Σκυλακάκης επί της τροπολογίας με γενικό αριθμό 1146 και ειδικό αριθμό 93 για τα πρώτα επτά άρθρα γιατί για τα υπόλοιπα τοποθετήθηκε πριν από λίγο ο κ. Βεσυρόπουλος. Έχετε τον λόγο.
Ευχαριστώ, κύριε Πρόεδρε. Η τροπολογία αυτή είναι κατά κύριο λόγο τροπολογία τεχνικά αναγκαία, αλλά έχει και ένα σημαντικό ηθικό κομμάτι στο τέλος. Το άρθρο 1 παρέχει τη δυνατότητα ανακατανομής πιστώσεων του Ταμείου Ανάκαμψης, πάντοτε εντός του ορίου που ισχύει για κάθε φορέα. Χρειάζεται μια ευελιξία για να υλοποιηθεί σωστά το Ταμείο Ανάκαμψης. Στο άρθρο 2 στόχος είναι η χρηματοδότηση των έργων που εντάσσονται στο Ταμείο Ανάκαμψης από τον Κρατικό Προϋπολογισμό μέσω του εθνικού σκέλους του ΠΔΕ που είναι το καταλληλότερο εργαλείο που έχουμε. Υπάρχει το εθνικό, υπάρχει και το συγχρηματοδοτούμενο, αλλά επειδή το Ταμείο Ανάκαμψης μοιάζει περισσότερο στο εθνικό στους τρόπους υλοποίησης επιλέγουμε να το βάλουμε στο εθνικό σκέλος του ΠΔΕ. Άλλωστε, και το υπόλοιπο που θα χρηματοδοτούμε εμείς - όταν προκύπτει και αν προκύπτει, ΦΠΑ κ.λπ.¬ - πηγαίνει από το εθνικό σκέλος. Στο άρθρο 3 έχουμε ρύθμιση θεμάτων ελέγχου και εκκαθάρισης δαπανών. Αυτό είναι ένα ευρύτερο άρθρο με στόχο την απλούστευση της δημοσιονομικής διαχείρισης φορέων της κεντρικής διοίκησης. Το άρθρο 4 είναι μια ρύθμιση τεχνικού χαρακτήρα για υπόλογους χρηματικών ενταλμάτων προπληρωμής. Ρυθμίζεται ο κύκλος των εξειδικευμένων υπαλλήλων που δύνανται να λάβουν αποτελεσματικά τη διακίνηση των ΧΕΠ και επαναπροσδιορίζεται το ασυμβίβαστο των διαχειριστών τους. Στο άρθρο 5 έχουμε αντίστοιχη ρύθμιση για τους εξειδικευμένους υπαλλήλους που διαχειρίζονται πάγιες προκαταβολές. Στο άρθρο 6 αίρεται η αποκλειστική προθεσμία για την έκδοση του Προεδρικού Διατάγματος που αφορά τον τρόπο καθορισμού αποζημίωσης των δαπανών μετακίνησης στελεχών των Ενόπλων Δυνάμεων. Και στο άρθρο 7 η ισόβια τιμητική παροχή που χορηγήθηκε στους οπλίτες που υπηρέτησαν στην Κύπρο επεκτείνεται και χορηγείται και στους δόκιμους εφέδρους αξιωματικούς, στους εφέδρους αξιωματικούς, στους ανακαταταγέντες έφεδρους αξιωματικούς, καθώς και σ’ αυτούς που υπηρέτησαν στην Εθνική Φρουρά της Κύπρου. Δηλαδή σε όλους όσοι μετείχαν στα γεγονότα της πολιτικής περιόδου. Νομίζω ότι αυτό το άρθρο έπρεπε εδώ και δεκαετίες να είχε περάσει από την ελληνική Βουλή, γιατί αυτοί οι άνθρωποι πραγματικά βρέθηκαν εκεί για την πατρίδα τους. Ευχαριστώ πολύ.
Κύριε Πρόεδρε, θα ήθελα τον λόγο για να κάνω μια ερώτηση στον κύριο Υπουργό.
Ορίστε, κύριε Κατρίνη.
Ευχαριστώ, κύριε Πρόεδρε. Κύριε Υπουργέ, για τα δύο πρώτα άρθρα, και ειδικά για το δεύτερο άρθρο, καταλαβαίνω ότι ενώ είχατε εγγράψει και περιμένατε τη δόση του 1,7 δισεκατομμυρίου μέσα στον Οκτώβριο και την πάτε τώρα στο 2022, είστε υποχρεωμένοι πλέον να φέρετε κι αυτήν τη διάταξη. Δεν μας έχετε όμως εξηγήσει για ποιον λόγο η Κυβέρνηση, όχι εσείς προσωπικά, δεν έκανε την εκταμίευση της πρώτης δόσης και αν αυτό σχετίζεται με τη μη υλοποίηση μεταρρυθμίσεων οι οποίες είναι υποχρεωτικές για την εκταμίευση της δόσης ή αν έχει σχέση με τα δημοσιονομικά δεδομένα. Διότι, όλως τυχαίως, είχαμε και αναβολή των αξιολογήσεων από τους οίκους αξιολόγησης. Αυτό φαίνεται χρήσιμο για την Ολομέλεια να διευκρινιστεί. Σχετικά με τα άρθρα 6 και 7 θα ήθελα να πω τα εξής. Στο άρθρο 7 προφανώς συμφωνούμε και συνηγορούμε για την επέκταση - και θέλω να το πω αυτό, κύριε Πρόεδρε, και ευχαριστώ - του δικαιώματος απονομής τιμητικής παροχής σε όλους όσοι πολέμησαν στην Κύπρο και υποστήριξαν την πατρίδα. Όμως, στο άρθρο 6 αυτήν τη στιγμή δίνετε μια καθυστέρηση σε μια δέσμευση της Πολιτείας να εκδώσει διάταγμα το οποίο επιτέλους θα καθορίσει τις δαπάνες μετακίνησης εσωτερικού και αποζημίωσης εκπαίδευσης για τα στελέχη των Ενόπλων Δυνάμεων και των Σωμάτων Ασφαλείας, που ενώ ισχύει για όλες τις άλλες κατηγορίες του δημοσίου, δεν ισχύει, κύριε Πρόεδρε, - προσέξτε - σ’ αυτήν τη συγκυρία. Είναι από το 2018 και διαρκώς μετατίθεται. Και τώρα έρχεται η Κυβέρνηση και ουσιαστικά το παγώνει και το αναβάλλει, άγνωστο για πότε, και χωρίς να δεσμεύεται για να καθορίσει τις δαπάνες μετακίνησης, αποζημίωσης και εκπαίδευσης των στελεχών των Ενόπλων Δυνάμεων και των Σωμάτων Ασφαλείας. Αυτό νομίζω ότι είναι ακατανόητο, κύριε Υπουργέ, από την Κυβέρνηση, όχι από εσάς προσωπικά. Θα έπρεπε να είναι στις πρώτες προτεραιότητες. Θέλω να μας πείτε αν θα πρέπει να υπάρξει συγκεκριμένη χρονική δέσμευση, όπως ήταν με το προηγούμενο άρθρο που προβλεπόταν εντός συγκεκριμένου διαστήματος με τις όποιες παρατάσεις, να εκδοθεί επιτέλους αυτό το Προεδρικό Διάταγμα. Ευχαριστώ.
Κύριε Πρόεδρε, θα ήθελα κι εγώ τον λόγο για μια ερώτηση.
Ορίστε, κύριε Χαρίτση.
Ευχαριστώ, κύριε Πρόεδρε. Θα μιλήσω για μισό λεπτό μόνο. Δεν κατανοώ, κύριε Υπουργέ, γιατί, εφόσον είπατε κι εσείς ότι το άρθρο 7 για τη χορήγηση της τιμητικής παροχής η οποία αφορά όσους συμμετείχαν στα γεγονότα της Κύπρου και είναι κάτι το οποίο είναι σε εκκρεμότητα όλα αυτά τα χρόνια και πρέπει να επιλυθεί αλλά δεν είναι ένα τρέχον ζήτημα, και εννοώ μ’ αυτό ότι δεν έχει να κάνει με την τρέχουσα επικαιρότητα, γιατί πρέπει να ενταχθεί σε μια συνολική τροπολογία με τόσα πολλά άρθρα, ενώ θα μπορούσε να κατατεθεί αυτοτελώς ώστε να έχουν οι πολιτικές δυνάμεις τη δυνατότητα να το υπερψηφίσουν. Δηλαδή χωρίς να το εντάσσετε σε μια τροπολογία η οποία έχει πάρα πολλά άρθρα και έχει πάρα πολλά ζητήματα, όπως αυτά στα οποία αναφέρθηκα και πιο πριν και τα οποία είναι αρκετά προβληματικά. Γιατί δεν υπάρχει δηλαδή ένας τέτοιος διαχωρισμός; Δεν το καταλαβαίνω αυτό.
Κύριε Σκυλακάκη, έχετε τον λόγο.
Σε σχέση με το θέμα που θέτει ο κ. Χαρίτσης θα ήθελα να πω πως νομίζω ότι αρκεί κανείς να δηλώσει την στήριξή του. Κανείς δεν πρόκειται να θεωρήσει ότι υπάρχει κάποια πολιτική δύναμη που δεν στηρίζει αυτό το συγκεκριμένο άρθρο, αν, για κάποιον λόγο, δεν ψηφίσει την τροπολογία. Νομίζω ότι δεν θα ήταν και σωστό να επικαλεστεί η Κυβέρνηση οτιδήποτε τέτοιο. Έλεγα ότι δεν υπάρχει καμία περίπτωση, άσχετα με το τι ψηφίσει κανείς, οποιαδήποτε πολιτική δύναμη να επικαλεστεί τη μη ψήφο για οποιοδήποτε λόγο σε αυτό το άρθρο, γιατί είναι σαφές ότι όλες οι πολιτικές δυνάμεις το στηρίζουν ενθέρμως και εμείς, ως Κυβέρνηση, αυτό αποτυπώνουμε από τις τοποθετήσεις, ότι στηρίζουν ενθέρμως αυτό το άρθρο οι πολιτικές δυνάμεις άσχετα με την ψήφο τους. Σε ό,τι αφορά τα δύο σημαντικά ερωτήματα που έθεσε ο κ. Κατρίνης, στο δεύτερο, όπως ξέρετε, η προθεσμία παρήλθε άπρακτη και είναι καλύτερο να έχουμε τη δυνατότητα, όταν θα υπάρχει δημοσιονομικός χώρος να την εκπληρώσουμε, παρά να βάλουμε μια δεύτερη προθεσμία που για λόγους δημοσιονομικούς θα παρέλθει άπρακτη. Προφανώς, είναι στις προτεραιότητες της Κυβέρνησης αλλά δημοσιονομικά θέματα μόνιμα θα μπορούμε να δούμε από το 2023 και μετά. Όπως ξέρετε, αυτή τη στιγμή δεν έχουμε αυτή την ευχέρεια. Σε ό,τι αφορά τώρα την ουσία της εκταμίευσης της πρώτης δόσης, υπάρχει στην κανονιστική ρύθμιση, στον κανονισμό, η αναγκαιότητα να υπογραφεί η επιχειρησιακή συμφωνία μεταξύ της Επιτροπής και της χώρας ενδιαφέροντος, της χώρας, δηλαδή, που παίρνει τα χρήματα, για να μπορέσει να προχωρήσει η εκταμίευση. Η μόνη χώρα, μέχρι σήμερα, που έχει καταθέσει - εξ όσων πληροφορούμαι - αίτημα εκταμίευσης είναι η Ισπανία που είχε υπολογίσει ότι θα καταθέσει αίτημα εκταμίευσης στο δεύτερο τρίμηνο του 2022, δηλαδή, τρεις μήνες νωρίτερα από εμάς είχε κάνει αυτό τον υπολογισμό. Επίσης, είναι πιθανόν να καταθέσει και η Γαλλία μέσα στο Δεκέμβριο, ενδεχομένως και η Πορτογαλία και εμείς. Εμείς λάβαμε από την επιτροπή το τελευταίο κείμενο των «interim steps», των ενδιάμεσων βημάτων που είναι απαραίτητο στοιχείο, για να μπορούμε να κάνουμε τη συμφωνία, στις 9 Νοεμβρίου. Έχουμε, λοιπόν, δεκαπέντε μέρες με είκοσι να διαπραγματευτούμε τα «interim steps», τα οποία είναι αρκετά και χρειάζεται θετική βούληση από όλα τα Υπουργεία και μετά έχουμε περίπου δεκαπέντε μέρες για να υπογράψει το κολέγιο των επιτρόπων αυτά που θα συμφωνήσουμε με την Επιτροπή, γιατί αυτή είναι η διαδικασία. Συνεπώς, υπολογίζω ότι το αίτημα εκταμίευσης θα γίνει εντός του Δεκεμβρίου, γιατί εμείς έχουμε τελειώσει όλα τα ορόσημα του τρίτου τριμήνου του 2022. Ευχαριστώ.
Κι εμείς ευχαριστούμε τον κύριο Υπουργό. Τον λόγο τώρα έχει ο κοινοβουλευτικός εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος και αμέσως μετά, αφού έχουμε ολοκληρώσει κάθε παρέμβαση Υπουργού για υποστήριξη των τροπολογιών, τον λόγο θα πάρει ο κύριος Αμανατίδης και στη συνέχεια, ο κύριος Χαρίτσης, ως κοινοβουλευτικός εκπρόσωπος του ΣΥΡΙΖΑ - Προοδευτική Συμμαχία και θα συνεχιστεί ο κατάλογος ως έχει πλέον. Κύριε Καραθανασόπουλε, έχετε τον λόγο.
Ευχαριστώ πολύ, κύριε Πρόεδρε. Η Κυβέρνηση δεν εκπλήσσει. Αποφάσισε σήμερα και νέο μέτρο, δηλαδή τον υποχρεωτικό εμβολιασμό των άνω των 60 ετών, που αν δεν εμβολιαστούν θα πληρώνουν και πρόστιμο 100 ευρώ τον μήνα, χωρίς κανένα άλλο μέτρο. Θα ήταν στα όρια του πολιτικού γελοίου, αν δεν ήταν τόσο βίαια εκβιαστικό το μέτρο αυτό, γιατί η Κυβέρνηση εξακολουθεί να παραπέμπει τη διαχείριση της πανδημίας στην ατομική ευθύνη, για να συγκαλύψει τις δικές της εγκληματικές ευθύνες όσον αφορά τη διαχείριση της πανδημίας. Βεβαίως, ο εμβολιασμός είναι αναγκαίος, αλλά δεν διασφαλίζει από μόνος του τόσο την προστασία όσο και τη μη εξάπλωση της πανδημίας. Αντίθετα, χρειάζεται η θωράκιση των νοσοκομείων - που δεν το κάνει η Κυβέρνηση - με την επαναλειτουργία όλων των κλειστών νοσοκομειακών μονάδων, με μαζικούς διορισμούς μόνιμου προσωπικού και μονιμοποίηση των συμβασιούχων. Η Κυβέρνηση, αντίθετα, προχωρά σε αναστολή εργασίας, σε μετακινήσεις προσωπικού από νοσοκομείο σε νοσοκομείο, από Κέντρα Υγείας σε νοσοκομεία και με την επίταξη, χωρίς αποζημίωση του ιδιωτικού τομέα. Αντίθετα, η Κυβέρνηση παζαρεύει πόσα περισσότερα θα κερδίσουνε οι έμποροι της υγείας. Σημαίνει ανάπτυξη της πρωτοβάθμιας φροντίδας υγείας, η οποία είναι διαλυμένη κυριολεκτικά, η οποία θα μπορεί να λειτουργήσει σε εικοσιτετράωρη βάση, και αφενός, για να αποσυμφορήσει τα νοσοκομεία αλλά, και αφετέρου, για να παίξει τον καθοριστικό ρόλο σε ένα ολοκληρωμένο εμβολιαστικό πρόγραμμα με τον απαραίτητο ιατρικό έλεγχο, με την απαραίτητη φαρμάκο - επαγρύπνηση και την ουσιαστική και προσωποποιημένη ενημέρωση του καθενός. Και βεβαίως, να προχωρήσει στην αποσυμφόρηση, για παράδειγμα, των μέσων μαζικής μεταφοράς που αποτελούν εστία διασποράς της πανδημίας, αλλά και να διαμορφώσει πρωτόκολλα και μέτρα υγιεινής και ασφάλισης στους μεγάλους χώρους εργασίας. Αντί αυτών, καταφεύγει στην αποτυχημένη επιλογή της ατομικής ευθύνης που έχει αυτά τα τραγικά αποτελέσματα. Στο Νομοσχέδιο τόσο ο κ. Υπουργός κύριος Γεωργιάδης όσο και ο κ. Παπαθανάσης, είναι απόλυτα ειλικρινείς. Διαβάζω από ένα άρθρο πρόσφατο του κ. Παπαθαναση που λέει ότι ο στόχος του νομοσχεδίου είναι ένας, να αλλάξουμε την Ελλάδα χτίζοντας, με σχέδιο την οικονομία της νέας εποχής, οικοδομώντας ένα εξαιρετικά φιλικό προς τις επενδύσεις και την επιχειρηματικότητα περιβάλλον. Αυτός είναι ακριβώς στόχος που φιλοδοξεί να καλύψει αυτό το νομοσχέδιο. Άλλωστε, αυτός ο στόχος είναι κοινός όλων των κυβερνήσεων τα προηγούμενα χρόνια, σε όλους τους αναπτυξιακούς νόμους από τη Νέα Δημοκρατία, είτε από το ΠΑΣΟΚ είτε από τον ΣΥΡΙΖΑ, τους ΣΥΡΙΖΑΝΕΛ, όλοι οι αναπτυξιακοί νόμοι αλλά και όλοι οι προϋπολογισμοί οι κρατικοί, έχουν ως μόνιμη επωδό τη διαμόρφωση ενός πιο φιλικού περιβάλλοντος για τις επενδύσεις και τις επιχειρήσεις. Κι εδώ μπαίνει ένα μεγάλο ερώτημα, κατά τη γνώμη του Κ.Κ.Ε., στο οποίο αποφεύγετε να απαντήσετε ή μάλλον απαντάτε παρελκυστικά. Λέτε ότι με τις επενδύσεις θα δημιουργηθούν θέσεις εργασίας και μάλιστα, φτάνετε στο σημείο να λέτε και για καλοπληρωμένες θέσεις εργασίας. Αλλά για να δούμε, αλήθεια, το κίνητρο του κάθε επενδυτή - ας μπείτε ο καθένας στη θέση του κάθε επενδυτή - είναι να κάνει επένδυση για να δημιουργήσει απασχόληση; Γι’ αυτό επενδύει ένας επενδυτής; Όχι, βέβαια. Απλώς, η απασχόληση αποτελεί παράπλευρο ζήτημα, γιατί ακριβώς είναι αναγκαία για την οικονομική και παραγωγική δραστηριότητα. Και δεν είναι τυχαίο ότι, άμα το δούμε διαχρονικά, ανεξάρτητα από το ποιος ήταν στην Κυβέρνηση, όλοι οι αναπτυξιακοί νόμοι έχουν ένα κοινό χαρακτηριστικό, να μειώνουν όσο το δυνατόν περισσότερο τις όποιες προϋποθέσεις, τα επενδυτικά σχέδια, να διαμορφώνουν νέες θέσεις απασχόλησης, μέχρι που να εξαλειφθεί τελείως ως όρος ένταξης μιας επένδυσης στον αναπτυξιακό νόμο. Δεύτερο στοιχείο, μήπως κάνει την επένδυση για να αξιοποιήσει τις πλουτοπαραγωγικές πηγές; Όχι, δεν τον απασχολεί. Τι τον απασχολεί; Να αξιοποιήσει εκείνες τις πηγές δε που θα του προσδώσουν απλά και μόνο κέρδος, αλλά που θα μεγιστοποιήσουν το ποσοστό του κέρδους. Να πω ένα στοιχείο, για να δείτε την πραγματικότητα. Στις κρατικές στρατηγικές επενδύσεις που έχουν ενταχθεί από το 2019 έως σήμερα είναι είκοσι τέσσερα επενδυτικά σχέδια στρατηγικών επενδύσεων, είναι τέσσερα το 2019, δεκατέσσερα το 2020 και έξι το 2021, με συνολικό επενδυτικό ποσό των επενδύσεων τα πέντε δισεκατομμύρια περίπου ευρώ. Πόσα από αυτά είναι στον τουρισμό και στις Ανανεώσιμες Πηγές Ενέργειας; Τo 83,3%, τα είκοσι από τα εικοσιτέσσερα σχέδια αφορούν τον τουρισμό και τις Ανανεώσιμες Πηγές Ενέργειας, για τον τουρισμό είναι έντεκα και για τις Ανανεώσιμες Πηγές Ενέργειας είναι εννέα. Εδώ, λοιπόν, τι δείχνει; Δείχνει μια στοχοπροσήλωση των επενδυτών σε συγκεκριμένους κλάδους που τους διασφαλίζουν γρήγορη απόσβεση των όποιων επενδεδυμένων κεφαλαίων, γιατί είναι πολύ ελάχιστα αυτά που επενδύουν και ταυτόχρονα μέγιστο ποσοστό κέρδους. Πού οδηγεί αυτή η εξέλιξη των πραγμάτων; Οδηγεί σε ακόμη μεγαλύτερη όξυνση της ανισομετρίας τόσο σε κλαδικό επίπεδο όσο και σε επίπεδο περιφερειών, καθιστώντας ακόμη πιο ευάλωτη την οικονομία από τις όποιες μεταβολές σε διεθνές επίπεδο. Δεν είναι τυχαίο ότι η Ελλάδα είχε την μεγαλύτερη πτώση του ΑΕΠ σ’ αυτήν την κρίση που μόλις περάσαμε ακριβώς γιατί ο τουρισμός αποτελεί ένα πολύ μεγάλο ποσοστό του παραγόμενου ΑΕΠ. Με αυτές τις επενδύσεις, αλλά και με τις άλλες που θα ακολουθήσουν αυτό το ποσοστό θα διευρυνθεί ακόμη περισσότερο καθιστώντας ακόμη πιο επισφαλή την καπιταλιστική οικονομική ανάπτυξη στη χώρα μας. Έτσι, λοιπόν το βασικό ζήτημα του κάθε επενδυτή είναι η μεγιστοποίηση του κέρδους, μόνο αυτό τον απασχολεί και μόνο γι’ αυτό θα κάνει επένδυση. Θα πει κάποιος: Είναι και κατ’ ανάγκη κακό, εφόσον με τις επενδύσεις μπορούν να ικανοποιηθούν οι ανάγκες του λαού; Αληθεύει αυτό; Αν αληθεύει αυτό, τότε ο ελληνικός λαός, οι εργαζόμενοι, οι συνταξιούχοι, η νεολαία θα έκαναν διακοπές, θα πηγαίναν στα πεντάστερα ξενοδοχεία και θα απολάμβαναν τον φυσικό πλούτο της χώρας μας. Αντίθετα αυτό δεν συμβαίνει. Τι έχουμε ως αποτέλεσμα; Έχουμε τη διεύρυνση της ψαλίδας ανάμεσα στις δυνατότητες που υπάρχουν για να κάνει κάποιος διακοπές στη χώρα μας και στο ποσοστό και στο επίπεδο ικανοποίησης των λαϊκών αναγκών. Και δεν είναι μόνο ο τουρισμός, παντού συμβαίνει αυτό. Έτσι, λοιπόν, είναι βαθύτατα αντιλαϊκά και αντεργατικά τα κριτήρια για τα οποία κάποιος κάνει επένδυση στον καπιταλισμό. Δεύτερον, γιατί θέλετε όλο και περισσότερο να διαμορφωθεί ένα ακόμη πιο ευνοϊκό περιβάλλον για την προσέλκυση των επενδύσεων; Γιατί υπάρχει ένας σφοδρότατος ανταγωνισμός σε παγκόσμιο, αλλά και σε περιφερειακό επίπεδο ποιος θα προσφέρει περισσότερα στα συσσωρευμένα κεφάλαια για να έρθουν να επενδύσουν στον κάθε τόπο. Γιατί ακριβώς αυτή η δημιουργία ελκυστικού περιβάλλοντος αποτελεί παράγοντα προσαύξησης του ποσοστού κέρδους. Έτσι, λοιπόν, τι σημαίνει δημιουργώ ελκυστικό περιβάλλον; Πρώτα απ’ όλα ξεχαρβάλωμα οποιωνδήποτε δικαιωμάτων στην αγορά εργασίας, η μέγιστη ευελιξία στην αγορά εργασίας για να μπορούν να δημιουργούνται οι μηχανισμοί αναπαραγωγής μιας πολύ φτηνής εργατικής δύναμης χωρίς δικαιώματα εργατικά, ασφαλιστικά, συνδικαλιστικά. Έτσι, λοιπόν, αποτελεί ανέκδοτο ότι οι επενδύσεις θα οδηγήσουν στη δημιουργία καλών αμειβόμενων θέσεων εργασίας. Θα γίνουν και κάποιες από αυτές για τα υψηλά διευθυντικά στελέχη. Οι υπόλοιποι, όμως, θα απασχολούνται υπό καθεστώς ανασφάλειας, αβεβαιότητας και εργασιακής γαλέρας. Τι άλλο σημαίνει ευνοϊκό επενδυτικό περιβάλλον; Κίνητρα, σκανδαλώδη κίνητρα, φορολογικά, αλλά και χρηματοδοτικά. Και εδώ μπαίνει το ερώτημα: Αυτά τα χρήματα είτε των φορολογικών απαλλαγών είτε της χρηματοδοτήσεως πέφτουν από τον ουρανό; Υπάρχει κάποιο λεφτόδεντρο που παρέχει αυτές τις δυνατότητες στους επιχειρηματίες να μην πληρώνουν φόρους, να απαλλάσσονται από τη φορολογία και να χρηματοδοτούνται αδρά για τα επενδυτικά τους σχέδια; Όχι, κάποιος τα πληρώνει. Βεβαίως δεν τα πληρώνουν οι εκάστοτε Υπουργοί. Ποιος τα πληρώνει, λοιπόν; Οι φορολογούμενοι. Ο λαός σηκώνει τα βάρη και των φορολογικών απαλλαγών για να κερδίζουν οι επιχειρηματικοί όμιλοι ακόμη περισσότερο, αλλά και των χρηματοδοτήσεων. Και βεβαίως υπάρχουν και μια σειρά άλλες διευκολύνσεις. Οι ιδιωτικοποιήσεις αποτελούν διευκόλυνση των επιχειρηματικών ομίλων, οι παραχωρήσεις δημόσιας περιουσίας και οι εκποιήσεις παρόμοια. Η διαμόρφωση νέων τομέων επιχειρηματικής δραστηριότητας από τα απορρίμματα μέχρι τη διαχείριση των υδάτινων πόρων από τους πιο φρέσκους ή την ψηφιακή μετάβαση αποτελούν απλώς αυτούς τους τομείς που διασφαλίζουν ακόμη μεγαλύτερο κέρδος. Τρίτη ενότητα. Αυτό που λέτε ουδέτερα τάχα μου δήθεν «απλοποίηση των διαδικασιών για να έρθουν οι επενδύσεις». Αλήθεια; Είναι ουδέτερο πράγμα αυτό; Ποιο είναι το πραγματικό γεγονός; Το πραγματικό γεγονός που προσπαθείτε να το συγκαλύψετε είναι ότι μέσα από αυτήν την λεγόμενη «διαδικασία απλοποίησης» προσπαθείτε να ξεμπερδέψετε και με τα ελάχιστα ακόμη μέτρα προστασίας που έχουν εναπομείνει για την προστασία της δημόσιας υγείας και του περιβάλλοντος. Ταυτόχρονα μέσα από την πολιτική σας διευκολύνετε να συγκεντρώνεται η γη σε όλο και λιγότερα χέρια, να αλλάζει η χρήση γης και ταυτόχρονα να διαμορφώνει ο εκάστοτε μεγαλοεπενδυτής τα δικά του χωροταξικά και πολεοδομικά σχέδια σε αντίθεση με τα πολεοδομικά και χωροταξικά σχέδια, τα οποία - αστικός σχεδιασμός είναι και εδώ βέβαια - μπορούν να λαμβάνουν υπόψιν κάποια ζητήματα προστασίας του περιβάλλοντος. Και όλες οι κυβερνήσεις σε αυτές ακριβώς τις ενότητες έχουν ποντάρει. Για παράδειγμα, ΕΣΧΑΣΕ και ΕΣΧΑΔΑ τα πρωτοκαθιέρωσε ο ΣΥΡΙΖΑ, δηλαδή τα ειδικά χωροταξικά για τις στρατηγικού χαρακτήρα επενδύσεις. Τώρα η Κυβέρνηση της Νέας Δημοκρατίας τα πάει ένα βήμα μπροστά. Τις φοροαπαλλαγές για τις επενδύσεις και τη χρηματοδότηση, αυτά τα οποία φέρνει σήμερα ο σημερινός νόμος είναι επί της ουσίας τα ίδια που προέβλεπε ο προηγούμενος νόμος της κυβέρνησης του ΣΥΡΙΖΑ. Να πόσο αγαστή είναι αυτή η συνεργασία. Τι προσθέτει επιπλέον σήμερα η Κυβέρνηση; Το πρώτο ζήτημα που προσθέτει είναι ότι διευρύνει ακόμη περισσότερο ποιοι μπορούν να ενταχθούν στην κατηγορία των στρατηγικών επενδύσεων, διαμορφώνει τις εμβληματικές επενδύσεις και μέσα από τη μείωση του επιλέξιμου ύψους διευρύνονται ακόμη περισσότερο αυτοί οι οποίοι θα επωφεληθούν από τα πρόσθετα προνόμια, τα οποία δίνει. Ανάμεσα σε αυτά τα πρόσθετα προνόμια υπάρχουν μια σειρά ζητήματα που αναδείχθηκαν. Εγώ θα αναδείξω ένα θέμα. Ισχύει ή δεν ισχύει, κύριε Υπουργέ, ότι στο πλαίσιο της πολεοδόμησης ενός ειδικού σχεδίου στρατηγικής επένδυσης παρέχεται η δυνατότητα οριοθέτησης, επαναοριοθέτησης ή και διευθέτησης των ρεμάτων προς διευκόλυνση της επιχείρησης; Αν ισχύει αυτό, όμως, έχετε εγκληματικές ευθύνες. Γιατί; Γιατί δεν έχετε λάβει υπόψη σας αυτό το οποίο συνέβη πρόσφατα στη νότια Κέρκυρα. Αυτό ακριβώς έκαναν μεγάλες ξενοδοχειακές μονάδες, διευθέτησαν τα ρέματα κατά το δοκούν για να προχωρήσουν οι επενδύσεις και το αποτέλεσμα είναι να πλημμυρίσει περιοχή. Γιατί ακριβώς να ποιος είναι ένας από τους παράγοντες που επιδεινώνουν τα πλημμυρικά φαινόμενα αντί να υπάρχει ολοκληρωμένη διαχείριση των ρεμάτων και των λεκανών απορροής. Εσείς στο όνομα της ανάπτυξης τα υποτάσσετε τα ρέματα, τις λεκάνες απορροής στην εξυπηρέτηση των επιχειρηματικών συμφερόντων και ας πνιγεί ο τόπος ή και κανένας άνθρωπος ακόμη. Εκεί οδηγείται το πράγμα μέσα από αυτήν τη διάταξη την οποία φέρνετε. Δεν θα μιλήσω άλλο για τα ζητήματα των στρατηγικών επενδύσεων θα πάω στην δεύτερη ενότητα, γιατί βεβαίως μπαίνει ένα ερώτημα: Μέχρι πού θα φτάσετε; Είναι θεωρητικό ερώτημα.
Ρητορικό.
Ναι, ρητορικό καλύτερα. Έχετε δίκιο, κύριε Χαρίτση. Μέχρι πού θα φτάσετε τελοσπάντων; Στο τέλος θα φτάσετε να τους υπόσχεστε και δωρεάν εργασία, θα πληρώνει ο κρατικός προϋπολογισμός γι’ αυτούς που απασχολούνται. Μέχρι τώρα ο κρατικός προϋπολογισμός, δηλαδή ο φορολογούμενος, αλλά και ο εργαζόμενος ως ασφαλισμένος μέσω του ΟΑΕΔ, επιδοτεί ασφαλιστικές εισφορές στους επιχειρηματικούς ομίλους, επιδοτεί μέρος του μισθού στο όνομα των διαφόρων προγραμμάτων ενεργητικής απασχόλησης. Θα έρθω στο δεύτερο κομμάτι για τις λεγόμενες spin - offs και το πλαίσιο το οποίο διαμορφώνεται για τις spin - offs, για τις εταιρίες τεχνοβλαστών. Τι σημαίνει αυτό; Πρώτον, υποταγή της έρευνας όχι στις ανάγκες της παραγωγής, αλλά στις ανάγκες των επιχειρήσεων. Είναι διαφορετικό. Ποιο είναι το αποτέλεσμα; Το λέτε εσείς, γιατί η έρευνα πρέπει να αξιοποιείται με σκοπό την εμπορική αξιοποίηση των ερευνητικών αποτελεσμάτων και της γνώσης που παράγουν στο πλαίσιο της δραστηριότητάς τους στον ερευνητικό οργανισμό. Αυτό λέτε. Εμπορευματοποίηση των αποτελεσμάτων της έρευνας. Ποιος θα κερδίσει από αυτή την εμπορευματοποίηση; Μα, αυτός ο οποίος θα έχει επενδύσει. Γεννιούνται και μια σειρά ακόμη ερωτήματα: Πρώτον, ανορθολογισμός. Είσαστε - όχι μόνο στα ζητήματα της υγείας, αλλά παντού, όπου κι αν σας πιάσουν - οι κατεξοχήν εκπρόσωποι του ανορθολογισμού και του σκοταδισμού. Γιατί; Γιατί η έρευνα προσαρμόζεται μόνο σε εκείνους τους τομείς που έχει ενδιαφέρον το κεφάλαιο για να του διασφαλίσει κέρδη. Δηλαδή, για παράδειγμα υπάρχουν ερευνητικά προγράμματα κατά κόρον στις εφαρμοσμένες επιστήμες, ενώ αντίθετα στα θεωρητικά δεν υπάρχουν. Όμως, η νέα γνώση για να διαμορφωθεί και να γεννηθεί, θέλει και εμβάθυνση και έρευνα και σε θεωρητικό επίπεδο και όχι μόνο σε εφαρμοσμένο επίπεδο. Άρα, λοιπόν, είναι ανορθολογισμός ο τρόπος με τον οποίο το κάνετε. Και εδώ τα ζητήματα τα οποία προκύπτουν είναι τα εξής: Πρώτον, στις spin - offs εταιρίες μπορούν να συμμετέχουν, όπως λέει το άρθρο 62, διάφορες εταιρείες - «οι τρίτοι» όπως τις ονομάζει - τα νομικά πρόσωπα, τα οποία είναι επενδυτικά χαρτοφυλάκια για να έχουν άμεση πρόσβαση στο αποτέλεσμα της έρευνας και στην εκμετάλλευσή του. Δεύτερον, τους δίνουν το δικαίωμα στο άρθρο 56 να μεταφέρουν ακόμη και την έδρα τους σε άλλα κράτη - για ποιο σκοπό, άλλωστε; - αρκεί να διατηρήσουν ένα υποκατάστημα εδώ. Τρίτον, με το άρθρο 60 τους παρέχεται η δυνατότητα, έναντι συμβολικού επί της ουσίας μισθώματος, να αξιοποιούν τα εργαστήρια και τοn μηχανισμό που έχουν τα ίδια τα ερευνητικά ιδρύματα, τα πανεπιστήμια. Αλήθεια; Πληρώνει ο φορολογούμενος για να γίνουν εργαστήρια στα πανεπιστήμια, δηλαδή ο εργαζόμενος, ο επαγγελματίας, ο συνταξιούχος, για να πάει να σπουδάσει εκεί το παιδί του, το εγγόνι του και εσείς τα παρέχετε αυτά, έναντι συμβολικού τιμήματος στους επιχειρηματικούς ομίλους; Γιατί; Γιατί, βεβαίως, όταν η έρευνα γίνεται για αυτό το σκοπό, τότε υποβαθμίζεται το επίπεδο της παρεχόμενης εκπαίδευσης. Γιατί, για σκεφτείτε, έναν ακαδημαϊκό, έναν επιστήμονα,, έναν καθηγητή πανεπιστημίου που έχει τρεις - τέσσερις spin - offs και διάφορες άλλες ακόμη, θα τον απασχολεί το ζήτημα του ακαδημαϊκού του έργου ή του επιχειρηματικού του έργου; Εσείς τι λέτε; Του επιχειρηματικού του έργου. Πολύ δε περισσότερο που του δίνεται η δυνατότητα να έχει εξέλιξη με βάση και την προϋπηρεσία στις spin - offs, στην επιχειρηματική δράση. Να, λοιπόν, πώς υποβαθμίζεται η παρεχόμενη εκπαίδευση κάτω από τις ανάγκες των φοιτητών, των ερευνητών που δεν συμμετέχουν σε τέτοια προγράμματα για να αξιοποιηθεί η επιχειρηματική δραστηριότητα στην εκπαίδευση. Έτσι, λοιπόν, πληρώνει ο φορολογούμενος για να γίνουν αυτές οι υποδομές για να τις εκμεταλλεύεται δωρεάν οι διάφορες spin - offs.
Σας παρακαλώ, ολοκληρώστε, κύριε συνάδελφε.
Τελειώνω, κύριε Πρόεδρε. Σε ένα λεπτό ολοκληρώνω. Άρα, λοιπόν, πληρώνει ο φορολογούμενος, κερδίζει ο κεφαλαιοκράτης από τα αποτελέσματα της έρευνας. Και βεβαίως, δεν ικανοποιούνται οι λαϊκές ανάγκες. Γιατί, ίσα - ίσα διευρύνεται ακόμη περισσότερο η ψαλίδα ανάμεσα στην ικανοποίηση των αναγκών, γιατί το αποτέλεσμα της έρευνας είναι πανάκριβο για να μπορούν να το προσεγγίσουν λαϊκά στρώματα. Έτσι, λοιπόν, το ερώτημα είναι ότι εμείς βεβαίως συμφωνούμε ως Κ.Κ.Ε. - όχι συμφωνούμε, είναι πραγματικότητα το γεγονός - ότι η έρευνα αποτελεί βασικό παράγοντα της παραγωγικής διαδικασίας. Αλλά το θέμα είναι, προς όφελος ποιανού; Και για να ολοκληρώσω, κύριε Πρόεδρε, λέω τα εξής: Ότι η καπιταλιστική ανάπτυξη, ανεξάρτητα ποιος είναι διαχειριστής, ανεξάρτητα του μείγματος διαχείρισης αυτής της καπιταλιστικής ανάπτυξης, τη χαρακτηρίζουν τρία άλφα. Ποια είναι αυτά τα τρία άλφα; Πρώτον: Αντεργατική ανάπτυξη, γιατί βασίζεται πάνω στην εκμετάλλευση της εργατικής δύναμης. Δεύτερο άλφα: Είναι βαθύτατα άδικη η ανάπτυξη αυτών - όποιος και αν είναι στην Κυβέρνηση - στον καπιταλισμό. Γιατί είναι βαθύτατα άδικη; Γιατί διευρύνει ακόμη περισσότερο τις κοινωνικές ανισότητες, την ψαλίδα ανάμεσα στις δυνατότητες και στα επίπεδα ικανοποίηση των λαϊκών αναγκών. Και τρίτο άλφα: Είναι αβέβαιη, γιατί διαμορφώνει τις προϋποθέσεις για την εκδήλωση μιας νέας κρίσης, ό,τι κι αν κάνετε. Αυτός είναι ο κύκλος της καπιταλιστικής οικονομίας. Από αυτή την άποψη, λοιπόν, πρέπει η εργατική τάξη να ξεμπερδεύει με τα όποια μυθεύματα περί δίκαιης ανάπτυξης στον καπιταλισμό. Και γι’ αυτό πρέπει να συγκρουστεί με τους πραγματικούς υπεύθυνους, με αυτό το σύστημα, βάζοντας στο επίκεντρο την υπόθεση ικανοποίησης των αναγκών του λαού. Και αυτό μπορεί να γίνει μόνο όταν γίνουν κοινωνική ιδιοκτησία οι πλουτοπαραγωγικές πηγές, όταν γίνουν κοινωνική ιδιοκτησία οι μηχανές και τα εργαλεία, τα μέσα μεταφοράς, όταν γίνουν κοινωνική ιδιοκτησία τα αποτελέσματα της έρευνας και της τεχνολογίας, με κεντρικό επιστημονικό σχεδιασμό και εργατικό έλεγχο. Και βεβαίως, με την αποδέσμευση από την Ευρωπαϊκή Ένωση. Δηλαδή, ο σοσιαλισμός. Ευχαριστώ πολύ και για την ανοχή, κύριε Πρόεδρε.
Και εμείς ευχαριστούμε. Τον λόγο τώρα έχει ο Βουλευτής της Νέας Δημοκρατίας, ο κ. Αμανατίδης και αμέσως μετά όπως προανήγγειλα, ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, ο κ. Αλέξης Χαρίτσης.
Ευχαριστώ, κύριε Πρόεδρε. Κύριε Υπουργέ, επιτρέψτε μου και εγώ να προσθέσω στα όσα ακούστηκαν για το παρόν σχέδιο νόμου, ότι έγινε μια πάρα πολύ καλή δουλειά για ένα τόσο δύσκολο ζήτημα όπως αυτό της επιχειρηματικότητας. Επίσης αγαπητέ κ. Ταραντίλη, επιτρέψτε μου να προσθέσω ότι σε αυτό το σύνθετο και δύσκολο σχέδιο νόμου, η παρουσίαση ήταν και καθαρή και αναλυτική και με τέτοιο τρόπο που έγινε κατανοητό από όλους. Αγαπητοί συνάδελφοι, θα ξεκινήσω από μια βασική αρχή. Ποια; Ότι είναι ανάγκη και αναγκαία η συνολική αναβάθμιση της ανταγωνιστικότητας της χώρας μας στην κοινωνία, στο περιβάλλον, στην οικονομία. Στην οικονομία, έτσι όπως αυτή προκύπτει από τη στήριξη της επιχειρηματικότητας. Και επί του θέματος αυτού, επιτρέψτε μου να προσθέσω ότι υπάρχουν επίσης δύο νόμοι, οι οποίοι στηρίζουν τις στρατηγικές επενδύσεις. Και παρόλο, όμως, που υπάρχουν δύο νόμοι που αναλύθηκαν νωρίτερα, βλέπουμε ότι υπάρχουν για τα ίδια ζητήματα διαφορετικές ερμηνείες. Άρα, οι νόμοι αυτοί αντί να βοηθούν την ανάπτυξη των επενδύσεων, επιτρέψτε μου να πω ότι πολλές φορές τις δυσκολεύουν. Για παράδειγμα, για το ίδιο ζήτημα προβλέπονται διαφορετικές ερμηνείες. Και επομένως στο υπάρχον νομοθετικό πλαίσιο, αποθαρρύνεται ο υποψήφιος επενδυτής. Και επίσης, αντί να διευκολύνουμε την ανάπτυξη επιχειρηματικών δραστηριοτήτων, πολλές φορές τη δυσκολεύουμε. Επίσης, αποτελεί κοινή διαπίστωση ότι η γραφειοκρατία που διέπει τη δημόσια διοίκηση, η σύγχυση των διάσπαρτων αρμοδιοτήτων μεταξύ των υπηρεσιών, επιφέρουν επίσης σημαντικές καθυστερήσεις στις διαδικασίες έγκρισης αδειοδότησης και εν τέλει, υλοποίησης των επενδύσεων. Όμως, από τη στιγμή που το διαγνώσαμε, το αντιληφθήκαμε και το εστιάσαμε, δεν μπορούμε να περιμένουμε. Αυτό, λοιπόν, προωθεί το παρόν σχέδιο νόμου. Κύριο μέλημα το οποίο υπάρχει και στόχος του σχεδίου νόμου, είναι η αποτελεσματική αντιμετώπιση των παραπάνω δυσλειτουργιών. Ταυτόχρονα, όχι η αποτελεσματική αντιμετώπιση, αλλά και η βελτίωση, ο εκσυγχρονισμός του υφιστάμενου θεσμικού πλαισίου. Τι κάνουμε προς την κατεύθυνση αυτή; Κατ’ αρχήν ενσωματώνουμε όλες τις διατάξεις σε ενιαίο κείμενο, έτσι ώστε να υπάρχουν κοινοί κανόνες για όλους από εδώ και στο εξής. Εισάγουμε νέες κατηγορίες στρατηγικών επενδυτών, που δίνουν έμφαση σε σύγχρονους τομείς της οικονομίας και παράλληλα μειώνεται ο προϋπολογισμός που απαιτείται, ώστε να χαρακτηριστεί μία επένδυση στρατηγική, ανάλογα με το είδος της επένδυσης. Επίσης, μία νέα προσπάθεια που γίνεται είναι να ενταχθούν στα κίνητρα των στρατηγικών επενδύσεων και άλλα κεφαλαιακά κίνητρα, κίνητρα χωροθέτησης και κίνητρο ταχείας αδειοδότησης. Προστίθενται ακόμη νέοι τομείς επιχειρηματικής δραστηριότητας στις κατηγορίες των στρατηγικών επενδύσεων, όπως είναι η αγροδιατροφή, η έρευνα, η ανάπτυξη, η βιοτεχνολογία. Θυμίζω ότι τέτοιες κατευθύνσεις, μέσα από μία μελέτη η οποία έγινε για την ανάπτυξη της ελληνικής οικονομίας - έκθεση Πισσαρίδη - αλλά και άλλες μελέτες που προηγήθηκαν, αποτελούν, όπως ξέρουμε, τη ναυαρχίδα ανάπτυξης της ελληνικής οικονομίας. Επίσης, ως τέταρτο σημείο, περιλαμβάνονται ειδικές προβλέψεις για την επίσπευση των διαδικασιών αδειοδότησης, καθόσον ιδιωτικοί φορείς μπορούν να αναλάβουν τμήμα της αδειοδοτικής διαδικασίας και επίβλεψης της διεκπεραίωσης των στρατηγικών επενδύσεων. Επιπρόσθετα, εμπλουτίζεται το νομοθετικό πλαίσιο το οποίο υπάρχει για τις στρατηγικές επενδύσεις με νέες χρήσεις γης και ενισχύονται επενδύσεις στις περιοχές που βρίσκονται σε απολιγνιτοποίηση. Σε ό,τι αφορά τη σύσταση της λειτουργίας εταιρειών τεχνοβλαστών, ενισχύοντας και τη διασύνδεση της έρευνας με την επιχειρηματικότητα, σκοπεύουμε στην παραγωγή καινοτόμων προϊόντων και υπηρεσιών με την προσέλκυση επενδύσεων. Ας δούμε μερικά σημεία του σχεδίου νόμου. Προσδιορίζεται η έννοια της εμβληματικής επένδυσης εξαιρετικής σημασίας. Ποιες είναι αυτές οι επενδύσεις; Είναι αυτές που υλοποιούνται από διακεκριμένες ασφαλώς νομικές οντότητες, προωθούν την πράσινη οικονομία, την καινοτομία, την έρευνα και την τεχνολογία. Παραδείγματος χάριν, στην περιοχή της απολιγνιτοποίησης, σε περιοχές εντός των ζωνών απολιγνιτοποίησης - στο Νομό Κοζάνης, επί παραδείγματι - οι στρατηγικές επενδύσεις οι οποίες υλοποιούνται μπορούν να πάρουν μέχρι το 100% της ενισχυόμενης δαπάνης, ενώ σε περιοχές εκτός ζωνών απολιγνιτοποίησης το 80%, όχι μέχρι το 100% και μέχρι το 80%, αλλά το 100% και το 80%. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Τέλος, αυτές οι επενδύσεις, δηλαδή οι εμβληματικές επενδύσεις εξαιρετικής σημασίας μπορούν να χρηματοδοτηθούν και από το Ταμείο Ανάκαμψης, εφόσον βέβαια ολοκληρωθεί η επένδυση μέχρι τις 31/12/2025. Επίσης, στο άρθρο 9 καθορίζονται κίνητρα ταχείας αδειοδότησης. Γίνεται χρήση των πιστοποιημένων αξιολογητών του Υπουργείου Περιβάλλοντος και Ενέργειας και με τον τρόπο αυτό θα επισπευσθούν οι αναγκαίες περιβαλλοντικές αδειοδοτήσεις. Μία σημαντική παράμετρος είναι επίσης η έννοια των φορέων υποδοχής των επενδυτικών σχεδίων. Μέχρι 1 εκατομμύριο τα επενδυτικά σχέδια θα κατατίθενται στις αρμόδιες Διευθύνσεις των Περιφερειών και πάνω από αυτό, στην αρμόδια Διεύθυνση του Υπουργείου Ανάπτυξης και Επενδύσεων, στη Γενική Διεύθυνση Ιδιωτικών Επενδύσεων. Και αυτό γιατί; Γιατί ήδη οι περιφέρειες και οι υπηρεσίες έχουν την αρμοδιότητα να εγκρίνουν και να επιβλέπουν, να πιστοποιούν για να πληρωθούν ιδιωτικές επενδύσεις, οι οποίες είναι μέχρι το ύψος του 1 εκατομμυρίου στα πλαίσια των κρατικών ενισχύσεων. Προβλέπεται μία ρύθμιση για την υποβοήθηση χορήγησης προσωρινής άδειας στις αλλοδαπές εταιρείες, προκειμένου αυτές να προχωρήσουν με ταχύτερους ρυθμούς. Κλείνοντας, θα ήθελα να αναφερθώ στις αιτιάσεις της Αξιωματικής Αντιπολίτευσης ότι με το παρόν σχέδιο νόμου χαλαρώνουν η περιβαλλοντική προστασία, σε μία περίοδο μάλιστα της πράσινης μετάβασης. Το θέμα αυτό δεν θα το αναλύσω και γιατί δεν έχω χρόνο, αλλά και γιατί αναλύθηκε από τον κύριο Υπουργό νωρίτερα. Η πραγματικότητα, αγαπητοί συνάδελφοι, όμως είναι ότι όχι μόνο δεν χαλαρώνουν, αλλά θεσπίζονται και χωροταξικές διατάξεις και δίνονται νέες χρήσεις γης. Επιπλέον, με το παρόν σχέδιο νόμου προωθείται η πράσινη ανάπτυξη, καθώς και σε κατηγορίες στρατηγικών επενδύσεων δίνεται προτεραιότητα στις επενδύσεις αυτές, όπως είναι το σύστημα παραγωγής πράσινου υδρογόνου. [[Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή]] Σε αυτό το σημείο επιτρέψτε μου να αναφερθώ και σε περιοχές οι οποίες εντάσσονται στα εδαφικά σχέδια δίκαιης αναπτυξιακής μετάβασης, καθόσον στο Νομό Κοζάνης υφίστανται τέτοια, που είναι και ο Νομός στον οποίο εκλέγομαι. Στρατηγικές λοιπόν επενδύσεις στις περιοχές αυτές είναι και εκείνες οι επενδύσεις οι οποίες έχουν προϋπολογισμό κατά 25% μικρότερο απ’ ό,τι σε άλλες περιοχές. Αγαπητοί συνάδελφοι, από την πρώτη μέρα της ανάληψης της διακυβέρνησης της χώρας από τη Νέα Δημοκρατία, βασική μας προτεραιότητα ήταν η αντιστροφή του αρνητικού ή ακόμη και του εχθρικού πολλές φορές κλίματος το οποίο υπήρχε ως προς την επιχειρηματικότητα. Με αυτό το σχέδιο νόμου η Κυβέρνηση θέτει ισχυρές βάσεις για την εμπιστοσύνη της επενδυτικής κοινότητας απέναντι στην Ελλάδα. Και το λέω αυτό εγώ που έχω τεράστια εμπειρία στα ζητήματα αυτά, από το πώς γεννιέται μια ιδέα για την υλοποίηση μιας επένδυσης μέχρι την ολοκλήρωσή της.
Ολοκληρώστε, παρακαλώ.
Μέσω λοιπόν των στρατηγικών επενδύσεων, όχι μόνο προγραμματίζουμε, αλλά θα πετύχουμε ακόμα υψηλότερους ρυθμούς ανάπτυξης, ακόμα καλύτερες θέσεις εργασίας, οι οποίες έτσι και αλλιώς ήταν και στο πρόγραμμα της Νέας Δημοκρατίας. Και αυτό ήδη φαίνεται από τα πρώτα δείγματα. Τα πρώτα δείγματα γραφής λοιπόν είναι ότι η αύξηση των επενδύσεων στη χώρα μας το 2021 ήταν περίπου 13% και προβλέπεται αύξηση αντίστοιχα των επενδύσεων κατά 15% το 2022. Με αίσθημα ευθύνης προς τον ελληνικό λαό, με υπευθυνότητα και με σταθερό προσανατολισμό στην υπηρέτηση του κοινού συμφέροντος, υπερψηφίζω το παρόν σχέδιο νόμου. Καλώ και εσάς να συμπαραταχθείτε σε αυτόν τον στόχο και μαζί μου. Κοιτάζοντας την αγαπητή κυρία Πέρκα, λέω το εξής. Αγαπητή Πέτη, ψηφίστε το! Ευχαριστώ.
Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Χαρίτσης.
Κύριε Πρόεδρε, θα ήθελα τον λόγο για ένα λεπτό.
Τι ακριβώς θέλετε, κύριε Υπουργέ;
Να πω ποιες τροπολογίες κάνουμε δεκτές, κύριε Πρόεδρε. Μπορώ να το πω μετά τον κ. Χαρίτση βέβαια.
Δεν έχω πρόβλημα, κύριε Πρόεδρε, περιμένω.
Ορίστε, κύριε Υπουργέ, έχετε τον λόγο.
Κύριε Πρόεδρε, κάνουμε δεκτή την τροπολογία με γενικό αριθμό 1144 και ειδικό 91, που είναι τροπολογία του Υπουργείου Ανάπτυξης και Επενδύσεων. Στη συνέχεια κάνουμε δεκτή την τροπολογία με γενικό αριθμό 1146 και ειδικό αριθμό 93, που είναι προσθήκη - τροπολογία του Υπουργείου Οικονομικών στο σχέδιο νόμου του Υπουργείου Ανάπτυξης και Επενδύσεων. Η τροπολογία με γενικό αριθμό 1147 και ειδικό αριθμό 94 είναι τροπολογία του Υπουργείου Περιβάλλοντος και Ενέργειας και η τροπολογία με γενικό αριθμό 1145 και ειδικό αριθμό 92 είναι τροπολογία πάλι του Υπουργείου Ανάπτυξης και Επενδύσεων, που αφορά τις παρατάσεις των επενδυτικών σχεδίων, όπως είπε ο Υπουργός. Σας ευχαριστώ.
Κύριε Χαρίτση, έχετε τον λόγο.
Σας ευχαριστώ, κύριε Πρόεδρε. Κυρίες και κύριοι συνάδελφοι, σε αυτή την τόσο κρίσιμη συγκυρία για την ελληνική οικονομία θα έπρεπε να συζητάμε, κατά τη γνώμη μου, δύο βασικά πράγματα. Πρώτον, πώς θα ανατάξουμε μία οικονομία γονατισμένη από την πανδημία και πώς θα τη μετασχηματίσουμε για να μπορέσει να ανταποκριθεί στις προκλήσεις της νέας εποχής. Για το πρώτο από τα δύο, τα στοιχεία είναι αποκαλυπτικά. Μία στις τέσσερις επιχειρήσεις έχει μηδενικά ταμειακά διαθέσιμα. Η Ελλάδα έχει την υψηλότερη τιμή χονδρεμπορικής ηλεκτρικού ρεύματος στην Ευρώπη για ολόκληρο τον μήνα Νοέμβριο. Δεν είναι δηλαδή δυστυχώς πλέον συγκυριακό φαινόμενο μιας ημέρας. Για έναν ολόκληρο μήνα - δεν έχει ξαναγίνει αυτό - συμπαρασύρει το σύνολο της οικονομίας αυτή η πολύ αρνητική εξέλιξη. Η ακρίβεια, την ίδια στιγμή, μειώνει σημαντικά την αγοραστική δύναμη και ειδικά των πιο ευάλωτων στρωμάτων. Δείτε τα στοιχεία από την έκθεση του ΙΝΕ ΓΣΕΕ, όπου την προηγούμενη βδομάδα δημοσιοποιήθηκαν. Τον Οκτώβριο, η αύξηση της τιμής των εξόδων στέγασης, μεταφοράς τροφίμων μείωσε την αγοραστική δύναμη του κατώτατου μισθού κατά 7,4%, ενώ, λέει η έκθεση, οι συνεχιζόμενες αυξήσεις στην τιμή της ενέργειας στο πρώτο μισό του Νοεμβρίου αυξάνουν τη διάβρωση της αγοραστικής δύναμης κοντά στο 10%. Και βεβαίως, δεν έχει συμπεριλάβει τις εξελίξεις των τελευταίων ημερών στην ενέργεια που είναι ακόμα πιο δυσοίωνες. Την ίδια ώρα κλάδοι, όπως το λιανεμπόριο και η εστίαση, βρίσκονται σε καθεστώς ιδιότυπου lockdown, καθώς αναγκάζονται να λειτουργούν με περιοριστικά μέτρα χωρίς όμως να λαμβάνουν την ίδια στιγμή την ανάλογη στήριξη από την Πολιτεία. Τα λέω αυτά σε τίτλους - δεν έχω το χρόνο να πω περισσότερα σε αυτή την κατεύθυνση - γιατί αυτή είναι η πραγματικότητα. Αυτή είναι η κατάσταση στην πραγματική οικονομία. Και το γεγονός, βεβαίως, ότι στον προϋπολογισμό κατατέθηκε πριν από λίγες ημέρες δεν προβλέπεται το παραμικρό κονδύλι για τη στήριξη των πληττόμενων επιχειρήσεων το 2022, στον Προϋπολογισμό του 2022, το γεγονός ότι δεν προβλέπεται το παραμικρό κονδύλι - μηδέν κι εδώ - για την αντιμετώπιση αυτού του πρωτοφανούς κύματος ακρίβειας δείχνει, δυστυχώς, ότι η Κυβέρνηση αντιμετωπίζει τις κρίσεις αυτές ως προσωρινές, ως κρίσεις παροδικές οι οποίες δεν έχουν σοβαρό αποτύπωμα στην ελληνική οικονομία. Τελευταία και σημερινή είδηση, ανακοινώθηκε από τη EUROSTAT ότι ο πληθωρισμός στην Ευρωζώνη έφτασε στο 4,9% . Αυτό είναι υψηλό, όπως σημειώνει η EUROSTAT, εικοσιπενταετίας. Πόσα καμπανάκια και καμπάνες θα έπρεπε να έχουν ηχήσει, ειδικά στη χώρα μας από αυτήν την εξέλιξη σε πανευρωπαϊκό επίπεδο, η οποία προφανώς χτυπάει και τη δική μας πόρτα; Πώς γίνεται ο Προϋπολογισμός του 2022 να μη λαμβάνει υπόψη αυτές τις πολύ ανησυχητικές διεθνείς εξελίξεις και να μη προσπαθεί να θωρακίσει την ελληνική οικονομία απέναντι σε αυτές τις εξελίξεις; Πολύ φοβάμαι ότι αυτή η κυβερνητική αδράνεια, το γεγονός - αν θέλετε - ότι η Κυβέρνηση φαίνεται να λειτουργεί σαν να έχει πιστέψει η ίδια την ίδια της την προπαγάνδα, την ίδια αυτή προσπάθεια κατασκευής μιας εικονικής πραγματικότητας, θα μας στοιχίσει παρά πολύ ακριβά. Έρχομαι και στο δεύτερο μέρος, αυτό του μετασχηματισμού της οικονομίας. Και εδώ, βεβαίως, το ζήτημα των επενδύσεων είναι πράγματι πάρα πολύ κρίσιμο, γιατί εκτιμώ ότι το βασικό, το δομικό - αν θέλετε - πρόβλημα της ελληνικής οικονομίας δεν είναι το δημοσιονομικό. Το δημοσιονομικό είναι απόρροια, είναι αποτέλεσμα του βασικού δομικού προβλήματος, το οποίο είναι το παραγωγικό, είναι το γεγονός, δηλαδή, ότι έχουμε μια οικονομία, στην οποία για δεκαετίες κυριάρχησε ένα μοντέλο στρεβλό. Διότι, βεβαίως, πίσω από τις πολύχρωμες και φωτεινές μαρκίζες της ισχυρής Ελλάδας της δεκαετίας του ‘90 και του 2000, η παραγωγική βάση της χώρας συρρικνωνόταν και συγκεντρωνόταν σε ολοένα και λιγότερους παραδοσιακούς κλάδους οικονομίας - τη ναυτιλία, τον τουρισμό, τις κατασκευές - και βεβαίως στην απατηλή ψευδαίσθηση που κυριαρχούσε τότε, πριν από την κρίση του 2008, ότι τα μεγάλα έργα, η ιδιωτική κατανάλωση και οι μαζικές ιδιωτικοποιήσεις διασφάλιζαν τη διαρκή ροή διεθνών πόρων στην εγχώρια οικονομία και εδραίωναν τη χώρα στον διεθνή καταμερισμό. Και βεβαίως, μετά τι συνέβη; Ήρθε η κρίση του 2008-2009 και τα ανέτρεψε όλα αυτά συθέμελα. Και ξέρουμε όλοι πόσο ακριβά πληρώσαμε αυτές τις αντιλήψεις του παρελθόντος. Δυστυχώς, οι αναπτυξιακοί νόμοι εκείνης περιόδου - και έχει νόημα αυτή η αναδρομή, γιατί οι αναπτυξιακοί νόμοι πάντα έχουν μία τροχιοδεικτική - αν θέλετε - σημασία για το σύνολο της κατεύθυνσης της οικονομίας - της περιόδου από το ‘98 μέχρι το 2014, τρεις διαδοχικοί αναπτυξιακοί νόμοι, αντανακλούσαν αυτό ακριβώς, το αναποτελεσματικό και αδιέξοδο μοντέλο. Είναι χαρακτηριστικό - για να αναφέρω μερικά μόνο στοιχεία, μερικά μόνο νούμερα, δεν θα σας κουράσω με πάρα πολλά, έχω πολλά περισσότερα να πω, αλλά θα περιοριστώ τώρα, θα τα πούμε και όταν έρθει ο αναπτυξιακός νόμος στη Βουλή - ότι το 95% των επενδυτικών σχεδίων ήταν χαμηλής και σχετικά χαμηλής τεχνολογίας, το 72,2% του συνολικού προϋπολογισμού αφορούσε φωτοβολταϊκά και τουρισμό, το 95% και πάλι των σχεδίων έλαβαν την ενίσχυση, μόνο και μόνο, με τη μορφή επιδότησης, ζεστό χρήμα δηλαδή. Παράλληλα, οι κυβερνήσεις εκείνης περιόδου πρόβαλαν μια απολύτως πλασματική εικόνα μεγάλης απορρόφησης των κονδυλίων, την ώρα που η αρμόδια υπηρεσία του αναπτυξιακού νόμου στο Υπουργείο Ανάπτυξης λειτουργούσε κάθε άλλο παρά υποδειγματικά. Είναι χαρακτηριστική η έκθεση του Γενικού Επιθεωρητή Δημόσιας Διοίκησης το 2014 για τις παρελθούσες προβληματικές πρακτικές. Λέει λοιπόν η έκθεση. Το διαβάζω: «Οι χρόνοι διεκπεραίωσης των σταδίων αξιολόγησης κυμαίνονται από λίγες ημέρες μέχρι και εξήντα μήνες. Οι χρόνοι διεκπεραίωσης των σταδίων ελέγχου κυμαίνονται από λίγες ημέρες μέχρι και τριάντα έξι μήνες. Οι υπερβάσεις αυτές είναι συστημικές, όχι περιπτωσιολογικές και δεν μπορούν να αποδοθούν σε φόρτο εργασίας». Πού οδήγησαν όλα αυτά; Το 2015, όταν ήρθε ο ΣΥΡΙΖΑ, οι μη ολοκληρωμένες επενδύσεις των προηγούμενων επενδυτικών νόμων, το ’98, του 2004 και του 2011, ανέρχονταν σε εξίμισι χιλιάδες επενδυτικά σχέδια, με συμβασιοποιημένες οφειλές περίπου 5,5 δισεκατομμύρια, ενώ η κακοδιαχείριση και η αδιαφάνεια είχαν οδηγήσει την Ευρωπαϊκή Επιτροπή σε επιβολή δημοσιονομικής διόρθωσης οριζόντιες 10%. Το 2015, από τη νέα ηγεσία του Υπουργείου που ανέλαβε τότε υπό τον Γιώργο Σταθάκη, απαιτήθηκαν εργώδεις προσπάθειες, έτσι ώστε να εξαλειφθεί ο κίνδυνος η υπηρεσία αυτή να αποκλειστεί συνολικά και οριστικά από τη χρήση ευρωπαϊκών κονδυλίων. Όμως, πέρα από το αναπτυξιακό και στο πλαίσιο για τις στρατηγικές έχουμε την ίδια εικόνα, μια εικόνα αναποτελεσματικότητας. Είχαν υπαχθεί ελάχιστα, μόνο δεκαπέντε επενδυτικά σχέδια και δεν είχε ολοκληρωθεί καμία επένδυση, ούτε μία. Αφορούσαν και πάλι αυτά τα σχέδια μόνο τον τουρισμό, τις ΑΠΕ, κυρίως φωτοβολταϊκά και Mall, εμπορικά κέντρα. Δεν ετίθετο κανένα δεσμευτικό χρονοδιάγραμμα για την υλοποίηση των επενδύσεων. Δεν υπήρχε κανένας έλεγχος της πορείας της επένδυσης μετά την απόφαση της ΔΕΣΕ, ούτε διαδικασία επιβολής κυρώσεως σε περίπτωση μη συμμόρφωσης. Δεν προβλέπονταν κανενός είδους διαβούλευση με τις τοπικές κοινωνίες και λοιπούς εμπλεκόμενους. Αυτό ήταν το τοπίο. Αυτή ήταν η κατάσταση το 2015 από τις κυβερνήσεις που προηγήθηκαν, οι οποίες - υποτίθεται - ήταν φιλοαναπτυξιακές και φιλεπενδυτικές. Αυτό ήταν το χάος, επειδή ακούω να συζητάμε περί χάους. Και τι έκανε ο ΣΥΡΙΖΑ; Θεσμοθέτησε σαφώς προσδιορισμένες διαδικασίες για να μπει επιτέλους τέλος στο καθεστώς αδιαφάνειας. Θέσπισε ένα νέο αναπτυξιακό νόμο, το ν.4399/2016 που περιελάβανε μια σειρά από σημαντικές καινοτομίες, όπως το ανώτατο όριο στο ύψος της ενίσχυσης για να διευρυνθεί η δεξαμενή των δικαιούχων, κατά προτεραιότητα ενίσχυση επιχειρηματικών σχεδίων έντασης γνώσης και υψηλής προστιθέμενης αξίας, σαφής επιλογή παροχής ενισχύσεων με φοροαπαλλαγές, όχι μόνο επιδοτήσεις, που μετά κυρίως οίδε που πήγαν, μείωση του ελάχιστου κόστους επενδυτικού σχεδίου που επιτρέπει και σε πιο μικρές επιχειρήσεις να ενταχθούν, παναβιομηχάνιση, καθώς δόθηκαν ειδικά κίνητρα για την αξιοποίηση αδρανών επιχειρήσεων και εξοπλισμού και έμφαση στις λιγότερο ευνοημένες περιοχές της χώρας. Αυτά στο αναπτυξιακό. Όμως και στις στρατηγικές επενδύσεις, ο ΣΥΡΙΖΑ προχώρησε σε μια σειρά από καινοτομικές παρεμβάσεις, όπως ο ορισμός επιτέλους του τι συνιστά στρατηγική επένδυση. Δεν είναι όλες οι επενδύσεις στρατηγικές. Στρατηγικές, λοιπόν, θεωρούνται οι πολύ μεγάλες και με συγκεκριμένα ποιοτικά χαρακτηριστικά επενδύσεις, οι οποίες υλοποιούνται σε τομείς οικονομίας με σημαντικό αναπτυξιακό δυναμισμό και όπως αυτές προσδιορίζονται από την Εθνική Αναπτυξιακή Στρατηγική, μ’ ένα ξεκάθαρο θεσμικό πλαίσιο, με άνοιγμα σε κλάδους, όπως η βιομηχανία και η έρευνα και η καινοτομία, με έλεγχο της πορείας της επένδυσης και δεσμευτικό σαφές χρονοδιάγραμμα. Θα μπορούσαμε να πούμε πολλά περισσότερα πάνω σε αυτό. Δεν έχω τον χρόνο τώρα να επεκταθώ. Θα τα πούμε και στον αναπτυξιακό. Όλο αυτό, όμως, δείχνει ακριβώς όμως την αλλαγή κατεύθυνσης, η οποία υπήρξε την προηγούμενη τετραετία, την τετραετία 2015-2019 από την κυβέρνηση του ΣΥΡΙΖΑ. Και τι συμβαίνει σήμερα; Δυστυχώς με το παρόν νομοσχέδιο γυρίζουμε στην προ 2015 περίοδο, σε μια λογική για τις επενδύσεις παρωχημένη και αναποτελεσματική, καθώς αποσυνδέονται οι στρατηγικές επενδύσεις από την εθνική αναπτυξιακή στρατηγική της χώρας, καταργούνται και μειώνονται όροι και προϋποθέσεις οι οποίες διασφάλιζαν ένα συνολικότερο αναπτυξιακό αποτύπωμα στην ελληνική οικονομία και καταπατώνται πολεοδομικοί και περιβαλλοντικοί κανόνες, θεωρώντας ότι με αυτόν τον τρόπο θα προσελκυθούν επενδυτές. Μειώνονται οι προϋπολογισμοί και οι προβλεπόμενες ετήσιες μονάδες εργασίας σε μια περίοδο που η ανεργία συνεχίζει να καλπάζει και θα δούμε τι θα γίνει όταν περάσει και η περίοδος των αναστολών και τροποποιούνται βεβαίως οι εμβληματικές στρατηγικές επενδύσεις. Συνδέονται μάλιστα αυτές με το Ταμείο Ανάκαμψης, καθώς οι συγκεκριμένες επενδύσεις θα πρέπει να ολοκληρωθούν μέχρι 31/12/2025. Κύριε Πρόεδρε, θα χρειαστώ λίγο χρόνο παραπάνω. Μια κουβέντα εδώ για το Ταμείο Ανάκαμψης. Τα είπαμε χθες και με τον Αρμόδιο Αναπληρωτή Υπουργό Οικονομικών, τον κ. Σκυλακάκη, στην επίκαιρη ερώτηση την οποία είχα καταθέσει και την οποία απάντησε χθες. Η Κυβέρνηση ξεκίνησε με προϋπολογισμό 2,6 δισεκατομμύρια ευρώ για το 2021 ως δαπάνη από το Ταμείο Ανάκαμψης προς την ελληνική οικονομία και πού καταλήξαμε μετά από έναν χρόνο; Τα έλεγε η ίδια η Κυβέρνηση πέρυσι στον προϋπολογισμό του 2021. Πού καταλήξαμε; Να μας λέει στον προϋπολογισμό του 2022 ότι τελικά θα είναι 600 εκατομμύρια μόνο η δαπάνη και τελικά από τα ίδια τα στοιχεία του Υπουργείου να αποκαλύπτεται ότι η πραγματική δαπάνη δεν θα ξεπεράσει τα 150 εκατομμύρια ευρώ. Εκεί φτάσαμε. Το Ταμείο Ανάκαμψης που είναι πραγματικά μια ιστορική ευκαιρία για τη χώρα και το οποίο πρέπει να το αξιοποιήσουμε προς όφελος της πραγματικής οικονομίας να αγκομαχά να ξεκινήσει, ενώ ήδη - όπως απάντησε και ο Υπουργός χθες στην επίκαιρη ερώτηση - οι προβλέψεις για το 2022 που μιλούν για 3,2 δισεκατομμύρια ευρώ απορρόφηση το 2022 φαίνεται ότι είναι - το λέει και το δημοσιονομικό συμβούλιο - εξαιρετικά φιλόδοξες. Πότε θα ξεκινήσει η ομαλή ενεργοποίηση και απορρόφηση του Ταμείου Ανάκαμψη; Θα μπορούσα να πω πάρα πολλά. Τα έχει πει, όμως, πολύ αναλυτικά και η εισηγήτρια μας, η Πέτη Πέρκα και για την κατάργηση της οργανωμένης διαβούλευσης που είχε θεσμοθετηθεί με τον ν.4608/2019, τα ζητήματα της διαφάνειας, της δημόσιας λογοδοσίας, της ενεργοποίησης και προστασίας της κοινωνίας των πολιτών. Είναι πολύ σημαντικά. Θεωρούμε ότι κινείται στη σωστή κατεύθυνση και η τροπολογία του ΜέΡΑ25. Έχουμε κατάργηση του μνημονίου συνεργασίας που είχαμε θεσμοθετήσει με τον ίδιο νόμο, στον οποίο τα δύο μέρη συμφωνούσαν σε ένα σαφές χρονοδιάγραμμα και συγκεκριμένους όρους για την υλοποίηση επένδυσης. Μεταφέρεται πάλι αυτή η αρμοδιότητα στον Υπουργό. Έχουμε μείωση των προϋπολογισμών των επενδυτικών σχεδίων -τι είπε και η εισηγήτρια μας - που θα αξιολογηθούν από τις περιφέρειες από τα 3 στο 1 εκατομμύριο ευρώ, κατάργηση αυτής της δυνατότητας για το Υπουργείο Μακεδονίας - Θράκης. Έτσι αντιλαμβάνεστε την περιφερειακή ανάπτυξη; Έτσι αντιλαμβάνεστε την αποκέντρωση, τη στήριξη της περιφέρειας, με την περαιτέρω συγκέντρωση των αρμοδιοτήτων και των λειτουργιών στο Υπουργείο; Θα μπορούσα, λοιπόν, να πω πάρα πολλά. Μια κουβέντα μόνο για το τρίτο μέρος να πω. Εδώ, λοιπόν, έχουμε ένα μέρος το οποίο κατά τη γνώμη θα έπρεπε να είχε έρθει αυτοτελώς. Θα έπρεπε, κύριε Υπουργέ, να αποτελεί ξεχωριστό νομοθέτημα το τρίτο μέρος σε σχέση με τους τεχνοβλαστούς. Έχουμε συγκεκριμένες παρατηρήσεις βεβαίως να κάνουμε για το συγκεκριμένο μέρος. Τώρα δεν έχω τον χρόνο να τις αναλύσω. Αλλά σε γενικές γραμμές μπορώ να πω ότι είναι σε θετική κατεύθυνση και θα μπορούσαμε να το αντιμετωπίσουμε και με την ψήφο μας θετικά, αν είχε κατατεθεί ως ξεχωριστό νομοσχέδιο. Να πω ότι είναι πολύ σημαντικό να προχωρούν πρωτοβουλίες οι οποίες έχουν να κάνουν ακριβώς με τη χρηματοδότηση της έρευνας. Πρέπει να σας πω ότι σε πρόσφατη επίσκεψή μου στο Ηράκλειο της Κρήτης, στο ΙΤΕ, ένα πολύ σημαντικό ινστιτούτο παγκόσμιας εμβέλειας, διαπίστωσα με πολύ μεγάλη ικανοποίηση ότι όλοι οι τεχνοβλαστοί τα «spin offs» του Ιδρύματος πλέον χρηματοδοτούνται και από τη μεγάλη προσπάθεια την οποία κάναμε και δημιουργήσαμε το «EquiFund», το ταμείο συμμετοχών το 2017. Πρέπει να χτίσουμε πάνω σε τέτοιες θεωρώ πρωτοβουλίες και τα επόμενα χρόνια, όπως και το «Ερευνώ - Δημιουργώ - Καινοτομώ» που πρέπει να πω ότι συνεχίζεται και αυτό είναι μια θετική εξέλιξη. Κλείνω, όμως, με το εξής. Είπαμε και για το τρίτο μέρος. Θα κλείσω, όμως, με ένα ζήτημα το οποίο κατά τη γνώμη μου είναι κεφαλαιώδες και κύριε Πρόεδρε σας ευχαριστώ για την ανοχή σας. Μιλώ για τα άρθρα που έχουν να κάνουν με την περιβαλλοντική πολεοδομική χωροταξική νομοθεσία, τα άρθρα 3, 4 και 5 και κάποια άλλα στη συνέχεια. Καθημερινά μιλάμε για την ανάγκη για πράσινη μετάβαση. Πώς όμως αυτό θα γίνει πράξη; Θα είναι δίκαιη και βιώσιμη η πράσινη μετάβαση χωρίς κανένα σεβασμό σε περιβαλλοντική νομοθεσία και χωροταξικό σχεδιασμό; Εδώ δημιουργείται ένα ξεχειλωμένο πλαίσιο το οποίο προσαρμόζεται στις ανάγκες του κάθε επενδυτή με την απαράδεκτη λογική της παρέκκλισης να γίνεται κανόνας. Θα το ξαναπώ, το είπα και στην αρχή. Η έλλειψη περιβαλλοντικών και πολεοδομικών κανόνων δεν προσελκύει σοβαρούς επενδυτές. Τους απομακρύνει, γιατί ουσιαστικά τους δείχνει ότι δεν υπάρχουν συνθήκες ασφάλειας δικαίου για να επενδύσουν μακροχρόνια. Συνεχίζεται η απαξίωση των περιοχών «natura». Επιμένετε σε αυτήν την απαράδεκτη λογική περί εκμετάλλευσης του αιγιαλού. Και βεβαίως ακούσαμε εδώ Βουλευτές της Νέας Δημοκρατίας να λένε ότι όλα αυτά είναι παρωχημένα, ότι όλα αυτά είναι Σοβιετία, ότι όλα αυτά είναι ιδεοληψίες της Αξιωματικής Αντιπολίτευσης. Αλήθεια; Βλέπω ότι ο Πρωθυπουργός, ο κ. Μητσοτάκης, σε λίγη ώρα θα συμμετέχει και θα μιλήσει σε μια διαδικτυακή εκδήλωση, η οποία έχει τίτλο «climate change, an existential crisis», «κλιματική αλλαγή, μια υπαρξιακή κρίση». Πολύ ενδιαφέρουσα μου φαίνεται η εκδήλωση. Εκεί ποιος κ. Μητσοτάκης θα εμφανιστεί; Θα εμφανιστεί ο κ. Μητσοτάκης εσωτερικού ή ο κ. Μητσοτάκης εξωτερικού; Θα μας πει, λοιπόν, ότι όλα αυτά είναι πολύ σημαντικά, η προστασία του περιβάλλοντος, ο χωροταξικός, ο πολεοδομικός σχεδιασμός για την πράσινη ανάπτυξη ή θα μας πει ότι όλα αυτά είναι ιδεοληψίες, είναι Σοβιετίες, είναι κολλήματα του ΣΥΡΙΖΑ με το παρελθόν; Πρέπει επιτέλους να αποφασίσετε τι ακριβώς ισχύει από όλα αυτά. Και νομίζω ότι όλο αυτό ανοίγει μια συνολικότερη συζήτηση, επιτρέψτε μου να σας πω. Πρέπει επιτέλους σε αυτήν τη χώρα να συνεννοηθούμε. Όταν μιλάμε για επενδύσεις, για τι είδους επενδύσεις μιλάμε; Μιλάμε για επενδύσεις τελικά οι οποίες σέβονται την περιβαλλοντική και εργατική νομοθεσία; Μιλάμε για επενδύσεις οι οποίες είναι συμβατές με τις εγχώριες παραγωγικές και εμπορικές δραστηριότητες; Μιλάμε για επενδύσεις οι οποίες δημιουργούν τεχνογνωσία για το εγχώριο παραγωγικό σύστημα; Τελικά θέλουμε επενδύσεις οι οποίες παράγουν εγχώρια προστιθέμενη αξία; Αυτό είναι το βασικό ερώτημα, όταν συζητάμε περί επενδύσεων, όχι με μεταφυσικούς όρους, όχι με το να νομίζουν ότι ο κάθε επενδυτής ή το δίκιο του κάθε επενδυτή μπορεί να γίνει νόμος του κράτους. Και όλα αυτά τα λέω γιατί νομίζω ότι αυτή είναι η συζήτηση την οποία πρέπει να κάνουμε. Γιατί, κύριε Υπουργέ - και κλείνω με αυτό το οποίο ξεκίνησα - , όταν λέω -και θέλω να είμαι συνεπής σε αυτό το οποίο λέω - ότι το παραγωγικό πρόβλημα είναι το βασικό δομικό πρόβλημα της ελληνικής οικονομίας πράγματι εκεί η συζήτηση περί κάλυψης του χρηματοδοτικού και επενδυτικού κοινού είναι πάρα πολύ κρίσιμη. Αλλά με αυτούς τους όρους πρέπει να την κάνουμε τη συζήτηση, όχι με όρους οι οποίοι δεν ανταποκρίνονται στην πραγματικότητα. Και αν θέλετε για να το πω - με μια τελευταία κουβέντα - με ποσοτικούς όρους, αν το δει κανείς - επειδή πολλά έχουν ειπωθεί και για την περίοδο του ΣΥΡΙΖΑ, για τον αντι - επενδυτικό ΣΥΡΙΖΑ, την προηγούμενη βδομάδα, την προηγούμενη Δευτέρα αν δεν κάνω λάθος, δημοσιοποιήθηκε η ετήσια έκθεση του ΙΜΕ της ΓΣΕΒΕΕ. Τι λέει αυτή η έκθεση; Διαβάζω πάλι επί λέξει για να μην φανεί ότι προσπαθώ να παρερμηνεύσω ή να αλλοιώσω. «Τα αποθέματα άμεσων ξένων επενδύσεων στην Ελλάδα μειώθηκαν κατά 15,7% για το 2020 μετά από μια πολύ σημαντική ανάκαμψη που είχε συντελεστεί κατά την περίοδο 2015-2019». Το καταθέτω στα Πρακτικά. [[Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εγώ, όμως, δεν θα ισχυριστώ ότι και εμείς τα κάναμε όλα τέλεια. Μακριά από εμένα μια λογική εξωραϊσμού της πραγματικότητας. Θα πω, λοιπόν, ότι παρότι συντελέστηκε μια σημαντική πρόοδος, δομικά προβλήματα παραμένουν. Και βεβαίως η χώρα χρειάζεται μια ουσιαστική συζήτηση για την πραγματική οικονομία και για μια πολιτική προσέλκυσης επενδύσεων η οποία θα ανταποκρίνεται στις σημερινές συνθήκες, στις σημερινές ανάγκες, στις σημερινές δυνατότητες της ελληνικής οικονομίας. Δυστυχώς δεν μπορεί αυτή η συζήτηση να γίνει με τον τρόπο με τον οποίο επιλέγει η Κυβέρνηση σήμερα. Η καταπάτηση του δημόσιου συμφέροντος, η κατεδάφιση περιβαλλοντικών πολεοδομικών και χωροταξικών κανόνων δεν αποτελεί φιλοεπενδυτική πολιτική. Η δημιουργία ενός σταθερού πλαισίου αναπτυξιακής στρατηγικής είναι αυτό που χρειαζόμαστε και δυστυχώς το σχέδιο νόμου που συζητάμε σήμερα απέχει πάρα πολύ από αυτό. Σας ευχαριστώ πολύ.
Ζητώ τον λόγο για ένα λεπτό.
Ώσπου να ετοιμαστεί το Βήμα, κύριε Μπουκώρο, κάντε μια παρέμβαση για ένα λεπτό.
Θέλω μια απάντηση από τον κοινοβουλευτικό εκπρόσωπο του ΣΥΡΙΖΑ. Κύριε Χαρίτση, αν δεν σας θεωρούσα από τα πιο αξιόλογα στελέχη του ΣΥΡΙΖΑ δεν θα απαντούσα. Μιλήσατε για Μητσοτάκη εξωτερικού και Μητσοτάκη εσωτερικού. Εσκεμμένα, θέλω να πιστεύω συγκρίνετε ανόμοια πράγματα. Προέρχεστε από μια εκλογική περιφέρεια - μιλήσατε για υπερχρήση της ακτογραμμής κλπ. - όπου υπήρξε μια εμβληματική στρατηγική επένδυση, η πιο στρατηγική επένδυση της Ελλάδος, το Costa Navarino. Μ’ αυτά που λέτε εδώ αντιλαμβάνομαι ότι μάλλον είστε αντίθετος και ότι μάλλον θεωρείτε ότι έγινε υπερεκμετάλλευση και έγινε κακό στην περιοχή σας με αυτή την επένδυση. Αυτό υπονοείτε λέγοντας ότι τέτοιου είδους επενδύσεις οδηγούν σε υπερεκμετάλλευση της ακτογραμμής. Και λέω εσείς που προέρχεστε από τη Μεσσηνία όπου έγινε μια στρατηγική επένδυση η οποία ανέβασε την περιοχή ως τουριστικό προορισμό, ανέβασε την τοπική οικονομία, κάνει χρήση τοπικών προϊόντων και όλα αυτά, γιατί απαγορεύετε να διευκολύνουμε και στις υπόλοιπες περιοχές της χώρας; Μπορείτε να μας απαντήσετε;
Με την τοποθέτησή σας και τα ερωτήματα πυροδοτείτε τον διάλογο. Δεν είμαστε ενάντια σε αυτό. Όμως όχι σε μία τέτοια φάση της εξέλιξης της συζήτησης του νομοσχεδίου. Με την ευκαιρία να θερμοπαρακαλέσω όλους τους ομιλητές να τηρήσουν το επτάλεπτο διότι οι χρόνοι παραμονής των προεδρευόντων ή των αντιπροέδρων δεν είναι ανεξάντλητοι. Υπάρχει ένα πέρας. Αν αυτό το πέρας ξεπεραστεί τότε θα αναγκαστούμε να διακόψουμε τη συνεδρίαση σήμερα. Δεν ξέρω. Εγώ το λέω. Εγώ αναλαμβάνω την ευθύνη. Για να συνεννοούμαστε από τώρα θερμή παράκληση να τηρείται ο χρόνος. Κύριε Χαρίτση, πολύ σύντομα σας παρακαλώ.
Πολύ σύντομα, κύριε Πρόεδρε. Κύριε Μπουκώρο, σας παρακαλώ πάρα πολύ, τουλάχιστον όταν απευθύνεστε σε μένα και μου θέτετε ερωτήματα, να απευθύνεστε στη βάση αυτών τα οποία είπα κι όχι να κάνετε δίκη προθέσεων. Μίλησα εγώ για κάποια συγκεκριμένη επένδυση; Με ακούσατε; Δείτε τα Πρακτικά της Βουλής. Για να μην τρελαθούμε εδώ μέσα. Είπα μάλιστα στο τέλος να κάνουμε επιτέλους μια σοβαρή συζήτηση στη χώρα μας γιατί για την επενδυτική πολιτική. Δεν μπορείτε ούτε για πέντε λεπτά να το τηρήσετε αυτό; Κι έρχεστε αμέσως μετά να πάρετε το λόγο για να δημιουργήσετε εντυπώσεις και να μου πείτε για μια επένδυση η οποία πράγματι δημιούργησε προστιθέμενη αξία στην περιοχή. Μιλάω για τη συγκεκριμένη στην οποία αναφέρεστε. Αυτό είπα εγώ; Σ’ αυτό αναφέρθηκα; Εγώ μιλάω συνολικά. Εδώ μιλάμε θεσμικά. Μιλάμε για τον τρόπο με τον οποίο διαμορφώνεται το θεσμικό πλαίσιο της χώρας σε σχέση με την προσέλκυση και υλοποίηση επενδύσεων. Προφανώς υπάρχουν επενδύσεις οι οποίες, ίσα - ίσα, θα έπρεπε να έχουν λειτουργήσει αν θέλετε και ως πιλότος, όπως η συγκεκριμένη στην οποία αναφερθήκατε. Γιατί πράγματι και περιβαλλοντικά και ως προς τις θέσεις εργασίας και ως προς τη συνολικότερη αναβάθμιση της οικονομίας της περιοχής λειτούργησε πολύ θετικά. Αντί να λειτουργήσει ως πιλότος - αυτό λέω - πάμε πάρα πολύ πίσω με καθεστώτα και πλαίσια νομοθετικά τα οποία δεν παράγουν προστιθέμενη αξία για την εγχώρια οικονομία.
Δόθηκαν οι εξηγήσεις. Ευχαριστούμε. Έχω την τιμή να ανακοινώσω στο Σώμα ότι η Διαρκής Επιτροπή Κοινωνικών υποθέσεων καταθέτει την Έκθεσή της στο σχέδιο νόμου του Υπουργείου Υγείας «Σύσταση και οργάνωση νομικού προσώπου ιδιωτικού δικαίου με την επωνυμία «Εθνική Κεντρική Αρχή Προμηθειών Υγείας», στρατηγική κεντρικών προμηθειών προϊόντων και υπηρεσιών υγείας». Θα δώσω τον λόγο στον κ. Δερμετζόπουλο από τη Νέα Δημοκρατία. Μετά ακολουθεί ο κ. Στολτίδης, ο κ. Χαρίτου, ο κ. Παππάς. Μετά τον κ. Παππά θα πάρει τον λόγο ο Αναπληρωτής Υπουργός κ. Παπαθανάσης.
Κύριε Πρόεδρε, Θα ήθελα τον λόγο για τριάντα δευτερόλεπτα.
Όχι, για κανένα δευτερόλεπτο. Έχω δώσει τον λόγο στον κ. Δερμετζόπουλο.
Είμαστε κοινοβουλευτικοί εκπρόσωποι. Τι θέλετε; Να ζητήσω τον λόγο επί προσωπικού;
Γνωρίζω ότι είστε κοινοβουλευτικός. Τι θέλετε να πείτε; Για να ακούσω τι θέλετε να πείτε. Επί επειδή λέτε «επί προσωπικού».
Θέλω να μιλήσω, κύριε Πρόεδρε, στον κ. Χαρίτση μια φράση. Κύριε Χαρίτση, αν ίσχυε ο νόμος που σήμερα ψηφίζουμε στη Βουλή δεν θα έκανε είκοσι χρόνια να υλοποιηθεί η επένδυση που κι εσείς υποστηρίζετε.
Ελάτε, κύριε Δερμετζόπουλε.
Ευχαριστώ, κύριε Πρόεδρε. Κυρίες και κύριοι συνάδελφοι, η συζήτηση σήμερα ενώπιον της εθνικής αντιπροσωπείας αφορά ένα καινοτόμο νομοσχέδιο για τα ελληνικά δεδομένα. Ένα νομοσχέδιο που έρχεται να ρυθμίσει το πεδίο των στρατηγικών επενδύσεων και της βελτίωσης του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και τη δημιουργία πλαισίου για τις εταιρείες τεχνοβλαστούς. Γιατί όμως τώρα ένα τέτοιο νομοσχέδιο; Εν μέσω πανδημίας η επιστημονική μας κοινότητα εισήγαγε καινοτόμες ιδέες, νέα σχέδια, εμπορικές προτάσεις χωρίς ωστόσο όμως να μπορέσει είτε να τις μετουσιώσει σε πράξεις, είτε να τις κατοχυρώσει νόμιμα προς μελλοντική χρήση. Οι ερευνητές στην Ελλάδα αναπτύσσουν αξιόλογες εφευρέσεις και πρωτοπορούν διεθνώς με την ερευνητική τους δραστηριότητα. Με γνώμονα την υποστήριξη της ερευνητικής κοινότητας ώστε να αξιοποιήσει αυτά τα αποτελέσματα που παράγει αναμορφώνεται το θεσμικό πλαίσιο που ρυθμίζει την ίδρυση και λειτουργία για τις εταιρείες spin offs. Είναι αλήθεια ότι τα τελευταία χρόνια η ελληνική πολιτεία διέθετε ένα ημιτελές ρυθμιστικό πλαίσιο το οποίο περιείχε ασάφειες και αντιφατικές διατάξεις. Αυτό αποτελούσε αποθαρρυντικό στοιχείο για τους ερευνητικούς φορείς και τους οργανισμούς να αξιοποιήσουν έμπρακτα την έρευνα που παρήγαγαν. Με τον νέο νόμο, λοιπόν, οι ερευνητές αποκτούν καθοριστικό ρόλο στην ανάπτυξη επενδυτικής ευκαιρίας που τους παρουσιάζεται, αποκτούν ξεκάθαρα δικαιώματα και θέτουν σε προτεραιότητα την ανάπτυξη και την εξέλιξη του έργου τους. Στην πράξη για να λειτουργήσει αποτελεσματικά μιας spin off εταιρεία απαιτείται ορθή και συνετή αξιολόγηση εμπορικών κινδύνων, ανάλυση της αγοράς, στάθμιση των παραγόντων εμπορικής ζήτησης και προσφοράς, αναλυτικό επιχειρηματικό σχεδιασμό, όπως και σημαντική επένδυση οικονομικών και ανθρώπινων πόρων. Η οικονομική επιτυχία όσον αφορά την αξιοποίηση του μηχανισμού αυτού εξαρτάται από την επιλογή του καταλληλότερου τρόπου αξιοποίησης ο οποίος θα πρέπει να βασίζεται στον σκοπό του ερευνητικού οργανισμού, στο είδος του αντικειμένου μεταφοράς τεχνολογίας και των οικονομικών πόρων που διαθέτει ο ερευνητικός οργανισμός. Οι ειδικότεροι στόχοι των spin off εταιρειών είναι η οικονομική αξιοποίηση υπαρχόντων αποτελεσμάτων έρευνας από την εκτέλεση ερευνητικών έργων μέσω της δημιουργίας νέων επιχειρήσεων. Η εντατικοποίηση της έρευνας και των παρεμφερών δραστηριοτήτων σε ιδιωτικές ή και δημόσιες επιχειρήσεις και ερευνητικούς φορείς. Η προώθηση της νεοφυούς επιχειρηματικότητας στα εκπαιδευτικά και τα ερευνητικά ιδρύματα. Η αύξηση της απασχόλησης ιδιαίτερα σε τομείς γνώσης. Η δημιουργία χρηματοδοτικού πλαισίου αρχικής στήριξης των εγχειρημάτων. Η επέκταση των συνεργασιών με επιχειρηματικούς και ερευνητικούς οργανισμούς στο εξωτερικό και η ένταξή τους σε διεθνή μόνιμα ή ειδικά δίκτυα συνεργασίας. Για την επιτυχία όμως του εγχειρήματος τη δημιουργία, δηλαδή, πλαισίου για τις εταιρείες αυτές είναι δεδομένο ότι απαιτούνται και ρυθμίσεις που θα στοχεύουν στη βελτίωση του επενδυτικού περιβάλλοντος στη χώρα μας και στην επιτάχυνση και ευελιξία των προβλεπόμενων διοικητικών διαδικασιών για τις στρατηγικές και ιδιωτικές επενδύσεις. Γι’ αυτό το συζητούμενο νομοσχέδιο διαρθρώνεται σε τρία αλληλένδετα μέρη. Το πρώτο αφορά τις στρατηγικές επενδύσεις με τις οποίες επιδιώκεται η αναμόρφωση και η βελτίωση του υφιστάμενου ρυθμιστικού πλαισίου με τη θεραπεία των όποιων ασαφών στοιχείων και διατάξεων περί στρατηγικών επενδύσεων. Στο δεύτερο μέρος του νομοσχεδίου γίνεται αναφορά για τις ιδιωτικές επενδύσεις και επιδιώκεται η επιτάχυνση των διαδικασιών χορήγησης των ενισχύσεων. Έτσι επιχειρούνται ουσιαστικές βελτιωτικές παρεμβάσεις της διαδικασίας αξιολόγησης και ελέγχου των επενδύσεων προκειμένου να καταστούν αποτελεσματικές. Στο τρίτο μέρος γίνεται απαρίθμηση των διατάξεων και των όρων για την ίδρυση λειτουργίας spin off εταιρειών. Κυρίες και κύριοι συνάδελφοι, η ανάπτυξη της εμπορικής ιδέας στην Ελλάδα τα τελευταία χρόνια στηριζόταν σε αποσπασματικά νομοθετήματα και πολλές ασάφειες που αποθάρρυναν τον υποψήφιο επενδυτή. Τα τελευταία δε χρόνια το επιχειρείν είχε δαιμονοποιηθεί ως ανοσιούργημα κι έτσι αντιμετωπιζόταν. Προϋποθέσεις που ευνοούν την επενδυτική προσέλκυση και δραστηριότητα είναι, μαζί με άλλα, η αμοιβαία εμπιστοσύνη, η ειλικρινής συμπεριφορά ανάμεσα στον κόσμο της επιχειρηματικότητας και την πολιτεία, η απουσία κάθε είδους γραφειοκρατίας, η ενισχυμένη ψηφιακή λειτουργία, η πολιτική σταθερότητα και οι ξεκάθαροι όροι εκατέρωθεν. Και αυτές τις προϋποθέσεις, έμπρακτα πια, διαπιστώνουμε ότι μόνο η Κυβέρνηση του Κυριάκου Μητσοτάκη και ο ίδιος προσωπικά τις εξασφαλίζει και αυτό αποδεικνύεται περίτρανα από το γεγονός ότι η χώρα μας έχει καταξιωθεί παγκόσμια πια ως ένας από τους πιο ελκυστικούς επενδυτικούς προορισμούς. Γι’ αυτό και η Κυβέρνηση της Νέας Δημοκρατίας, πιστή στο όραμά της για καινοτόμες επενδύσεις και πολλαπλή αναπτυξιακή πολιτική, φέρνει σήμερα αυτό το σχέδιο νόμου, που η εφαρμογή του θα δημιουργήσει έναν νέο αέρα στη στασιμότητα στη διεύρυνση της γνώσης και της καινοτομίας. Με την απλοποίηση των διαδικασιών ίδρυσης και ανάπτυξης των spin - off εταιρειών εκσυγχρονίζουμε το περιβάλλον λειτουργίας τους και θέτουμε νέα θεμέλια στην εξέλιξη της επιχειρηματικότητας. Δίνουμε λοιπόν λύσεις σε ένα πρόβλημα που χρόνιζε και περιόριζε τη δυνατότητα αξιοποίησης της εγχώριας παραγόμενης έρευνας. Ενισχύουμε λοιπόν την έρευνα και τη συνδέουμε ακόμα πιο αποτελεσματικά με την καινοτομία και την επιχειρηματικότητα. Αν δεν το κάνουμε τώρα, έτσι ώστε να είμαστε ανταγωνιστικοί σε παγκόσμιο επίπεδο, τότε πολύ απλά θα μας ξεπεράσουν οι εξελίξεις και εμείς πρέπει να κοιτάμε μόνο μπροστά. Σας ευχαριστώ πολύ.
Τον λόγο έχει τώρα ο κ. Στολτίδης από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Είπε ο κ. Μπουκώρος «Υπάρχει κανένας να πιστεύει ότι μπορεί να έρθουν οι καλύτεροι μισθοί χωρίς να γίνουν επενδύσεις;». Γι’ αυτό το αφήγημα μάλλον πρέπει να ενημερώσει τη συνδικαλιστική παράταξή του στη ΓΣΕΕ, που μαζί με το ΚΙΝΑΛ έχουν την πλειοψηφία και είναι κατά του αγώνα για την άνοδο του κατώτατου μισθού, γιατί μάλλον δεν αντέχει η οικονομία. Ενημερώστε εκεί, γιατί σε λίγο θα αρχίσουμε να μπερδευόμαστε για το ποιος είναι Κυβέρνηση, ποιος είναι συνδικαλιστής. Και μην φοβάστε τόσο πολύ από την αντιπαράθεση του ΣΥΡΙΖΑ. Διότι όταν πρόκειται για την επιβολή των όρων της ανάπτυξης της κοινής σας, γίνεστε σαν δυο σταγόνες υδραργύρου, ένα, όπως προχθές στην Ομοσπονδία Ιδιωτικών Υπαλλήλων, τη μεγαλύτερη ομοσπονδία πανελλαδικά, με εκατοντάδες σωματεία, που για να μην βγει, σύμφωνα με την απόφαση των εργαζομένων, πρώτη δύναμη το ΠΑΜΕ, τα σωματεία που συσπειρώνονται στο ΠΑΜΕ, κάνατε κοινό ψηφοδέλτιο. Ενώ δεν μπορέσατε με τη νοθεία, δεν μπορέσατε με την ανάπτυξη εργοδοτικού μηχανισμού, διευθυντικού μηχανισμού, με εκβιασμό εργαζομένων, να ψηφίζουν τα στελέχη σας, πήγατε σε κοινό ψηφοδέλτιο, παραβιάζοντας και τη συνδικαλιστική συνείδηση αλλά και την αξιοπρέπεια των ψηφοφόρων. Επειδή δεν επιτρέπει ο χρόνος πολλές αναλύσεις, πάμε κατευθείαν στη μετάφραση. Τι σας ζητάει το μεγάλο κεφάλαιο, που το έχετε μπουκώσει όλοι σας τόσα χρόνια με απίστευτα κέρδη; Σας ζητάει να του αυξήσετε τα κέρδη και εσείς ως γνήσια τέκνα στην υπηρεσία του δεν χάνετε καθόλου χρόνο. Τι σας ζητάει για να αυξήσετε αυτά τα κέρδη; Σας ζητάει να χρηματοδοτήσετε με δεκάδες δις ευρώ, με τα χρήματα του λαού - γιατί εδώ κουβέντα δεν γίνεται γι’ αυτό - των εργαζομένων, των αυτοαπασχολούμενων, των αγροτών. Διότι τα δικά τους χρήματα είναι αυτά τα δις, και από το Ευρωπαϊκό Ταμείο, και από τα ΕΣΠΑ, αλλά και του κρατικού προϋπολογισμού, κι είναι κιόλας ένα πολύ μικρό μέρος από αυτά που έχουν δώσει. Το κεφάλαιο, με τη σειρά σας ο καθένας, όλοι σας το έχετε απαλλάξει από φόρους. Κι όλα αυτά τα θέλει το κεφάλαιο για να επενδύσει σε δραστηριότητες που θα του επιτρέψουν να ρουφήξει ό,τι έχει απομείνει από το εισόδημα των λαϊκών στρωμάτων. Βλέπε το κόστος ενέργειας από ΑΠΕ, συν την ενεργειακή εξάρτηση της χώρας από ξένους επιχειρηματικούς ομίλους. Θα τα πούμε όμως πιο λεπτομερώς στο επικείμενο νομοσχέδιο που φέρνετε για να «πλημμυρίσετε» με δικαιοσύνη τη μετάβαση των υπό απολιγνιτοποίηση περιοχών. Σας ζητά επιπλέον το υπόλοιπο της χρηματοδότησης να τους το δίνετε από τις τράπεζες, κι αν κάτι δεν τους πάει καλά να το φορτώσετε στις πλάτες του λαού με ανακεφαλαιοποιήσεις, όλο ρίσκο και κακό. Σας ζητάει εργατικό δυναμικό χωρίς κανένα δικαίωμα, ευέλικτο, με δυνατότητα εικοσιτετράωρης εργασίας με τον κατώτατο μισθό. Το προσφέρετε αυτό με το αντεργατικό έκτρωμα Χατζηδάκη. Σας χάλασε βέβαια τη σούπα ο αγώνας των εργαζομένων στην efood, οι ναυτεργάτες, οι οικοδόμοι, που έδειξαν ότι αν πάρουν απόφαση οι εργαζόμενοι την τελευταία κουβέντα θα την πουν αυτοί, αυτοί που παράγουν τον πλούτο, όσο μελάνι και να ξοδέψετε εσείς. Σας ζητάει επιπλέον χρηματοδότηση του ψηφιακού μετασχηματισμού με όρους που αποκλείουν πάνω από το 90% των μικρών επιχειρήσεων και αυτοαπασχολουμένων, οι οποίοι θεωρούνται στα δικά σας γραπτά, και των μεν και των δε, διαρθρωτικό πρόβλημα στην οικονομία και πρέπει να φύγουν από τη μέση. Βέβαια εκεί είναι οι προνομιακές σας συμμαχίες, κι ενώ τους σκάβετε τον λάκκο, και ο ΣΥΡΙΖΑ και η Νέα Δημοκρατία δίνετε μάχη για να τους πείσετε ποιος θα τους σώσει καλύτερα. Σας ζητάει επιπλέον το κεφάλαιο χρηματοδότηση για επενδύσεις στον αγροτοδιατροφικό τομέα, στην ευφυή γεωργία. Διότι τώρα, από την ανάπτυξη των μέσων παραγωγής, βλέπουν μεγαλύτερο ποσοστό κέρδους και ενδιαφέρονται πλέον για το πέρασμα της γης απευθείας στα δικά τους χέρια και όχι μέσω των επιδοτήσεων των αγροτών. Και θα αναλάβει φυσικά το κράτος σας, εσείς δηλαδή, να σφίξετε το επόμενο διάστημα το λουρί στον λαιμό των αγροτών για να τους πετάξετε έξω από τα χωράφια. Σας ζητάει και τεχνοβλαστούς, για να βάλει στο χέρι την έρευνα, χωρίς κόστη, χωρίς ρίσκα, να την περιορίσει στα καθηλωτικά όρια της κερδοφορίας και όχι στις πραγματικές πολλαπλάσιες δυνατότητές της, για να προχωρήσουν πιο γρήγορα όλα τα προαναφερθέντα. Σας ζητάει, με άλλα λόγια, το μεγάλο κεφάλαιο να του δώσετε ό,τι έχει μαζέψει από την αιματηρή φορολογία του λαού μας και θα μπορούσε να λύσει με αυτά τα δις, σήμερα κιόλας, την τεράστια ανάγκη στην υγεία, στην παιδεία, στην προστασία του από πυρκαγιές και πλημμύρες, να καλύψει τις ανάγκες των λαϊκών στρωμάτων για την επιβίωση, να ενισχύσει το μισθό των εργαζομένων απέναντι στην ακρίβεια. Και σας τα ζητάει το κεφαλαίο όλα αυτά για να δυναμώσει και από καλύτερη θέση να μαζεύει όλο τον παραγόμενο πλούτο στις τσέπες μιας κατοστάδας παρασίτων στην οικονομία, μεγαλομετόχων επιχειρηματικών ομίλων. Το σχέδιο νόμου αποκαλύπτει περίτρανα τον πραγματικό χαρακτήρα της καπιταλιστικής ανάπτυξης, που αφορά τη θωράκιση των κερδών των πολύ μεγάλων επιχειρήσεων σε βάρος των συμφερόντων της τεράστιας λαϊκής πλειοψηφίας. Τα λαϊκά στρώματα θα βιώνουν τις τραγικές συνέπειες των επενδύσεων, που θα καταστρέφουν το περιβάλλον, χωρίς καν σεβασμό ούτε στους στοιχειώδεις όρους προστασίας και θα επιδεινώνουν άμεσα τη ζωή τους, θα βιώνουν την εργασιακή ζούγκλα των συμπιεζόμενων μισθών, της ευελιξίας, της ανεργίας, ενώ οι μεγάλοι όμιλοι θα λειτουργούν σε ένα επενδυτικό περιβάλλον διασφάλισης τεράστιων κερδών. Αποδεικνύεται πως η λύση για τα εργατικά λαϊκά προβλήματα δεν μπορεί να δοθεί εντός των τειχών της καπιταλιστικής ανάπτυξης. Τα κέρδη και η συσσώρευση του κεφαλαίου απαιτούν ρυθμίσεις συνεχούς διευκόλυνσης των επενδύσεων, έντασης της εκμετάλλευσης της εργασίας και το σχέδιο νόμου κινείται σε αυτή την κατεύθυνση, εξειδικεύοντας περαιτέρω τη μέχρι σήμερα νομοθεσία. Ο κλαδικός προσανατολισμός, η πράσινη μετάβαση, ο ψηφιακός μετασχηματισμός, τα logistics, ο τουρισμός υψηλής κλίμακας, η ανάγκη για μεγαλύτερη εκμετάλλευση της εργατικής δύναμης, η συμφωνία στην ανάγκη περαιτέρω διευκόλυνσης των επενδύσεων αποκαλύπτουν τελικά τον κοινό στρατηγικό προσανατολισμό, τόσο του ΣΥΡΙΖΑ και της Νέας Δημοκρατίας αλλά και των υπόλοιπων κομμάτων, και υπογραμμίζουν την ανάγκη ριζικά διαφορετικής πορείας, διαφορετικού δρόμου ανάπτυξης. Η λύση βρίσκεται στον αντίποδα της καπιταλιστικής ανάπτυξης, στην κοινωνική και κρατική ιδιοκτησία των μέσων παραγωγής και στον κεντρικό επιστημονικά σχεδιασμό της οικονομίας, που είναι η ειδοποιός διαφορά και που επιτρέπει μια ανάπτυξη που έχει αποδείξει, άσχετα αν δεν τα βρίσκετε στο ίντερνετ, ότι εκτοξεύεται όταν απαλείψει το κέρδος ως κίνητρο της παραγωγής και βάζει ως επίκεντρο τον εργαζόμενο άνθρωπο και τις ανάγκες του. Και κάνετε όλοι σας τα πάντα για να το επιβεβαιώσετε αυτό και στον πιο δύσπιστο. Ευχαριστώ, κύριε πρόεδρε.
Συνεχίζουμε με τον κύριο Υπουργό για μια νομοτεχνική βελτίωση.
Κύριε Πρόεδρε, να καταθέσω τις νομοτεχνικές βελτιώσεις, κατόπιν εισήγησης της Επιστημονικής Επιτροπής.
Παρακαλώ να διανεμηθούν στις Κοινοβουλευτικές Ομάδες. Τον λόγο έχει τώρα ο κ. Χαρίτου.
Ευχαριστώ πολύ, κύριε Πρόεδρε. Άκουσα πριν λίγη ώρα τον Υπουργό, τον κ. Γεωργιάδη να λέει για τα νέα μέτρα που ανακοίνωσε η Κυβέρνηση για τους ανεμβολίαστους άνω των 60 ετών ότι η απόφαση πάρθηκε χωρίς να ληφθεί υπόψη το πολιτικό κόστος. Αλήθεια, κύριοι σκέφτεστε; Σας προβληματίζει το πολιτικό κόστος, οι ψήφοι δηλαδή όταν λαμβάνετε αποφάσεις και παίρνετε υγειονομικά μέτρα; Όταν εμείς σας το λέμε, εσείς μας επιτίθεστε. Τώρα ομολογείτε οι ίδιοι. Φοβάμαι, κύριοι ότι τα μέτρα που ελήφθησαν πέραν των επώδυνων οικονομικών συνεπειών που θα έχουν στους πάνω των 60 ετών συνανθρώπους μας, δυστυχώς με το όλο κλίμα που θα δημιουργήσουν θα οδηγήσουν στα αντίθετα από τα επιθυμητά αποτελέσματα. Κι έρχομαι, κύριοι, στο νομοσχέδιο. Με τις ρυθμίσεις για τις στρατηγικές επενδύσεις στοχεύετε μεταξύ άλλων να αποδυναμώσετε ρυθμίσεις του ν.4608/2019 της Κυβέρνησης του ΣΥΡΙΖΑ. Ρυθμίσεις που προέβλεπαν ότι για να ενταχθούν επενδυτικά σχέδια στις στρατηγικές επενδύσεις και να αξιοποιήσουν τις ενισχύσεις, τα μπόνους, κριτήριο δεν μπορεί να είναι μόνο αν είναι μεγάλο το ύψος της επένδυσης, αλλά αν αυτές εντάσσονται και υπηρετούν τον εθνικό αναπτυξιακό σχεδιασμό της χώρας και αξιοποιούν τα συγκριτικά πλεονεκτήματα που αυτή διαθέτει. Εσείς βρίσκεστε μακριά από αυτήν τη λογική. Είναι εξίσου σοβαρό ότι με τις νέες προβλέψεις που εισάγετε, περιορίζετε τις ρυθμίσεις που είχαν κοινωνική διάσταση, που έθεταν ως προϋπόθεση έναν ελάχιστο αριθμό θέσεων εργασίας όσων σχεδίων εντάσσονταν στις στρατηγικές επενδύσεις. Εσείς μειώνετε του αριθμό των θέσεων εργασίας σε συγκεκριμένες κατηγορίες επενδυτικών σχεδίων. Είναι επίσης ιδιαίτερα προβληματικό ότι ακυρώνετε τα αντικειμενικά κριτήρια που είχαν θεσπιστεί για να χαρακτηριστεί μια επένδυση ως εμβληματική, προκειμένου αυτή να ενταχθεί στις στρατηγικές και να τύχει των ενισχύσεων. Η συγκρότηση τριμελούς επιτροπής από Υπουργεία για την αξιολόγηση μιας επένδυσης ως εμβληματικής και όχι, μόνο ερωτήματα γεννά για τη διαφάνεια των επιλογών ενώ είναι άμεσος ο κίνδυνος των αυθαιρεσιών. Η πρόβλεψη μάλιστα να ολοκληρώνεται η υλοποίηση των εμβληματικών επενδύσεων έως το τέλος του 2025 ως προϋπόθεση για ένταξη στις στρατηγικές για την παροχή των ενισχύσεων ουσιαστικά σηματοδοτεί ότι οι επενδύσεις αυτές που θα χρηματοδοτηθούν από το ταμείο ανάκαμψης θα έχουν ουσιαστικά διπλή ενίσχυση. Είναι παραπάνω από φανερή η επιδίωξη σας με το συγκεκριμένο νομοσχέδιο, απονευρώνοντας ρυθμίσεις του προηγούμενου νόμου του ΣΥΡΙΖΑ να στρώσετε το πλαίσιο ώστε να ενταχθούν επενδυτικά σχέδια ως στρατηγικές επενδύσεις στο πρόγραμμα Ελλάδα 2.0 του ταμείου ανάκαμψης. Ένα σχέδιο που διαμορφώθηκε χωρίς την ουσιαστική διαβούλευση με τους παραγωγικούς και κοινωνικούς φορείς και τις πολιτικές δυνάμεις. Ένα σχέδιο που βασικές δράσεις του αποτελούν οι τομείς της ενέργειας και του real estate. Αυτές είναι οι προτεραιότητες που θέλετε να υπηρετήσουν οι ρυθμίσεις που εισάγετε με το νομοσχέδιο, ώστε χωρίς τους περιορισμούς του προηγούμενου νομοθετικού πλαισίου να διευκολύνετε τα μεγάλα οικονομικά συμφέροντα, με τα οποία έχετε προνομιακή σχέση, αφού μάλιστα εμφανίζεστε ότι διαθέτετε και το know how των επενδύσεων. Χάνεται δυστυχώς με ευθύνη σας μια μεγάλη, μια ιστορική θα έλεγα, ευκαιρία να αξιοποιηθούν σωστά, να πιάσουν τόπο οι ισχυροί πόροι του ταμείου ανάκαμψης των 30,5 δισεκατομμυρίων. Πόροι που θα μπορούσαν να συμβάλλουν ώστε να μετασχηματιστεί το παραγωγικό δυναμικό της χώρας με στροφή σε επενδυτικά σχέδια, που θα αξιοποιούν τα ισχυρά συγκριτικά της πλεονεκτήματα. Σχέδια που θα στοχεύουν στην αύξηση της εγχώριας προστιθέμενης αξίας, θα ισχυροποιούν την παραγωγική βάση της χώρας και θα ενισχύουν την εργασία, ιδιαίτερα των νέων ανθρώπων. Κυρίες και κύριοι συνάδελφοι, πρόσφατα ολοκληρώθηκε η συζήτηση στη διακομματική επιτροπή για την ανάπτυξη της Θράκης, μιας περιοχής με το χαμηλότερο κατά κεφαλήν ΑΕΠ, μόλις στο 68% του μέσου όρου της χώρας, με υψηλά ποσοστά ανεργίας και μετανάστευσης των νέων, περιοχή που έχει ανάγκη από βιώσιμα επενδυτικά σχέδια, αφού υπάρχει μακροχρόνια επενδυτική άπνοια. Θα θέλαμε να γνωρίζουμε αφού ισχυρίζεστε ότι το σχέδιο δράσης Ελλάδα 2.0 για το ταμείο ανάκαμψης έχει εγκριθεί από την ευρωπαϊκή επιτροπή, ποια είναι τα μεγάλα, τα εμβληματικά έργα της περιοχής που έχουν ενταχθεί σε αυτό. Ανησυχούμε κύριοι, γιατί με τις ρυθμίσεις που σήμερα συζητούμε δεν θα ενισχυθεί η περιφερειακή ανάπτυξη. Αν κρίνω μάλιστα, από τις ρυθμίσεις του νομοσχεδίου αντί να οδηγείτε στη μείωση των περιφερειακών ανισοτήτων, εσείς τις διευρύνετε. Περιορίζετε σημαντικά τον αριθμό των επενδυτικών σχεδίων που θα δέχονται οι περιφέρειες, αφού θα είναι πλέον υπεύθυνες για επενδυτικά σχέδια έως 1 εκατομμύριο ευρώ αντί των 3 που ήταν μέχρι σήμερα, ενώ τα μεγαλύτερα των 3 εκατομμυρίων επενδυτικά σχέδια τα συγκεντρώνετε στο Υπουργείο Ανάπτυξης. Αντί δηλαδή να ενισχύσετε τον ρόλο των περιφερειών σε μια Ευρώπη των περιφερειών, εσείς τον συρρικνώνετε. Ιδιαίτερη ανησυχία προκαλεί, κύριοι, η πρόβλεψη στο νομοσχέδιο για τις στρατηγικές επενδύσεις σχετικά με τις ΑΠΕ, ότι δηλαδή σε περίπτωση ανυπέρβλητων προβλημάτων στις αδειοδοτήσεις, επιτρέπεται η χωροθέτηση σε άλλη έκταση, χωρίς μάλιστα να απαιτείται η ανάλογη έγκριση από τη διυπουργική, την ΔΕΣΕ. Έχει χορηγήσει η ΡΑΕ μόνο στη Ροδόπη εκατό άδειες για αιολικά πάρκα με σχεδόν εξακόσιες μεγάλες ανεμογεννήτριες, ακόμη και σε περιοχές φυσικού κάλλους και με αρχαιότητες. Αντιλαμβάνεστε τι νέα προβλήματα θα ανακύψουν από μια τέτοια ρύθμιση; Η περιοχή της Θράκης πράγματι μετασχηματίζεται σε ενεργειακό κόμβο. Αρνείστε όμως τη δημιουργία της δεύτερης μονάδας νέας γενιάς παραγωγής ηλεκτρικής ενέργειας στο εργοστάσιο της ΔΕΗ, στην Κομοτηνή, για να αντικαταστήσει υπάρχουσα μονάδα σε υποδομές που είχαν προβλεφθεί. Θα μου πείτε γιατί σας το λέω; Μα, γιατί την ίδια στιγμή με ταχύτατους ρυθμούς προωθείτε ανάλογη μονάδα στη ΒΙΠΕ Κομοτηνής ιδιωτικών συμφερόντων με κόστος ενδεχομένως και διπλάσιο. Και η ανησυχία είναι ότι με τις ρυθμίσεις που σήμερα συζητούμε, το μάρμαρο θα το πληρώσουν οι συνήθεις ύποπτοι. Έχετε ήδη ψηφίσει στα πλαίσια του αναπτυξιακού νόμου την ένταξη στις στρατηγικές επενδύσεις, τις εξορυκτικές δραστηριότητες. Θέλω με την ευκαιρία να σας υπενθυμίσω για άλλη μια φορά την καθολική αντίθεση των τοπικών κοινωνιών και των φορέων της στην εξορυκτική δραστηριότητα του χρυσού στη Θράκη. Θέλω να θέσω ένα τελευταίο ζήτημα, κύριε Πρόεδρε. Είναι νομίζω σημαντικό να εξεταστεί εκ νέου το θέμα της Βιομηχανίας Shelman και θέλω να θέσω αν έχει υπάρξει κάποια νέα εξέλιξη, κανένα νέο επενδυτικό ενδιαφέρον για τη μεγάλη αυτή βιομηχανική μονάδα στη ΒΙΠΕ Κομοτηνής. Αυτές είναι επενδυτικές δραστηριότητες που θα δημιουργήσουν νέες θέσεις εργασίας και θα δώσουν ώθηση στην τοπική οικονομία. Ευχαριστώ πολύ, κύριε Πρόεδρε.
Επόμενος ομιλητής είναι ο κ. Παππάς Ιωάννης από τη Νέα Δημοκρατία.
Ευχαριστώ, κύριε Πρόεδρε. Κύριε Υπουργέ, κυρίες και κύριοι Βουλευτές, θα σας πάω λίγο πιο χαλαρά. Ελπίζω να έχετε δει την ταινία «Mama Mia», γιατί κρύβει μια ενδιαφέρουσα ιστορία. Η πρώτη ταινία γυρίστηκε στη Σκόπελο, όπως ξέρετε, και όλη η υφήλιος είδε τις ομορφιές της Ελλάδας, τις ομορφιές της πατρίδας μας. Δεν είναι η πρώτη φορά βέβαια που συμβαίνει κάτι τέτοιο. Στην αρχή της δεκαετίας του ΄60 η ιδιαίτερη πατρίδα μου, το νησί της Ρόδου, έγινε διάσημο σε όλο τον κόσμο από την ταινία «Τα κανόνια του Ναβαρόνε» και το ίδιο επαναλήφθηκε στη συνέχεια, στα τέλη της δεκαετίας του ΄70, το ΄79 με την ταινία «Απόδραση στην Αθήνα». Το ερώτημα είναι γιατί από τα τέλη του ΄70 μέχρι σήμερα η βιομηχανία του κινηματογράφου δεν εξελίχθηκε σε έναν μοχλό οικονομικής ανάπτυξης της Ελλάδος και σε ένα κανάλι τουριστικής προβολής. Η απάντηση δόθηκε το 2018 όταν η δεύτερη ταινία του «Mamma mia» έγινε γνωστό ότι δεν γυρίστηκε στην Ελλάδα, παρότι το ήθελε πάρα πολύ η παραγωγή, αλλά στην Κροατία. Μάλιστα, η παραγωγή βρήκε στην Κροατία ένα νησί το οποίο έμοιαζε κάπως στη Σκόπελο και το βάφτισαν ελληνικό για τις ανάγκες της ταινίας τους. Ξέρετε γιατί, αγαπητοί κύριοι συνάδελφοι και συναδέλφισσες; Γιατί πάλευαν να βγάλουν άκρη με το ελληνικό δημόσιο και τους φορείς έτσι ώστε να εξασφαλίσουν άδεια για τα γυρίσματα. Φυσικά δεν έβγαλαν άκρη, με αποτέλεσμα να φύγουν. «Βρήκαν αλλού πορτοκαλιές που κάνουν πορτοκάλια», όπως λέει ο σοφός λαός μας. Το πρόβλημα είναι ότι άφησαν αλλού τα χρήματά τους και διαφήμισαν άλλη περιοχή σε όλο τον πλανήτη. Αυτά δεν τα αναφέρω επειδή μου αρέσει η ιστορία του κινηματογράφου μόνο, τα αναφέρω για να καταλάβουμε τι συζητάμε σήμερα στην Εθνική Αντιπροσωπεία και για να καταλάβουμε επίσης ότι σε κάποιους τομείς βρισκόμαστε πολύ πίσω. Είναι κρίμα που έπρεπε να φτάσουμε στο 2021 για να καταλάβουμε ότι σε ένα παγκόσμιο οικονομικό περιβάλλον που βρέχει ευκαιρίες και επενδύσεις, εμείς στη χώρα μας κρατούσαμε μέχρι πρόσφατα περήφανα την ομπρέλα και μάλιστα το διαφημίζαμε. Μην ανησυχείτε, όμως, κυρίες και κύριοι της αντιπολίτευσης. Η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη έχει το σχέδιο και αποδεικνύει στην πράξη ότι μεθοδικά βρίσκει λύσεις και δρομολογεί αλλαγές που έπρεπε να είχαν γίνει εδώ και πάρα πολλά χρόνια. Κάλλιο αργά, όμως, παρά ποτέ. Με το νομοσχέδιο του Υπουργείου Ανάπτυξης «Στρατηγικές επένδυσης και βελτίωση του επενδυτικού περιβάλλοντος» επιχειρείται η απλοποίηση και η επιτάχυνση των διαδικασιών με στόχο τη βελτίωση του επενδυτικού περιβάλλοντος. Στην εποχή μετά τον κορωνοϊό η Ελλάδα έχει ανάγκη τις επενδύσεις. Κι αν η λέξη «επενδύσεις» ακούγεται από κάθε κυβέρνηση, για την Κυβέρνηση της Νέας Δημοκρατίας δεν είναι απλά ευχολόγιο. Ενδεικτικά θα αναφέρω τρεις νέες επενδύσεις με τρία τεράστια κτίρια στην ευρύτερη περιοχή της Αττικής που θα στεγάσουν κέντρα επεξεργασίας μεγάλου όγκου δεδομένων ή αλλιώς data centers. Το γεγονός ότι παγκόσμιοι κολοσσοί όπως η Microsoft, η Lamda Hellix, και η ιταλική εταιρεία Sparkle εμπιστεύονται την Ελλάδα μας δίνουν την κατεύθυνση που πρέπει να κινηθούμε. Εκτός από τα κέντρα δεδομένων στο νομοσχέδιο περιλαμβάνονται και άλλοι τομείς που εντάσσονται στις κατηγορίες των στρατηγικών επενδύσεων: Επενδύσεις στην αγροδιατροφή, την έρευνα και την ανάπτυξη, επενδύσεις στη βιοτεχνολογία, την πολιτιστική και δημιουργική βιομηχανία, τη ρομποτική, την τεχνητή νοημοσύνη, τον ιατρικό τουρισμό, τη διαχείριση απορριμμάτων και αποβλήτων, τη διαστημική βιομηχανία, τον ψηφιακό μετασχηματισμό της επιχείρησης, την παροχή υπολογιστικού νέφους, της μόνιμης εγκατάστασης κινηματογραφικών παραγωγών, τα επιχειρηματικά πάρκα και τα σημαντικά έργα κοινού ευρωπαϊκού ενδιαφέροντος. Είμαι σίγουρος ότι όλοι οι συνάδελφοι εδώ στην Αίθουσα μπορούν να φανταστούν έστω και μια επένδυση σε κάποιον από τους παραπάνω τομείς που σας ανέφερα στη δική τους περιφέρεια. Επειδή το νομοσχέδιο είναι ολοκληρωμένο, παρέχονται κίνητρα για τις παραπάνω στρατηγικές επενδύσεις: Κίνητρο χωροθέτησης, κίνητρο ταχείας αδειοδότησης, fast track, φορολογικά κίνητρα, κεφαλαιακά κίνητρα, επιχορήγηση, επιδότηση leasing, φορολογική κατοικία. Κυρίες και κύριοι συνάδελφοι, το πλέον αντιπροσωπευτικό παράδειγμα ότι έχουμε δρόμο να διανύσουμε είναι η περίπτωση των εταιρειών τεχνοβλαστών. Όσο περίεργη κι αν ακούγεται η λέξη, πρόκειται για εταιρείες οι οποίες έχουν ως αντικείμενο την εμπορική αξιοποίηση διανοητικής ιδιοκτησίας ή επιστημονικής γνώσης μελών ακαδημαϊκού και ερευνητικού προσωπικού ερευνητικών οργανισμών. Στον Ευρωπαϊκό Δείκτη Καινοτομίας η Ελλάδα βρίσκεται στην εικοστή θέση, ενώ στον αντίστοιχο παγκόσμιο δείκτη η Ελλάδα βρίσκεται στην τεσσαρακοστή έβδομη θέση, ενώ το 2020 ήταν στην τεσσαρακοστή τρίτη θέση. Για να το πούμε απλά και κατανοητά: Η Ελλάδα δεν μπορεί να αξιοποιήσει τα μυαλά της και να τους δώσει ευκαιρίες. Είναι βασική πτυχή του φαινομένου εκροής νέων επιστημόνων προς το εξωτερικό. Μια σειρά ελλείψεων ήταν η αιτία του προβλήματος το οποίο με το συγκεκριμένο νομοσχέδιο ευελπιστούμε να λυθεί. Καθορίζεται ο τρόπος συμμετοχής των ερευνητών σ’ αυτές. Καθορίζεται η σχέση των εταιρειών αυτών με τους ερευνητικούς οργανισμούς και οι όροι της σχετικής σύμβασης. Καθορίζεται ο τρόπος συμμετοχής του ερευνητικού οργανισμού στις εν λόγω εταιρείες και η κατανομή των εισπραχθέντων δικαιωμάτων σε εταίρους. Καθορίζεται το πλαίσιο συμμετοχής στις εταιρείες τρίτων προσώπων επενδυτών και προβλέπονται κίνητρα για την ίδρυση και λειτουργία εταιρειών τεχνοβλαστών. Αγαπητοί συνάδελφοι της αντιπολίτευσης, σκόπιμα ως τώρα δεν έχω αναφερθεί σε εσάς. Ο λόγος είναι ότι αντιλαμβάνομαι πως με όλα τα παραπάνω δεν έχετε και δεν θέλετε να έχετε καμία σχέση. Σας ενοχλεί η έννοια της επένδυσης και του ιδιωτικού κεφαλαίου, της συνεργασίας του υγειούς δημοσίου τομέα με τον ιδιωτικό. Παράλληλα, είναι γνωστή πλέον η εμμονή σας με τη μεσαία τάξη και την υπερφορολόγηση. Καταπιαστήκατε στην περίοδο που κυβερνήσατε με είκοσι εννέα φόρους που επιβάλλατε και τα κάνατε μαντάρα, οπότε μπορώ να αντιληφθώ την αντίθεσή σας με οτιδήποτε καθιστά την Ελλάδα ελκυστικό προορισμό για επενδύσεις και παρέχει φορολογικά κίνητρα. Κλείνοντας θέλω και πάλι να αναφερθώ στον κινηματογράφο και να απευθύνω μια πρόσκληση στους συναδέλφους μου της αντιπολίτευσης. Σας καλώ να δείτε τις ταινίες του ευρωπαϊκού και του αμερικάνικου κινηματογράφου που γυρίστηκαν και θα γυριστούν στην Ελλάδα. Ήδη στη Θεσσαλονίκη ολοκληρώθηκε μία και γνωρίζουμε ότι θα γίνουν άλλες τέσσερις στην Περιφέρεια της Μακεδονίας. Επίσης, γνωρίζουμε ότι στην Περιφέρεια του Νότιου Αιγαίου θα γίνουν άλλες δύο. Να απολαύσετε μέσα από τις ταινίες τις ομορφιές της χώρας μας, μαζί με ολόκληρο τον κόσμο, όπως θα κάνουν όλοι. Απλά εμείς, για να ξέρετε, χαιρόμαστε λίγο παραπάνω επειδή δεν μπήκαν εμπόδιο στο να γίνουν πραγματικότητα οι δικές σας ιδεοληψίες. Σας ευχαριστώ πολύ.
Ευχαριστούμε. Είχα ανακοινώσει πως μετά από τον κ. Παππά θα μιλούσε ο κύριος Υπουργός. Ζήτησε όμως να κάνει μια δήλωση για ένα λεπτό ο Κοινοβουλευτικός Εκπρόσωπος της Ελληνικής Λύσης κ. Χήτας. Κύριε Χήτα, έχετε τον λόγο για ένα λεπτό.
Ευχαριστώ πάρα πολύ, κύριε Πρόεδρε. Πραγματικά δεν θα κάνω κατάχρηση και ζητώ συγγνώμη από τους συναδέλφους. Θα θέλαμε όμως να προχωρήσουμε σε μια διαμαρτυρία - διευκρινιστική δήλωση. Κύριε Παπαθανάση, δεν είναι η πρώτη φορά που συμβαίνει αυτό. Δεν ξέρω αν είναι δικιά σας, εννοώ ως Κυβέρνηση, η ευθύνη και η λειτουργία της Βουλής. Το έχουμε μεταφέρει και στον Πρόεδρο της Βουλής πάρα πολλές φορές. Θεωρούμε απαράδεκτο, και θέλουμε να ξεκαθαρίσουμε στον κόσμο, στις Ελληνίδες και στους Έλληνες που μας ακούνε σήμερα, κάτι το οποίο αφορά στην ψήφο μας σε συγκεκριμένη τροπολογία. Κύριε Παπαθανάση, θέλω να μας πείτε λίγο τι σχέση μπορεί να έχει - αφορά βέβαια σε τροπολογία του Υπουργείου Οικονομικών, αλλά είναι στο δικό σας νομοσχέδιο - η ανακατανομή πιστώσεων του Ταμείου Ανάκαμψης, δηλαδή το να μιλήσουμε για το Ταμείο Ανάκαμψης, για τα θέματα ελέγχου, εκκαθάρισης δαπανών του Δημοσίου, όπου δεν σας έχουμε καμία εμπιστοσύνη και θα ψηφίζαμε με τα δύο χέρια «όχι» γιατί δεν σας εμπιστευόμαστε και είναι δικαίωμά μας να μη σας εμπιστευόμαστε σχετικά με το Ταμείο Ανάκαμψης, τι σχέση όμως έχει στην ίδια τροπολογία - και θέλω να το διευκρινίσω, κύριε Πρόεδρε, γιατί νομίζω ότι εδώ συμφωνούμε όλοι - γιατί έχετε μέσα στην ίδια τροπολογία μια διάταξη που θέλουμε να την υπερψηφίσουμε η οποία αφορά στα στελέχη των Ενόπλων Δυνάμεων και των Σωμάτων Ασφαλείας για τις δαπάνες μετακίνησης, την αποζημίωση εκπαίδευσης που θέλουμε να ψηφίσουμε, αλλά πάλι μας εγκλωβίζετε. Όμως, το κυριότερο είναι, κύριε Πρόεδρε, και νομίζω ότι θα συμφωνήσετε κι εσείς, ότι αφορά στην επέκταση της χορήγησης τιμητικής παροχής του άρθρου 95, το οποίο λέει ότι είναι ισόβια τιμητική παροχή στους Έλληνες οπλίτες λόγω της συμμετοχής τους στα γεγονότα της Κύπρου το 1964, το 1967 και το 1974 και μπαίνουν μέσα και οι έφεδροι αξιωματικοί. Εννοείται ότι θέλουμε να το ψηφίσουμε και με τα δύο χέρια. Είμαστε μαζί τους και είναι τιμή που έρχεται αυτό και αργήσαμε να το κάνουμε. Όμως, είμαστε εγκλωβισμένοι. Ευχαριστώ που μου δώσατε τον λόγο, για να διευκρινίσουμε ως Ελληνική Λύση ότι σε μια τροπολογία δεν έχει σχέση η ισόβια χορήγηση τιμητικής παροχής στους Έλληνες οπλίτες του 1964, του 1967 και του 1974 στην Κύπρο με το Ταμείο Ανάκαμψης. Έτσι μας εγκλωβίζετε και δεν οδηγούμαστε πουθενά. Πρέπει να έχουμε το δικαίωμα κάθε άρθρο να το ψηφίζουμε διαφορετικά για να γίνεται σαφής η ψήφος μας για κάθε μια διάταξη. Αυτό το καταγγέλλουμε, κύριε Υπουργέ, και θα θέλαμε να τοποθετηθείτε. Αντιλαμβάνεστε ότι βρισκόμαστε σε άβολη θέση. Δεν θέλουμε να σας δώσουμε πράσινο φως για το Ταμείο Ανάκαμψης, αλλά έχετε μέσα και μια τροπολογία για τους ανθρώπους αυτούς. Ευχαριστώ πολύ.
Κατανοητό. Κύριε Παπαθανάση, έχετε τον λόγο ούτως ή άλλως για την ομιλία σας και αν το εκτιμάτε μπορείτε και να απαντήσετε.
Ευχαριστώ, κύριε Πρόεδρε. Επειδή ακριβώς αναφέρθηκε, και προφανώς δεν ήσασταν εδώ, από τον κ. Σκυλακάκη, είναι αποδεκτό και δεν τίθεται κανένα θέμα. Προφανώς αυτό θα είναι μια ομόφωνη απόφαση της Βουλής. Επομένως, μην εκλαμβάνεται ότι υπήρχε κάποια πρόθεση σ’ αυτό. Δεχόμαστε ακριβώς την παρατήρησή σας και δεχόμαστε ότι στηρίζετε τη συγκεκριμένη διάταξη. Κυρίες και κύριοι Βουλευτές, συζητάμε σήμερα και στη συνέχεια θα κληθείτε να ψηφίσετε το σχέδιο νόμου για τις στρατηγικές επενδύσεις, τη βελτίωση του επενδυτικού περιβάλλοντος, την επιτάχυνση των αδειοδοτικών διαδικασιών για τις ιδιωτικές και τις στρατηγικές επενδύσεις και τους τεχνοβλαστούς. Ξεκινώντας, θα ήθελα να συγχαρώ τον εισηγητή της Κοινοβουλευτικής Ομάδας της Νέας Δημοκρατίας, τον κ. Ταραντίλη, για την πολύ εμπεριστατωμένη, αναλυτική δουλειά που έκανε παρουσιάζοντας το νομοσχέδιο και όλες τις διατάξεις του. Αλλά, επειδή τίποτα δεν γίνεται χωρίς μια ομάδα ανθρώπων - νομίζω ότι είναι πολύ σημαντικό, γιατί εδώ στη Βουλή μερικές φορές ξεχνάμε ότι κάποιοι άνθρωποι δουλεύουν σκληρά, προκειμένου να έρθουν αυτά τα νομοσχέδια στη Βουλή - θα ήθελα να ευχαριστήσω τους συνεργάτες μου, τον Γενικό Γραμματέα, την κ. Παντελοπούλου, την κ. Μάγδα και την κ. Δαμιανού, την κ. Τσιρώνη, και τον κ. Καβαλάκη. Κυρίες και κύριοι, είναι πολύ σημαντικό να καταλάβουμε γιατί μιλάμε σήμερα. Άκουσα με μεγάλη προσοχή τον κ. Χαρίτση, για το αν πρέπει ή όχι να κάνουμε μια συζήτηση σχετικά με την αναπτυξιακή πορεία της χώρας ή αν έχουμε ένα σχέδιο για το πού θέλουμε να πάει η πατρίδα μας και το τι σχεδιάζουμε για την πατρίδα μας. Και θέλω να σας πω, ότι τουλάχιστον, όπως εγώ αντιλαμβάνομαι τα πράγματα, δεν έχει υπάρξει ποτέ τέτοια ταύτιση και ένα τέτοιο συνεκτικό πρόγραμμα, το οποίο προκύπτει και από το σχέδιο ανάπτυξης του νομπελίστα κ. Πισσαρίδη και από το Ταμείο Ανάκαμψης που έχει θέσει τους συγκεκριμένους πυλώνες ανάπτυξης για την πατρίδα μας - κάτι το οποίο έχει συζητηθεί και το οποίο έχει εγκριθεί - τους πυλώνες ανάπτυξης όπως περνούν από το ΕΣΠΑ 2021-2027. Βεβαίως, αυτό το όλο αυτό το πλαίσιο, το οποίο αναλύεται σε πολλές υποπεριπτώσεις, κλάδους και ειδικές δραστηριότητες, συμπεριλαμβάνεται σε όλα τα νομοσχέδια που έρχονται από το Υπουργείο Ανάπτυξης. Και επειδή, μιλήσατε κ. Χαρίτση, για τον αναπτυξιακό νόμο, συμπεριλαμβάνουμε εδώ διατάξεις του αναπτυξιακού νόμου, αλλά θα πρέπει όμως να κατανοήσετε..
Αφού θα έρθει ξεχωριστό νομοσχέδιο.
Ναι, έχουμε διατάξεις που έχουν σχέση με τον ν.4399, αυτό εννοώ. Και επειδή και εσείς ο ίδιος αναγνωρίσατε ότι αυτό το οποίο παραλάβατε ήταν οι υπαγωγές έως και 60 μήνες και η ολοκλήρωση και ο έλεγχος των επενδυτικών σχεδίων έως 36 μήνες, θέλω να σας πω ότι είναι πολύ σημαντικό να κατανοήσουμε πως όταν νομοθετήσατε τον ν.4399 το 2016, ξεκινήσατε με δύο χρόνια καθυστέρηση - μια πολυτέλεια που δεν την έχουμε εμείς τώρα - και που αυτό που παραλάβαμε ήταν μεσοσταθμική υπαγωγή των επενδυτικών σχεδίων. Λέω ότι κάνατε μια προσπάθεια από τους εξήντα μήνες και πέσατε στους είκοσι τέσσερις μήνες. Φτάνει; Δεν φτάνει. Δεν φτάνει για την Ελλάδα του σήμερα και του αύριο. Δεν φτάνει για την Ελλάδα που προσπαθεί να πετύχει στόχους ανάπτυξης, για να καλύψει ένα μεγάλο δημοσιονομικό κενό και κυρίως, να καλύψει και την εποχή του Covid. Γιατί, αυτό το οποίο προσπαθούμε να κάνουμε και όλο αυτό το πλαίσιο που συζητάμε σήμερα, είτε λέγεται περιφέρειες, είτε λέγεται Μακεδονίας - Θράκης που εδώ, όπως σας είπα, το Υπουργείο Μακεδονίας - Θράκης θα έχει τις υπαγωγές των επενδυτικών σχεδίων από 1 έως 3 εκατομμύρια, δίνοντας του, αν θέλετε, μία αύξηση της δουλειάς κατά 30%. Αυτό δίνει τη δυνατότητα και τα στελέχη του Υπουργείου Μακεδονίας - Θράκης να παραμείνουν ενεργά και ταυτόχρονα, να επιταχυνθούν όλες οι διαδικασίες. Γιατί αυτό το οποίο θέλουμε είναι να επιταχύνουμε τις διαδικασίες. Πετύχαμε στο Υπουργείο Ανάπτυξης και στη Γενική Γραμματεία Ιδιωτικών Επενδύσεων τις 100 ημέρες. Νομίζω ότι αυτό είναι στατιστική. Δεν χρειάζεται να το αποδείξουμε, το γνωρίζετε. Ακόμα και για τον κύκλο που έκλεισε τον Ιούλιο σε 100 ημέρες βγήκαν οι προσωρινοί πίνακες. Αυτό, λοιπόν, που θέλουμε να κάνουμε είναι να το διευρύνουμε σε όλη την επικράτεια, έτσι ώστε όλα τα επενδυτικά σχέδια να ολοκληρώνονται και να έχουμε την υπαγωγή τους σε 60 ημέρες. Αλλά, ακόμα πιο σημαντικό, μέσα στην εποχή της κρίσης και στις δυσκολίες που έχουν οι μικροί, οι πολύ μικροί - διότι αυτοί έχουν τα ειδικά χαρακτηριστικά που χρειάζονται ακόμη περισσότερο στήριξη - όταν ολοκληρώνεται ένα πρόγραμμα να μπορούν με μία δηλωτική πράξη του ορκωτού ελεγκτή, συμπυκνώνοντας και εξαφανίζοντας όλη τη γραφειοκρατία, να ολοκληρώνουν και να παίρνουν πίσω την εγγυητική τους επιστολή που, όπως όλοι γνωρίζουμε, είναι κα’ ουσίαν μετρητά, εγγυήσεις και κοστίζει υπερβολικά. Φτάνει, λοιπόν, αυτό το οποίο έχουμε κάνει; Όχι, δεν φτάνει. Γι’ αυτό θα έρθει και ο επόμενος νόμος που θα τον συζητήσουμε και θα κατατεθεί, μάλλον σήμερα, για τη Δυτική Μακεδονία και τη Μεγαλόπολη, κ. Πέρκα. Γι’ αυτό έρχεται ο νέος αναπτυξιακός νόμος. Όμως, επειδή άκουσα μια μεγάλη συζήτηση σχετικά με τις στρατηγικές επενδύσεις, θα ήθελα όλοι να αναλογιστείτε, αν πραγματικά και πόσοι από εσάς δεν έχετε χρησιμοποιήσει μία από τις στρατηγικές επενδύσεις: Η Αττική Οδός, παραδείγματος χάρη, το αεροδρόμιο «Ελευθέριος Βενιζέλος» - και δεν είναι μόνο αυτά. Θα χρειαστώ περισσότερο χρόνο, κύριε Πρόεδρε. Δεν είναι μόνο αυτά, αλλά όλες οι επενδύσεις, είτε λέγεται Costa Navarino, είτε λέγεται TeamViewer στα Γιάννενα, είτε λέγεται Pfizer, είτε λέγεται Microsoft, είτε λέγεται Digital Real, είτε λέγεται theraCell που εγκρίθηκε μόλις τώρα, έχουν γίνει επενδύσεις με ιδιαίτερα χαρακτηριστικά. Δημιουργούν, δηλαδή, στρατηγικές επενδύσεις, ένα οικοσύστημα γύρω από αυτές με πολλαπλασιαστές σημαντικούς για την οικονομία. Τι πολλαπλασιαστή μπορεί να, έχει το Costa Navarino με την TeamViewer στα Γιάννενα; Η TeamViewer στα Γιάννενα, λοιπόν, απασχολεί, όπως και η Pfizer, νέες και νέους που έχουν τελειώσει από τα πανεπιστημιακά ιδρύματα και τους δίνουν απασχόληση και τους κρατούν στην περιοχή, αλλά ακόμη περισσότερο, αυτό το οποίο κάνουν είναι ότι δημιουργούν τις συνθήκες, έτσι ώστε, αυτοί που έφυγαν κατά την διάρκεια της κρίσης και, αυτοί που έφυγαν είναι 500.000 Έλληνες, όπου το 51,4%, ανήκει στην ηλικία 25-44. Καταλαβαίνετε, λοιπόν, πόσο κρίσιμο είναι αυτοί οι νέοι που έφυγαν να γυρίσουν στην Ελλάδα, να κάνουν την οικογένεια τους εδώ, να παραμείνουν εδώ, ακριβώς γιατί μία στρατηγική επένδυση δίνει αυτή την δυναμική. Και τι συνέβη; Φτάνουν οι στρατηγικές επενδύσεις; Όχι, δεν φτάνουν, θέλουμε περισσότερες στρατηγικές επενδύσεις. Όλο το πλαίσιο του νομοσχεδίου είναι για να φέρει περισσότερες στρατηγικές επενδύσεις. Και επειδή, έγινε συζήτηση για το πόσο αποτελεσματική ήταν η συνέχιση, η προσπάθεια αυτή να φέρουμε στρατηγικές επενδύσεις, θέλω να σας πω, ότι μέσα σ’ αυτή τη διετία έχουμε 23 νέες εντάξεις συνολικού προϋπολογισμού 5 δισεκατομμυρίων και 4.000 θέσεις εργασίας. Θα ήθελα λίγο να είμαστε προσεκτικοί στο κομμάτι του τουρισμού. Ναι, αλλάζουμε το παραγωγικό μοντέλο, αλλά ο τουρισμός είναι μία βιομηχανία που στηρίζει την εργασία, δημιουργεί θέσεις εργασίας, κυρίως στην περιφέρεια, και κυρίως αυτές οι θέσεις εργασίας προέρχονται από μεγάλες επενδύσεις. Γι’ αυτό λοιπόν, κυρίες και κύριοι, το νομοσχέδιο αυτό στηρίζει έναν από τους αναπτυξιακούς πυλώνες που θέλουμε να έχουμε στην πατρίδα μας, για να δημιουργήσουμε ακριβώς συνθήκες της περιφερειακής ανάπτυξης, γιατί, κυρίως, όλες αυτές οι επενδύσεις, θα έλεγα το 95% βρίσκονται στις περιφέρειες. Δεν είναι εδώ στο κέντρο της Αθήνας, είναι επενδύσεις που εγκαθίστανται στην περιφέρεια και εκεί δημιουργούν τις θέσεις εργασίας. Από τον πρώτο νόμο, λοιπόν, «Επενδύω στην Ελλάδα», προσπαθήσαμε να υλοποιήσουμε, να επιταχύνουμε διαδικασίες και εκείνο το οποίο θέλαμε να κάνουμε - και μας διαφοροποιεί ιδεολογικά - είναι να εμπιστευτούμε την ιδιωτική πρωτοβουλία και τους πιστοποιημένους ορκωτούς ελεγκτές ή πιστοποιημένους φορείς. Αναπτύσσοντας μία σχέση εμπιστοσύνης, αλλά κρατώντας ως κράτος πάντα τη δυνατότητα επιτελικά του ελέγχου των επενδύσεων, κάτι το οποίο δημιουργεί ένα φιλικό στην επιχειρηματικότητα περιβάλλον αλλά και μια σχέση εμπιστοσύνης μεταξύ της πολιτείας των πιστοποιημένων ξένων ελεγκτών αλλά και των επενδυτών. Τους δίνει, λοιπόν, τη σιγουριά ότι εδώ το κράτος έρχεται αρωγός και δεν έρχεται να αγκαλιάσει θανάσιμα την επένδυση σκοτώνοντάς το έργο πριν ακόμα ξεκινήσει. Και επειδή γνωρίζω ότι κάνετε προσπάθεια, κυρία Πέρκα, στο κομμάτι του Ελληνικού θέλω να σας πω ότι οι αγκυλώσεις ήταν πολλές και έπρεπε να αντιμετωπίσουμε πολλά προβλήματα για να μπορέσουμε να φτάσουμε στο σημείο αυτό. Αν θέλετε, λοιπόν, να κάνουμε μια συζήτηση για την εθνική στρατηγική για την ανάπτυξη θα πρέπει να συμφωνήσουμε ότι τα χαρακτηριστικά του συγκεκριμένου νομοσχεδίου είναι ακριβώς στο επίκεντρο της στρατηγικής της πολιτείας και του κράτους για την ανάπτυξη. Σας είπα και στις Επιτροπές, που έγινε μία υψηλού επιπέδου θα έλεγα συζήτηση, να μου πείτε τι μπορείτε να πείτε ότι δεν είναι στη σωστή κατεύθυνση όταν αναφερόμαστε στην αγροδιατροφή, στην έρευνα και καινοτομία οριζοντίως πλέον σε όλα τα επίπεδα, στη βιοτεχνολογία που γνωρίζουμε πόσο προστιθέμενη αξία έχει στα ερευνητικά κέντρα, στην πολιτιστική και δημιουργική βιομηχανία, στη ρομποτική, στον ιατρικό τουρισμό, στη διαχείριση των απορριμμάτων, στο cloud computing, στα IPCEI ή τα important projects of common European Interest, που νομίζω ότι είναι βασική στρατηγική της Ευρώπης και στην ευρωπαϊκή στρατηγική για τη βιομηχανία και την ανάπτυξη του 2020 συμπεριλαμβάνονται μαζί με τις αλυσίδες αξίας που τις συμπεριλαμβάνουμε για πρώτη φορά μέσα σε έναν νόμο για τη στήριξη της επιχειρηματικότητας. Τι είναι οι αλυσίδες αξίας; Η μικροηλεκτρονική, η υψηλής απόδοσης ηλεκτρονική, οι μπαταρίες, η αποθήκευση ενέργειας, τα συνδεδεμένα και αυτόνομα οχήματα - νομίζω ότι είναι ξεκάθαρο πια πού πηγαίνει η τεχνολογία - η ασφάλεια του διαδικτύου που όλοι μας εδώ το έχουμε ανάγκη, η υγεία, η βιομηχανία χαμηλού άνθρακα προκειμένου να πάμε στην ουδετερότητα την ενεργειακή, το υδρογόνο και το διαδίκτυο των πραγμάτων. Είναι, λοιπόν, πολύ σημαντικό ότι μέσα από αυτό το πλαίσιο που συμπεριλαμβάνουμε αυτήν τη στρατηγική που ακριβώς κάθεται επάνω σε αυτό το οποίο έχουμε σχεδιάσει ως κράτος να δώσουμε τη δυνατότητα, γιατί κάθε στρατηγική επένδυση δημιουργεί θέσεις εργασίας, να χαμηλώσουμε το όριο έτσι ώστε να δεχτούμε τις επενδύσεις. Μα, εδώ στο Υπουργείο δεχόμαστε τις επενδύσεις. Περισσότερη δουλειά θέλουμε να κάνουμε, προκειμένου να επιταχύνουμε, να δημιουργήσουμε τις νέες θέσεις εργασίας και να βγούμε σαν πολιτεία και να πούμε ότι εμείς το μέρισμα από την ανάπτυξη, το οποίο θα μπορέσουμε να μοιράσουμε στους συμπολίτες μας τους οικονομικά ευάλωτους, αλλά και σε όλα τα κοινωνικά προγράμματα, θα είναι ακόμη πιο ισχυρό. Και αν ετέθη θέμα, που μερικές φορές σε μερικές εισηγήσεις το άκουσα, σχετικά με τις θέσεις εργασίας αυτό το οποίο κάναμε είναι ότι προσπαθήσαμε να βάλουμε περισσότερες επενδύσεις, που δεν αφαιρεί το δικαίωμα οποιασδήποτε στρατηγικής επένδυσης να μπει μέσα. Μιλήσαμε για τον τουρισμό και σας είπα ότι δεν πρέπει επ’ ουδενί να δαιμονοποιούμε τις στρατηγικές επενδύσεις στον τουρισμό, διότι δίνουν χιλιάδες θέσεις εργασίας σε συμπολίτες μας στην περιφέρεια, 99% στην περιφέρεια. Έχουμε, όμως, τις στρατηγικές επενδύσεις 1, 2, τις κρατικές επενδύσεις ταχείας αδειοδότησης - να μην τις αναφέρω - τις αυτοδίκαια εντασσόμενες, όλες έχουν θέσεις εργασίας. Δεν υπάρχει πουθενά αφαίρεση της απαίτησης των θέσεων εργασίας. Και καμία από όλες αυτές δεν παίρνει επιχορήγηση, φορολογική απαλλαγή παίρνουν. Πού δεν έχουμε ιδιαίτερα χαρακτηριστικά; Σε αυτές που θα χρηματοδοτηθούν από το Ταμείο Ανάκαμψης και που τις λέμε εμβληματικές επενδύσεις εξαιρετικής σημασίας. Γιατί τις λέμε εμβληματικές επενδύσεις εξαιρετικής σημασίας; Και δεν πρόκειται να τις εγκρίνει η τριμελής Επιτροπή. Δεν ισχύει αυτό. Η τριμελής Επιτροπή από εγνωσμένου κύρους επιστήμονες θα εισηγηθούν προς τη διυπουργική. Η διυπουργική θα λάβει την απόφαση αν μία επένδυση είναι εμβληματική εξαιρετικής σημασίας, διότι εκεί θέλουμε να πάμε ένα βήμα πιο πέρα, να δώσουμε τη δυνατότητα στην πολιτεία να υποδεχτεί εξαιρετικές περιπτώσεις που δεν κρίνονται από το ύψος, διότι δεν μπορείτε να κρίνετε μία ερευνητική δραστηριότητα που ασχολείται παραδείγματος χάρη με την παραγωγή κάποιου εμβολίου ή κάποια καινοτόμα ερευνητική δραστηριότητα να την κρίνετε με το ύψος της επένδυσης με τις θέσεις εργασίας. Θα κρίνουμε εάν πραγματικά αυτή η επένδυση θα δώσει προστιθέμενη αξία στην πατρίδα μας στα εκπαιδευτικά ιδρύματα, που ξέρω ότι σας απασχολεί, στους αποφοίτους των Πανεπιστημίων μας και κυρίως θα δώσει στην πατρίδα μας αυτό το οποίο έλειψε τόσα χρόνια την καινοτομία, την έρευνα και θα την βάλει στο χάρτη της διεθνούς κοινότητας σε ό,τι έχει σχέση με τις νέες τεχνολογίες. Επιταχύνουμε, λοιπόν, σε μία διαδικασία one stop shop και μεταφέρουμε ορισμένες αρμοδιότητες, όπως σας είπα, έξω από το Υπουργείο και αυτό είναι ένα μητρώο ας πούμε για τις περιβαλλοντικές αδειοδοτήσεις και θα πω για τα περιβαλλοντικά, όπου εκεί μεταφέρουμε την αρμοδιότητα σε πιστοποιημένους αξιολογητές του μητρώου του Υπουργείου Ενέργειας ακριβώς για να μην υπάρχει καθυστέρηση. Για την περιβαλλοντική αδειοδότηση ακούστηκαν πολλά. Θέλω να σας πω ότι πουθενά δεν αφαιρούμε το δικαίωμα της πολιτείας και τις διαδικασίες για την περιβαλλοντική αδειοδότηση. Και εκεί που αναφέρθηκε, αλλά και στις περιοχές NATURA διατυπώνεται σαφής απαγόρευση υλοποίησης στρατηγικών επενδύσεων σε περιοχές δικτύου NATURA και όχι μόνο. Εμπιστευόμαστε με τα προεδρικά διατάγματα το Συμβούλιο Επικρατείας. Ποιος σε αυτήν την Αίθουσα μπορεί να αμφισβητήσει το κύρος του Συμβουλίου Επικρατείας; Και αν μιλάμε για τα ειδικά πολεοδομικά σχέδια, τα οποία είναι εργαλεία περιβαλλοντικής υποστήριξης και χωροταξίας αυτό το οποίο κάνουμε είναι να δίνουμε τη δυνατότητα, όπως και στα ΕΣΧΑΣΕ έτσι και στα ΕΠΣ να μπορούν να συμπεριλάβουν τις περιοχές, που ούτως ή άλλως γίνονται μέσω των ΕΣΧΑΣΕ, του αιγιαλού, αλλά πάντοτε μέσω προεδρικού διατάγματος, το οποίο περνάει από το Συμβούλιο Επικρατείας. Κυρίες και κύριοι, αυτό το οποίο επιθυμούμε για ένα πολύ ευαίσθητο τμήμα της Ελλάδας που είναι οι περιοχές απολιγνιτοποίησης, όλη η δυτική Μακεδονία και οι τέσσερις νομοί, αλλά και η Πελοπόννησος, ο δήμος της Μεγαλόπολης, ο δήμος της Τρίπολης, της Γορτυνίας είναι - και αυτό διαπερνά όλα τα Υπουργεία, κυρίως όμως διαπερνά το Υπουργείο Ανάπτυξης μιας και έχουμε την αρμοδιότητα πλέον αυτή - να δώσουμε τη δυνατότητα και την ευκολία σε περισσότερες επενδύσεις να πάνε στην περιοχή της απολιγνιτοποίησης. Χαμηλώνουμε, λοιπόν, το ύψος και τα απαιτούμενα για μία επένδυση να πάει στην περιοχή της δυτικής Μακεδονίας. Πώς μπορεί να διαφωνήσουμε πάνω σε αυτήν τη στρατηγική; Και επειδή προχωρούμε σε διατάξεις που επιταχύνουν και στις ιδιωτικές επενδύσεις και έχει μεγάλη σημασία, διότι όπως είπαμε θα έχουμε και τον νέο «Αναπτυξιακό Νόμο - Ελλάδα Ισχυρή Ανάπτυξη» που θα κατατεθεί εντός του έτους διευρύναμε τα μητρώα των αξιολογητών, έτσι ώστε να μπορούμε να χρησιμοποιούμε τα μητρώα των αξιολογητών του Οικονομικού Επιμελητηρίου, του Τεχνικού Επιμελητηρίου, αυξήσαμε τις Επιτροπές Αξιολόγησης ακριβώς για να μην υπάρχουν καθυστερήσεις και καταφέραμε με υπουργικές αποφάσεις και τεχνική επίλυση ζητημάτων να επιταχύνουμε στη Γενική Διεύθυνση Ιδιωτικών Επενδύσεων και αυτό που θέλουμε να κάνουμε, όπως σας είπα και στην αρχή, είναι να το επεκτείνουμε σε όλη την επικράτεια. Εισάγεται, λοιπόν, χρονικό όριο σε κάθε υπηρεσία. Και μιλώ για την περιφέρεια, όπου στις περιφέρειες ειρήσθω εν παρόδω έχει παραμείνει τουλάχιστον το 55% των σχεδίων και εκείνο που θέλουμε είναι να δούμε τις περιφέρειες να πιάνουν τους στόχους. Είμαστε σίγουροι πλέον ότι και με τα εργαλεία που τους δίνουμε και με το φόρτο εργασίας, αν και σαφώς είναι υποστελεχωμένες - αυτό είναι πράγματι μια αλήθεια - θα συγχρονιστούμε όλοι στις εξήντα ημέρες. Αυτό θέλουμε. Ένας επιχειρηματίας ο οποίος έρχεται να επενδύσει, σε εξήντα ημέρες να γνωρίζει. Διότι γνωρίζετε πολύ καλά ότι εάν αστοχήσει ο επιχειρηματίας και ξεκινήσει την εκτέλεση του έργου του και απενταχθεί, δεν μπορεί να αιτηθεί ξανά την υπαγωγή του στον αναπτυξιακό νόμο και κατ’ ουσίαν, αυτό μπορεί να κινδυνεύσει όλη την εκτέλεση του έργου του. Προχωράμε λοιπόν και στον υποχρεωτικό πλέον έλεγχο από ορκωτό ελεγκτή για έργα άνω των 700 χιλιάδων ευρώ, ενώ κρατάμε την δυνατότητα κάτω από 700 χιλιάδες, που είναι μικρότερα επενδυτικά σχέδια, να λειτουργεί η επιτροπή των ελεγκτών από το Μητρώο Πιστοποιημένων Ελεγκτών, έτσι ώστε να μην υπάρχει επιβάρυνση. Δίνουμε πρόσθετο ποσοστό σε περίπτωση που ένα έργο έχει μεγάλη ταχύτητα, για να μπορέσει να απορροφήσει πόρους και στο 65%. Δίνουμε τη δυνατότητα να μεταφέρονται δαπάνες μεταξύ μιας κατηγορίας και άλλης, έτσι ώστε να μην υπάρχει απώλεια, αν θέλετε, στήριξης στα επιχειρηματικά σχέδια. Και τέλος, ψηφιοποιούμε όλες τις διεργασίες και τη λειτουργία των νόμων 3299 και 3908. Όμως, δεν φτάνει μόνο αυτό. Γιατί, όπως είπαμε, δεν φτάνουν όλα αυτά. Πρέπει να συνεχίσουμε και να φέρουμε και νέες διατάξεις που θα επιταχύνουν όλη την διαδικασία την αδειοδοτική. Γι’ αυτό και σε ό,τι έχει σχέση με τα κεφάλαια εξωτερικού, είναι μία κατηγορία επενδυτών που πηγαίνουν προς αυτή την διάταξη, επιταχύνουμε και δίνουμε προσωρινή άδεια σε δεκαπέντε μέρες, κάτι που έπαιρνε ενάμιση με δύο χρόνια. Και πείτε μου, τι σημαίνει για την ελληνική οικονομία μία επένδυση να ξεκινήσει σε ενάμιση - δύο χρόνια, έναντι δεκαπέντε ημερών; Και μιλάμε τώρα για πολυεθνικούς κολοσσούς, εταιρείες οι οποίες φέρνουν πραγματικές θέσεις εργασίας και που επενδύουν στην Ελλάδα. Κυρίες και κύριοι, αυτό το οποίο θέλουμε να κάνουμε από την πρώτη στιγμή - και θα το συνεχίσουμε - είναι αυτό το οποίο είπε ο Πρωθυπουργός κατά την έναρξη της διακυβέρνησης το 2019. Θέλουμε να δημιουργήσουμε ένα φιλοεπενδυτικό περιβάλλον. Για να δημιουργήσουμε ένα φιλοεπενδυτικό περιβάλλον, πρέπει να έχουμε μία στρατηγική που ακριβώς αυτή τη στιγμή, η στρατηγική και όλα τα νομοθετήματα βρίσκονται σε μία απολύτως συχνότητα. Αλλά σε μία απολύτως συχνότητα, κύριοι της αντιπολίτευσης, βρίσκεται και η Κυβέρνηση που έχει μία μόνο συχνότητα στο τι θέλει να δει στην Ελλάδα. Και αυτή είναι η συχνότητα της ανάπτυξης. Προς αυτήν την κατεύθυνση, κάθε άρθρο αυτού του νομοσχεδίου, αλλά και αυτών που έρχονται, θα προσθέτει και κάτι στο Ακαθάριστο Εγχώριο Προϊόν. Κάθε προσθήκη στο Ακαθάριστο Εγχώριο Προϊόν θα σημαίνει και θέσεις εργασίας. Κάθε θέση εργασίας θα δίνει δουλειά σε νέες και σε νέους και θα φέρνουν πίσω, όπως στις περιπτώσεις ΡFIZER και των άλλων μεγάλων στρατηγικών επενδύσεων, συμπολίτες μας που βρίσκονται στο εξωτερικό. Και κάθε προστιθέμενη αξία στο ΑΕΠ της χώρας, θα δημιουργεί και ένα μερίδιο ανάπτυξης, το οποίο εμείς θα διαθέτουμε σε αυτούς που το έχουν ανάγκη. Αυτό είναι το σχέδιό μας, κυρίες και κύριοι. Και αυτό υπηρετεί το νομοσχέδιο και σας καλώ να το ψηφίσετε. Σας ευχαριστώ.
Συνεχίζουμε με τον κατάλογο ομιλητών. Αφού ετοιμαστεί το Βήμα υγειονομικά, θα δώσουμε τον λόγο στην κ. Τζάκρη Θεοδώρα. Είναι εκκρεμότητα από τις πρώτες εγγραφές ομιλητών. Μετά θα συνεχίσουμε με τον κ. Σπανάκη και τον κ. Ξανθόπουλο. Ελάτε, κυρία Τζάκρη.
Κυρίες και κύριοι Βουλευτές, η νομοθετική υπερκινητικότητα που παρατηρείται τα τελευταία χρόνια με αυτές τις απανωτές ανούσιες, άσκοπες και σε πολλές περιπτώσεις βλαπτικές, θα έλεγα, τροποποιήσεις στο επενδυτικό δίκαιο, έχουν έναν και μοναδικό επικοινωνιακό στόχο, να κρύψουν την επενδυτική άπνοια και την έλλειψη οποιασδήποτε επενδυτικής προοπτικής. Πρόκειται για υπεδραστηριότητα στο κανονιστικό πεδίο για να αποκρυφτεί η παντελής έλλειψη επενδυτικής δραστηριότητας στο πραγματικό πεδίο, στην ελληνική δηλαδή αγορά. Η κορυφαία στιγμή των μαστροχαλαστρών μπροστά από το Ελληνικό, να γκρεμίζουν χαλάσματα, παρουσία των «Πετσομένων» Μέσων Μαζικής Ενημέρωσης, να πανηγυρίζουν με πηχυαίους τίτλους, θα στιγματίσει για πάντοτε στη νεότερη οικονομική μας ιστορία τις επενδυτικές τους επιδόσεις. Χαρακτηριστική, λοιπόν, είναι η εικόνα των κατεδαφίσεων και των χαλασμάτων που προβάλλονται ως υλοποίηση των πολυπόθητων για την αγορά μας επενδύσεων. Η κατεδάφιση, λοιπόν, κυρίες και κύριοι Βουλευτές, είναι η επένδυση που προσφέρουν στην αγορά οι Υπουργοί Ανάπτυξης της Νέας Δημοκρατίας, αντί της ανοικοδόμησης και της επενδυτικής ανάπτυξης. Έτσι, οι μαστροχαλαστές των επενδύσεων και οι κατεδαφιστές των παραπηγμάτων, εμφανίζονται ως δήθεν καταλυτικοί παράγοντες των επενδύσεων. Θα ήταν για γέλια αυτά πραγματικά, αλλά δυστυχώς σήμερα, μέσα στη μεγάλη αυτή κρίση, τη φτώχεια και την ακρίβεια, είναι για μαύρο κλάμα. Κυρίες και κύριοι συνάδελφοι, θα συμφωνήσουμε όλοι ότι το μεγάλο διακύβευμα αυτή τη στιγμή και ο πραγματικός λόγος για τον οποίον έρχεται αυτό το νομοσχέδιο που συζητούμε σήμερα, είναι η απορρόφηση των πόρων του Ταμείου Ανάκαμψης και Ανθεκτικότητας. Είναι αυτά τα 30,5 δισεκατομμύρια που πρέπει να απορροφηθούν από τη χώρα μας μέχρι το 2026, εκ των οποίων τα 17,8 δισεκατομμύρια είναι επιχορηγήσεις και τα 12,7 δισεκατομμύρια είναι δάνεια. Τα χρήματα αυτά είναι η ιστορική ευκαιρία που έχει η χώρα μας για να αποκτήσει ένα νέο παραγωγικό πρότυπο, περισσότερο εξωστρεφές, ανταγωνιστικό και πράσινο. Ένα κράτος πιο αποτελεσματικό, με λιγότερη γραφειοκρατία, ψηφιακά αναβαθμισμένο, με δραστικά μειωμένη παραοικονομία, με φορολογικό σύστημα φιλικό προς την ανάπτυξη και ένα ανθεκτικότερο κοινωνικό δίκτυο προστασίας. Δεν υπάρχει καμία απολύτως αντίρρηση για όλα αυτά. Αντ’ αυτού, όμως, τι βλέπουμε με το παρόν νομοσχέδιο; Βλέπουμε επενδύσεις οι οποίες δεν εντάσσονται σε καμία εθνική αναπτυξιακή στρατηγική. Βλέπουμε επενδύσεις που δεν εντάσσονται σε μια πραγματική στρατηγική σύλληψη για την ελληνική οικονομία, επαναφέροντας το τυχαίο, το περιστασιακό και το ευκαιριακό που θα προέρχεται από πιέσεις επενδυτών. Βλέπουμε επενδύσεις που θα χαρακτηριστούν στρατηγικές και εμβληματικές στη βάση ενός πλαισίου, που απέχει από οποιαδήποτε προσέγγιση που δίνει έμφαση στην παραγωγή της εγχώριας προστιθέμενης αξίας, στο παραγωγικό αποτύπωμα στην οικονομία, στην προστασία των εργασιακών δικαιωμάτων, των περιβαλλοντικών όρων και της πολιτισμικής μας κληρονομιάς. Διαφαίνεται απλά ένας στόχος: ελέγξτε το όλο σύστημα και τίποτα άλλο. Για το χαρακτηρισμό ενός επενδυτικού σχεδίου ως εμβληματικού, αποφασίζει πλέον τριμελής επιτροπή, η οποία απαρτίζεται με απόφαση του Υπουργού Οικονομίας και Ανάπτυξης και του Υπουργού Οικονομικών. Καταργείται σχετική διάταξη του ν.4608/2019 που τις κατέτασσε με αντικειμενικό τρόπο, που προέβλεπε, δηλαδή, να βρίσκονται στις πρώτες θέσεις παγκοσμίως ή πανευρωπαϊκά. Αυτό αφήνει ένα τεράστιο περιθώριο για παρεμβάσεις. Η παρακολούθηση ολοκλήρωσης της επένδυσης, είναι επίσης ένα σημαντικό στάδιο, ένα σοβαρό θέμα. Δεν υπάρχουν πουθενά στο παρόν νομοσχέδιο αυτά τα χρονικά πλαίσια υλοποίησης, ούτε καν ένα μνημόνιο συνεργασίας. Είναι, λοιπόν, φανερό ότι τα παθήματα του παρελθόντος δεν έγιναν μαθήματα. - όλα αυτά, δηλαδή, τα επενδυτικά σχέδια που εντάσσονταν στις στρατηγικές επενδύσεις, αλλά δεν κατάφεραν ποτέ να ολοκληρωθούν. Σε όλες σχεδόν τις περιπτώσεις, μειώνεται ο ελάχιστος απαιτούμενος προϋπολογισμός και οι ελάχιστες θέσεις απασχόλησης. Γεγονός που σημαίνει ότι προωθούνται συγκεκριμένες επενδύσεις. Πρόκειται για σαφή ενίσχυση της απλής κατασκευής και πώλησης τουριστικών κατοικιών, με ό,τι αυτό συνεπάγεται για μια χώρα με τα ποσοστά ανεργίας, όπως είναι η χώρα μας. Κύριε Υπουργέ, αυτό θέλαμε τελικά; Αυτό επιδιώκουμε; Το πάθημα της Ισπανίας, δεν μας έγινε μάθημα; Σε ό,τι αφορά τώρα την παράκτια ζώνη. Αυτή αντιμετωπίζεται αποκλειστικώς ως οικονομικός πόρος και όχι ως κοινό τοις πάσι αγαθό όπως είναι, είτε ως περιβαλλοντικός πόρος. Ευνοείται η αλλοίωση της με τεχνικά έργα του φυσικού ανάγλυφου της παράκτιας ζώνης, ενώ θα έπρεπε να διασφαλίζεται ακριβώς το αντίθετο. Αφήνετε έτσι ουσιαστικά εν λευκώ στον κάθε επενδυτή το δικαίωμα χρήσης και διαμόρφωσης του αιγιαλού και κατ’ επέκταση της ιδιωτικοποίησης του δημόσιου αιγιαλού. Έχετε μια τάση γενικά να αφαιρείτε αρμοδιότητες από τις δημόσιες υπηρεσίες και να αναθέτετε outsourcing στον ιδιωτικό τομέα, αντί να ενισχύετε και να δυναμώνετε αυτές τις υπηρεσίες. Διαφαίνεται μια γενικότερη τάση ο κανόνας να αντικαθίσταται από κατά περίπτωση παρεκκλίσεις, χωρίς να γνωρίζουμε το τι και ποιον τελικά εξυπηρετούν αυτές, αλλά το κυριότερο, χωρίς να διασφαλίζονται οι υφιστάμενες παραγωγικές δραστηριότητες και οι περιβαλλοντικοί όροι. Είναι ένα αναπτυξιακό νομοσχέδιο, ανήκει στο επενδυτικό δίκαιο και δεν υπάρχει ούτε γραμμή για την προστασία του περιβάλλοντος. Πολλά ανοιχτά θέματα παραμένουν και για τις εταιρείες spin - offs, τις εταιρείες τεχνοβλαστών. Ορισμός, σκοπός και πεδίο εφαρμογής δεν υπάρχει πουθενά στις διατάξεις του παρόντος νομοσχεδίου. Προβληματική είναι επίσης και η διάταξη που συνδέει τη συμμετοχή ερευνητή σε εταιρεία τεχνοβλαστών, με την ιδιότητα εταίρου ή μέλους του ΔΣ και την εξέλιξή του σε πανεπιστημιακή βαθμίδα. Επίσης δεν προβλέπονται απαιτήσεις συμμόρφωσης των εταιρειών αυτών σε θέματα βιοηθικής, περιβάλλοντος, δημόσιας υγείας κ.λπ.. Το είπα και στην παρέμβασή μου στην Επιτροπή Παραγωγής και Εμπορίου, κύριε Υπουργέ και θα το επαναλάβω μια φορά και σήμερα. Αυτό που κάνετε, το ότι στερείτε τις μοναδικές αναπτυξιακές, θα έλεγα και παραγωγικές αρμοδιότητες από το Υπουργείο Μακεδονίας - Θράκης για να τις δώσετε στο Υπουργείο Ανάπτυξης, είναι ένα έγκλημα. Καθιστά περισσότερο συγκεντρωτικό το νομοσχέδιο αυτό και να σας θυμίσω ότι το ίδιο κάνατε και με την κατάργηση της διαχειριστικής αρχής του Interreg που επεξεργαζόταν διασυνοριακά προγράμματα. Και απορώ ειλικρινά, αυτοί οι Βουλευτές της Θεσσαλονίκης της Νέας Δημοκρατίας πού ακριβώς βρίσκονται και αυτός ο Υπουργός Αγροτικής Ανάπτυξης νομίζω τώρα θα έχει καθαρό χρόνο, κύριε Υπουργέ, να κάνει εγκαίνια σε εμποροπανηγύρεις, γιατί τη μοναδική παραγωγική και αναπτυξιακή αρμοδιότητα που είχε, την αφαιρείτε με το νομοσχέδιο αυτό. Κυρίες και κύριοι Βουλευτές, οι στρατηγικές επενδύσεις κατά τη δική μας αντίληψη δεν είναι μόνο μεγάλες επενδύσεις. Είναι επενδύσεις ενταγμένες, όπως είπα ήδη, σε μια εθνική αναπτυξιακή στρατηγική. Πρέπει να συνδυάζουν ισόρροπη περιφερειακή ανάπτυξη, υψηλό προϋπολογισμό επενδυτικού σχεδίου και δημιουργία σημαντικού αριθμού θέσεων εργασίας. Δηλαδή θα πρέπει να επιφέρουν σημαντικά θετικά ποσοτικά και ποιοτικά αποτελέσματα στην ελληνική οικονομία. Αυτά δεν συνάδουν με το κατά παραγγελία θεσμικό πλαίσιο που συζητάμε σήμερα για μια ακόμη φορά, το οποίο είναι ακόμη μια χαμένη ευκαιρία να προχωρήσουμε σε αυτό το νέο παραγωγικό μοντέλο, που όλοι συνηγορούμε ότι χρειαζόμαστε, το οποίο θα προσελκύσει επενδύσεις που θα λειτουργήσουν υπέρ των τοπικών κοινωνιών και των τοπικών οικονομιών. Και θα κλείσω μόνο με μία παρατήρηση, κύριε Πρόεδρε. Ένα λεπτό χρειάζομαι. Η υπ’ αριθμόν 1144 τροπολογία, που καταθέσατε χθες, είναι επί της ουσίας μια ντροπολογία, που αποτελεί ομολογία ενοχής και προσπάθεια συγκάλυψης πολιτικών εγκλημάτων που διαπράχθηκαν υπό το φως της ημέρας για δύο χρόνια, μπροστά στα μάτια του ελληνικού λαού με τις λίστες Πέτσα. Η πολιτική χειραγώγηση, κυρίες και κύριοι συνάδελφοι της ενημέρωσης, από την παρούσα κυβερνητική εξουσία είναι μια βαριά πολιτειακή παράβαση που θα την στιγματίσει για πάντα στην πολιτική μας ιστορία. Η φίμωση του Τύπου είναι καταρράκωση της δημοκρατίας. Ακόμα και η υποψία αυτού του πολιτειακού εγκλήματος οδηγεί κυβερνήσεις σε παραίτηση, όπως έγινε στην περίπτωση της Αυστρίας. Εδώ επιχειρείτε απροκάλυπτα, επί μια διετία σχεδόν και κλιμακώνετε στις μέρες μας, με τέτοιο τρόπο και σε τέτοια έκταση και αυτός είναι ο λόγος για τον οποίον με την παρούσα ντροπολογία επιχειρείτε να συγκαλύψετε τις αυταπόδεικτες παραβάσεις των νόμων και της δημοκρατικής τάξης. Σας ευχαριστώ πολύ, κύριε Πρόεδρε.
Επόμενος ομιλητής είναι ο κ. Σπανάκης από τη Νέα Δημοκρατία. Κύριε Σπανάκη, έχετε τον λόγο.
Ευχαριστώ πολύ, κύριε Πρόεδρε. Ο ΣΥΡΙΖΑ προσπαθεί με κάθε τρόπο να ρίξει την μπάλα στην εξέδρα. Και δυστυχώς δυόμιση χρόνια διστάζει να πει την αλήθεια στον ελληνικό λαό. Έρχεται σήμερα στην Αίθουσα της Ολομέλειας να μας πει τι; Ότι δεν θέλει αυτό το νομοσχέδιο. Δηλαδή τι λέει ξεκάθαρα στον ελληνικό λαό; «Κύριοι, δεν θέλουμε να γίνουν επενδύσεις στη χώρα, διότι εμείς δεν προλάβαμε πέντε χρόνια και με εσάς που επιταχύνετε τις επενδύσεις, που διευρύνετε τις επενδύσεις, που διευκολύνετε με τις επενδύσεις, που παρακολουθείτε στενά τις επενδύσεις, διαφωνούμε». Αυτό μας λέτε σ’ αυτή την Αίθουσα. Άκουσα προηγουμένως την ομιλήτρια του ΣΥΡΙΖΑ - τώρα τελευταία στο ΣΥΡΙΖΑ βλέπετε φαντάσματα, πολλά φαντάσματα - να λέει ότι η τροπολογία η οποία ήρθε, έχει σχέση με τη λίστα κ.λπ.. Σας παρακαλώ και σας προσκαλώ να δείτε τελικά και να διαβάσετε τι φέρνει αυτή η τροπολογία. Αυτή η τροπολογία έρχεται να βελτιώσει διατάξεις και δεν έχει καμία σχέση με αυτό το οποίο είπατε από αυτό το Βήμα. Διότι όταν μιλάμε οι εκλεγμένοι Βουλευτές από αυτό το Βήμα, πρέπει να είμαστε πολύ προσεκτικοί σε όλες μας τις απόψεις. Ιδιαίτερα όταν προσπαθούμε να παρερμηνεύσουμε, αυτό είναι άδικο και όχι σωστό, διότι αυτό έκανε η προηγούμενη ομιλήτρια. Διαστρέβλωσε την αλήθεια και την πραγματικότητα. Κυρίες και κύριοι συνάδελφοι, ακούστηκαν πολλές απόψεις και ακούστηκαν πολλά γι’ αυτό το νομοσχέδιο. Τρεις λέξεις χαρακτηρίζουν αυτό το νομοσχέδιο. Απλά πράγματα, για να μας καταλαβαίνει ο ελληνικός λαός. Διεύρυνση των επενδύσεων. Διευρύνουμε τη λίστα των επενδύσεων, τις κατηγορίες. Επιτάχυνση των διαδικασιών. Μειώνουμε τη γραφειοκρατία και βάζουμε το καλούπι, βάζουμε το πλαίσιο. Απλά πράγματα! Μπορείτε να δείτε μέσα από τα εξήντα εννιά άρθρα αυτά τα πράγματα. Και τρίτο, παρακολούθηση, ένα Υπουργείο Ανάπτυξης και Επενδύσεων όχι στα λόγια, όχι στην ταμπέλα, αλλά στην πράξη. Αυτά φέρνει το νομοσχέδιο και μιλάει πάρα πολύ απλά αυτό το νομοσχέδιο. Μιλάει για κίνητρα. Μήπως διαφωνεί κανείς ότι, για να γίνουν επενδύσεις, πρέπει να δοθούν τόσο φορολογικά αλλά και αδειοδοτικά κίνητρα; Αυτό φέρνει αυτό το νομοσχέδιο, πολύ απλά. Μιλάει για αξιοποίηση ακινήτων του δημοσίου. Διαφωνεί κανείς σε αυτήν την Αίθουσα ότι πρέπει να αξιοποιήσουμε τα ακίνητα του ελληνικού δημοσίου, δηλαδή του Έλληνα φορολογούμενου, δηλαδή του ελληνικού λαού; Μιλάει για χαρακτηρισμό των επενδύσεων ως στρατηγικών, αλλά ταυτόχρονα δημιουργεί και τις προϋποθέσεις για την ανάπτυξη των ιδιωτικών επενδύσεων. Έρχεται και οριοθετεί τις υποχρεώσεις του φορέα της επένδυσης. Δεν το αφήνει ξέφραγο αμπέλι. Λέει συγκεκριμένα ποιες είναι και οι υποχρεώσεις εκείνου που θέλει να επενδύσει και φυσικά μιλά και για τις ξένες επενδύσεις. Κυρίες και κύριοι συνάδελφοι, αν κανείς πάει στο πρώτο έτος του Οικονομικού Πανεπιστημίου, θα μάθει ότι το πραγματικό εισόδημα εξαρτάται από την κατανάλωση, από τις επενδύσεις και από τις εξαγωγές. Και αυτό το νομοσχέδιο βοηθάει στην αύξηση του πραγματικού εισοδήματος των Ελλήνων, γιατί έρχεται να φέρει επενδύσεις στη χώρα. Και μιας και ήδη ο προϋπολογισμός είναι υπό συζήτηση και θα έρθει στην Ολομέλεια, θα έχουμε και αύξηση της κατανάλωσης. Αν σας ενοχλεί, κυρίες και κύριοι συνάδελφοι της Αντιπολίτευσης, το ότι αυτή η Κυβέρνηση φέρνει ένα προϋπολογισμό του 2022 όπου θα έρθει πραγματική αύξηση της κατανάλωσης και μείωση της ανεργίας, αλλά και ένα νομοσχέδιο σήμερα το οποίο καλουπώνει αι φέρνει αύξηση των επενδύσεων, πείτε το όχι σε εμάς, αλλά στον ελληνικό λαό, αύριο, στο δρόμο, στα καφενεία, στα πεζοδρόμια. Όχι να λέμε άλλα εδώ μέσα και άλλα στα κανάλια. Να το ξεκαθαρίσουμε, γιατί εγώ αύριο στα κανάλια θα λέω ότι εσείς δεν θέλετε τις επενδύσεις. Αυτή είναι η αλήθεια και πρέπει να την λέμε από αυτό το Βήμα. Επιτρέψτε μου να αναφερθώ και στις τροπολογίες. Άκουσα προηγουμένως και το συνάδελφο από την Ελληνική Λύση να λέει ότι δυσκολεύεται να ψηφίσει τις τροπολογίες. Θέλω να του πω να μην δυσκολευτεί, να ψηφίσει και τις τροπολογίες. Διότι ξεκαθαρίζουμε και με τις τροπολογίες αρκετά πράγματα σε φορολογικά ζητήματα, σε θέματα που αφορούν την έκταση της ΠΥΡΚΑΛ. Κύριε Υπουργέ, επιτρέψτε μου από αυτό το Βήμα να σας ζητήσω να κάνετε αποδεκτό το αίτημα της Μητροπόλεως Καισαριανής, Βύρωνα και Υμηττού για την Εκκλησία της Αγίας Βαρβάρας που βρίσκεται μέσα στην έκταση της ΠΥΡΚΑΛ. Διότι βλέποντας την τροπολογία, στην παράγραφο 2 του άρθρου 1, ξεκαθαρίζετε ότι επιτρέπονται και οι θρησκευτικοί χώροι. Να παραχωρηθεί η χρήση της Εκκλησίας της Αγίας Βαρβάρας στη Μητρόπολη Καισαριανής και συγκεκριμένα στον Ιερό Ναό Ευαγγελισμού της Θεοτόκου και Αγίας Φωτεινής Υμηττού. Είναι ένα αίτημα της Μητροπόλεως. Από τη στιγμή που το ξεκαθαρίζετε, να το κάνετε αποδεκτό. Θα σας το καταθέσω και με ερώτηση. Νομίζω, όμως, ότι με την τροπολογία αυτή το ξεκαθαρίζετε. Επιτρέψτε μου, να μιλήσω και για την εκλογική μου περιφέρεια, και να πω ότι έρχονται τροπολογίες που ξεκαθαρίζουν και για τον Άγιο Κοσμά θέματα. Διότι σε αυτήν την Αίθουσα - αλλά και εκτός Αίθουσας - ακούμε ότι εμείς τελικά δεν κάνουμε τίποτα για την επένδυση του Ελληνικού κτλ.. Ξεκαθαρίζουμε με διατάξεις που υπάρχουν στις τροπολογίες και θέματα του Αγίου Κοσμά. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνοντας, επιτρέψτε μου, να αναφερθώ και στην τροπολογία 1145, που δίνει παράταση στην προθεσμία για την ολοκλήρωση των επενδυτικών σχεδίων, καθώς επίσης ότι είναι αφορολόγητη, ανεκχώρητη και ακατάσχετη η ενίσχυση που καταβάλλεται στο πλαίσιο της δράσης «e - λιανικό», επιχορήγηση υφιστάμενων μικρομεσαίων επιχειρήσεων. Όπως επίσης είναι αφορολόγητη, ανεκχώρητη και ακατάσχετη η ενίσχυση που καταβάλλεται, η επιχορήγηση επιχειρήσεων παροχής λογιστικών και φοροτεχνικών υπηρεσιών. Απορώ: Θα καταψηφίσετε αυτές τις τροπολογίες; Ακούσαμε και κάτι ακόμη - και κλείνω, κύριε Πρόεδρε, λίγο την ανοχή σας - ότι διαφωνείτε με την ανακατανομή των πιστώσεων του Ταμείου Ανάκαμψης που φέρνει η τροπολογία 1146. Μα, είναι δυνατόν! Δεν έχουμε ξεκαθαρίσει ότι το Ταμείο Ανάκαμψης θα φέρει πάνω από 32 δισεκατομμύρια και οι συγκεκριμένες πάνω από εκατόν ογδόντα χιλιάδες θέσεις εργασίας μέχρι το 2026; Και έρχεστε να πείτε τι σε αυτήν την Αίθουσα; Έρχεστε να πείτε ότι διαφωνείτε με τεχνικού χαρακτήρα διατάξεις που φέρνει η τροπολογία 1146; Ή μήπως θα ψηφίσετε την επέκταση της χορήγησης της τιμητικής παροχής του άρθρου 95 του ν.4714…
Κύριε Σπανάκη, σας παρακαλώ, ολοκληρώστε.
Κλείνω, κύριε Πρόεδρε. …που είναι η τιμητική παροχή 200 ευρώ ανά μήνα που δόθηκε από την 1η Αυγούστου 2020 σε στρατεύσιμους οπλίτες που υπηρέτησαν στην Κύπρο κατά την πολεμική περίοδο; Κυρίες και κύριοι συνάδελφοι, δεν θα μπορέσετε να σταματήσετε αυτήν την ταχύτητα που έχει η Κυβέρνηση του Κυριάκου Μητσοτάκη, η Κυβέρνηση της Νέας Δημοκρατίας, να νομοθετεί. Για εμάς είναι ηθική υποχρέωση, πολιτική υποχρέωση απέναντι στον ελληνικό λαό να υλοποιήσουμε όσες δεσμεύσεις πήραμε πριν τις 7 Ιουλίου του 2019. Ευχαριστώ πολύ.
Επόμενος ομιλητής ο κ. Θεόφιλος Ξανθόπουλος από τον ΣΥΡΙΖΑ. Ορίστε, κύριε συνάδελφε, έχετε τον λόγο.
Ευχαριστώ πολύ, κύριε Πρόεδρε. Θα αναφερθώ μόνον στην τροπολογία που έχουμε καταθέσει την υπαριθμ. 1149 ειδικός αριθμός 96/30/11/2021 και αφορά την καθιέρωση στην ελληνική ποινική νομοθεσία του εγκλήματος με σεξιστικά χαρακτηριστικά. Κυρίες και κύριοι συνάδελφοι, στη χώρα σήμερα έχουμε πάνω από δεκαοχτώ χιλιάδες θανάτους που είναι αποτέλεσμα της πανδημίας και ένα νέφος θανάτου έχει επικρατήσει. Εκτός, όμως, από τους πανδημικούς θανάτους έχουμε και τους θανάτους που έχουν ιδιαίτερα χαρακτηριστικά. Πρόσφατα, έχουμε ένα δέκατο τέταρτο θύμα με κατ’ εξοχήν φυλετική διάσταση. Σκοτώθηκε, δολοφονήθηκε πολίτης της Ελληνικής Δημοκρατίας, κυρίως και πρωτίστως, επειδή ήταν γυναίκα. Πλέον δεν μπορεί να μένουμε αμέτοχοι σε αυτό το δράμα που γίνεται δίπλα μας, στα σπίτια μας, στις γειτονιές μας, πολύ κοντά σε εμάς και με τέτοιους ανησυχητικούς ρυθμούς που κανένας δεν μπορεί να δηλώνει αμέτοχος, πολύ δε περισσότερο, αδιάφορος. Αρχές του μήνα, καταθέσαμε την τροπολογία αυτή, την οποία η Κυβέρνηση της Νέας Δημοκρατίας απέρριψε με το επιχείρημα ότι μελετάται μια συνολική αναδιαμόρφωση του θεσμικού πλαισίου για την ενδοοικογενειακή βία. Όμως, βλέπετε, τα γεγονότα είναι δύστροπα. Η κοινωνική πραγματικότητα είναι οδυνηρή. Και ήρθε ένα θύμα ακόμα στη σειρά των θυμάτων της φυλετικής αυτής διάστασης για να μας θέσει προ των ευθυνών μας. Επαναφέρουμε, λοιπόν, την τροπολογία αυτή, την οποία στηρίζουμε και επιστημονικά και κοινωνικά, λέγοντας το εξής: Πολύ πρόσφατα το Ευρωκοινοβούλιο υιοθέτησε έκθεση - πρόταση της Ελληνίδας Ευρωβουλεύτριας κ. Έλενας Κουντουρά από τον ΣΥΡΙΖΑ, η οποία πλην των άλλων περιλαμβάνει τις εξής υποχρεώσεις: Η Κομισιόν οφείλει να εντάξει την έμφυλη βία στη λίστα εγκλημάτων της Ευρωπαϊκής Ένωσης Euro - crimes, ότι πρέπει να εγκριθούν ειδικά μέτρα από τα κράτη μέλη και την Επιτροπή για την εξάλειψη της βίας στον κυβερνοχώρο, να εξασφαλιστεί η βέλτιστη δυνατή πρόσβαση των θυμάτων σε δομές υποστηρικτικές και υπηρεσίες στήριξης, να υπάρξει εξειδικευμένη εκπαίδευση των αρχών που διαχειρίζονται περιστατικά ενδοοικογενειακής βίας, να υπάρξει αντιμετώπιση της οικονομικής βίας κατά των γυναικών, να υπάρξουν ειδικά προγράμματα αποτροπής της βίας, να υπάρχει ένας μηχανισμός πρόληψης σε περιόδους κρίσης και να υπάρξει ένα σύστημα συλλογής στοιχείων για την εξάλειψη της βίας. Άλλωστε, ο όρος γυναικοκτονία αναφέρεται για πρώτη φορά στην βρετανική νομική ορολογία το 1801. Η συζήτηση έχει ανοίξει σε όλον τον κόσμο, διότι τα οδυνηρά αποτελέσματα αυτής της πρακτικής δεν πρέπει να αφήνουν κανέναν ασυγκίνητο. Στη λατινική Αμερική, καταγράφονται τα υψηλότερα ποσοστά δολοφονιών και κακοποίησης γυναικών, αφού σύμφωνα με τα στατιστικά στοιχεία μια γυναίκα δολοφονείται κάθε δύο ώρες. Η γυναικοκτονία δεν ταυτίζεται με την ανθρωποκτονία του άρθρου 299 του Ποινικού Κώδικα, αφού συνίσταται σε κάτι επιπλέον, που πρέπει με την εισαγωγή συναφούς διάταξης να αποκαλυφθεί και να οδηγήσει σε επιβάρυνση της ποινής. Γι’ αυτόν το σκοπό, απαιτείται μια νέα κατηγορία αδικήματος και μια νέα διάταξη στον Ποινικό Κώδικα. Ειδικότερα, στην περίπτωση της γυναικοκτονίας συναιρούνται δύο άκρα, η ακραία εγκληματική συμπεριφορά με τη βίαιη αφαίρεση της ζωής ενός ανθρώπου και δεύτερον, η ακραία θανατογόνος μορφή εκείνης της βίας που ονομάζεται έμφυλη ή σεξιστική βία, δηλαδή, πρόκειται για το γεγονός της δολοφονίας γυναικών εξαιτίας του φύλου τους, εξαιτίας του ότι είναι γυναίκες. Σε κάθε περίπτωση, βρισκόμαστε μπροστά σε μια διττή ταυτότητα βίας, μία βία πληθυντικού αριθμού. Επομένως, υπάρχει αποχρών λόγος για την ανάληψη πρωτοβουλιών, για τη θέσπιση μιας νέας διάταξης για τη γυναικοκτονία, διότι η διάταξη του άρθρου 299 δεν καλύπτει από μόνη της με επάρκεια την κοινωνική διάσταση αυτού του θέματος, το να θεσπίζεται δηλαδή ποινή που θα αφορά την αφαίρεση ζωής λόγω τέτοιων σεξιστικών κινήτρων και χαρακτηριστικών. Δείτε λίγο πώς έχει περάσει στη δημόσια σφαίρα μέχρι στιγμής αυτό το είδος των αδικημάτων. «Εγκλήματα τιμής», «εγκλήματα πάθους», «την σκότωσε γιατί την αγαπούσε», «δεν άντεχε στην ιδέα ότι τον εγκατέλειψε», ενώ από κάτω ως υποδομή, ως κινούν αίτιο υπάρχει αυτή η πατριαρχική αντίληψη, ότι η γυναίκα είναι προέκταση του εαυτού μου, ότι είναι πράγμα που ανήκει στη σφαίρα εξουσίας μου και επομένως, τη διαχειρίζομαι κατά το δοκούν και όπως θέλω. Για όλους αυτούς τους λόγους κρίνεται επιβεβλημένο και σκόπιμο να θεσπιστεί διάταξη για την αντιμετώπιση του εγκληματολογικού, ποινικού και ανθρωπολογικού φαινομένου της γυναικοκτονίας από άνδρες κατά των γυναικών και εξαιτίας του φύλου τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, διαβάζοντας αυτή καθ’ αυτή τη διάταξη: Το άρθρο 82α του Ποινικού Κώδικα του άρθρου 82 α του ποινικού κώδικα αντικαθίσταται ως εξής: Άρθρο 82α, έγκλημα με ρατσιστικά και σεξιστικά χαρακτηριστικά: 1) Εάν έχει τελεστεί έγκλημα κατά παθόντος η επιλογή του οποίου έγινε λόγω των χαρακτηριστικών φυλής, χρώματος, εθνικής ή εθνοτικής καταγωγής, γενεαλογικών καταβολών, θρησκείας, αναπηρίας, γενετήσιου προσανατολισμού, ταυτότητας ή χαρακτηριστικών φύλου το πλαίσιο ποινής διαμορφώνεται ως εξής: Πρώτον, στην περίπτωση πλημμελήματος που τιμωρείται με φυλάκιση έως ένα έτος το ελάχιστο όριο ποινής αυξάνεται κατά έξι μήνες. Στις λοιπές περιπτώσεις πλημμελημάτων το ελάχιστο όριο αυτής αυξάνεται κατά ένα έτος. Δεύτερον, στην περίπτωση κακουργήματος το ελάχιστο όριο ποινής αυξάνεται κατά δύο έτη. Στο έγκλημα του άρθρου 299 όταν στρέφεται κατά ανήλικης ή ενήλικης γυναίκας συνιστά επιβαρυντική περίπτωση η τέλεσή του λόγω του φύλου του θύματος. Γυναικοκτονία. Ο χαρακτήρας του εγκλήματος του άρθρου 2 ως γυναικοκτονίας μνημονεύεται ρητά στην αιτιολογία της απόφασης ακόμη και όταν ο δράστης τιμωρείται για τις περιστάσεις του προηγούμενου εδαφίου δυνάμει άλλης ποινικής διάταξης. Κυρίες και κύριοι της Πλειοψηφίας, έχετε μια ευθύνη απέναντι στην κοινωνία και στην κοινωνική πραγματικότητα. Προ λίγων εβδομάδων απορρίψατε την τροπολογία μας, διότι ισχυριστήκατε ότι θα φέρετε αναμόρφωση του πλαισίου ενδοοικογενειακής βίας. Τα γεγονότα τρέχουν και επιβάλλουν να νομοθετήσουμε άμεσα. Όταν πρόκειται για αυστηροποίηση ακούτε τα καφενεία και βλέπετε τα πρωτοσέλιδα. Όταν βλέπετε τις γυναικοκτονίες τηρείτε σιωπή και μας αναγκάζετε να το θέσουμε ξανά μετ’ επιτάσεως το θέμα. Η ευθύνη είναι όλη δική σας. Σας ευχαριστώ πολύ, κύριε Πρόεδρε.
Τον λόγο τώρα έχει η κ. Αραμπατζή Φωτεινή από τη Νέα Δημοκρατία.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το 2018, λίγους μήνες πριν την πολιτική αλλαγή, η Ελλάδα ήταν δυστυχώς τελευταία στην Ευρωπαϊκή Ένωση στην αναλογία επενδύσεων προς το ακαθάριστο εθνικό προϊόν με μόλις 11,1% έναντι 21% σχεδόν του ευρωπαϊκού μέσου όρου. Τη χρονιά εκείνη ο ακαθάριστος σχηματισμός παγίου κεφαλαίου, δηλαδή ο δείκτης που αποτυπώνει την επενδυτική δραστηριότητα υποχώρησε στα επίπεδα του 1996, ενώ ειδικά το τελευταίο τρίμηνο του 2018 η μείωση στις επενδύσεις ανήλθε στο ύψος ρεκόρ του 26,77% που αποτελεί το μεγαλύτερο ποσοστό της τελευταίας 12ετίας, μεγαλύτερο δηλαδή ακόμη και από την περίοδο ακμής της οικονομικής κρίσης. Το 2019 το επενδυτικό κενό στην Ελλάδα υπολογιζόταν στα 130 δισεκατομμύρια ευρώ, για να χρησιμοποιήσω τους πιο πρόσφατους υπολογισμούς της Επιτροπής υπό τον καθηγητή Χριστόφορο Πισσαρίδη. Και πώς να μην έχει φθάσει σε τέτοιο δυσθεώρητο ύψος άλλωστε, όταν μια σειρά από εμβληματικές επενδύσεις όχι μόνο παρέμεναν ανενεργές, αλλά η διγλωσσία που χρησιμοποιούσε η κυβέρνηση ΣΥΡΙΖΑ - ΑΝΕΛ έστελνε ένα σαφέστατο μήνυμα στους ενδιαφερόμενους επενδυτές - δυστυχώς - σε όλο τον πλανήτη! «Μην ασχολείστε με την Ελλάδα θα μπλέξετε, θα κάνετε μια τρύπα στο νερό», εν ολίγοις ήταν το μήνυμα. Τονίζω τη διγλωσσία διότι από τη μια ήσασταν οι πιο πρόθυμοι μαθητές απέναντι στους θεσμούς στο πλαίσιο του πλέον επαχθούς, αχρείαστου και καταστροφικού για την ελληνική οικονομία μνημονίου που συμφωνήσατε το καλοκαίρι του 2015 και από την άλλη υπονομεύατε συστηματικά τις επενδύσεις, χρησιμοποιώντας τη φορεσιά του λαϊκού αγωνιστή ως φύλλο συκής βεβαίως στο άλλοτε κομματικό ακροατήριο του 3%. Και επειδή βεβαίως στα τεσσερισήμισι χρόνια της κυβερνητικής σας θητείας δεν ανακαλύψατε τον εύκολο δρόμο που φέρνει τα χρήματα από το πουθενά, όποιος τομέας, όποιος Έλληνας ήταν παραγωγικός τον φορολογούσατε λυσσαλέα. Αυτό έγινε ιδιαίτερα αισθητό στον πρωτογενή τομέα, ο οποίος πραγματικά πιέστηκε όσο ουδέποτε άλλωστε στο παρελθόν. Κι αν άντεξε, αυτό πιστώνεται στον δυναμισμό, στο τσαγανό - για να το πω πιο λαϊκά - του Έλληνα παραγωγού που έχει ισχυρούς και βιωματικούς δεσμούς με τη γεωργία, την κτηνοτροφία και την αλιεία. Από το καλοκαίρι του 2019 η κατάσταση άρχισε να αλλάζει. Είναι κοινή εκτίμηση ότι η προσέλκυση επενδύσεων είναι ο τομέας στον οποίο έχουν γίνει άλματα αυτά τα δυόμισι χρόνια. Ενδεχομένως να ταιριάζει καλύτερα ο χαρακτηρισμός «θαύματα», εάν συνειδητοποιήσουμε, κυρίες και κύριοι συνάδελφοι, ποιες εταιρείες έχουν αποφασίσει επί Κυβέρνησης Κυριάκου Μητσοτάκη να επενδύσουν στη χώρα μας: Microsoft, Amazon, Pfizer, Cisco, TeamViewer, Digital Realty στον τομέα της υψηλής τεχνολογίας, CVC στον τομέα της αγροδιατροφής, Fincantieri στα Ναυπηγεία, τεράστιες επενδύσεις από ελληνικές και ξένες εταιρείες στην ενέργεια με αιχμή τις ανανεώσιμες, την αποθήκευση και την ηλεκτροκίνηση, το real estate, τον τουρισμό, τα logistics, τη βιομηχανία γενικότερα και ειδικότερα την αγροδιατροφή. Τα εμβληματικά σχέδια ξεκόλλησαν και προχωρούν. Σήμερα δουλεύουν οι μπουλντόζες στο Ελληνικό. Οι επενδυτές εμπιστεύονται την Ελλάδα, διότι διαπιστώνουν ότι υπάρχει μια Κυβέρνηση η οποία μιλά μια γλώσσα, τη γλώσσα βεβαίως της λογικής, τη γλώσσα της παγκόσμιας οικονομίας. Μια Κυβέρνηση που πιστεύει στην ιδιωτική πρωτοβουλία και την υγιή επιχειρηματικότητα για να αυξηθεί το εθνικό εισόδημα και να δημιουργηθούν νέες και καλά αμειβόμενες θέσεις εργασίας, μια Κυβέρνηση που βελτιώνει διαρκώς το επιχειρηματικό περιβάλλον με τολμηρές μεταρρυθμίσεις, με μείωση φόρων και ασφαλιστικών εισφορών έχει συντμήσει δραστικά τον χρόνο αδειοδότησης μιας επένδυσης. Στέκομαι σε αυτό. Ακόμα και όποιος έχει στοιχειώδη γνώση των οικονομικών, αντιλαμβάνεται ότι ο χρόνος είναι καθοριστικός παράγοντας μιας επενδύσεις, γιατί πολύ απλά ένας επενδυτής αν καθυστερήσει να εξασφαλίσει τις άδειες και συνεπώς ανατραπεί ο σχεδιασμός του τότε είτε θα ματαιώσει την επένδυση είτε θα επιλέξει κάποια άλλη χώρα για να την υλοποιήσει. Τέτοιες περιπτώσεις υπήρξαν αρκετές -δυστυχώς - επί των ημερών της κυβέρνησης ΣΥΡΙΖΑ - ΑΝΕΛ. Με το νομοσχέδιο που συζητούμε σήμερα το μέγιστο χρονικό διάστημα για την αδειοδότηση φιλοδοξεί να μην υπερβαίνει τις εξήντα ημέρες. Θα πω ότι πρόκειται κυριολεκτικά για επανάσταση, εάν ληφθεί υπόψιν ότι στο παρελθόν απαιτούνταν δύο χρόνια μόνο για να συσταθεί η επιτροπή που θα αποφανθεί επί της επένδυσης. Βεβαίως και θέλω να τονίσω αυτό, η σύντμηση του χρόνου των αδειοδοτήσεων δεν αφορά μόνο τις στρατηγικές, τις πολύ μεγάλες επενδύσεις, αλλά επεκτείνεται στο σύνολο των επενδύσεων κάθε βαθμίδας. Άλλωστε η Κυβέρνηση έδωσε απτά δείγματα γραφής με την τελευταία προκήρυξη του αναπτυξιακού νόμου, όταν η υπαγωγή των επενδυτικών σχεδίων ολοκληρώθηκε σε χρόνο ρεκόρ εκατό ημερών έναντι πολλών μηνών που ήταν το σύνηθες δυστυχώς διάστημα στο παρελθόν. Αναφέρομαι σε επενδύσεις των μεσαίων μικρών και πολύ μικρών εταιρειών, γιατί είναι ιδιαίτερα κρίσιμες στον τομέα της αγροδιατροφής που ενσωματώνει και περιέχει και το παρόν νομοσχέδιο. Γιατί πρόκειται για το ισχυρό συγκριτικό πλεονέκτημα της χώρας, καθώς η βιομηχανία τροφίμων, κυρίες και κύριοι συνάδελφοι, αποτελεί το ένα τέταρτο της ελληνικής βιομηχανίας, ποσοστό διπλάσιο του ευρωπαϊκού μέσου όρου, με τις εξαγωγές να αυξάνονται σε διψήφιο ποσοστό, καταρρίπτοντας αλλεπάλληλα ρεκόρ από το 2019. Και βεβαίως τα περιθώρια είναι πολύ μεγάλα. Αυτό το θετικό μομέντουμ έρχεται να αξιοποιήσει η Κυβέρνηση του Κυριάκου Μητσοτάκη, ιεραρχώντας στον τομέα της αγροδιατροφής τους στρατηγικούς τομείς που ενισχύονται και στις στρατηγικές επενδύσεις και στο νέο αναπτυξιακό νόμο και στο εθνικό σχέδιο ανάκαμψης και το νέο ΕΣΠΑ. Θα αναφερθώ, κύριε Υπουργέ, για δέκα δευτερόλεπτα στο άρθρο 7 για τα σημαντικά κίνητρα χωροθέτησης που δίνετε με το παρόν νομοσχέδιο. Επιτρέψτε μου να κάνω ένα παραλληλισμό με το πόσο σημαντικό ήταν το γεγονός ότι ξεκολλήσαμε επί της δικής μας διακυβέρνησης, σε συνδυασμό με το Υπουργείο Περιβάλλοντος, το χωροταξικό μιας πολύ μεγάλης επενδυτικής δραστηριότητας της χώρας που είναι ο τομέας των υδατοκαλλιεργειών όπου η Ελλάδα έχει βεβαίως την πρωτιά σε επίπεδο Ευρωπαϊκής Ένωσης σε παραγόμενη αξία προϊόντων. Ουσιαστικά διευκολύνοντας και μετά από δεκαετίες προχωρώντας τα προεδρικά διατάγματα των περιοχών οργανωμένης ανάπτυξης υδατοκαλλιεργειών, δώσαμε το πράσινο φως στους επενδυτές. Προσελκύστηκαν επενδύσεις από το εξωτερικό, με σημαντικά σχήματα, Μπουμπάνταλα, Filosofish. Ο Bill Gates έχει επενδύσει στις ελληνικές υδατοκαλλιέργειες. Δώσαμε ουσιαστικά το πράσινο φως για την προσέλκυση αλλά και την παραμονή των στρατηγικών αυτών επενδυτών. Με τις σκέψεις αυτές, κυρίες και κύριοι συνάδελφοι, υπερψηφίζουμε το παρόν νομοσχέδιο το οποίο συμβάλλει στην αύξηση του εισοδήματος, τη βελτίωση της ποιότητας ζωής, την αύξηση των θέσεων εργασίας στην ανάπτυξη της ελληνικής περιφέρειας. Σας ευχαριστώ πολύ.
Τον λόγο έχει ο κ. Καββαδάς Αθανάσιος από τη Νέα Δημοκρατία. Μετά θα ακολουθήσει ο κ. Διγαλάκης, ο κ. Συρμαλένιος, ο κ. Μαντάς, η κ. Γκαρά και τελευταίος ομιλητής ο κ. Κόνσολας. Έχετε τον λόγο, κύριε Καββαδά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το νομοσχέδιο που συζητούμε σήμερα συμβάλλει στην επιτάχυνση των διαδικασιών και δημιουργεί νέες κατηγορίες στρατηγικών επενδύσεων προσαρμοσμένες στο αναπτυξιακό πρότυπο της επόμενης μέρας. Παρέχει νέα κίνητρα για την υλοποίηση και προώθηση στρατηγικών επενδύσεων στη χώρα μας. Ενοποιεί και βελτιώνει το υπάρχον θεσμικό πλαίσιο για τις στρατηγικές επενδύσεις, έτσι όπως διαμορφώθηκε με τους νόμους 4608/2019 και 3894/2010. Το νομοσχέδιο επιφέρει επίσης σημαντικές αλλαγές στον αναπτυξιακό νόμο ιδιαίτερα στην κατεύθυνση της επιτάχυνσης των διαδικασιών αξιολόγησης των επενδυτικών σχεδίων. Δεν υπάρχει καμία αμφιβολία ότι οι άνθρωποι της αγοράς και της οικονομίας αξιολογούν και αποτιμούν θετικά τις διατάξεις του νομοσχεδίου. Σε αυτή τη συγκυρία είναι κατώτερη των περιστάσεων η άσκηση στείρας αντιπολίτευσης για την αντιπολίτευση, ιδιαίτερα όταν όλοι αντιλαμβάνονται πλέον ότι η ανάπτυξη και η παραγωγή πλούτου δεν έρχεται μέσα από μια κρατικοδίαιτη οικονομία αλλά μέσα από τα κεφάλαια που κινητοποιεί και επενδύει η ιδιωτική πρωτοβουλία. Ο τομέας των στρατηγικών επενδύσεων συνδέεται με fast track διαδικασίες, με την υπέρβαση εμποδίων που μέχρι σήμερα λειτουργούσαν σαν βαρίδι για την υλοποίηση επενδύσεων. Γραφειοκρατικές αγκυλώσεις αλληλεπικάλυψη αρμοδιοτήτων, χρονοβόρες διαδικασίες ιδιαίτερα σε περίπλοκα θέματα, όπως χωροταξικά, πολεοδομικά και περιβαλλοντικά. Από την πρώτη μέρα η κυβέρνηση κινείται για να ενισχύσει το θεσμικό πλαίσιο για τις στρατηγικές επενδύσεις. Μάλιστα τρεις από τις πιο σημαντικές αλλαγές που έγιναν και που εντάχθηκαν στους νόμους 4635/2019 και 4712/2020 τις είχαμε συζητήσει μαζί με τον Υπουργό Ανάπτυξης, τον κ. Γεωργιάδη και τους νομικούς του συμβούλους και άγγιξαν πολλές μελλοντικές στρατηγικές επενδύσεις αλλά και τη μεγάλη επένδυση που προετοιμάζεται στον τόπο μου τη Λευκάδα για την κατασκευή μαρίνας στον Βλυχό. Η πιο σημαντική διάταξη κατατέθηκε και ψηφίστηκε τον Οκτώβριο του 2019 και μείωνε τον προϋπολογισμό προκειμένου να χαρακτηριστεί μία επένδυση ως στρατηγική στα 40 εκατομμύρια ευρώ, από τα 100 εκατομμύρια που ήταν το όριο, με παράλληλη δημιουργία εβδομήντα πέντε νέων θέσεων εργασίας. Με αυτόν τον τρόπο έγινε κατορθωτό να ενταχθεί στις στρατηγικές επενδύσεις και η μαρίνα στον Βλυχό της Λευκάδας η οποία μάλιστα είναι η πρώτη δημοτική στρατηγική επένδυση που εγκρίθηκε ποτέ. Κυρίες και κύριοι συνάδελφοι, πέρα από τα κίνητρα της ταχείας χωροθέτησης και αδειοδότησης δίνονται επιπλέον κίνητρα με σταθερό πλαίσιο φορολόγησης σε χρονικό ορίζοντα δωδεκαετίας αλλά και με συγκεκριμένες φοροαπαλλαγές, όπως απαλλαγή από την καταβολή φόρου εισοδήματος επί των προ φόρου κερδών. Τα κίνητρα αυτά ενισχύονται ακόμα περισσότερο αφού με τις διατάξεις του νομοσχεδίου προβλέπεται η παροχή κεφαλαιακών ενισχύσεων, η επιδότηση της χρηματοδοτικής μίσθωσης και η επιδότηση του μισθολογικού κόστους των νέων θέσεων εργασίας και των προσλήψεων. Ταυτόχρονα δημιουργείται μια νέα ρεαλιστική και κυρίως στοχευμένη ταξινόμηση των στρατηγικών επενδύσεων σε πέντε κατηγορίες. «Στρατηγικές επενδύσεις 1» που έχουν ως προϋπόθεση προϋπολογισμό άνω των 75 εκατομμυρίων ευρώ ή 40 εκατομμυρίων ευρώ με την προϋπόθεση δημιουργίας εβδομήντα πέντε νέων θέσεων εργασίας. «Στρατηγικές επενδύσεις 2» που έχουν προϋπόθεση ύψους επενδύσεων 20 εκατομμυρίων ευρώ σε τομείς με πολλαπλασιαστικά αποτελέσματα όπως ο αγροτοδιατροφικός, η έρευνα, η βιοτεχνολογία, η πολιτιστική και δημιουργική βιομηχανία, η ρομποτική, η τεχνητή νοημοσύνη, ο εσωτερικός τουρισμός, η διαχείριση απορριμμάτων και αποβλήτων και η διαστημική βιομηχανία. Εναλλακτικά σε αυτή την κατηγορία μπορούν να ενταχθούν επενδύσεις άνω των 30 εκατομμυρίων ευρώ με την υποχρέωση δημιουργίας πενήντα νέων θέσεων εργασίας ή των 20 εκατομμυρίων με σαράντα νέες θέσεις εργασίας. «Εμβληματικές επενδύσεις εξαιρετικής σημασίας» που συνδέονται με την πράσινη οικονομία και ενέργεια. Οι επενδύσεις αυτές μπορούν να ανασυνδεθούν με το Ταμείο Ανάκαμψης και να λάβουν φορολογικά και κεφαλαιακά κίνητρα με την προϋπόθεση η επένδυση να έχει υλοποιηθεί ως τις 31 Δεκεμβρίου 2025. «Στρατηγικές επενδύσεις ταχείας αδειοδότησης» που συνδέονται με το κριτήριο των τριάντα νέων θέσεων εργασίας με προϋπολογισμό άνω των 20 εκατομμυρίων ευρώ ή επένδυση 10 εκατομμυρίων ευρώ με τριάντα νέες θέσεις εργασίας σε χαρακτηρισμένη στρατηγική υλοποιημένη επένδυση. Στην ίδια κατηγορία εντάσσονται και οι επενδύσεις που διατηρούν εκατό νέες θέσεις εργασίας με επένδυση προϋπολογισμού άνω των 15 εκατομμυρίων ευρώ για εκσυγχρονισμό εγκαταστάσεων. «Αυτοδίκαια εντασσόμενες στρατηγικές επενδύσεις» που αφορούν στα έργα ΣΔΙΤ και σε ευρωπαϊκά ενεργειακά έργα κοινού ενδιαφέροντος ή για την ανάπτυξη επιχειρηματικών πάρκων. Ιδιαίτερα σημαντικές είναι οι διατάξεις για να γίνουν πιο ελκυστικά τα καθεστώτα του αναπτυξιακού νόμου κάτι που επιτυγχάνεται με νέες πιο ευέλικτες και γρήγορες διαδικασίες επεξεργασίας ελέγχου και εποπτείας μιας επένδυσης. Μάλιστα, η διαδικασία ελέγχου θα γίνεται πλέον από ορκωτό ελεγκτή αλλά και από πιστοποιημένο ιδιωτικό φορέα και από εμπειρογνώμονα του μητρώου πιστοποιημένων αξιολογητών. Επιπλέον, δίνεται για πρώτη φορά δυνατότητα χορήγησης προσωρινής άδειας εγκατάστασης σε αλλοδαπές εταιρείες ώστε να προετοιμάσουν τις δραστηριότητές τους. Τέλος, μια μεγάλη καινοτομία του νομοσχεδίου είναι οι ρυθμίσεις για την ίδρυση και λειτουργία εταιρειών τεχνοβλαστών πιο γνωστών ως spin off με σκοπό την επιχειρηματική αξιοποίηση της έρευνας. Δίνεται για πρώτη φορά συντονισμένα η δυνατότητα διασύνδεσης της έρευνας με την επιχειρηματικότητα για την παραγωγή και προώθηση καινοτόμων προϊόντων και υπηρεσιών και μάλιστα από το ερευνητικό προσωπικό δημόσιων πανεπιστημίων και ερευνητικών κέντρων. Κυρίες και κύριοι συνάδελφοι, η ψήφιση αυτού του νομοσχεδίου αλλά και όλων των μεταρρυθμιστικών θεσμικών παρεμβάσεων αυτής της κυβέρνησης διαμορφώνουν τις προϋποθέσεις για μια άλλη Ελλάδα. Θέλω να συγχαρώ τον Υπουργό Ανάπτυξης, κ. Γεωργιάδη, τον Αναπληρωτή Υπουργό, κ. Νίκο Παπαθανάση, τον Υφυπουργό κ. Χρήστο Δήμα και τον γενικό γραμματέα αλλά και τα επιτελεία τους για ένα ακόμη νομοσχέδιο με ισχυρό αναπτυξιακό και επενδυτικό πρόσημο. Αποτέλεσμα αυτών των παρεμβάσεων είναι ότι το 2021 οι επενδύσεις αυξήθηκαν 12,9% ενώ η πρόβλεψη για το 2022 είναι 15,1%. Βελτιώνοντας τη νομοθεσία δίνουμε κίνητρα μέσω ταχύτερης χωροθέτησης και αδειοδότησης, κίνητρα φορολογικά και κεφαλαιακά. Διαμορφώνουμε έτσι ένα φιλοεπενδυτικό περιβάλλον, που κινητοποιεί ιδιωτικά κεφάλαια. Το περιβάλλον αυτό, σε συνδυασμό με τη μείωση των φόρων και τα μέτρα με κοινωνικό πρόσημο, που αυξάνουν το διαθέσιμο εισόδημα, δημιουργούν όλες τις συνθήκες για μια νέα Ελλάδα, την Ελλάδα της ανάπτυξης, της προόδου, της παραγωγής πλούτου, την Ελλάδα νέων και καλά αμειβόμενων θέσεων εργασίας, τη δημιουργική Ελλάδα που μας αξίζει. Σας ευχαριστώ πολύ.
Επόμενος ομιλητής είναι ο κ. Βασίλειος Διγαλάκης από τη Νέα Δημοκρατία.
Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η τεχνολογική πρόοδος και η καινοτομία αποτελούν βασικούς μοχλούς της οικονομικής ανάπτυξης. Η σημαντική προστιθέμενη αξία που δημιουργείται μέσω της καινοτομίας οδηγεί σε υψηλό βιοτικό επίπεδο αλλά και σε επίπεδο κοινωνικών παροχών. Παρά το ότι δεν υπάρχουν κανόνες για την επίτευξη της καινοτομίας, οι συνεργασίες μεταξύ ερευνητικών ιδρυμάτων, επιχειρήσεων, του κράτους και της κοινωνίας των πολιτών, κάτι που είναι γνωστό ως τετραπλός έλικας, μπορεί να το πετύχει. Ξέρουμε όλοι μας περιοχές οι οποίες είναι παγκοσμίως γνωστές για τα επιτεύγματά τους στον τομέα της τεχνολογίας και της καινοτομίας, τη Σίλικον Βάλεϊ στην Καλιφόρνια, το Τελ Αβίβ στο Ισραήλ. Οι περιοχές αυτές δρουν ως ατμομηχανή για την οικονομική ανάπτυξη της ευρύτερης περιφέρειας στην οποία ανήκουν. Για να μην μιλάμε αφηρημένα αλλά και να το συνδέσουμε με την πατρίδα μας θα πάρω ένα παράδειγμα από το Ισραήλ, το Πανεπιστήμιο της Ιερουσαλήμ. Αυτό το πανεπιστήμιο έχει περίπου το μέγεθος του ερευνητικού και ακαδημαϊκού οικοσυστήματος της Κρήτης, όσον αφορά ερευνητές και φοιτητές. Η εταιρεία μεταφοράς τεχνολογίας του πανεπιστημίου της Ιερουσαλήμ, η YISSUM, έχει ιδρύσει εκατόν εβδομήντα spin - offs, τα προϊόντα των οποίων δημιουργούν πωλήσεις περίπου 2 δισεκατομμύρια δολάρια ετησίως. Η συνολική οικονομία που δημιουργεί το Πανεπιστήμιο της Ιερουσαλήμ ανέρχεται σε 3 δισεκατομμύρια δολάρια ή 2,7 δις ευρώ. Και επειδή είπα ότι το πανεπιστήμιο αυτό έχει το μέγεθος των ερευνητικών ιδρυμάτων της Κρήτης, το ποσό των 3 δισεκατομμυρίων αντιστοιχεί περίπου στο 30% του ΑΕΠ της Κρήτης. Τι γίνεται λοιπόν στην Ελλάδα; Πώς μπορούμε να προχωρήσουμε προς αυτήν την κατεύθυνση; Η έρευνα που διεξάγεται στα ελληνικά πανεπιστήμια είναι και υψηλής ποιότητας και αναγνωρισμένη από τους διεθνείς φορείς. Από τα πανεπιστήμια πηγάζει η πλειονότητα, γύρω στο 80%, του ερευνητικού έργου και όταν οι κατατάξεις γίνονται με βάση ερευνητικά αποτελέσματα, τα πανεπιστήμιά μας κατατάσσονται αρκετά ψηλά. Έχουμε κατακτήσει τη δέκατη θέση στην Ευρώπη σε απόλυτο αριθμό ερευνητικών προγραμμάτων - σημειώνω σε απόλυτο αριθμό - της Ευρωπαϊκής Ένωσης στο HORIZON 2020. Η Ελλάδα είχε περίπου τρεις χιλιάδες συμμετοχές ελληνικών φορέων σε χίλια επτακόσια είκοσι πέντε έργα και ξεπερνούσαμε πολλές χώρες με σημαντικά μεγαλύτερο πληθυσμό από τη χώρα μας. Οι δημοσιεύσεις και το ερευνητικό έργο έχει επίσης και υψηλή στάθμη. Η απήχηση, η αναγνώριση δηλαδή του έργου από τους ξένους είναι πολύ υψηλότερα από τον ευρωπαϊκό μέσο όρο αλλά και τον μέσο όρο των χωρών του ΟΟΣΑ. Την ίδια στιγμή όμως, ενώ καταλαμβάνουμε τη δέκατη θέση στην Ευρώπη στην έρευνα, σύμφωνα με τις εκθέσεις της Ευρωπαϊκής Επιτροπής, είμαστε εικοστοί στην καινοτομία. Πρέπει λοιπόν να γεφυρώσουμε αυτό το χάσμα μεταξύ έρευνας και μεταφοράς της γνώσης στην πραγματική οικονομία. Γι’ αυτό πρέπει να κινηθούμε σε τρεις άξονες. Πρώτος άξονας: θεσμικό πλαίσιο. Το παρόν νομοσχέδιο θεσμοθετεί ένα σύγχρονο και ολοκληρωμένο πλαίσιο για τους τεχνοβλαστούς, τα spin - offs, σε σύγκριση με το προηγούμενο, το οποίο ήταν ελλιπές και κατατμημένο. Έχουμε διευκόλυνση των διαδικασιών κατοχύρωσης δικαιωμάτων διανοητικής ιδιοκτησίας, έναν τομέα στον οποίο υστερούμε πάρα πολύ, παρά την υψηλή στάθμη και ποιότητα της έρευνας. Διευκολύνεται η διάχυση των αποτελεσμάτων της έρευνας στην αγορά μέσω των συμβάσεων μεταφοράς τεχνολογίας για την παραχώρηση έναντι τιμήματος των δικαιωμάτων διανοητικής ιδιοκτησίας. Έχουμε την ίδρυση spin - offs, τεχνοβλαστών, δηλαδή νέων καινοτόμων επιχειρήσεων από τα πανεπιστήμια, και συμμετοχή των πανεπιστημίων σε αυτές, με στόχο την εμπορική αξιοποίηση των αποτελεσμάτων της έρευνας και τη διευκόλυνση συμμετοχής των ερευνητών μελών της ακαδημαϊκής κοινότητας. Έχουμε άντληση σημαντικών εσόδων στο πανεπιστήμιο με τη μεταφορά τεχνολογίας αλλά και συμβολή στην παραγωγική ανασυγκρότηση της χώρας και στη δημιουργία νέων, ποιοτικών θέσεων εργασίας στο σύνολο της οικονομίας. Αυτό έχει αμφίδρομα οφέλη τόσο στις επιχειρήσεις όσο και στα πανεπιστήμια και τους ερευνητικούς φορείς. Οι επιχειρήσεις θα προσφέρουν στα πανεπιστήμια, όχι μόνο πρόσθετους οικονομικούς πόρους, αλλά και ένα εύρος πραγματικών προβλημάτων που αναζητούν λύσεις, τις προκλήσεις για διεξαγωγή καινοτόμου έρευνας και την παραγωγή νέας γνώσης και τη δυνατότητα κλιμάκωσης της εργαστηριακής έρευνας και προσέγγισης του σταδίου εμπορικής αξιοποίησης των αποτελεσμάτων. Το πανεπιστήμιο, από την άλλη πλευρά, θα προσφέρει στις επιχειρήσεις πρόσβαση σε νέες γνώσεις και καινοτόμες μεθόδους σε εντοπισμένα προβλήματα και ανάδειξη δυσλειτουργιών αλλά και οικονομικά, εμπορικά οφέλη στην αλυσίδα αξίας. Ο δεύτερος άξονας αφορά την κουλτούρα επιχειρηματικότητας. Επιτρέψτε μου σε αυτό το σημείο να αναφερθώ σε μια προσωπική εμπειρία. Έχω συμμετάσχει στο παρελθόν στην ίδρυση spin - offs τόσο στις Ηνωμένες Πολιτείες όσο και στη χώρα μας. Το 2013 έβαλα υποψηφιότητα για να εκλεγώ πρύτανης στο πανεπιστήμιό μου, το Πολυτεχνείο Κρήτης. Κατά τη διάρκεια της ομιλίας μου στην πανεπιστημιακή κοινότητα, στο πλαίσιο της εκλογικής διαδικασίας, δέχθηκα επίθεση από κάποιους δήθεν προοδευτικούς, πώς εγώ, ένας άνθρωπος των επιχειρήσεων, τόλμησα να θέσω υποψηφιότητα για πρύτανης. Τους απάντησα ήρεμα πως η διασύνδεση του πανεπιστημίου με την οικονομία ήταν στις βασικές μου προτεραιότητες και ευχήθηκα όταν τελειώσει η θητεία μου να έχουν πολλαπλασιαστεί οι εταιρείες που δραστηριοποιούνται γύρω από το ίδρυμα. Σήμερα δύο από τα πιο επιτυχημένα start - ups στην Ελλάδα έχουν ιδρυθεί από αποφοίτους του Πολυτεχνείου Κρήτης. Σήμερα, όπως ειπώθηκε στη συνεδρίαση της Διαρκούς Επιτροπής Μορφωτικών Υποθέσεων της Βουλής, η οποία έκανε μια σειρά συνεδριάσεων για τη διασύνδεση των πανεπιστημίων με την οικονομία, η επιχειρηματικότητα και η καινοτομία δεν είναι ταμπού στο πανεπιστήμιό μας. Οι νέοι μας αναζητούν την καινοτομία. Πολλά επιτυχημένα παραδείγματα start - ups από νέους αποφοίτους είναι γεγονός. Είναι μπροστά από εμάς. Ερχόμαστε λοιπόν εμείς να καλύψουμε το κενό και να τους διευκολύνουμε σε αυτό που θέλουν να κάνουν. Τρίτον, χρειάζεται υποστήριξη των ερευνητικών φορέων για ωρίμανση των δομών μεταφοράς τεχνολογίας. Χρησιμοποιούμε τα διαθέσιμα κονδύλια, εργαλεία, το ΕΣΠΑ, το Ταμείο Ανάκαμψης, ώστε οι ερευνητικοί μας φορείς να μπορέσουν γρήγορα να καλύψουν το χαμένο έδαφος, τα γραφεία μεταφοράς τεχνολογίας να έχουν τη δυνατότητα να υποστηρίξουν τη μεταφορά τεχνολογίας, μέσω της διαμόρφωσης συγκεκριμένης στρατηγικής και ολοκληρωμένου μηχανισμού υποστήριξης από κάθε πανεπιστήμιο για τη δημιουργία τεχνοβλαστών, με συμβουλευτικές υπηρεσίες, networking, παροχή και εύρεση χρηματοδότησης, αποσαφήνιση καθεστώτος διανοητικής ιδιοκτησίας, με ωρίμανση ερευνητικών αποτελεσμάτων και κατάρτιση επιχειρηματικών σχεδίων. Κυρίες και κύριοι συνάδελφοι, ο χάρτης της καινοτομίας στο ελληνικό ερευνητικό οικοσύστημα αλλάζει, αλλάζει γρήγορα. Το δείχνει η εμπιστοσύνη μεγάλων παγκόσμιων επιχειρήσεων στους ελληνικούς ερευνητικούς φορείς. Είμαστε για πρώτη φορά αισιόδοξοι ότι το ελληνικό πανεπιστήμιο μπορεί επιτέλους να εκπληρώσει και τον τρίτο σκοπό του, ο οποίος είναι η μεταφορά της γνώσης στην οικονομία προς όφελος της κοινωνίας. Σας ευχαριστώ.
Συνεχίζουμε με τον κ. Νικόλαο Συρμαλένιο από τον ΣΥΡΙΖΑ.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η έννοια των στρατηγικών επενδύσεων είναι μια έννοια που θεσμοθετήθηκε αρχικά με το ν.3894/2010 και στη συνέχεια εξελίχθηκε και βελτιώθηκε, θα έλεγα, σημαντικά με τον ν.4608/2019 και ακριβώς ήθελε να σηματοδοτήσει ότι οι στρατηγικές επενδύσεις είναι κάτι διαφορετικό από τις κοινές επενδύσεις. Δηλαδή, ότι στην τοπική οικονομία, σε τοπικό επίπεδο διαμορφώνουν αυτές τις στρατηγικές επενδύσεις μονιμότερα χαρακτηριστικά και αυτά τα χαρακτηριστικά με συγκεκριμένες προδιαγραφές μεγέθους, έντασης εργασίας, δηλαδή αριθμό απασχολουμένων, ειδικό χωροταξικό και πολεοδομικό σχεδιασμό. Όλα αυτά τώρα με το νόμο τον οποίο εσείς φέρνετε σήμερα και θα ψηφίσετε σε λίγο ουσιαστικά οι προδιαγραφές αυτές χαλαρώνουν, προκειμένου οι επενδυτές να διευκολύνονται και να επενδύουν χωρίς όρους και όρια για τη διασφάλιση των δικών τους κερδών. Και βεβαίως, οι επενδύσεις αυτές έτσι όπως τις νομοθετεί το νομοσχέδιο αυτό δεν υπακούουν ούτε στο συνολικό σχεδιασμό βιώσιμης ανάπτυξης ούτε φυσικά εντάσσονται σε συγκεκριμένο χωροταξικό πλαίσιο. Νομίζω ότι ο Κοινοβουλευτικός μας Εκπρόσωπος, ο κ. Χαρίτσης αλλά και η Εισηγήτρια μας, η κ. Πέρκα, σας απέδειξαν με συγκεκριμένα επιχειρήματα τι παραλάβαμε εμείς ως επενδυτική νομοθεσία, τι καταφέραμε και πώς εντάξαμε μέσα σε δύσκολες συνθήκες αυτές τις επενδύσεις σε ένα συνολικό αναπτυξιακό σχεδιασμό. Και θέλω να υπενθυμίσω ότι το 2018 είχαμε ρεκόρ ξένων επενδύσεων στη χώρα μας. Επίσης, να υπενθυμίσω ότι το πλαίσιο από το 2015 και μετά, μέχρι το 2019 και το πλαίσιο που ζούμε σήμερα είναι τελείως διαφορετικά στην οικονομία σε ό,τι αφορά τα μνημόνια και την κρίση - σήμερα δεν είμαστε σε μνημόνια, χάρη στις τεράστιες προσπάθειες του ελληνικού λαού και της δικής μας πολιτική, που από το τρίτο μνημόνιο μας έβγαλε προς τα έξω - , αλλά και λόγω του ότι τα χρηματοδοτικά εργαλεία σήμερα είναι άνετα και άπλετα από πλευράς της Ευρωπαϊκής Ένωσης προς τις χώρες - μέλη, κάτι το οποίο δεν υπήρχε ούτε το 2015 ούτε το 2016 ούτε το 2017 ούτε το 2018. Κατάγομαι από τις Κυκλάδες, οι οποίες τα τελευταία χρόνια βρίσκονται στο επίκεντρο των λεγόμενων στρατηγικών επενδυτών, οι οποίοι φυσικά επιβουλεύονται το εξαιρετικό, φυσικό και θαλάσσιο περιβάλλον. Μέσα από αυτό το περιβάλλον θέλουν να φτιάξουν επενδύσεις και να μεγιστοποιήσουν τα κέρδη τους. Θα σας έλεγα ότι σε αυτά τα ευαίσθητα, μικρά γεωγραφικά οικοσυστήματα, όπως οι Κυκλάδες, αλλά και άλλα νησιά της Ελλάδας εάν δεν υπάρχει τοπικός χωρικός σχεδιασμός ανά νησί αν δεν υπάρχει υπερκείμενος σχεδιασμός, όπως το χωροταξικό για τις ΑΠΕ - επειδή τελευταία οι επενδύσεις στις ΑΠΕ τρέχουν - ή ο περιφερειακός σχεδιασμός, καθώς επίσης και κάτι πολύ σημαντικό που σας είπαν και διάφοροι φορείς, όπως η Ελληνική Εταιρεία Προστασίας Περιβάλλοντος, αν δεν υπάρχουν μελέτες φέρουσας ικανότητας, τότε ο κίνδυνος καταστροφής όχι μόνο του φυσικού περιβάλλοντος, αλλά και του ανθρωπογενούς περιβάλλοντος, της βιοποικιλότητας θα είναι ανεπιστρεπτί, όπως και το ίδιο το τουριστικό προϊόν το οποίο θα πάθει πολύ μεγάλη ζημιά. Γι’ αυτό αντιδρούν οι τοπικές κοινωνίες με τις βιομηχανικές ΑΠΕ, οι οποίες έρχονται με πολύ μεγάλη ορμή να μπουν στα νησιά μας. Ο αντίκτυπος θα είναι στην τοπική οικονομία. Θέλω να το καταλάβετε αυτό και να κατανοήσετε ότι εμείς δεν αγωνιζόμαστε μόνο για την υπεράσπιση του φυσικού και ανθρωπογενούς περιβάλλοντος που για κάποια μέρη της χώρας μας είναι χειροποίητα, είναι αυτά που έρχονται ανά τους αιώνες και μεταβιβάζονται από γενιά σε γενιά. Αγωνιζόμαστε για τη διάσωση της τοπικής οικονομίας, διότι έτσι ακριβώς θα πάθει μεγάλη ζημιά το τουριστικό προϊόν. Το κρίσιμο λοιπόν, θέμα του τοπικού χωρικού σχεδιασμού, το οποίο ξεκίνησε το 1988- από τα μεσογειακά ολοκληρωμένα προγράμματα είχαν χρηματοδοτήσει τότε - δυστυχώς δεν κατέληξε ποτέ ή κατέληξε ελάχιστα. Και φυσικά με τους νόμους Χατζηδάκη, όταν ήταν στο Υπουργείο Περιβάλλοντος, αλλά και τώρα με τον εργασιακό νόμο που συμπλέουν οι καταστροφές και στο περιβάλλον και στην εργασία, όλα αυτά τα πράγματα χειροτερεύουν. Και θέλω να πω συγκεκριμένα παραδείγματα. Εγώ κατέθεσα στις 23 Νοεμβρίου του 2020 για την Ίο που με απόφαση ΦΕΚ 17/23-11-2020 εγκρίνατε τέσσερις μεγάλες στρατηγικές επενδύσεις, σύνθετα τουριστικά καταλύματα. Έχει υπάρξει μια πολύ μεγάλη καταστροφή. Καταπατήσεις αιγιαλών. Έχει υπάρξει τεράστια διαμαρτυρία της τοπικής κοινωνίας. Το Λιμεναρχείο έχει υποβάλει δύο δικογραφίες προς την Εισαγγελία Πρωτοδικών της Νάξου και εισηγήσεις του Enterprise Greece προς τη Διυπουργική Επιτροπή Στρατηγικών Επενδύσεων. Η Γενική Γραμματεία Ιδιωτικών Επενδύσεων και ΣΔΙΤ δια του Γενικού Γραμματέα μας απάντησε ότι είναι απόρρητες. Εμείς ζητήσαμε κατάθεση εγγράφων για να δούμε ακριβώς τι διαμείβεται μεταξύ των υπηρεσιών και μας απαντήσατε ότι είναι απόρρητες και δεν μπορούν να δοθούν στους Έλληνες Βουλευτές, στο ελληνικό Κοινοβούλιο. Δεν κατατίθενται αυτά τα έγγραφα. Το Υπουργείο Τουρισμού μας απάντησε ότι υπάρχει έλλειμμα ειδικού χωροταξικού σχεδιασμού, όπως επίσης και ότι αναγνωρίζει την ανάγκη μελετών χωρητικότητας, δηλαδή φέρουσας ικανότητας. Και το ερώτημα είναι: με ανύπαρκτες ή ελάχιστες υπηρεσίες όπως είναι σήμερα στη νησιωτική Ελλάδα για ποιο έλεγχο ουσιαστικό μπορούμε να μιλάμε για την τήρηση της νομιμότητας και της κανονικότητας; Και εγώ θα έλεγα ότι δεν θα υπάρχει κανένας έλεγχος, διότι εσείς πρεσβεύετε μια ανάπτυξη χωρίς όρους και όρια και κάνετε τα στραβά μάτια σε τέτοιου τύπου επενδυτές. Άλλο πράγμα η υγιής επιχειρηματικότητα, άλλο πράγμα οι επενδυτές οι οποίοι θέλουν να εκμεταλλευθούν ένα φυσικό περιβάλλον, το οποίο το έχουμε κληρονομήσει από γενιά σε γενιά και θέλουμε να το διατηρήσουμε για να διατηρήσουμε ακριβώς την πολιτιστική, την ιστορική φυσιογνωμία αυτών των τόπων. Εάν αυτά καταστραφούν, τότε σε λίγα χρόνια δεν θα έχουμε να πουλήσουμε τίποτα. Κλείνοντας, κύριε Πρόεδρε, θα ήθελα να πω ότι εμείς δεν είμαστε προφανώς κατά των επενδύσεων. Σας το απέδειξαν οι Εισηγητές μας και ο Κοινοβουλευτικός μας Εκπρόσωπος. Η διαχωριστική γραμμή είναι ότι εμείς δεν θέλουμε επενδύσεις χωρίς όρους και όρια. Θέλουμε χωροταξικό σχεδιασμό, θέλουμε πολεοδομικό σχεδιασμό, θέλουμε σεβασμό στις εργασιακές σχέσεις, θέλουμε λοιπόν κανόνες και ως προς το περιβάλλον και ως προς την εργασία. Διαφορετικά, δεν μπορούμε να μιλάμε σε καμία περίπτωση για βιώσιμη ανάπτυξη και κοινωνικά δίκαιη, αλλά θα μιλάμε για ανάπτυξη ασύδοτη και άναρχη που θα βολεύει μόνο λίγους, εκλεκτούς επιχειρηματίες. Ευχαριστώ.
Επόμενος ομιλητής, ο κ. Περικλής Μαντάς από τη Νέα Δημοκρατία. (LS)
Ευχαριστώ πολύ, κύριε Πρόεδρε. Κυρίες και κύριοι συνάδελφοι της αντιπολίτευσης, πραγματικά είναι τεράστια υποκρισία σήμερα να σας ακούμε από το πρωί να προσπαθείτε να δείξετε πόσο αγωνιάτε για την ανάπτυξη αυτού του τόπου, πόσο αγωνιάτε για τις επενδύσεις και πόσο πραγματικά πιστεύετε στην ιδιωτική πρωτοβουλία. Και είναι υποκρισία γιατί, δυστυχώς για εσάς, είναι νωπή ακόμα η μνήμη στον ελληνικό λαό, στους πολίτες και στην επιχειρηματικότητα η θητεία σας τα τελευταία τεσσερισήμισι χρόνια, όταν η δική σας κυβέρνηση ήταν αυτή που στοχοποίησε την επιχειρηματικότητα στην πατρίδα μας, ήταν αυτή που δεν έχει να επιδείξει ούτε μια εμβληματική επένδυση σε τεσσερισήμισι χρόνια, ήταν αυτή η κυβέρνηση η οποία φορολόγησε τους πάντες και τα πάντα, ήταν αυτή η κυβέρνηση η οποία αύξησε τη φορολογία εισοδήματος, αύξησε τον ΦΠΑ στην εστίαση, αύξησε την προκαταβολή φόρου, ήταν αυτή η κυβέρνηση η οποία φορολόγησε το ίντερνετ, το τηλέφωνο, την τηλεόραση, το κρασί, τον καφέ, ήταν αυτή η κυβέρνηση η οποία έφτιαξε ένα τοξικό επιχειρηματικό περιβάλλον στην πατρίδα μας το οποίο πραγματικά ήταν παράδειγμα προς αποφυγή για καθένα λογικό και συνετό επενδυτή. Και είναι αυτή η Κυβέρνηση της Νέας Δημοκρατίας η οποία παλεύει εδώ και δύο χρόνια να λύσει όλες αυτές τις αδικίες για να μπορέσει να φέρει μια σοβαρή κατάσταση στην πατρίδα μας και να δημιουργήσει ένα επιχειρηματικό περιβάλλον τέτοιο που να μπορούμε να έχουμε τις επενδύσεις που όλοι θέλουμε. Διότι από την πρώτη στιγμή η Νέα Δημοκρατία έθεσε υπό την κρίση του ελληνικού λαού το προεκλογικό της πρόγραμμα και ήταν σαφές σε όλους ότι ένας από τους κυριότερους και βασικότερους πυλώνες του σχεδιασμού αποτελούσε και συνεχίζει να αποτελεί η αλλαγή του οικονομικού και αναπτυξιακού μοντέλου της πατρίδας μας. Πρόκειται για μια από τις πιο φιλόδοξες μεταρρυθμιστικές προσπάθειες, αλλά και ταυτόχρονα για απολύτως αναγκαίες αλλαγές που έχουμε χρέος να φέρουμε εις πέρας, ώστε η χώρα μας με στέρεο, σύγχρονο και ασφαλή τρόπο να γυρίσει επιτέλους σελίδα, να ακολουθήσει τον βηματισμό της σύγχρονης εποχής, να εκσυγχρονιστεί και να δημιουργήσει μέσα από την καινοτομία, τις σύγχρονες τεχνολογίες και τις καλύτερες και πιο δοκιμασμένες διεθνείς πρακτικές. Με το σημερινό νομοσχέδιο λοιπόν η Κυβέρνηση υλοποιεί σημαντικές παρεμβάσεις σε δύο κύριους τομείς της αναπτυξιακής μας πολιτικής. Αφενός εξελίσσει και βελτιώνει το νομοθετικό πλαίσιο που αφορά σε στρατηγικές επενδύσεις, δημιουργώντας σχέσεις και εξαρτήσεις με πόρους του Ταμείου Ανάκαμψης, στηρίζοντας την «πράσινη οικονομία», διευρύνοντας τον αναπτυξιακό νόμο και διευκολύνοντας την επένδυση κεφαλαίων εξωτερικού, δίνει δηλαδή μια σημαντική αναπτυξιακή ώθηση στους σημερινούς υφιστάμενους μηχανισμούς και βελτιώνει το επενδυτικό κλίμα σε ολόκληρη τη χώρα, αφετέρου, όμως, εισάγει μια νέα και δημιουργική διάσταση, μια διάσταση καινοτομίας, επιστημονικότητας και πρωτοπορίας στην εθνική αναπτυξιακή στρατηγική της χώρας, δημιουργώντας ένα νέο θεσμικό πλαίσιο για τις εταιρείες τεχνοβλαστούς, για τις εταιρείες δηλαδή που έχουν στον πυρήνα τους την έρευνα, τις επιστήμες, τα νέα προϊόντα και τις εφευρέσεις. Όσον αφορά στο πρώτο σκέλος λοιπόν η χώρα μας πλέον αποκτά νέες κατηγορίες στρατηγικών επενδύσεων οι οποίες προωθούν τους πλέον σύγχρονους τομείς της οικονομίας, ενώ μειώνονται τα ύψη των προϋπολογισμών που απαιτούνται προκειμένου μια επένδυση να χαρακτηριστεί ως στρατηγική. Ταυτόχρονα, εισάγονται νέα κίνητρα, όχι μόνο φορολογικά, αλλά κίνητρα χωροθέτησης, fast track αδειοδότησης, επιχορηγήσεων, leasing, επιδοτήσεων μισθών και κίνητρα φορολογικής κατοικίας. Όλα αυτά γίνονται σε συνδυασμό με τις νέες χρήσεις γης που προβλέπονται για τις στρατηγικές επενδύσεις, δημιουργούν ένα συνολικό και ευρύ πλέγμα ωφελημάτων που λειτουργεί ενισχυτικά για κάθε νέα επένδυση, που τονώνει το επενδυτικό κλίμα και διευκολύνει την ιδιωτική οικονομία να ανθίσει και να αναπτυχθεί, να βρεθεί σε αρμονία και σύμπνοια με το κράτος και μέσα από ταχύτερες και αμεσότερες διαδικασίες να έχουμε αποτελεσματικότερη υλοποίηση της επένδυσης. Σ’ αυτό το σημείο άλλωστε εντάσσονται και οι αλλαγές στη διαδικασία αξιολόγησης και ελέγχου. Βέβαια, μπορεί κάποιοι να αναρωτιούνται μιας και εδώ και χρόνια ακούμε για επενδύσεις και κάθε κυβέρνηση μιλά για την ανάπτυξη, τι νέο μπορεί να φέρει η πολιτική που σήμερα υλοποιούμε; Ας είμαστε λοιπόν σαφείς και ξεκάθαροι για τι είδους επενδύσεις μιλάμε οι οποίες μπορούν να γίνουν πράξη στο πλαίσιο του νέου νόμου. Μιλάμε για νέους τομείς δραστηριοτήτων που θεμελιώνουν την αυριανή Ελλάδα, την Ελλάδα του 21ου αιώνα και για τομείς όπως η αγροδιατροφή, η βιοτεχνολογία, η πολιτιστική βιομηχανία, η ρομποτική. Μιλάμε για διαχείριση απορριμμάτων και αποβλήτων, για ιατρικό τουρισμό. Αναφερόμαστε σε data centers και cloud computing, σε μόνιμα στούντιο για κινηματογραφικές παραγωγές και σε μεγάλα επιχειρηματικά πάρκα. Μιλάμε δηλαδή για όλους εκείνους τους τομείς στους οποίους ανθεί η διεθνής επιχειρηματικότητα και βρίσκουν εφαρμογή οι νέες τεχνολογίες, όλους αυτούς τους τομείς για τους οποίους θέλουμε η Ελλάδα να γίνει ένας φιλικός, λειτουργικός και αποδοτικός επενδυτικός προορισμός. Και βέβαια μιλάμε και για εμβληματικές επενδύσεις, για επενδύσεις δηλαδή εξαιρετικής σημασίας που για πρώτη φορά θεσμοθετούνται στη χώρα μας, γιατί πραγματικά για πρώτη φορά η Ελλάδα αποκτά ένα ξεχωριστό κανονιστικό πλαίσιο για ιδιαίτερης μορφής και αξίας επενδύσεις. Και μιας και μιλάμε για επενδύσεις και περιβάλλον, θα ήθελα να σας πω το εξής: Ας σταματήσουμε επιτέλους αυτή την «καραμέλα». Η επιχειρηματικότητα και το περιβάλλον μπορούν να πάνε μαζί. Η ανάγκη για προστασία του περιβάλλοντος μπορεί να αναπτυχθεί μαζί με την επιχειρηματικότητα στη χώρα μας. Μια επιχείρηση όταν φροντίζει για το περιβάλλον έχει πολύ καλύτερα οικονομικά αποτελέσματα και αυτό γίνεται πράξη στην πατρίδα μας σήμερα. Άκουσα να μιλάτε όλοι για την Kosta Navarino, αυτήν την εμβληματική επένδυση. Ξέρετε ότι η Kosta Navarino έχει βραβευτεί διεθνώς για την περιβαλλοντική της πολιτική; Αφού το έκαναν αυτοί, μπορούν να το κάνουν όλοι. Ας σταματήσουμε λοιπόν να δαιμονοποιούμε την επιχειρηματικότητα και ας σταματήσουμε να χρησιμοποιούμε την ανάγκη για προστασία στο περιβάλλον ως ανάχωμα στην ανάπτυξη της επιχειρηματικότητας στην πατρίδα μας γιατί αυτό μόνο ιδεοληπτικά και ιδεολογικά κριτήρια έχει από πίσω. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Κυρίες και κύριοι συνάδελφοι, κλείνοντας θα ήθελα να πω πως αποτελεί χρέος μας να παραδώσουμε μια δυνατή και σύγχρονη Ελλάδα, μια χώρα που γνωρίζει πώς να εκμεταλλεύεται τις δυνάμεις της και που αξιοποιεί τις πραγματικές αναπτυξιακές της δυνατότητες. Αυτή τη φιλοσοφία λοιπόν κάνει πράξη αυτό το νομοσχέδιο. Αυτήν την πολιτική οφείλουμε να στηρίξουμε με όλες μας τις δυνάμεις. Σας ευχαριστώ πολύ.
Ευχαριστούμε. Τον λόγο έχει τώρα η κ. Αναστασία Γκαρά από τον ΣΥΡΙΖΑ - Προοδευτική Συμμαχία.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, δεν μπορώ να μην αναφερθώ στις εγκληματικές ευθύνες της Κυβέρνησης στη διαχείριση της πανδημίας. Ζούμε τραγικές στιγμές καθημερινά. Χθες ξεπεράσαμε τις δεκαοκτώ χιλιάδες νεκρούς. Η χώρα μας κατατάσσεται στις χειρότερες θέσεις της Ευρώπης. Και, όμως, ο Πρωθυπουργός κ. Μητσοτάκης το μόνο το οποίο βρήκε σήμερα να ανακοινώσει ήταν η επιβολή νέων προστίμων στους ηλικιωμένους, η οικονομική τους εξόντωση ωσάν μια τιμωρία κάνοντας τον καλύτερο σαμποτέρ του εμβολιασμού, διότι θετικά δεν θα λειτουργήσει μια τέτοια διαχείριση, χωρίς σχέδιο, χωρίς στρατηγική, χωρίς να πει το παραμικρό για την ενίσχυση του ΕΣΥ, για τη λήψη μέτρων, για μέτρα ενθάρρυνσης εμβολιασμού και περιορισμού μεταδοτικότητας όπως αυτό στα σχολεία με το 50% συν 1% όπου έχουμε αύξηση της μεταδοτικότητας και την επαφή των παιδιών κυρίως με τους ηλικιωμένους παππούδες και γιαγιάδες τους. Ο κ. Μητσοτάκης λοιπόν και η Κυβέρνηση συνεχίζουν την καταστροφική τους πολιτική με μόνη έγνοια την εξυπηρέτηση κλινικαρχών και ιδιωτών. Στην ίδια λογική εξυπηρέτησης συμφερόντων βρίσκεται και η τροπολογία που εισηγήθηκε ο κ. Οικονόμου στο σημερινό νομοσχέδιο. Πρόκειται για μια τροπολογία - ομολογία ενοχής για τις λίστες Πέτσα. Και αναφέρομαι στην τροπολογία που αφορά στις σχέσεις του δημοσίου με τις διαφημιστικές εταιρείες και τις διαδικασίες που διέπουν τη διανομή και την κατανομή των ποσών της κρατικής διαφήμισης. Πρόκειται για μια τροπολογία η οποία συνιστά ομολογία για το πώς ο τρόπος με τον οποίο μοιράσατε τα χρήματα των φορολογουμένων μέσω των λιστών Πέτσα ήταν αδιαφανείς και εκτός κανόνων και θεσμικού πλαισίου. Ακόμη και η απάντηση του κ. Οικονόμου, η οποία διανεμηθεί γραπτώς στη δήλωση των Βουλευτών του ΣΥΡΙΖΑ, ομολογεί ακριβώς το ίδιο πράγμα. Το μόνο που σας ένοιαζε ήταν η χειραγώγηση της κοινής γνώμης, να ανταμείψετε με κρατικό χρήμα Μέσα, τα οποία έκαναν προπαγάνδα και σας στήριζαν και, από την άλλη, να στραγγαλίσετε οικονομικά εκείνα που σας ασκούν κριτική και κάνουν ουσιαστικά τη δουλειά, την οποία πρέπει να κάνουν τα Μέσα Ενημέρωσης. Και επειδή, πολύ συνειδητά ενεργήσατε με τις λίστες Πέτσα, σπεύσατε να κρύψετε άρον άρον τον κ. Πέτσα από την εξεταστική επιτροπή όπου ερευνάμε τα ίδια τα πεπραγμένα του, χωρίς τον ίδιο. Βέβαια, με τέτοιες τροπολογίες ουσιαστικά ομολογείτε πως είναι ο κύριος υπεύθυνος της αδιαφανούς λίστας χειραγώγησης που κόστισε δεκάδες εκατομμύρια στους Έλληνες πολίτες. Παράλληλα, η τροπολογία έχει και αναδρομική ισχύ, προκειμένου να καλύψετε, όπως λέει, εκκρεμείς καταβολές όπως τη λίστα Κικίλια για τον εμβολιασμό, διότι δεν έχει ολοκληρωθεί. Ενώ εσείς, ήδη ετοιμάζετε νέες λίστες, όπως ανακοίνωσε ο κύριος Πλεύρης, νέες αναθέσεις, νέες δαπάνες για φίλους και γνωστούς, και όχι δαπάνες για μέρισμα, για ενίσχυση της κοινωνίας, ενίσχυση της υγείας και της παιδείας. Φαίνεται, κύριε Υπουργέ, πως η εξεταστική τρόμαξε αρκετούς συναδέλφους σας, οι οποίοι δεν επιθυμούν να γίνουν Πέτσας στη θέση του κ. Πέτσα. Η ίδια λογική, όμως, εξυπηρέτηση συμφερόντων και φωτογραφικών διατάξεων, διαπερνά ολόκληρη την πολιτική σας, ολόκληρη τη λογική σας, όπως και το σημερινό νομοσχέδιο. Επιλέγετε ωραίους ευφάνταστους τίτλους για τη βελτίωση του επενδυτικού περιβάλλοντος που δεν έχουν όμως καμία σχέση με το περιεχόμενο και την πρακτική του νομοσχεδίου. Πώς μπορούμε, κύριε Υπουργέ, να συζητάμε για στρατηγικές επενδύσεις, όταν αυτές δεν εντάσσονται σε ένα στρατηγικό πλαίσιο, όταν αυτός ο νόμος που εισηγείστε σήμερα δεν συμβαδίζει με την εθνική αναπτυξιακή στρατηγική της χώρας, όταν προβλέπεται οι επενδύσεις να μην υπακούουν σε ενιαίους κανόνες και προτεραιότητες, όταν απουσιάζουν ειδικές ρυθμίσεις για μειονεκτικές περιοχές ή για την ενίσχυση της περιφέρειας. Είναι δυνατόν την εποχή της βιώσιμης ανάπτυξης, της πράσινης μετάβασης, να απογυμνώνετε τη χώρα από κρίσιμα πολεοδομικά και περιβαλλοντικά εργαλεία και κριτήρια, να καταργείτε, ουσιαστικά, ένα πολύ χρήσιμο εργαλείο και να καταργείτε και τον ενιαίο χωροταξικό σχεδιασμό; Νομοθετείτε, για ακόμη μία φορά, φωτογραφικά, αποσπασματικά και πολύ βραχυπρόθεσμα. Οι παρεκκλίσεις, οι εξαιρέσεις, οι παρακάμψεις έχουν γίνει ο κανόνας για σας και την Κυβέρνησή σας. Νομοθετείτε κατά περίπτωση, ανάλογα με το αίτημα του εκάστοτε ιδιώτη. Αυτό, βέβαια, δεν συνιστά σε καμία περίπτωση δημιουργία αναπτυξιακού πλαισίου και ενίσχυσης των επενδύσεων και της οικονομίας μας, δεν συνιστά καν σχεδιασμό ή υπόβαθρο ανάπτυξης. Την έλλειψη στρατηγικής, την έλλειψη σχεδιασμού, αποσπασματικές πολιτικές και διατάξεις προκρίνατε και στο πόρισμα στη διακομματική επιτροπή για την ανάπτυξη της Θράκης και εκεί, σας επισημάναμε πως δεν αποτυπώνεται μία σαφής, συνεκτική αναπτυξιακή στρατηγική για την ανάταση της περιφέρειάς μας. Ένα πλαίσιο που θα κουμπώνουν ουσιαστικά όλες οι πολιτικές, τα κίνητρα και τα έργα υποδομής, ώστε η Θράκη να γίνει ελκυστική για επενδύσεις, για κατοικία, για εργασία και επιχειρηματικότητα. Και ξέρετε πολύ καλά όλοι και όλες, ότι η Θράκη με υψηλή ανεργία, με υψηλά ποσοστά ερήμωσης και μετανάστευση των κατοίκων προς το εξωτερικό, έχει ανάγκη από ένα ισχυρό επενδυτικό πλαίσιο. Αποδεικνύεται, πως στρατηγική επιλογή για εσάς είναι η έλλειψη οποιουδήποτε αναπτυξιακού πλαισίου και σχεδίου. Παράλληλα, στο σημερινό Νομοσχέδιο, μειώνετε αδικαιολόγητα τις απαιτήσεις για ελάχιστες θέσεις εργασίας και ελάχιστο προϋπολογισμό, ώστε να ενταχθεί μια επένδυση στο καθεστώς των στρατηγικών επενδύσεων. Προφανώς και δεν σας ενδιαφέρουν οι ποιοτικές θέσεις εργασίας, παρά τις καλές δουλειές που υπόσχονταν ο κ. Μητσοτάκης. «Κλείνετε το μάτι» σε συγκεκριμένα συμφέροντα και πριμοδοτείτε συγκεκριμένους κλάδους, ξεχειλώνετε το πλαίσιο για τις λεγόμενες εμβληματικές επενδύσεις προβλέποντας τριμελή επιτροπή τεχνοκρατών για την έγκρισή τους, αποκλείοντας τη δημόσια διοίκηση από τη διαδικασία. Στους κανόνες και τη διαφάνεια, άλλωστε, έχετε αλλεργία και οι διαδικασίες που εισάγετε αφήνουν χώρο σε αυθαιρεσίες. Καταργείτε τα κριτήρια αξιολόγησης των προτάσεων στη βάση των οποίων υπολογίζονταν τα ανταποδοτικά οφέλη για τις τοπικές κοινωνίες, παρακάμπτετε αποκεντρωμένες υπηρεσίες, επιμένοντας στο ίδιο αναποτελεσματικό αθηνοκεντρικό μοντέλο, όπου τα πάντα αποφασίζονται στο Υπουργείο. Διευρύνετε τις περιφερειακές ανισότητες, υπονομεύετε την περιφερειακή ανάπτυξη. Τέλος, φέρατε στο σημερινό νομοσχέδιο με καθυστέρηση ενός μήνα, μια τροπολογία που ορίζει παράταση για τις καλύβες στο Δέλτα του Έβρου, αφήνοντας έκθετους για μεγάλο διάστημα όσους δραστηριοποιούνται εκεί. Η τραγική, όμως, καθυστέρηση και η ανάγκη νέας παράτασης δείχνει την ανικανότητα και το σχέδιο της Κυβέρνησης να ανατινάξει στον αέρα το Προεδρικό Διάταγμα, την περιβαλλοντική προστασία, αλλά και την ανάπτυξη της περιοχής Natura. Γι’ αυτό και παίζει με καθυστερήσεις και με λύσεις μπαλώματα, με προσωρινές λύσεις ουσιαστικά. Δυστυχώς, κυρίες και κύριοι της Κυβέρνησης, μας γυρίζετε πολλά χρόνια πίσω. Αντί να διαφυλάσσετε και να προστατεύετε τα ιδιαίτερα χαρακτηριστικά, τη φυσική και πολιτιστική κληρονομιά της χώρας, αντί να αναβαθμίσετε το οικονομικό και παραγωγικό μοντέλο με ψηφιακή αναβάθμιση για ένα κράτος πιο εξωστρεφές, ανταγωνιστικό και πράσινο, επιμένετε στην αποσπασματικότητα, τις φωτογραφικές διατάξεις, τις εξυπηρετήσεις ημετέρων, την έλλειψη σχεδιασμού, την απομάκρυνση, ουσιαστικά, από το κράτος δικαίου. Αν θέλουμε η χώρα να γυρίσει σελίδα και η οικονομία μας να ανασάνει, πρέπει να απαλλαγούμε από βαρίδια και κακές πρακτικές του παρελθόντος. Να απαλλαγούμε από τη λογική της παρέκκλισης, του ρουσφετιού και της απουσίας κανόνων, της απουσίας ουσιαστικά κράτους δικαίου. Κυρίως, όμως, πρέπει να απαλλαγούμε από τη δική σας Κυβέρνηση που εκπροσωπεί όλα τα παραπάνω. Ευχαριστώ.
Ευχαριστούμε. Έχουμε τελευταίο ομιλητή τον κ. Κόνσολα από τη Νέα Δημοκρατία και θέλω να ρωτήσω τους εισηγητές, αν θέλουν να κάνουν δευτερολογία.
Ναι.
Άρα, θα πάμε αντίστροφα. Κύριε Κόνσολα, έχετε τον λόγο.
Κύριε Πρόεδρε, χρόνια πολλά για την ημέρα σήμερα, καλησπέρα κυρίες και κύριοι Βουλευτές.
Χρόνια πολλά, εμείς γιορτάζουμε σήμερα, ξέρετε.
Όλη η Ελλάδα, κύριε Πρόεδρε, είναι του Αγίου Ανδρέα. Είναι ημέρα της Χριστιανοσύνης και ο Άγιος Ανδρέας να μας δίνει δύναμη να συνεχίζουμε. Κύριε Πρόεδρε, με πολύ ενδιαφέρον παρακολούθησα συναδέλφους από όλες τις παρατάξεις και η αλήθεια είναι ότι, και μετά την ομιλία του κ. Υπουργού, αλλά και των εισηγητών και των κοινοβουλευτικών εκπροσώπων μας, του κ. Ταραντίλη και του κ. Μπουκώρου, διαπιστώσαμε ότι πράγματι, χρειάζεται η βελτίωση του επενδυτικού περιβάλλοντος μέσα από επιτάχυνση διαδικασιών. Κανείς δεν το αμφισβητεί σήμερα στη συζήτηση. Το αν υπάρχει διαφωνία στον τρόπο, πώς θα γίνει επιτάχυνση και πώς θα δημιουργηθούν επενδυτικά περιβάλλοντα, αυτό είναι, ίσως, ιδεολογικό αλλά και φιλοσοφικό, μπορεί να είναι και πολιτικό το πλαίσιο αυτό που συζητάμε σήμερα. Σε κάθε περίπτωση όμως, κύριε Πρόεδρε, επιτρέψτε μου να πω ότι όσοι μεγάλωσαν ή εκπαιδεύτηκαν με βάση την κρατικοδίαιτη αντίληψη της οικονομίας, είναι πολύ δύσκολο να αντιληφθούν στην ουσία το περιεχόμενο και τη στόχευση αυτού του νομοσχεδίου. Ακόμα, και αν η ίδια η πραγματικότητα τους ανάγκασε ή τους αναγκάζει να μεταλλαχθούν, πολύ δύσκολα μπορούν να προσαρμοστούν. Όμως, όλοι εμείς το πιστεύουμε στον πυρήνα μιας ιδεολογίας, μιας πολιτικής, μιας φιλελεύθερης ιδεολογίας κυρίως για την οικονομία, αντιλαμβανόμαστε τη σημαντικότητα αυτού του νομοσχεδίου. Η χώρα έχει ανάγκη από επενδύσεις. Εγώ είμαι από μια τουριστική περιοχή, το Νότιο Αιγαίο, τα Δωδεκάνησα. Γνωρίζετε κι εσείς πολύ καλά, κύριε Πρόεδρε, από την περίοδο που ήσασταν στο Υπουργείο Ανάπτυξης - το γνωρίζει καλύτερα ο κ. Υπουργός - ότι από μεγάλου ή μεσαίου μεγέθους επενδύσεις που θα δημιουργήσουν νέες θέσεις εργασίας και θα αυξήσουν το ΑΕΠ και, κυρίως, θα υλοποιηθούν γρήγορα και χωρίς εμπόδια, έχει ανάγκη όχι μόνο η Δωδεκάνησος, αλλά όλη η Ελλάδα, όλη η περιφέρεια. Και αυτή είναι η φιλοσοφία των στρατηγικών επενδύσεων. Αυτή είναι μια πραγματικότητα που δεν μπορεί να την ξεπεράσει κανείς, όσα επιχειρήματα κι αν επιστρατεύσει στην αντίθετη όχθη. Με την ψήφιση αυτού του νομοσχεδίου, διαμορφώνεται ένα νέο θεσμικό πλαίσιο για τις στρατηγικές επενδύσεις. Τερματίζεται η σύγχυση και η επικάλυψη νόμων και ρυθμίσεων που λειτουργούσαν ανασχετικά σε αυτό το παραπάνω πλαίσιο που συζητάμε σήμερα. Την ίδια στιγμή, δημιουργείται ένα νέο και, κυρίως, απλοποιημένο και ελκυστικό θεσμικό πλαίσιο για τις στρατηγικές επενδύσεις με σημαντικές καινοτομίες, όπως: οι νέες κατηγορίες στρατηγικών επενδύσεων που ανταποκρίνονται στην οικονομία του αύριο, αλλά και στο νέο αναπτυξιακό πρότυπο της χώρας, σε ένα ανταγωνιστικό περιβάλλον, ιδιαίτερα στη γεωφυσική περιοχή που έχουμε ανάγκη να δείξουμε αυτό το θετικό πρόσημο και σε αυτή τη χρονική συγκυρία. Δεύτερο σημείο είναι η μείωση των ορίων για να χαρακτηριστεί μια επένδυση ως στρατηγική και διασύνδεση με τη δημιουργία ή τη διατήρηση θέσεων εργασίας. Πολύ σημαντικό, αναφέρθηκε και ο Υπουργός για αυτή την παράμετρο απαντώντας και σε άλλες θέσεις από την Αντιπολίτευση. Τρίτο σημείο είναι τα νέα κίνητρα που περιλαμβάνουν την κεφαλαιακή ενίσχυση αντί των αμιγώς φορολογικών κινήτρων που ίσχυαν μέχρι σήμερα, πολύ σημαντική παράμετρος που έχει ανάγκη η αγορά. Επίσης, η επιτάχυνση των διαδικασιών της αδειοδότησης, του ελέγχου και της εποπτείας ως προς την υλοποίηση μιας επένδυσης με την εμπλοκή ιδιωτών ελεγκτών δίνει μια ώθηση, αποσυμφόρηση, αλλά και εγρήγορση σ’ αυτήν την επιχειρηματική διάθεση που έχουν αυτήν την περίοδο όλοι οι επιχειρηματίες και όλοι οι άνθρωποι που ασχολούνται με τις επενδύσεις. Επίσης, ένα πλαίσιο που σχετίζεται με τη διεύρυνση των επιχειρηματικών δραστηριοτήτων που μπορούν να ενταχθούν στον αναπτυξιακό νόμο, καθώς και των δικαιούχων των ειδικών κατηγοριών ενισχύσεων είναι μια πολύ σημαντική καινοτομία στο νόμο που προτείνετε σήμερα. Ουσιαστικά οι στρατηγικές επενδύσεις ενισχύονται πλέον με τέσσερις άξονες κινήτρων που περιλαμβάνουν την κεφαλαιακή ενίσχυση με την μορφή επιχορήγησης, επιδότησης leasing και κάλυψης του μισθολογικού κόστους, το θέλει η αγορά πάρα πολύ αυτό, τις ευέλικτες και ταχύτερες διαδικασίες αδειοδότησης και χωροθέτησης και τα φορολογικά κίνητρα που ήταν και παραμένουν σε ισχύ. Επιτρέψτε μου, κυρίες και κύριοι συνάδελφοι, όπως τόνισα και πριν την ανάγκη να συμβαδίζουμε με τις αλλαγές και τις εξελίξεις στην πραγματική οικονομία, να μπορούμε επίσης να σχεδιάζουμε με το βλέμμα στραμμένο στο αύριο. Και για αυτό και έχει ξεχωριστή σημασία το γεγονός ότι στις στρατηγικές πλέον επενδύσεις μπορούν να ενταχθούν επενδύσεις στον τομέα της οικονομίας, όπως ο τουρισμός υγείας, ο ψηφιακός μετασχηματισμός των υπηρεσιών μιας επιχείρησης, ο αγροδιατροφικός τομέας, η διαχείριση αποβλήτων και απορριμμάτων και η έρευνα. Επιτρέψτε μου τελειώνοντας, κύριε Πρόεδρε, να σταθώ στο σημείο αυτό και να εκφράσω την ικανοποίησή μου για το γεγονός ότι υλοποιείται μια βασική προγραμματική δέσμευση της Νέας Δημοκρατίας, όμως κυρίως την ανάγκη που είχαν χρόνια τώρα οι άνθρωποι της αγοράς, οι εργαζόμενοι, αλλά και οι επαγγελματίες που είχε ενταχθεί στο κυβερνητικό πρόγραμμα, όπως τόνισα της Νέας Δημοκρατίας, για τον τουρισμό το οποίο είχα την τιμή να έχω την ευθύνη ως τομεάρχης τουρισμού την περίοδο εκείνη. Αναφέρομαι στην ξεκάθαρη δέσμευσή μας ότι η μεγάλης κλίμακας επενδύσεις στον τουρισμό υγείας ή στον ιαματικό τουρισμό θα πρέπει να εντάσσονται επιτέλους στις στρατηγικές επενδύσεις προκειμένου να προχωρούν με ταχύτητα και ευελιξία. Αυτό γίνεται πραγματικότητα με αυτό το νομοσχέδιο. Και αυτό που απομένει ακόμα προκειμένου βεβαίως να λειτουργήσει ενισχυτικά είναι η επικαιροποίηση και η ενεργοποίηση του θεσμικού πλαισίου για την πιστοποίηση των παρόχων που θα δραστηριοποιηθούν στον τομέα του τουρισμού υγείας σύμφωνα με τα standards που θέτουν οι διεθνείς οργανισμοί. Η ένταξη των επενδύσεων για τον τουρισμό υγείας στις στρατηγικές επενδύσεις ανοίγει επίσης νέους ορίζοντες για τη διαμόρφωση clusters συνεργασιών ανάμεσα σε νοσοκομεία, ιατρικά κέντρα και ξενοδοχεία, αλλά και σε συμπράξεις δημοσίου και ιδιωτικού τομέα. Μέσα από αυτά τα σχήματα μπορεί να διαμορφωθεί ένα ευρύ και ελκυστικό πλαίσιο παροχής υψηλού επιπέδου υπηρεσιών ανάμεσα σε επιχειρήσεις που δραστηριοποιούνται στον τομέα διανομής της εστίασης, αλλά και των υπηρεσιών υγείας. Είναι πολύ σημαντικό, επίσης, ότι στις στρατηγικές επενδύσεις εντάσσονται και επενδύσεις στον τομέα της ενέργειας που περιλαμβάνουν και υποδομές αποθήκευσης ηλεκτρικής ενέργειας καλύπτοντας ένα μεγάλο κενό. Τέλος, κύριε Πρόεδρε, κρίνεται ιδιαίτερα θετικό το γεγονός ότι στο τρίτο μέρος του νομοσχεδίου προωθείται και ενισχύεται το πλαίσιο για τις εταιρείες τεχνοβλαστούς που μπορούν να δημιουργηθούν από ερευνητές ερευνητικών κέντρων, καθηγητές Πανεπιστημίου ή από ερευνητικό ή ακαδημαϊκό προσωπικό κάθε βαθμίδας, πολύ σημαντικό αυτό, προκειμένου να αναδείξουν καινοτόμα προϊόντα και υπηρεσίες. Απ’ ό,τι γνωρίζετε, κυρίες και κύριοι συνάδελφοι, η χώρα μας βρίσκεται στην εικοστή θέση του ευρωπαϊκού δείκτη καινοτομίας και στην τεσσαρακοστή έβδομη θέση του παγκόσμιου δείκτη και από αυτήν τη σκοπιά πρέπει άμεσα να βελτιωθεί η θέση στην κατάταξη αυτή. Με αυτό το πλαίσιο που καταθέτει σήμερα η Κυβέρνηση νομίζω ότι και οι δείκτες αυτοί βελτιώνονται. Ευχαριστώ, κύριε Πρόεδρε. Συγχαρητήρια, κύριε Υπουργέ.
Ευχαριστούμε. Τον λόγο έχει ο κ. Αρσένης για τρία λεπτά.
Ευχαριστώ πολύ, κύριε Πρόεδρε. Βουλεύτριες, Βουλευτές, Υπουργέ, πραγματικά καθώς μιλούσε ο Νίκος ο Συρμαλένιος έβλεπα τον Υπουργό και φαντάζομαι ότι θα σκεφτόταν: Τι μας λέει αυτός για την Ίο, που έχει διαλυθεί εκεί πέρα το σύμπαν με καταγγελίες καταγεγραμμένες από τους επιθεωρητές περιβάλλοντος για τις στρατηγικές επενδύσεις μέσα στη Natura; Τι είναι όλα αυτά τώρα για Natura όταν εδώ έχουμε έναν επενδυτή που θέλει να κάνει κάτι. Αφήστε τον επιτέλους, τον σταματάτε διαρκώς. Αυτό που θέλω να επαναλάβω είναι ότι κάθε μία από τις στρατηγικές σας επενδύσεις, στις οποίες δίνετε αυτήν τη στιγμή την αποκλειστική χρήση του αιγιαλού, παίρνει το ψωμί, παίρνει την παραλία από κάποια επιχείρηση που υπάρχει στο νησί, όχι από ανθρώπους που το επισκέπτονται με ελικόπτερα και ζουν κάπου αλλού, αλλά από ανθρώπους που βιοπορίζονται στο νησί, βιοπορίζονται στον τόπο είτε είναι στη βορειοανατολική Χαλκιδική οι άνθρωποι που ζουν από τον τουρισμό, το μέλι, τα προϊόντα ΠΟΠ κτηνοτροφικά είτε είναι στην Ίο από ανθρώπους που έχουν μικρές μονάδες. Την παραλία που θέλετε να δώσετε στους επενδυτές, που θα ονομάζεται στρατηγικούς, πείτε μας τι θα κάνουν τα δωμάτια, τι θα κάνουν τα μικρά ξενοδοχεία, τις οικογενειακές μονάδες που έχουν χτιστεί τόσα χρόνια και δραστηριοποιούνται ακριβώς πίσω από αυτήν την παραλία; Πού θα πάνε οι άνθρωποι; Καταστρέφετε οικονομικά χιλιάδες για να ωφελήσετε έναν. Αυτή είναι η ουσία. Και αυτός ο ένας κάθε φορά έρχεται τώρα και όποιον καταγγέλλει περιβαλλοντικό έγκλημα τον διώκει και στα δικαστήρια. Σας φέρνω μια τροπολογία για τα slapps, για αυτές τις στρατηγικές αγωγές και μηνύσεις για τον εκφοβισμό των πολιτών που καταγγέλλουν περιβαλλοντικό έγκλημα. Τι πιο ταιριαστό από αυτό το νομοσχέδιο για να υιοθετηθεί; Κι όμως την απορρίψατε. Απορρίψατε αυτό που ισχύει στον Καναδά, στην Αυστραλία, στις περισσότερες πολιτείες των Ηνωμένων Πολιτειών. Το απορρίψατε. Αντί δηλαδή να προστατεύετε αυτούς που καταγγέλλουν περιβαλλοντικό έγκλημα ως μάρτυρες δημοσίου συμφέροντος τους αφήνετε να τους εξαντλούν με τις απανωτές μηνύσεις με απίθανα ποσά που τους ζητάνε και αγωγές οι διάφορες εταιρείες που θέλουν να εκφοβίζουν όποιον αντιδρά στην Ελλάδα. Σας καλούμε να σταματήσετε τη διάλυση του περιβάλλοντος που νομοθετεί κάθε νομοσχέδιο και να προστατεύσετε, όπως ζητάμε με την τροπολογία μας, αυτούς που ορθώνουν το ανάστημά τους για να προστατεύσουν τα κοινά αγαθά, το περιβάλλον, τα δημόσια αγαθά σε αυτήν τη χώρα.
Ευχαριστούμε.
Κύριε Πρόεδρε, σας παρακαλώ, θα ήθελα τον λόγο για μια νομοτεχνική.
Ορίστε, κύριε Υπουργέ, έχετε τον λόγο
Στο άρθρο 53, παράγραφος 5, εδάφιο γ, τρίτος στίχος πριν από την λέξη «συμμετοχής» διαγράφεται η λέξη «εταιρικής». Ευχαριστώ, κύριε Πρόεδρε.
Τον λόγο έχει ο κ. Μπούμπας από την Ελληνική Λύση για τρία λεπτά.
Κύριε Πρόεδρε, δεν μπορούμε να συναινέσουμε σε ένα νομοσχέδιο επιδερμικό, επιφανειακό, το οποίο δεν επιλύει προβλήματα για να έρθει μια ουσιαστική περιφερειακή αποκέντρωση. Για μία ακόμη φορά η Νέα Δημοκρατία, η γαλάζια Κυβέρνηση επενδύει στον πυρήνα ξεχνώντας τους δορυφόρους του πυρήνα όπου χωρίς τους δορυφόρους ο πυρήνας δεν λειτουργεί. Πρέπει να επενδυθούν καινοτόμες, όμως, προτάσεις επί της ουσίας. Σε ό,τι αφορά τον ιατρικό τουρισμό ακόμη δεν έχει επιλυθεί το πρόβλημα των ιατρικών αποβλήτων. Σε ό,τι αφορά τον αγροτουρισμό και εξού και το νέο ΕΣΠΑ που έρχεται για επένδυση στην αγροδιατροφή δεν υπάρχει ένα επενδυτικό στρατηγικό σχέδιο για αγροτοκτηνοτροφικά πάρκα που θα σέβονται το περιβάλλον. Για το θέμα του ν.4685 που έχει ψηφίσει η Κυβέρνηση, έχει ανοίξει ο ασκός του Αιόλου να μπαίνει σε περιοχές δήθεν επένδυσης υψίστου φυσικού κάλλους με αποτέλεσμα η πανίδα και η χλωρίδα να διαταράσσεται και αυτό θα έχει επιπτώσεις για τις επόμενες γενεές. Δεν είναι ένα νομοσχέδιο το οποίο να επενδύει πραγματικά στην περιφέρεια, προκειμένου να οργανωθούν βιοτεχνικά πάρκα. Μόνο ως καραμέλα βάζετε τη σύμπραξη δημόσιου και ιδιωτικού τομέα εξυπηρετώντας συμφέροντα καθαρά ολιγαρχικού χαρακτήρα. Δεν βλέπουμε ένα νομοσχέδιο, το οποίο πραγματικά μπορεί να φέρει ένα ουσιαστικό χωροταξικό σχεδιασμό και ένα ρυμοτομικό για να μπορέσουμε να έχουμε μία αποκέντρωση εξαιτίας του φαινομένου της αστυφιλίας. Τα δύο τρίτα του πληθυσμού παραμένουν στο μεγάλο αστικό κέντρο, εφαρμόζοντας το αφυλοκεντρικό μοντέλο, με αποτέλεσμα να την πληρώνει η περιφέρεια και σε θέματα περιβάλλοντος. Δεν μπορούμε σήμερα να μιλάμε για μία περιφερειακή ανάπτυξη βιομηχανικού και βιοτεχνικού χαρακτήρα, όταν δεν έχουμε επιλύσει το πρόβλημα με τις ανεξέλεγκτες χωματερές. Παραμένει και βαλτώνει το ζήτημα αυτό, όπου συνεχίζουν τα πρόστιμα από πλευράς της Ευρωπαϊκής Ένωσης. Δεν μπορεί να μιλάει σήμερα η Κυβέρνηση για απολιγνιτοποίηση και για νέα κυκλική οικονομία επενδυτικού χαρακτήρα, όταν επιτρέπει αυτή τη στιγμή επενδύσεις τύπου El dorado ή Alamos gold και ό,τι αυτό συνεπάγεται για το περιβάλλον. Δεν μπορούμε σήμερα να μιλάμε για επενδύσεις στην περιφέρεια, όταν δεν έχει επιλύσει το ζήτημα το κτηνοτροφικό, με ένα καθαρόαιμο κτηνοτροφικό ζωικό κεφάλαιο. Δεν μπορούμε να μιλούμε σήμερα για επενδυτικού χαρακτήρα σχέδιο, όταν δεν ξέρουμε τι είναι δάσος και τι δεν είναι. Δεν μπορούμε, λοιπόν, να συναινέσουμε σε ένα νομοσχέδιο το οποίο πραγματικά δε θα φέρει την άνοιξη, την αναγέννηση στο περιφερειακό κομμάτι, όπως ευαγγελίζεται η Κυβέρνηση για ένα επιτελικό κράτος, δίνοντας αφορμή σε κάποιους στην Τοπική Αυτοδιοίκηση, με όλες αυτές τις αμαρτίες του παρελθόντος, χωρίς, όμως, να δίνει πρωτοβουλίες στις κατά τόπους περιφέρειες, όχι τις αποκεντρωμένες, τις αιρετές - αυτή είναι η πεμπτουσία του δημοκρατικού πολιτεύματος - και στα δημοτικά συμβούλια, προκειμένου να γνωρίζουν και να προωθούν τα δικά τους ζητήματα στις τοπικές κοινωνίες. Δεν μπορεί σήμερα η Κυβέρνηση να φέρνει ένα επενδυτικό νομοσχέδιο, κύριε Υπουργέ, χωρίς να δίνει αρμοδιότητα και πρωτοβουλία στο επιχειρείν μέσα από τα εμποροβιομηχανικά επιμελητήρια, που απλά και μόνο διεκπεραιώνουν το ΓΕΜΗ, δηλαδή το Μητρώο των Επιχειρηματιών, χωρίς να δίνονται ουσιαστικά κίνητρα και στα επιμελητήρια, πέρα από το ότι είναι απλά γνωμοδοτικά και συμβουλευτικά όργανα, για να έχουν έναν πιο ουσιαστικό χαρακτήρα. Οπότε, το καταψηφίζουμε. Διότι, κύριε Πρόεδρε, είναι μία από τα ίδια. Επιδερμικό καθαρά. Σας ευχαριστώ.
Να συνεχίσουμε τώρα με την κ. Διαμάντω Μανωλάκου από το Κομουνιστικό Κόμμα Ελλάδας.
«Στρατηγικές επενδύσεις. Ποιος δεν τις έχει χρησιμοποιήσει; Παραδείγματος χάρη, η Αττική Οδός». Πολύ καλό το παράδειγμά σας, κύριε Υπουργέ, πραγματικά. Γιατί ακριβοπληρώνουμε διόδια, είναι ιδιωτικοί δρόμοι. Και μάλιστα όταν δεν περνούν αυτοκίνητα για να κόβουν πανάκριβα διόδια - όπως έγινε με το lock down, αλλά και την εποχή των μνημονίων με την ακρίβεια της βενζίνης - τότε αποζημιώσατε και εσείς και ο ΣΥΡΙΖΑ με εκατοντάδες εκατομμύρια τους μεγαλοεργολάβους των διοδίων, για αναπλήρωση χαμένου εισοδήματος. Αν και μέσα σε τρία χρόνια, είχαν κάνει απόσβεση. Γι’ αυτούς, όμως, που είχαν χρέη και έχασαν τη δουλειά τους, τι αναπλήρωση κάνατε; Πλειστηριασμούς και κατασχέσεις. Να, γι’ αυτό είναι ταξική και άδικη η πολιτική σας. Σε ό,τι αφορά τις υπουργικές τροπολογίες του Υπουργείου Ανάπτυξης που δεν τοποθετηθήκαμε, είναι θετικό το άρθρο 3 για την απαγόρευση τελικών προϊόντων φαρμακευτικής κάνναβης και το υπερψηφίζουμε. Θεωρούμε ότι με αυτό το άρθρο μπαίνει μια σχετική ασφαλιστική δικλείδα στη φαρμακευτική κάνναβη. Επίσης, θετικό είναι και υπερψηφίζουμε το άρθρο 4, που αφορά στον καθορισμό της αφορολόγητης, ανεκχώρητης και ακατάσχετης επιδότησης της δράσης elianiko, για να ενισχυθούν επιχειρήσεις του λιανεμπορίου. Εκφραζόμαστε με το «παρών» στα άρθρα 6, 7 και 8 και καταψηφίζουμε τα υπόλοιπα. Συνολικά, λοιπόν, εκφραζόμαστε με το «παρών» στην τροπολογία. Την τροπολογία του Υπουργείου Οικονομικών, την καταψηφίζουμε. Κάνετε ανακατανομή στις πιστώσεις του Ταμείου Ανάκαμψης, πάντα υπέρ του κεφαλαίου, μεταφέροντας ακόμα και πόρους από το πρόγραμμα δημοσίων επενδύσεων στο Ταμείο Ανάκαμψης. Δηλαδή, το μεγάλο κεφάλαιο. Αυτά αφαιρούνται από πόρους που θα μπορούσαν να πάνε σε σύγχρονες σχολικές αίθουσες και όχι κοντέινερ, σε αντιπλημμυρική προστασία και άλλες υποδομές για το κοινωνικό σύνολο. Ζητήσαμε να ψηφίσουμε ανεξάρτητα και ξεχωριστά για το άρθρο 7 και για άλλα άρθρα. Δεν έγινε δεκτό και δεν μας δίνετε το δικαίωμα να διαφοροποιήσουμε την ψήφο μας. Τέλος, την τροπολογία του Υπουργείου Περιβάλλοντος την καταψηφίζουμε. Το άρθρο 1 της ΠΥΡΚΑΛ, πραγματικά αφορά ένα τεράστιο φιλέτο γης που καλύπτει το 20% της περιοχής του Υμηττού, το οποίο δίνεται στους επιχειρηματικούς ομίλους, που θα αναλάβουν κατασκευή, συντήρηση, διαχείριση με τη μέθοδο του ΣΔΙΤ, αποκομίζοντας μεγάλα κέρδη από την εκμετάλλευση μελλοντικών εγκαταστάσεων. Βάζετε νέα πολυώροφα κτήρια σε μια πυκνοδομημένη περιοχή της Αττικής. Ωστόσο για το άρθρο 4, η αντιρυμοτομική διευθέτηση των μετεώρων μιας λαϊκής γειτονιάς του Δήμου Παύλου Μελά, εκφραζόμαστε με το «παρών». Το άρθρο 5 είναι απαράδεκτο. Συνολικά καταψηφίζουμε.
Τον λόγο έχει ο κ. Κατρίνης από το Κίνημα Αλλαγής.
Ευχαριστώ, κύριε Πρόεδρε. Κύριε Πρόεδρε, λυπάμαι που δεν μπορώ να συμμεριστώ τον ενθουσιασμό του Υπουργού Ανάπτυξης, ούτε να συγχαρώ τον Αναπληρωτή Υπουργό, τις αξιέπαινες συνεργάτιδές του και τον κ. Καβαλάκη, παρά το γεγονός ότι είμαι σίγουρος ότι κατέβαλαν κάθε δυνατή προσπάθεια για το σημερινό νομοσχέδιο. Κι αυτό γιατί το νομοσχέδιο το οποίο θα ψηφιστεί σε λίγη ώρα μόνο από την κυβερνητική πλειοψηφία, είναι ένα νομοσχέδιο το οποίο δεν έχει κανόνες, δεν υπηρετεί κάποια σταθερή στρατηγική. Ο ίδιος ο Υπουργός είπε εξάλλου ότι είναι υπερήφανος που φτιάχνει ένα νομοσχέδιο για τους επενδυτές. Αυτό δεν νομίζω ότι συγκροτεί συνεκτικό σχέδιο, σταθερή στρατηγική και πλαίσιο κανόνων για την προσέλκυση επενδύσεων. Αντιθέτως, ακολουθεί τις επενδύσεις και προσαρμόζει την πολιτική και τη νομοθετική διαδικασία, σ’ αυτό που χρειάζεται ο εκάστοτε επενδυτής. Δεν ξέρω αν αυτό είναι κάτι για το οποίο ο Υπουργός αισθάνεται περήφανος. Εσείς τουλάχιστον, κύριε Αναπληρωτή Υπουργέ, ήσασταν λίγο πιο φειδωλός και συγκρατημένος τοποθέτησή σας. Ούτε νομίζω ότι υπάρχει λόγος για πανηγυρισμό με αναφορά στην έρευνα του EY Attractiness Survey. Ο Υπουργός να πανηγυρίζει γιατί είμαστε, λέει, εικοστοί τρίτοι στην Ευρώπη στις άμεσες ξένες επενδύσεις - πολύ ωραία - έχοντας το 0,7% του συνόλου των άμεσων ξένων επενδύσεων. Το οποίο είναι διπλασιασμός από το 0,35%, αλλά παραμένει 0,7%. Και μάλιστα στους δέκα πρώτους τομείς άμεσων ξένων επενδύσεων σε κορυφαίους κλάδους, η Ελλάδα υστερεί σημαντικά στα χημικά, στη φαρμακευτική βιομηχανία, στα ηλεκτρονικά και άλλους κλάδους. Καλό θα ήταν, λοιπόν, όταν παρουσιάζουμε τις έρευνες, να τις παρουσιάζουμε ολόκληρες. Γιατί αλλιώς, κύριε Παπαθανάση, τότε κινδυνεύει να χαρακτηριστεί πομφόλυγα η όποια παρουσίαση, επιμέρους ή επιλεκτική. Αυτό λοιπόν το νομοσχέδιο και αυτή η διάταξη δεν διευκολύνουν αυτούς τους ανθρώπους να μπορέσουν να έχουν μια αξιοπρεπή περίθαλψη όπως έχουν οι κάτοικοι του εξωτερικού. Δεν είναι κάτι που θα πρέπει να υπερτονίσουμε. Νομίζω ότι θα πρέπει να το ξαναδείτε. Στην τροπολογία 1146 στηρίζουμε την παράγραφο 7, που είναι για όσους αγωνίστηκαν και πολέμησαν στην Κύπρο. Το είπαμε. Είπαμε για τη διαφωνία μας στο άρθρο 6, σε σχέση με τις δαπάνες μετακίνησης και την αποζημίωση των στελεχών των Ενόπλων Δυνάμεων και των Σωμάτων Ασφαλείας. Όσον αφορά τα δύο πρώτα άρθρα για το Ταμείο Ανάκαμψης τα καταψηφίζουμε συνολικά, όπως και την τροπολογία, παρά το γεγονός ότι συμφωνούμε στην παράγραφο 7 γιατί μεταφέρετε χρήματα από το Ταμείο Ανάκαμψης στο Πρόγραμμα Δημοσίων Επενδύσεων και το αντίστροφο, ουσιαστικά στερώντας πόρους. Και τελειώνω, κύριε Πρόεδρε, με την τροπολογία 1147 του Υπουργείου Περιβάλλοντος. Επίσης υπάρχουν διατάξεις που είναι προβληματικές, όπως αυτή της ΠΥΡΚΑΛ, αλλά υπάρχουν και διατάξεις θετικές, όπως αυτή για το Δήμο Παύλου Μελά. Έτσι όπως τα έχετε φέρει και τα έχετε νομοθετήσει, μας υποχρεώνετε να ψηφίσουμε «ΠΑΡΩΝ» σε αυτή την τροπολογία, παρά το γεγονός ότι συμφωνούμε με κάποια άρθρα και με κάποια άλλα διαφωνούμε. Ευχαριστώ πολύ, κύριε Πρόεδρε.
Τον λόγο έχει η κυρία Πέρκα από τον ΣΥΡΙΖΑ.
Τελειώνοντας, θέλω να πω ότι μου άρεσε η συζήτηση που έγινε σήμερα εδώ και θα σας πω γιατί. Γιατί ειπώθηκαν αλήθειες και γιατί φάνηκαν οι διαφορές και έχει μεγάλη σημασία να συζητάμε ξέροντας σε τι διαφέρουμε. Δεν λέμε ψέματα. Ειδικά ο κύριος Υπουργός - και εννοώ τον κ. Γεωργιάδη - ήταν τόσο ειλικρινής που πραγματικά μπορούμε να συζητήσουμε. Είπε «εγώ, καμάρι μου, είμαι με τους επενδυτές». Είπε ότι ο επενδυτής πρέπει να έχει ξεκάθαρο τοπίο. Εκεί λοιπόν αρχίζει η κουβέντα. Για να έχει ο επενδυτής ξεκάθαρο τοπίο, για να μην πέφτουν τα προεδρικά διατάγματα στο ΣτΕ, πρέπει να τηρούνται περιβαλλοντικοί όροι, πρέπει να έχεις εργαλεία, να έχεις χωροταξία. Αναφέρθηκε πολύ το «Ελληνικό». Έχω προσωπική εμπειρία. Αυτή η επένδυση, εάν δεν ήταν η δική μας κυβέρνηση, όπως το πήγαμε, θα είχε πέσει το Προεδρικό Διάταγμα στο ΣτΕ, όπως έπεσε το Αφάντου Ρόδου, όπως έπεσε ο Αστέρας Βουλιαγμένης και άλλα πολλά προεδρικά. Δεν γίνεται χωρίς εργαλεία. Ομνύετε στην Ευρώπη και δεν παρακολουθείτε τι γίνεται στην Ευρώπη και πώς γίνεται το τοπίο φιλικό, σε σοβαρές όμως επενδύσεις. Δεν γίνεται δίνοντας γη και ύδωρ. Άκουσα πάρα πολλά. Άκουσα ότι ο στρατηγικός σχεδιασμός είναι σοβιετικού τύπου προσέγγιση. Όχι, είναι εργαλείο αναπτυξιακό, το οποίο πρέπει συνεχώς να αναβαθμίζουμε, να επικαιροποιούμε και να σεβόμαστε όλοι. Είναι προϋπόθεση, δεν είναι ιδεοληψία. Ακούσαμε ότι οι επενδυτές ξέρουν καλύτερα τα συγκριτικά πλεονεκτήματα της χώρας. Σοβαρά; Δηλαδή μία κυβέρνηση λέει ότι ο επενδυτής ξέρει καλύτερα τα συγκριτικά πλεονεκτήματα, άρα εγώ δεν έχω στρατηγική, πού το πάω, ποια είναι, ποιο είναι το πρόβλημα; Για δε το «Ελληνικό» - να τα λέμε κι αυτά - έφυγαν οι επενδυτές. Με το που ανέλαβε Κυβέρνηση η Νέα Δημοκρατία έφυγε και η Mohegan. Δεν ξέρω, θα δούμε πού θα πάει. Νέες χρήσεις γης μας είπε ο Κοινοβουλευτικός Εκπρόσωπος. Είπε ότι αυτό το νομοσχέδιο προάγει τον χωροταξικό σχεδιασμό, γιατί έχει νέες χρήσεις γης. Σοβαρά; Με νόμο χρήσεις γης; Δεν γίνονται με νόμο αυτά. Γίνονται με προεδρικά διατάγματα, με πολύ σοβαρές μελέτες. Επίσης, ακούσαμε ότι η αποκέντρωση δημιουργεί καθυστερήσεις. Ευρωπαϊκό και αυτό, στην Ευρώπη των περιφερειών; Καθυστερήσεις θα υπάρχουν βεβαίως, αν δεν στελεχώσετε τις υπηρεσίες, αν δεν έχετε τους διακριτούς ρόλους για τον δημόσιο και τον ιδιωτικό τομέα, που πρέπει ο ένας να σέβεται τον άλλον. Προφανώς θα υπάρχουν προβλήματα. Δεν μπορεί οι υπηρεσίες να δουλέψουν έτσι όπως είναι. Είναι μια μανιχαϊστική λογική, το άσπρο μαύρο. Εμείς θέλουμε επενδύσεις και εσείς δεν θέλετε επενδύσεις. Δεν θέλετε τουριστικές επενδύσεις. Έχετε ακούσει τον όρο «φέρουσα ικανότητα»; Για τον τουρισμό είναι αυτό που πρέπει εμείς να προσέξουμε. Έχετε ακούσει το Δήμαρχο Σαντορίνης να λέει «παιδιά, σιγά, φτάνει». Φέρουσα ικανότητα, έχει σημασία. Πριν έκανα παρέμβαση για το παράδειγμα της Ισπανίας. Διαλύθηκε ο τουρισμός στην Ισπανία με τέτοιου είδους ξεχειλώματα και παρεμβάσεις. Ακούσαμε βέβαια και για το τρίτο αχρείαστο μνημόνιο. Τα άλλα τρία ήταν χρειαζούμενα. Δηλαδή πώς προέκυψαν; Από τέτοιες διατάξεις, από τέτοιες επενδύσεις, που δεν στοχεύουν στην πραγματική οικονομία, που δεν στηρίζουν την εργασία, που δημιουργούν ελλείμματα κ.λπ.. Η Αττική Οδός και το «Ελευθέριος Βενιζέλος» δεν είναι στρατηγικές επενδύσεις. Είναι συμβάσεις παραχώρησης, ΣΔΙΤ με πάρα πολλά άλλα προβλήματα. Brain drain. Τόσο καιρό ακούγαμε προ μνημονίου, πριν πάρουμε την κυβέρνηση ότι, λέει, τα πανεπιστήμια βρίσκονται σε τέτοια κατάσταση που δεν μπορούν οι επιστήμονες να εξυπηρετήσουν την οικονομία. Και έρχεται η κρίση και τι αποδεικνύεται; Ότι η οικονομία δεν μπορούσε να απορροφήσει το υψηλού επιπέδου επιστημονικό προσωπικό μας. Αυτό έχει αποδειχθεί. Έτσι έφυγαν. Δεν θα ξανάρθουν όμως με αυτά που νομοθετείτε. Εν πάση περιπτώσει, η Επιστημονική Επιτροπή της Βουλής και αυτή κάποια πράγματα για τη σίγηση που θα δημιουργηθεί στις αδειοδοτικές υπηρεσίες, για τον αιγιαλό κ.λπ.. Σε ό,τι αφορά την Έκθεση Πισσαρίδη διαφωνούμε κάθετα ούτως η άλλως. Ακόμα όμως και εκεί αναφέρετε ότι πρέπει να δίνονται αντικίνητρα για στρατηγικές επενδύσεις εκτός σχεδίου. Αυτό λέει. Δεν το τηρείτε. Δύο κουβέντες για τις τροπολογίες, που είναι εκατόν σαράντα σελίδες, τελοσπάντων. Προφανώς διαφωνούμε που απορρίψατε την τροπολογία του ΜέΡΑ25, την οποία θα στηρίζαμε. Το δήλωσε και ο κ. Χαρίτσης. Σε ό,τι αφορά αυτή με τις διαφημιστικές δαπάνες, είναι πραγματικά ομολογία ενοχής. Δηλαδή εκ των υστέρων να λέει ότι πρέπει να μπουν κανόνες τις αναθέσεις κ.λπ., σημαίνει ότι μέχρι τώρα δεν είχαν. Εγώ νομίζω ότι απενοχοποιεί και την ιστορία με τη Λίστα Πέτσα. Όπως είπαν και οι προηγούμενοι - δεν θέλω να αναφέρω ένα, ένα τα άρθρα - πραγματικά υπάρχουν σε μια τροπολογία διατάξεις που θα μπορούσαμε να ψηφίσουμε, αλλά δυστυχώς υπάρχουν και διατάξεις οι οποίες είναι απαράδεκτες και δεν μπορούμε να τις ψηφίσουμε. Με την ΠΥΡΚΑΛ έκανα πάλι παρέμβαση. Δεν είναι δυνατόν πάλι με ένα νόμο χωρίς διαβούλευση να περνάνε τροπολογίες. Έχουν κι αυτό το κακό, έρχονται κατευθείαν χωρίς διαβούλευση, χωρίς το δημοτικό συμβούλιο, την τοπική κοινωνία, τη συμμετοχή και κυρίως τον σχεδιασμό. Υπάρχει ένα Ρυθμιστικό στην Αθήνα. Πού εντάσσεται αυτή η διαφοροποίηση, σε ποιο πολεοδομικό, σε ποιο χωροταξικό σχεδιασμό; Απαράδεκτη! Για τον Έβρο προφανώς θα ήμασταν υπέρ. Για τον αιγιαλό υπάρχουν προβλήματα. Ο αιγιαλός έχει τον δικό του νόμο και τις δικές του προϋποθέσεις για την προστασία του, γιατί είναι εξαιρετικά ευαίσθητο το οικοσύστημα. Επομένως, δεν πρέπει να εφαρμοστεί ένας νόμος γενικού χαρακτήρα. Ανοίγει τεράστιο παράθυρο για τακτοποίηση αυθαιρέτων στον αιγιαλό, χωρίς όρους, κριτήρια, χωρίς διαβούλευση, χωρίς σχεδιασμό για πολλοστή φορά. Εννοείται ότι καταψηφίζουμε το νομοσχέδιο. Αυτό φάνηκε από όλες τις τοποθετήσεις. Δεν ξέρω πραγματικά, είναι άλλο ένα που το ψηφίζετε μόνοι σας. Κάποια στιγμή, αφού άνοιξε μια ειλικρινής κουβέντα, ας συνεννοηθούμε.
Συνεχίζουμε τώρα με τον κ. Ταραντίλη Χρήστο από τη Νέα Δημοκρατία.
Κύριε Υπουργέ, κυρίες και κύριοι συνάδελφοι, πρώτιστος στόχος του παρόντος νομοσχεδίου είναι η δημιουργία ενός ενιαίου νομοθετικού πλαισίου για τις στρατηγικές και ιδιωτικές επενδύσεις, όπως είπαμε, καθώς επίσης και η για πρώτη φορά συστηματοποίηση των κανόνων που διέπουν την ίδρυση και την εν γένει λειτουργία των εταιρειών τεχνοβλαστών, των spin - off. Το ρυθμιστικό φάσμα των προτεινόμενων διατάξεων αποδεικνύει ότι η πρόθεση της Κυβέρνησης είναι να θέσει τις θεσμικές βάσεις για μια στέρεη και μακροπρόθεσμη επενδυτική προοπτική για τη χώρα, η οποία θα οδηγήσει σε βιώσιμη ανάπτυξη. Οι διατάξεις που καλούμαστε να ψηφίσουμε σήμερα συνιστούν μετάβαση σε μια σύγχρονη επενδυτική στρατηγική, η οποία ακολουθεί τις διεθνείς επενδυτικές τάσεις και ανάγκες, ώστε η χώρα μας να αποτελέσει πόλο έλξης τόσο σε επίπεδο προσέλκυσης νέων δραστηριοτήτων όσο και σε επίπεδο διοικητικής επάρκειας επεξεργασίας των πάσης φύσεως επενδυτικών σχεδίων. Με το νομοσχέδιο αυτό διευρύνεται το πεδίο των επιλέξιμων στρατηγικών επενδύσεων, ώστε να δοθεί ώθηση σε επενδύσεις στρατηγικού χαρακτήρα. Επικαιροποιούνται τα κίνητρα για όσες επενδύσεις ανάγονται σε εμβληματικές για τη χώρα. Επιταχύνονται οι διαδικασίες ολοκλήρωσης των ιδιωτικών επενδύσεων, που υπάγονται σε καθεστώτα ενισχύσεων και θεσμοθετείται για πρώτη φορά νομοθετικό πλαίσιο που θα συμβάλει καθοριστικά στην επιχειρηματική αξιοποίηση της έρευνας, δηλαδή στην παραγωγή καινοτόμων προϊόντων και υπηρεσιών στα δημόσια ελληνικά πανεπιστήμια και ερευνητικά κέντρα, με σκοπό και στόχο να απευθυνθούν στις μεγάλες διεθνείς αγορές. Το παρόν νομοσχέδιο επιχειρεί διαρθρωτικές παρεμβάσεις στους ανωτέρω τομείς σε μια στιγμή που ξεκινά η υλοποίηση του Εθνικού Σχεδίου Ανάκαμψης και η Ελλάδα ανακτά τη θέση της ως αξιόπιστος επενδυτικός προορισμός. Η υιοθέτηση των προτεινόμενων διατάξεων είναι αποφασιστική για το αν τελικώς θέλουμε να στρέψουμε τα μάτια στο μέλλον και στους δρόμους εξωστρέφειας και καινοτομίας ή αν θέλουμε τις ευκαιρίες που προσφέρει η διεθνής συγκυρία να τις αφήσουμε ανεκμετάλλευτες. Η χώρα μας έχει ανάγκη να αξιοποιήσει τα ανταγωνιστικά της πλεονεκτήματα και να εδραιώσει τη θέση της ως βασικός επενδυτικός προορισμός στην ευρύτερη περιοχή, επίτευγμα που θα της δώσει αναπτυξιακή ώθηση και θα εγγυηθεί την ευημερία των πολιτών τα επόμενα χρόνια. Με αυτά τα δεδομένα σας ζητώ να ψηφίσετε το προτεινόμενο νομοσχέδιο, να εκπέμψουμε το σήμα ότι η Ελλάδα θέλει και μπορεί να υποδεχθεί επενδύσεις που θα είναι και σύγχρονες και βιώσιμες και στρατηγικές, να ενισχύσει τις ιδιωτικές επενδύσεις που είναι ο κορμός της εθνικής οικονομίας και της περιφερειακής ανάπτυξης και να δώσει ψήφο εμπιστοσύνη στις ικανότητες της δημόσιας έρευνας και των δημόσιων ιδρυμάτων, ώστε από ένα πολύτιμο κεφάλαιο να καταστούν ισχυρό αναπτυξιακό πλεονέκτημα για τη χώρα μας. Ευχαριστώ πολύ.
Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων «Στρατηγικές επενδύσεις και βελτίωση του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς». Εισερχόμαστε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, εξήντα οχτώ άρθρα, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: Στρατηγικές επενδύσεις και βελτίωση του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς Επί της αρχής ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 1 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 2 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 3 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 4 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 5 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 6 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 7 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 8 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 9 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 10 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 11 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 12 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 13 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 14 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 15 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 16 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 17 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 18 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 19 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 20 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 21 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 22 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 23 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 24 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 25 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 26 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 27 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 28 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 29 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 30 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 31 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 32 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 33 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 34 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 35 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 36 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 37 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 38 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 39 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 40 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 41 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 42 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 43 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 44 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 45 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 46 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 47 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 48 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 49 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 50 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 51 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 52 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 53 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 54 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 55 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 56 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Άρθρο 57 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 58 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 59 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 60 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 61 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 62 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 63 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 64 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 65 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Άρθρο 66 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 67 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Άρθρο 68 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΝΑΙ Κ.Κ.Ε.: OXI ΕΛΛΗΝΙΚΗ ΛΥΣΗ: ΝΑΙ ΜέΡΑ25: OXI Υπ. τροπ. 1144/91 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Υπ. τροπ. 1145/92 ως έχει ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΝΑΙ Κίνημα Αλλαγής: ΝΑΙ Κ.Κ.Ε.: ΠΡΝ ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Υπ. τροπ. 1146/93 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: ΠΡΝ Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Υπ. τροπ. 1147/94 όπως τροπ. ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: ΠΡΝ Κ.Κ.Ε.: OXI ΕΛΛΗΝΙΚΗ ΛΥΣΗ: ΠΡΝ ΜέΡΑ25: OXI Ακροτελεύτιο άρθρο ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI Επί του συνόλου ΚΑΤΑ ΠΛΕΙΟΨΗΦΙΑ Ν.Δ.: ΝΑΙ ΣΥΡΙΖΑ: OXI Κίνημα Αλλαγής: OXI Κ.Κ.Ε.: OXI ΕΛΛΗΝΙΚΗ ΛΥΣΗ: OXI ΜέΡΑ25: OXI
Συνεπώς, το σχέδιο νόμου του Υπουργείου Ανάπτυξης και Επενδύσεων: «Στρατηγικές επενδύσεις και βελτίωση του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς», έγινε δεκτό επί της αρχής, των άρθρων και των τροπολογιών και στο σύνολό του κατά πλειοψηφία.
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Έχουν διανεμηθεί τα Πρακτικά των συνεδριάσεων της 4ης Οκτωβρίου 2021 (πρωί), της 6ης Οκτωβρίου 2021, της 7ης Οκτωβρίου 2021, της 8ης Οκτωβρίου 2021, της 11ης Οκτωβρίου 2021, της 13ης Οκτωβρίου 2021, της 14ης Οκτωβρίου 2021, της 18ης Οκτωβρίου 2021 (πρωί), της 18ης Οκτωβρίου 2021 (απόγευμα) και της 20ης Οκτωβρίου 2021 και ερωτάται το Σώμα αν τα επικυρώνει.
Συνεπώς τα Πρακτικά των συνεδριάσεων της 4ης Οκτωβρίου 2021 (πρωί), της 6ης Οκτωβρίου 2021, της 7ης Οκτωβρίου 2021, της 8ης Οκτωβρίου 2021, της 11ης Οκτωβρίου 2021, της 13ης Οκτωβρίου 2021, της 14ης Οκτωβρίου 2021, της 18ης Οκτωβρίου 2021 (πρωί), της 18ης Οκτωβρίου 2021 (απόγευμα) και της 20ης Οκτωβρίου 2021 επικυρώθηκαν. Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.15΄ λύεται η συνεδρίαση αύριο Τετάρτη 1 Δεκεμβρίου 2021 και ώρα 9.30΄, με αντικείμενο εργασιών του Σώματος α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας «Σύσταση και οργάνωση νομικού προσώπου ιδιωτικού δικαίου με την επωνυμία «Εθνική Κεντρική Αρχή Προμηθειών Υγείας», στρατηγική κεντρικών προμηθειών προϊόντων και υπηρεσιών υγείας».